
James Ellroy (Lee Earle Ellroy) s-a născut în 1948 în Los 
Angeles. În 1958 mama lui este omorâtă, iar Ellroy încearcă să îl 
descopere pe autorul crimei (întreaga poveste va fi relatată în 
lucrarea non-ficţională My Dark Places). Adolescent rebel și 
cititor fanatic de romane polițiste, James Ellroy a fost 
exmatriculat din liceu pentru comportament turbulent. S-a 
înrolat în armata americană, dar a fost lăsat la vatră după 
câteva luni. La puţin timp după aceea îi moare și tatăl, iar 
tânărul Ellroy începe să ducă o viață dezordonată. În 1981, la 
vârsta de 33 de ani, debutează cu romanul Brown's Requiem, 
urmat de Clandestine (1982) și Blood on the Moon (1983). 
Ajunge rapid un scriitor foarte iubit de public și, în același timp, 
extrem de apreciat de criticii genului. Una din trăsăturile 
caracteristice ale prozei sale este așa-numitul „stil telegrafic”, 
alert și dinamic, rezultat din omiterea unor cuvinte sau 
sintagme, ceea ce creează senzaţia unui discurs fragmentat și 
rapid. „Cvartetul L.A.-ului” (L.A. Quartet), din care fac parte 
romanele The Black Dahlia (1987), The Big Nowhere (1988), L.A. 
Confidential (1990) și White Jazz (1992), s-a bucurat de un 
imens succes. De altfel, cărțile lui Ellroy au ajuns sistematic pe 
lista bestsellerurilor din Statele Unite. Opera sa a fost tradusă 
peste tot în lume și a cunoscut ecranizări celebre. Printre 
romanele adaptate pentru cinematograf se numără B/ood on the 
Moon (filmul Cop, lansat în 1988), Brown's Requiem (1998) sau 
The Black Dahlia (2000). Romanul L.A. Confidential a fost 
ecranizat în 1997, cu o distribuţie de excepţie: Kim Basinger, 
Russell Crowe și Kevin Spacey. Filmul a cucerit două premii ale 
Academiei Americane de Film, un premiu BAFTA și un Glob de 
Aur. 


Marele niciunde este un roman scris în stilul care l-a consacrat 
pe Ellroy: dur și captivant. 

Danny Upshaw, un poliţist tânăr și ambițios, începe o anchetă 
legată de uciderea și mutilarea unor homosexuali. Mal 
Considine, anchetator la Procuratura Districtuală, se implică într- 
o anchetă privind activitatea subversivă a comuniștilor de la 
Hollywood și încearcă să obţină custodia fiului său adoptiv. Buzz 
Meeks, poliţist corupt și codoș al lui Howard Hughes, luptă 
împotriva comunismului pentru bani. Și toți trei ajung să 
trăiască cele mai negre coșmaruri imaginabile. Ca toate 
volumele lui Ellroy, Marele niciunde este mai mult decât un 
simplu thriller poliţist. E o frescă a Americii anilor '50, o lume 
dinamică, descrisă cu realism și vervă narativă. 


Îmi era scris să rămân credincios 
coșmarului meu preferat... 


(Joseph Conrad, /nima Întunericului) 


PARTEA ÎNTÂI 


Contracurente Roșii 


CAPITOLUL UNU 


Torentele de ploaie începură să cadă cu puţin timp înainte de 
miezul nopţii, înecând vuietul claxoanelor și gălăgia infernală 
care semnalau de regulă Anul Nou pe Strip, artera centrală a 
orașului, așa că anul 1950 sosea la subsecţia de poliţie din West 
Hollywood anunțat de scrâșnetul frânelor și de nervii din 
ambuteiaje. 

La 12:03 o ciocnire în intersecția dintre Sunset și La Cienega, 
la care participară patru vehicule, avu ca rezultat o jumătate de 
duzină de răniţi. Poliţiştii chemați la faţa locului au consemnat 
declaraţiile martorilor oculari: accidentul fusese provocat de 
clovnul dintr-un DeSoto maroniu și de maiorul de armată din 
mașina de serviciu de la Camp Cooke, care condusese fără 
mâini, ţinând în poală niște cățeluși cu pălăriuţe de hârtie 
colorată. Două arestări și o vizită la adăpostul pentru animale 
din Verdugo Street. La 12:14 coșmelia nelocuită a unui veterinar 
de pe Sweetzer se prăbușea într-un morman de prefabricate, 
ucigând o fată și un băiat care se sărutau la baza clădirii. Două 
cadavre neidentificate la morgă. La 12:29 instalaţia de neon de 
pe gazonul din faţa unei case, reprezentându-i pe Moș Crăciun și 
pe spiridușii săi, a produs un scurtcircuit, scoțând flăcări de-a 
lungul prelungitorului până la capătul din interior - un ștecăr 
vârât într-o priză care alimenta o droaie de alte ștecăre ce 
alimentau pomul de Crăciun și o scenă cu Nașterea Domnului, 
provocându-le arsuri grave celor trei copii care îngrămădeau 
cadourile învelite în hârtie colorată deasupra unui prunc lisus 
puternic iluminat. O mașină a pompierilor, o ambulanță și trei 
mașini de serviciu ale LASD au descins la locul dezastrului și s-a 
creat și o mică neînțelegere jurisdicțională atunci când au 


apărut în forţă și cei de la Poliţia Metropolitană, LAPD!, căci un 
dispecer novice considerase că Sierra Bonita Drive era o adresă 
din oraș, nu din comitat. Apoi au mai fost cinci șoferi arestați 
pentru conducere sub influența alcoolului. Au urmat beţivii și 
scandalagiii ieşiţi puhoi din cluburile de noapte de pe Strip și un 
jaf armat chiar în față la Dave's Blue Room, victimele fiind doi 
țărani din lowa veniţi în oraș pentru meciul de fotbal de pe Rose 
Bowl, iar atacatorii doi negrotei care au fugit într-un Mercury '47 
cu bare de protecţie violete. Când ploaia s-a mai oprit, la puţin 
timp după ora 3, detectivul Danny Upshaw, ofițerul de serviciu 
din acea noapte la secţia de poliţie, a prezis că 1950 va constitui 
începutul unui deceniu de căcat. 

In afara unor beţivani și a altor câtorva scandalagii din arest, 
detectivul era singur. Fiecare mașină oficială a poliţiei, chiar și 
cele fără însemne, era pe teren. Nu se găsea acolo niciunul 
dintre obișnuiţii secţiei, nicio telefonistă, nicio funcţionară și nici 
vreun alt detectiv din divizie. Niciunul din polițiștii de la 
circulație ce se fâțâiau în uniformele lor kaki, mândri de 
teritoriul aflat sub controlul lor - zona din Strip, femeile 
frumoase și coșurile cu cadouri de Crăciun venite de la Mickey 
Cohen, adevărata cauză a disputelor cu cei de la LAPD. Nu era 
nimeni care să se uite cruciș la el pentru că studia manuale de 
criminalistică - Vollmer, Thorwald, Maslick cu diagrame pentru 
analiza locului unde fusese comisă o crimă, explicarea științifică 
a petelor de sânge și texte care te învățau cum să cauţi probe 
incriminatorii într-o cameră de șase pe opt în exact o oră. 

Danny se așeză să citească, ridicându-și picioarele pe pupitru, 
cu volumul staţiei de emisie-recepţie dat încet de tot. Hans 
Maslick tocmai divaga despre tehnica prelevării amprentelor în 
cazul degetelor arse și despre soluţiile chimice cele mai potrivite 
pentru colectarea de ţesut cicatrizat fără a perfora pielea sub 
nivelul contuziei. Maslick își perfecționase tehnica în urma 
consecințelor catastrofale ale unui incendiu izbucnit într-o 
închisoare din Dusseldorf în 1931. Avusese la îndemână o bază 
de date corespunzătoare și o mulțime de cadavre și mostre de 
amprente, iar în apropiere se aflau o uzină chimică și un tânăr 
asistent de laborator dispus să colaboreze cu el. Au rezolvat 
dilema împreună: soluţiile caustice ardeau mult prea profund, 


1 LASD - Los Angeles County Sheriff s Department, Departamentul Șerifului; LAPD - 
Los Angeles Police Department, Departamentul de Poliţie din Los Angeles. (n.r.). 

iar cele mai puţin concentrate nu penetrau pielea arsă. Pe 
măsură ce citea, Danny își nota simbolurile chimice într-un 
carnet. Se imagina în postura de asistent al lui Maslick, muncind 
cot la cot cu marele criminalist, care îl îmbrăţișa părintește ori 
de câte ori făcea câte o supoziţie logică strălucită. Nu trecu mult 
și începu să traducă în limbajul textului de specialitate cazul 
copiilor arşi din cauza prelungitorului, luând în mintea lui 
amprentele degetelor minuscule și confruntându-le cu datele de 
la maternitate, unde amprentele se luau ca măsură de 
precauţie, în eventualitatea că noii-născuţi erau schimbaţi... 

— Șefu', avem un caz grav. 

Danny își ridică privirea. Hosford, un agent în uniformă 
detașat la graniţa nord-estică a diviziei, apăruse în cadrul ușii. 

— Poftim? De ce nu m-ai chemat prin staţie? 

— Te-am chemat. Poate că n-ai... 

Danny împinse deoparte textul și carnetul. 

— Ce e? 

— Unul lat. Eu l-am găsit - pe Allegro, la un kilometru de Strip. 
lisuse Hristoase, n-ai văzut în via... 

— Rămâi aici. Mă duc eu acolo. 

e 

Allegro Street era o stradă îngustă din cartierul rezidențial, 
unde jumătate din clădiri erau bungalow-uri în stil spaniol, 
cealaltă jumătate fiind formată din şantiere de construcții cu 
inscripții care promiteau CAZARE LUXOASA în stilurile Tudor, 
francez de Provence și supermodern. Danny ajunse acolo în 
mașina lui și încetini când văzu bariera din capre de lemn, cu 
beculeţe roșii ce clipeau intermitent, și cele trei mașini ale 
poliţiei parcate dincolo de barieră, cu farurile iluminând un teren 
pustiu și plin de buruieni. 

Işi lăsă Chevroletul în dreptul trotuarului și se îndreptă într- 
acolo pe jos. Un grup de polițiști în impermeabile ţineau 
lanternele îndreptate spre pământ. În lumina trandafirie a unei 
lămpi se putea vedea o pancartă pe care scria APARTAMENTE 
ALLEGRO PLANTATION - ÎNCHIRIERI DIN 1951, ÎN PRIMĂVARĂ. 
Razele lanternelor se încrucișau pe lotul rămas vacant, scoțând 
la iveală sticle goale de băutură, petice de hârtie și cherestea 
udă. Danny își drese glasul. Unul dintre polițiști se întoarse 
rapid, cu pistolul în mâna tremurândă. 

— Ușor, Gibbs. Sunt eu, Upshaw. 


Gibbs își puse pistolul înapoi în toc. Ceilalţi polițiști se 
împrăștiară. Danny privi cadavrul, simţi cum i se înmoaie 
genunchii și atunci făcu ceea ce face un criminalist ca să nu 
leșine sau să nu vomite. 

— Deffry, Henderson, ţineţi lanternele îndreptate în jos! 
Gibbs, notează ce spun, cuvânt cu cuvânt! Bărbat alb, nud, 
mort. Vârsta aproximativă: treizeci, treizeci și cinci de ani. 
Cadavrul e întins pe spate, cu braţele și picioarele rășchirate. Pe 
gât se disting urme de strangulare, globii oculari i-au fost scoși 
și orbitele goale elimină o substanță gelatinoasă. 

Danny se lăsă pe vine lângă cadavru. Deffry și Henderson își 
poziţionară lanternele în așa fel încât să-i asigure o iluminare 
optimă. 

— Organele genitale sunt tumefiate și prezintă vânătăi. Se 
disting urme de mușcături pe testicule și penis. 

Își duse mâna sub cadavru și simţi pământul umed. Puse 
mâna pe pieptul său, în dreptul inimii. Pielea îi era uscată și nu 
complet lipsită de căldură. 

— Nu există urme de precipitaţii pe cadavru și, deoarece între 
miezul nopţii și ora trei dimineaţa a plouat puternic, putem 
deduce că victima a fost plasată aici în urmă cu mai puţin de o 
oră. 

Sunetul unei sirene se auzea tot mai aproape. Danny luă 
lanterna lui Deffry, examinând cât mai îndeaproape partea mai 
urâtă. 

— În total există șase răni ovale, de formă neregulată, 
circumscrise regiunii trunchiului, între buric și stern. Ruptura de 
țesut delimitează marginile perimetrelor acoperite de sângele 
coagulat provenind din ele. Tegumentul din vecinătatea fiecărei 
răni e inflamat și delimitează în mod clar zonele în care 
urmele... 

— Urme de supt, evident! zise Henderson. 

Danny simţi că limbajul textelor de specialitate se duce naibii. 

— Ce tot vorbești acolo? 

Henderson oftă. 

— Urme de mușcături amoroase. Știi, ca atunci când o damă 
te suge pe gât. Gibbsey, ia arată-le tipilor în civil ce ţi-a făcut 
garderobiera aia de la Blue Room de Crăciun. 

Gibbs chicoti, dar continuă să noteze. Danny se ridică în 
picioare, supărat că era ridiculizat de un pârlit de poliţai 

oarecare. Cadavrul mut reușise să-l expună ironiei. Își simţea 
picioarele ca de gumă, iar stomacul îl sâcâia. Îndreptă fasciculul 
lanternei spre pământ și își dădu seama că terenul din jurul 
mortului fusese tocat de cizmele din dotarea polițiștilor, iar 
mașinile LASD șterseseră posibilele urme ale vreunor alte 
pneuri. Gibbs spuse: 

— Nu sunt sigur că am scris toate cuvintele corect. 

Danny își regăsi vocea de manual. 

— Nu contează. Ai grijă să-i duci raportul căpitanului mâine 
dimineață. 

— Dar trebuie să ies din tură la opt. Șefu' nu vine până la 
zece, iar eu am bilete la meciul anului. 

— Imi pare rău, dar o să stai până vin cei din tura de zi sau 
chiar până apar tehnicienii de la laborator. 

— Laboratoru-i închis de Anul Nou și eu am biletele alea... 

Mașina medicului legist opri în dreptul cordonului de poliţie, 
sugrumându-și sirena. Danny se întoarse spre Henderson: 

— Să nu treacă nimeni de cordoanele poliţiei. Fără reporteri și 
fără alţi curioși. Gibbs, rămâi aici. Tu și cu Deffry trebuie să 
obţineţi mărturii de la localnici. Știţi care-i chestia: eventualii 
martori care ar fi putut vedea momentul când a fost aruncat 
cadavrul, niscaiva trecători suspicioși sau alte vehicule... 

— Upshaw, e patru și douăzeci dimineaţa! Ce dracu'! 

— Foarte bine. Începeţi acum și s-ar putea să terminaţi până 
pe la prânz. Lăsaţi-i un raport în dublu exemplar lui Dietrich și 
notatți toate adresele unde locatarii n-au fost de găsit, pentru a fi 
verificați mai târziu. 

Henderson se duse valvârtej la mașina lui de patrulare. Danny 
urmări cum oamenii medicului legist așezau cadavrul pe 
brancardă, învelindu-l cu o pătură. Gibbs îi turuia oricui voia să-l 
asculte despre posibilul rezultat al meciului de pe Rose Bowl și 
despre o nouă turnură în cazul Black Dahlia, încă nerezolvat, caz 
ce continua să fie un subiect de discuţii aprinse. Fasciculele de 
lumină proiectate de faruri, lanterne și lămpi cu halogen se 
încrucișau febril deasupra terenului, scoțând în evidenţă tot felul 
de detalii: bălțile de noroi ce reflectau umbrele și lumina lunii 
sau, în depărtare, scăpărările neoanelor din Hollywood. Danny 
se gândi la cele șase luni ale sale ca detectiv și la cele două 
cazuri de crimă domestică rezolvate rapid. Băieţii de la morgă 
încărcară trupul în ambulanţă, care întoarse pe loc, apoi se 

îndepărtă cu sirena oprită. O maximă a lui Vollmer îi răsări brusc 
în minte: „În omorurile cauzate de o pasiune extremă ucigașul 
își va trăda întotdeauna patologia. Dacă detectivul reușește să 
analizeze probele materiale într-o manieră obiectivă, iar apoi să 
gândească subiectiv, din punctul de vedere al ucigașului, va 
reuși adesea să soluţioneze crime care ne bulversează prin 
absurditatea lor”. 

Ochii smulși din orbite. Organele sexuale desfigurate. Carnea 
nudă, făcută sită. Danny urmări dubița morgii până în centrul 
orașului, dorindu-și ca mașina lui să fi avut o sirenă, ca să 
ajungă acolo mai repede. 

e 

Morga centrală a orașului Los Angeles și cea a comitatului 
ocupau parterul unei magazii de pe Alameda, la sud de 
Chinatown. Un paravan de lemn separa cele două activități: 
mesele de examinare, frigiderele și mesele de disecție pentru 
trupurile din jurisdicţia orașului, plus un set diferit de dotări 
pentru cadavrele provenind din regiunea limitrofă, patrulată de 
cei de la Departamentul Șerifului. Înainte ca Mickey Cohen să 
provoace scandal la primărie și la Poliţia Metropolitană, ca 
urmare a dezvăluirilor sale în cazul Brenda Allen - mai-marii 
celor două instituții bucurându-se de atenția celor mai faimoase 
prostituate din L.A. -, existase o solidă colaborare între oraș și 
comitat, medicii și asistenții folosindu-se în comun de foliile de 
plastic, ferăstraiele de tăiat oase și zeama de murat hoituri. 
Acum, când polițiștii de la LAPD îl protejau pe Cohen pe Strip, 
între cele două agenţii nu apăreau decât probleme. 

Cei de la secția Personal a LAPD emiseseră o serie de edicte: 
nu împrumuturilor de scule medicale ale LAPD, nu fraternizării 
cu echipajele comitatului în timpul misiunilor, nu petrecerilor 
nocturne la lumina lămpilor de laborator, de teamă ca nu cumva 
unele cadavre neidentificate să fie greșit etichetate, iar unele 
fragmente confiscate ca suveniruri, ceea ce ar fi dat naștere la 
scandaluri menite să reînvie cazul Brenda Allen. Danny Upshaw 
urmări brancarda care conţinea cadavrul neidentificat numărul 1 
- 01.01.1950 - până la rampa morgii de comitat, știind foarte 
bine că șansele lui de a colabora cu patologul său preferat erau 
aproape nule. 

In aripa comitatului era îmbulzeală mare: cadavrele provenite 
din accidente de mașină zăceau aliniate pe tărgile morgii, 

asistenții le agățau etichete numerotate pe degetele mari de la 
picioare, polițiști în uniformă compuneau rapoarte de deces, iar 
oamenii legistului fumau ţigară de la ţigară, ca să mai taie din 
duhoarea sângelui, a formolului și a rănilor stătute. Danny o luă 
pe scurtătură, pe la ieșirea de incendiu, și trecu în zona rampei 
de acces a morgii orașului, întrerupând un trio format din trei 
polițiști de la LAPD ce cântau Auld Lang Syne. Înăuntru decorul 
era același ca pe teritoriul comitatului, cu excepţia faptului că 
uniformele erau bleumarin, nu kaki și bej-măsliniu. 

Danny se duse direct în biroul doctorului Norton Layman, 
asistentul-șef al Morgii Orașului Los Angeles, autorul lucrării 
Știința împotriva infracțiunilor și instructorul său la cursurile 
serale de „Patologie criminalistică pentru începători” de la 
University of Southern California. Pe ușa lui se găsea un bilet: 
„Lucrez ziua, începând cu 01.01. Fie ca Domnul să 
binecuvânteze această nouă epocă cu mai puţine cazuri decât în 
prima jumătate a unui secol sângeros. N.L.” 

Injurând în barbă, Danny scoase un carnetțel și un pix și scrise: 

„Doctore, ar fi trebuit să știu că îţi vei lua liber în noaptea cea 
mai plină a anului. Avem un 1872 interesant la comitat - un 
bărbat mutilat sexual. Material pentru noua ta carte. lar pentru 
că eu am răspuns la apel, sunt sigur că mă voi ocupa de caz. 
Incerci să-i faci autopsia? Căpitanul Dietrich zice că cel din tura 
de zi de la comitat e un cartofor înrăit, susceptibil să fie mituit. 
Cam atât. D. Upshaw.” 

Plasă bucăţica de hârtie pe sugativa de pe biroul doctorului, 
proptind-o cu un craniu uman, după care se întoarse în zona 
comitatului. 

Nebunia încetase. Zorii începeau să mijească deasupra 
rampei de descărcare. Recolta nopţii era aliniată pe mesele de 
examinare din inox. Danny privi în jur și își dădu seama că 
singura fiinţă vie de acolo era un asistent autopsier proptit într- 
un scaun din camera dispeceratului, ce se scobea pe rând în nas 
și între dinți. 

Asistentul se ridică și veni spre el. Era un tip în vârstă, 
mirosind a vin, care îl întrebă: 

— Cine ești? 

— Detectivul Upshaw. De la secţia de poliție West Hollywood. 
Cine-i la recepţie? 


2 Număr de cod folosit de poliţia din California pentru crimă. (n.r.). 

— Frumoasă slujbă! Nu ești un pic cam necopt pentru o 
treabă funebră ca asta? 

— Sunt băiat muncitor. Cine-i la recepţie? 

Bătrânul își șterse de perete degetul cu care se scobise. 

— Pot să jur că nu ești prea tare la conversaţie. Doctorul Katz 
era la recepţie, da' a recepționat cam multă zeamă tare. Acum 
recepționează niște vise în caiacul ăla ovreiesc al lui. Cum se 
face că toţi ăștia conduc Cadillacuri? Dacă ești detectiv, ar 
trebui să știi răspunsul, nu-i așa? 

Danny își simţi pumnii încleștându-se în buzunare, semn că 
trebuia să se liniștească. 

— Habar n-am. Cum te cheamă? 

— Ralph Carty, adică... 

— Ralph, ai mai pregătit până acum vreun cadavru pentru 
autopsie? 

Carty hohoti. 

— Băiete, am făcut de toate - și pe toţi. L-am făcut pe 
Rudolph Valentino, care stătea atârnat ca un gândac. Le-am 
făcut pe Lupe Velez și pe Carole Landis. Am poze cu amândouă. 
Lupe avea păsărica rasă. Dacă te prefaci că nu-s moarte, te poţi 
distra. Ce zici, câte cinci parai pentru Lupe și Carole? 

Danny își scoase portofelul și pescui două bancnote de zece. 
Carty scoase din buzunarul de la piept un teanc de poze 
lucioase. Danny spuse: 

— Nt. Tipul pe care-l vreau e pe tava de colo. 

— Poftim? 

— M-ocup eu de el. Acum! 

— Băiete, n-ai patalama de autopsier de comitat! 

Danny mai adăugă o hârtie de cinci la totalul mitei pentru 
Carty. Bătrânul sărută poza spălăcită a unei vedete de film 
moarte. 

— S-ar zice că acum ai, spuse el. 

e 

Danny își luă din mașină trusa de prelevare a probelor și se 
puse pe lucru. Carty stătea de pază, în cazul că medicul ar fi 
apărut cumva, nervos. 

Trase cearșaful de pe cadavru și verifică paloarea post- 
mortem a membrelor. Îi ridică braţele și picioarele, le lăsă să 
cadă și obţinu acea rigiditate care indica rigor mortis. Notă în 
carnet „Decedat probabil în jur de 1:00 dimineaţa”, după care 

mânji degetele mortului cu cerneală și le rulă pe o bucată de 
carton solid, mulţumit că obținuse amprente perfecte din prima. 

Apoi examină gâtul și capul și măsură cu un compas urma 
învineţită, cauzată de strangulare, notând toate datele. Vânătaia 
se întindea de jur împrejurul gâtului. Era mult prea lungă pentru 
a fi fost lăsată de o mână sau chiar de două. Mijindu-și ochii, 
detectă o fibră textilă sub bărbie. O pescui cu o pensetă, se 
gândi că era din bumbac alb, o puse într-o fiolă și, dintr-un 
impuls de moment, forţă fălcile căscate ale mortului, 
menţinându-le așa cu ajutorul unui depresor de limbă. 
Cercetându-i gura cu pixul-lanternă, descoperi fibre identice în 
cerul gurii, pe limbă și pe gingii. Notă „Strangulat și sufocat cu 
prosop de bumbac alb”, răsuflă adânc și examină orbitele 
ochilor. 

Pixul-lanternă îi relevă membranele tumefiate, împănate cu 
substanța gelatinoasă pe care o remarcase și pe terenul viran. 
Danny luă un tampon de bumbac și unse câte trei lamele cu 
substanța din fiecare cavitate. Avea un miros medicinal, de 
mentă. 

Danny trecu la părţile de mai jos, cercetând fiecare 
centimetru. Se uită atent la adânciturile dinăuntrul coatelor și 
simţi o furnicătură: înţepături vechi de seringă, palide, dar clare, 
pe ambele braţe. Victima fusese un drogat - poate recuperat. 
Niciuna dintre urme nu era recentă. Notă în carnet toate 
informaţiile, își luă compasul și se pregăti să examineze rănile 
toracelui. 

Cele șase găuri ovale erau plasate la câte trei centimetri 
distanță una de alta. Toate erau marcate de urme de dinți, fiind 
mult prea sfâșiate pentru a turna un mulaj, și toate erau prea 
mari pentru a fi fost făcute de o gură umană care ar fi mușcat 
perpendicular. Danny rase sângele coagulat de pe intestinele ce 
ieșeau din răni, mânji lamelele și îndrăzni un salt speculativ 
pentru care doctorul Layman l-ar fi crucificat: 

Asasinul se folosise de un animal sau de animale în timp ce 
mutilase post-mortem victima. 

Danny examină penisul mortului. Observă urmele evidente de 
dinți umani - ceea ce Layman numise „afecțiune ucigașă”, 
provocând cascade de râs într-o clasă plină până la refuz cu 
polițiști aflați în timpul liber. Știa că va trebui să verifice partea 

de dedesubt și scrotul. Îl văzu pe Ralph Carty urmărindu-l și le 
examină, dar nu mai descoperi alte mutilări. Carty pufni: 

— Belit ca o alună! 

Danny îi spuse: 

— Gura! 

Carty dădu din umeri și se întoarse la postul său de pază. 
Danny întoarse cadavrul pe burtă și rămase cu gura căscată. 

Tăieturi adânci, ca de bisturiu, zigzagau cu zecile spatele și 
umerii mortului din toate unghiurile posibile. Dungile subțiri de 
sânge închegat erau împănate cu așchii mici de lemn. 

Danny rămase cu privirea pierdută. Suprapuse mutilările 
frontale cu cele dorsale, încercând să vadă legătura dintre ele. 
Simţi la subsuori o sudoare rece, care-l făcu să tresară. Apoi 
auzi o voce supărată: 

— Carty, cine-i tipul? Ce caută aici? 

Danny se întoarse, afișând un zâmbet împăciuitor. Văzu un tip 
gras într-un smoching alb, slinos, și cu o pălărioară cu steluțe 
verzi pe care scria „1950”. 

— Detectivul Upshaw. Sunteţi doctorul Katz? 

Grasul începuse să ridice mâna, apoi o lăsă să cadă. 

— Ce faci cu cadavrul ăla? Cu ce drept vii aici și îți bagi nasul 
în munca mea? 

Undeva în spate Carty se făcu mic și imploră din priviri. Danny 
spuse: 

— Am fost prezent la locul crimei și am vrut să examinez eu 
însumi cadavrul. Sunt calificat să o fac, dar am minţit. l-am spus 
lui Ralph că ai zis mata că-i cușer s-o fac. 

Doctorul Katz spuse: 

— la ieși afară, detectiv Upshaw! 

Danny răspunse: 

— An Nou fericit! 

Ralph Carty spuse: 

— E-adevărat, doctore! Să n-am parte dacă mint! 

Danny își împachetă trusa, nefiind sigur încotro s-o apuce: să 
cerceteze Allegro Street sau să meargă acasă, să doarmă și să 
viseze - Kathy Hudgens, Buddy Jastrow, casa pătată cu sânge 
de pe aleea din comitatul Kern... leșind pe rampa de descărcare 
a morgii, privi în urmă. Ralph Carty împărțea banii de mită cu 
doctorul, punându-i în pălărioara de revelion. 

CAPITOLUL DOI 


Locotenentul Mal Considine se uita la o fotografie înfăţișându-i 
pe soţia și fiul său și încerca să nu se gândească la Buchenwald. 

Tocmai trecuse de ora 8 dimineaţa. Mal era în oficiul lui de la 
Biroul de Anchete Penale al Procuraturii, după un somn grăbit, 
alimentat de prea mult scotch. Pantalonii îi erau acoperiţi cu 
confetti. Echipa de stenografe a diviziei îi ștampilase cu sărutări 
ușa pe care scria COMANDANT, încadrând tăblița de pe ușă în 
urme de ruj Max Factor, modelul Crimson Decadence. Etajul al 
șaselea al Primăriei arăta ca terenul devastat de după o paradă. 
Ellis Loew tocmai îl trezise cu un telefon: voia să-l întâlnească 
împreună cu „altcineva” într-o jumătate de oră, la Pacific Dining 
Car. l-a lăsat pe Celeste și pe Stefan acasă, să sărbătorească 
singuri ziua de Anul Nou, fiindcă știa că soţia lui va profita de 
moment ca să declanșeze un război. 

Mal ridică receptorul și formă numărul de acasă. Celeste 
răspunse după ce telefonul sună de trei ori: „Da? Cine e cel care 
sună?”, fraza ei încâlcită însemnând în mod sigur că vorbise cu 
Stefan în cehă. 

— Eu sunt. Voiam să știi că s-ar putea să mai întârzii câteva 
ore. 

— Blonda ridică pretenții, Herr Lieutenant? 

— Nu e nicio blondă, Celeste. Ştii și tu că nu e nicio blondă și 
că întotdeauna adorm frânt la Primărie după revelion... 

— Cum spui în engleză rotkopf? Roșcată? Kleine rotkopf 
scheisser schtupper... 

— Vorbește englezește, fir-ar să fie! Nu fă din astea cu mine! 

Celeste izbucni în râs. Chicotele teatrale care se răsfrângeau 
în discursul ei de vorbitoare de limbi străine îl înfuriau de fiecare 
dată. 

— Lasă-l pe băiatul meu la telefon, fir-ar să fie! 

Tăcere, apoi replica de final obișnuită emisă de Celeste 
Heisteke Considine: 

— Nu e băiatul tău, Malcolm. Tatăl lui a fost Jan Heisteke, iar 
Stefan o știe. Tu ești binefăcătorul și soţul meu, iar băiatul are 
unsprezece ani și știe că zestrea lui genetică nu include texte de 
polițist amerikanisch sau de meciuri de baseball și... 

— Dă-l pe băiat la telefon, fir-ai tu să fii! 

Celeste chicoti încet. Mal știa că soţia lui își dădea seama 
când se încheia comedia - când făcea uz de vocea lui de polițist. 
Linia telefonică era tăcută. Pe fundal se putea auzi cum Celeste 
îl trezește cu blândeţe pe Stefan, fredonând ceva în cehă. Apoi 
băiatul interveni chiar acolo, între ei: 

— Tată... Malcolm? 

— Da. La mulţi ani! 

— Am văzut artificiile. Am fost pe acoperiș și am ţinut umb- 
umb... 

— Aţi ţinut umbrelele? 

— Da. Am văzut Primăria luminată, apoi artificiile, pe urmă s- 
au... fisurat? 


Mal zise: 

— Au sfârâit, Stefan. S-f-â-r-â-i-t. O fisură e un fel de gaură în 
pământ. 

Stefan încercă noul cuvânt: 

— S-f-â-s-â-i-t? 


— Un singur „s”. Facem o lecţie după ce vin acasă. Poate 
mergem cu mașina până la Westlake Park și hrănim rațele. 

— Ai văzut artificiile? Te-ai uitat pe fereastră să vezi? 

La ora aceea încercase să facă faţă ofertei lui Penny Diskant 
pentru una rapidă în toaletă - picioarele și sânii ei frecându-se 
de el, dorinţa lui să fi putut s-o facă. 

— Da, a fost superb. Fiule, acum trebuie să te las. Slujba. 
Culcă-te la loc, ca să fii în formă pentru lecţia noastră. 

— Da. Vrei să vorbeşti cu Mutt’? 

— Nu. La revedere, Stefan. 

— La revedere, t-t-tata. 

Mal puse receptorul în furcă. Mâinile îi tremurau și ochii i se 
acoperiră cu o peliculă de lacrimi. 

[] 

Centrul Los Angeles-ului era mut, de parcă ar fi dormit 
zdravăn după o beţie. Singurii cetăţeni ce se vedeau erau câţiva 
vagabonzi așezați la coadă pentru gogoși și cafea în faţă la 
Union Rescue Mission. Mașinile erau parcate aiurea - boturi în 
aripi bușite - în faţa hotelurilor de pe South Main ce închiriau 
camere cu ora. Smocuri de confetti atârnau de ferestre și 
acopereau trotuarele, iar soarele care se ridica dinspre oceanul 
de la răsărit îţi dădea senzaţia de căldură, abur și mahmureală. 

Mal conduse mașina spre Pacific Dining Car, dorindu-și ca prima 
zi a noului deceniu să aibă o viaţă scurtă. 

Restaurantul era plin cu turiști dotați cu aparate de 
fotografiat, ce devorau câte un meniu Rose Bowl Special - 
cartofi prăjiți împănaţi cu stridii și costiță, clătite pufoase, 
Bloody Mary și cafea. Șeful de sală îi comunică lui Mal că 
domnul Loew și un alt gentleman îl așteptau în Gold Rush Room, 
un separeu intim, preferat de oficialităţile orașului. Mal se 
întoarse și bătu la ușă, care se deschise o fracțiune de secundă 
mai târziu, iar acel „un alt gentleman” apăru zâmbitor în cadru. 

— Cioc, cioc, cioc! Cine-i acolo? Dudley Smith, așa că păzea, 
bolșevici! Te rog, intră, locotenente! Avem aici o întrunire de 
bun augur a inteligenţei polițienești, așa că trebuie să marcăm 
momentul cu protocolul cuvenit. 

Mal îi strânse mâna bărbatului, recunoscându-i numele, stilul 
și vocea de tenor cu accent irlandez, deseori imitată. 
Locotenentul Dudley Smith de la Departamentul de Poliţie din 
Los Angeles (LAPD), Divizia Omucideri. Înalt, spătos, cu faţa 
roșie. Născut la Dublin, crescut în L.A., școlit într-un colegiu al 
iezuiţilor. Omul cheie în momente de criză pentru fiecare șef al 
poliţiei încă de pe vremea durului Dick Steckel. Omorâse șapte 
oameni în misiune și purta cravate făcute la comandă, cu 
imprimeuri reprezentând scuturile de pe emblema LAPD, 
cătușele și cifra 7, aranjate în cercuri concentrice. Se zvonea că 
are un revolver de armată calibrul 45, încărcat cu gloanţe dum- 
dum unse cu usturoi, și un șiș special, cu arc. 

— Locotenente, ce plăcere! 

— Spune-mi Dudley. Avem grade egale. Eu sunt mai în vârstă, 
dar tu ești mult mai chipeș. Presimt că o să fim niște parteneri 
nemaipomeniţi. Nu-i așa, Ellis? 

Mal privi peste umărul lui Dudley Smith la Ellis Loew. Șeful 
Diviziei Penale a Procuraturii era așezat ca pe tron într-un scaun 
din piele și pescuia stridiile și bucăţelele de costiță dintre cartofii 
prăjiţi. 

— Sunt absolut sigur, zise el. la loc, Mal. Ai chef de un mic 
dejun? 

Mal se așeză pe scaunul din fața lui Loew. Dudley se postă 
între ei. Cei doi erau îmbrăcaţi în costume de tweed cu veste - 
Loew în gri, Smith în maro. Amândoi aveau insigne la rever: 
cheia frăţiei Phi Beta Kappa la avocat, câteva insigne ale unor 

asociaţii locale la poliţist. Mal își ajustă hainele boţite, gândindu- 
se că Smith și Loew arătau ca doi cățeluşi feroce ieşiţi din 
aceeași hazna. 

— Nu, mulțumesc, consiliere, răspunse el. 

Loew arătă spre ibricul de argint: 

— Cafea? 

— Nu, mulțumesc. 

Smith zâmbi și se lovi cu palmele peste genunchi. 

— Dar o explicaţie a intruziunii noastre matinale în pașnica ta 
viaţă de familie vrei? 

Mal spuse: 

— Bănuiesc că Ellis dorește să fie procuror districtual, eu 
vreau să ajung șeful anchetatorilor la Procuratură, iar ţie ţi-ar 
plăcea să conduci Biroul Omucideri după ce Jack Tierney iese la 
pensie luna viitoare. Înseamnă că avem unele informaţii 
importante, de care eu încă n-am auzit, un caz în care noi doi 
vom fi anchetatorii, iar Ellis procurorul acuzării. Un salt decisiv în 
cariera noastră. Am ghicit? 

Dudley izbucni într-un hohot de râs. Loew spuse: 

— Îmi pare bine că n-ai terminat Facultatea de Drept, 
Malcolm. Nu mi-ar fi fost ușor la tribunal faţă-n faţă cu tine. 

— Adică am ghicit? 

Loew pescui o stridie și o înmuie în gălbenușul de ou. 

— Nu. Deși noi am obţinut deja posturile de care vorbeai. Pur 
și simplu. Dudley chiar s-a oferit voluntar pentru... 

Smith îl întrerupse: 

— M-am oferit voluntar dintr-o pornire patriotică. Îi urăsc pe 
comuniști mai rău decât pe Satana. 

Mal îl privi pe Ellis cum ia o gură de stridii, una de costiţă și 
una de ou. Dudley își aprinse o ţigară, uitându-se la el. Mal 
simţea că se coace ceva serios. 

— Oare de ce mă gândesc eu la o treabă pentru marele juriu? 

Loew se lăsă pe spate, întinzându-se. Mal știa că încerca să 
adopte stilul din tribunal. 

— Pentru că ești isteţ. Te ţii la curent cu știrile locale? 

— Nu prea. 

— Păi, există o serie de probleme cu sindicatele, în special cu 
studiourile de filme de la Hollywood. Cei din sindicatul 
camionagiilor, Teamsters, au făcut demonstraţii împotriva celor 
de la AUFT - Alianţa Unită a Figuranţilor și Tehnicienilor. Aștia au 

un contract pe termen lung cu RKO și cu alte câteva studiouri 
ieftine din Gower Street. Demonstrează pentru salarii mai mari 
și dividende, dar nu fac grevă și... 

Dudley Smith lovi masa cu ambele palme. 

— Mama lor de iubitori de Roșii scârboși și subversivi! Să-i ia 
naiba pe toți! 

Loew se strâmbă ușor. Mal studie mâinile uriașe ale 
irlandezului. Cu ele rupea gâturi, smulgea urechi, silea la 
mărturisiri. Făcu un mic salt deductiv și trase concluzia că lui 
Ellis îi era frică de Smith, iar Smith îl ura din principiu, căci era 
un avocat evreu isteț și pui de lele. 

— Ellis, discutăm aici de un posibil caz politic? 

Loew își lustrui insigna și zâmbi. 

— Discutăm despre o investigaţie de mari proporţii a marelui 
juriu, vizând influența comuniștilor în Hollywood, cu tine și cu 
Dudley ca anchetatorii mei de bază. Ancheta se va axa în 
principal asupra celor de la AUFT. Sindicatele colcăie de tipi 
subversivi, care și-au format un așa-numit trust al eminenţelor 
cenușii. El dirijează tot bâlciul: o femeie și o jumătate de duzină 
de bărbaţi, toţi având legături puternice cu colegii lor care au 
făcut pușcărie pentru că au refuzat să depună mărturie în faţa 
comisiei senatoriale din '47, ce investiga activităţile 
antiamericane. Toţi cei care fac parte din AUFT au lucrat la o 
serie de filme care adoptă ideologia comunistă și au legături cu 
alte persoane subversive. Comunismul e un fel de pânză de 
păianjen. Un fir te conduce la cuib, alt fir la o întreagă colonie. 
Firele sunt nume și numele devin martori care pronunţă alte 
nume. lar tu și cu Dudley îmi veţi procura acele nume. 

Tresele de argint ale gradului de căpitan dansau în mintea lui 
Mal. Îl privi fix pe Loew și emise o serie de obiecţii, jucând rolul 
de avocat al diavolului împotriva propriului interes. 

— De ce eu și nu căpitanul Bledsoe? El e anchetatorul-șef al 
Procuraturii, spaima tuturor răufăcătorilor din oraș. El e favoritul 
mulţimii, ceea ce e important, din moment ce tu dai impresia 
unui rechin. Eu sunt un detectiv specializat în obţinerea de 
probe în cazurile de crimă. Dudley e pur și simplu un ofițer 
important de la Omucideri. De ce no? De ce acum - la ora 9 
dimineaţa, în ziua de Anul Nou? 

Loew numără obiecțiile pe degetele de la mâna lui cu unghiile 
manichiurate și bine lustruite. 

— Unu: am stat aseară până târziu cu procurorul districtual. 
Bugetul fiscal al Procuraturii pe 1950 trebuie să ajungă mâine la 
Consiliul Local și am reușit să-l conving ca surplusul de 
aproximativ patruzeci și două de mii de dolari să fie alocat luptei 
împotriva Pericolului Roșu. Doi: procurorul adjunct Gifford, de la 
Divizia Marelui Juriu, a acceptat să facă schimb de posturi cu 
mine. El vrea să capete experienţă de procuror în anchetarea 
unor cazuri de crime, iar tu știi ce vreau eu. Trei: căpitanul 
Bledsoe devine senil. În urmă cu două seri a luat cuvântul la 
clubul Kiwanis din Los Angeles și a eșuat într-o serie de 
obscenităţi. A creat multă agitaţie atunci când și-a trâmbiţat 
intenţia de a-i „dona ciolanul” său Ritei Hayworth, ca să i-l 
„frece până-i dă sângele”. Procurorul districtual l-a contactat pe 
doctorul lui Bledsoe și a aflat că dragul nostru căpitan a avut o 
serie de atacuri cerebrale minore, pe care le-a tăinuit de restul 
lumii. Se va pensiona pe 5 aprilie - exact după douăzeci de ani 
de când lucrează la Procuratură - și până atunci nu va face 
decât figuraţie. Patru: tu și cu Dudley sunteţi niște detectivi al 
naibii de buni și de isteţi, cu un stil contrastant intrigant. Cinci... 

Mal lovi masa în stilul lui Dudley Smith: 

— Cinci: amândoi știm că procurorul districtual vrea ca 
anchetator-șef pe cineva din afara grupului său. Va merge la FBI 
sau îi va lua la rând pe cei de la LAPD înainte de a mă accepta 
pe mine. 

Ellis Loew se aplecă în faţă. 

— Mal, a fost de acord cu numirea ta. Anchetator-șef și 
avansarea la gradul de căpitan. Ai treizeci și opt de ani, nu? 

— Treizeci și nouă. 

— Ești un copil. Descurcă-te bine și în cinci ani te vei apăra cu 
bastonul de ofertele de șef al poliţiei. lar eu voi fi procuror 
districtual și McPherson va fi adjunctul guvernatorului. Te 
interesează? 

Mâna dreaptă a lui Ellis Loew rămăsese întinsă pe masă. 
Dudley Smith i-o strânse, tot numai zâmbet. Mal recapitulă lista 
cazurilor pe care le cerceta: o prostituată măcelărită în 
Chinatown, două omoruri nesoluţionate în Watts, un jaf și un jaf 
armat la bordelul frecventat de mai-marii de la LAPD. Prioritate 
redusă sau nicio prioritate. Adăugă și mâna lui peste a lor și 
zise: 

— Mă interesează. 

Apoi grămada de mâini se dispersă. Dudley Smith îi făcu cu 
ochiul lui Mal. 

— Parteneri de seamă pentru o cauză de seamă. 

Ellis Loew se ridică în picioare lângă scaunul său. 

— Întâi vă voi spune ce avem, pe urmă îmi spuneți voi de ce 
avem nevoie. Avem depoziţii luate sub jurământ de la membrii 
sindicatului, consemnând implicarea Roșiilor în AUFT. Avem liste 
cu membri de frunte ai Partidului Comunist, confruntate cu 
listele membrilor de frunte ai AUFT - și cu multe nume comune. 
Avem c6pii ale unor filme pro-sovietice făcute în timpul 
războiului - pură propagandă roșie -, filme la care au colaborat 
membri ai AUFT. Avem și artilerie grea - o voi menţiona într-o 
clipă - și sunt pe cale să obţin un set de fotografii făcute unor 
persoane supravegheate de FBI: membri de vază ai AUFT 
întreținându-se cu membri cunoscuți ai Partidului Comunist și cu 
unii indivizi condamnaţi pentru activități de susținere a 
protestului de la Sleepy Lagoon din '43 și '44. Muniţie serioasă, 
chiar de la sursă. 

Mal spuse: 

— Chestia cu Sleepy Lagoon s-ar putea întoarce împotriva 
noastră. Tinerii condamnaţi atunci erau nevinovaţi, nu l-am prins 
niciodată pe adevăratul ucigaș, iar cauza lor era prea populară. 
Republicanii au semnat petiția de protest. Poate că această 
abordare ar trebui regândită. 

Dudley Smith își stinse ţigara în restul de cafea. 

— Au fost vinovaţi, flăcău! Toţi șaptesprezece. Cunosc bine 
cazul. l-au tras lui Jose Diaz o bătaie soră cu moartea, l-au târât 
până la Lagoon și l-au călcat cu o rablă. Chestie pasională, tipică 
pentru ei. Diaz i-o trăgea unei surori a cuiva care era vărul 
altcuiva. Ştii cum se cuplează și procreează mâncătorii ăștia de 
taco! Mongoloizi idioţi toţi, până la unul. 

Mal oftă. 

— A fost o mare eroare, locotenente. S-a întâmplat chiar 
înainte de revoltele costumelor zoo&, când toată lumea era 
pornită pe mexicani. Dar un guvernator republican i-a grațiat pe 
copiii aia. Nu comuniștii. 

3 Zoot Suit Riots (engl.) - o serie de revolte pornite pe baze rasiale în anul 1943 în Los 
Angeles. Practic, a fost vorba de confruntări de stradă între militarii americani întorși 
de pe front și populaţia mexicană locală. Numele dat evenimentelor vine de la tipul de 


costum bărbătesc numit zoot suit, foarte popular în acea vreme, cu pantaloni strânși 
pe glezne și haină cu umeri largi, vătuiți. (n.r.). 

Smith se uită la Loew. 

— Prietenul nostru crede palavrele unor nenorociţi și se 
îndoiește de cuvântul unui camarad ofițer. Nu mai lipsește decât 
să ne spună că Departamentul a fost responsabil pentru 
necazurile  bieeeţilor noștri semeni hispanici din timpul 
revoltelor! O interpretare comunistă destul de populară, aș 
adăuga. 

Mal întinse mâna după o chiflă, menținându-și același ton al 
vocii, ca să-i demonstreze irlandezului arțăgos că nu-i era frică 
de el. 

— Nu, o interpretare populară în LAPD. La acea vreme eram și 
eu acolo, iar cei cu care am lucrat au catalogat soluţionarea 
cazului drept gunoi. Pur și simplu. În plus... 

Loew ridică vocea - exact în momentul în care Mal simţi că 
glasul lui începe să tremure. 

— Domnilor, vă rog! 

Intreruperea îi permise lui Mal să înghită, să-și ascută privirea 
și să-l săgeteze pe Dudley Smith. Polițistul ripostă cu un zâmbet 
blând, zicând: 

— Destulă ceartă pentru un amărât de hispanic mort. 

Apoi îi întinse mâna. Mal i-o strânse. Smith îi făcu iar cu 
ochiul. 

Ellis Loew spuse: 

— Așa e mult mai bine, pentru că vinovăția sau nevinovăția n- 
au nicio legătură cu problema noastră. Adevărul e că Sleepy 
Lagoon a atras interesul multor indivizi subversivi și ei au 
exploatat situaţia în folosul lor. Ei sunt ţinta noastră. Acum știu 
că vreți amândoi să mergeţi acasă, la familiile voastre, astfel 
încât voi trage concluziile pentru ziua de astăzi. În esenţă, ce 
veţi face voi e să-mi găsiţi ceea ce agenţii FBI numesc „martori 
amiabili” - membri AUFT și alţi indivizi de stânga dispuși să 
recunoască asocierea lor cu mișcarea comunistă și să dea unele 
nume. Va trebui să obţineţi mărturisiri conform cărora filmele 
pro-comuniste la care au lucrat membrii AUFT făceau parte 
dintr-un plan bine organizat - propagandă menită să impună 
cauza comunistă. Va trebui să obţineţi dovezi ale acestor 
activităţi - acţiuni subversive în comunitatea din orașul Los 
Angeles. N-ar strica să punem laba pe niște nume mari. E 
binecunoscut faptul că multe staruri de la Hollywood sunt 
tovarăși de drum. Asta ne-ar da o certă... 

Loew făcu o pauză. Mal întrebă: 

— Valoare de piaţă? 

— Da. Bine zis, deși un pic cinic. Se pare că sentimentele 
patriotice nu te încearcă prea tare, Malcolm. Poate că ar trebui 
să încerci să te lași cuprins de mai multă fervoare în misiunea 
asta. 

Mal se gândi la zvonul pe care îl auzise: că Mickey Cohen 
cumpărase o parte din Teamsters, sindicatul camionagiilor, de la 
reprezentantul lor de pe Coasta de Est, un tip care urmărea să 
investească bani în cazinourile din Havana. 

— Mickey C. ar putea fi muls și el de niște dolari dacă 
fondurile orașului se subţiază prea mult. Pun pariu că nu l-ar 
deranja dacă i-ar vedea pe cei de la AUFT fără contracte și 
înlocuiți cu oamenii lui. 

Loew se înroși la față. Dudley Smith bătea darabana cu 
pumnul. 

— Nu e prost prietenul nostru Malcolm. Da, flăcău, lui Mickey 
i-ar plăcea să-și vadă gealaţii de camionagii pe felie, iar cei de la 
studiourile de filmare ar vrea să-i lase pe cei din AUFT fără 
slujbe. Ceea ce nu anulează faptul că în AUFT colcăie Roșii. Știi, 
flăcău, că la un moment dat era cât pe-aci să devenim colegi? 

Mal știa. Thad Green îi oferise un transfer la Brigada Durilor în 
'41, când fusese avansat la gradul de sergent. Refuzase oferta. 
N-avea nervi să stea să facă supravegheri nocturne ale 
răufăcătorilor acuzaţi de jafuri armate, să dărâme uși și să 
năvălească în case cu glonţ pe ţeavă și degetul pe trăgaci, arta 
diplomatică a armei practicată de poliţie, sau să escorteze 
dubele cu pușcăriași înrăiţi și să-i cuminţească pe eliberaţii 
condiționat cu lovituri de pistol peste cap. La vremea aceea 
Dudley Smith omorâse deja patru oameni. 

— Am vrut să lucrez la Narcotice. 

— Ai avut dreptate. Mai puţine riscuri, mai multe șanse de a 
avansa în grad. 

Vechile zvonuri: polițistul de patrulă/sergentul/locotenentul 
Mal Considine, tipul lansat pe traseul LAPD/Procuratură și căruia 
nu-i plăcea să-și murdărească mâinile. A fugit speriat în primul 
lui an, când fusese repartizat la secția de pe Strada 77. Mal se 
întrebă dacă Dudley Smith știa ceva despre camerele de gazare 
de la Buchenwald. 

— Ai dreptate. N-am văzut nicio șansă acolo. 

— Ne-am distrat nemaipomenit, flăcău! Te-ai fi simţit ca 
acasă. Ceilalţi nu împărtășeau aceeași părere, dar sunt sigur că 
i-ai fi convins. 

Aceleași texte vechi. Mal se uită la Ellis Loew și spuse: 

— Hai să ne oprim aici, vrei? Ce spuneai despre muniţia aia? 

Ochii lui Loew navigau de la Mal la Dudley. 

— Mai avem două ajutoare. Primul e un fost agent FBI, 
Edmund J. Satterlee, șeful unui grup numit Contracurente Roșii. 
E pe statul de plată al mai multor corporaţii și al unor indivizi pe 
care i-am putea numi grei și care lucrează în industria 
divertismentului. li verifică pe viitorii angajaţi dacă au legături 
cu comuniștii și contribuie la înlăturarea elementelor subversive 
care au reușit să se infiltreze deja. Ed e un expert în comunism 
și ne poate prezenta cea mai eficientă metodă de a valorifica la 
modul optim probele obţinute. Cel de-al doilea e un psihiatru, 
doctorul Saul Lesnick. A fost psihologul „agreat” al Partidului 
Comunist încă din anii '40, iar de mai mulți ani încoace e 
informator pentru FBI. Avem acces la cartoteca completă a 
dosarelor lui psihiatrice, cu toţi mahaării de la AUFT și rufele lor 
murdare, datând încă dinainte de război. Artilerie grea. 

Smith lovi masa cu palma și se ridică în picioare. 

— Un tun, o mitralieră, poate chiar o bombă atomică. Ne 
întâlnim cu ei mâine acasă la tine, Ellis? La ora zece? 

Loew îl ţinti cu degetul, imitând ţeava unui pistol: 

— Zece fix. 

Dudley imită gestul în direcţia lui Mal: 

— Ne vedem atunci, partenere. Nu e Brigada Durilor de pe 
vremuri, dar în mod sigur ne vom distra. 

Mal dădu din cap și îl urmări pe marele irlandez ieșind din 
încăpere. Trecură câteva secunde. Loew zise: 

— Un tip colţuros. Dacă n-aş fi crezut că voi doi veți face un 
cuplu pe cinste, nu l-aș fi primit în echipă. 

— S-a oferit voluntar? 

— Are intrare la McPherson și știa de aranjament înainte de a 
primi eu undă verde. Crezi că-l poţi struni în așa fel încât să n-o 
dea în bară? 

Intrebarea era ca o hartă rutieră ce înfățișa tot păienjenișul de 
zvonuri. Ellis Loew îl știa de ucigaș de naziști și credea, probabil, 
că tot el fusese și în spatele atentatului eșuat asupra lui Buzz 

Meeks. Era de presupus că dezgropaseră toate poveștile Diviziei 
Narcotice de pe Strada 77. Dudley Smith știa ce face. 

— Nu văd nicio problemă, consiliere. 

— Perfect. Cum merge cu Celeste și Stefan? 

— N-ai vrea să știi. 

Loew zâmbi: 

— Atunci fruntea sus! Ne așteaptă lucruri măreţe. 


CAPITOLUL TREI 


Turner „Buzz” Meeks îi privea pe polițiștii închiriaţi care 
patrulau pe proprietatea celor de la Hughes Aircraft, pariind 
patru contra unu că Howard îi angajase pe nemernicii ăia 
ineficienţi doar pentru că îi plăceau uniformele lor și doi contra 
unu că le proiectase chiar el. Ceea ce însemna că agenţia 
Mighty Man făcea de fapt parte din RKO Pictures/Hughes 
Aircraft/compania producătoare de mașini-unelte „Stray Dog” - 
ultima firmă reprezentând numele de cod al unor operaţiuni de 
evaziune fiscală ale marelui om, care o cumpărase și se 
implicase în ea din capriciu. Hughes avea la San Ysidro o fabrică 
de sutiene condusă 100% de mexicani, mai avea o fabrică ce 
producea trofee placate cu metal și deţinea și patru chioșcuri cu 
gustări, amplasate strategic - în esenţă pentru a-și satisface 
propriul regim alimentar, cu hamburgeri/chili/hot-dogi. Buzz 
stătea în ușa biroului său și remarcă buzunarele cu pliuri 
bufante ale tipului de la Mighty Man, care era plasat lângă 
hangarul de vizavi, buzunare făcute în același stil cu bluza pe 
care Howard o concepuse pentru Jane Russell pentru a-i scoate 
în evidenţă țâțele, dar renunţă la pariurile mentale. Și, pentru a 
enșpea mia oară în viață, se întrebă de ce oare făcea 
întotdeauna astfel de pariuri când era plictisit. 

Acum era foarte plictisit. 

Era puţin după ora 10, în dimineaţa zilei de Anul Nou. Buzz, în 
calitatea lui de șef al Serviciului de Pază și Securitate de la 
Hughes Aircraft, nu făcuse toată noaptea altceva decât să-i 
dirijeze pe cei de la Mighty Man în ceea ce Howard Hughes 
numea „perimetrul de patrulare”. În noaptea de revelion paznicii 
angajaţi ai uzinei primiseră liber, iar de ieri seară în curtea 
respectivă patrulau niște spectre de beţivi inveteraţi. Momentul 

culminant al angajării lor îl constituia marele bonus oferit de 
Howard de Anul Nou: bena unui camion burdușită cu hot-dogi și 
Coca-Cola, ce sosise exact în clipa în care 1949 devenea 1950 - 
un cadou care se scădea din fișa fiscală a fabricanţilor de 
hamburgeri din Culver City. Buzz lăsă jos carnetelul lui cu 
calcule pentru pariuri și se uită la Mighty Men cum mănâncă. 
Făcu un pariu de șase contra unu cum că lui Howard i-ar fi sărit 
muștarul dacă le-ar fi văzut uniformele făcute la comandă 
pătate cu ketchup și varză murată. 

Bărbatul își verifică ceasul de la mână: 10:14. La 12 putea să 
plece acasă și să se culce. Se lăsă pe spate în scaun și scană 
pereţii, studiind fotografiile înrămate. Fiecare dintre ele îl făcea 
să calculeze șansele pentru și împotriva lui, convingându-l cât 
de perfectă era slujba asta de fațadă și amintindu-i ce fusese în 
realitate. 

lată-l: scund, spătos, aproape umflat, stând lângă un Howard 
Hughes înalt, chipeș, într-un costum alb cu dunguliţe - un golan 
din Oklahoma și un milionar excentric punându-și coarne 
reciproc. Buzz văzu în fotografia respectivă două feţe ale unui 
portret de ţărănoi: o faţă era cea a unui șerif cumpărat cu bani 
și femei, iar reversul o lamentaţie pentru bossul care îl 
cumpărase. Urma apoi o colecţie de ipostaze polițienești: Buzz 
tras prin inel la absolvirea Academiei de Poliţie, în '34, după 
aceea tot mai gras și mai bine îmbrăcat, pe măsură ce 
fotografiile marcau salturile în timp, cu activitatea de la Diviziile 
Fraude și Inșelătorii, Jafuri, apoi Narcotice, cu sacouri din cașmir 
și păr de cămilă și cu privirea aceea ușor nervoasă, tipică 
recuperatorilor de pretutindeni. Apoi sergentul detectiv Turner 
Meeks într-un pat de spital de la Queen of Angels și mai mulți 
superiori în jurul lui, arătând spre rănile cărora polițistul le 
supraviețuise, în timp ce e/ se întreba dacă nu cumva vreun 
coleg de-al lui îi înscenase totul. Un șir de instantanee din viața 
civilă pe peretele de deasupra biroului: un Buzz mai cărunt și 
mai gras alături de primarul Bowron, fostul procuror districtual 
Buron Fitts, Errol Flynn, Mickey Cohen, producători cărora le 
furnizase curve, starlete pe care le scăpase de procese și le 
rezolvase avorturi, cure de dezintoxicare pentru droguri, doctori 
recunoscători pentru recomandările făcute... Om bun la toate, 
aranjor, băiat de mingi, băiat dur. 

Băiat lefter. 

Buzz stătea la birou, calculând debite și credite. Deţinea 
paisprezece acri de pământ agricol sărac și lipsit de valoare în 
comitatul Ventura. Îl cumpărase pentru părinţii lui, pentru când 
vor ieși la pensie, dar ei l-au păcălit și-au mierlit-o în timpul 
epidemiei de febră tifoidă din '44. Agentul imobiliar cu care 
vorbise i-a spus că nu valora mai mult de treizeci de dolari acrul. 
Mai bine aștepta - n-avea cum să scadă mai mult. Mai avea o 
mașină Eldorado '48 coupe verde, identică cu cea a lui Mickey 
C., dar fără să fie blindată. Avea o droaie de costume de la 
Oviatt și London Shop, cu pantalonii prea strâmţi pentru burta 
lui. Dacă Mickey ar fi cumpărat ţoale la mâna a doua, n-ar mai fi 
avut probleme: el și micuțul gangster aveau exact aceeași 
măsură. Dar Mickey arunca la gunoi cămășile pe care le purtase 
de două ori, iar lista debitelor ieșea de pe pagină și trecea pe 
sugativă. 

Sună telefonul. Buzz ridică receptorul. 

— Paza. Cine-i acolo? 

— Sol Gelfman, Buzz. Mă mai ţii minte? 

Era boșorogul de la MGM care avea un nepot hoţ de mașini: 
un tip drăguţ care șutea decapotabile din parcările 
restaurantelor și gonea cu ele prin toate tunelurile din zonă, 
lăsându-și întotdeauna cartea de vizită - un rahat baban - pe 
bancheta din spate. L-a mituit pe polițistul care îl arestase ca să- 
și modifice raportul și să menţioneze doar două - nu douăzeci și 
șapte - furturi, fără nicio referire la balega din spate. Judecătorul 
l-a eliberat condiţionat pe puști, menţionând familia bună din 
care se trăgea și verva tinerească. 

— Sigur că da. Cu ce vă pot fi de folos, domnule Gelfman? 

— Păi, Howard mi-a spus c-ar fi bine să te sun. Am o mică 
problemă, iar Howard crede că tu mă poţi ajuta. 

— Nepotu-tău a luat-o iar pe căi greșite? 

— Nu, Doamne ferește! E vorba de o fată din noul meu film. 
Are nevoie de ajutor. Niște ordinari i-au făcut câteva poze 
deocheate înainte să semneze contractul cu mine. Le-am dat 
niște bani ca să se poarte drăguţ, dar sunt niște nerușinațţi. 

Buzz gemu: se profila o demonstraţie de forță. 

— Ce fel de poze? 

— Urâte. Chestii cu animale. Lucy și un dog german cu o sculă 
cât a lui King Kong. Mi-ar plăcea să am un ș/ong* ca ăla. 


+ Sulă, penis (termen argotic idiș) n.r. 

Buzz puse mâna pe pix și întoarse lista debitelor pe cealaltă 
parte. 

— Cine-i fata și ce știi despre șantajiști? 

— Despre tipi știu cam o laie. L-am trimis pe asistentul meu 
de producție cu banii. Fata e Lucy Whitehall și, atenţie!, am un 
detectiv particular care a căutat să afle de unde telefonează 
șmecherii. Tartorul grupului e grecul cu care și-o pune, Tommy 
Sifakis. Așa-i că-i tare? Își șantajează propria gagică, sunând 
chiar din micuțul lor cuib de nebunii. Are niște amici care ridică 
mălaiul, iar Lucy nici nu știe cât e de fraierită. iți vine să crezi 
una ca asta? 

Buzz calcula nota de plată. Gelfman continua să peroreze: 

— Buzz, pentru mine chestia valorează cinci sutare. Și-ţi fac 
un favor, pen’ că Lucy își dădea odinioară ţoalele jos laolaltă cu 
Audrey Anders, bucăţica lui Mickey Cohen. M-aș putea duce la 
Mickey, da’ tu m-ai rezolvat beton data trecută, așa că-ţi dau ţie 
pontul. Howard zice că știi ce-i de făcut. 

Buzz văzu vechiul lui baston de cauciuc atârnând de clanţa de 
la baie și se întrebă dacă mai era la fel de priceput. 

— Preţul e o mie, domnule Gelfman. 

— Ce! Asta-i jaf la drumul mare! 

— Nu, e un caz penal de șantaj, rezolvat în afara tribunalului. 
Ai adresa lui Sifakis? 

— Mickey ar face-o pe gratis! 

— Mickey ar fi în stare să te-ncalţe cu o complicitate la crimă. 
Care-i adresa lui Sifakis? 

Gelfman expiră încet. 

— Mama voastră de cârcotași pungași! E Vista View Court, 
numărul 1187, în Studio City. Și dacă-i vorba de un miar, vreau 
o rezolvare perfectă. 

Buzz zise: 

— Ca o căcare pe bancheta din spate. 

Puse receptorul în furcă, apoi își luă pacificatorul LAPD de pe 
clanţă și plecă spre Cahuenga Pass. 

e 

Drumul până în Valley îi luă o oră. Alte douăzeci de minute se 
scurseră cât căută Vista View Court, dând târcoale complexelor 
de clădiri de închiriat, niște cuburi tencuite și dispuse în 
semicercuri săpate în dealurile din Hollywood. Numărul 1187 era 
o clădire din prefabricate, de culoarea piersicii, cu vopseaua 

deja spălăcită și armăturile din aluminiu brăzdate de rugină. 
Clădirea era flancată de replici identice - galben-lămâiță, 
lavandă, turcoaz, roz palid și roz aprins, alternând cum coborai 
din vârful colinei spre capătul marcat de pancarta ce anunţa: 
VISTA VIEW GARDENS! LOCUINȚE CALIFORNIENE DE PRIM 
RANG! FĂRĂ NICI 1 $ AVANS PENTRU VETERANI! Buzz parcă în 
fața magherniței gălbejite, gândindu-se la niște mitocani 
aruncaţi în șanț. 

Copilașii se întreceau cu tricicletele pe pietrișul din fața 
locuinţelor. Sub soarele dogoritor nu se vedea nici un adult. 
Buzz își lipi la rever o insignă de poliţie falsă, dintr-o cutie de 
cereale, ieși din mașină și sună la soneria de la numărul 1187. 
Trecură zece secunde - niciun răspuns. Buzz se uită în jur și vâri 
o agrafă în broasca ușii, mișcând de clanţă. Zăvorul pocni. 
Impinse de ușă și intră în casă. 

Lumina care pătrundea prin perdelele de bumbac îi oferi o 
imagine a sufrageriei: mobilă ieftină, de prost gust, fotografiile 
unor vedete de film lipite pe pereţi, mormane de radiouri Philco 
lângă canapea - evident, recolta unui jaf dintr-un depozit. Buzz 
își scoase bastonul de la brâu și trecu prin bucătărioara stropită 
de grăsime, îndreptându-se spre dormitor. 

Alte postere lucioase pe pereţi - stripperiţe în chiloţi tanga și 
cu sfârcurile abia acoperite de niște ciucurei sclipitori. Buzz o 
recunoscu pe Audrey Anders, „Va Va Voom Girl”, despre care se 
spunea că ar fi absolvit un colegiu dintr-un loc uitat de lume. 
Lângă ea ocupa spațiul o blondă zveltă. Buzz aprinse lampa, ca 
să vadă mai bine. Observă câteva instantanee promoţionale cu 
„Juicy Lucy”, Lucy cea zemoasă, într-un costum de baie în dungi. 
Dedesubt era ștampilată adresa unei agenţii pentru promovarea 
tinerelor talente. Mijindu-și ochii, Buzz remarcă privirea 
înceţoșată a fetei, care afișa un zâmbet pierdut - probabil 
băgase în ea niscaiva substanţe interzise. 

Buzz decise să răscolească apartamentul timp de cinci 
minute. Se uită la ceas și porni la treabă. Sertarele scoaseră la 
iveală articole de lenjerie masculină și feminină amestecate fără 
reţineri și o rezervă de ţigări de marijuana. Într-un dulăpior din 
capăt se găseau reviste și romane de doi bani. Dulapul scoase la 
iveală toaleta unei femei în ascensiune, cu bărbatul pe locul, 
doi: rochii și fuste din magazinele din Beverly Hills, uniforme și 

pantaloni de vară bleumarin duhnind a naftalină, pantaloni și 
sacouri ninse cu mătreaţă. 

Cu trei minute și douăzeci de secunde rămase din cele cinci, 
Buzz se întoarse spre pat: cearșafuri albastre de satin, căpătâiul 
patului tapiţat, acoperit cu o dantelă cu inimioare și amorași. 
Vâri mâna sub saltea, simţi lemn și metal, apucă și trase afară o 
carabină cu țeava tăiată, probabil de calibrul 10. Văzu că era 
încărcată: cinci gloanţe mari, cu alice. Le scoase și le băgă în 
buzunar. Parie pe gândurile lui Tommy Sifakis și căută sub 
pernă. _ 

Un Luger nemțesc încărcat. Il goli de gloanţe, necăjit că n- 
avea timp să caute seiful cu poze cu câini, pe care mai târziu să 
i le arunce în faţă lui Lucy Whitehall, ca să se învețe minte și să 
nu mai umble cu grecotei cu mătreaţă și arsenal în dormitor. Se 
întoarse iar în sufragerie, dar se opri când observă un carnețel 
cu adrese pe măsuţa de cafea. 

Răsfoi fără să dea de vreun nume cunoscut până când ajunse 
la litera G și nimeri peste Sol Gelfman, cu numerele lui de acasă 
și de la MGM încercuite. La M și P îi descoperi pe Donny Maslow 
și Chick Pardell, tipi pe care-i săltase pe vremea când lucra la 
Narcotice, dealeri de iarbă care dădeau târcoale cafenelelor de 
la studiourile de filmare, dar nu șantajiști. Apoi ajunse la S și 
găsi mijlocul prin care să-l strângă cu ușa pe grecotei și, poate, 
să-l mulgă de niște chestii în plus: 

Johnny Stompanato, Crestview, telefon 6103, bodyguardul 
personal al lui Mickey Cohen. Despre el se zvonea că își 
finanţase scăparea dintr-o afacere rușinoasă cu Clevelend 
Combination graţie unor scheme de șantaj brutale. Se mai 
zvonea că le distribuia dealerilor din oraș marijuana de pe filiera 
mexicană pentru treizeci de procente din câștig. 

Arătosul Johnny Stomp. Numele /u; încercuit, cu semne de 
întrebare și cele ale dolarului. _ 

Buzz se întoarse la mașina lui și așteptă. Intoarse cheia în 
contact la „Accesorii” și după ce trecu peste vreo jumătate de 
duzină de posturi de radio, îl găsi pe Spade Cooley cu emisiunea 
lui, Cowboy Rhythm Hour, pe care o ascultă la volum mic. 
Muzica asta era ca siropul turnat peste un sos dulce, mult prea 
dulce. Îl făcea să se gândească la Oklahoma, la oamenii locului 
și la ce-ar fi fost dacă ar fi rămas acolo. Apoi Spade merse un pic 
prea departe - un cântec în tremolo despre un tip dus la ocnă 


31 


pentru o crimă pe care n-o comisese. Îl făcu să se gândească la 
prețul pe care fusese nevoit să-l plătească pentru a ieși basma 
curată. 

În 1931 Lizard Ridge din Oklahoma era un oraș de provincie 
pe cale să moară în adâncul deșertului. Odinioară existase și 
acolo o sursă de venituri, o fabrică ce producea suveniruri 
pentru turiștii ce treceau prin oraș pe autostradă: tatu împăiaţi, 
poșete și portofele din piele de tatu. Localnicii și indienii din 
rezervaţie vânau și jupuiau animalele, vânzându-le apoi fabricii. 
Uneori săreau calul și se vânau între ei. Apoi furtunile de nisip 
din 1931 au dus la închiderea autostrăzii U.S.1 pentru șase luni, 
iar animalele au înnebunit după ce-au mâncat ciumăfaie, s-au 
târât până în oraș, invadând strada principală din Lizard Ridge, 
și au murit acolo, stropșite de mașini sau ucise de oameni. 
Indiferent de caz, pielea lor era mult prea sfârtecată pentru ca 
să mai poată face cineva vreun sfant din ea. Turner Meeks, 
vânător de mare clasă, capabil să le găurească cu pușca lui 
calibrul 22 de la treizeci de metri exact în spinare, locul unde 
fabrica executa cusături de calitate, înţelese că era timpul s-o 
șteargă de acolo. 

Așa a ajuns la Los Angeles și și-a găsit de lucru în industria 
cinematografiei - Paramount astăzi, Columbia mâine, magazia 
de uniforme de pe Gower Gulch când treaba mergea mai greu. 
Orice individ alb ce arăta cât de cât prezentabil și știa să 
călărească și să mânuiască un lasou se chema că era lucrător 
calificat în Hollywoodul din timpul Marii Crize. 

Dar în 1934 a trecut moda westernurilor și a venit cea a 
musicalurilor. Era greu să mai găsești de lucru. Turner a fost cât 
pe-aci să se prezinte la un test de angajare la Compania 
Municipală de Transport Public din Los Angeles. Dar Hollywoodul 
l-a salvat din nou. 

Studiourile Monogram erau înconjurate de pichete de 
demonstranți: o coaliție de sindicate sub drapelul AFL’. L-au 
tocmit ca spărgător de grevă - cinci dolari pe zi și, ca 
bonificație, o slujbă asigurată după încheierea grevei. 

A spart capete două săptămâni în șir, de le bâzâiau ălora 
creierii, fiind atât de dibaci la mânuitul bastonului de cauciuc, 


5 American Federation of Labor, aprox. Confederaţia Americană a Muncii. Apare și sub 
forma AFL-CIO, în asociere cu CIO - Congress of Industrial Organizations, Congresul 
Organizaţiilor din Industrie. (n.r.). 

încât un poliţist l-a poreclit „Buzz” și l-a prezentat căpitanului 
James Culhane, șeful brigăzii ce se ocupa de manifestaţiile de 
stradă la LAPD. Atunci când l-a văzut, Culhane și-a dat seama că 
are de-a face cu un poliţist înnăscut. Peste două săptămâni 
Turner patrula pe o stradă din centrul L.A.-ului. O lună mai târziu 
era instructor de trageri la Academia de Poliţie. A învăţat-o pe 
fata comandantului Steckel să tragă cu o pușcă de calibrul 22 și 
să călărească un cal, iar asta l-a propulsat la gradul de sergent. 
Au urmat stagii la Fraude și Înșelătorii, Jafuri și marea pleașcă - 
Narcoticele. 

Munca la Narco avea un etos nescris: arestai cele mai josnice 
forme de umanitate, te băgai în rahat până peste cap, dar 
primeai și o dispensă. Puteai să-ţi faci datoria cum trebuie, dar 
nu-i dădeai în gât pe cei care nu și-o făceau. Și dacă tu însuţi 
nu-ți faceai datoria, atunci dădeai un procent din ce confiscai 
direct coloraţilor sau celor din mafie, care vindeau doar la 
barosani: Jack Dragna, Benny Siegel, Mickey C. Și te fereai de 
ambiţioșii corecţi din alte divizii, tipi care urmăreau să te 
înfunde și să-ţi ia locul. 

În '44, când a venit la Narco, a căzut la pace cu Mickey 
Cohen, care la vremea aceea era un începător oarecare în 
lumea gangsterilor din L.A., un tip flămând care se căţăra în 
ierarhia crimei organizate. Jack Dragna îl ura pe Mickey, iar 
Mickey îl ura pe Jack. Buzz i-a luat la scărmănat pe dealerii care 
vindeau droguri în ghetoul negrilor, smântânind cinci grame la 
uncie și vânzându-i tot ce aduna lui Mickey, care-l îndrăgea, 
fiindcă Buzz îl sâcâia pe Jack. Mickey l-a dus la chefurile din 
Hollywood, l-a prezentat celor care aveau nevoie de favorurile 
poliţiei și erau dispuși să plătească pentru ele, l-a cuplat cu o 
blondă al cărei soț făcea parte din poliţia militară și era detașat 
în Europa. Așa l-a cunoscut pe Howard Hughes și a început să 
racoleze pentru el pipiţe de la ţară, dornice să devină vedete, 
plantându-le în alcovurile sexuale pe care marele magnat le 
pusese pe picioare în întregul Los Angeles. Prosperitate pe toate 
fronturile: slujba, bănetul, relaţia amoroasă cu Laura Considine. 
Asta până pe 21 iunie 1946, când un pont anonim l-a trimis să 
verifice o vânzare clandestină la intersecţia dintre Strada 68 și 
Slauson. Doar că a nimerit într-o ambuscadă pe o alee dosnică. 
A încasat două împușcături în umăr, una în braţ și alta în fesa 


€ O uncie are aproximativ treizeci de grame. (n.r.). 

stângă. Și un bilet de ieșire din rândurile LAPD, pensionat 
medical și cu pensie întreagă, direct în braţele lui Howard 
Hughes, care tocmai avea nevoie de un om de nădejde... 

Dar nu știa nici acum cine fuseseră cei care îl împușcaseră. 
După gloanțele scoase din el, se părea că fuseseră doi. Buzz 
avea doi suspecți: oamenii lui Dragna sau ucigașii plătiţi de Mal 
Considine, soţul Laurei, sergentul întors din război. L-a verificat 
pe Considine prin cei de la Departament și a aflat că evita 
bătăile din baruri, că îi trimitea pe polițiștii proaspăt angajaţi să 
le strunească pe prostituate în nopţile când era de serviciu la 
Moravuri, că adusese cu el de la Buchenwald o cehoaică și pe 
fiul ei, că plănuia să divorțeze de Laura. Nimic concret, oricum ai 
lua-o. 

Singurul lucru sigur era că Mal Considine știa de legătura lor 
și că-l ura. În ziua în care a ieșit la pensie, a trecut pe la toţi 
detectivii ca să-și ia rămas-bun - o șansă de a da ochii cu omul 
căruia îi pusese coarne. Când a ajuns în dreptul biroului lui 
Considine, a văzut un tip înalt, arătând mai degrabă a avocat 
decât a poliţai, și i-a întins mâna. Considine i-a aruncat o privire 
lungă, zicându-i „Laurei i-au plăcut întotdeauna peștii”, apoi s-a 
uitat în altă parte. 

Șanse egale: Considine sau Dragna. Pe alese. 

Buzz văzu un Pontiac ultimul model trăgând în dreptul casei 
de la numărul 1187. Două femei în rochii înflorate și cu tocuri 
înalte coborâră din mașină, îndreptându-se spre ușă. Un 
grecotei solid, într-o haină mult prea strâmtă și pantaloni mult 
prea scurţi, venea în urma lor. Femeia mai înaltă își prinse unul 
din tocurile ascuţite într-o gaură din pavaj și căzu într-un 
genunchi. Buzz o recunoscu pe Audrey Anders, cu părul prins 
într-o plasă și de două ori mai frumoasă decât în fotografia cu 
ea. Cealaltă femeie - „Juicy Lucy” din fotografiile publicitare - o 
ajută să se ridice și să intre în casă, cu namila imediat în urma 
lor. Buzz parie trei contra unu că Tommy Sifakis nu va reacţiona 
pozitiv la o abordare subtilă, așa că puse mâna pe bastonul de 
cauciuc și se îndreptă spre Pontiac. 

Prima lovitură spulberă capul de indian din moţul capotei. A 
doua făcu praf parbrizul. Trei, patru, cinci și șase erau dintr-un 
refren cântat de Spade Cooley și făcură o gaură în radiator. 
Norișori de aburi porniră a fremăta în jurul lui. A șaptea plesni 
geamul din dreptul șoferului, izbitura fiind urmată de un 

asurzitor „Ce mă-sa!” și familiarul sunet de metal pe metal: 
glonţul vârât pe ţeava unei carabine. 

Buzz se întoarse și îl văzu pe Tommy Sifakis pășind spre el, cu 
carabina cu ţeava tăiată în mâinile tremurânde. Patru contra 
unu că grecul era prea nervos ca să observe că arma era mai 
ușoară; doi contra unu că n-avusese timp să ia cu el cutia cu 
cartușe, ca s-o poată reîncărca. Pariu la marele noroc - de două 
ori. 

Cu arma /ui în mână, Buzz porni la atac. Când ajunseră 
periculos de aproape unul de altul, grecul apăsă pe trăgaci, dar 
nu se auzi decât un amărât de clic. Buzz atacă, lovindu-i 
păroasa mână stângă, care încerca disperată să bage pe ţeavă 
muniția inexistentă. Tommy Sifakis urlă și aruncă arma din 
mână. Buzz îl dărâmă cu o pereche de croșee dreapta-stânga în 
coaste. Grecul scuipă sânge și încercă să se facă ghem, 
protejându-și zona rănită. Buzz îngenunche lângă el și-i vorbi 
rar, îngroșând accentul sudist: 

— Băiete, ce-a fost a fost. Rupi fotografiile și fututele alea de 
negative și nu-i spun lui Johnny Stomp că l-ai turnat. De acord? 

Sifakis scuipă o flegmă groasă de sânge și un „S-să te fut!” 
Buzz îl pocni peste genunchi. Grecul înjură în grecește. Buzz 
zise: 

— Voiam să vă dau, ţie și lui Lucy, o șansă să vă împăcaţi, dar 
cred c-o sfătuiesc să-și găsească o locuinţă ca lumea. Nu vrei 
să-i ceri iertare? 

— S-s-săăă te fffffffff...! 

Buzz scoase un oftat prelung, exact așa cum făcuse într-un 
vechi serial produs de Monogram, unde interpretase rolul unui 
fermier sătul de abuzurile la care fusese expus. 

— Băiete, asta e ultima mea ofertă. Dacă nu-i ceri iertare lui 
Lucy, îi spun lui Johnny că l-ai turnat, lui Mickey C. c-o șantajezi 
pe amica iubitei lui, iar lui Donny Maslow și Chick Pardell că i-ai 
dat în gât la cei de la Narco. De-acord? 

Sifakis încercă să-și înalțe degetul mijlociu de la mână, care-i 
era zdrobit. Buzz își mângâie bastonul și le zări pe Audrey 
Anders și Lucy Whitehall în cadrul ușii deschise, cu gurile 
căscate. Grecul își ridică scăfârlia de pe pavaj, cârâind: 

— l-îmi ce’ scuze. 

Buzz și-i imagină pe Lucy și pe partenerul ei canin, pe Sol 
Gelfman punând capăt carierei fetei cu niște pelicule de mâna a 

enșpea, pe sărmana fată târându-se înapoi la grec pentru o 
partidă dură de sex. Spuse: 

— Bravo, băiatu'! 

Și îi împinse bastonul în burtă, după care se îndreptă spre 
cele două femei. 

Lucy Whitehall se întoarse în casă. Audrey Anders, desculță, 
blocă trecerea. Arătă spre reverul lui Buzz: 

— E falsă. 

Buzz prinse accentul sudist din vocea fetei. Își aminti de bârfa 
de vestiar despre ea: când dansa, Va Va Voom Girl putea să-și 
rotească simultan, în direcţii opuse, ciucurii cu sclipici ce-i 
acopereau sfârcurile. 

— Duduiţă... Din New Orleans? Atlanta? 

Audrey îi aruncă o privire lui Tommy Sifakis, care se târa pe 
marginea trotuarului. 

— Mobile, Alabama. Mickey te-a trimis să faci așa ceva? 

— Nu. Mă miram eu că n-ai fost surprinsă. Acum știu de ce. 

— Îmi spui și mie care-i faza? 

— Nu. 

— Dar ai mai lucrat pentru Mickey? 

Buzz o văzu pe Lucy Whitehall stând pe canapea și întinzând 
mâna spre unul din radiourile furate, doar ca să se ţină de ceva. 
Avea faţa roșie ca sfecla și rimelul îi șiroia pe amândoi obrajii. 

— Sigur că da. Nici lui Mickey nu-i place de domnul Sifakis? 

Audrey pufni în râs. 

— Mickey știe să recunoască un gunoi când îl vede. Asta-i 
sigur. Cum te cheamă? 

— Turner Meeks. 

— Buzz Meeks? 

— Exact. Domnișoară Anders, n-ai un loc unde să o duci pe 
domnișoara Whitehall, ca să... 

— Ba da. Dar... 

— Mickey și-a făcut Anul Nou tot la Ham'n'Eggs, la 
Breneman's? 

— Da. 

— Atunci ajut-o pe Lucy să-și împacheteze niște boarfe. Vă 
reped eu până acolo. 

Fața lui Audrey se înroși. Buzz se întrebă câte trebuia să 
înghită Mickey de la ea înainte să-i sară țandăra sau dacă făcea 
chestia cu ciucureii și pentru el. Femeia intră și îngenunche 

lângă Lucy Whitehall. O mângâie pe păr și îi luă radioul din 
mână. Buzz se sui în mașină și dădu cu spatele până pe pietrișul 
din fața casei, ratându-l la mustață pe grecul care încă se văita 
încet. Vecinii începuseră să se uite pe ferestre, lăbărțând 
jaluzelele, în toate locuinţele de pe stradă. Câteva minute mai 
târziu Audrey o conduse pe Lucy afară din casă, cu un braţ pe 
după umerii ei și un geamantan din carton presat în cealaltă 
mână. In drum spre mașină se opri ca să-i tragă un șut în boașe 
lui Tommy Sifakis. 
e 

Buzz hotări să se întoarcă la Hollywood prin Laurel Canyon. 
Avea mai mult timp să se gândească cum să-și joace cartea 
dacă se dovedea că Johnny Stompanato era de partea şefului 
său. Lucy Whitehall murmura litanii la adresa lui Tommy Sifakis, 
un tip așa drăguţ și cu un caracter așa de dur, iar Audrey o 
liniștea, „Lasă, lasă”, dându-i ţigară după ţigară, ca să tacă din 
gură. 

Totul părea să semene cu o cursă cu trei cai: o mie de la 
Gelfman, ce mai pica dacă Mickey devenea sentimental faţă de 
Lucy și favorurile sau informaţiile pe care le putea obţine de la 
Johnny Stomp. Cu Mickey trebuia să fie atent - nu-l mai văzuse 
de când părăsise Departamentul, pe vremea pactului lor cu 
procentele. De atunci omul supravieţuise exploziei unei bombe, 
scăpase de două controale de la Fisc, iar mâna lui dreaptă, 
Hooky Rothman, nimerise cu scăfârlia drept înaintea unei ţevi 
de calibrul în față la Sherry's. Ultima întâmplare putea fi trecută 
în dreptul lui Jack Dragna sau a băieţilor de la LAPD, ca 
răzbunare pentru polițiștii demiși în urma scandalului Brenda 
Allen. Mickey controla jumătate din pariurile ilegale, din 
afacerile cămătărești, din cursele trucate și din traficul de 
droguri din L.A. li avea la mână pe cei de la Departamentul 
Șerifului din West Hollywood și pe câţiva mahări de la primărie, 
care n-aveau niciun interes să-l vadă crucificat. lar Johnny 
Stomp rămăsese în tot acest timp soldatul credincios, cobaiul 
bun la toate pentru prinţul evreu. Amândoi trebuiau trataţi cu 
foarte mare atenţie. 

Laurel Canyon se sfârșea chiar la capătul Strip-ului. Buzz intră 
pe niște străzi lăturalnice, luând-o spre Hollywood și Vine și 
oprind la fiecare semafor. Simţea cum Audrey Anders îl 
urmărește de pe bancheta din spate, încercând, probabil, să 

ghicească ce fel de relaţie era între el și Mickey. Buzz trase în 
față la Breneman's și zise: 

— Tu și cu Lucy staţi aici. Trebuie să vorbesc cu Mickey între 
patru ochi. 

Acum Lucy plângea fără lacrimi, jucându-se cu pachetul de 
țigări. Audrey întinse mâna spre ușă. 

— Vin și eu. 

— Nu, nu vii. 

Audrey se zbârli. Buzz se întoarse spre Lucy. 

— Drăguţă, toată chestia e legată de fotografiile tale cu 
câinele ăla mare și bătrân. Tommy încerca să-l stoarcă de bani 
pe domnul Gelfman, iar dacă tu mergi înăuntru arătând ca 
naiba, Mickey s-ar putea să-l omoare și să dăm cu toţii de belea. 
Tommy e cam colţuros, dar poate că ajungetți voi să vă împăcaţi 
cumva... 

Lucy urlă și îl făcu să se oprească. Privirea lui Audrey îi spuse 
că e mai rău decât un câine. Buzz se îndreptă în pas alergător 
spre Breneman's. Restaurantul era plin de lume. Echipa de 
tehnicieni radio de la emisiunea Tom Breneman's Breakfast in 
Hollywood îşi împacheta sculele și le scotea pe o ușă laterală. 
Mickey Cohen și Johnny Stompanato, plus o altă gorilă, stăteau 
într-un separeu circular. Un al treilea bodyguard ședea singur la 
o masă din apropiere, cerceta permanent cu privirea restul 
clientelei și avea un ziar împăturit pe scaunul de lângă el - 
evident, camuflând o armă monstruoasă. 

Buzz păși spre separeu. Al treilea tip își vâri mâna sub ziarul 
Herald. Mickey se ridică în picioare, zâmbind. Johnny Stomp și 
celălalt gealat afișară zâmbete identice și se dădură la o parte, 
ca să-i facă loc în separeu. Buzz întinse mâna. Cohen i-o ignoră, 
îl apucă pe după ceafă și îl sărută pe amândoi obrajii, zgâriindu-l 
cu barba nerasă de-o noapte. 

— Bătrâne, a trecut tare multă vreme de când nu ne-am 
văzut! 

Buzz se trase înapoi, izbit de mirosul puternic de apă de 
colonie. 

— Mult prea multă, bătrâne. Cum merge treaba? 

Cohen râse. 

— Merceria? Am acum și-o florărie, și un magazin de 
înghețată. 

Buzz văzu că Mickey îl iscodește cu o privire vicleană și că-i 
observase manșetele târnosite și unghiile murdare. 

— Nu. Cum merge treaba? 

Cohen îi trase un cot individului din stânga, un tip osos, cu 
ochi albaștri și o paloare de pușcărie. 

— Davey, vrea să știe cum merge treaba. Spune-i. 

— Bărbaţii trebuie să joace la pariuri, să ceară bani împrumut 
și să-și rezolve femeile. Băieţii noștri plutesc pe covoare 
fermecate. Treaba merge șnur. 

Mickey hohoti de plăcere. Buzz chicoti, pretinse că are un 
acces de tuse, se întoarse spre Johnny Stompanato și-i șopti: 

— Sifakis și Lucy Whitehall. Tine-ti gura. 

Mickey îl bătu pe spate și îi întinse un pahar cu apă. Buzz 
continuă să tușească, savurând expresia de pe fața lui 
Stompanato: un Adonis metamorfozat într-un școlar prins 
copiind, cu freza lui umflată și perfect uleiată gata să se 
ofilească de frică. Palmele peste spate date de Cohen deveneau 
tot mai grele. Buzz luă o gură de apă, prefăcându-se că-și 
revine. 

— Davey, ești un tip haios. 

Davey surâse ușor. 

— Cel mai bun din Vest. Îi scriu domnului Cohen toate textele 
pentru băieţii de la Friar's Club. Întreabă-l „Ce-ţi mai face soţia?” 

Buzz ridică paharul spre Davey: 

— Ce-ţi mai face soţia, Mickey? 

Mickey Cohen își netezi reverele și își mirosi garoafa de la 
butonieră. 

— Pe unele femei vrei să le-ntâlnești, pe soția mea s-o 
ocolești. După lovitura de la Sherry's doi haidamaci de-ai lui 
Dragna ne spionau casa, iar soţia mea le-a dus prăjiturele și 
lapte și le-a spus să mă ochească jos, că nu i-o mai pusesem de 
pe vremea când norocosul de Lindbergh a traversat Atlanticul, 
da’ nu voia nici să se bucure alta de scula mea. Soţia mea e atât 
de rece, că servitoarea îi zice dormitorului „calotă polară”. 
Oamenii mă întreabă „Mickey, prinzi ceva?”, iar eu scot un 
termometru din chiloţi și arată zero grade. Oamenii îmi spun 
„Mickey, mor femeile după tine! Trebuie că te spală, te usucă și 
te calcă regulat”. lar eu le spun „N-o cunoașteţi pe soţia mea - 
mai degrabă legat, tăiat bucăţi și măturat sub pat”. Pe unele să 
le-ntâlnești, pe altele să le-ocolești. Hopa, uite-o că vine! 

Mickey își încheie monologul făcând un gest larg cu pălăria. 
Davey, poznașul, se prăbuși pe masă, cocoșat de râs. Buzz 
încercă să hohotească și el, dar nu reuși: se gândea că Meyer 
Harris Cohen omorâse unsprezece tipi de care știa el și că 
încasa pe an minimum zece milioane, pentru care nu plătea 
impozit. Dând din cap, spuse: 

— Mickey, ești un comedian. 

Un grup de haidamaci de la o masă apropiată aplaudară 
monologul. Mickey îi salută cu pălăria. 

— Mda? Atunci de ce nu râzi? Davey, Johnny, căutaţi-mă în 
altă parte! 

Stompanato și textierul ieșiră din separeu fără să crâcnească. 
Cohen zise: 

— Ai nevoie de ceva de lucru sau ceva lipeală, corect? 

— Nexam. 

— Howard se poartă frumos cu tine? 

— Minunat. 

Cohen se juca cu paharul, ciocănind în el cu pietricica de șase 
carate de pe degetul mic. 

— Știu că ești trecut la datornici prin niște catastife. Ar trebui 
să lucrezi pentru mine, băiețică. Condiţii de lux, profit lejer... 

— Îmi place să mă joc cu focu'. Îmi face sângele să circule ca 
lumea. 

— Eşti nebun de legat. Ce vrei de la mine? Cere-mi orice. 

Buzz se uită de jur împrejur, îl văzu pe Stompanato la bar, 
dând peste cap o tărie, ca să-și revină, și pe câţiva cetățeni 
onorabili aruncându-i priviri furișe lui Mickey, de parcă ar fi fost 
o gorilă de la grădina zoologică, gata să scape din cușcă. 

— Nu vreau să te dai prea tare la un tip care o să te supere 
rău de tot. 

— Poftim? 

— O știi pe prietena lui Audrey, Lucy Whitehall? 

Mickey desenă în aer o siluetă de clepsidră. 

— Sigur. Solly Gelfman o bagă-n următorul lui film. Crede că o 
să ajungă departe. 

Buzz spuse: 

— Poate în cazanul dracilor. 

Văzu că Mickey începe să fiarbă la foc mic - nările umflate, 
fălcile încleștate, privirea căutând ceva să spargă - și îi întinse 
paharul pe jumătate plin cu Bloody Mary, lăsat pe masă de 


40 


Stompanato. Cohen luă o gură și își linse un solz de lămâie de 
pe buze. 

— Varsă tot. Acum! 

Buzz zise: 

— Masculul feroce al lui Lucy îl stoarce de-o vreme pe Solly 
pentru niște poze murdare de-ale gagicii. Eu i-am tăiat puţin 
macaroana. L-am cam bruscat pe băiat. Lucy are nevoie să 
tragă într-un loc mai ferit, fiindcă știu sigur că grecul are amici 
la șerif, în West Hollywood. Amici de-ai tăi. Mai știu că vindea 
ceva iarbă pe teritoriul lui Dragna și asta l-a înfuriat nasol pe 
Jack D. Două motive bune ca să-l lași în plata Domnului. 

Cohen strângea paharul cu degetele lui umflate ca niște 
cârnăciori, de-acum învineţite. 

— Ce... fel... de... poze? 

Marea întrebare. Mickey putea vorbi cu Sol Gelfman și ar fi 
aflat oricum adevărul gol-goluț. Buzz se descărcă: 

— Lucy cu un câine. 

Mâna lui Mickey sparse paharul, cioburile zburară pe toată 
masa, iar votca și sucul de roșii îl împroșcară pe Buzz. Mickey se 
uită la palma lui sângerie și și-o apăsă pe fața de masă. Când 
pânza începu să se înroșească, zise: 

— Grecul e ca și mort! Să fiu al dracului dacă nu! Ca un câine 
turbat! 

Doi ospătari se apropiară, dar rămaseră ţintuiţi locului, 
tremurând. Țărănoii de la masa de alături aveau niște feţe tare 
speriate. O bătrânică își căscase gura atât de tare, că falca de 
jos îi ajungea până la farfuria de supă. Buzz le făcu semn 
ospătarilor să plece, se strecură lângă Cohen și îl prinse cu 
brațul pe după umerii lui nervoși. 

— Mickey, nu poţi s-o faci și o știi foarte bine. Le-ai spus 
oamenilor tăi că cine i-o face lui Jack D. e prietenul tău, iar 
grecul a făcut-o - în stil mare. Audrey m-a văzut cum l-am 
potolit. Ea știe care e faza. Grecul nici habar n-avea ce barosan 
ești și nici că prietenele femeilor tale sunt ca și rudele tale. 
Mickey, trebuie s-o lași moartă! Ai prea mult de pierdut. 
Aranjează-i lui Lucy un cuib undeva unde grecul să n-o poată 
găsi. Ceva cușer. 

Cohen ridică mâna de pe masă, își scutură cioburile de sticlă 
din palmă și linse zeama de lămâie de pe degete. 

— Cine mai era băgat în afacere, în afară de grec? 

Buzz îl privi drept în ochi - acolitul fidel care nu minte 
niciodată. Se gândi la doi amărâţi pe care-i gonise din oraș 
pentru că atentaseră la carneţelul cu maimuțe al lui Lew 
Wershow de la Paramount. 

— Bruno Geyer și Steve Katzenbach. Poponari. Găsești un 
cuib pentru Lucy? 

Cohen pocni din degete. Ospătarii se materializară și curăţară 
masa rapid, ca niște iluzioniști. Buzz simțea că rotiţele din 
spatele feţei imobile a lui Mickey se învârteau - în direcţia /u/. Se 
dădu un pic mai încolo, ca să-l lase să respire, și nu se simți 
deloc impresionat când Mickey spuse: 

— Cușer, hm? 'te-n nas de goi ordinar! Unde-s Audrey și Lucy 
acum? 

— Afară, lângă mașina mea. 

— Cu cât te plătește Solly? 

— O mie. 

Mickey băgă mâna în buzunar și scoase un fișic de sute. 
Pescui zece, le aranjă pe masă și spuse: 

— Uite singura mâncare cușer care-ţi place, belitule! Dar m-ai 
scăpat de-o grijă, așa că te servesc și eu. Cumpără-ţi niște haine 
ca lumea. 

Buzz palmă banii și se ridică în picioare. 

— Multam, Mick. 

— Să te fut. Ce e un elefant care se prostituează? 

— Nu știu. Ce? 

Mickey etală un rânjet cât casa: 

— O bucăţică bună de două tone care se lasă greu. 

— E nemaipomenită, Mick. 

— Atunci de ce nu râzi? Trimite-le pe fete. Acum! 

Buzz se îndreptă spre bar și-l văzu pe Stompanato gata să 
dea pe gât altă tărie. Întorcându-se, observă cum Cohen stă cu 
spatele și se lasă periat de Tom Breneman și de șeful de sală. 
Johnny Stomp se răsuci spre el. Buzz îi plasă cinci din 
bancnotele de la Mickey C. 

— Sifakis te-a dat în gât, dar nu vreau să te atingi de el. Și nu 
i-am spus nimic lui Mickey. Rămâi dator. 

Johnny zâmbi și vâri banii în buzunar. 

— Mulţam, amice. 

Buzz zise: 

— Nu-s amicul tău, muistule! 

Apoi ieși afară, băgă restul banilor în buzunarul de la piept al 
cămășii, scuipă pe cravată și o folosi ca să-și șteargă stropii de 
bulion de pe cel mai bun costum de lână fină Oviatt pe care-l 
avea. Audrey Anders stătea pe trotuar și-l măsura din priviri. 
Tânăra îi zise: 

— Frumoasă viaţă mai duci, Meeks! 


CAPITOLUL PATRU 


O parte din el știa că nu e decât un vis - că era 1950, nu 
1941. Știa că povestea își va urma cursul și, cu toate că o parte 
din el voia să afle noi detalii, o altă parte nu dorea să facă nicio 
mișcare, pentru a nu grăbi sfârșitul. 

Gonea nebunește spre sud pe 101, la bordul unui sedan La 
Salle furat, cu sirenele mașinilor de poliţie auzindu-se tot mai 
aproape. De o parte și de alta a șoselei se înălța doar vegetaţia 
pitică din comitatul Kern, dar se vedeau și o serie de drumuri de 
țară șerpuind direct din autostradă, iar el o luă la stânga, 
gândindu-se că urmăritorii săi vor merge înainte sau o vor coti la 
dreapta. Trecu de o fermă și de colibele culegătorilor de fructe, 
îndreptându-se spre o fundătură a canionului. Auzi sirenele din 
stânga și din dreapta, din spate și din faţă. Știind că oricare 
dintre drumuri însemna capturarea sa, o tăie peste câmpul 
denivelat, mărind distanţa între el și ti-ta, ti-ta, ti-ta... Văzu niște 
lumini staţionare în faţă și se gândi că era o altă fermă. Inaintea 
lui se materializă un gard. Schimbă în viteza a doua și surprinse 
perfect tabloul luminat al unei ferestre: 

Doi bărbaţi ciopârțeau cu topoarele o blondă blocată în cadrul 
ușii. Un fulger de o jumătate de secundă: un braţ retezat. Gura 
larg deschisă, mânjită cu ruj, ţipând mut. 

Visul se acceleră. ` 

Ajunse la Bakersfield. Livră La Salle-ul și își primi plata. Inapoi 
la San Berdoo, ora de biologie la colegiu, coşmaruri cu brațul și 
gura. Pearl Harbor, inapt pentru serviciul militar din cauza unui 
timpan spart. Nici studiile intense, nici furturile de mașini, nimic 
nu i-o poate scoate pe fată din cap. Trec luni de zile, apoi se 
întoarce să afle cum și de ce. 

Durează ceva timp, dar descoperă un triunghi: o fată din 
localitate, Kathy Hudgens, dispăruse, iar fostul ei iubit, Marty 

Sidwell, căruia îi dăduse papucii, ulterior ucis în război în Saipan, 
fusese interogat de polițiști și lăsat să plece, pentru că nu exista 
niciun cadavru. Suspectul numărul doi, Buddy Jastrow, eliberat 
condiţionat din pușcăria Folsom și cunoscut pentru pasiunea cu 
care tortura câini și pisici, dispăruse și el. Ultima oară fusese 
văzut la două zile după ce Danny o tăiase prin câmpul uscat, cu 
verze decapitate. Visul topit într-un text bătut la mașină - text 
de criminalistică, presărat cu imagini scabroase. In '44 s-a 
angajat în LASD, ca să afle DE CE. A avansat de la serviciul de 
pază la misiuni de patrulare. Ceilalţi polițiști făceau haz de 
perpetua lui cercetare a tuturor pistelor legate de Harlan 
„Buddy” Jastrow. 

Se auzi un zgomot. Danny Upshaw tresări și se trezi, crezând 
că era sirena mașinii. Apoi văzu stucatura tavanului din 
dormitorul apartamentului său și își dădu seama că suna 
telefonul. 

Ridică receptorul. 

— Șefu'? 

— Mda, spuse căpitanul Al Dietrich. De unde știai că sunt eu? 

— Altcineva nu mă sună. 

Dietrich pufni. 

— Ţi-a spus cineva vreodată că ești un ascet? 

— Mda, tu. 

Dietrich hohoti. 

— Îmi place bafta ta. O noapte ca locţiitor de comandant și 
ești asaltat: două accidente mortale și o crimă. Mă pui și pe 
mine la curent? 

Danny se gândi la cadavru: mușcăturile, ochii lipsă. 

— E unul din cazurile alea foarte urâte. Ai vorbit cu Henderson 
și Deffry? 

— Au plecat să-și scrie rapoartele. Nimic special. Urât, zici? 

— Cel mai urât pe care l-am văzut vreodată. 

Dietrich oftă. 

— Danny, ești un boboc în poliţie. N-ai avut când să vezi un 
caz ca ăsta. Poate doar în cărțile tale - în alb-negru. 

Gura și braţul lui Kathy Hudgens se suprapuneau pe tavan - în 
culori. Danny se reţinu să nu explodeze. 

— Ai dreptate, șefu'. Totuși e urât de tot. Am fost la morgă 
și... am asistat la examinarea cadavrului. Aia a fost și mai urât. 
Pe urmă m-am întors la Deffry și Hender... 

— Mi-au spus. Mai ziceau și că te-ai dat mare. Las-o mai 
moale sau ţi se va duce faima că faci pe primadona. 

Danny înghiţi în sec. 

— Ai dreptate, căpitane. Știm cine e mortul? 

— Încă nu, dar cred că am dat peste mașina care l-a 
transportat. Un Buick Super verde din '47, abandonat cu o 
stradă mai încolo de șantierul de construcții. Tapiţeria albă, 
pătată, din câte se pare, cu sânge. Furtul a fost reclamat azi- 
dimineaţă, la zece. Mașina dispăruse din faţa unui club de jazz 
din South Central. Proprietarul era încă beat când a sunat la 
poliție. Caută-l tu pentru detalii. 

— S-au luat amprente? 

— Se iau chiar în momentul ăsta. 

— Cei de la DIS” au studiat povestea? 

— Nu. Tot ce-am obţinut de la ei a fost tipul cu amprentele. 

— Căcat. Vreau să mă ocup eu de caz, șefu'. 

— Al tău e. Dar fără publicitate. Nu mai vreau un alt scandal 
cum a fost Black Dahlia. 

— Ce-ar fi să-mi mai dai un om? 

Dietrich oftă lung și încet. 

— Numai dacă victima merită. Deocamdată ești singur. N-am 
decât patru detectivi, Danny. Dacă mortu' e gunoi, n-am chef să 
pierd încă un om. 

Danny spuse: 

— O crimă e o crimă, domnule. 

Dietrich îi răspunse: 

— Ei, știi tu destul de bine cum stă treaba, detectivule. 

Danny spuse: 

— Da, domnule. 

Apoi puse receptorul în furcă și se pregăti de plecare. 

e 

Se făcuse rece și era înnorat. Danny ascultă radioul din 
mașină în drum spre Allegro. Meteorologul promitea alte ploi, 
poate chiar inundaţii în canioane. Nicio veste despre oribilul 
asasinat. Trecând pe lângă șantierul de construcţii de-acolo, 
văzu copii jucând fotbal în noroi și câţiva curioși arătând cu 
degetul spre scena spectacolului nocturn. O analiză a terenului 
făcută de cei de la DIS devenise inutilă. 


7 Departamentul de Investigaţii Speciale (în original SID, Special Investigation 
Division), divizie a poliţiei în Statele Unite. (n.r.). 

Dubiţa criminalistului și Buickul abandonat se găseau la 
celălalt capăt al străzii. Danny observă că era perfect parcat, 
aliniat lângă bordură la zece centimetri, cu roţile spre interior, 
pentru a preveni alunecarea vehiculului în josul pantei. O idee: 
asasinul tocmai ucisese brutal victima și o adusese naiba știe de 
unde, dar fusese îndeajuns de calm ca să parcheze mașina - în 
apropierea cadavrului -, ceea ce însemna că, probabil, nu 
existase niciun martor. 

Danny ocoli mașina criminalistului și parcă și el, observând 
picioarele ofițerului atârnate în afară pe locul șoferului de la 
mașina furată. Îndreptându-se într-acolo, auzi vocea care 
aparținea picioarelor: 

— Urme de mănuși pe volan și pe bord. Urme de sânge 
proaspăt coagulat pe bancheta din spate și un fel de substanţă 
albă și lipicioasă pe tetieră. 

Danny privi înăuntru și văzu un tip mai în vârstă, în haine 
civile, care preleva amprente de pe bordul mașinii, și o dâră 
îngustă de sânge, pigmentată cu scame de bumbac, pe 
bancheta din spate. Tetierele din spate erau năclăite de pete de 
sânge închegat, cu fibre de bumbac prin el. Rezemătoarea de 
lângă geamul din spatele șoferului era pătată cu substanţa 
gelatinoasă din care luase probe la morgă. Danny o mirosi - 
același miros de medicament mentolat. Inchise și deschise 
pumnii, reconstruind mental episodul: 

Asasinul  transportase victima pe locul șantierului. EI 
condusese mașina. Cadavrul fusese proptit pe bancheta din 
spate, învelit în halatul alb de bumbac, cu capul fără ochi 
legănându-se pe tetieră. Din el se prelinsese tinctura sau 
unguentul respectiv. Dungile încrucișate de pe spetează 
proveneau de la tăieturile ca de brici de pe spatele victimei. 
Pata de sânge de pe banchetă apăruse atunci când cadavrul 
căzuse într-o parte, la vreo curbă. 

— Hei! Detectivule! 

Specialistul se ridicase, evident supărat că Danny își băga 
nasul pe-acolo. 

— Ascultă, trebuie să verific partea din spate a mașinii. Dacă 
nu te superi... 

Danny se uită la oglinda retrovizoare și văzu că era 
poziționată ciudat, așa că trecu în spatele volanului. Altă 
reconstrucție mentală: oglinda oferea o imagine perfectă a 

banchetei din spate, a dungilor de sânge și a substantei 
gelatinoase. Asasinul o ajustase ca să ţină cadavrul sub 
observație în timp ce conducea. 

— Cum te cheamă, băiete? 

Bătrânul specialist era de-acum supărat foc. Danny spuse: 

— Detectiv Upshaw. Și nu te mai obosi cu bancheta din spate. 
Tipul care-a făcut-o e mult prea deștept. 

— Ai putea să-mi spui și mie de unde știi? 

Stația de emisie-recepţie din mașina specialistului începu să 
cârâie. Bătrânul se dădu jos din Buick, clătinând din cap. Danny 
memoră cardul de înregistrare laminat al mașinii, plasat pe axul 
volanului: Nestor J. Albanese, St. Andrews, numărul 1236 Sud, 
L.A., Dunkirk-4619. Se gândi la posibilitatea ca Albanese să fie 
asasinul - minţind apoi despre furtul mașinii - și o desfiinţă ca 
fiind total improbabilă. Se gândi la furia cu care ucigașul își 
măcelărise victima, la sângele rece necesar ca s-o transporte cu 
mașina prin traficul nebun din L.A. în noaptea de Anul Nou. De 
ce? 

Specialistul îl strigă: 

— E pentru tine, Upshaw! 

Danny se duse la mașina bătrânului și luă microfonul. 

— Da? 

Prin zgomotul de fond se auzi o voce de femeie: 

— Aici e Karen, Danny. 

Karen Hiltscher, funcţionara/dispecer de la secţie, fata care-i 
făcea /ui favoruri - din când în când fiind necesar s-o 
lingușească pentru asta. Încă nu-și dăduse seama că nu-l 
interesa și continua să i se adreseze pe numele mic pe undele 
radio ale LASD. 

— Mda, Karen. 

— Mortul tău a fost identificat. Martin Mitchell Goines, bărbat 
alb, născut pe 9 noiembrie 1916. Două condamnări pentru 
deținere de marijuana, doi ani de pușcărie pentru prima, trei 
până la cinci pentru a doua. Eliberat condiţionat după trei ani și 
jumătate de la San Quentin, în august '48. Ultima adresă 
cunoscută e cea a unui centru de reabilitare de pe Strada 8, colț 
cu Alvarado. Căutat pentru că a încălcat regulile eliberării 
condiționate. Mandat emis de judecătorie. La ocupaţie e trecut 
instrumentist, membru al sindicatului local 3126 din Hollywood. 

Danny se gândi la Buickul furat din faţa clubului de jazz din 
ghetoul negrilor. 

— Avem ceva poze de-ale deținutului? 

— Tocmai au sosit. 

Danny își îndulci vocea: 

— Mă ajuţi cu documentaţia, dragă? Câteva telefoane? 

Vocea lui Karen se auzi alintată și mieunată, cu tot zgomotul 
de fond. 

— Sigur, Danny. Vii să iei pozele? 

— În douăzeci de minute. 

Danny privi în jur și văzu că specialistul în amprente se 
întorsese la lucru. Adăugă: 

— Ești o dulceaţă. 

Speră că fata l-a crezut. 

e 

Danny îl sună pe Nestor J. Albanese de la un telefon public de 
pe Allegro, colț cu Sunset. Individul avea o voce groasă și 
vorbea dezlânat, ca orice om mahmur. Îi relată o poveste 
îmbibată de alcool a faptelor sale din noaptea de Anul Nou, 
trebuind s-o repete de trei ori înainte ca Danny să le poată 
ordona cronologic. 

Fusese în zona de pe Slauson și Central și trecuse din club de 
jazz în club de jazz de pe la ora 9 seara - Zombie, Bido Lito's, 
Tommy Tucker's Playroom, Malloy's Nest. A ieșit de la Nest pe la 
1 noaptea și s-a îndreptat spre locul în care credea că își lăsase 
Buickul. Nu era acolo, așa că a luat-o înapoi, beat turtă, 
gândindu-se că abandonase mașina pe vreuna din străzile 
laterale. Ploaia l-a udat până la piele. Era îmbibat cu tărie și 
șampanie, așa că a luat un taxi și s-a dus acasă, apoi s-a trezit - 
încă afumat - la 8:30. A luat un alt taxi, s-a întors pe South 
Central, a căutat Buickul mai bine de o oră, nu l-a găsit, după 
care a telefonat la poliţie, ca să-l declare furat. Cu un alt taxi s-a 
dus înapoi acasă, unde a fost contactat de sergentul de serviciu 
de la secția West Hollywood, care i-a comunicat că, din câte se 
pare, mândreţea lui de mașină servise ca vehicul de transport în 
cazul unei crime, iar acum, la 3:45 după-amiaza, în ziua de Anul 
Nou, omul voia să și-o recupereze. Cam asta era tot. 

Danny îl elimină în proporţie de nouăzeci și nouă la sută pe 
Albanese de pe lista posibililor suspecți: individul părea un 
tâmpit veritabil, declarase că n-are cazier și păruse sincer când 

afirmase că habar n-avea cine e Martin Mitchell Goines. Îi spuse 
că Buickul va fi eliberat din custodia poliţiei comitatului în cel 
mult trei zile, puse telefonul în furcă și se deplasă la secţie 
pentru poze și favoruri. 

Karen Hiltscher plecase în pauza de masă. Danny era încântat 
că nu dăduse peste ea. Fata i-ar fi făcut ochi dulci și i-ar fi pipăit 
bicepșii, în timp ce sergentul de serviciu ar fi râs înfundat. 
Tânăra îi lăsase setul de poze pe biroul ei. Viu și cu ochii în cap, 
Martin Mitchell Goines arăta tânăr și solid și avea un mot enorm 
și uleiat - trăsătura cea mai evidentă a figurii lui văzute din faţă, 
din stânga și din dreapta. Pozele fuseseră făcute cu ocazia celei 
de-a doua încarcerări pentru deţinere de droguri. Pe tăblița care 
îi atârna de gât scria LAPD - 16.04.1944. Deci în urmă cu șase 
ani. Trei ani și jumătate la Quentin îl îmbătrâniseră rău de tot pe 
Goines, așa că la cei treizeci și trei de ani ai lui, când murise, 
arăta mult mai în vârstă. 

Danny îi lăsă lui Karen Hiltscher un bileţel: „Scumpo, vrei să 
faci niște chestii pentru mine? 1. Sună la dispeceratele de 
taxiuri Yellow, Beacon etc. Întreabă dacă a luat cineva vreun 
bărbat singur noaptea trecută, între 3 și 4. Fă la fel cu un bărbat 
beat, de la Central cu Slauson până pe St. Andrews, 1200 Sud, 
între 12:30 și 1:30 noaptea. Notează toate cazurile, orele și 
amplasamentele. 2. Nu te bosumfla, OK? Imi pare rău de 
întâlnirea de la prânz pe care am contramandat-o. Trebuia să 
mă pregătesc pentru examene. Mersi. D.U.” 

Minciuna îl făcu pe Danny să se supere pe fată, pe LASD și pe 
sine însuși, pentru că exploata sentimentele unei adolescente. 
Se gândi să sune la secţia de poliţie de pe Strada 77 și să le 
comunice că va opera pe teritoriul LAPD, dar renunţă imediat la 
idee. Ar fi însemnat să se umilească în fața celor de acolo, care 
se bosumflaseră fiindcă cei de la Departamentul Șerifului îi 
oferiseră adăpost lui Mickey Cohen. Dar îi rămase în minte ideea 
- și disprețul. Un asasin, un gangster care visa să fie comic într- 
un club de noapte și lăcrima din cauza câinilor pierduţi și a 
copilașilor invalizi, reușise să  îngenuncheze un întreg 
departament de poliție cu o înregistrare audio: poliţaii de la 
Moravuri luau mită și plimbau prostituatele, iar tura de noapte 
de la secţia Hollywood regula curvele lui Brenda Allen pe 
saltelele arestului. Mickey C. recurgea la toate trucurile posibile 
pentru a umple de noroi LAPD, pentru că mai-marii de la LASD 

măriseră cu zece procente suma pe care el urma să le-o 
servească din veniturile din cămătărie și din pariurile ilegale. 
Urât. Stupid. Lacom. Greșit. 

Danny își lăsă furia să fiarbă în drum spre ghetoul negrilor, 
înspre est, pe Sunset, apoi pe Figueroa, pe Slauson și tot înspre 
est, pe Central - ruta ipotetică a hoţului de mașină asasin. Se 
lăsa amurgul, iar norii de ploaie acopereau soarele, care încerca 
să mai lumineze mahalaua negrilor: case dărăpănate, cu garduri 
de sârmă, cluburi de biliard, magazine de băuturi alcoolice și 
fațade de biserici pe fiecare stradă - până când lumea cluburilor 
de jazz punea stăpânire pe teritoriu. Urma, pe întregul traseu, o 
fanfaronadă demenţială într-o mizerie cruntă. 

Bido Lito's era construit ca un Taj Mahal în miniatură, însă de 
culoare violetă. Malloy's Nest era o cabană de bambus, dar la 
intrare se găseau palmieri artificiali, împodobiţi cu luminiţe de 
Crăciun. Tommy Tucker's Playroom era o fostă magazie 
recondiționată și vopsită ca o zebră, iar de marginile 
acoperișului ei atârnau saxofoane, trompete și chei muzicale din 
ghips. Zamboanga, Royal Flush și Katydid Klub, localuri de un 
trandafiriu aprins, cu mult violet și verde greţos, erau plasate 
într-o clădire asemănătoare unui hangar subdivizat, cu intrările 
fiecăruia marcate de ornamente din neon. Club Zombie crea 
impresia unei moschei maure, din mijlocul fațadei ridicându-se 
macheta unui somnambul înalt cât două etaje - un personaj 
întunecat, cu ochi de jăratic, surprins în momentul în care 
pășește prin noapte. 

Parcari imense uneau toate cluburile. Oamenii de ordine, niște 
negri solizi, stăteau în dreptul intrărilor, promițând câte o 
friptură de pui gratuită pentru primii clienţi. In parcare se vedea 
un număr redus de mașini. Danny și-o lăsă pe a lui pe una din 
străzile laterale, apoi începu să-i chestioneze pe durii proțăpiţi la 
intrarea în cluburi. 

Portarii de la Zamboanga și Katydid își aminteau că-l văzuseră 
pe Martin Mitchell Goines „pe-acolo”. Un tip care scria meniul pe 
o pancartă din faţa clubului Royal Flush duse identificarea un pic 
mai departe: Goines era un instrumentist de mâna a doua, 
cânta la trombon și era angajat când lipsea un titular. „Cam de 
pe la Crăciun încoace” cântase cu orchestra de la Bido Lito's. 
Danny încercă să descifreze vreun semn de reţinere pe flecare 
din fețele negre și pline de suspiciune față de el. Părerea pe 

care și-o formă era că toţi acești tipi îl credeau pe Marty Goines 
un fel de păcălici alb. 

Danny se îndreptă spre Bido Lito's. Firma de-afară anunţa sus 
și tare: DICK McCOVER ȘI SULTANII JAZZULUI - SPECTACOLE LA 
7:30, 9:30, 11:30 ÎN FIECARE SEARĂ! DELECTAȚI-VA CU UN COȘ 
DE PUI PRĂJIT DE LUX. Intrând înăuntru, i se păru că pășește 
într-o halucinație. 

Pereţii erau acoperiţi cu un fel de satin pastelat, luminat de 
spoturi minuscule, care îi confereau grotescului o tentă și mai 
grotescă. Decorul scenei se voia o variantă a piramidelor, 
confecționată din carton lucios. Mesele aveau margini 
fluorescente, chelnerițele erau niște mulatre foarte albe, în niște 
costumase de tigroaice cu decolteuri ample, iar întregul local 
mirosea a carne prăjită în baie de ulei. Când Danny se apropie 
de bar, stomacul începu să-i chiorăie și își dădu seama că nu 
mai mâncase de douăzeci și patru de ore. Cu toate efectele de 
lumini halucinante, văzu clar că barmanul ghicise că e poliţist. 

Îi arătă fotografiile. 

— Îl cunoști pe bărbatul ăsta? 

Barmanul luă pozele, le examină sub lumina casei de marcat 
și i le dădu înapoi. 

— E Marty. Cântă la trombon cu Sultanii. Vine 'nainte de 
primu’ spectacol, să mănânce, dacă vreţi să vorbiţi cu el. 

— Când l-ai văzut ultima oară? 

— Noap' trecută. 

— La ultimul spectacol al orchestrei? 

Gura barmanului desena un zâmbet strâns. Danny înțelese că 
„orchestră” era un termen de ageamiu. 

— Ți-am pus o întrebare. 

Tipul șterse barul cu o cârpă. 

— Nu cred. La miezu' nopţii mi-amintesc că era. Sultanii au 
mai cântat vreo două noap' trecută, ca de Anu’ Nou. 

Danny remarcă un raft cu sticle de whisky fără etichete. 

— Cheamă-l pe manager. 

Barmanul apăsă un buton de lângă casa de marcat. Danny se 
așeză pe unul din scaunele înalte de la bar și se roti cu fața spre 
scenă. Un grup de negri își deschideau cutiile instrumentelor, 
scoțând saxofoane, trompete și cinele. Un mulatru gras, într-un 
costum cu revere late, veni la bar, arborând zâmbetul servil 
destinat autorităților. Mulatrul zise: 

— Credeam că-i știu pe toţi băieţii de la secţie. 

Danny spuse: 

— Sunt de la Departamentul Șerifului. West Hollywood. 

Zâmbetul mulatrului se evaporă. 

— De regulă avem de-a face cu Șapte-Șapte, domnu’ șerif. 

— De data asta e treaba comitatului. 

— Da’ nu e teritoriu’ comitatului. 

Danny își propti degetul mare în spatele mulatrului și îi făcu 
semn spre spoturile minuscule. 

— Ai niște alcool fără acte legale, luminile de colo prezintă 
risc de incendiu, iar LASD se ocupă de controlul băuturilor 
spirtoase și impune standardele de sănătate și siguranţă pentru 
cetățeni. Am un carnet cu procese verbale în mașină. Vrei să-l 
aduc? 

Zâmbetul reveni. 

— Sigur că nu. Cu ce vă pot fi de folos, domnule? 

— Povestește-mi despre Marty Goines. 

— Ce să povestesc? 

— Să zicem totul. 

Managerul făcu o pauză, cât să-și aprindă ţigara. Danny știa 
foarte bine că-i punea răbdarea la încercare, în cele din urmă 
omul expiră fumul și spuse: 

— Nu-s prea multe de povestit. Sindicatul mi l-a trimis când 
trombonistul nostru obișnuit nu s-a mai sculat din beție. Aș fi 
preferat unul colorat, dar Marty are reputaţia că se are pe bune 
cu ne-caucazienii, așa c-am zis OK. Doar că azi-noapte i-a lăsat 
baltă pe băieți. Marty nu mi-a făcut niciodată tâmpenii, doar că- 
și făcea treaba fără entuziasm. Nu e cel mai bun om de rezervă, 
dar nici cel mai rău. 

Danny arătă spre instrumentiștii de pe scenă: 

— Aștia sunt Sultanii, corect? 

— Corect. 

— Goines a cântat în ultimul număr, care s-a încheiat chiar 
după miezul nopţii? 

Mulatrul zâmbi. 

— Old Lang Syne în varianta lui Dicky McCover, într-un tempo 
sustinut. Chiar și Bird o invidiază... 

— Când s-a terminat numărul respectiv? 

— Poate pe la 12:20. Le dau băieţilor mei cincisprezece 
minute de pauză. Și, cum ziceam, după aia Marty i-a lăsat baltă 
până la 2, la închidere. E singura dată când mi-a făcut-o. 

Danny verifică alibiul Sultanilor: 

— Ceilalţi trei băieţi au fost pe scenă pentru ultimele două 
numere? 

Managerul încuviință: 

— Înî. Apoi au cântat la o petrecere particulară. Marty ce-a 
făcut? 

— A fost asasinat. 

Mulatrul încercă să inhaleze fumul de ţigară și se înecă. Tuși. 
Chiștocul îi căzu din gură. ÎI strivi cu piciorul, întrebând cu o 
voce răgușită: 

— Și cine credeţi c-a făcut-o? 

Danny spuse: 

— Nici tu, nici Sultanii. Dar hai să încercăm ceva: își făcuse 
Goines vreun obicei murdar? 

— Poftim? 

— Nu fă pe prostu'! Marfă, prafuri, prize, heroină... 

Managerul făcu un pas înapoi. 

— lo nu angajez nenorociti de drogaţi din ăștia! 

— Sigur că nu. Tot așa cum nu servești nici tărie de 
contrabandă. Hai să încercăm altceva: Marty și femeile. 

— N-am auzit nimic nici de una, nici de alta. 

— Dar dușmani? Tipi care voiau să i-o coacă? 

— Nimic. 

— Dar prieteni, cunoscuţi, tipi care să vină pe-aici să-ntrebe 
de el? 

— Nu, nu și nu. Marty nici măcar n-avea familie. 

Danny schimbă macazul, adoptând un zâmbet - una din 
tehnicile de interogatoriu pe care le exersa în faţa oglinzii din 
dormitor. 

— Hei, îmi pare rău că te-am luat așa tare... 

— Nee, nu-ţi pare rău! 

Danny roși, dar speră că iluminarea demenţială nu-l dăduse 
de gol. 

— Ai vreun angajat care se ocupă de parcare? 

— Nu. 

— Îți amintești să fi văzut noaptea trecută în parcare vreun 
Buick verde? 

— Nu. 

— Oamenii tăi de la bucătărie mai stau prin parcare? 

— Omule, oamenii mei de la bucătărie-s prea ocupați ca să 
stea pe undeva. 

— Dar ospătărițele? Mai vând câte ceva pe-afară după 
închidere? 

— Omule, te-ntreci cu gluma și-ai sărit calul. 

Danny îl dădu la o parte cu cotul pe mulatru și își croi drum 
spre scenă prin mulţimea de la ora cinei. Sultanii văzură că vine 
și  schimbară priviri între ei. Miroseau polițiștii; erau 
experimentați. Toboșarul încetă să-și mai aranjeze sculele. 
Trompetistul se dădu înapoi, postându-se lângă cortina care 
dădea în culise. Saxofonistul încetă să-și mai verifice muștiucul, 
rămânând locului. 

Danny urcă pe scenă, clipind des din cauza reflectorului 
puternic. Mirosi că saxofonistul e șeful lor și optă pentru o 
abordare diplomatică. Interogatoriul era urmărit de întreaga 
audienţă. 

— Sunt de la LASD. E vorba de Marty Goines. 

Toboșarul îi răspunse: 

— Marty e curat. Tocmai a fost la dezintoxicare. 

O idee: era posibil ca un fost pușcăriaș să-și apere tovarășul. 

— Nu știam că se droghează. 

Saxofonistul pufni: 

— Doar câţiva ani, da’ s-a dezintoxicat. 

— Unde? 

— La Lex. Lexington State Hospital, în Kentucky. Are vreo 
legătură cu eliberarea lui condiţionată? 

Danny făcu un pas înapoi, ca să-i poată cuprinde pe toţi trei 
dintr-o singură privire. 

— Marty a mierlit-o azi-noapte. Cred c-a fost luat de aici chiar 
după numărul vostru de la miezul nopții. 

Trei reacţii curate: trompetistul speriat - probabil se temea de 
polițiști în general -, toboșarul tremurând, saxofonistul șocat, 
dar revenind în forță: 

— Toţi avem alibiuri, dacă nu știi cumva. 

Danny se gândi: Odihnește-te în pace, Martin Mitchell Goines. 

— Știu asta, așa că hai s-o luăm metodic. Știţi cumva dacă 
Marty avea vreun dușman? Probleme cu femei? Vechi amici de 
prizat care-i dădeau târcoale? 

Saxofonistul spuse: 

— Marty era o enigmă dată dracului! Tot ce știu e că încălcase 
regulile eliberării condiţionate și că era atât de dornic s-o taie, 
că a trebuit să se interneze la Lex sub o altă identitate. A avut 
coaie mari, dacă mă-ntrebi - ăla e un spital federal și l-ar fi 
putut controla la sânge. A dracului enigmă! Niciunul dintre noi 
nu știe unde locuia. 

Danny bâţâi din picior și îl văzu pe trompetist mișcându-se pe 
lângă cortină și ţinându-și instrumentul de parcă ar fi fost o 
icoană ce-l păzea de demoni. Veni spre el și zise: 

— Domnule, cred că am eu ceva pentru tine. 

— Ce? 

— Marty mi-a spus că trebuie să se-ntâlnească cu un tip după 
miezu' nopţii și l-am văzut trecând strada spre parcarea de la 
Club Zombie. 

— A menţionat vreun nume? 

— Nu, a zis doar „un tip”. 

— A mai zis ceva despre el? Ce aveau de gând să facă sau 
alte chestii din astea? 

— Nu. Și a zis că se-ntoarce imediat. 

Saxofonistul îl sfredeli pe Danny cu ochii lui de un albastru 
mai deschis decât maroniul ochilor polițistului. 

— Omule, ce naiba, ţi-am spus că Marty era curat! Și avea de 
gând să rămână așa. 

Dinspre audienţă se auziră huiduieli. Resturi de hârtie loviră 
picioarele lui Danny. Polițistul clipi din cauza reflectorului și simți 
cum i se prelinge sudoarea pe burtă. O voce strigă „leși afară-n 
mă-ta!”, fiind urmată de aplauze și de o aripă de pui pe 
jumătate mâncată, ce ateriză în spatele lui Danny. Saxofonistul 
îi zâmbi, își linse muștiucul și îi făcu șmecherește cu ochiul. 
Danny rezistă tentaţiei de a-i îndesa instrumentul pe gât și ieși 
rapid din club pe una din ușile laterale. 

Răcoarea aerului îi îngheţă transpiraţia și-l făcu să tremure. 
Neoanele pulsatorii îi răniră privirea. Mici frânturi de muzică se 
sudau într-un zgomot uriaș, iar somnambulul din vârful clubului 
Zombie arăta ca Apocalipsa. Danny știa că era speriat și se 
îndreptă direct spre vedenie. 

Gorila de la ușă se dădu la o parte în fața legitimaţiei lui, 
lăsându-l să intre între patru pereți de fum și zbierete 
distonante, ce mergeau în crescendo de la intrare spre interior. 

Barul era în colțul opus, spre stânga, avea formă de sicriu și era 
decorat cu mascota somnambulă a clubului. Danny se postă 
acolo, urcându-se pe scaunul înalt și făcându-i semn cu degetul 
albului care ștergea pahare. 

Barmanul îi puse un șerveţel în față. Danny strigă peste 
zgomotul asurzitor: 

— Un whisky dublu! 

Apăru un pahar. Danny îl dădu peste cap. Barmanul îl umplu 
din nou. Danny bău și simţi cum nervii încordaţi se încălzesc. 
Numărul muzical se încheie cu o explozie de strigăte și 
tropăituri. Luminile se aprinseră în mijlocul aplauzelor. Când 
aplauzele se mai răriră, Danny scoase din buzunar o bancnotă 
de cinci dolari și fotografiile mortului. 

Barmanul zise: 

— Doi dolari pentru băutură. 

Danny îi îndesă hârtia de cinci în buzunarul de la cămașă și îi 
arătă pozele. 

— i se pare cunoscut? 

Mijindu-și ochii, omul zise: 

— Tipu' ăsta e mai bătrân acum, nu? Poate și cu altă freză? 

— Astea-s făcute cu șase ani în urmă. L-ai văzut? 

Barmanul își scoase ochelarii din buzunar, și-i puse pe ochi și 
tinu pozele în braţul întins. 

— Dă cu botul pe undeva pe-aici? 

Danny nu înţelese întrebarea - poate era o expresie sexuală 
pe care n-o deslușea. 

— Explică-mi ce-ai spus. 

— Vreau să zic suflă, jazz, cântă pe undeva pe-aici? 

— La trombon, la Bido Lito's. 

Barmanul pocni din degete. 

— Okay, îl cunosc! Marty și nu mai știu cum. Soarbe pe-aici în 
pauzele de la Bido's. A început de pe la Crăciun, că baru' de la 
Bido n-are voie să servească angajaţii. Pilangiu înrăit, genu’... 

Genul tău. Danny zâmbi. Alcoolul îi liniștea nervii. 

— L-ai văzut azi-noapte? 

— Mda, pe stradă. El și cu un alt tip mergeau spre o mașină, 
la colțul cu 67. Părea să fie abţiguit bine. Poate... 

Danny se aplecă în față: 

— Poate ce? Dă-i drumul! 

— Poate era pe droguri. Când lucrezi o vreme în cluburile de 
jazz, ajungi să te prinzi de unele chestii. Marty ăsta parcă avea 
picioare de gumă, ca și cum îl ducea doza. Celălalt îl ţinea cu un 
braţ de mijloc și l-a ajutat să intre în mașină. 

Danny zise: 

— Acum, încet și clar: ora, descrierea mașinii și a celuilalt tip. 
Încet de tot. 

Clienţii începură să se năpustească la bar: negri în costume 
zoot cadrilate și modificate, cu femeile lor la jumătate de pas în 
spate, toate aranjate și machiate ca Lena Horne. Barmanul se 
uită la clientelă, apoi iarăși la Danny. 

— Trebuie să fi fost undeva între 12:15 și 12:45. Cam pe- 
acolo. Marty și nu mai știu cum trecea strada cu celălalt tip. Știu 
că mașina era un Buick, pentru că avea găurile alea de aerisire 
pe laterale. Tot ce-mi amintesc de celălalt e că era înalt și cu 
părul cărunt. L-am văzut numai dintr-o parte și m-am gândit că 
mi-ar plăcea să am părul lui. Acum pot să-i servesc pe oamenii 
ăștia? 

Danny voia să zică nu. Barmanul se întoarse spre un tânăr cu 
barbă și cu un saxofon alto agăţat de gât. 

— Coleman, îl știi pe trombonistul alb de la Bido's? Marty, ce 
naiba? 

Coleman se întinse peste bar, luă două mâini de gheaţă și își 
îngropă faţa în cuburile reci. Danny îl studie cu privirea: înalt, 
blond, până-n treizeci de ani, frumușel - ca băiatul ăla în rolul 
principal din musicalul la care îl târâse Karen Hiltscher. Vocea lui 
era răgușită, epuizată. 

— Sigur. Trombonist fomist. Am auzit. De ce? 

— Vorbește cu domnul poliţist de-aici. Îţi spune el. 

Danny arătă spre pahar, depășind cu două porții raţia lui 
nocturnă. Barmanul îl umplu, apoi își văzu de treabă. Cel cu 
saxul alto zise: 

— Eşti de la Șapte-Șapte? 

Danny rase băutura, apoi întinse mâna din instinct. 

— Numele meu e Upshaw. Departamentul Șerifului, West 
Hollywood. 

Omul îi strânse mâna. 

— Coleman Healy, fost în Cleveland, Chicago și pe planeta 
Marte. Marty e la ananghie? 

Bourbonul îl încălzi prea tare pe Danny. Își slăbi nodul cravatei 
și veni mai aproape de Healy. 

— A fost omorât azi-noapte. 

Fața lui Healy se contorsionă. Danny văzu cum fiecare din 
trăsăturile lui frumoase tremura și zvâcnea. Se uită în altă parte, 
lăsându-l să-și consume șocul și să redevină cântăreţul 
dezinvolt. Când se întoarse, Healy se ţinea strâns de bar. 
Genunchiul lui Danny atinse accidental coapsa muzicantului - 
era doborât de tensiune. 

— Cât de bine l-ai cunoscut, Coleman? 

Faţa lui Healy era acum trasă și sub bărbie îi apăruse o gușă. 

— Am stat de câteva ori la taclale de Crăciun. Chiar în barul 
ăsta. Chestii banale - despre noul disc al lui Bird și despre 
vreme. Ai vreo idee cine a făcut-o? 

— Doar un fir spre un suspect. Unul înalt, cărunt. Barmanul l-a 
văzut azi-noapte cu Goines, mergând spre o mașină parcată pe 
Central. 

Coleman Healy își trecu degetele peste clapetele saxofonului. 

— L-am văzut pe Marty de câteva ori cu un tip cam așa, zise 
el. Înalt, între două vârste, distins. 

Făcu o pauză, apoi spuse: 

— Ascultă, Upshaw, fără să vorbim de rău mortu’, pot să-ți 
spun ce impresie mi-a făcut? Așa, în două vorbe? 

Danny își trase scaunul înapoi, îndeajuns ca să-i vadă clar 
faţa: un Healy excitat, gata să-l ajute. 

— Dă-i drumul. Uneori impresiile contează. 

— Păi, cred că Marty era cam fetiţă. Tipul mai în vârstă arăta 
mai a bărbat, genul de tătic finanţator. l-am văzut odată 
jucându-se cu picioarele pe sub masă, iar când Marty și-a dat 
seama, s-a îndepărtat de lângă tip - ca un copil pe care l-ai prins 
furând prăjiturele. 

Danny simţi o furnicătură, gândindu-se la etichetele pe care 
încerca să le evite, pentru că erau prea brutale și neconforme cu 
Vollmer și Maslick: HOMALĂU TĂIAT. CURLANGIU ÎN ȘURIU. 
PIDOSNIC MĂCELĂRIT. DRAMĂ POPONĂREASCĂ. 

— Coleman, l-ai putea identifica pe tipul mai în vârstă? 

Healy se juca cu saxul. 

— Nu prea cred. Lumina de-aici e cam ciudată, iar chestia cu 
poponăreala e doar o impresie. 

— L-ai mai văzut pe suspect înainte sau după ce au fost 
împreună? 

— Nu, niciodată solo. Și am stat aici toată noaptea, dacă 
bănuiești că aș fi făcut-o eu. 

Danny dădu din cap. 

— Știi cumva dacă Goines consuma narcotice? 

— Nee! Era prea interesat de pileală ca să se mai drogheze. 

— Și cine îl mai cunoștea? Alţi muzicanți? 

— Nu știu. Noi doar am flecărit de vreo două ori împreună. 

Danny întinse mâna. Healy i-o întoarse cu palma în sus, 
trecând de la salutul convenţional la cel de jazzman. Apoi spuse: 

— Ne vedem la biserică. 

Și se îndreptă spre scenă. 

Homalău tăiat. 

Curlangiu în șuriu. 

Dramă poponărească. 

Danny se uită cum Coleman Healy se urcă pe scenă și 
schimbă saluturi cu alţi jazzmeni. Grași, cadaverici, ciupiți, 
uleioși și arătând epuizați, cei de-acolo păreau o altă specie pe 
lângă saxofonistul dezinvolt - asemeni unei fotografii cu scena 
unei crime, cu tot soiul de impurități care rup simetria și te fac 
să remarci ce nu e în regulă. Incepură să cânte: pianul lansă o 
melodie, apoi o predă trompetei, după care veniră tobele și 
saxofonul lui Healy văitându-se, văicărindu-se, divagând de la 
refrenul de bază spre variaţiuni pasionale. Muzica lunecă în 
hărmălaie. Danny remarcă o serie de telefoane publice în 
dreptul toaletelor și se întoarse la munca de poliţist. 

Prima fisă îl duse la ofițerul de gardă de la secţia de pe Strada 
77. Danny îi aduse la cunoștință că era un detectiv de la comitat 
care se ocupa de o crimă - un cântăreţ de jazz, posibil 
dependent de droguri, care fusese tăiat și depus în apropiere de 
Sunset Strip. E foarte probabil ca la ora respectivă victima să nu 
fi fost sub influența drogurilor, dar voia totuși o listă cu dealerii 
de heroină, fiind posibil ca omorul să fie legat de droguri. 
Ofițerul de serviciu întrebă „Ce mai face Mickey zilele astea?”, 
adăugă „Fă o cerere oficială”, după care închise. 

Supărat, Danny formă numărul personal al doctorului Layman 
de la morga orașului, ţinând un ochi pe orchestră. Patologul 
răspunse la al doilea ţârâit: 

— Da? 

— Sunt Danny Upshaw, doctore. 

Layman râse. 

— Mai degrabă Danny Parvenitul. Tocmai am autopsiat 
cadavrul pe care ai încercat să-l uzurpi. 

Danny respiră adânc, întorcându-și privirile de la Coleman 
Healy și giruetele pe care le făcea cu saxofonul. 

— Da? Și? 

— Și mai întâi o întrebare: ai introdus un depresor de limbă în 
gura mortului? 

— Da. 

— Domnule detectiv, să nu mai introduci niciodată elemente 
străine în cavităţi intime înainte de a examina sistematic 
exteriorul. Cadavrul prezenta pe tot spatele tăieturi umplute cu 
așchii de lemn - lemn de pin iar tu ai introdus în gura lui o 
bucată din lemn de pin, lăsând urme similare. Înţelegi cum ai fi 
putut să-mi periclitezi evaluarea? 

— Da, dar era evident că victima fusese sugrumată cu un 
prosop sau cu un șal. Fibrele de bumbac alb erau indicii clare. 

Layman oftă - lung și exasperat. 

— Cauza morţii a fost o supradoză masivă de heroină. Injecţia 
i-a fost administrată chiar de către asasin într-o venă de lângă 
coloană - victima n-ar fi putut ajunge acolo. Prosopul a fost 
introdus în gură pentru a absorbi sângele atunci când heroina a 
atins inima victimei, făcând să-i explodeze arterele, ceea ce 
înseamnă că asasinul avea cel puţin cunoștințe elementare de 
anatomie. 

Danny spuse: 

— Cristoșii mă-sii! 

Layman comentă: 

— O blasfemie cum nu se poate mai potrivită, dar situaţia e și 
mai nasoală. lată pentru început câteva aspecte colaterale. Unu: 
în sistemul sanguin nu există heroină reziduală, deci în prezent 
domnul nostru nu era dependent de droguri, deși urmele de ace 
de pe brațele lui indică faptul că a fost odinioară. Doi: moartea a 
survenit între orele 1 și 2 noaptea, iar vânătăile de pe gât și de 
pe organele genitale au apărut post-mortem. Tăieturile de pe 
spate sunt tot post-mortem, fiind aproape sigur făcute cu o lamă 
ascuțită, atașată de o bucată de lemn de pin sau o stinghie de 
pin. Până acum e brutal, dar nu dincolo de limitele mele. Insă... 

Layman se opri. Vechiul truc al pauzei oratorice de la cursuri. 
Danny începuse să transpire, eliminând gradele tăriilor băute. 

— Dă-i drumul, doctore! 

— Bine, bine. Substanţa din orbitele oculare era un lubrifiant, 
KZ Jelly. Asasinul și-a introdus penisul în orbitele oculare ale 
cadavrului și-a ejaculat - cel puţin de două ori. Am găsit șase 
centimetri cubi de spermă scurși în cutia craniană. Cel care a 
făcut-o avea grupa de sânge 0-I, cu Rh pozitiv, cea mai comună 
grupă sanguină la rasa albă. 

Danny deschise ușa cabinei telefonice. Se auzeau frânturi de 
bebop şi văzu că Healy Coleman se lăsase într-un genunchi, cu 
saxofonul ridicat spre tavan. 

— Și mușcăturile de pe bust? 

Layman spuse: 

— Nu cred că sunt de om. Rănile erau prea franjurate ca să 
putem face un mulaj. Mi-e imposibil să desprind niște urme de 
dinţi viabile. lar asistentul medicului care s-a ocupat de cadavru 
după micul tău număr a tamponat zona afectată cu alcool, așa 
că n-am mai putut să caut urme de salivă sau de suc gastric. 
Victima are grupa de sânge AB-IV - asta e tot ce-am mai putut 
depista. Când ai descoperit cadavrul? 

— Un pic după ora 4 dimineaţa. 

— Deci e puţin probabil ca mușcăturile să provină de la 
animalele de pradă de pe coline. Plus că rănile sunt mult prea 
bine grupate ca să presupun așa ceva. 

— Doctore, ești sigur că avem de-a face cu urme de dinţi? 

— Absolut. inflamaţiile din jurul rănilor au apărut în urma 
sucţiunii. Și sunt prea mari ca să fie umane... 

— Crezi că...? 

— Nu mă întrerupe. Cred că s-ar putea ca asasinul să fi mânjit 
cu sânge zonele afectate și să fi asmuţit un câine violent și bine 
dresat asupra victimei. Câţi dintre voi lucraţi la caz? 

— Doar eu. 

— Ai identificat victima? Ceva indicii? 

— Totul merge bine, doctore. 

— Prinde-l. 

— O s-o fac. 

Danny puse receptorul în furcă și ieși. Aerul rece contracară 
căldura degajată de alcool și îi permise să-și organizeze 
informaţiile. Avea trei ipoteze. 

Mutilările homosexuale se legau de remarcile lui Coleman 
Healy, conform cărora Marty Goines ar fi fost „fetiţă”. „Tăticul” 
sau „finanțatorul” lui părea să fie tipul înalt și cărunt pe care 
barmanul îl văzuse noaptea trecută împreună cu Goines, 
îndreptându-se spre Buickul furat cu aproximativ o oră înainte 
de momentul aproximativ al morții. Supradoza de heroină 
provocase moartea. Descrierea lui Goines făcută de barman 
sugera existenţa drogurilor, acea doză iniţială fiind, probabil, 
precursoarea celei care i-a făcut inima să plesnească. Mai erau 
și trecutul de consumator de droguri al lui Goines, și recenta lui 
cură de dezintoxicare. Făcând abstracţie de posibilele mutilări 
provocate de animale, avea un indiciu solid: bărbatul înalt și 
cărunt,  tăticul capabil să procure heroina și seringile 
hipodermice și să convingă un drogat reformat să și-o bage-n 
venă pe loc, lăsându-și baltă colegii de trupă la finalul 
concertului de Anul Nou. 

Nu se putea aștepta la niciun fel de cooperare din partea 
celor de la LAPD în ce privește dealerii locali. Singura soluţie 
logică era să strângă cu ușa un drogat. 

Danny traversă strada spre Tommy Tucker's Playroom, găsi 
un separeu liber și comandă cafea, ca să-și curețe alcoolul din 
sistem și să rămână treaz. Tema muzicală era concentrată pe 
balade, iar tapiţeria în dungi ca de zebră era un tapet ieftin, al 
cărui impact era ameliorat de torțele cu flăcările înălțate până la 
tavan - alt risc de incendiu. lar un incendiu aici ar fi făcut scrum 
întreaga clădire, cu toate cluburile. Cafeaua era neagră și tare, 
retezând flăcările alcoolului. Ritmul era blând: perechile din 
separeuri se mângâiau, îndrăgostiţii se ţineau de mână și 
sorbeau cocteiluri cu rom. Intreaga atmosferă îl făcu să se 
gândească la San Berdoo și la anul 1939, când el și cu Tim 
plecaseră la banchet cu un Oldsmobile vechi și își schimbaseră 
hainele la el acasă în timp ce maică-sa pândea lumea în faţă la 
magazinul Coulter's, ca să le bage pe gât revista Turnu/ de 
veghe. Amândoi în chiloţi, au glumit, s-au prostit, au făcut 
poante despre înlocuitorii de fete. În noaptea aceea, în faţa sălii 
de gimnastică, Timmy și Roxanne Beausoleil au zguduit atât de 
tare vechiul Oldsmobile, încât aproape că i-au distrus 
planetarele. lar el refuzase o Roxy la mâna a doua, băuse punci 
tare și căzuse în butoiul cu melancolie în timpul dansurilor lente. 

Danny ucise amintirile cu ajutorul muncii sale de poliţist. Ochii 
lui căutau încălcări ale Codului Sănătăţii și Siguranţei Publice, 
infracțiuni legate de comercializarea alcoolului, contraventii. 
Portarul de la intrare le permitea minorilor să intre. Mulatre 
ametțite la cele mai înalte cote pluteau în rochii cu decolteuri 
adânci, încercând să-și vândă trupul. Nu exista decât o singură 
ieșire laterală într-o încăpere imensă, care putea fi mistuită de 
flăcări în câteva secunde. Timpul se scurgea. Orchestra trecu de 
la ritmurile lente la unele îndrăcite și apoi reveni la cele lente. 
Cafeaua și privirile aruncate sistematic prin local îi mențineau 
atenţia trează. După aceea fu răsplătit din plin, observând 
printre draperiile de la ieșirea laterală doi negri care tocmai 
negociau un schimb suspect: bani gheață contra ceva palmat - 
o afacere grăbită în parcare. 

Danny numără până la șase, apoi se îndreptă într-acolo, 
deschizând foarte încet ușa. Cel care luase banii o porni spre 
trotuar. Celălalt rămase în parcare și deschise portiera unei 
mașini cu o antenă foarte lungă. Danny îi dădu treizeci de 
secunde să se înfrupte, să aprindă sau să prizeze, apoi își 
scoase pistolul de calibrul 45 și se apropie tiptil. 

Mașina era un Mercury de culoarea lavandei. Fumul de 
marijuana ieșea în vălătuci pe geamurile laterale. Danny prinse 
clanța portierei șoferului și o deschise larg. Negrul ţipă, iarba îi 
căzu din mână și omul se feri din faţa armei. Danny spuse: 

— Comitatul! Mâinile pe bord! încet - sau te împușc. 

Tânărul se supuse, mișcându-se cu încetinitorul. Danny îi 
plantă ţeava pistolului sub bărbie și îl percheziționă în 
buzunarele interioare și exterioare ale hainei, dar și în jurul 
taliei, căutând o posibilă armă. Găsi un portofel din piele de 
șopârlă, trei ţigări de marijuana și niciun fel de armă. Deschise 
torpedoul și aprinse lumina de bord. Tânărul zise: 

— Ascultă, omule... 

Danny îndesă ţeava și mai adânc, până când îi tăie răsuflarea 
și îl sili să amuțească. 

Mirosul de iarbă devenea tot mai intens. Danny găsi chiștocul 
pe perna scaunului și-l stinse. Cu mâna liberă deschise 
portofelul insului și trase afară permisul de conducere și peste o 
sută de dolari în hârtii de zece și douăzeci. Băgă banii în 
buzunar și citi informaţiile din permis: Carlton W. Jeffries, bărbat, 
negru, 1,85 m, 80 kg, născut în 19.06.1929, Str. 98 Est, nr. 439, 

ap. 1/4, L.A. După o scurtă căutare în torpedou, găsi actele de 
înregistrare a mașinii pe același nume și un teanc de amenzi de 
circulație neplătite, în plicurile lor oficiale. Danny puse carnetul, 
țigările, banii și actele mașinii într-un plic, dându-i drumul să 
cadă pe pavaj, apoi își trase pistolul de sub bărbia tânărului și îi 
întoarse capul spre el. De aproape văzu faţa ciocolatie a unui 
golănaș cu ochii aproape în lacrimi și cu buzele tremurânde. 
Mărul lui Adam îi sălta în sus și-n jos în timp ce încerca să 
respire. 

Danny spuse: 

— Informații sau minimum cinci ani la răcoare. Alege. 

Carlton W. Jeffries își regăsi vocea - piţigăiată și nesigură: 

— Păi, 'mneata ce crezi? 

— Cred că ești băiat deștept. Dă-mi ce-ţi cer și mâine îţi trimit 
plicul prin poștă. 

— Poţi să mi-l dai acum. Te rog! Am nevoie de banii ăia! 

— Vreau să cânţi puternic. Dacă joci la două capete și mi se- 
ntâmplă ceva, te-am ras. Probele și faptul că tocmai ai 
recunoscut ajung. 

— N-am recunoscut nimic, omule! 

— Cum să nu? Vinzi juma’ de kil în fiecare săptămână. Eşti 
dealerul numărul unu din Southside. 

— Omule... 

Danny duse ţeava pistolului la nasul lui Carlton W. Jeffries. 

— Vreau nume. Negustorii de heroină din zonă. Bagă! 

— Omule... 

Danny întoarse pistolul, apucându-l de ţeavă, gata să-l 
folosească drept ciomag. 

— Bagă, nenorocitule! 

Jeffries își luă mâinile de pe bord și se apără, încrucișându-și 
braţele pe lângă corp. 

— Singurul tip pe care-l știu e Otis Jackson. Stă pe lângă 
spălatoria din intersecția de la 103 cu Beach. Și te rog să nu mă 
baţi! 

Danny vâri pistolul în toc. Lovi plicul cu piciorul exact în 
momentul în care îl auzi pe Carlton W. Jeffries izbucnind în 
hohote de plâns. Luă plicul și-l aruncă pe scaun, fugind rapid 
spre Chevroletul lui, ca să nu-l audă pe puști multțumindu-i 
bezmetic printre sughiţuri. 

103 cu Beach era o intersecţie sordidă din inima cartierului 
Watts, cu saloane pentru întinderea părului la două colțuri ale 
străzii, un magazin de spirtoase la al treilea și spălătoria publică 
Koin King Washeteria la cel de-al patrulea. In apartamentul de 
deasupra spălătoriei luminile erau aprinse. Danny parcă peste 
drum, stinse farurile și observă că nu exista decât o singură cale 
de acces: treptele laterale care duceau la o ușă cu un aspect 
destul de șubred. 

Traversă strada și urcă pe scări în vârful picioarelor, fără să 
pună mâna pe balustradă, de teamă să nu scârţăie. Ajuns în 
capul scărilor, scoase pistolul, își lipi o ureche de ușă și ascultă. 
Auzi o voce de bărbat care număra: opt, nouă, zece. 
Unsprezece. Bătu ușor la ușă și spuse, imitând un accent 
împrumutat din filme: 

— Otis? Ești acolo, omule? Sunt eu, omule! 

Danny auzi dinăuntru „Căcat!” Peste câteva secunde ușa se 
deschise, rămânând blocată cu lanţul, iar prin deschizătură 
apăru o mână cu un șiș. Danny cobori pistolul și se aruncă cu 
toată greutatea asupra ușii. 

Șișul ateriză pe treapta de sus a scării. Se auzi un țipăt. Ușa 
se prăvăli înăuntru, cu Danny călare pe ea. Danny căzu pe covor 
și văzu imaginea răsturnată a lui Otis Jackson pescuind biluţele 
de droguri de pe jos. Un salt în baie. Apa trasă la W.C. Danny se 
ridică în genunchi și strigă: 

— Comitatul! 

Otis Jackson îi arătă degetul mijlociu și se întoarse agale în 
camera de zi, arborând un rânjet arogant. 

Danny se ridică în picioare. În minte îi răsunau frânturi de 
muzică jazz. Otis Jackson zise: 

— Futuţii de la comitat nu au nicio treabă aici. Danny îl lovi cu 
pistolul peste mutră. Jackson căzu pe covor și-și scuipă o parte 
din dantura plombată. Danny se aplecă lângă el. 

— Vinzi la un alb înalt și cărunt? 

Jackson scuipă o flegmă sângerie și o bucăţică de limbă. 

— Sunt cu Jack D. de la Șapte-Șapte, mama mă-s... 

Danny îndreptă arma spre ochii individului. 

— Sunt cu Mickey și poliţia de comitat. Și ce dacă? Te-am 
întrebat ceva. 

— Vând la tot Hollywoodul, omule! Știu o grămadă de cărunți 
beliti! 

— Numele lor. Plus numele ălora pe care-i servești la cluburile 
din South Central. 

— Mai bine mă împuști înainte, belitule! 

Frânturile de jazz reveneau, ilustrând frânturi de imagini: 
Coleman Healy sugându-și saxofonul, tânărul fumător de 
marijuana pe cale să-l implore. Danny zise: 

— Îți mai spun o dată. Vreau numele unui alb înalt, între două 
vârste, cu păr cărunt. 

— Și eu t-am spus... 

Danny auzi pași pe scări, scrâșnete și zgomotul inconfundabil 
al armării pistoalelor. Otis Jackson zâmbi. Danny evaluă situaţia, 
puse pistolul în toc și își scoase insigna. Doi albi voluminoși 
apărură în cadrul ușii, îndreptând spre el pistoalele de calibrul 
38. Danny le arătă insigna, gata să propună un armistițiu. 

— Departamentul Șerifului. Sunt detectiv la comitat. 

Cei doi intrară cu pistoalele în mâinile întinse. Cel mai înalt 
dintre ei îl ajută pe Otis Jackson să se ridice în picioare. Celălalt, 
un tip gras, cu părul roșcat și cârlionţat, examină insigna lui 
Danny și clătină din cap. 

— Nu-i de ajuns de rău că vă culcaţi cu Mickey Jidanul, acum 
trebuie să-l mai bateţi și pe informatorul meu preferat. Otis, ești 
un negrotei norocos! Detectiv Upshaw, ești un alb tâmpit! 

Individul înalt îl conduse pe Otis la baie. Danny se ridică în 
picioare și își recuperă insigna. Grăsanul roșcat îi zise: 

— Du-te-n mă-ta la voi la comitat și bate-i pe negroteii voştri! 


CAPITOLUL CINCI 


— ... Și cel mai perfid aspect al comunismului, instrumentul 
insidios cel mai eficace, e faptul că se ascunde sub milioane de 
drapele, un milion de steaguri, titluri și combinaţii de iniţiale 
diferite, răspândind hidra canceroasă într-un milion de ipostaze, 
toate menite să pervertească și să corupă în numele 
compasiunii și al umanităţii și al justiţiei sociale. AUFT, CASL, 
NAACPE, AFL-CIO și toate sindicatele astea, Liga Idealurilor 
Democratice și cea a Americanilor Responsabili împotriva 
Bigotismului - toate sunt organizaţii cu nume sonore, din care 


5 National Association for the Advancement of Colored People - aproximativ Asociaţia 
Naţională pentru Progresul Oamenilor de Culoare. (n.r.). 

americanii adevăraţi ar fi mândri să facă parte. Toate sunt niște 
tentacule răzvrătite, pervertite și canceroase ale Conspiraţiei 
Comuniste. 

Mal Considine îl măsurase din priviri de aproape o jumătate 
de oră pe Edmund J. Satterlee, fost agent FBI și fost seminarist 
iezuit, uitându-se din când în când și la restul publicului. 
Satterlee era un tip înalt, în formă de pară, de-abia trecut de 
patruzeci de ani. Stilul său oratoric era o corcitură între stilul 
populist al lui Harry Truman și cel al unui golan de cartier - și nu 
știai niciodată când începe să zbiere sau când se apucă să 
vorbească în șoaptă. Dudley Smith fuma ţigară de la ţigară și 
părea să-i guste din plin peroraţia. Ellis Loew se uita mereu la 
ceasul de la mână și la Dudley - probabil temându-se ca nu 
cumva să-i scape scrum pe covorul nou-nouţ din camera de zi. 
Dr. Saul Lesnick, psihiatru și vechi informator al FBI, stătea cât 
mai departe posibil de Vânătorul Roșiilor, rămânând totuși în 
aceeași încăpere. Era un bătrân micuț și pirpiriu, cu niște ochi 
albaștri, strălucitori, și o tuse pe care o alimenta cu ţigări 
europene foarte tari. Avea acea alură specifică captivilor de 
pretutindeni, disprețuind prezenţa celor care l-au capturat - deși 
circula și supoziţia că își oferise serviciile de bunăvoie. 

Satterlee se plimba acum de colo-colo, gesticulând spre cei 
prezenţi ca și cum ar fi fost patru sute de oameni, nu patru. Mal 
se răsuci în scaun, spunându-și că tipul de colo era biletul lui 
spre gradul de căpitan și șefia Biroului de Anchetă al 
Procuraturii. 

— ... iar în fazele de început ale războiului am colaborat cu cei 
de la Controlul Străinilor în problema mutării populaţiei 
japoneze. Așa am avut ocazia să înţeleg cum dospesc 
sentimentele antiamericane. Gălbejiţii care doreau să fie buni 
americani au făcut cerere de înrolare în forțele armate, 
majoritatea erau nemulţumiţi și confuzi, iar elementele 
subversive, sub masca patriotismului, au încercat să-i oblige să 
trădeze prin intermediul unor atacuri susţinute și puternic 
intelectualizate împotriva pretinsei injustiţii rasiale americane. 
Sub drapelul unor valori americane - libertatea, justiţia și 
dreptul la libera asociere -, japonezii rebeli au portretizat 
această naţiune ca pe un pământ al negrilor linșaţi și al șanselor 
limitate pentru cei de altă culoare, chiar dacă în momentul în 
care a izbucnit războiul niponii erau recunoscuţi drept niște 

negustori din clasa de mijloc. După război, când Conspirația 
Comunistă a devenit cea mai mare ameninţare la adresa 
securităţii interne a Americii, am văzut cum același gen de 
gândire și același stil de manipulare era folosit și de către Roșii 
pentru a perverti fibra noastră morală. Lumea afacerilor și cea a 
industriei de divertisment au fost infiltrate masiv de astfel de 
elemente și atunci am înfiinţat Contracurente Roșii, pentru a 
elimina radicalii și subversivii. Organizațiile care nu vor să aibă 
în sânul lor elemente subversive ne achită o sumă oarecare 
pentru a le verifica angajaţii și viitorii angajaţi, în eventualitatea 
existenței vreunor legături cu comuniștii, iar noi păstrăm în 
arhiva noastră dosare detaliate despre cei descoperiţi că au 
astfel de legături. Serviciul pe care îl oferim le permite celor 
acuzaţi de posibile simpatii comuniste să-și dovedească 
nevinovăția și să obţină o angajare care altfel le-ar fi refuzată. 
Mai mult... j 

Mal îl auzi pe dr. Saul Lesnick tușind. Il studie pe bătrân cu 
coada ochiului și observă că izbucnirea lui era pe jumătate un 
hohot de râs. Satterlee se opri. Ellis Loew zise: 

— Ed, nu putem să scurtăm introducerea și să trecem la 
treabă? 

Satterlee se înroși, își luă servieta diplomat și scoase un teanc 
de hârtii format din patru fascicule separate, înmână fiecăruia 
din ei câte una: lui Mal, Loew și Dudley Smith. Lesnick refuză, 
clătinând din cap. Mal aruncă o privire la prima pagină. Era o 
declaraţie care dădea amănunte despre unele bârfe legate de 
pichetele demonstranţilor: membri AUFT emiteau platitudini 
socialiste, recepționate de camionagii de la Teamsters, inamicii 
lor. Mal trecu în revistă numele celor care semnau declarația, 
recunoscându-i pe Morris Jahelka, Davey Goldman și Fritzie 
„Piolet” Kupferman - acoliţi cunoscuţi de-ai lui Mickey Cohen. 

Satterlee își reluă poziţia în fața lor. Mal se gândi că arăta ca 
un tip în stare să ucidă pentru un loc la tribună - sau orice alt 
piedestal necesar braţelor sale lungi, tentaculare. 

— Aceste foi de hârtie constituie prima noastră tranșă de 
muniţie. Am colaborat cu mai multe mari jurii municipale din 
întreaga ţară, iar declaraţiile consfinţite prin jurământ ale 
cetățenilor patrioți au avut întotdeauna un efect salutar asupra 
membrilor juriilor. Cred că aici, în Los Angeles, avem șanse 
serioase de succes exact acum: luptele sindicale interne dintre 

AUFT și Teamsters constituie un moment extrem de propice, o 
șansă de a aduce problema în atenţia publicului, șansă care nu 
cred că va mai reveni curând. Influența comunistă în Hollywood 
a devenit un subiect important, iar gâlceava sindicaliștilor și 
clocotul subversiv care a cuprins AUFT creează un context 
favorabil atragerii interesului public. Permiteţi-mi să citez din 
depoziţia domnului Morris Jahelka: „În dimineaţa zilei de 29 
noiembrie 1949, în timp ce demonstram în faţa celor de la 
Variety International Pictures, am auzit-o pe o membră AUFT, o 
femeie pe nume Claire, spunându-i unui alt membru AUFT: «Cu 
AUFT în studiouri, cauza noastră va avea mai mulţi sorți de 
izbândă decât cu întreaga Gardă Roșie. Filmele constituie opiul 
modern al oamenilor. Vor crede absolut orice le vom proiecta pe 
ecrane»”. Domnilor, Claire e Claire Katherine De Haven, 
tovarășa a zece trădători din Hollywood și membră recunoscută 
a nu mai puţin de paisprezece organizaţii clasificate drept 
paravane comuniste de către Biroul Procurorului General al 
statului California! Nu e impresionant? 

Mal ridică mâna. Edmund J. Satterlee spuse: 

— Da, locotenente Considine? Vrei să intervii cu vreo 
întrebare? 

— Nu, cu o precizare. Morris Jahelka are două condamnări 
pentru viol de minore. Cetăţeanul nostru patriot regulează fete 
de doisprezece ani. 

Ellis Loew interveni: 

— Ce dracu', Malcolm! 

Satterlee încercă să zâmbească, dar nu reuși prea bine. Apoi 
își vâri mâinile în buzunare. 

— Înţeleg. Altceva despre domnul Jahelka? 

— Da. Îi plac și băieţeii mici, dar încă n-a fost prins în flagrant. 

Dudley Smith râse: 

— Politica aduce laolaltă parteneri ciudaţi. Ceea ce nu-i 
interzice domnului Jahelka să fie în acest caz de partea îngerilor. 
În plus, flăcău, vom avea grijă ca dosarul lui să fie sigilat și 
poate că nenorociţii de Roșii nu vor aduce avocaţi care să 
redirecționeze interogatoriul. 

Mal încercă să-și păstreze calmul din voce. 

— E adevărat, Ellis? 

Loew împrăștie cu mâna palele de fum de la ţigara lui Lesnick. 

— În esenţă, da. Încercăm să recrutăm ca martori cât mai 
mulţi voluntari din cadrul AUFT, iar martorii ostili - cei chemați 
în faţa instanţei - tind să-și sublinieze nevinovăția fără să 
apeleze la vreun avocat. În plus, studiourile au inclus în 
contractul cu AUFT o clauză în care se stipulează că au voie să 
rupă acordul dacă împotriva angajatului se pot aduce acuzaţii 
clare de rea-credinţă. Inainte de a ne prezenta în fața marelui 
juriu - în cazul în care probele noastre sunt suficient de solide -, 
mă voi duce la mai-marii studiourilor și le voi cere să-i 
concedieze pe cei din AUFT în virtutea acelei clauze, ceea ce îi 
va înfuria la culme pe nemernici și vor turba de ciudă în boxa 
martorilor. Un martor furios e un martor ineficient. O știi și tu, 
Mal. 

Cohen și Teamsters la Hollywood; AUFT afară. Mal se întrebă 
dacă Mickey C. nu contribuia cumva la fondul de rulment de 
șase cifre al lui Loew, care ar fi trebuit să atingă jumătate de 
milion în momentul alegerilor preliminare. 

— Ești tare, maestre. 

— Și tu ești tare, căpitane. Hai să tragem concluziile, Ed. La 
prânz trebuie să fiu la tribunal. 

Satterlee le înmână lui Mal și Dudley niște foi mimeografiate. 

— Să vă spun ce cred eu despre interogarea elementelor 
subversive, începu el. Vinovăţia prin asociere constituie o 
metodă de luptă eficace împotriva indivizilor. Cu toţii au 
conexiuni unii cu alţii. Toţi cei din extrema stângă se cunosc 
între ei - într-o măsură mai mare sau mai mică. În completarea 
depoziţiilor pe care le aveţi aici mai am și niște liste de nume de 
la întâlnirile liderilor comuniști, coroborate cu listele de donaţii, 
pârghii excelente pentru obţinerea de informaţii și pentru a-i 
determina pe unii dintre Roșii să ne informeze despre alţi Roșii, 
ca să-și salveze pielea aia a lor de nemernici. Donaţiile 
înseamnă și extrase bancare, care pot fi invocate ca probe. 
Metoda mea preferată e folosirea fotografiilor obţinute în urma 
supravegherii sub acoperire a martorilor potenţiali. Când le e 
demonstrată prezenţa la întâlniri subversive, pe cei mai mulţi 
dintre Roșii ăștia lipsiţi de credinţă îi apucă frica de Dumnezeu 
și-s gata să-și toarne și mamele, numai să n-ajungă la pușcărie. 
S-ar putea să fac rost de niște fotografii extrem de incriminante 

de la un prieten care a lucrat la raportul Red Channels? - 
fotografii excelente din timpul unor picnicuri ale Comitetului de 
Apărare din Sleepy Lagoon. De fapt am certitudinea că 
fotografiile constituie un fel de opere â /a Rembrandt ale 
activităţii de supraveghere federale, cu întâlniri între șefii 
Partidului Comunist și unele vedete de la Hollywood, în prezența 
prietenilor lor din AUFT. Domnul Loew? 

Loew zise: 

— Mulţumesc, Ed. 

Apoi înălță un deget, dându-le de înţeles tuturor că trebuie să 
se ridice. Dudley Smith aproape că sări în sus. Mal se ridică și îl 
văzu pe Lesnick îndreptându-se spre baie și ţinându-se de piept. 
Se auzi apoi ecoul unei tuse îngrozitor de zgomotoase. Mal și-l 
închipui pe Lesnick scuipând sânge. Satterlee, Smith și Loew își 
strânseră mâinile călduros, după care marele vânător de Roșii 
ieși afară, cu procurorul masându-i umerii. 

Dudley Smith spuse: 

— Fanaticii sunt întotdeauna obositori. Ed e bun la ce face, 
dar nu știe când să înceteze cu actoria. Primește cinci sute de 
dolari pe conferinţă. Exploatarea capitalistă a comunismului. Nu- 
i așa, căpitane? 

— Încă nu sunt căpitan, locotenente. 

— Ha! Dar ai un haz enorm, care se potrivește cu gradul tău. 

Mal îl studie pe irlandez, mai puţin temător decât fusese ieri- 
dimineaţă la restaurant. 

— Dar tu ce-ai de câștigat de-aici? Tu ești anchetator. Nu vrei 
slujba lui Jack Tierney. 

— Poate că nu vreau decât să lucrez cu tine, flăcău. Toată 
lumea zice că la un moment dat, date fiind faptele tale măreţe 
din Europa, unde i-ai eliberat pe fraţii noștri evrei, vei ajunge 
șeful poliţiei sau șerif în comitat. Vorbind de lup... uite că apare 
contingentul ebraic. 

Ellis Loew îl conduse pe Lesnick înapoi în încăpere, ajutându-l 
să se așeze într-un balansoar de lângă șemineu. Bătrânul își 
aranjă în poală un pachet de Gauloises, bricheta și scrumiera, 
punându-și un picior subţire ca un băț peste celălalt, ca să le 


? Red Channels (aprox. „Canale Roșii”) este un raport publicat în Statele Unite în anul 
1950, în timpul vânătorii de comuniști dezlănțuite în epocă, de publicaţia de dreapta 
Counterattack. Raportul prezintă o listă cu 151 de personalităţi din media americane, 
din industria cinematografică și de divertisment, care se presupunea că susțin și 
finanţează mișcarea comunistă din SUA. (n.r.). 

țină laolaltă. Loew trase niște scaune în jurul său, formând un 
semicerc. Smith îi făcu cu ochiul și se așeză. Mal văzu cutiile de 
carton pline cu dosare, ce ocupau alcovul din sufragerie, și patru 
mașini de scris puse una peste alta într-un colţ, pentru a-i 
permite echipei să pună la punct documentele necesare pentru 
marele juriu. Ellis Loew se pregătea de război, iar casa lui de 
vacanţă servea drept comandament. 

Mal ocupă scaunul liber. Lesnick își aprinse o ţigară, tuși, apoi 
începu să vorbească. Vocea lui era cea a unui evreu important 
din New York care funcţiona cu un singur plămân. Mal recunoscu 
în discursul acestuia o tonalitate pe care o mai folosise în mod 
cert și în fața altor polițiști și procurori. 

— Domnul Satterlee v-a făcut un deserviciu când și-a limitat 
peroraţia la istoria elementelor subversive din America. A uitat 
să menţioneze Marea Criză, foametea și disperarea oamenilor 
responsabili, care doreau să schimbe teribila situaţie. 

Lesnick făcu o pauză, expiră profund și stinse ţigara. Mal văzu 
cum i se umflă pieptul osos, bănuind că omul nu mai avea mult 
până să devină hrană pentru viermi, și simţi că bătrânul ezita 
între calvarul vorbirii și justificarea rolului său dublu. În cele din 
urmă inspiră adânc și continuă să le vorbească, iar în ochi îi 
licări un soi de înflăcărare: 

— Am fost unul dintre acei oameni - acum douăzeci de ani. 
Am semnat petiţii, am redactat scrisori și am participat la 
mitinguri de protest care n-au dus la nimic. Partidul Comunist, în 
ciuda conotaţiilor sale malefice, era singura organizaţie care nu 
părea ineficientă. Reputația lui îi conferea un anumit prestigiu 
autentic, iar ipocriţii făţarnici care îl condamnau in corpore mă 
făceau să vreau să fac parte din el, ca să-mi arăt disprețul faţă 
de ei. A fost o decizie eronată, pe care am ajuns s-o regret. Fiind 
psihiatru, am fost numit analistul oficial al Partidului Comunist 
de aici, din Los Angeles. Analiștii marxiști și freudieni erau în 
mare vogă în rândurile intelectualilor și o serie de indivizi ce 
conspirau împotriva Americii, lucru pe care l-am înţeles abia mai 
târziu, mi-au mărturisit... secretele lor - ca să zic așa - 
emoţionale și politice. Mulţi dintre ei erau din Hollywood - 
scriitori, actori și apropiaţi de-ai lor, proletari la fel de 
dezorientaţi ca și mine în privinţa comunismului, oameni care 
doreau să se apropie de cei de la Hollywood din cauza 
legăturilor cu cinematografia. Eu mi-am pierdut entuziasmul față 

de partid chiar înainte de semnarea pactului dintre Hitler și 
Stalin. In '39, în timpul proceselor intentate sindicaliștilor din 
California, m-am oferit voluntar ca informator sub acoperire al 
FBI. Am lucrat în această calitate peste zece ani, între timp 
servind și ca analist al PE. Fără ca nimeni să știe, în 1947 am 
pus toate dosarele mele la dispoziţia Comisiei pentru Cercetarea 
Activităţilor Antiamericane din Senat, ceea ce voi face și acum 
pentru deliberările marelui juriu. Aceste dosare ale unor membri 
AUFT sunt esenţiale pentru ancheta pe care o întreprindeţi și în 
cazul în care veţi avea nevoie de ajutorul meu pentru a le 
interpreta, vă voi sta bucuros la dispoziţie. 

Când rosti ultimele cuvinte, bătrânul aproape se înecă. Întinse 
mâna după pachetul de ţigări. Ellis Loew, cu un pahar de apă în 
mână, ajunse primul la el. Lesnick înghiţi, tuși, înghiţi iar. Dudley 
Smith se duse în alcovul din sufragerie și bătu darabana pe 
dosare și pe mașinile de scris - gesturi inutile și deloc 
caracteristice pentru sarcasmul său irlandez. 

Se auzi un claxon. Mal se ridică în picioare, ca să-i 
mulțumească lui Lesnick și să-i strângă mâna. Bătrânul se uită 
în altă parte și se chinui să se ridice, gata-gata să eșueze. Se 
auzi din nou claxonul. Loew deschise ușa și gesticulă spre 
șoferul taxiului de pe alee. Lesnick ieși din casă cu pași mărunți, 
inspirând cu nesaţ aerul proaspăt al dimineţii. 

Taxiul o luă din loc. Loew dădu drumul unui ventilator din 
tavan. Dudley Smith întrebă: 

— Cât mai are de trăit, Ellis? Mai apucă să primească invitaţia 
la sărbătorirea victoriei tale din '52? 

Loew luă câteva teancuri de dosare de pe jos și le așeză pe 
masa din sufragerie. Repetă procesul până când construi două 
coloane de documente, ce se înălțau până la jumătatea înălţimii 
camerei. 

— Suficient de mult cât să servească intereselor noastre. 

Mal se duse să arunce și el o privire la dovezile aflate în 
posesia lor. 

— Dar nu va depune mărturie în fața marelui juriu? 

— Nu, niciodată. E îngrozit că ar putea să-și piardă 
credibilitatea ca psihiatru. Regula confidenţialităţii, înţelegi? E 
un refugiu bun pentru avocaţi și e apreciată și de medici. 
Desigur, pentru ei nu e o restricţie legală. Dar Lesnick ar fi 
Kaputt ca psihiatru dacă ar depune mărturie. 


73 


Dudley spuse: 

— Ne-ar plăcea totuși să credem că ar vrea să se întâlnească 
cu Creatorul lui în postura de patriot american adevărat. S-a 
oferit voluntar și asta ar trebui să constituie o satisfacţie enormă 
pentru cineva a cărui viaţă de apoi e atât de aproape. 

Loew râse. 

— Dud, ai făcut vreodată un pas fără să iei în calcul toate 
variantele? 

— Atunci când ai făcut-o și tu ultima oară, maestre. Dar tu, 
căpitane Considine? 

Mal zise: 

— Cândva prin nebunii ani '20. 

Se gândi că dacă ar fi la ananghie, față-n faţă cu destinul, ar 
prefera să-l aibă de partea lui pe durul de pe străzile Dublinului, 
nu pe membrul frăţiei Phi Beta Kappa de la Harvard. 

— Ellis, când începem să abordăm martorii? 

Loew bătu cu mâna în teancurile de dosare. 

— Curând. După ce le-am digerat pe astea. În funcţie de ce 
vom afla de-aici, veţi întreprinde primele abordări - la verigile 
slabe, indivizii vulnerabili, cei care par cel mai dispuși să 
coopereze. Dacă am putea recruta rapid un contingent de 
martori favorabili nouă, ar fi foarte bine. Dar dacă nu vom obţine 
de la început un număr rezonabil de colaboratori, atunci va 
trebui să plantăm pe cineva acolo. Prietenii noștri de la 
Teamsters au auzit unele comentarii ale demonstranților - cum 
că tipii de la AUFT plănuiesc mitinguri strategice, menite să 
forțeze obținerea unor contracte exorbitante cu studiourile de 
film. Dacă o să dăm rateuri chiar de la început, aș vrea să 
plantăm un informator în AUFT. Dacă se ajunge până acolo, 
vreau să vă gândiţi amândoi la niște tineri polițiști idealiști și 
hotărâți pe care i-am putea folosi. 

Mal simţi că îl trec fiori. Plantarea de informatori, acţiuni 
operative... așa se făcuse remarcat la Moravuri. Era genul de 
activitate în care excela ca polițist. Spuse: 

— O să mă gândesc. Suntem doar doi anchetatori, eu și 
Dudley? 

Loew făcu un gest care cuprinse toată casa. 

— Funcţionarii de la primărie se vor întâlni aici ca să se ocupe 
de redactarea documentelor, Ed Satterlee ne pune la dispoziţie 
contactele lui, iar Lesnick ne ajută să ne lămurim din punct de 

vedere psihiatric. Voi doi veţi interoga. S-ar putea să aduc și un 
al treilea om, care să se ocupe de recoltarea de probe 
incriminatorii, care să stârnească fiarele... genul ăsta de 
acțiune. 

Lui Mal i se făcu poftă să citească, să gândească, să opereze. 
Spuse: 

— Mă duc să descurc niște ițe la primărie, apoi acasă și la 
treabă. 

Loew replică: 

— Eu merg să condamn un agent imobiliar care a condus beat 
motocicleta fiului său. 

Dudley Smith închină în cinstea șefului său actual cu un pahar 
imaginar. 

— Fii milostiv. Majoritatea agenţilor imobiliari sunt republicani 
patrioți și într-o bună zi s-ar putea să ai nevoie de contribuţia lui. 
e 

Întors la primărie, Mal dădu o serie de telefoane, pentru a-și 
satisface curiozitatea față de noii săi colegi. Bob Cathcart, un 
agent FBI de la Divizia Penală, cu care lucrase odinioară, îl 
caracteriză scurt pe Edmund J. Satterlee. Tipul era un fanatic 
religios pornit rău de tot împotriva comunismului și atât de 
extremist în convingerile lui, încât Clyde Tolson, omul numărul 
doi al lui Hoover în cadrul FBI, emisese mai multe ordine de 
interdicţie împotriva lui atunci când lucrase ca agent special la 
biroul agenţiei, în Waco, Texas. Se estima că Satterlee câștiga în 
jur de cincizeci de mii de dolari pe an din conferințele 
anticomuniste. Contracurente Roșii era o „firmă de șantaj” - „L- 
ar reabilita și pe Karl Marx dacă mălaiul e ca lumea”. Se zvonea 
că Satterlee fusese exclus din Brigada Allen pentru că încercase 
să pună la punct un sistem de mită: chitanţe de plată de la 
japonezii americani din lagărele de detenţie în schimbul 
protejării proprietăţilor ce le fuseseră confiscate până în 
momentul eliberării din lagăr. Concluzia agentului Cathcart: Ed 
Satterlee era un bezmetic, dar unul foarte bogat și foarte 
eficace, extrem de versat când era să prezinte teorii ale 
conspirației care să sune bine în faţa justiţiei, foarte abil în 
strângerea de probe și foarte priceput să imagineze interferenţe 
exterioare pentru anchetatorii marilor jurii. 

Un telefon dat unui fost camarad de la LAPD și un altul la un 
fost procuror districtual, care era acum angajat al Procuraturii 

Generale, i-au conturat lui Mal adevărul istoric în cazul lui Saul 
Lesnick, doctor în psihiatrie. Bătrânul fusese și era în continuare 
membru al PC. Era informator al FBl-ului din '39, când fusese 
contactat de doi agenţi ai secţiei din L.A., care i-au propus un 
pact: el furniza materiale psihiatrice  confidenţiale și 
compromiţătoare diverselor comisii și agenţii ale poliţiei, iar fiica 
lui va fi iertată de condamnarea de cinci până la zece ani de 
închisoare pentru vina de a fi produs un accident rutier sub 
influenţa alcoolului, fugind apoi de la locul faptei. În momentul 
respectiv tânăra era încarcerată de un an de zile în penitenciarul 
Tehachapi și mai avea cel puţin alţi patru ani grei de ispășit. 
Lesnick a fost de acord, iar fiica lui a fost eliberată condiţionat și 
cu restricții minime de către autorităţile federale - decizie 
reversibilă în cazul în care doctorul ar fi dat în vileag 
aranjamentul sau ar fi refuzat să coopereze. Lesnick, căruia i se 
mai acordau maximum șase luni de viaţă, primise asigurarea 
unui înalt oficial de la Departamentul de Justiţie că după 
moartea sa toate dosarele confidenţiale vor fi distruse, cazierul 
fiicei sale, condamnată pentru omor din culpă și eliberată 
condiționat, va fi definitiv clasat și toate hârtiile oficiale 
existente la autorităţile de la FBI, municipiu și statul California 
legate de transmiterea de către Lesnick a unor informatii 
confidenţiale referitoare la unii pacienţi subversivi vor fi 
incinerate. Nimeni nu va ști că timp de zece ani Saul Lesnick, 
psihiatru comunist, jucase la două capete - și că o făcuse cu 
succes. 

Mal medită asupra asocierii lui cu acești noi colegi, gândindu- 
se că tebecistul se alesese cu maximum de câștig din 
înţelegere, iar jocul lui cu FBl-ul dăduse roade: fiica îi fusese 
cruţată de un viol cu coada de mătură sau de o anemie 
pernicioasă, dată fiind faima bucătăriei de penitenciar, bogată 
exclusiv în amidon, iar el dăduse la schimb restul vieții lui - 
scurtată prin sinuciderea cu ajutorul tutunului franțuzesc. Și e/ 
ar fi făcut același lucru pentru Stefan. Nici n-ar fi stat pe 
gânduri. 

Documentele erau aranjate frumos pe biroul său. Mal se puse 
pe treabă, aruncând din când în când priviri spre teancul 
voluminos destinat marelui juriu. Îi adresă lui Ellis Loew câteva 
bileţele, în care îi sugeră numele unor anchetatori care să 
strângă probe suplimentare, apoi bătu la mașină note de lucru 

referitoare la cazurile pe care le vor prelua de-acum procurorii 
stagiari, de vreme ce Loew era implicat exclusiv în lupta 
împotriva comunismului. Asasinarea unei prostituate din 
Chinatown intra pe mâna unui tânăr care absolvise abia de șase 
luni cea mai proastă facultate de drept din California. Acuzatul, 
un pește faimos pentru plăcerea lui de a provoca durere cu un 
vibrator țintuit cu metal, probabil va scăpa de orice acuzaţie. 
Alte două cazuri de omor erau alocate unui tânăr care încă nu 
împlinise douăzeci și cinci de ani. Inteligent, dar naiv. În cazul 
respectiv un membru al bandei Cobrele Violete trăsese într-o 
mulţime de elevi din faţa Liceului de Arte și Meserii, 
presupunând că acolo s-ar putea găsi unii membri ai bandei 
rivale, Scorpionii Violeţi. Nu existase niciunul, dar o elevă 
eminentă și prietenul ei au căzut morţi. Mal îi dădu tânărului 
cincizeci la sută șanse să obţină o condamnare: negrii care 
omorau alți negri îi plictiseau pe juraţii albi, care deseori dădeau 
verdictul după cum li se năzărea. 

jaful armat de la Minnie Roberts’ Casbah îi reveni unui 
protejat de-al lui Loew. Scrierea rapoartelor cu probele existente 
în cele trei cazuri îi luă lui Mal patru ore și îi provocă niște 
crampe la degetele de la mâini. Când termină, se uită la ceas și 
văzu că era 3:10 - Stefan trebuia să se fi întors acasă de la 
școală. Dacă avea noroc, Celeste era acum în vizită la o vecină, 
unde sporovăia în cehește despre patria-mamă de dinainte de 
război. Mal luă cu el teancul de porcării psihiatrice și se duse 
acasă cu mașina, rezistând unui impuls copilăresc: să intre într- 
un magazin de efecte militare, de unde să-și cumpere tresele 
argintii de căpitan. 

Locuia în districtul Wilshire. O casă mare, cu etaj, îi devora 
economiile și o mare parte din salariu. Era o casă mult prea 
bună pentru Laura - o căsătorie între doi copii, întemeiată pe 
plăcerile împerecherii, nu merita un asemenea preţ. O 
cumpărase în '46, la întoarcerea din Europa, știind că Laura 
pleca, că în locul ei venea Celeste, și simțind că îl iubea pe băiat 
mai mult decât ar fi putut iubi vreodată o femeie - că încheiase 
această căsnicie pentru siguranța lui Stefan. În apropiere se 
găsea un parc cu panouri de baschet și un teren de baseball. 
Rata criminalităţii în cartier era aproape de zero, iar școlile din 
zonă aveau cel mai înalt standard academic din stat. Era finalul 
fericit al coșmarului lui Stefan. 

Mal parcă în faţa casei și traversă peluza. Stefan tăiase iarba 
destul de neglijent, iar bâta și mingea lui de softball rămăseseră 
agăţate de gardul viu, pe care uitase să-l tundă. Ajungând la 
ușă, auzi voci: o ceartă în două limbi, pe care o mai arbitrase și 
înainte de o mie de ori. Celeste stătea pe divanul din camera în 
care cosea, înșira conjugări verbale în cehă și gesticula înspre 
Stefan, prizonierul ei, plasat într-un scaun cu speteaza dreaptă. 
Băiatul se juca cu niște obiecte de pe marginea mesei - 
degetare și mosoare cu aţă -, aranjându-le în ordinea culorilor, 
căci era un băiat atât de inteligent, încât trebuia să facă ceva și 
atunci când i se preda o lecţie. Mal rămase în dreptul ușii, 
privindu-l, fiindcă îi era drag Stefan și îi plăcea spiritul lui rebel. 
Se bucura că puştiul era brunet și grăsuț, ca tatăl lui adevărat, 
nu subțirel și blond, ca Celeste - deși Mal era blond, iar oamenii 
își dădeau seama de la bun început că nu erau rude. 

Celeste spunea: 

— ... Și e limba poporului tău. 

Stefan clădea cu mosoarele o casă - culori închise pentru 
fundaţie, pastelate pentru etaj. 

— Dar de-acum înainte eu voi fi american. Malcolm mi-a spus 
că îmi poate obține ceto... cetățenia. 

— Malcolm e băiat de preot și e polițist. El nu poate înțelege 
tradițiile vechii noastre ţări. Stefan, e vorba de moștenirea 
noastră. Învață să-ţi faci mama fericită. 

Mal își dădu seama că băiatul său nu se lăsa convins. Zâmbi 
când Stefan demolă casa de mosoare, cu ochii săi negri 
înflăcărându-se. 

— Malcolm a zis că Cehoslovacia e o... 0... O... 

— O ce, dragă? 

— O Bohunk de ruine! Un mare căcat! Scheiss! Scheiss! În 
germană pentru Mutti! 

Celeste ridică o mână, se opri, apoi își lovi genunchii. 

— În engleză pentru tine, ingrat mic, o rușine pentru tatăl tău 
bun, un om cult, un doctor, nu un prieten al curvelor și 
golanilor... 

Stefan răsturnă măsuţa de lângă el și fugi din cameră, 
oprindu-se exact în braţele lui Mal, care bloca holul. Puștiul 
micut și gras aproape că ricoșă din înaltul său tată vitreg, de 
peste un metru optzeci și cinci. Apoi îl strânse de mijloc și își 
îngropă capul în vesta lui. Mal îl adăposti acolo, ţinându-l cu o 

mână de umăr, iar cu cealaltă ciufulindu-i părul. Când Celeste se 
ridică în picioare și îi văzu, el îi spuse: 

— Nu vrei să renunțţi niciodată, așa-i? 

Celeste bombăni ceva. Mal știa că rostea obscenităţi în limba 
ei maternă și nu dorea ca Stefan să le audă. Băiatul îl strânse și 
mai tare, apoi îi dădu drumul și fugi în camera lui de la etaj. Mal 
auzi ting-ting-ting - soldăţeii de jucărie pe care Stefan îi arunca 
în ușă. Spuse: 

— Ştii la ce îl faci să se gândească, dar tot nu renunți. 

Celeste își strecură brațele în mânecile vestei aruncate pe 
spate - singurul gest european de afectare pe care Mal îl ura din 
tot sufletul. 

— Nein, herr Leutnant. 

Germană pură, pură Celeste, Buchenwald, maiorul Considine, 
asasinul cu sânge rece. 

Mal se sumeți în pragul ușii: 

— În curând căpitan, Fräulein. Anchetator-șef la Procuratura 
Districtuală și în continuă ascensiune. Putere, Fräulein. Asta în 
caz că te gândești să-mi nenorocești fiul și o să mă văd silit să-l 
iau de lângă tine. 

Celeste se așeză, cu genunchii strânși: o poză de sfârșit de an 
școlar, Praga, 1934. 

— Copilul îi aparține mamei. Chiar și un avocat ratat ca tine ar 
trebui să cunoască maxima asta. 

O replică fără răspuns. Mal lovi mocheta cu piciorul, după care 
ieși. Se așeză pe trepte și privi norii de ploaie ce se roteau 
deasupra lui. Mașina de cusut a Celestei începu să huruie. Sus 
soldățeii lui Stefan continuau să dănțuiască în ușa crăpată și 
ciobită a camerei lui. Mal se gândi că în curând toată vopseaua 
de pe ei se va coji, ei vor rămâne niște soldaţi fără uniformă, iar 
acest fapt simplu va nărui tot ce construise el de la terminarea 
războiului. 

În '45 era maior de armată și era încartiruit în barăcile 
temporare ale Poliţiei Militare de lângă lagărul de concentrare 
de la Buchenwald, eliberat recent de Aliați. Misiunea lui era să-i 
interogheze pe prizonierii care supravieţuiseră și în mod special 
pe cei pe care echipele medicale de evacuare îi diagnosticaseră 
drept bolnavi incurabili - cojile umane care aproape sigur nu 
mai aveau cum să-și identifice călăii în tribunal. Şedinţele de 
întrebări și răspunsuri au fost îngrozitoare. Mal știa că doar 

prezența rece a interpretului său îl făcea să fie reţinut, controlat, 
profesionist. Știrile de acasă erau la fel de proaste: prietenii i-au 
scris că Laura și-o punea cu Jerry Dunleavy, un coleg de la 
Omucideri, și cu Buzz Meeks, un polițai corupt de la Narcotice, 
aflat în solda lui Mickey Cohen. lar în San Francisco tatăl său, 
reverendul Liam Considine, murea de insuficienţă cardiacă, 
trimiţându-i zilnic telegrame prin care îl implora să se închine lui 
lisus înainte ca el să moară. Mal îl ura prea mult ca să-i dea 
satisfacţie și era prea preocupat să se roage pentru o moarte 
fulgerătoare și lipsită de chinuri a fiecărui supravieţuitor de la 
Buchenwald, pentru totala curmare a amintirilor acestora și a 
coșmarurilor sale. Bătrânul a murit în octombrie. Fratele lui Mal, 
Desmond, regele mașinilor la mâna a doua din Sacramento, i-a 
trimis o telegramă bogată în invective religioase. Se încheia cu 
cuvinte de dezmoștenire. Două zile mai târziu avea s-o 
întâlnească pe Celeste Heisteke. 

Ea ieșise de la Buchenwald sfidătoare și sănătoasă din punct 
de vedere fizic. Vorbea îndeajuns de bine engleza încât să facă 
inutilă prezenţa interpretului. Mal a interogat-o singur pe 
Celeste. Au discutat despre un singur subiect: prostituţia la care 
fusese supusă de un locotenent-colonel SS, Franz Kempflerr - 
prețul supraviețuirii ei. 

Istorisirile Celestei, expuse cu amănunte picante, i-au ucis 
coșmarurile mult mai eficient decât fenobarbitalul de 
contrabandă cu care se îndopa de săptămâni bune. Ele l-au 
excitat, l-au dezgustat, l-au făcut să-l urască pe colonelul nazist 
și să se urască pe sine însuși pentru că devenise un voyeur la 
douăsprezece mii de kilometri distanţă de legendarele sale razii 
asupra prostituatelor de pe vremea când lucra la Moravuri. 
Celeste i-a intuit excitarea și l-a sedus. Au reconstituit împreună 
toate aventurile ei cu Franz Kempflerr. Mal s-a îndrăgostit de ea, 
fiindcă și-a dat seama că ea îl înțelegea mai bine decât o făcuse 
vreodată curviștina lui toantă, Laura. Apoi, după ce l-a făcut 
dependent de ea, i-a povestit despre soțul ei mort și fiul ei de 
șase ani, care încă mai putea fi în viaţă pe undeva prin Praga. N- 
ar fi de acord el, un detectiv experimentat, să-i caute băiatul? 

Mal a fost de acord, acceptând provocarea și exploatând 
șansa de a deveni pentru Celeste mai important decât un iubit 
voyeur și mai mult decât polițistul care se târa prin cele mai 
abjecte locuri, așa cum îl considera familia sa. A întreprins trei 

incursiuni la Praga, descurcându-se cu greu acolo și punând 
întrebări într-o cehă sau germană aproximative. Reţeaua verilor 
Heisteke i-a opus rezistenţă. A fost ameninţat în două rânduri cu 
pistoale și cuțite, fiind nevoit să dea bir cu fugiţii, la fel de 
înfricoșat ca și atunci când patrula pe străzile ghetoului negrilor, 
suportând jignirile și sarcasmul polițiștilor veterani - un căcăcios 
absolvent de facultate speriat de negrotei, un laş oarecare. In 
ultima sa escapadă l-a localizat pe Stefan Heisteke, un copil 
palid și brunet, cu burta umflată, care dormea noaptea în gangul 
ocupat în timpul zilei de un vânzător ambulant de țigarete, 
întins pe un covor împrumutat de un ins prietenos, ce făcea 
afaceri pe piața neagră. Tipul i-a spus că băiatul se speria când 
oamenii îi vorbeau în cehește, limba pe care se părea că o 
înţelege cel mai bine. Frazele în germană sau engleză generau 
simple răspunsuri de da sau nu. Mal l-a dus pe Stefan la hotel, i- 
a dat de mâncare și a încercat să-i facă baie, renunțând atunci 
când băiatul a început să urle. 

L-a lăsat pe Stefan să se spele singur. L-a lăsat să doarmă 
șaptesprezece ore fără întrerupere. Apoi, înarmat cu dicționare 
frazeologice în limbile engleză și germană, a purces la cel mai 
dur interogatoriu pe care îl condusese vreodată. l-a luat o 
săptămână de tăceri lungi, de pauze interminabile și întrebări 
încuietoare, urmate de jumătăţi de răspunsuri, până ce Mala 
înțeles toată povestea. 

Stefan Heisteke fusese lăsat în grija unor veri de încredere 
chiar înainte ca Celeste și soţul ei, antinaziști convinși, să fie 
arestaţi de nemți. Verii fugiseră și ei și îl pasaseră pe băiat unor 
rude îndepărtate, care, la rândul lor, îl lăsaseră cu câţiva 
prieteni de-ai lor, iar aceștia l-au lăsat în grija unor cunoștințe 
sechestrate în subsolul unei fabrici părăsite. Stefan a stat acolo 
aproape doi ani, împreună cu un bărbat și o femeie care s-au 
îmbolnăvit de claustrofobie. Fabrica produsese mâncare pentru 
câini și tot ce a mâncat Stefan în acest timp au fost conserve din 
carne de cal. Bărbatul și femeia îl abuzau sexual, apoi îl 
giugiuleau în cehește cu drăgălășenii perverse, adresate unui 
copil de cinci-șase ani. Așa se face că Stefan nu mai suporta 
sonorităţile limbii cehe. 

Mal l-a adus pe Stefan lui Celeste, i-a servit o relatare milostiv 
abreviată despre anii pierduţi din viața puștiului și a sfătuit-o să- 
i vorbească în franceză sau să-l învețe engleza. Nu i-a spus că-i 

considera pe verii ei complici la chinurile suferite de băiat, iar 
când Stefan i-a povestit singur ce i se întâmplase, Celeste i-a 
cedat lui Mal. Ştia că la început se folosise de el. Acum îl iubea. 
Deveniseră o familie care i-o putea înlocui pe cea distrusă 
acasă, în America. 

Împreună, au început să-l înveţe pe Stefan engleza. Mal i-a 
scris Laurei, cerându-i acceptul pentru divorț, și a făcut rost de 
documentele necesare aducerii noii sale familii în Statele Unite. 
Totul mergea ca uns. Apoi lucrurile au luat-o razna. 

Ofiţerul care  preacurvise cu Celeste scăpase de la 
Buchenwald înainte ca lagărul să fie eliberat și, cu puţin timp 
înainte ca Mal să fie trecut în rezervă, neamţul a fost capturat în 
Cracovia și ţinut prizonier în barăcile Poliţiei Militare. Mal s-a dus 
la Cracovia doar ca să-l vadă. Ofiţerul de serviciu i-a arătat 
bunurile confiscate de la nazist, inclusiv niște bucle de păr, care- 
i aparținuseră, fără îndoială, Celestei. Mal s-a dus direct la celula 
lui Franz Kempflerr și a golit întreg încărcătorul pistolului din 
dotare în figura nazistului. 

Un văl gros a fost tras asupra incidentului. Guvernatorului 
militar, un general de armată, i-a plăcut stilul lui Mal. Mal a fost 
trecut în rezervă cu un calificativ onorabil, i-a adus pe Celeste și 
pe Stefan în America, a revenit la munca lui de sergent în LAPD 
și a divorţat de Laura. Unul dintre cei care îi puseseră coarne, 
Buzz Meeks, a fost rănit într-o luptă de stradă și a ieșit la pensie. 
Jerry Dunleavy a rămas pe post - dar departe de el. Se zvonea 
că Meeks era convins că Mal stătuse în spatele rănirii lui, ca 
răzbunare pentru faptul că Laura îl înșelase cu el. Mal a lăsat 
zvonurile să circule - funcționau ca antidot la suspiciunea de 
lașitate care planase asupra lui la Watts. Ici și colo ieșiră la 
iveală unele frânturi despre întâmplarea cu călăul de la lagărul 
de exterminare. Ellis Loew, un tânăr procuror districtual evreu 
care evitase încorporarea, l-a simpatizat numaidecât și i-a 
promis să-i ușureze ascensiunea în carieră imediat ce își va lua 
examenul de locotenent. În '47, după ce a fost avansat la gradul 
de locotenent, fiind transferat la Biroul de Anchete al 
Procuraturii Districtuale, polițistul a ajuns protejatul celui mai 
ambițios procuror pe care îl avusese vreodată orașul Los 
Angeles. S-a căsătorit cu Celeste și s-a dedicat vieţii de familie, 
copilul - deja mare - făcând parte din înţelegere. Și, pe măsură 
ce tatăl și fiul deveneau tot mai apropiaţi, mama puștiului era 

tot mai nemulțumită de acest fapt. Cu cât insista el mai mult să- 
| adopte pe copil, cu atât mai vehement refuza ea. Mai mult, 
încerca să-l educe pe Stefan în stilul aristocrației cehe, din 
mijlocul căreia fusese răpită de naziști - cu lecţii de limbi 
străine, tradiţii culturale și obiceiuri europene -, ignorând 
amintirile pe care i le dezgropa copilului. 

— Copilul îi aparține mamei. Chiar și un avocat ratat ca tine ar 
trebui să cunoască maxima asta. 

Mal ascultă zgomotul produs de mașina de cusut a Celestei. 
Soldaţii de jucărie continuau să lovească în ușa lui Stefan. Găsi 
el însuși o maximă: salvarea vieţii unei femei nu provoacă 
recunoștință decât dacă femeia are pentru ce trăi. Tot ce avea 
ea acum erau amintirile și o existenţă pe care o ura, de nevastă 
de poliţist. Tot ce voia ea era să-l ducă pe Stefan înapoi, în 
vremea chinurilor lui, și să-l facă părtaș la amintirile ei. Maxima 
lui finală: n-o va lăsa să facă așa ceva. 

Mal se întoarse în casă și se puse să citească dosarele 
turnătorilor comuniști - garanţia gloriei în fața marelui juriu și 
tot ce îi va aduce ea. 

Putere. 


CAPITOLUL ȘASE 


Cele două șiruri de demonstranți înaintau încet pe Gower 
Street, trecând pe lângă porţile studiourilor de film 
independente. Cei de la AUFT ocupaseră banda interioară, 
demonstrând cu pancarte prinse cu capse pe rame de placaj: 
PLATA CUVENITA PENTRU ORELE SUPLIMENTARE!, NEGOCIERI 
DE CONTRACTE ACUM!, PROCENTE DIN PROFIT PENTRU TOȚI 
MUNCITORII! Cei de la Teamsters demonstrau pe o bandă 
paralelă, lăsând liberă doar o fâșie de trotuar, iar pancartele lor 
- ROȘII AFARA!, NICIUN CONTRACT PENTRU COMUNIȘTI! - erau 
montate pe rame groase de lemn. Între cele două șiruri de 
protestatari se iscau în mod constant ciondăneli. La interval de 
câteva secunde se putea auzi „Mă fut!”, „Pe mă-ta!”, 
„Trădătorule!” sau „Gunoiule!”, după care urma un val de 
obscenităţi  bolborosite. Peste drum reporterii stăteau în 
expectativă, fumând și jucând rummy pe capotele mașinilor. 

Buzz Meeks privea de pe aleea de trecere din faţa birourilor 
conducerii de la Variety International Pictures, de la etajul al 
doilea, având o perspectivă ca dintr-un balcon. Își amintea cum 
spărsese capetele câtorva șefi de sindicat prin anii '30. Dacă se 
uita bine la cele două tabere, Teamsters și AUFT, prevedea o 
viitoare încăierare, una care să rivalizeze cu a doua finală de 
box dintre Joe Louis și Max Schmeling. 

Simplu de tot: Teamsters erau rechinii, iar AUFT boiștenii. 
Frontul camionagiilor de la Teamsters era întărit cu gorilele lui 
Mickey Cohen, bătăușii sindicatului și câţiva tipi duri aduși de la 
centrele de angajare cu ziua din centrul orașului. Cei de la AUFT 
erau vechi militanţi de stânga, mașiniști de platou trecuţi de 
vârsta tinereţii, câţiva mexicani slăbănogi și o femeie. Dacă 
ieșea scandal și prin preajmă nu era niciun aparat de fotografiat, 
rechinii puteau recurge la bucăţile de lemn ale pancartelor ca la 
niște berbeci de atac. Pumnii înarmaţi cu boxuri de alamă ar fi 
acţionat ușor la înghesuială, aruncând pe trotuar sânge, dinţi și 
cartilagii nazale, poate chiar și câteva urechi rupte de pe niște 
scăfârlii. Apoi... roiul, înainte ca jalnica trupă de intervenţii a 
celor de la LAPD să sosească la faţa locului. Simplu. 

Buzz își consultă ceasul de la mână: 4:45. Howard Hughes 
avea patruzeci și cinci de minute întârziere. Era o zi rece de 
ianuarie, iar cerul de un albastru deschis era punctat cu nori de 
ploaie deasupra colinelor din Hollywood. În timpul iernii Howard 
devenea obsedat de sex. Probabil că avea de gând să-l trimită 
să recruteze prospături pe la drogheria Schwab și la căsuțele 
figuranţilor din preajma studiourilor Fox și Universal - fotografii 
în sepia, cu fete bine dotate pulmonar și goale de la talie în sus. 
Ofertă de serviciu în folosul Maiestăţii Sale, da sau nu, apoi 
contractele păguboase obișnuite după un „Da” - câte o replică 
în producţii ieftine la RKO, masă și casă în cuibarele de futai de 
la Hughes Enterprises și frecvente vizite nocturne din partea 
Masculului însuși. Era bine dacă-i mai picau și ceva bani în plus: 
încă avea datorii serioase la un parior pe nume Leotis Dineen, 
un iepuraș al junglei de un metru nouăzeci care-i ura pe cei din 
Oklahoma din toţi bojocii. 

Buzz auzi ușa deschizându-se în spatele lui. O voce de femeie 
spuse: 

— Domnul Hughes vă poate primi acum, domnule Meeks. 

Femeia scosese capul pe ușa biroului lui Herman Gerstein. 
Dacă era implicat și șeful de la Variety International, atunci 
șansa unei bonificaţii era foarte mare. Buzz intră. Hughes era 
așezat în spatele biroului lui Gerstein și se uita la fotografiile de 
pe perete: profilurile seminude ale starletelor de la Gower 
Gulch. Era îmbrăcat în obișnuitul său costum alb cu dungulițe și 
avea obișnuitele sale cicatrici - urmele rănilor din ultimul 
accident de aviaţie. Tipul le punea în evidenţă ungându-le cu 
cremă. Credea că îi conferă un anumit prestigiu. 

Dar nici urmă de Herman Gerstein sau de secretara lui. Buzz 
renunţă la formalităţile la care recurgea când erau și alții de 
faţă. 

— Ai vreo bucăţică bună de tras pe ţeavă, Howard? 

Hughes arătă spre un scaun. 

— Tu ești câinele meu de vânătoare, așa că tu ar trebui să 
știi. la loc, Buzz. Avem treburi importante. 

Buzz se așeză și făcu un gest larg, care includea tot biroul: 
fotografiile cu seminuduri, tapetul rococo și armura medievală 
ce servea drept cuier pentru pălării. 

— Aici, șefu'? Are Herman vreo treabă pentru mine? 

Hughes îi ignoră întrebarea. 

— Buzz, de când suntem noi colegi? 

— Mergem pe cinci ani, Howard. 

— Și lucrezi pentru mine în diverse funcţii? 

Buzz se gândi: bodyguard, recuperator, pește. 

— Corect. 

— Și în acești cinci ani am dat eu referinţe despre tine altor 
indivizi ce aveau nevoie de abilităţile tale, referinţe ce s-au 
dovedit profitabile? 

— Fără discuţie. 

Hughes își încărcă degetele arătătoare ca pe niște pistoale. 

— Îţi amintești de premiera de la Billy the Kid? Legiunea 
pentru Decenţă era masată în faţă la cinema la Grauman's și 
striga la mine „Curvarule!”, iar niște bătrânele din Pasadena 
aruncau cu roșii în Jane Russell. Ameninţări cu moartea și tot 
tacâmul... 

Buzz se puse picior peste picior și-i trase un bobârnac scamei 
de pe manșeta pantalonilor. 

— Eram acolo, șefu'. 

Hughes suflă fumul imaginar din vârful degetelor. 

— Buzz, a fost o seară dificilă, dar am descris-o eu vreodată 
ca fiind periculoasă sau nasoală? 

— Nu, șefu'. Sunt sigur că n-ai zis așa ceva. 

— Când Bob Mitchum a fost arestat pentru ţigările alea de 
marijuana și te-am chemat să rezolvi problema cu probele, am 
prezentat treaba ca fiind periculoasă sau nasoală? 

— Nu. 

— Dar când Confidential Magazine se pregătea să tipărească 
articolul ăla în care se afirma că îmi plac fetele bine dotate și 
minore, iar tu ţi-ai luat bastonul de cauciuc și te-ai dus să-i bagi 
minţile în cap redactorului, am descris situaţia ca fiind 
periculoasă sau nasoală? 

Buzz se strâmbă. Era spre sfârșitul lui '47, coteţele de cocoșit 
puicuţe erau pline ochi, iar Howard era nesătul și filma ardoarea 
cu care adolescentele îi proslăveau virilitatea - schemă menită 
să-i faciliteze o întâlnire cu Ava Gardner. Una din rolele cu 
pelicula respectivă a fost șutită de careva din secţia de montaj 
de la RKO și a ajuns la Confidential - iar Buzz le-a rupt trei seturi 
de degete redactorilor de la revista aia de scandal, îngropând 
articolul. După aceea a pierdut toți banii din bonificaţie pe un 
pariu stupid la meciul de box Louis-Walcott. 

— Nu, Howard, n-ai zis. 

Hughes îl împușcă pe Buzz cu degetele-pistolete. 

— Pac! Pac! Pac! Turner. Vreau să-ți spun că porcăria aia 
jegoasă din stradă e și periculoasă, și nasoală. De asta te-am 
chemat aici! 

Buzz se uită la pilotul/inventatorul/magnatul din faţa lui, 
simțindu-se extenuat din cauza comediei la care fusese supus. 
Era nerăbdător să treacă la fapte. 

— Howard, ies ceva bani din toată chestia asta periculos de 
nasoală? lar dacă-mi ceri să sparg câteva capete de sindicaliști, 
mai gândește-te, că-s deja prea bătrân și prea gras. 

Hughes pufni în râs. 

— Solly Gelfman n-ar fi de acord cu așa ceva. 

— Solly Gelfman e mult prea drăguţ. Howard, spune-mi ce 
vrei? 

Hughes își întinse picioarele sale lungi pe biroul lui Herman 
Gerstein. 

— Care-i părerea ta despre comunism, Buzz? 

— Cred că pute. De ce? 

— Aia de jos, din AUFT, sunt toţi comuniști, simpatizanți și 
tovarăși de drum cu două feţe. Orașul Los Angeles a numit un 
mare juriu care să investigheze influenţa comunistă în 
Hollywood, concentrându-se asupra celor de la AUFT. O serie de 
șefi de studiouri - eu, Herman și alţii - am format un grup numit 
Prietenii Stilului de Viaţă American în Cinematografie și vrem să 
ajutăm municipalitatea să scape de ei. Am contribuit la 
strângerea de fonduri. Și eu, și Herman. Ne-am gândit că ţi-ar 
plăcea și ţie să dai o mână de ajutor. 

Buzz pufni în râs. 

— Cu o contribuţie? Din salariul meu de nimic? 

Hughes îi imită râsul, adăugând, cu un accent sudist șarjat: 

— Știam că dacă facem apel la sentimentele tale patriotice, 
avem puţine șanse de succes. 

— Howard, tu nu le ești loial decât banilor, femeilor și 
avioanelor. Și te cred când spui că ești apărătorul stilului de 
viaţă american așa cum l-aș crede pe Dracula când refuză o 
slujbă la un centru de recoltare a sângelui. Așa că povestea cu 
marele juriu are de-a face cu una din primele trei chestii. Pun 
pariu că-i vorba de bani. 

Hughes se  înroși, ducându-și degetul la cicatricea lui 
preferată, cea dintr-un accident de avion, pe care o fată simplă 
din Wisconsin o iubea extrem de mult. 

— Atunci ești de partea mea, Turner? 

— Sigur, domnule! 

Hughes zise: 

— Cei de la AUFT lucrează pentru Variety International, RKO, 
trei alte studiouri de-aici, din Gower, plus încă două din cele 
mari. Contractul lor e perfect, e solid, e valabil încă cinci ani. E 
un contract costisitor, iar peste câţiva ani clauzele de creștere 
salarială ne vor costa o avere. Acum blestematul lor de sindicat 
demonstrează pentru alte beneficii: prime, asistenţă medicală și 
procente din profit. Complet inacceptabil. Complet! 

Ochii lui Buzz se întâlniră cu cei ai lui Hughes. 

— Păi, nu le reînnoi blestematul ăla de contract și lasă-i să 
facă grevă! 

— Nu ţine. Clauzele de reziliere sunt prea costisitoare și tipii 
nu vor intra în grevă. Vor face mișcări lente și subtile. În '45, 
când am semnat cu AUFT, nimeni nu-și închipuia cât de 
importantă va ajunge televiziunea. Suntem bătuţi măr la box 

office şi îi vrem acum pe cei de la Teamsters - în ciuda AUFT- 
ului Roșu și a contractului lor al naibii de solid. 

— Păi, cum poţi s-o dai cotită? 

Hughes îi făcu cu ochiul. Cu toate cicatricile alea ale lui, arăta 
ca un copil bătrân. 

— Există în contract un paragraf scris cu litere mici în care se 
spune că cei de la AUFT pot fi daţi afară dacă se dovedește că s- 
au dedat la acte criminale. Aici se include și trădarea de ţară. lar 
cei de la Teamsters vor lucra mult mai ieftin dacă se fac 
anumite plăţi unor anumiţi parteneri din umbră. 

Buzz îi făcu și el cu ochiul. 

— Cum ar fi Mickey Cohen. 

— Știu eu că nu poţi trișa cu un trișor. 

Buzz își puse picioarele pe biroul lui Gerstein, părându-i rău că 
n-are și un trabuc la el. 

— Carevasăzică, vrei ca tipii de la AUFT să fie murdăriţi 
înainte de întrunirea marelui juriu sau pe parcursul investigaţiei. 
Atunci o să poţi să le tragi un șut în fund pe chestia cu 
activităţile infracţionale, ca să-i înlocuiești cu băieţii lui Mickey 
fără ca Roșii să te dea în judecată - de frică să nu iasă și mai 
groasă. 

Hughes îi împinse picioarele lui Buzz de pe birou cu propriii 
săi pantofi imaculaţi. 

— Murdăriţi e un cuvânt greșit. În cazul de faţă vorbim de 
patriotism ca slujitor al afacerilor curate. Pentru că tipii din AUFT 
sunt o gașcă de subversivi purtători de carnete roșii. 

— Și îmi dai o bonificaţie în bani gheață ca să... 

— Și îţi dau un concediu plătit de uzină și o bonificaţie ca să 
ajuţi echipa de anchetatori a marelui juriu. Au deja doi polițiști 
ca anchetatori politici, iar procurorul care coordonează acțiunea 
vrea un al treilea om, unul care să caute urmele infracţiunilor și 
să culeagă plăţile cuvenite. Buzz, sunt două sectoare în care 
excelezi: Hollywoodul și reţeaua de elemente infracţionale 
urbane. Poţi ajuta foarte mult operaţiunea. Să contez pe tine? 

Simbolul dolarului dansa multiplicat în mintea lui Buzz. 

— Cine-i procurorul? 

— Un individ pe nume Ellis Loew. A candidat pentru postul 
șefului său în '48 și-a pierdut. 

Ovreiașul Loew! Drăguțul cu o poftă sexuală colosală pentru 
statul California. 

— Ellis e un dulce! Și cei doi polițiști? 

— Un detectiv de la LAPD pe nume Smith și un tip de la 
Procuratură, Considine. Buzz, ești cu noi? 

Vechea problemă a șanselor: jumate-jumate. Fie Jack Dragna, 
fie Mal Considine aranjaseră ca el să primească două gloanţe în 
umăr, unul în braţ și unul în buca stângă. 

— Nu știu, șefu'. E multă râcă între mine și Considine ăla. 
Cherchez la femme, dacă înţelegi aluzia. Cred că o să am nevoie 
de bani rău de tot înainte să zic da. 

— Atunci nu-mi fac griji. Găsești tu o cale - ca întotdeauna. 


CAPITOLUL ȘAPTE 


Căpitanul Al Dietrich spuse: 

— Noaptea trecută am primit patru telefoane legate de micile 
tale escapade pe teritoriul municipalităţii. Acasă. În ziua mea 
liberă! 

Danny Upshaw rămase în poziţie de drepţi în fața biroului 
comandantului, gata să-i recite raportul privitor la cazul Goines - 
o versiune memorată, care se încheia cu cererea de a mai primi 
oameni de la Departamentul Șerifului și un ofiţer de legătură la 
LAPD. Cum Dietrich scotea flăcări pe nări, renunţă la final, 
concentrându-se asupra relevanţei probelor obţinute, pentru ca 
bătrânul să-i lase cazul cel puţin încă două săptămâni. 

— ... Și dacă voiai informaţii despre traficanţii de heroină, ar fi 
trebuit să apelezi la tipii noștri de la Narco, care să-i contacteze 
pe-ai /or. N-ai voie să baţi dealerii, colorați sau nu. lar 
managerul de la Bido Lito's mai are un club și pe teritoriul 
comitatului și e în relaţii excelente cu sergentul Firestone. Apoi 
ai fost văzut bând în timpul serviciului - ceea ce fac și eu, dar în 
circumstanţe mult mai discrete. Înţelegi ce-ţi zic? 

Danny încercă să pară supus, cu un mic truc pe care îl 
deprinsese pentru astfel de situaţii - ochii plecaţi, faţa 
încruntată. 

— Da, domnule. 

Dietrich își aprinse o ţigară. 

— Ori de câte ori îmi spui „domnule”, știu că te joci cu 
răbdarea mea. Ai noroc că-mi placi, detective. Ai mare noroc, 
pentru că sunt de părere că abilităţile îţi întrec aroganta. 


89 


Raportează-mi ce știi despre crimă. Treci peste amănuntele 
doctorului Layman. Ti-am citit însemnările și n-am chef de 
chestii scabroase dis-de-dimineaţă. 

Danny rămase blocat. Intenţionase să-l impresioneze pe 
Dietrich tocmai cu detaliile ororii. 

— Căpitane, până acum am o descriere aproximativă a 
asasinului, dată de doi martori: înalt, cărunt, între două vârste. 
Din analiza spermei rezultă că are grupa de sânge 0-I, extrem 
de comună printre albi. Nu cred că vreunul dintre martori l-ar 
putea recunoaște pe individ din fotografii - cluburile alea de jazz 
sunt întunecate și luminile distorsionează. Tehnicianul care s-a 
ocupat de prelevarea amprentelor din mașina cu care asasinul a 
transportat victima nu le-a găsit decât pe cele ale proprietarului 
și ale prietenei sale. Le-a identificat graţie dosarelor de la 
Apărarea Civilă - atât Albanese, cât și prietena lui au fost 
mobilizați în timpul războiului. Am verificat registrele firmelor de 
taxiuri în jurul orei când a fost aruncat cadavrul: de la cluburile 
de jazz din zonă n-au plecat decât cupluri. Povestea lui 
Albanese, cum că s-ar fi întors să-și caute mașina, e confirmată 
de un șofer de taxi, ceea ce îl elimină de pe lista suspecţilor. Mi- 
am petrecut toată ziua de ieri și o parte din seară bătând 
Central Avenue și n-am reușit să dau de vreun alt martor care 
să-l fi văzut pe Goines împreună cu tipul înalt și cărunt. l-am 
căutat pe cei doi martori oculari cu care vorbisem înainte, 
gândindu-mă că aș putea obţine un fel de schiță aproximativă 
de la ei, dar erau plecaţi. Se pare că tipii ăștia cu jazzul sunt în 
general păsări de noapte. 

Dietrich stinse ţigara. 

— Care e următoarea ta mișcare? 

— Căpitane, avem de-a face cu o crimă de poponari. Amândoi 
martorii îl indică pe Goines ca pe un deviant, iar mutilările lui le 
dau dreptate. Goines a fost omorât cu o supradoză de heroină. 
Aș vrea să le arăt lui Otis Jackson și altor traficanţi locali 
fotografiile unor homosexuali cunoscuți. Vreau... 

Dietrich clătina deja din cap: 

— Nu, nu te poţi întoarce pe teritoriul municipalităţii ca să-l 
interoghezi pe individul pe care l-ai trosnit cu pistolul, iar cei de 
la LAPD, de la Narcotice, n-or să ne dea nicio listă cu dealerii de- 
acolo. Asta mulțumită escapadelor tale. 

Luă un exemplar din Hera/d de pe biroul său, îl îndoi și îi arătă 
un articolaș: „Trupul unui vagabond găsit în apropiere de Sunset 
Strip în noaptea Anului Nou”. 

— Hai s-o lăsăm așa - fără vâlvă și fără numele victimei. 
Avem o misiune mare aici, la departamentul nostru. Depindem 
de turism și nu vrem să dăm totul peste cap pentru că un 
poponar l-a măcelărit pe un alt poponar drogat și sugător de 
trombon. Comprende? 

Danny își trosni degetele la spate, apoi îi turnă șefului una din 
maximele lui Vollmer: 

— Codurile uniforme de investigare constituie temelia morală 
a criminalisticii. 

Căpitanul Dietrich zise: 

— Gunoiul uman e tot gunoi uman. La treabă, detectiv 
Upshaw! 

e 

Danny se întoarse la brigadă, încercând să găsească unele 
răspunsuri în colțul lui delimitat de paravane, în vreme ce alți 
trei detectivi, cu cel puţin zece ani mai în vârstă decât el, 
băteau la mașina de scris sau sporovăiau la telefon, iar 
zgomotul șiroia spre el din toate părţile, domolindu-se apoi într- 
o curgere estompată, care nu mai era nici măcar zgomot. 

Fotografia mărită, de pușcăriaș, a lui Harlan „Buddy” Jastrow, 
ucigașul cu toporul din comitatul Kern și motivul pentru care se 
făcuse poliţist, îl privea cu ochi reci de pe peretele din faţa 
biroului. Un alt poliţist, care aflase cât de mult își dorea Danny 
să-l prindă pe ticălos, îi desenase o mustață à /a Hitler, cu un 
balonaș ieșindu-i din gură: „Salut! Sunt piaza rea a detectivului 
Upshaw! Vrea să-mi prăjească fundul, dar n-ar spune nimănui 
de ce! Păziţi-vă de Upshaw! E un filfizon de colegiu și o 
primadonă care crede că rahatul lui nu pute!” Căpitanul Dietrich 
descoperise primul opera de artă. li sugerase s-o lase acolo, ca 
să-i aducă aminte că trebuia să-și stăpânească nervii și să nu-i 
privească pe alţii de sus. Danny a fost de acord. A aflat mai 
târziu că și ceilalți detectivi apreciaseră gestul - îi făcuse să 
creadă că avea un simţ al umorului de care nu-l crezuseră 
capabil - și, deși îl înfuria, în același timp îl făcea să gândească 
mai bine. 

Până acum, după două zile și jumătate, epuizase toate 
acțiunile de rutină. Cluburile de jazz de pe Central Avenue 

fuseseră cercetate în detaliu. Danny se întâlnise cu fiecare 
barman, portar, instrumentist sau solist din district, făcând 
același lucru și în zona unde fusese descoperit cadavrul. Karen 
Hiltscher sunase la San Quentin și Lexington State Hospital 
pentru a cere informaţii despre eventualii amici de suferinţă ai 
lui Goines. Așteptau acum rezultatele acelor întrebări. Presiunea 
asupra traficanţilor de heroină din perimetrul orașului era pe 
moment suspendată, dar le putea cere celor de la Narcotice o 
listă cu dealerii din comitat, pe care să-i strângă cu ușa, și poate 
așa va obţine detalii despre cei din oraș. Sindicatul muzicanţilor 
din care făcuse parte Goines urma să își deschidă biroul după 
sărbători, adică în dimineaţa asta, dar deocamdată n-avea 
niciun indiciu concret în afara instinctelor lui - ce era adevărat, 
ce nu era adevărat, ce era prea exagerat ca să fie adevărat și ce 
era într-atât de oribil, încât trebuia să fie adevărat. Cu privirea 
fixată pe ochii lui Buddy Jastrow, Danny reconstrui crima în 
mintea sa. 

Asasinul îl întâlnește pe Goines undeva în zona cluburilor de 
jazz și îl convinge să se drogheze, în ciuda recentei cure de 
dezintoxicare a lui Marty. Buickul e gata pregătit, portiera a 
rămas deschisă, firele de contact sunt gata să fie conectate 
pentru o pornire rapidă. Merg amândoi undeva într-un loc 
liniștit, la o distanţă egală de ghetou și de Sunset Strip. Asasinul 
îi injectează lui Goines suficient de multă heroină în vena de 
lângă coloană încât să-i explodeze arterele, având la îndemână 
un prosop pe care să i-l îndese în gură, ca să nu curgă tot 
sângele din el. După estimările barmanului de la Zombie, se 
pare că asasinul și Goines plecaseră de pe Central Avenue cam 
între 12:15 și 12:45 noaptea. Le-a luat o jumătate de oră ca să 
ajungă la destinaţie, iar asasinului i-au mai trebuit zece minute 
ca să pună omorul la cale și să-l săvârșească. 

Între 1 și 1 și jumătate noaptea. 

Asasinul își agresează victima post-mortem. Se joacă cu 
organele lui genitale până le învineţește, îi crestează spatele cu 
lama sau bisturiul, îi scoate ochii, îi ejaculează în orbite de cel 
puțin două ori, îl mușcă - sau pune un animal să-l muște - de 
stomac până la intestine, apoi îl curăţă bine și îl transportă cu 
mașina pe Allegro Street într-o noapte ploioasă. Nu se 
depistează niciun fel de umezeală pe cadavru, căci ploaia a 

încetat la puţin timp după ora 3 dimineaţa, iar cadavrul a fost 
descoperit la ora 4. 

Pentru mutilarea cadavrului au fost necesare între o oră și o 
oră și patruzeci și cinci de minute, în funcție de locul unde se 
comisese crima. 

Asasinul e atât de excitat sexual, încât în tot acest timp 
ejaculează de două ori. 

Asasinul - poate - alege o rută dosnică spre Strip, fixând 
oglinda retrovizoare în așa fel încât să ţină un ochi asupra 
cadavrului pe care îl transportă. 

Deocamdată are o fisură în reconstrucție: teoria „momelii cu 
sânge” enunțată de doctorul Layman nu se potrivește. Nişte 
câini răi, dresați zdravăn, nu se împacă cu scenariul. Ar fi fost 
prea dificil de mânuit, prea greu de controlat în momente de 
presiune psihică - o povară prea mare, un deranj, prea mult 
zgomot la locul crimei... Asta însemna că dinţii ce s-au înfipt în 
torsul victimei trebuie să fi fost umani, deși amprenta mușcăturii 
e prea mare ca să fie făcută de dinţii unui om. 

Ceea ce însemna că asasinul mușcase și crâmpoţise, sfâșiase 
și rosese cu dinţii ca să pătrundă în intestinele victimei, 
sugându-i carnea și inflamând marginile zdrenţuite în timp ce 
sfâșia... 

Danny sări afară din colțul lui și se duse direct în încăperea 
alăturată, unde erau depozitate dosarele. Unul dintre fișete 
conţinea dosarele de la Moravuri, inclusiv cele privitoare la 
infracțiunile sexuale - rapoarte ale delictelor comise în 
Hollywood, plângerile înaintate, arestările și apelurile de urgenţă 
- începând din anul 1937. Unele dosare erau clasate în ordine 
alfabetică sub eticheta „Arestaţi”, altele la „Plângeri”, iar câteva 
erau numerotate sub titulatura „Adresele incidentelor”. Unele 
conţineau fotografiile agresorilor, altele nu. Golurile din dosarele 
cu „Arestaţi” indicau faptul că cei în cauză îi mituiseră pe 
polițiști ca să fure rapoartele ce îi puteau compromite - iar West 
Hollywood nu era decât o porţiune infimă din teritoriul 
comitatului. 

Danny petrecu o oră trecând în revistă rapoartele de la 
„Arestaţi” și încercând să dea peste indivizi înalţi, cărunţi, de 
vârstă mijlocie și cu un modus operandi violent, fiind conștient 
că era puţin probabil să găsească ceva până la 10 și jumătate, 
când sindicatul local 3126 al muzicanţilor își deschidea birourile. 

Rapoartele neglijente, pline de greșeli de ortografie, pătate de 
indigouri și cu relatări aproape agramate ale infracțiunilor 
sexuale aproape că îl făcură să urle la gândul incompetenţei 
celor de la LASD. Relatările gongorice despre niște incidente în 
toalete și despre niște elevi de liceu plătiţi s-o ia la cioc îi 
întoarseră stomacul pe dos. Danny simţi în gură gustul fierii, al 
zațului de cafea și al celor șase tării ingerate noaptea trecută. 
Într-un final reţinu patru suspecți, bărbaţi între patruzeci și trei 
și cincizeci și cinci de ani, de un metru optzeci până la un metru 
nouăzeci, ce cumulau douăzeci și una de condamnări pentru 
sodomie, majoritatea delictelor fiind comise în pușcărie, cu 
coitus interruptus și umilirea unor tovarăși de celulă, de unde au 
rezultat noi capete de acuzare din partea celor de la comitat. La 
10:20 duse dosarele în biroul dispecerilor și al lui Karen 
Hiltscher, deja transpirat și cu hainele șifonate înainte ca ziua să 
fi început cu adevărat. 

Karen era de serviciu la centrala telefonică și purta o cască pe 
deasupra coafurii ei à /a Veronica Lake. Fata avea nouăsprezece 
ani, era blondă și pieptoasă. Era angajat civil și i se promisese 
prima poziţie disponibilă pentru o femeie la Academia de Poliţie 
a Comitatului. Danny nu credea că are stofă de polițistă. 
Probabil că stagiul obligatoriu de optsprezece luni într-un 
penitenciar al departamentului o va deziluziona puternic și o va 
arunca în braţele primului poliţist care îi va promite că o va lua 
de lângă lesbienele, șefele de gașcă mexicane și mamele albe 
închise pentru abuzuri sexuale asupra copiilor. După părerea lui, 
drăguţa de ea nu va rezista nici două săptămâni ca polițistă. 

Danny își îndreptă cravata și își netezi cămașa, gesturi ce 
precedau o cerere de favoruri. 

— Karen scumpo, ești ocupată? 

Fata îl văzu și își scoase căștile. Danny se întrebă dacă n-ar 
trebui s-o aburească cu o nouă invitaţie la cină. 

— Bună ziua, detectiv Upshaw. 

Danny depuse dosarele delincvenţilor sexuali pe pupitrul de 
control. 

— Unde a dispărut „Bună, Danny”? 

Karen își aprinse o ţigară în stilul Veronicăi Lake și începu să 
tușească. Nu fuma decât atunci când le făcea ochi dulci 
polițiștilor din tura de zi. 

— Sergentul Norris m-a auzit spunându-i lui Eddie Edwards 
„Eddie” și mi-a zis că ar trebui să mă adresez cu detectiv 
Edwards și că n-ar trebui să fiu atât de familiară cu polițiștii cât 
timp nu sunt în poliţie. 

— Spune-i lui Norris c-am zis eu că poţi să-mi zici Danny. 

Karen făcu o mutră mirată. 

— Daniel Thomas Upshaw e un nume frumos. l-am spus 
mamei și a fost și ea de acord că e un nume frumos. 

— Ce altceva i-ai mai spus mamei tale despre mine? 

— Că ești foarte dulce și drăguţ, dar că te lași cam greu. Ce e 
în dosarele alea? 

— Rapoarte despre delicte sexuale. 

— Pentru crima la care lucrezi? 

Danny dădu din cap că da. 

— Scumpo, a venit vreun răspuns de la Lex și Quentin în 
legătură cu Marty Goines? 

Karen făcu altă mutră - pe jumătate vicleană, pe jumătate 
cochetă. 

— Ți-aș fi spus. De ce mi-ai adus dosarele astea? 

Danny se aplecă peste pupitru și-i făcu cu ochiul. 

— Mă gândeam să luăm cina la Mike Lyman's după ce mai 
scap de treabă. Ai chef să m-ajuţi? 

Karen Hiltscher încercă să-i facă și ea cu ochiul, dar geana 
falsă pe care o purta i se blocă sub ochi, așa că trebui să-și 
stingă ţigara într-o scrumieră, ca să-și recupereze apoi geana. 
Danny se uită în altă parte, dezgustat. Karen păru bosumflată. 

— Ce vrei cu dosarele alea? 

Danny se uita fix la peretele muștar, în așa fel încât Karen să 
nu-i vadă expresia feței. 

— Sună la Direcţia Penitenciarelor, la Registratură, și cere-le 
să-ți comunice grupa de sânge a celor patru tipi de-aici. Dacă au 
altă grupă decât 0-l, cu Rh pozitiv, nu mă interesează. Pentru 
cei cu grupa 0-l sună la Comisia pentru Eliberări Condiţionate a 
comitatului și află ultima lor adresă cunoscută, eventualele 
dosare cu  delictele comise și rapoartele de eliberare 
condiționată. Înţeles? 

Karen zise: 

— Înțeles. 

Danny se întoarse spre ea și se uită la această Veronica Lake 
de serie, cu geana stângă lipită de sprânceana pensată. 

— Ești o dulceaţă. Ne vedem la Lyman's când termin cu 
povestea asta. 

e 

Sindicatul local 3126 al muzicanţilor se găsea pe Vine Street, 
puţin mai la nord de Melrose. Era un fel de gheretă maronie, 
înghesuită între un stand de gogoși și un magazin de băuturi 
alcoolice. O serie de indivizi cu aspect de muzicanți ambulanți 
stăteau ciorchine în dreptul ușii, sorbind cafea sau vin din cești 
de plastic. 

Danny parcă în faţă și intră, iar ciorchinele se destramă ca să- 
| lase să treacă. lnăuntru era ca într-o peșteră: scaune pliante 
dispuse în șiruri inegale, mucuri de ţigară punctând un linoleum 
jupuit, fotografii din Downbeat și Metronome lipite pe pereţi cu 
scotch - jumătate tipi albi, jumătate negri, de parcă 
managementul încerca să impună un echilibru jazzistic. Peretele 
din stânga susţinea o poliţă încastrată, cu fișete pline cu dosare 
dincolo de ea, iar o femeie albă, trasă la față, le străjuia. Danny 
se îndreptă spre ea, ţinând în mână insigna și fotografiile lui 
Marty Goines. 

Femeia ignoră insigna și se uită printre gene la poze. 

— Tipul ăsta cântă la trombon? 

— Corect. Martin Mitchell Goines. L-aţi trimis la Bido Lito's în 
perioada Crăciunului. 

Femeia se uită mai bine. 

— Are buze de trombon. Ce ţi-a făcut? 

Danny minţi delicat: 

— A încălcat regulile de eliberare condiţionată. 

Femeia bătu în fotografii cu o unghie lungă și roșie. 

— Vechea poveste. Eu cu ce pot să te ajut? 

Danny arătă spre fișete: 

— Cartea lui de muncă, cu tot ce e în ea. 

Femeia se întoarse, deschise și închise sertare, răsfoi dosare, 
scoase unul și scrută rapid prima pagină. Îl puse pe tejghea și 
zise: 

— Un suflător de niciun fel. De niciunde. 

Danny deschise dosarul și îl citi, remarcând imediat două 
pauze: între '38 și '40 - timpul petrecut dincolo de gratii pentru 
deţinere de droguri - și între '44 și '48 - sejurul la San Quentin, 
pentru același delict. Din '48 intrările deveneau sporadice: 
angajamente ocazionale, cum erau cele de la sălile de jocuri din 

Gardena, și apoi cel fatal, de la Bido Lito's. Înainte de prima 
condamnare la închisoare Goines își găsea rareori de lucru - 
doar câteva turnee la Hollywood în '36 și '37. Abia de la 
începutul anilor '40 Martin Goines a început tare cu trombonul. 

Sub propria-i titulatură, „Mad Marty Goines și trombonul său 
total”, a cântat pentru scurt timp împreună cu Stan Kenton. În 
1941 a lucrat un sezon cu Wild Willie Monroe. Urmau câteva coli 
de hârtie consemnând angajamente de conjunctură din '42, '43 
și începutul lui '44 - spectacole de o noapte cu formaţii de șase 
până la opt oameni, care cântau în cluburi de noapte din San 
Fernando Valley. În dosar erau menţionaţi doar șefii de 
orchestră sau managerii cluburilor, însă niciun alt muzician. 

Danny închise dosarul. Femeia zise: 

— Zero, așa-i? 

— Așa-i. Ascultă, crezi că vreunul din tipii de pe-aici ar fi putut 
cunoaște... vreau să zic îl cunoaște pe Marty Goines? 

— Pot să-ntreb. 

— Fă-o. Nu te deranjează? 

Femeia dădu ochii peste cap, desenă în aer semnul dolarului 
și arătă spre decolteu. Danny își simţi mâinile strângând 
marginea tejghelei și mirosi alcoolul de azi-noapte, care i se 
evapora prin piele. Era cât pe ce să explodeze, dar își aminti că 
era pe teritoriul municipalităţii și pe lista neagră a șefului. Se 
căută prin buzunare și scoase o bancnotă de cinci dolari, pe care 
o trânti pe tejghea. 

— Fă-o acum! 

Femeia aceea șleampătă apucă bancnota și dispăru dincolo 
de fișete. Câteva secunde mai târziu Danny o văzu afară, pe 
trotuar, discutând cu cei care beau, apoi cu cei care serveau 
cafea și gogoși. Se fixă asupra unui negru înalt, cu o cutie de 
contrabas, îl luă de mână și îl târî înăuntru. Danny simţi mirosul 
de sudoare stătută, frunze veștede și apă de gură ce venea 
dinspre individ, de parcă pardesiul care îi ajungea până la 
genunchi constituia adresa lui permanentă. Femeia zise: 

— El e Chester Brown. Îl cunoaște pe Marty Goines. 

Danny îi arătă lui Brown cel mai apropiat șir de scaune. Mama 
muzicanţilor se întoarse la tejgheaua ei, iar contrabasistul își 
târșâi picioarele și se lăsă să cadă pe scaun, scoțând o sticlă de 
Listerine - apă de gură. 

— Micul dejun al campionilor, zise el. 


97 


Luă o gură, făcu gargară, apoi înghiţi. Danny stătea la două 
scaune distanţă, destul de aproape ca să-l audă, dar îndeajuns 
de departe ca să suporte duhoarea. 

— ÎI știi pe Marty Goines, Chester? 

Brown râgâi și întrebă: 

— De ce ţi-aș spune? 

Danny îi înmână un dolar. 

— Prânzul campionilor. 

— lau trei mese pe zi. Turnătoria îmi sporește pofta de 
mâncare. 

Danny scoase încă un dolar. Chester îl palmă, mai trase o 
dușcă și mângâie sticla de Listerine. 

— Ajută la memorie. Și cum nu l-am mai văzut pe Marty de 
când s-a terminat războiul, ai nevoie de memoria mea. 

Danny își scoase carnețelul și pixul. 

— Dă-i drumul. 

Basistul inspiră adânc. 

— Am cântat când și când cu Marty pe vremea când își zicea 
„Trombonul Total”, în bombele din Valley. Pe atunci Ventura 
Boulevard era un căcat de câmp semănat cu fasole. Juma’ din 
băieți trăgeau la măsea, jumate se înţepau. Marty se înţepa din 
greu. 

Până acum povestea asta, ce-l costase șapte dolari, suna 
credibil, ţinând cont de dosarul de la sindicat și cel de pușcăriaș 
ale lui Goines. 

— Dă-i 'nainte, Chester. 

— Păăâi... Marty vindea ţigăruici cu iarbă - nu prea bine, c-am 
auzit că l-au priponit, iar el era un nenorocit încrezut și-un 
jefuitor. Toţi băieţii cu șuste temporare și care se drogau furau. 
Ciupeau poșete de pe scaune sau de la mese, luau adresele 
oamenilor și ba n-aveai un baterist, ba n-aveai trompetă și tot 
așa, pentru că ei se foloseau de ce furaseră ca să jefuiască 
casele clienţilor. Marty făcea multe din astea. Solo. Fura câte-o 
mașină în pauza dintre numere, se ducea și jefuia casa, după 
care se-ntorcea pentru următorul număr. Cum ţi-am spus, era 
un nenorocit încrezut și-un jefuitor. 

Chestii noi - chiar și pentru un fost hoț de mașini ajuns 
poliţist, care credea că știe toate fazele. 

— Când se întâmplau astea, Chester? Gândește-te bine! 

Brown se consultă cu sticla de Listerine. 

— Păi, aș zice că se-ntâmpla din vara lui '43 până cândva prin 
'44. 

Goines fusese înhățat a doua oară pentru posesie de 
marijuana în aprilie '44. 

— Acţiona singur? 

— Vrei să zici la furăciuni? 

— Corect. Avea vreun partener așa, în general? 

Chester Brown zise: 

— Afar' de tipu' ăla, Trombonu' Total era un singuratic total. 
Avea totuși pe cineva, un blonduţ înalt și rușinos care iubea 
jazzul, da' nu putea să-nvetţe niciun instrument. Fusese undeva 
unde luase foc și toată fața îi era acoperită de pansamente, de 
parc-ar fi fost o belită de mumie. Un puțoi de vreo 
nouăsprezece, poate douăzeci de ani. El și cu Marty au pus la 
cale o grămadă a naibii de mare de furăciuni. 

Danny simţi cum îl furnică pielea, deși băiatul n-avea cum să 
fie asasinul: un tânăr din '43-'44 nu putea fi cărunt și între două 
vârste în '50. 

— Ce s-a întâmplat cu amicul ăla, Chester? 

— Nu știu, da' zău că pui o grămadă de întrebări pentru o 
încălcare a eliberării condiționate. Și nu m-ai întrebat unde cred 
c-ar locui Marty. 

— Ajungeam și acolo. Ai vreo idee? 

Brown dădu din cap. 

— Marty era întotdeauna singur. Nu se întâlnea niciodată cu 
băieții în afara clubului. 

Danny înghiţi în sec. 

— E Goines homosexual? 

— Ce zici? 

— Curlangiu, poponar, homo! Îi plăceau naibii băieţeii? 

Brown termină sticla de Listerine și își șterse buzele. 

— Nu trebuie să zbieri. Și-i foarte urât să spui ce spui acu' 
despre cineva care nu ţi-a făcut niciun rău. 

Danny zise: 

— Atunci răspunde la ce te-am întrebat. 

Contrabasistul deschise cutia instrumentului. Înăuntru nu 
avea decât sticle cu apă de gură Listerine. Chester Brown 
desfăcu capacul unei sticle și bău încet. Spuse: 

— Asta-i pentru Marty, că nu-s prostu' care crezi tu că îs și 
știu că-i mort. Și nu era popo. Poate că nu era el prea cinstit, da’ 
sigur nu era un belit de curlangiu. 

e 

Încărcat cu cele aflate de la Chester Brown, Danny se 
îndreptă spre o cabină telefonică. Prima dată sună la Cazier 
Judiciar, la oraș și la comitat, și află că Martin Mitchell Goines nu 
fusese niciodată arestat pentru că ar fi fost bănuit de jaf din 
locuinţe și că niciun tânăr blond nu apărea drept complice în 
cele două cazuri în care Marty fusese arestat pentru deţinere de 
marijuana. Niciun tânăr blond, cu urme distincte ale unor arsuri, 
nu fusese arestat sub acuzația de jaf sau deţinere de narcotice 
în zona San Fernando Valley între anii 1942 și 1945. Telefonul 
fusese un fel de dat la pește pe uscat. 

Un alt telefon, la centrala secţiei West Hollywood, avu ca 
rezultat o conversaţie puțin îmbufnată cu Karen Hiltscher, care i- 
a comunicat că toate cele patru cazuri de pe lista delincvenţilor 
sexuali se dovediseră lipsite de interes. Dosarele lor de la 
pușcărie relevaseră faptul că niciunul dintre ei nu avea grupa de 
sânge 0-l. Administratorii de la San Quentin și Lexington State 
Hospital telefonaseră și susținuseră amândoi că Marty Goines 
era un tip singuratic, iar terapeutul de la Lex menţionase că 
Marty fusese repartizat unui lucrător federal, pe care nu-l 
contactase încă și nici nu-i comunicase adresa la care urma să 
stea în momentul sosirii în Los Angeles. Deși era foarte 
improbabil, Danny îi spuse lui Karen să verifice în dosarele 
secției eventualele cazuri de intrare prin efracţie în care erau 
implicaţi cântăreţi de jazz și dacă apărea cumva și un complice 
cu arsuri pe faţă, un pasionat de jazz. Fata a acceptat, dar fără 
prea mult entuziasm. Danny puse receptorul în furcă și se gândi 
că poate ar fi trebuit să mute întâlnirea de la Mike Lyman's la un 
nivel superior - la Coconut Grove -, ca s-o facă fericită pe Karen. 

Nu trecuse cu mult de ora 1 și n-avea altceva de făcut decât 
să recapituleze încă o dată tot ce știa. Danny se deplasă în 
ghetoul negrilor, își extinse zona de investigaţie, punându-le 
întrebări despre Goines și despre prietenul său cărunt 
localnicilor de pe străzile secundare ce porneau de pe Central 
Avenue, și reuși să petreacă patru ore absolut inutile. In amurg 
se întoarse în West Hollywood, parcă mașina pe colţul dintre 
Sunset și Doheny și cutreieră zona dinspre vest spre est, luând 

la rând străzile rezidenţiale spre nord până spre coline și spre 
sud până la Santa Monica Boulevard. Se întrebă tot timpul de ce 
oare asasinul alesese Allegro Street ca să scape de cadavru. Se 
mai întrebă dacă nu cumva asasinul locuia prin apropiere, având 
astfel și mai mult timp ca să batjocorească trupul lui Goines, și 
dacă nu alesese Allegro Street doar pentru a se amuza urmărind 
eforturile poliţiei de a-l prinde, iar mașina abandonată nu era 
decât o șmecherie simplă, menită să-i facă să creadă că locuia 
în altă parte. Teoria asta duse la altele: gândire subiectivă - unul 
din perceptele fundamentale ale lui Hans Maslick. Danny se 
gândi la posibilitatea ca asasinul să-și fi parcat mașina în 
apropiere, pentru a dispărea cât mai rapid, ca acesta să se fi 
plimbat pe Strip în dimineaţa zilei de Anul Nou, înconjurat și 
adăpostit de hoardele de cheflii și epuizat după cele două 
macabre  ejaculări succesive. lar aici treaba devenea cu 
adevărat înfricoșătoare. 

Într-un eseu faimos Maslick descria o metodă pe care o 
pusese la punct în perioada când fusese psihanalizat de 
Sigmund Freud. Se numește Omul Cameră și implică proiectarea 
unor detalii din punctul de vedere al făptașului. Se recurge la 
perspective și tehnici specifice camerei de filmat. Ochii 
anchetatorului devin lentile capabile să focalizeze imaginea, s-o 
micșoreze și s-o mărească, să îngheţe prim-planurile și să 
selecteze motive de fundal prin intermediul cărora să 
interpreteze probele de la locul crimei într-o lumină estetică. 
Danny tocmai traversa intersecția dintre Sunset și Horn când îi 
veni această idee: să transpună acel 3:45 din dimineaţa Anului 
Nou la ora de acum, punându-se pe el însuși în rolul măcelarului 
sexual care merge pe jos spre casă, spre mașina parcată sau 
printr-o mare de oameni care să-l ajute să se liniștească. Insă 
nu-i vedea pe ceilalți oameni care se plimbau pe Strip, stăteau 
la coadă ca să intre la Mocambo sau așteptau în faţa ghișeului 
de la Jack's Drive Inn. Privea direct spre ochii și maţele și 
boașele lui Marty Goines - un gros-plan în culori, cu detaliile de 
la autopsia rapidă a cadavrului, întreprinsă de el pe lespedea 
morgii, mărite de milioane de ori. O mașină coti tocmai atunci în 
faţa lui. Îl trecu un fior și văzu un șir de imagini amestecate cu 
saxofonistul alto, Coleman, și sosia lui din filmul cu Karen, Tim. 
Când îi atrase atenția Omului Cameră că ar trebui să-i vadă și pe 
trecători, ei îi apărură ca niște siluete grotești. Nu era în regulă. 

Îi trebuiră multe secunde ca să se calmeze, să revină la 
normal. Nu mâncase de ieri. Amânase să-și ia raţia de Bourbon 
pentru a putea străbate zona cu mintea clară. Pentru a-și păstra 
judecata limpede, ar fi trebuit să facă ce face orice poliţist 
normal: să bată cluburile de noapte și restaurantele, întrebând 
dacă în noaptea de Anul Nou n-a trecut pe-acolo un bărbat înalt 
și cărunt. 

Făcu și asta. 

Rezultatul a fost tot zero. 

Timp de două ore. 

Aceeași situaţie la Cyrano's, Dave's Blue Room, Ciro's, 
Mocambo, La Rue, Coffee Bob's, Sherry's, Bruno's Hideway și 
Movieland Diner: absolut toate localurile fuseseră pline până la 
refuz până în zorii zilei de Anul Nou. Nimeni nu-și amintea de un 
tip solitar, înalt și cărunt. 

La miezul nopţii Danny se întoarse la mașină și plecă spre 
Moonglow Lounge, ca să-și bea cele patru păhărele. Janice 
Modine, informatoarea lui preferată, se plimba cu tava cu ţigări 
prin sală, oferindu-le clientelei mai puţin numeroase din timpul 
săptămânii: îndrăgostiţi ce se giugiuleau în separeuri sau cupluri 
de dansatori ce se sărutau în timp ce se mișcau agale în ritmul 
baladelor de la tonomat. Danny alese un separeu care nu dădea 
spre ringul de dans. Janice apăru un minut mai târziu, cu o tavă 
și patru păhărele de tărie, plus un pahar cu apă și gheață. 

Danny dădu pe gât cele patru pahare - bum, bum, bum, bum 
-, întorcându-și privirea dinspre Janice, ca ea să înțeleagă și să-l 
lase singur. N-avea de ce să-i fie recunoscător pentru durii de 
care o salvase sau pentru că auzise câte ceva despre Mickey C. 
- chestii absolut inutile atunci când cel mai cunoscut infractor 
din West Hollywood îi ungea pe cei mai buni ofițeri de poliţie din 
zonă. Schema nu funcţionă: fata se fâţâia prin faţa lui, cu 
șnururile alea atârnându-i de epoleţi ca niște spaghete. Danny 
așteptă primul val de căldură interioară, care îl năpădi 
numaidecăt, iar culorile din local trecură de la ușor aiurea la 
absolut suportabil. li spuse fetei: 

— Stai jos și spune-mi ce vrei înainte să-ţi cadă rochia de tot. 

Janice își îndreptă bretelele și se așeză pe scaunul din faţa lui. 

— E vorba de John, domnu’ Upshaw. A fost iar arestat. 

John Lembeck era iubitul și peștele lui Janice, un hoţ de mașini 
specializat pe comenzi bine definite: șasiuri pentru autovehicule 

clasice și piese separate, cu anumite caracteristici. Era de loc 
din San Berdoo, ca și Danny, auzise zvonuri cum că un detectiv 
de la comitat obișnuia odinioară să șutească mașini de prin Kern 
și Visalia, dar nu pomenea niciodată nimic despre asta când era 
ridicat ca suspect pentru furtul vreunui automobil. 

— Piese sau o afurisită de mașină întreagă? 

Janice își scoase un șerveţel din decolteu și îl frământă în 
mâini. 

— Tapiţerie, zise ea. 

— La oraș sau la comitat? 

— C-cred că la comitat. Secţia San Dimas... 

Danny se strâmbă. San Dimas avea cea mai dură echipă de 
detectivi din LASD. In '46 ofițerul de serviciu, îmbibat cu mai 
multe substanţe ilegale, îi trăsese o bătaie soră cu moartea unui 
culegător de fructe. 

— E comitatul. La cât a fost stabilită cauţiunea? 

— Fără cauțiune, domnu’ Upshaw. Din cauza ultimei 
condamnări a lui John... adică pentru încălcarea regulilor 
eliberării condiţionate. John e speriat pentru că, zice el, polițiștii 
de-acolo sunt foarte răi și l-au silit să semneze o mărturisire 
despre tot felul de mașini pe care nu le-a furat el. John mi-a zis 
să vă spun că un băiat din San Berdoo care iubește mașinile ar 
trebui să sară în apărarea unui alt băiat din San Berdoo care 
iubește mașinile. Nu mi-a zis ce vrea să spună cu asta, dareu vă 
transmit ce-a zis. 

Să tragă niște sfori ca să-și salveze cariera de prima pată de 
mizerie. Să-i sune pe durii din San Dimas, să le spună că John 
Lembeck era informatorul lui de bază, să le spună că îl lucraseră 
niște tipi dintr-o bandă rivală de negri și că unii din pușcărie 
puseseră un preţ pe capul lui, așa că acolo îl aștepta un șiș bine 
ascuţit. lar dacă Lembeck se arăta docil în arest, poate că îl 
lăsau în pace după o bătută bună. 

— Spune-i lui John că o să mă ocup de asta mâine dimineaţă. 

Janice sfâșiase șerveţelul în șuvițe subțiri. 

— Multam, domnu’ Upshaw. John mi-a mai zis să fiu drăguță 
cu dumneavoastră. 

Danny se ridică în picioare, simțindu-se bine încălzit, și se 
întrebă dacă n-ar trebui să-l pocnească pe Lembeck pentru că 
făcuse pe peștele pentru el. 

— Tu ești întotdeauna drăguță cu mine, scumpo! De-aia îmi 
beau porția de seară aici. 

Janice îl învălui cu ochii ei albaștri și mari. 

— Mi-a zis să fiu foarte drăguță. 

— Nu e nevoie. 

— Adică super-drăguţă. 

Danny spuse: 

— N-ar fi corect. 

Apoi puse pe masă un dolar, bacșișul obișnuit. 


CAPITOLUL OPT 


Mal era în biroul lui și citea al doisprezecelea dosar integral 
din teancul cazurilor psihiatrice ale doctorului Saul Lesnick. 

Trecuse cu puţin de ora 1 noaptea. Biroul Procuraturii 
Districtuale era compus dintr-o serie de cuburi întunecate, 
iluminate doar de lampa de perete a lui Mal. Dosarele stăteau 
răsfirate pe biroul său, amestecate cu pagini de notițe pătate cu 
cafea. Celeste se va duce curând la culcare, iar el va putea 
merge acasă, unde o să se culce în camera de oaspeţi, fără ca 
ea să-l bată la cap cu oferte sexuale, pentru că la ora respectivă 
devenea singurul ei prieten, iar dacă se lua în gură cu Celeste, 
întotdeauna încheiau cu o ceartă. Singurele oferte pe care le 
accepta în seara asta erau murdăriile pe care le citea în dosare 
și care îl zgândăreau ca în vremurile când lucra la Moravuri și le 
urmărea o vreme pe fete înainte de a închide un bordel - și cu 
cât le cunoșteai mai bine, cu atât aveai mai multe șanse să-ți 
spună cine le era peștele și cine omul cu banii. Așa că, după 
patruzeci și opt de ore de colindat prin hârtii, simţea că prinsese 
pulsul Roșiilor din AUFT. 

Amăgiţi. 

Trădători. 

Perverși. 

Urlători de clișee și sloganuri. Pseudo-idealiști obsedaţi de 
modă. Lăcuste ce abordau probleme sociale cu informatii 
greșite și soluţii eronate, singura lor cauză legitimă - cazul 
Sleepy Lagoon - fiind aproape compromisă din cauza vinovăţiei 
prin complicitate: solicitarea adresată unor membri ai partidului 
de a participa la demonstraţii și la distribuirea de manifeste 

aproape că discreditase tot ceea ce realizase sau declarase 
Comitetul de Apărare din Sleepy Lagoon. Scenariști, actori și alți 
lucrători de la Hollywood se văitau de traume ieftine, emiteau 
platitudini parșive și își exprimau sentimentele de vinovăţie 
pentru că pe timpul Marii Crize încasaseră sume imense de bani, 
cheltuind apoi paralele pentru cauze de stânga frivole. Oameni 
erau mânaţi spre canapeaua lui Lesnick de promiscuitatea lor 
sau de implicarea în mașinaţiuni politice jalnice. 

Amăgiţi. 

Proști. 

Egoiști. 

Mal luă încă o gură de cafea și făcu o sinteză mentală 
generală a dosarelor, ultima revizuire înainte de a purcede la 
etichetarea eminenţelor cenușii pe care el și Dudley Smith 
urmau să le interogheze, precum și la selectarea indivizilor 
potriviţi pentru strategia lor operativă, încă insuficient de clară. 
Posibilitatea sugerată de Loew constituia deja soluția lui 
favorită. Avea aici o serie de indivizi cu bani prea mulți și creiere 
prea mici, care au făcut tot soiul de boacăne în anii '30 și '40, 
trădându-se pe sine, trădându-și iubiții, patria și propriile 
idealuri, cu două evenimente care le-au galvanizat dementa, 
scoțându-i de pe traseul chefurilor, întâlnirilor și curvăsăriei: 

Cazul Sleepy Lagoon. 

Ancheta întreprinsă în 1947 de Comisia pentru Cercetarea 
Activităţilor  Antiamericane din Senat asupra influenţei 
comuniste din industria de divertisment. 

lar ironia sorții făcuse ca ambele evenimente să le confere 
Roșiilor o oarecare credibilitate, un fel de justificare. 

In august 1942 un tânăr mexican, pe nume Jose Diaz, fusese 
bătut în mod criminal și strivit de o mașină afară din oraș, la 
Sleepy Lagoon - un loc popular de picnic pentru membrii 
diverselor bande, plasat în zona Williams Ranch din Central L.A. 
Exista ipoteza că incidentul fusese declanșat de faptul că în 
aceeași seară, puţin mai devreme, Diaz fusese dat afară dintr-o 
bandă de cartier. Se pare că îi insultase pe mai mulți membri ai 
unei bande rivale, iar șaptesprezece dintre ei l-au dus la Lagoon 
și i-au făcut felul. Probele împotriva lor erau infime. Ancheta 
celor de la LAPD și procesul care urmase s-au derulat într-o 
atmosferă de isterie: revoltele din '42-'43 au produs un imens 
curent  antimexican în întregul Los Angeles. Toţi cei 

șaptesprezece băieţi au primit condamnări pe viaţă, iar 
Comitetul de Apărare din Sleepy Lagoon - oameni de bază din 
AUFT, membri ai Partidului Comunist, indivizi de stânga și 
cetățeni serioşi - au ţinut mitinguri, au semnat petiţii și au 
strâns fonduri pentru angajarea unei echipe de avocaţi, care în 
final a obţinut graţierea tuturor celor șaptesprezece acuzați. 
Ipocrizia din sânul idealismului: pacienţii bărbaţi ai lui Lesnick, 
ale căror inimi sângerau pentru sărmanii mexicani persecutați, i 
s-au plâns psihiatrului că femeile albe din Partidul Comunist și-o 
pun cu mâncătorii de taco „proletari”, iar câteva momente mai 
târziu s-au etichetat singuri drept niște bigoți turbati. 

Mal își notă în minte să discute cu Ellis Loew despre Sleepy 
Lagoon: Ed Satterlee dorea să procure prin intermediul FBI 
fotografii de la mitingul CASL, dar din moment ce băieţii 
fuseseră exoneraţi de vină, efectul putea fi exact opus. Același 
lucru era valabil în cazul informaţiilor obţinute din confesiunile 
pe care psihiatrul le-a dat la acea comisie din Senat, CCAA, în 
'47. Era mai bine dacă el și Dudley păstrau informaţiile doar 
pentru ei, ca să nu pună în pericol complicitatea lui Lesnick și s- 
o folosească doar indirect, exploatând punctele slabe ale 
suspecților de la AUFT. Dacă recurgeau la tărășenia cu CCAA, se 
puteau compromite în faţa marelui juriu: J. Parnell Thomas, 
președintele comisiei, era în prezent după gratii, ca urmare a 
unei condamnări pentru luare de mită, vedetele actuale de la 
Hollywood protestaseră împotriva metodelor Comisiei pentru 
Cercetarea Activităţilor Antiamericane, iar dosarele lui Lesnick 
abundau în traume deloc minore declanșate de primăvara lui 
'47 - sinucideri, încercări de sinucidere, trădări frenetice ale 
prietenilor, alcool și sex ca antidoturi pentru durere. Dacă 
marele juriu din orașul L.A. încerca să se folosească în 1950 de 
materialul din 1947 al celor de la CCAA - primul lor precedent -, 
putea da naștere la simpatii față de membri AUFT și, ulterior, 
putea provoca apariţia unor martori ostili. Ar fi făcut mai bine să 
nu recurgă la vechile probe și mărturii de la CCAA pentru 
demonstrarea conspirației. Era imperativ necesar ca tipilor de 
stânga să le fie refuzată șansa de a se plânge în presă de 
tacticile marelui juriu. 

Mal simţi că evaluarea lui de ansamblu se cristaliza bine, cu 
probe solide și idei despre ce trebuiau să folosească și ce să 
păstreze în rezervă. l|și termină cafeaua și trecu la indivizii 

propriu-ziși - jumătate de duzină dintre cei mai copţi pentru 
interogare și utilizare. 

Primul era cu semnul întrebării. Morton Ziffkin: membru AUFT, 
membru PC, membru al altor unsprezece organizaţii considerate 
paravane pentru comuniști. Familist, cu soţie și două fiice mari. 
Scenarist foarte bine plătit - o sută de mii pe an până le-a spus 
celor de la CCAA să se ducă undeva. Acum muncește pe nimic la 
o masă de montaj. A recurs la ședințele de psihanaliză cu 
doctorul Lesnick din dorința declarată de a „explora gândirea 
freudiană” și de a-și înăbuși impulsul de a-și înșela soția cu o 
serie de femei din Partidul Comunist avide „după banii mei, nu 
după trupul meu”. Un ideolog marxist turbat, temperamental, 
dar care probabil că nu-i va turna niciodată pe tovarășii săi. 
Părea îndeajuns de inteligent pentru a-l face pe Ellis Loew să 
pară un descreierat, iar episodul său cu CCAA îi conferea un aer 
de martir. Rămânea cu semnul întrebării. 

Mondo Lopez, Juan Duarte și Sammy Benavides, foste 
personaje importante în Comitetul de Apărare din Sleepy 
Lagoon, recrutați de către șefii PC de la Sinarquista - bande de 
anarhiști care avea o preferinţă pentru costumele zoot și 
însemnele naziste. Acum cei trei erau doar niște eșantioane 
etnice simbolice în ierarhia AUFT, dar își petrecuseră anii '40 
luptându-se să le domine pe femeile albe de stânga, furioși pe 
aerele lor, dar recunoscători pentru acţiunile lor operative. Apoi 
se înfuriaseră și mai tare atunci când puta” lor de șefă de celulă 
le-a spus să-și „exploreze” furia aceea la un psihiatru. 
Benavides, Duarte și Lopez erau în prezent angajaţi la Variety 
International Pictures, jumătate din timp ca mașiniști de platou, 
iar în cealaltă jumătate interpretând roluri de indieni în filme 
ieftine cu cowboys. În același timp activau și ca șefi ai grupurilor 
de demonstranți de pe Gower Gulch, ca echivalent aproximativ 
al durilor în AUFT, deși erau jalnici în comparaţie cu gorilele lui 
Mickey Cohen din solda celor de la Teamsters. Mal îi categorisi 
drept niște dulăi gălăgioși care dormeau în front. Episodul 
Sleepy Lagoon constituise singurul lor interes politic real. Cei 
trei aveau, probabil, caziere penale și relaţii dubioase din zilele 
petrecute în banda de cartier, fiind o ţintă propice pentru 
diversionistul echipei - dacă Ellis Loew avea să găsească 
vreunul. 


10 Puta (m. puto) - curvă (sp., n.r.). 

De-aici încolo eminenţele cenușii arătau tot mai urât. 

Reynolds Loftis, actor de compoziţie, turnat la CCAA de fostul 
lui iubit homosexual Chaz Minear, un scenarist din Hollywood 
specializat în dialoguri. Loftis nu-l suspecta pe Minear că-l 
turnase și nu intenţiona în niciun caz să facă și el același lucru. 
Amândoi făceau parte din AUFT și se păstrau în termeni amicali 
la ședințe și la alte evenimente politice la care participau. 
Minear, distrus de sentimentul de vinovăţie al turnătorului, îi 
declarase lui Lesnick „Dacă ai ști pentru cine m-a părăsit, ai 
înțelege de ce am făcut-o”. Mal căutase în dosarele lui Minear și 
Loftis vreo altă menţiune a „celuilalt”, dar nu găsise nimic. În 
transcrierile lui Lesnick despre Loftis exista un mare gol - din 
'42 până în '44 -, iar paginile alocate lui Minear nu conţineau 
nicio referinţă la a treia latură a triunghiului. Mal și-l amintea pe 
Loftis din westernurile la care îl dusese pe Stefan: un tip înalt, 
mlădios şi chipeș, cu părul argintiu, prototipul ideal al 
senatorului american. Și un comunist subversiv, martor ostil în 
fața CCAA, care se descria pe sine însuși ca fiind imprevizibil. Un 
potenţial martor pentru ei - după Chaz Minear, tovarășul cu cele 
mai multe secrete de ascuns. 

În fine, Regina Roșie. 

Claire De Haven n-avea un dosar propriu-zis, iar mulți bărbați 
o caracterizaseră ca fiind prea deșteaptă, prea bună și prea 
puternică ca să aibă nevoie de un psihiatru. Claire și-o mai și 
trăgea cu jumătate din celula Partidului Comunist din care făcea 
parte și cu toţi mai-marii de la CASL, inclusiv cu Benavides, 
Lopez și Duarte, care o divinizau. Chaz Minear era și el fermecat 
de tipă, în ciuda homosexualității lui. Reynolds Loftis o descria 
ca fiind „singura femeie pe care am iubit-o vreodată cu 
adevărat”. Mal era interesat mai mult de isteţimea ei: Claire 
evolua în culise, nu era înclinată să scandeze slogane și 
menţinuse relaţiile politice și avocăţești ale tatălui ei, un ferm 
consilier de dreapta al oamenilor de afaceri din L.A. Minear îi 
sugerase doctorului Lesnick ipoteza că vechile relații ale tatălui 
o ajutaseră pe Claire să nu fie convocată în '47 în faţa Comisiei 
pentru Cercetarea Activităţilor Antiamericane - și niciun martor 
nu-i menţionase numele. Claire De Haven se regula ca o 
iepuroaică, dar nu era considerată o târfă. Inspira loialitatea 
scenariștilor homosexuali, a actorilor bisexuali, a mașiniștilor 
mexicani din platou și a comuniștilor de toate nuanțele. 

Mal stinse lumina, gândindu-se că trebuia să-i scrie un bileţel 
lui Lesnick: toate dosarele se încheiau cu vara lui '49 - adică 
acum cinci luni. De ce? Indreptându-se spre ascensor, încercă 
să-și imagineze cum arăta Claire De Haven. Se întrebă de unde 
ar putea face rost de o fotografie a ei și dacă diversionistul lor ar 
reuși să-i stârnească poftele trupești, realizând o combinaţie de 
politică și sex prin care s-o oblige pe femeie să depună mărturie 
ca martor al lor. Regina Roșie stoarsă ca o târfuliță din 
Chinatown, iar tresele lui de căpitan apropiindu-se în pași de 
dans la finalul unui film porno. 


CAPITOLUL NOUĂ 


Vremea colectei. 

Prima oprire o făcu la Variety International, unde Herman 
Gerstein îi ţinu un curs de cinci minute despre relele 
comunismului, înmânându-i apoi un plic îndopat cu bancnote de- 
o sută. A doua oprire se dovedi o mică incursiune printre șirurile 
de demonstranți de la Teamsters și AUFT până la Hollywood 
Prestige National Pictures, unde Wally Voldrich, șeful serviciului 
de pază, avea pregătită pentru el o cutie de gogoși plină cu 
bancnote de cincizeci de dolari, acoperite cu zahăr pudră și 
glazură de ciocolată. Cei zece mii de la Howard erau deja în 
buzunarul lui. Contribuţia lui Mickey C. pentru Prietenii Stilului 
de Viaţă American în Cinematografie urma să fie ultima colectă 
de fonduri din dimineaţa aceea. 

Buzz porni cu mașina pe Sunset, luând-o spre Santa Monica 
Canyon, ca să ajungă la bungalow-ul unde Mickey se întâlnea cu 
prietenii ca să se distreze și să se ascundă de nevastă. Banii din 
buzunar îl făceau să se simtă arogant. Dacă Mal Considine va fi 
de față când îi va da punga cu bani lui Ellis Loew, atunci va 
vedea cum stau lucrurile între ei după cei patru ani care 
trecuseră de la episodul Laura. In caz că totul va merge bine, îi 
va spune lui Howard că e de acord să lupte împotriva 
comunismului - Leotis Dineen îl presa pentru datoria aia de un 
miar jumate, iar tipul nu era genul care să știe de glumă. 

Bungalow-ul lui Cohen era o construcţie din bambus, 
înconjurată de o grădină tropicală deasă, făcută la comandă, ce 
servise drept camuflaj pentru trăgătorii lui Mickey pe vremea 

când el și Jack Dragna se războiau. Buzz trase în parcare, în 
spatele unui Packard alb, întrebându-se unde putea fi Cadillacul 
blindat al lui Mickey și cine era prin zonă ca să-i dea plicul. Când 
ajunse la ușă, apăsă pe butonul soneriei. Prin plasa de țânțari a 
geamului se auzi vocea răgușită a unei femei din Sud: 

— Intră. 

Buzz deschise ușa și o văzu pe Audrey Anders stând la masa 
din camera de zi și lovind clapetele unei mașini de calculat. Fără 
machiaj, în blugi și cămașă cu monograma lui Mickey, nu părea 
mai puţin frumoasă. De fapt arăta chiar mai bine decât în 
dimineaţa zilei de Anul Nou, în rochia roz de seară și pe tocuri, 
când îi cărase șuturi în boașe lui Tommy Sifakis. 

— Bună, domnișoară Anders. ` 

Audrey arătă spre măsuţa chinezească de cafea. In mijlocul ei 
se odihnea un fișic de bancnote legat cu elastic. 

— Mickey mi-a zis să-ţi spun mazel tovi!, probabil pentru că e 
bucuros că te-ai băgat în chestia asta cu marele juriu. 

Buzz se așeză pe un balansoar și își sui picioarele pe masă, 
semn că avea de gând să stea și s-o privească o vreme. 

— Mickey profită de pe urma diplomei ăleia de facultate pe 
care-o ai? 

Audrey tastă cifrele unei tranzacţii, verifică hârtia care ieșise 
din mașină și notă ceva într-un carneţel - totul foarte încet. 

— Crezi în toate notele din partitura de la El Rancho 
Burlesque? întrebă ea. 

— Nu, mi-am dat seama că-ți merge mintea. 

— Ca să ţin registrele pentru o operaţiune de împrumut? 

— Camătă e cuvântul corect, dar eu mă refeream la minte în 
general. 

Audrey arătă spre picioarele lui Buzz: 

— Ai de gând să stai mult? 

— Nu prea mult. Chiar ai o diplomă de facultate? 

— lisuse, ne tot punem unul altuia aceleași întrebări! Nu, n- 
am nicio diplomă de facultate, dar am o diplomă de specializare 
în contabilitate de la un colegiu de mâna a doua din Jackson, 
Mississippi. Mulţumit? 

Buzz nu-și dădea bine seama dacă femeia voia ca el să plece 
sau dacă îi convenea întreruperea: să calculezi sumele 


11 Urare în ebraică, încorporată și în idiș. Se traduce prin „Noroc”, dar e folosită 
adesea și cu sensul de „Felicitări!” (n.r.). 

datornicilor într-o frumoasă zi de iarnă îi sugera ideea de foame. 
Jucă singurul as pe care îl avea, ca să vadă ce credea tânăra 
despre el. 

— Lucy Whitehall e okay? 

Audrey își aprinse o ţigară și lansă două rotocoale perfecte de 
fum. 

— Da. Sol Gelfman a pus-o undeva bine, la el în Palm Springs, 
iar un prieten de-al lui Mickey de la Departamentul Șerifului a 
emis ceva ce se cheamă ordin de restricţie. Dacă Tommy se 
apropie de Lucy, poliţia îl arestează. Mi-a spus că ţi-e 
recunoscătoare pentru ce-ai făcut. Nu i-am spus că ai făcut-o 
pentru bani. 

Buzz ignoră înțepătura și zâmbi. 

— Salut-o pe Lucy din partea mea. Spune-i că e atât de 
drăguță, încât aș fi făcut-o și pe gratis. 

Audrey izbucni în râs. 

— Ai fi făcut o laie pe gratis! Meeks, ce e între tine și Mickey? 

— Îţi răspund tot cu o întrebare: de ce vrei să știi? 

Audrey mai scoase două rotocoale, apoi stinse ţigara. 

— Pentru că ieri-seară a vorbit despre tine o oră întreagă. 
Pentru că zicea că nu-și dă seama dacă ești cel mai tâmpit 
deștept sau cel mai deștept tâmpit pe care l-a întâlnit vreodată 
și nu înțelege de ce-ţi dai banii la pariori tuciurii când ai putea 
plasa pariurile la el - fără niciun fel de dobândă. Zicea că numai 
tâmpiţilor le place pericolul, dar ţie-ţi place și nu ești tâmpit. 
Zicea că nu știe dacă ești curajos sau dement. Inţelegi ceva de- 
aici? 

Buzz văzu cuvintele rostite de Audrey înscrise pe piatra lui de 
mormânt - înghesuite bine, ca să încapă toate. li răspunse 
sincer, fără să-i pese cui îi va povesti tânăra spusele lui: 

— Domnișoară Anders, eu mă expun riscurilor de care lui 
Mickey îi e teamă pentru ca el să se simtă în siguranţă. Și el e 
un tip mic, și eu sunt un tip mic, dar poate că eu sunt un pic mai 
îndemânatic cu bastonul ăsta al meu. Mickey are mai multe de 
pierdut decât mine, așa că se sperie mai ușor. lar dacă eu sunt 
dement, înseamnă că el e deștept. Știi ce mă miră în discuţia pe 
care o avem acum, domnişoară Anders? 

Întrebarea întrerupse zâmbetul care începuse să-i înflorească 
lui Audrey - un zâmbet ce dezvelise doi dinţi cam strâmbi și o 
zgârietură pe buza inferioară. 

— Nu. Ce? 

— Că Mickey te apreciază atât de mult, încât discută cu tine 
asemenea chestii. Chiar mă miră. 

Zâmbetul lui Audrey se ofili. 

— Mă iubește. 

— Vrei să zici că apreciază favorurile pe care i le oferi. Ca 
atunci când eram polițist și smântâneam praful ăla alb pe care 
apoi i-l vindeam lui Mickey, nu lui Jack D. Așa am ajuns să fim 
prieteni buni, atât cât poate Mickey să fie prieten cu cineva. Dar 
mă miră că poate să fie atât de apropiat de-o femeie, atâta tot. 

Audrey își aprinse altă ţigară. Buzz interpretă gestul ca pe o 
mască pentru gânduri sumbre. Sporovăiala inocentă se dusese 
de râpă. Atunci spuse: 

— Îmi pare rău. N-am vrut să fiu atât de direct. 

Ochii lui Audrey se aprinseră. 

— Ba ai vrut, Meeks. Sigur că ai vrut. 

Buzz se ridică și făcu câţiva pași prin încăpere, întrebându-se 
cine alesese mobila aia ciudată: nevasta lui Mickey sau fosta 
stripperiţă, azi contabilă, care îl făcea să se simtă nervos, ca și 
cum dacă ar mai fi zis ceva ce nu trebuia, s-ar fi declanșat un 
pocnet de pistol. Încercă o altă abordare. 

— Lucruri frumoase. Ar fi păcat ca Jack D. să le găurească cu 
niște gloanţe. 

Vocea lui Audrey tremura. 

— Mickey și Jack încearcă să îngroape securea războiului. Jack 
vrea să intre în niște combinaţii cu el. Poate ceva droguri, poate 
un cazinou în Vegas. Meeks, mi-e drag Mickey și eu îi sunt dragă 
lui. 

Buzz auzi ultimele cuvinte ca pe un bang, bang, bang, bang. 
Luă fișicul de bani, îl îndesă în buzunar și spuse: 

— Mda, îi e drag să te ducă la Troc și Mocambo, fiindcă știe că 
fiecare bărbat de-acolo salivează după tine și se teme de el. Pe 
urmă o oră la tine și 'napoi la nevastă. E drăguţ că mai discutați 
amândoi câteodată, dar dacă mă-ntrebi pe mine, eu zic că te 
cam păcălești cu ovreiașul, care nici nu știe ce noroc are. 

Lui Audrey îi căzu falca. Țigara îi ateriză în poală. O ridică și o 
stinse. 

— Ești chiar atât de dement - sau atât de tâmpit? 

Bang, bang, bang, bang - artilerie grea. Buzz spuse: 

— Poate pentru că pur și simplu am încredere în tine. 

Apoi se duse la ea și o sărută pe Audrey Anders direct pe 
buze, ţinându-i capul cu o mână, în căușul palmei. Ea nu 
deschise gura și nu-l îmbrăţișă, dar nici nu-l împinse. Când Buzz 
își dădu seama că nu putea obţine mai mult, se desprinse de ea 
și pluti spre mașină, simțind nisipurile mișcătoare de sub pașii 
lui. 

(J 

Auzi bang, bang, bang, bang în timp ce se deplasa spre 
centru și întoarse pe toate fețele o serie de ricoșeuri legate de 
vechile lui gafe, ca să vadă cum păreau acelea în comparație cu 
ultima tâmpenie. 

În '33 se încăierase cu șase greviști bătăuși în faţă la MGM, 

încasase în umăr câteva bâte de baseball ghintuite cu ţinte, îi 
spulberase pe toţi cu bastonul și făcuse infecţie tetanică. Stupid, 
dar curajul de atunci l-a ajutat să fie primit în LAPD. 
_ La începutul lui '42 lucra pentru cei de la Controlul Străinilor. 
li aduna pe japonezi și îi caza în grajdurile de la hipodromul 
Santa Anita. S-a întâlnit cu un băiat plin de haz, Bob Takahashi, i 
s-a făcut milă de povestea lui și l-a luat într-un turneu în Tijuana 
- băutură, curve, curse de câini și un rămas-bun stropit cu 
lacrimi la frontieră. Bob o luase spre sud: un străin cu ochi oblici 
într-un pământ cu ochi rotunzi. Mare tâmpenie... dar și-a 
acoperit absenţa controlând o mașină suspectă la intrarea din 
San Diego, arestând patru cărăuși și capturând o jumate de kil 
de maryjane calitatea întâi. Golanii aveau emise pe numele lor 
nouăsprezece mandate de arestare de la LAPD. A primit o 
scrisoare de felicitare din partea forurilor superioare și patru linii 
gravate pe patul pistolului. O altă mișcare penibilă din care 
ieșise ca trandafirașul. 

Dar cea mai tare mișcare a sa a fost cea cu fratele lui, Fud. La 
trei zile după ce fusese eliberat din penitenciarul de stat din 
Texas, Fud s-a arătat la ușa sergentului detectiv Turner Meeks, 
l-a informat că tocmai jefuise un magazin de spirtoase în 
Hermosa Beach, bătându-l cu tocul pistolului pe proprietar, iar 
acum intenţiona să-i plătească cele șase miare pe care i le 
datora lui Buzz din suma furată. În timp ce Fud scormonea prin 
punga lui de hârtie îmbibată cu sânge, s-a auzit o bătaie în ușă. 
Buzz s-a uitat prin vizor și a văzut doi tipi în uniforme albastre. A 
decis că sângele e mai gros ca apa și a tras patru focuri cu 
revolverul de serviciu în peretele din camera de zi. Uniformele 

albastre au început să spargă ușa. Buzz l-a trimis pe Fud la 
subsol, l-a închis acolo, iar Fud a spart fereastra care dădea spre 
veranda din spate, călcând în picioare petuniile proprietăresei, 
cu care femeia se mândrea atât de mult. Când polițiștii au reușit 
să spargă ușa, Buzz le-a spus că era poliţist la LAPD și că 
atacatorul fusese un drogat pe care îl băgase în pușcăria din 
San Quentin, Davis Haskins, care în realitate fusese victima 
recentă a unei supradoze în Billings, Montana - reţinuse datele 
tipului în timp ce lucra la o extrădare. Poliţaii au mușcat, au 
chemat întăriri și au început să scotocească după fugar până în 
zori. Davis Haskins a ajuns pe prima pagină din Mirror și Daily 
News, iar Buzz a stat cu frica-n sân toată săptămâna și l-a silit 
pe Fud să șadă cuminte în pivniţă, ducându-i whisky, sendvișuri 
cu salam și reviste porcoase șutite de la Moravuri. Uite așa s-a 
fofilat atunci, graţie carismei lui de față palidă cu mate pestriţe 
și a unei bafte chioare, iar mai-marii din poliţie nu au aflat 
niciodată că un tip mort jefuise magazinul de spirtoase Happy 
Time, condusese un La Salle furat până în faţa ușii sergentului 
Turner „Buzz” Meeks, apoi trăsese câteva focuri de armă în 
peretele camerei de zi și o luase la picior. Un an mai târziu, când 
Fud a mierlit-o în tranșeele de la Guadalcanal, comandantul lui 
de escadron i-a trimis lui Buzz o scrisoare. Ultimele cuvinte ale 
fratelui mai mic sunau cam așa: „Spune-i lui Turner că-i 
mulțumesc pentru revistele porcoase și pentru sendvișuri”. 

Tâmpit, dement, sentimental, lunatic, idiot. 

Dar faptul că o sărutase pe Audrey Anders era și mai grav. 

Buzz opri în parcarea de la Primărie, transferă tot numerarul 
în cutia de gogoși și urcă în biroul lui Ellis Loew. Când intră, îi 
văzu pe Loew, Dudley Smith și Mal Considine stând la masă și 
vorbind toţi trei în același timp - chestii amestecate despre 
politai sub acoperire. Niciunul nu-și ridică privirea. Buzz îl fixă cu 
privirea pe Considine pentru prima oară în ultimii patru ani, 
după ce îi pusese coarne. Tipul arăta și acum mai mult a avocat 
decât a poliţist. Părul lui blond devenea tot mai cenușiu, iar insul 
plutea într-un aer de nervozitate care îl făcea să pară un pic 
dezorientat. 

Buzz bătu repede la ușă, așeză cutia pe un scaun și o 
deschise. Cei trei priviră spre el. Buzz își fixă ochii pe Considine. 
Ellis Loew dădu din cap ca un om de afaceri autentic. Dudley 
Smith zise „Bună, Turner, vechiul meu camarad!”, tot numai 

zâmbet. Considine îl privi și el, tot numai curiozitate, de parcă ar 
fi examinat un soi de reptilă pe care nu-l mai văzuse niciodată. 

Se priviră o vreme. Buzz zise: 

— Bună, Mal. 

Mal Considine îi răspunse: 

— Frumoasă cravată, Meeks. Pe cine-ai sugrumat ca s-o iei? 

Buzz râse. 

— Ce mai face fosta, locotenente? Mai poartă chiloţi cu 
găurice? 

Considine îl fixă intens, cu buzele tremurându-i. Buzz nu clipi. 
Avea gura uscată. 

Duel mexican. 

Jumate-jumate: Considine sau Dragna. 

Poate că mai amâna puţin să semneze acordul împotriva 
Pericolului Roșu. 


CAPITOLUL ZECE 


Două nopţi de coşmaruri și o zi plină de fundături. În cele din 
urmă a trebuit să se deplaseze în Malibu Canyon. 

In timp ce mergea spre nord pe autostrada Pacific Coast, 
Danny marcă întreaga expediţie ca pe o formulă de eliminare: 
să discute cu cei de pe lista crescătorilor de câini de luptă pe 
care o primise de la Moravuri și să obţină fie confirmari avizate, 
fie o negare a tezei doctorului Layman despre folosirea în timpul 
crimei a unui animal stârnit de sângele victimei. O astfel de 
bestie nu apărea în dosarele de la Omucideri - nici la comitat, 
nici la oraș. Dacă crescătorii de câini, care știau mai bine ca 
oricine ce era posibil și ce nu, râdeau la auzul ipotezei lor și o 
considerau o tâmpenie, poate că la noapte putea dormi fără să 
mai viseze dulăi înfometați, intestine și un jazz asurzitor. 

Incepuse cam așa: 

După Moonglow Lounge și după ce-o refuzase pe Janice 
Modine, i-a venit ideea să-și facă un dosar personal despre 
moartea lui Goines, să noteze orice fel de informaţie, să strângă 
copiile la indigo ale autopsiei și copiile rapoartelor, să-i 
servească lui Dietrich rezumate insipide și să se concentreze 
asupra documentaţiei sale, asupra cazului său - cazul de crimă 
pe care va continua să-l investigheze chiar dacă nu-l va prinde 

pe nenorocit înainte ca șeful să-i zică „Stop”. Opri la Hollywood 
Ranch Market, cumpără un braţ de cutii de carton, plicuri mari, 
etichete colorate, caiete dictando, hârtie de scris și indigouri și 
se duse acasă, permițându-și două păhărele de I.W. Harper în 
plus, în semn de apreciere pentru abnegaţia lui. Tăria îl trânti pe 
canapea - și deveni macabru. 

Mutilările lui Goines în culori vii, cinematografice. Mate și 
penisuri uriașe, învinețite, văzute într-un prim-plan atât de 
apropiat, încât la început nu-și dădu seama ce erau. Câinii 
dădeau târcoale grozăviei, iar el se afla în mijlocul lor: Omul 
Cameră filmând, până când se prinse și el în horă și începu să 
muște. 

Două nopți la rând. 

Cu o zi de rahat între ele. 

Consideră prima noapte un rezultat horror al unui caz 
frustrant și al lipsei de alimente din sistem. Dimineaţa comandă 
ouă, slănină, cartofi, pâine prăjită și prăjiturele la Wilshire 
Derby, apoi se duse la biroul central al LASD și trecu în revistă 
dosarele cu crime. Niciun asasinat comis cu ajutorul animalelor, 
iar singurele înjunghieri homosexuale vag asemănătoare erau 
cazuri rezolvate definitiv - certuri între iubiţi, cu vinovatul 
arestat, încă în pușcărie sau executat de statul California. 

Acum urma partea de rahat. 

O sună pe Karen Hiltscher și o convinse să dea niște telefoane 
la câţiva muzicanți din oraș, care ar fi putut aranja unele 
spectacole pentru Goines, și la cluburile de jazz din L.A. care l-ar 
fi putut angaja direct. Îi spuse să sune și la celelalte secţii ale 
departamentului și să le solicite să verifice dosarele lor cu jafuri, 
în căutarea unor eventuale cazuri de interpreţi de jazz infractori, 
care puteau fi cunoștințe de-ale lui Goines. Fata a acceptat cu 
greu. El i-a transmis sărutări prin telefon și i-a promis să sune 
după rezultate, deplasându-se din nou la sindicatul local 3126. 

Acolo femeia de la birou îl lăsă să se mai uite o dată prin 
dosarul Trombonului Total, iar Danny își notă cluburile la care 
Marty apărea începând cu anul 1936, cu tot cu adresele lor. Îşi 
petrecu restul zilei colindând prin foste cluburi de jazz, care 
acum erau spălătorii sau chioșcuri cu hamburgeri - spaţii care 
trecuseră prin multe mâini de proprietari și spaţii care aveau 
aceiași proprietari de ani de zile. Primi de la toţi același răspuns: 
o înălțare din umeri, cuvintele „Care Marty?” și o expresie 

neîncrezătoare la auzul menţionării muzicanţilor spărgători de 
case și a unui complice cu fața bandajată. 

In amurg o sună pe Karen pentru a afla rezultatul. Nicio 
surpriză: mai multe „Care Marty?” și un număr de unsprezece 
indivizi scoși din dosarele cu spărgători de case - șapte negri, 
doi mexicani și doi albi al căror dosar de pușcăriași consemna 
grupele de sânge AB-IV și 0-I cu Rh negativ. Rahat pur, nediluat. 

Işi aminti atunci de promisiunea făcută lui Janice Modine. 
Sună la secţia de poliţie San Dimas și vorbi cu șeful de tură 
responsabil cu anchetarea furturilor de piese auto. John 
Lembeck se afla în continuare în arestul secției de poliţie, fiind 
interogat la greu pe tema altor furturi de automobile. Danny îi 
spuse individului povestea cu informatorul, insistând că 
Lembeck era ca și mort dacă ajungea la penitenciar. Șeful de 
tură acceptă să declanșeze procedura de eliberare. Danny știa 
că săracu' Jungle John urma să primească mai întâi o cafteală 
dură - dar nici pe jumătate la fel de rea ca păruiala pe care i-o 
va administra el. 

Reveni la apartamentul lui, înghiţi patru păhărele de I.W., 
după care se puse pe treabă și întocmi dosarul, cu etichete 
colorate lipite pe diversele secțiuni: „Interogatorii”, „Eliminări”, 
„Cronologie”, „Piste”, „Probe materiale”, „Istoric”. În timp ce 
compunea un rezumat detaliat, un gând nu-i dădea deloc pace: 
unde locuise Marty Goines de când plecase de la Lexington 
State și până la moartea lui? Gândul avu ca rezultat un apel 
adresat telefonistei de serviciu de la spital, pentru a verifica 
dacă mai existaseră și alţi pacienţi din California eliberaţi cam în 
aceeași perioadă cu Goines. Răspunsul, după ce rămase la 
telefon pe linia interurbană timp de douăzeci de minute: 
niciunul. 

Urmară oboseala, crampele de la scris și somnul. Patru 
păhărele bonificaţie și zvârcoleala din așternut l-au făcut să 
adoarmă ca mort și să se întâlnească din nou cu câinii și cu 
Omul Cameră, care acum avea colți - ai lui - și mușca o morgă 
întreagă de cadavre cu grupa de sânge 0-I, aliniate pe mesele 
de piatră. Dimineaţa și un nou mic dejun copios îl convinseră să 
lucreze la eliminarea unei astfel de variante. Sună la Moravuri, 
primi lista crescătorilor de câini de luptă și sfatul să nu sară 
calul cu tipii: toate fermele de câini din Malibu Canyon erau 
conduse de gagii duri și cam săriţi de pe fix, veri cu cei din 

Tennessee. Ei nu făceau altceva decât să prăsească aici câini 
pitbull, ceea ce nu era ilegal, și nu îi puneau să lupte decât în 
South L.A. De la război încoace niciunul dintre ei nu fusese 
condamnat pentru organizarea de lupte de câini ilegale. 

Danny ieși de pe autostrada Pacific Coast, intră pe Canyon 
Road și urcă pe drumul de ţară printre dealurile acoperite cu o 
vegetaţie pitică, brăzdate de râuleţe și scăldate în soare. Era un 
drum îngust. In stânga se puteau vedea taberele pentru copii, 
câteva grajduri și, din când în când, câte un club de noapte, iar 
în dreapta un parapet pus în calea pădurii verzi-maronii. Diverse 
semne indicau direcţii spre poieniţe, case și oameni. Danny zări 
acoperișurile unor vile în stil Tudor și coșurile unor cabane de 
lemn extravagante. Incet-încet, calitatea terenului scădea - fără 
vedere la ocean, fără briza mării, cu stufăriș tot mai des, fără 
locuinţe. Când ajunse pe culme la Malibu Ridge și începu să 
coboare, simţi că fermele de câini trebuie să fie aproape. 
Priveliștea era acum punctată de prelatele unor colibe, iar 
pelicula de căldură cobora la nivelul solului, fiindcă formele de 
vegetație producătoare de umbre dispăruseră. 

Ofiţerul de la Moravuri cu care vorbise menţionase faptul că 
toate cele trei ferme trebuiau să apară cam după vreo doi 
kilometri de mers pe drumul de acces și erau anunţate de un 
semn pe care scria CAȚEI PITBULL - PIESE AUTO. Danny dădu 
peste semn exact în locul în care drumul cu două benzi se 
îngusta, devenind o fâșie subţire, la capătul căreia se zărea San 
Fernando Valley. Işi continuă parcursul pe acel drum de ţară, 
chinuind șasiul vechiului său Chevrolet preţ de vreun kilometru. 
De-o parte și de alta a mașinii răsăreau colibe mici, ca ale 
culegătorilor de fructe. Apoi le văzu: trei cabane făcute din 
blocuri de zgură presată și încercuite cu sârmă ghimpată, trei 
curți în care zăceau osii de mașină, schimbătoare de viteze și 
blocuri motor, trei ferme individuale de câini solizi și spătoși. 

Danny trase lângă împrejmuire, își fixă insigna pe rever și 
claxonă - din consideraţie pentru locuitorii colibelor. La auzul 
zgomotului, câinii se porniră să latre. Danny veni cât putu de 
aproape de sârma ghimpată și se uită la ei. 

Nu erau câinii din somn - negri, cu păr scurt și lucios și cu 
dinţi albi. Erau cafenii și cenușii sau pătați, cu pieptul lat, fălcile 
groase și numai mușchi. N-aveau enormele organe genitale ale 
celor din vis. Lătratul lor nu se confunda cu pecetea morţii. Nu 

erau urâţi. Erau doar niște animale prăsite pentru scopuri urâte. 
Danny îi privi cu atenţie pe cei legaţi în apropierea lui, 
întrebându-se ce-ar face dacă i-ar mângâia pe creștet, apoi le 
spuse că îi părea bine că nu erau ca alţi câini pe care Îi 
cunoștea. 

— Violu', Firiz și Trenul Nopţii. Câinii ăștia au câștigat 
împreună șaisprezece lupte. Record absolut în Southern 
California pentru crescătoria unui singur om. 

Danny se întoarse cu faţa spre voce. Un bărbat foarte gras, în 
salopetă, stătea la stânga lui, în faţa intrării într-o cabană. Purta 
ochelari cu lentile groase și, probabil, nu vedea foarte bine. 
Danny desprinse insigna și o băgă în buzunar, gândindu-se că 
omul era vorbăreț și îl putea îmbrobodi făcând pe tipul de la 
asigurări. 

— Am putea vorbi un pic despre câinii ăștia? 

Omul se apropie agale de gard, clipind des și silindu-se să-l 
distingă mai bine pe Danny. Spuse: 

— lo-s Booth Conklin. Te interesează să cumperi un pitbull 
bun? 

Danny examină ochii lui Booth Conklin - unul ce luneca liber 
în orbită, celălalt tulbure și ciupit de cataractă. 

— Dan Upshaw. Ai putea începe cu câteva informaţii despre 
ei. 

Conklin spuse: 

— Pot mai mult de-atăt. 

Se duse la cușca unui câine pătat și trase zăvorul. Bestia o 
zbughi afară, izbindu-se de gard cu labele din faţă și lingând 
apoi sârma. Danny se lăsă pe vine și îi scărpină botul, iar printre 
degete îi alunecă o limbă lungă și roz. 

— Bravo, băiatu', bine, băiatul! 

Acum era sigur că teoriile lui Layman nu erau decât niște 
teorii. 

Booth Conklin se întoarse cu o bucată de lemn în mână. 

— Prima lecţie când e vorba de un pitbull e să nu vorbești cu 
el cum vorbești cu un copil, că nu te mai respectă. Lu' Violu' 
ăsta îi place să și-o frece de picioarele oamenilor și nu vrea 
decât să-ţi ude pantalonii. Văru-meu, Wallace, i-a zis Violu’, 
pentru că se suie pe orice cu gânduri rele. Jos, Violu', jos! 

Câinele continua să-i lingă degetele lui Danny. Booth Conklin 
îi arse una peste fund cu lemnul. Violu' scheună, se dădu înapoi 

și se lăsă pe spate, frecându-și spinarea pe pământ, cu toate 
cele patru labe zvâăcnindu-i în aer. Danny își simţi pumnii 
încleștându-se. Conklin îndesă bățul în gura câinelui. Pitbullul își 
încleștă fălcile. Conklin îl ridică, ţinându-l în aer la înălțimea 
braţului. Danny rămase cu gura căscată în fața unei asemenea 
demonstrații de forță. 

Conklin vorbea foarte calm, de parcă nu era nicio scofală să ţii 
suspendate peste treizeci și cinci de kilograme de câine în vârful 
unui băț. 

— Câinii ăștia pot fi răi de tot, așa că trebuie să-ndure cât 
cuprinde. Nu-ţi vând niciunul dacă ai de gând să-l cocoloșești. 

Violu’ atârna ferm și se auzea cum îi vibrează mărâiturile în 
gâtlej. Fiecare mușchi îi era perfect conturat. Danny se gândi că 
animalul din faţa lui era întruchiparea ideală a frumuseţii rele. 

— Trăiesc într-un apartament, așa că nu pot ţine un câine, 
zise el. 

— Ai venit doar să căști gura? 

Mârâiturile  Violului deveneau tot mai groase și mai 
satisfăcute. Biluţele i se întăriră și îi înflori o erecţie. Danny se 
uită în altă parte. 

— Mai mult ca să pun niște întrebări. 

Conklin miji ochii - niște tăieturi orizontale de dincolo de două 
funduri de pahar. 

— Nu ești poliţist, nu-i așa? 

— Nu, sunt anchetator la o firmă de asigurări. Mă ocup deo 
revendicare într-un caz de crimă. Cred că m-ai putea ajuta dacă 
mi-ai răspunde la câteva întrebări. 

Conklin zise: 

— Sunt un tip săritor. Nu-i așa, Violu’? 

Individul tot ridica și cobora bățul, iar încheietura mâinii îi 
zvâcnea când câinele se încorda în aer. Violu’ mărâia, scheuna, 
gâfâia. Danny își dădu seama ce se întâmplă și se fixă asupra 
fundurilor de pahar. Violu' scăpă un ultim 
mârâit/scheunat/gâfâit, descleștându-și apoi colții și căzând la 
pământ. Conklin râse. 

— Văd că n-ai niciun pic de simţ al umorului când vine vorba 
de un pitbull. Pune întrebări, băiete! Am un văr care-i la 
asigurări, așa că am o simpatie pentru rasa asta. 

Violu’ se strecură pe sub gard și își frecă botul de genunchiul 
lui Danny. Danny făcu un pas înapoi. 

— O revendicare într-un caz de omor. Știm că asasinul a fost 
un bărbat, dar legistul crede că ăla ar fi asmuţit un câine, un 
coiot sau un lup asupra victimei după ce-a murit. Cum ţi se pare 
ideea? 

Conklin își vâri o scobitoare în gură și mestecă vorbele în jurul 
ei. 

— Domnule, eu cunosc familia canină destul de bine, iar 
coioții și lupii nu se pun - decât dacă asasinul i-a prins, i-a 
înfometat și-a lăsat mortu' într-un loc unde puteau să-l sfârtece 
liniștiți. Ce stricăciuni i-au făcut mortului tău? 

Danny se uită la Violu', care se încolăci sătul, cu mușchii 
destinși, pregătindu-se să doarmă. 

— Localizate. Urme de dinţi pe stomac, intestinele mușcate și 
supte. Trebuie să se fi întâmplat într-un spațiu închis, pentru că 
trupul era curat atunci când l-a găsit poliția. 

Conklin pufni: E 

— Atunci elimină coioţii și lupii. Aia ar înnebuni și l-ar hali de 
tot. Și pe javrele alea nu prea poţi să le ţii închise în casă. Te 
gândeai la un pitbull? La câini? 

— Da, dacă e cazul. 

— Sunteţi siguri că mușcăturile nu-s de om? 

— Nu, nu suntem siguri. 

Booth Conklin arătă spre cuștile câinilor: 

— Domnule, io mă ocup de fermele astea trei pentru verii mei 
și știu să obţin ce vreau de la un câine. Dac-aș fi atât de nebun 
încât să vreau ca unul din căţelușii mei să halească matele 
vreunui tip, cred că aș găsi cum să-i pun s-o facă. Dar îţi spun că 
io-s unul din ăia de-i plac sporturile sângeroase și nu-mi pot 
imagina vreo ființă umană care să facă ce mi-ai zis. 

Danny spuse: 

— Da' dac-ai vrea, cum ai face-o? 

Conklin îl mângâie pe Violu' pe spate, iar câinele începu să 
dea leneș din coadă. 

— L-aș înfometa, l-aș ţine închis, aș pune cățele în călduri să 
umble prin fața cuștii și l-aș înnebuni rău de tot. l-aș pune o 
botniță, i-aș lega picioarele din spate și i-aș strânge puţulica 
într-un ham, ca să nu și-o mai poată freca. Mi-aș pune mănuși 
de plastic și i-aș freca-o până ar fi gata să ejaculeze, apoi l-aș 
strânge de biluțe, ca să nu mai poată termina. Aș face rost de 
niște sânge menstrual de câine și l-aș stropi în ochi și nări timp 

de o săptămână, până când ajunge să se gândească la el ca la 
hrană și sex. Pe urmă, când mi-am găsit mortu', aș turna niște 
sânge de-ăla de păsărice exact acolo unde-aș vrea să muște. Și 
mai știi ceva, domnule? Aș ţine o pușcă pe-aproape, în caz că 
bestia turbată s-ar gândi să mă mănânce și pe mine. Te 
mulțumește răspunsul? 

Danny se gândea: niciun animal. Nu se potrivea. Dar lasă-l pe 
Layman să facă niște biopsii pe organele lui Goines - pe cele de 
lângă mușcături -, ca să verifice dacă acolo există și un al doilea 
tip de sânge, neuman. Îi puse lui Booth Conklin o întrebare cu 
bătaie lungă: 

— Ce fel de oameni cumpără câini de-aici? 

— Băieţii morţi după sporturi sângeroase, da' nu porcării ca 
alea de care mi-ai spus. 

— Luptele de câini nu sunt cumva ilegale? 

— Dacă știi pe cine să ungi, nu mai e lege. Sigur nu ești 
polițai? 

Danny dădu din cap. 

— Amalgamated Insurance. Auzi, nu-ţi amintești să fi vândut 
cândva în ultimele șase luni vreun câine unui tip înalt, cărunt, 
între două vârste? 

Conklin îi trase un șut slab lui Violu’. Câinele se scutură, se 
ridică și se duse în cușca lui. 

— Domnule, clienţii mei sunt băieţi tineri, cu camionete, și 
negrotei care vor să aibă cel mai rău câine de pe stradă. 

— Și niciunul dintre clienţii tăi nu arată altfel? Neobișnuit? 

Booth Conklin izbucni în râs cu atâta poftă, încât aproape că 
înghiţi scobitoarea. 

— Pe vremea războiului niște tipi cu filme mi-au văzut firma, 
au venit și mi-au zis că vor să facă un filmuleţ de casă cu niște 
câini cu măști și costume care se luptă pe viaţă și pe moarte. 
Le-am vândut doi câini de douăzeci de dolari pentru un sutar 
fiecare. 

— Au făcut filmul? 

— Nu am văzut reclama la Grauman's Chinese, așa că de 
unde să știu? Pe undeva pe-aproape de plajă e un spital pentru 
tipii de la Hollywood care vor să se lase de băutură. Cred că 
vizitau pe cineva de-acolo din Valley când mi-au văzut firma. 

— Era vreunul din ei înalt și cărunt? 

Conklin dădu din umeri. 

— Nu-mi amintesc. Unul avea un accent haios, european - 
asta-mi amintesc. Plus că ochii mei nu-s cei mai buni din lume. 
Ai terminat cu întrebările, fiule? 

Nouăzeci și cinci la sută împotriva teoriei momelii cu sânge. 
Poate că așa o să scape și el de coşmaruri. Restul erau detalii 
inutile despre extravaganţa celor de la Hollywood. Danny spuse: 

— Mulţumesc, domnule Conklin. Mi-ai fost de mare ajutor. 

— Plăcerea a fost de partea mea, fiule. Mai treci. Violu’ te 
place. 

e 

Danny se înapoie la secție și, deși nu-i era foame, comandă 
un hamburger, cartofi prăjiţi și lapte, mâncă jumătate și îl sună 
pe Layman la morgă. 

— Norton Layman la telefon. 

— Danny Upshaw, doctore. _ 

— Eşti exact omul pe care voiam să-l sun. Întâi știrile mele 
sau ale tale? 

Danny avu o viziune: Violu’ crâmpoţind secţiunea mediană a 
lui Marty Goines. Aruncă restul hamburgerului la coș și spuse: 

— Ale mele. Sunt convins că urmele de dinţi sunt umane. 
Tocmai am vorbit cu un om care crește câini de luptă și mi-a 
spus că ipoteza ta e posibilă, dar ar lua multă pregătire și nu 
cred că omorul a fost chiar atât de premeditat. Mi-a spus că 
sângele menstrual al unei căţele ar constitui cea mai bună 
momeală și m-am gândit să faci niște teste pe organele 
respective, ca să vezi dacă nu găsești alt tip de sânge decât cel 
uman. 

Layman oftă. 

— Danny, municipalitatea din Los Angeles l-a incinerat azi- 
dimineață pe Martin Mitchell Goines. Dacă după efectuarea 
autopsiei nu revendică nimeni trupul decedaţilor timp de 
patruzeci și opt de ore, ajunge cenușă. Totuși am și niște vești 
bune. 

Danny se gândi „Rahat!”, dar zise: 

— Dă-i drumul! 

— Tăieturile de pe spate erau interesante. Mi-au amintit de 
cartea lui Gordon Kienzle despre răni. O știi? 

— Nu. 

— Ei bine, Kienzle e un medic patolog care a început ca 
stagiar la Urgenţe. Era fascinat de agresiunile fără omor și a 

alcătuit un volum cu fotografii și specificaţii despre rănile 
provocate de atacurile umane. Am consultat cartea respectivă și 
tăieturile lui Martin Mitchell Goines sunt identice cu mostrele 
trecute la categoria „băţul zoot” - un băț scurt, cu o lamă sau 
niște lame atașate la un capăt. Bețele zoot se foloseau prin 
'42-'43. Erau foarte folosite de găștile anti-mexicane, iar 
polițiștii de intervenţie le utilizau pentru a tăia anumite 
elemente hispanice recalcitrante, care purtau costume zoot. 

Cercetează dosarele de la Omucideri și la LAPD, și la LASD, și 
vezi omorurile cu bete zoot. Danny spuse: 

— E un indiciu valoros, doctore. Mulţumesc. 

— Încă nu-mi mulţumi. Am verificat dosarele chiar înainte să 
te sun. Nu există niciun caz de crimă de acest gen. Un prieten 
de-al meu din LAPD, de la Brigada de Intervenţii, mi-a spus că 
nouăzeci și nouă la sută din atacurile cu bețe zoot ale albilor 
asupra mexicanilor n-au fost raportate niciodată, iar mexicanii 
n-au sărit unul la celălalt cu un asemenea băț. Il consideră un 
instrument murdar sau ceva de genul ăsta. Dar rămâne totuși 
un indiciu. 

Călușul de bumbac care sufocă, mâini sau cordon care 
strangulează, mușcături de dinţi și acum tăietura cu băţul zoot. 
De ce există atâtea forme de brutalitate? Danny spuse: 

— Ne vedem la cursuri, doctore. 

Puse telefonul în furcă și se întoarse la mașină, doar ca să se 
mai miște un pic. Jungle John Lembeck se sprijinea de capotă, cu 
fața tumefiată și un ochi învineţit și închis. Spuse: 

— Au fost foarte duri cu mine, domnu' Upshaw. Nu i-aș fi zis 
lui Janice să vă spună, numai că m-au bătut foarte tare. Sunt 
jucător, domnu’ Upshaw. Așa că dacă vrei să mi-o plătești, 
înțeleg. 

Danny strânse pumnul drept și se pregăti să lovească, dar 
imaginea lui Booth Conklin și a câinilor lui îl opri. 


CAPITOLUL UNSPREZECE 


Trabucurile erau cubaneze, havane, iar aroma lor îl făcu pe 
Mal să-și dorească să nu se fi lăsat de fumat. Tirada lui Herman 
Gerstein și acompaniamentul lui Dudley Smith - zâmbete, 
gesturi, mici chicoteli - îl făcură să-și dorească să se întoarcă la 

Academia LAPD, ca să intervieveze recruți pentru rolul de tânăr 
idealist de stânga. Trecuse aproape o zi întreagă, dar nu 
apăruse niciun candidat cât de cât potrivit pentru rolul de 
cârtiţă, iar după părerea lui, dacă începeau interogatoriile fără 
să aibă un om gata să joace rolul de agent sub acoperire, ar fi 
făcut o greșeală. Numai că Ellis Loew și Dudley, incitaţi de 
murdăriile psihiatrice confidenţiale din dosarele lui Lesnick, erau 
nerăbdători să demareze spectacolul și uite că tocmai se 
pregăteau să-i abordeze pe Mondo Lopez, Sammy Benavides și 
Juan Duarte, membri ai AUFT ce jucau rolurile unor indieni pe 
platoul de filmare unde se turna Masacrul tomahawkului. lar 
acum tirada lui Gerstein îl făcea și mai nervos. 

Șeful de la Variety International se agita în spatele biroului, 
gesticulând cu havana lui, iar Mal nu și-l putea scoate din cap pe 
Buzz Meeks, care se strecurase din nou în viaţa lui - în cel mai 
rău moment posibil. 

— ... Și vă pot spune, domnilor, că prin rezistență pasivă și 
alte măgării comuniste, cei din AUFT îi vor provoca pe tipii din 
Teamsters să le tragă câteva la fund, ceea ce va face ca inșii din 
AUFT să iasă bine, iar noi rău. Comuniștilor le place să fie 
bruscaţi. Vor înghiţi orice cantitate de rahat, vor zâmbi ca și 
cum ar fi file de somon și vor cere încă o tură. Vor întoarce 
celălalt obraz, apoi te vor mușca de cur. Ca acei pachucos!? de 
pe platoul 23. Golani în costume zoot care și-au făcut rost de 
carnete de sindicalist, de autorizaţia să le facă mizerii altora și 
să creadă că rahatul lor nu pute. Oare am eu dreptate sau 
Eleanor Roosevelt e lesbi? 

Dudley Smith râse cu zgomot. 

— Și zău că tare-i mai place să lingă prin păr! Am auzit că-i 
place și carnea mai tuciurie. Și știm cu toţii despre slăbiciunea 
răposatului Franklin pentru terrieri negri pitici. Domnule 
Gerstein, locotenentul Considine și cu mine am vrea să vă 
mulțumim pentru contribuţiile aduse la cauza noastră și pentru 
ospitalitatea oferită în această dimineaţă. 

Mal înţelese aluzia și se ridică. Herman Gerstein întinse mâna 
spre un umidificator și înșfăcă o mână de trabucuri. Dudley se 
ridică în picioare. Gerstein se repezi la ei ca un fundaș, le 
strânse mâinile energic și le îndesă trabucurile în toate 


12 Pachuco - tânăr mexican american. Termenul se referă de obicei la tinerii care se 
îmbracă extravagant și fac parte dintr-o gașcă. (n.r.). 

buzunarele care îi stăteau în cale, conducându-i spre ușă cu 
palme zdravene, prietenești, trântite pe spate. Când închise ușa 
în urma lor, Dudley spuse: A 

— Nici urmă de subtilitate în limbaj. Il poţi scoate pe evreu din 
gunoi, dar nu poţi scoate gunoiul din evreu. Ești gata de 
interogatoriu, căpitane? 

Mal privi în jos, spre demonstranţii AUFT, văzu din spate o 
femeie în pantaloni și se întrebă dacă nu cumva era Claire De 
Haven. 

— În regulă, /ocotenente! 

— Ah, Malcolm, cât de spirituali suntem! 

Luară ascensorul privat al lui Herman Gerstein până la parter 
și traversară un coridor care șerpuia prin două studiouri de 
filmare. Construcţiile, acoperite cu o stucatură bej, erau înalte 
cât un siloz și teșite la vârf, cu niște plăcuţe de plastic alb 
deasupra ușilor de la intrare, unde scria titlul filmului, regizorul 
și orele de turnare. Pe lângă ei trecură în trombă actori pe 
biciclete - cowboys, indieni, jucători de baseball, soldaţi în 
uniformele Revoluției Americane.  Cărucioare motorizate 
transportau aparatele de filmat. Tehnicienii erau adunați 
ciorchine lângă un cărucior cu gustări, unde un centurion roman 
servea gogoși și cafea. Platourile interioare se extindeau 
aproape jumătate de kilometru, iar numerele negre de deasupra 
uşilor le delimitau unele de altele. Mal mergea în fața lui Dudley 
Smith, recapitulând în minte murdăriile din dosarele Benavides/ 
Lopez/ Duarte și sperând că o abordare a indivizilor în timpul 
activităţii nu ar însemna prea mult și prea repede. 

Dudley îl ajunse din urmă în fața platoului cu numărul 23. Mal 
apăsă pe butonul soneriei. O femeie îmbrăcată ca o barmaniţă 
din Vestul Sălbatic le deschise ușa și făcu un balon de gumă de 
mestecat, pe care îl sparse în nasul lor. Mal îi arătă insigna și 
legitimaţia. 

— Suntem de la Procuratura Districtuală și vrem să vorbim cu 
Mondo Lopez, Juan Duarte și Sammy Benavides. 

Fata din Vestul Sălbatic mai pocni un balon de gumă, apoi li 
se adresă cu un accent de Brooklyn: 

— Filmează. Sunt niște tineri indieni îndărjiţi, gata să atace 
fortul, dar bătrânul și înțeleptul șef de trib nu-i lasă. Termină în 
câteva minute și puteți... 

Dudley interveni: 

— Nu ne interesează rezumatul filmului. Dacă le spui că 
suntem de la poliţie, își vor ajusta agenda lor încărcată în așa fel 
încât să ne poată primi. Și, te rog, fă-o acum! 

Fata își înghiţi guma și o luă înaintea lor. Mal se gândi: e un 
cuceritor, nu-l lăsa să conducă ostilitățile. 

Platoul avea un aer de peșteră: pereţi acoperiţi cu cabluri, 
reflectoare, aparate de filmat pe cărucioare cu rotile, niște cai 
anemici legaţi de stâlpi și lume care lâncezea, fără să facă 
absolut nimic. Chiar în mijloc se găsea un cort indian măsliniu, 
confecționat în mod evident din surplusurile armatei, cu 
simboluri indiene pictate pe fețele cortului cu lac roșu, de 
acadea, ca să dea impresia că ar aparține vreunei brave 
căpetenii. Asupra cortului și a celor patru actori care stăteau pe 
vine în faţa lui - un bătrân alb, pseudo-indian, și trei mexicani 
pseudo-indieni sub treizeci de ani - erau aţintite camere de 
filmat și reflectoare pe trepiede. 

Fata îi opri la câţiva pași în faţa camerelor, șoptindu-le: 

— lată-i. Aia care par niște amanți /atino. 

Bătrânul șef de trib intona cuvinte de pace. Cei trei tineri viteji 
rostiră - cu un accent mexican curat - niște replici despre ochii 
albi ce vorbeau cu o limbă despicată. Cineva strigă „Stop!” și 
întreaga scenă deveni o mare tulbure de trupuri în mișcare. 

Mal se strecură spre cei trei, care își scoteau ţigările și 
brichetele din pieile pieilor-roșii. Indivizii își dădură seama 
imediat că e poliţist. Atunci apăru și Dudley Smith, iar vitejii își 
aruncară unul altuia priviri speriate. 

Dudley le arătă insigna de poliţist. 

— Poliţia. Vorbesc cu Mondo Lopez, Juan Duarte și Samuel 
Benavides? 

Cel mai înalt dintre viteji își desfăcu elasticul care îi strângea 
coada de cal și dezvălui o coafură pachuco - coadă de rață la 
spate, mot în faţă. 

— Eu sunt Lopez, zise el. 

Mal se decise să atace în forță: 

— Poate îi prezinţi și pe prietenii dumitale, domnule Lopez. N- 
avem toată ziua la dispoziţie. 

Ceilalţi doi se îndreptară de spate și făcură un pas înainte, 
mișcarea fiind pe jumătate una de pură bravadă, pe jumătate 
una de supunere în faţa autorităţilor. Mal se gândi că cel scund 
și musculos era Duarte, fost lider de grup Sinarquista, cei cu 

costume zoot și banderole cu svastici, recuperat apoi de Partidul 
Comunist, iar amicul lui lungan era Benavides, domnul Secretos 
în hârtiile doctorului Lesnick, un tip cu un dosar extrem de 
plictisitor, cu excepţia unei ședințe dedicate unui episod în care 
un Sammy de doisprezece ani își molesta sora de nouă ani, 
punându-i o lamă la beregată. Amândoi păreau nervoși și se 
bălăngăneau tăcuţi. Musculosul zise: 

— Eu sunt Benavides. 

Mal arătă spre o ușă laterală, apoi duse mâna la acul de la 
cravată - un semn de cod LAPD care însemna Lasă-mă pe mine. 

— Numele meu e Considine, iar el e locotenentul Smith. 
Suntem de la Procuratura Districtuală și am vrea să vă punem 
câteva întrebări. Doar niște chestii de rutină, după care vă 
puteţi întoarce numaidecât la muncă. 

Juan Duarte zise: 

— Avem de ales? 

Dudley pufni. Mal îi puse o mână pe braţ. 

— Da. Aici sau în arestul tribunalului. 

Lopez arătă cu bărbia spre ieșire. Benavides și Duarte îl 
urmară, își aprinseră ţigările și ieșiră cu toţii afară. Actorii și 
tehnicienii făcură ochi mari văzând migraţia pieilor-roșii cu feţe 
palide. Mal plănuia să-i ia tare, să fie dur la început, apoi s-o 
lase mai moale, după care Dudley să pună întrebările dure, iar 
el să revină ca salvator: marea vrăjeală, care să-i transforme în 
martori utili acuzării. 

Cei trei se opriră din marșul lor chiar înainte de ieșire și se 
sprijiniră nonșalanţi de perete. Dudley se postă în stânga lui Mal, 
cam cu un pas mai în spate. Mal îi lăsă să fumeze în tăcere, apoi 
zise: 

— Măi-măi, dar știu că aţi făcut-o de oaie! 

Trei perechi de ochi aţintiţi în jos, trei indieni falși într-un nor 
de fum de ţigară. Mal îl abordă pe liderul grupului: 

— Pot să te întreb ceva, domnule Lopez? 

Mondo Lopez își ridică privirea. 

— Sigur, domnule poliţist. 

— Domnule Lopez, dacă nu mă înșel, duci acasă cam în jur de 
un Sutar, nu-i așa? 

Mondo Lopez spuse: 

— Optzeci și nouă și ceva. De ce? 

Mal zâmbi. 

— Păi, câștigi aproape cât mine, iar eu am terminat un colegiu 
și am șaisprezece ani de experiență ca poliţist. Voi toţi ați 
renunţat la liceu, nu? 

O privire rapidă făcu ștafeta între cei trei. Lopez se strâmbă, 
Benavides dădu din umeri și Duarte trase un fum lung din 
țigară. Mal observă că toţi trei se raliau mult prea curând 
împotriva lui, așa că îndulci tonul: 

— Staţi să vă spun de ce am pomenit de așa ceva. Pentru că 
întotdeauna aţi învins legile probabilității. Aţi făcut parte din 
bande de stradă sau din Sinarquista, aţi stat câteva stagii pe la 
ceva școli de corecție, dar aţi rămas curaţi. E impresionant. Și 
noi n-am venit ca să vă ridicăm pentru ceva ce v-aţi făcut unii 
altora. 

Juan Duarte își stinse ţigara. 

— Vrei să zici că e vorba de prietenii noștri? 

Mal își scormoni creierul după muniţie din dosare și alese 
informaţia că după Pearl Harbor toţi trei încercaseră să se 
înroleze în forțele armate. 

— Păi, m-am uitat la dosarele voastre de recrutare. Aţi ieșit 
din banda aia, aţi încercat să luptaţi împotriva japonezilor, aţi 
fost de partea câştigătorilor la Sleepy Lagoon. Când aţi greșit, 
aţi recunoscut. Pentru mine e un semn că sunteți băieţi de 
treabă. 

Sammy Benavides spuse: 

— La voi în dicţionare un băiat de treabă e un turnător, 
domnu'... 

Duarte îl făcu să tacă, trăgându-i un cot. 

— Cine încercaţi să ne spuneţi că nu-i de treabă? Cine vreți să 
greșească? 

În sfârșit o deschidere potrivită. 

— Ce-aţi zice de Partid, domnilor? Ce-aţi zice de unchiul Joe 
Stalin, care s-a băgat sub cuverturi cu Hitler? Ce-aţi zice de 
lagărele de sclavi din Siberia și de toate măgăriile pe care le-a 
făcut Partidul în State, fără să sufle o vorbă despre ce se 
întâmpla în Rusia? Domnilor, sunt polițist de șaisprezece ani și 
nu i-am cerut niciodată cuiva să-și toarne prietenii. Dar îi voi 
cere oricui să-și toarne dușmanii, mai ales dacă se întâmplă să 
fie și dușmanii mei. 

Mal își trase răsuflarea, gândindu-se la cursul de Oratorie de 
la Drept, la Stanford. Dudley Smith stătea relaxat lângă el. 

Mondo Lopez arătă spre stradă, apoi se uită la camarazii săi din 
Masacrul tomahawkului. Şi toţi trei începură să bată din palme. 

Dudley se făcu roșu. Mal văzu apoi cum faţa partenerului său 
trece din roșu în vinețiu. Lopez lăsă încet mâna în jos, înăbușind 
aplauzele. 

— Ce-ar fi să ne spuneţi despre ce e vorba? 

Mintea lui Mal trecu iar prin dosare, încercând să găsească 
vreo mizerie, dar nu dădu de nimic. 

— E vorba de o investigaţie referitoare la influenţa comunistă 
în Hollywood. Și nu vă cerem să vă daţi în gât prietenii, ci doar 
pe dușmanii noștri. 

Benavides arătă spre vest, spre birouri și spre cele două șiruri 
de demonstranți. 

— Și asta n-are nimic de-a face cu Gerstein, care vrea să 
scape de sindicatul nostru și să-i aducă pe cei de la Teamsters? 

— Nu. E vorba de o investigație preliminară, care n-are nicio 
legătură cu problemele cu care se confruntă sindicatul vostru. E 
vorba... 

Duarte îl întrerupse: 

— De ce noi? De ce eu, Sammy și Mondo? 

— Pentru că sunteți niște delincvenţi reabilitaţi și aţi fi niște 
martori grozavi. 

— V-aţi gândit că ne e frică de pușcărie și că facem pe noi? 

— Nu, ne-am gândit că aţi fost cu Sinarquista și cu Roșii și că, 
poate, sunteți destul de deștepţi încât să vă daţi seama că totul 
e o porcărie. 

Benavides interveni și el, aruncând un ochi precaut spre 
Dudley: 

— Știţi că ăia din CCAA au încercat șmecheria cu turnătoria și 
mulți tipi de treabă au încurcat-o. Acum se încearcă din nou 
aceeași schemă. Și vreţi să mușcăm noi? 

Mal se gândi la Benavides ca la un violator de copii care 
vorbește despre morală. Simțea că Dudley se gândește la 
același lucru și că se enervează. 

— Ascultă, eu știu ce e corupţia! Președintele Comisiei pentru 
Cercetarea Activităţilor Antiamericane e închis la Danbury 
pentru mită. Toată comisia a fost ceva aiurea. Și recunosc că 
LAPD a greșit în chestia cu Sleepy Lagoon. Dar nu poţi zice... 

Mondo Lopez urlă: 


— A greșit! Pendejo!?, a fost un genocid împotriva celor ca 
noi, comis de cei ca voi! Vorbești mieros cu cine nu trebuie 
despre ce nu trebuie ca să încasezi ce nu trebuie... 

Dudley păși în faţa celor trei, cu haina descheiată și cu 
pistolul calibrul 45, insigna și tresele la vedere. Statura lui 
impunătoare făcea din cei trei mexicani un fel de umbre ale 
sale, iar vocea lui urcă mai multe octave, dar nu se sparse. 

— Cei șaptesprezece compatrioți jegoși ai voştri l-au ucis pe 
Jose Diaz cu sânge rece și au scăpat de camera de gazare 
pentru că niște trădători perverși și handicapati s-au înhăitat ca 
să-i salveze! Și nu voi permite nicio manifestare de lipsă de 
respect în prezenţa mea! Înţeles? 

Tăcere totală. Băieţii din AUFT rămaseră tot în umbra lui 
Dudley, iar mașiniștii aruncară priviri curioase din capătul 
holului. Mal se vâri între ei - mai înalt ca Dudley, dar pe 
jumătate ca lăţime. Speriat. Pendejo. Era pregătit să transmită 
unele semnale sugestive, dar Mondo Lopez lovi din nou: 

— Aia șapteșpe au fost lucraţi de puto de LAPD și puta de 
Curtea de Justiţie a municipalităţii. Asta ieste belitul de 
verdad !1 

Dudley avansă până când între el și Lopez nu mai rămase 
decât arcul de cerc al unui pumn la rinichi. Benavides se trase 
înapoi, tremurând. Duarte murmură că tipii de la Comitetul de 
Apărare din Sleepy Lagoon trimiseseră scrisori anonime în care 
îl învinovăţeau pe un alb de moartea lui Jose Diaz, dar nimeni nu 
le dăduse crezare. Benavides îl trase la adăpost. Mal îl prinse pe 
Dudley de braţ. Vlăjganul irlandez îl împinse la o parte și își 
cobori vocea la o tonalitate de bariton: 

— Ţi-a plăcut cum și-au bătut joc de justiţie cei de la Sleepy 
Lagoon, Mondo? Te-ai bucurat de favorurile lui Claire De Haven, 
capitalista putred de bogată care-i amică cu tot Consiliul 
Municipal, amanta perfectă pentru puţa lor mică de /atino? 

Benavides și Duarte erau cu spatele la perete și alunecau tot 
mai departe, centimetru după centimetru. Mal îngheţă. Lopez îl 
săgetă cu privirea pe Dudley, care izbucni în râs. 

— Poate că a fost nedrept din partea mea, flăcău. Doar știm 
cum își împărțea Claire favorurile cu toți, deși mă îndoiesc să se 


13 Tâmpitule (în sp. în orig. -n.r.). 
14 Frază în care personajul amestecă cuvinte în spaniolă, în stilul mexicanilor din SUA. 
Puto, puta - javră, curvă; verdad - adevăr. (n.r.). 

fi înjosit cu unul de teapa voastră. Dar cu prietenul tău din CASL, 
Chaz Minear, e cu totul altă poveste. N-a fost și el acolo, să se- 
nfrupte dintr-o gaură de cur mexican? 

Benavides se apropie de Dudley. Mal se scutură din amorţeală 
și îl împinse la perete, văzând în minte lame de ras la gâtul unei 
fete. Benavides ţipă: 

— Puto ăla și-a cumpărat băieți de la o agenţie, nu ne-a făcut 
pe noi! 

Mal îl împinse și mai tare. Costumul lui îmbibat de sudoare se 
înfrunta cu cel din piele de bou, iar mușchii lui tari împingeau un 
bărbat slab, de aproape patruzeci de ani. Brusc, Benavides se 
înmuie. Mal luă mâinile de pe el și își aduse aminte de o chichiţă 
de la dosar: Sammy îi înjurase pe poponari în faţa lui Lesnick. 
Era un punct slab pe care l-ar fi putut specula. 

Sammy Benavides alunecă lângă perete, urmărind duelul din 
priviri al lui Smith cu Lopez. Mal încercă să facă semne cu 
mâinile, dar nu reuși. Juan Duarte stătea în mijlocul coridorului și 
analiza scena de la distanţă. Dudley curmă duelul cu o răsucire 
pe călcâie și o replică amară: 

— Sper că astăzi ai învățat o lecţie, căpitane. Nu te poţi juca 
de-a sora de caritate cu gunoaiele. Ar fi trebuit să vii cu mine în 
Brigada Durilor. Ai fi învățat să lucrezi în stil mare. 

e 

Prima rundă - ratată. 

Mal o porni cu maşina spre casă, gândindu-se că tresele de 
căpitan i-au fost smulse, distruse de pumnii uriași ai lui Dudley 
Smith. lar o parte din vină era a lui: fusese prea moale atunci 
când mexicanii făcuseră pe șmecherii, crezând că putea să se 
facă înţeles, să-i încurce și să-i atragă în capcane logice. Se 
gândise să-i trimită un raport lui Ellis Loew - să nu ne atingem 
de Sleepy Lagoon, căci stârnește prea multă simpatie -, apoi, 
din empatie, renunţase la el, îi sensibilizase pe mexicani și îl 
iritase pe Dudley. lar Dudley îl apărase înainte s-o facă el însuși, 
așa că era greu să-l învinovățești că își pierduse cumpătul, ceea 
ce însemna că abordarea directă a celor din AUFT era exclusă și 
poate că ar fi fost mai bine să-și concentreze eforturile pe 
direcţia infiltrării unei cârtiţe și a interogatoriilor confidenţiale. 
Specialitatea lui. Dar asta nu reducea însemnătatea remarcii lui 
Dudley Smith despre brigada lui de elită și sporea nevoia ca 
Buzz Meeks să fie cooptat în echipă. 

Doar rateuri. Partea bună era că ieșirea lui Dudley nu dăduse 
în vileag vreo informaţie existentă doar în dosarele lui Lesnick, 
păstrând intactă alternativa manipulării subtile. Îngrijorător era 
faptul că un polițai atât de isteţ ca irlandezul luase atât de 
personal un atac indirect, după care îl lovise pe partenerul său 
sub centură. 

Pendejo. 

Speriat. 

lar Dudley Smith o știa. 

Ajuns acasă, Mal profită de faptul că toată lumea era plecată, 
se debarasă de hainele asudate, făcu un duș și își puse peelun 
tricou și niște pantaloni lejeri, înţepenind apoi în faţa biroului 
pentru a scrie un raport lung pentru Loew, în care puse accent 
pe faptul că nu mai aveau voie să se adreseze în mod direct 
membrilor AUFT până când nu își vor fi infiltrat un spion - 
mutare devenită acum absolut necesară. Scrisese deja o pagină, 
când își dădu seama că trebuia să bage în raport și multă 
abureală. Nu putea să descrie în detaliu ceea ce se întâmplase 
la Variety International fără să se caracterizeze pe sine însuși ca 
fiind fricos sau fraier. Așa că umplu încă o pagină cu 
avertismente referitoare la alegerea făcută de Loew pentru rolul 
de instigator: Buzz Meeks, individul care deţinea, probabil, titlul 
de cel mai corupt poliţist din istoria LAPD - șterpelea heroină, își 
şantaja confrații, colecta bani pentru gangsteri, iar acum 
devenise peștele lui Howard Hughes. După această pagină își 
dădu seama că lucrează degeaba. Dacă Buzz Meeks voia să se 
bage, era deja băgat în echipă. Hughes era cel mai serios 
contribuabil la fondurile marelui juriu și, concomitent, șeful lui 
Meeks și ce zicea el, aia se făcea. După două pagini își dădu 
seama de ce abordarea lui n-avea sens: oricum ai lua-o, Meeks 
era cel mai bun candidat pentru misiunea respectivă. lar celui 
mai bun candidat îi era teamă de el, tot așa cum lui îi era teamă 
de Dudley Smith. Deși nu exista niciun motiv de teamă. 

Mal aruncă raportul la coș și începu să se gândească la 
misiunea de infiltrare. Academia LAPD era exclusă - avea doar 
tineri dintr-o bucată, fără nicio sclipire de prefăcătorie. 
Academia LASD nu părea nici ea o soluţie - scandalul Brenda 
Allen și protecția oferită lui Mickey Cohen nu prea le permiteau 
să pună la dispoziţia LAPD-ului un tânăr recrut capabil. Cea mai 
sigură opţiune ar fi fost un poliţist activ de la Poliția 

Metropolitană, de la LAPD, un ins inteligent, chipeș, adaptabil și 
ambițios, trecut de douăzeci de ani, dar sub treizeci, un tânăr 
maleabil, fără atitudinea dură a unui poliţist vechi. 

Unde? 

Divizia Hollywood era exclusă. Jumătate din personal fusese 
implicat în scandalul Brenda Allen, le apăruseră fotografiile în 
ziare, erau speriaţi, furioși și periculoși. Circulase chiar un zvon 
conform căruia trei detectivi de la secţia Hollywood fuseseră în 
spatele confruntării armate din august de la Sherry's, acea 
încercare eșuată de a-l lichida pe Mickey Cohen, unde trei 
oameni au fost răniţi și bodyguardul lui Cohen ucis. Exclus. 

lar în secţia centrală era plin de începători necalificaţi, care 
intraseră în Departament graţie faptelor lor din război. Secţiile 
din Strada 77, Newton și University erau formate din haidamaci 
angajaţi să-i ţină în frâu pe cetăţenii negri. Poate ar fi găsit ceva 
la cei din Hollenbeck - dar în East L.A. erau numai mexicani, iar 
Benavides, Lopez și Duarte încă mai aveau legături acolo, ceea 
ce le putea pune spionul în primejdie. Diversele divizii de 
detectivi constituiau un teren propice dacă puteau găsi un 
individ care să nu se dovedească un cinic iremediabil. 

Mal puse mâna pe registrul intern cu adresele celor de la 
LAPD și începu să îl frunzărească, cu un ochi la ceasul de pe 
perete, care se apropia de ora 3. Era timpul ca Stefan să se 
întoarcă de la școală. Tocmai se pregătea să-l sune pe 
comandantul secţiei, pentru a iniţia unele discuţii preliminare, 
când auzi pași pe hol. Se răsuci pe scaun și își lăsă braţele moi, 
ca să-i dea voie fiului lui să sară pe el. 

Era Celeste. Femeia se uită la brațele lui până ce bărbatul le 
lăsă să-i cadă de tot. Apoi spuse: 

— l-am zis lui Stefan să rămână la școală până mai târziu, ca 
să am o discuţie cu tine. 

— Da? 

— Expresia feţei tale nu-mi ușurează situaţia. 

— Dă-i drumul, fir-ar să fie! 

Celeste strânse la piept poșeta ei de operă, brodată cu perle, 
o relicvă preferată rămasă din Praga anului 1935. 

— O să divorțez de tine. Am întâlnit un bărbat drăguţ, un 
bărbat cult, care ne va asigura mie și lui Stefan un cămin mai 
bun. 

Mal se gândi: absolut calmă. Ştie ce efect are. Spuse: 

— N-o să te las. Nu-i face rău băiatului meu sau o să-ţi fac eu 
ţie rău. 

— Nu poți. Copilul îi aparţine mamei. 

Stâlcește-o! Arată-i că tu faci legea! 

— E bogat, Celeste? Dacă trebuie să te fuţi ca să 
supravieţuiești, ar trebui să te fuţi cu bărbaţi bogaţi. Corect, 
Fraulein? Sau cu bărbaţi puternici, cum era Kempflerr. 

— Întotdeauna revii la povestea aia, pentru că e ceva foarte 
urât și te excită foarte tare. 

Lovitură fatală. Mal simţi că jocul lui îl trădează. 

— Ți-am salvat curul ăla al tău de fată bogată. L-am ucis pe 
omul care te transformase într-o curvă. Ți-am oferit un cămin. 

Celeste zâmbi - dezlipirea standard a unor buze subţiri de pe 
o dantură perfectă. 

— L-ai ucis pe Kempflerr ca să-ţi dovedești că nu ești laş. 
Voiai să aduci a polițist adevărat și erai dispus să te autodistrugi 
pentru asta. Numai norocul tău prostesc te-a salvat. Și nici nu 
știi să-ţi ascunzi secretele. 

Mal se ridică pe picioarele golite de vlagă. 

— Am ucis pe cineva care merita să moară. 

Celeste se juca cu poșeta. Degetele ei frământau broderia de 
perle. Mal interpretă gestul ca pe un truc de operetă, ce 
pregătea replica finală. 

— N-ai niciun comentariu de făcut? 

Celeste afișă cel mai profund zâmbet de aisberg. 

— Herr Kempflerr era foarte drăguţ cu mine și am inventat 
toate porcăriile alea sexuale doar ca să te excit. Era un amant 
atent și când războiul s-a apropiat de sfârșit, a sabotat 
cuptoarele și a salvat mii de vieţi. Ai avut noroc că 
guvernatorului militar i-a plăcut de tine, Malcolm. Kempflerr 
avea de gând să-i ajute pe americani să prindă alţi naziști. lar eu 
m-am măritat cu tine numai pentru că m-am simţit foarte prost 
din cauza minciunilor cu care te sedusesem. 

Mal încercă să zică „Nu!”, dar nu reuși să compună cuvântul. 
Celeste îi zâmbi și mai larg. Mal îi văzu zâmbetul ca pe o ţintă și 
se repezi la ea. O prinse de gât și o fixă în cadrul ușii, pocnind-o 
dur cu dreapta în gură. Dinţii dintre buzele strivite îi tăiau 
încheieturile degetelor. O pocni, o pocni mereu, fără încetare, și 
ar fi continuat s-o pocnească, dar un „Mutti!” și niște pumni 

minusculi ce-l izbeau în picioare îl făcură să se oprească, iar Mal 
fugi afară din casă, speriat de băieţel - de băieţelul lui. 


CAPITOLUL DOISPREZECE 


Telefonul nu înceta să sune. Primul apel era de la Leotis 
Dineen, care îl sunase ca să-i spună că Art Aragon îl făcuse 
knockout pe Lupe Pimentel în repriza a doua, ceea ce îi sporea 
datoria la două mii o sută în cap, prima tranșă din plată fiind 
programată a doua zi. Telefonul următor veni de la un agent 
imobiliar din comitatul Ventura. Știrile lui proaspete: oferta 
maximă pentru pământul prost plasat, lipsit de umbră, secetos, 
imposibil de irigat și, în general, mizantropic pe care îl deţinea 
Buzz era de paisprezece dolari acrul, clientul fiind pastorul 
Primei Biserici Penticostale a Divinei Eminenţe, care voia să-l 
transforme într-un cimitir pentru animalele de companie 
sanctificate ale membrilor congregaţiei sale. Buzz îi zise că 
prețul minim era de douăzeci de dolari. Peste zece minute 
telefonul sună din nou. Fără niciun salut, doar: 

— Nu i-am spus lui Mickey, pentru că nu meriţi ca vreun om 
să fie executat în camera de gazare pentru tine. 

El îi propuse să servească un pahar romantic undeva. Audrey 
Anders îi replică: 

— Să te fut. 

Faptul că aluneca liber la vale pe traseul celei mai mari 
tâmpenii din viaţa lui îl făcu să se simtă mare, în ciuda 
avertismentului implicit al lui Dineen: banii mei sau rotulele 
genunchilor tăi. Buzz se gândi la metode posibile de stors bani - 
să-i șantajeze pe peștii ce controlau străzile și hotelurile, de care 
depinsese și când fusese poliţist -, apoi renunţă la idee. El se 
îngrășase și îmbătrânise, iar ei probabil că erau acum mai supli 
și mai bine înarmaţi. Nu mai rămâneau decât el și cele cincizeci 
la sută șanse împotriva lui Mal Considine, care avea o căutătură 
dură, dar altfel arăta cam ofilit. Ridică telefonul și formă 
numărul personal al șefului, la hotelul Bel-Air. 

— Da? Cine e? 

— Eu. Howard, vreau să intru în echipa aia pentru marele 
juriu. Mai e liber postul? 


CAPITOLUL TREISPREZECE 


Danny se străduia din greu să rămână sub limita legală de 
viteză înainte de a intra în Hollywood - în jurisdicţia orașului cu 
acul vitezometrului încălecând cifra șaizeci. Cu câteva minute în 
urmă sunase la secţie un administrator de la Lexington State 
Hospital: o scrisoare expediată de Marty Goines cu patru zile în 
urmă tocmai ajunsese la spital. Era adresată unui pacient și nu 
conţinea decât chestii nevinovate despre jazz - și faptul că 
Goines se mutase într-un apartament ieftin de deasupra unui 
garaj, pe Tamarind, la numărul 2307 Nord. Era un indiciu extrem 
de fierbinte și dacă adresa s-ar fi găsit pe teritoriul comitatului, 
ar fi sărit într-o mașină a poliţiei cu sirenă și lumini roșii, ca să 
ajungă acolo cât mai repede. 

Numărul 2307 era la vreun kilometru de bulevard, înspre 
nord, la mijlocul unei străzi compuse dintr-un șir lung de case de 
lemn în stil Tudor. Danny parcă lângă trotuar și observă că frigul 
după-amiezii îi ținuse pe toți în casă. Nimeni nu ieșise afară, la 
aer curat. Işi luă trusa de recoltat probe, păși spre ușa de la 
intrare a casei și apăsă pe sonerie. 

Zece secunde. Niciun răspuns. Danny se îndreptă spre garaj, 
văzu un fel de cabană cocoțată deasupra și urcă pe treptele 
șubrede. Bătu de trei ori la ușă. Tăcere. Scoase un briceag și îl 
înfipse în încheietura ușii, unde lama încuietorii bloca intrarea. 
Câteva secunde de încercări și, pac! Danny se uită de jur 
împrejur, ca să vadă dacă exista vreun martor, dar, cum nu văzu 
pe nimeni, deschise ușa și o închise în urma lui. 

Mirosul îl lovi de la bun început: metalic, acid. Danny puse 
încet jos trusa pentru probe, scoase pistolul și pipăi peretele, în 
căutarea unui comutator. Degetul mare dădu peste unul și 
Danny apăsă pe el brusc, înainte de a-și calma nervii. Apoi se 
uită. Văzu o nenorocire de cameră transformată în abator. 

Sânge pe pereţi. Dungi lungi, uriașe, inconfundabile, cu urme 
de scuipat exemplare, de manual: asasinul eliminase guri pline, 
împroșcând cu roșu printre dinţi și desenând modele mici pe 
tapetul ieftin, cu flori. Patru pereți plini: floricele, bastonașe și o 
formă ce părea o literă W complicată. Sânge năclăind un covor 
din iută, sânge coagulându-se în băltoace pe linoleum, sânge 
îmbibând o canapea deșelată, de culoare deschisă, sânge ce 

stropise un vraf de ziare de lângă o masă pe care se aflau un 
reșou, o cratiţă cu mâner lung și o conservă de supă. Mult prea 
mult sânge ca să provină doar de la o singură fiinţă umană 
ciopârțită. 

Danny simţi că se sufocă. Pe peretele din stânga văzu două 
spaţii de trecere fără uși între ele. Băgă pistolul în toc și mâinile 
în buzunare, ca nu cumva să lase vreo amprentă, și verifică cea 
mai apropiată încăpere anexă. 

Baia. 

Pereți albi, acoperiți cu dungi de sânge, rectilinii, verticale și 
orizontale, ce se intersectau în unghiuri drepte - asasinul se 
amuzase. O cadă cu marginile și fundul acoperite cu o materie 
roz, coagulată, care arăta ca și cum sângele ar fi fost amestecat 
cu apă și săpun. O grămadă de haine bărbătești - cămăși, 
pantaloni, o haină sport pepit - îngrămădite deasupra capacului 
de la toaletă. 

Danny dădu drumul la robinet cu dosul pumnului, lăsă capul 
în jos, se stropi pe faţă și bău. Ridicându-se, își văzu faţa în 
oglindă: pentru o secundă nu crezu că era el. Se întoarse în 
cameră, își puse mănușile de cauciuc din trusa pentru probe, se 
întoarse la baie și verifică grămada de haine după ce le puse 
mai întâi jos. 

Trei perechi de pantaloni. Trei cămăși de vară. Trei perechi de 
șosete rulate. Un pulover, o geacă căptușită, un sacou sport. 

Trei victime. 

Cealaltă încăpere. 

Danny ieși din baie și ajunse într-o bucătărioară, așteptându- 
se să vadă un alt potop stacojiu. Insă găsi totul ordonat perfect: 
o perie de curăţat, detergent de vase Ajax și un săpun - toate 
aliniate pe un raft, deasupra chiuvetei imaculate. Farfurii curate 
într-un stativ de plastic. Un calendar din 1949 țintuit de perete, 
cu paginile primelor unsprezece luni smulse și nicio însemnare 
pe cea din decembrie. Un telefon pe peretele lateral și un 
frigider obosit lângă chiuvetă. 

Niciun pic de sânge. Nicio operă de artă horror. Danny își 
simţi stomacul liniștindu-se, iar pulsul i se acceleră. Simţi cum îl 
traversează spasme, ca și cum ar fi fost curentat. Incă două 
cadavre aruncate pe undeva. O intrare prin efracţie pe teritoriul 
LAPD, la Divizia Hollywood, unde scandalul Brenda Allen făcuse 
cele mai multe ravagii, unde îi urau cel mai mult pe cei de la 

Departamentul  Șerifului.  Încălcarea ordinului direct al 
căpitanului Dietrich: fără tactici agresive, fără atitudini de 
vedetă. Nu avea cum să raporteze ceea ce descoperise. Și 
probabilitatea ca ucigașul să-l aducă aici pe numărul patru era 
infimă. 

Danny bău apă de la robinet, se stropi pe faţă și își lăsă 
mânecile și mâinile înmănușate sub jetul de apă. Se gândi să 
cotrobăie prin casă după o sticlă de băutură. Stomacul i se 
zvârcoli. Ridică telefonul și sună la secţie. 

Îi răspunse Karen Hiltscher: 

— Departamentul Șerifului, secţia West Hollywood. Cu ce vă 
pot ajuta? 

Vocea lui Danny nu era alui. 

— Sunt eu, Karen. 

— Danny? Ai o voce ciudată. 

— Ascultă-mă! Sunt undeva unde n-am voie să fiu, am nevoie 
de ceva și vreau să mă suni când ai făcut rost de acel ceva. Și 
nimeni n-are voie să știe nimic. Nimeni! Ai înţeles? 

— Da, Danny. Te rog, nu fi atât de dur! 

— Ascultă-mă numai! Vreau să-mi comunici verbal situaţia 
cadavrelor găsite pe teritoriul orașului și al comitatului în 
ultimele patruzeci și opt de ore. Aştept să mă suni aici. Rapid! 
Sună de două ori, închide și sună din nou. Înţeles? 

— Da. Scumpule, ești în re... 

— Dumnezeule! Ascultă-mă și gata! Sunt la Hollywood-4619. 
Nu am voie să fiu aici și s-ar putea să am mult de suferit pentru 
că sunt, așa că nu spune nimic nimănui. A; înteles, fir-ar să fie? 

Karen șopti: 

— Da, scumpule. 

Apoi închise. Danny puse receptorul în furcă, își șterse 
sudoarea de pe gât și se gândi la niște apă cu gheaţă. Văzu 
frigiderul, se întinse și îi deschise ușa, apoi, când văzu ce era 
înăuntru, se aruncă spre chiuvetă. 

Doi globi oculari, spoiţi cu un jeleu transparent, într-o 
scrumieră. Un deget uman retezat deasupra unui pachet de 
fasole verde. 

Danny vomită până ce începu să-l doară pieptul și stomacul i 
se goli de tot. Deschise robinetul, se spălă până când apa 
începu să i se strecoare în mănuși și îi trecu prin cap că un 
poliţist ud leoarcă nu prea mai putea rezolva o problemă de 

medicină legală pentru care Vollmer sau Maslick ar fi făcut 
moarte de om. Închise robinetul și se scutură de apă, cu mâinile 
încleștate pe marginea chiuvetei. Telefonul sună. Danny îl auzi 
ca pe o împușcătură. Scoase pistolul și îl aţinti în gol. 

Alt țârâit, liniște, apoi un al treilea. Danny ridică receptorul. 

— Da? Karen? 

Fata avea lecţia învățată. 

— Trei cadavre. Două femei albe și un bărbat negru. Femeile 
s-au sinucis înghițind pilule, negrul era un alcoolic care a murit 
de frig și îmi ești dator cu o seară la Coconut Grove, pentru că ai 
fost atât de urâcios. 

Opt pereţi împroșcaţi cu sânge și o viitoare polițistă care 
dorea să meargă să danseze. Danny râse și deschise frigiderul, 
pentru un supliment de momente comice. Degetul era lung, alb 
și subțire, iar ochii erau căprui și începuseră să se zbârcească. 

— Oriunde, scumpo, oriunde! 

— Danny, sigur te simţi bi...? 

— Karen, ascultă-mă cu atenţie! Rămân aici, ca să văd cine 
se-arată. În seara asta lucrezi tură dublă? 

— Până mâine dimineaţă la opt. 

— Atunci uite ce să faci: ascultă staţiile celor de la oraș și 
comitat și vezi dacă mai apare vreun cadavru de bărbat alb. 
Rămâi la pupitrul tău, dă difuzoarele încet și fii atentă dacă se- 
aude vreunul care urlă că are niște victime - bărbaţi albi. Dacă 
auzi așa ceva, sună-mă aici, la fel ca înainte. Ai înţeles? 

— Da, Danny. 

— Și, scumpo, să nu afle nimeni. Nici Dietrich, nici altcineva 
din secţie. Nimeni! 

Un oftat prelung - versiunea lui Karen a unei Katharine 
Hepburn extenuate. 

— Da, detectiv Upshaw. 

Urmă un clic slab. 

Danny puse receptorul în furcă și începu prelevarea de probe. 

Intră în toate cele trei încăperi și răzui eșantioane de pământ 
și de praf de pe podea, introducându-le în folii de plastic 
semitransparente. Scoase aparatul de fotografiat Rolleiflex și 
trase câteva cadre de ansamblu și câteva prim-planuri ale 
formelor conturate cu sânge. Răzui, etichetă și puse în eprubete 
eșantioane cu sânge din cadă, de pe scaun și de pe canapea, de 

pe perete, covor și linoleum. Luă mostre de fibre textile din cele 
trei seturi de haine și notă pe etichete marca lor. 

Se lăsă înserarea. Danny nu aprinse luminile. Lucră cu un pix- 
lanternă ţinut între dinţi. Încercă să depisteze eventualele 
amprente, irosind multe role și mult praf de amprentaj, și obţinu 
urmele unei perechi de mănuși de cauciuc - foarte probabil ale 
asasinului - și o urmă de mână dreaptă, plus jumătate din 
amprentele unei stângi - amprente necunoscute, care nu se 
potriveau cu cele ale lui Marty Goines din copiile pe care și le 
procurase și stăteau acum în dosarul lui. Știind că amprentele 
lui Goines trebuiau să apară, continuă să caute și în cele din 
urmă fu răsplătit: o urmă de mână stângă pe marginea 
chiuvetei din bucătărie. Ghici că asasinul făcuse duș pentru a se 
spăla de sânge, așa că dădu cu praf pe fiecare suprafaţă de 
contact din baie, depistând unul, două, trei degete și evantaiul 
complet a două mâini depărtate mult una de alta, mâini ce-i 
aparțineau unui individ corpolent și erau plasate acolo unde 
omul se sprijinise de perete pentru a intra sub dușul din cadă. 

Miezul nopţii. 

Danny scoase degetul tăiat din frigider, îl mânji cu tuș, apoi îl 
rulă pe hârtie. Se potrivea perfect cu degetul mijlociu din setul 
de amprente al necunoscutului. Tăietura era zdrenţuită chiar 
deasupra încheieturii și fusese cauterizată - avea porţiuni de 
carne arsă. Danny verifică reșoul din camera mare. Bingo: piele 
friptă lipită pe plită. Asasinul se străduise să conserve degetul, 
ceea ce l-ar fi șocat pe indiferent cine ar fi descoperit carnajul. 

Sau poate că plănuia să revină cu o nouă victimă? 

Și poate că ţinea locuinţa sub observaţie doar ca să știe când 
era eliminată opţiunea respectivă? 

12:45. 

Danny trecu în revistă apartamentul pentru ultima oară. 
Singurul dulap existent era gol. Nu găsi nimic ascuns sub 
preșuri. O examinare a peretelui cu pixul-lanternă îi oferi un nou 
element în reconstituirea lui mentală: aproximativ două treimi 
din sângele coagulat erau întinse uniform, adică victimele doi și 
trei fuseseră aproape sigur ucise cam în același timp. Lăsându- 
se în genunchi și cercetând podeaua, obţinu o ultimă probă: un 
bulgăre de pastă albă, inodoră. Îl etichetă și îl înveli într-o folie, 
etichetă și înveli în folie ochii lui Marty Goines, apoi se așeză, 

sfârșit, pe marginea nepătată de sânge a canapelei, sprijinindu- 
se într-un genunchi. Și așteptă. 

Oboseala îl năpădea. Danny închise ochii și văzu desenele 
făcute cu sânge proiectate pe interiorul pleoapelor lui în alb pe 
roșu, cu tonurile coloristice inversate, ca în negativele 
fotografice. După ore întregi de lucru cu mănuși de cauciuc, îi 
amorțiseră mâinile. și imagină că mirosul metalic al camerei era 
al unui whisky de calitate. incepu să-l guste, apoi alungă repede 
gândul și mintea lui se porni să elaboreze diverse teorii, doar ca 
să îndepărteze gustul acela. 

Numărul 2307 de pe Tamarind era doar la treizeci de minute 
de mers cu mașina până la localurile de pe Strip. Asasinul 
avusese la dispoziţie maximum două ore pentru a se distra cu 
trupul lui Marty Goines și pentru a-i decora apartamentul. 
Avusese un curaj monstruos, sinucigaș, dacă ucisese alţi doi 
oameni - probabil la aceleași ore și în același loc. S-ar putea ca 
asasinul să fi nutrit dorinţa subconștientă de a fi prins, ca mulți 
alţi psihopaţi. Era un exhibiţionist și, probabil, fusese dezamăgit 
că moartea lui Goines nu avusese parte de niciun fel de 
publicitate. Era posibil ca și celelalte două cadavre să fi fost 
aruncate pe undeva și urmează să fie găsite, ceea ce însemna 
că omorurile doi și trei surveniseră noaptea trecută sau cel mai 
târziu ieri. Intrebări: modelele petelor de sânge de pe pereţi 
aveau vreo semnificaţie sau era vorba pur și simplu de sânge 
împroșcat cu furie? Ce putea însemna litera W? Erau cele trei 
victime alese arbitrar, doar ținând cont de homosexualitatea și 
dependența de droguri, sau asasinul le cunoscuse în prealabil 

Tot mai multă oboseală. Circuitele din creierul lui Danny 
cedau nervos: prea multe informaţii, prea puţine conexiuni. Își 
privi voluminosul cadran fosforescent al ceasului de mână, 
străduindu-se să rămână treaz. Tocmai trecuse de 3:11 când 
auzi cum cineva umblă la încuietoarea de la intrare. 

Se ridică în picioare și se trase după draperiile de lângă 
comutator, la un pas de ușă, cu braţul întins, degetul pe 
trăgaciul pistolului și mâna stângă drept reazem. Broasca cedă 
cu un scrâșnet metalic. Ușa se deschise. Danny aprinse lumina. 

Un bărbat gras, de vreo patruzeci de ani, încremeni la 
vederea luminii. Danny făcu un pas înainte. Omul pivotă în faţa 
țevii revolverului. Mâinile lui tremurânde se îndreptară spre 
buzunare. Danny închise ușa cu vârful pantofului și îl lovi pe 

individ cu latul armei peste faţă, catapultându-l în peretele 
vărgat cu sânge. Grasul scoase un strigăt, văzu grozăvia de pe 
perete și căzu în genunchi, cu mâinile împreunate, gata să se 
roage. 

Danny se lăsă pe vine lângă el, cu țeava aţintită la firicelul de 
sânge ce se scurgea pe faţa omului. Insul bolborosea rugăciuni. 
Danny își scoase cătușele, puse revolverul în toc, apoi încătușă 
încheieturile celuilalt în poziţia aceea de rugă. Nou-venitul se 
uită la Danny de parcă ar fi fost lisus. 

— Poliţist? Ești poliţist? 

Danny încuviinţă. Paloare de deţinut, pantofi de pușcărie, 
haine de căpătat și recunoștință fiindcă fusese prins de către un 
poliţist în timp ce intra prin efracţie - o violare a regulilor 
eliberării condiţionate și minimum încă zece ani. Omul se uită la 
pereți, își cobori privirea și văzu că îngenunchease la câţiva 
centimetri de o baltă de sânge, în mijlocul căreia zăcea un 
gândac mort. 

— Dumnezeule! Spune-mi că ești... 

Danny îl apucă de gât și îl strânse. 

— LASD. Nu ridica vocea, fii sincer cu mine și-ţi dau drumul să 
pleci. 

Pipăi cu mâna liberă buzunarele și talia grăsanului, scoțând 
un portofel, niște chei, un cuţit cu lamă retractabilă și o borsetă 
de piele cu fermoar, plată, dar grea. 

Îi lăsă gâtul un pic mai liber din strânsoare și examină 
portofelul, scăpând pe jos carduri și hârtii. Găsi un permis de 
conducere expirat, emis de statul California pe numele Leo 
Theodore Bordoni, născut pe 19.06.1909, un certificat de 
eliberare condiţionată emis pe același nume de comisia 
comitatului, un certificat de donator de plasmă în care se 
menţiona că Leo Bordoni, cu grupa de sânge AB-IV, putea să-și 
vândă din nou plasma pe 18 ianuarie 1950. Cardurile erau niște 
chestii de la cursele de cai - bilete de pariuri anulate, chitante, 
plicuri de chibrituri pe care erau scrise numele cailor favoriţi și 
niște numere. 

Danny îi eliberă gâtul lui Leo Theodore Bordoni, răsplătindu-l 
pentru reacţia avută la vederea ororii. Grupa de sânge și 
semnalmentele fizice îl scoteau de pe lista suspecţilor. Bordoni 
își drese glasul și își șterse sângele de pe faţă. Danny trase 
fermoarul borsetei și văzu un set de scule: un șperaclu, diamant 

pentru tăiat sticla, o dăltiţă și o ventuză pentru geamuri - toate 
învelite în catifea verde. Spuse: 

— Intrare prin efracţie, deţinere de scule pentru jafuri, violare 
a eliberării condiţionate. De câte ori ai dat-o în bară, Leo? 

Bordoni își masă gâtul. 

— De trei ori. Unde-i Marty? 

Danny arătă spre pereţi: 

— Tu ce crezi? 

— O, Dumnezeule! 

— Exact. Amicul Marty, despre care nimeni nu știe mare lucru, 
poate cu excepţia ta. Ești cumva la curent cu legea ordinară 
dată de guvernatorul Warren cu privire la  delincvenții 
recidiviști? 

— Ăă... Nu. 

Danny își vâri revolverul în tocul de la piept, îl ajută pe 
Bordoni să se ridice în picioare și îl împinse în singurul scaun 
neîmbibat cu roșu/maro. 

— Legea spune că atunci când o dai în bară a patra oară, te 
costă douăzeci de ani din viaţă. Nicio negociere, niciun apel, 
nada. Ai șutit un pachet de ţigări, ai încasat un pol. Așa că ori 
îmi spui tot ce știi despre Marty Goines, ori îţi iei un bilet de 
odihnă la San Quentin. 

Bordoni își roti ochii prin cameră. Danny se duse în dreptul 
draperiilor și privi spre casele întunecate, gândindu-se că 
ucigașul lui spăla putina din cauza luminilor aprinse, care îi 
arătau că îl așteaptă o capcană. Le stinse. Bordoni răsuflă 
prelung. 

— Marty a păţit-o rău de tot? Chiar așa? 

Danny vedea neoanele firmelor de pe Hollywood Boulevard, 
aflat la câţiva kilometri de-acolo. 

— Nici că se putea mai rău, așa că spune tot ce știi. 

În timp ce Bordoni vorbea, Danny privea neoanele și luminile 
farurilor de la mașini stingându-se rând pe rând. 

— Am ieșit de la Quentin acum două săptămâni, după șapte 
ani încasaţi pentru jaf. L-am cunoscut pe Marty când a trecut și 
el pe-acolo - pentru iarbă - și ne-am împrietenit. Marty știa că 
urmează să intru la eliberări condiţionate și știa și numărul de 
telefon al surorii mele din Frisco. După ce-a ieșit, mi-a trimis din 
când în când câte o scrisoare, semnată cu un nume fals și fără 
adresa expeditorului, fiindcă se ascundea și nu voia să îi dea ăia 

de la închisoare de urmă. Așa că Marty mă sună la sora mea 
acum vreo cinci zile - poate chiar pe treizeci sau treizeci și unu. 
Zice că suflă în trombon pe lovele de nimic și că nu-i place, că s- 
a vindecat de prafuri, c-o să se abţină de la ele și c-o să facă 
șmecherii - spargeri. Zice că tocmai s-a combinat iar cu un 
partener mai vechi și că vor un al treilea om pentru o gașcă de 
spărgători. l-am spus că vin aici peste vreo săptămână și ceva, 
iar el mi-a dat adresa și mi-a zis să intru când vreau. Asta-i cu 
mine și cu Marty. 

Întunericul făcea ca încăperea să pulseze. Danny întrebă: 

— Cum se numea partenerul? De unde îl cunoștea Goines? 

— Marty nu mi-a spus. 

— L-a descris? A fost partener cu Marty și la spargerile din '43 
și '44? 

Bordoni zise: 

— Domnule, a fost o conversație de două minute și habar n- 
aveam că Marty făcea așa ceva și înainte. 

— A pomenit de vreun partener cu fața arsă sau plină de 
cicatrici? La ora asta trebuie să aibă vreo douăș'cinci, treizeci de 
ani. 

— Nu. Marty era întotdeauna foarte secretos. La Q. eram 
singurul lui amic. Și am fost surprins când am aflat că are un 
partener mai de demult. Marty nu era genul care să fie partener 
cu cineva. 

Danny trecu la altă abordare: 

— Când Goines îţi trimitea scrisori, de unde aveau ștampila și 
ce-ţi scria? 

Bordoni oftă, ca și cum ar fi fost plictisit. Danny se gândi că 
poate ar fi trebuit să-i arate ochii vechiului său prieten. 

— Dă-i drumul, Leo! 

— Erau trimise de peste tot din ţară. Chestii scurte despre 
jazz, ce bine dacă erai aici, cai și curse, baseball. 

— A menţionat Marty vreun muzicant cu care cânta? 

Bordoni râse. 

— Nu. Cred că îi era rușine. Avea contracte în tot felul de 
cluburi mici și nu-mi spunea decât „Sunt cel mai bun trombon 
cu care-au cântat”, adică știa că nici el nu era cine știe ce, dar 
ăștia cu care apărea erau fomiști rău de tot. 

— A mai menţionat vreodată pe altcineva în afara acelui 
partener vechi cu care aveaţi de gând să faceţi echipă? 

— Nt. Cum ziceam, a fost o discuţie de două minute. 

Firma Miller High Life din vârful clădirii Taft se stinse, 
surprinzându-l pe Danny. 

— Leo, era Marty Goines homosexual? 

— Marty? Ai înnebunit? La Q. nici nu se putea uita la ăștia! 

— l-au făcut avansuri? 

— Marty mai degrabă ar fi murit decât să lase pe cineva să-i 
spargă rozeta! 

Danny aprinse lumina, îl trase sus pe Bordoni de lanţul 
cătușelor și îi întoarse capul în așa fel încât să ajungă la nivelul 
unei dâre lungi de sânge de pe perete. 

— Asta e prietenul tău. De-aia tu n-ai fost aici și nu m-ai 
întâlnit niciodată. E un necaz pe care nu vrei să-l ai, așa că stai 
deoparte și închipuie-ţi că a fost un coșmar. 

Bordoni dădu repede din cap. Danny îl lăsă liber, desfăcându-i 
cătușele. Bordoni își strânse lucrurile de pe jos, fiind foarte atent 
cu trusa de scule. Ajuns la ușă, întrebă: 

— Pentru tine e o chestie personală, corect? 

Buddy Jastrow dispăruse demult, patru păhărele pe noapte n- 
ajungeau, manualele și cursurile nu erau reale. Danny spuse: 

— E tot ce am. 

e 

Rămas iar singur, Danny își fixă privirea pe fereastră și văzu 
cum firmele cinematografelor se sting, transformând bulevardul 
într-o stradă întunecată oarecare. Adăugă „posibil partener de 
spargeri” la „înalt și cărunt”, „de vârstă mijlocie”, „homosexual!” 
și „consumator de heroină”. Ignoră protestele lui Bordoni cum 
că Marty nu era homo, considerându-le eronate, deși sincere, și 
se întrebă cât mai putea rezista în încăpere fără să 
înnebunească și fără să riște ca proprietarul sau altcineva din 
casa din faţă să treacă pe aici. 

Să caute luminile unor case din care e/ s-ar fi putut uita 
încoace era stupid. Să caute cu privirea niscaiva forme sinistre 
era joacă de copii - genul de joacă la care se dedase și el când 
era copil. Danny căscă, se așeză pe scaun și încercă să 
adoarmă. 

Ajunse undeva aproape de somn, o scurtătură a extenuării 
unde nu era total inconștient, nu putea să emită gânduri și 
vedea desene pe care nu le făcea el. Semne de circulaţie, 
camioane, un saxofonist executând arpegii la instrumentul său, 

modele florale, un câine la capătul unui băț. Câinele îl făcu să 
tresară. Încercă să deschidă ochii, și-i simţi grei și lipicioși și se 
lăsă să cadă iar în starea dinainte. Instrumente de autopsie 
fierbinţi, scoase din sterilizator, Janice Modine, un Oldsmobile 
din '39 legănându-se pe suspensii, o privire înăuntru, Tim 
trăgându-i-o lui Roxy Beausoleil, o cârpă îmbibată în eter la 
nasul ei, ca fata să chicotească și să pretindă că îi place. 

Danny se smulse din starea respectivă, iar ochii i se 
deschiseră în lumina ce se strecura printre draperii. Își înghiţi 
flegma uscată, rememoră ultima imagine, se ridică și se duse să 
bea o gură de apă de la chiuvetă. Tocmai lua o înghiţitură 
zdravănă din căușul palmei, când sună telefonul. 

Al doilea ţârâit, pauză, al treilea țârâit. Danny ridică 
receptorul. 

— Karen? 

Fata aproape că-și pierduse răsuflarea. 

— Staţia celor de la oraș. Caută-l pe omul de serviciu de la 
Griffith Park în parcarea observatorului, la capătul cărării spre 
munte. Doi morţi, LAPD în alertă. Scumpule, știai că o să se 
întâmple una ca asta? 

Danny spuse: 

— Prefă-te că nu s-a întâmplat. 

Trânti telefonul, își luă trusa pentru probe și ieși din abatorul 
tapițat. Se sili să nu alerge la mașină, rotindu-și ochii ca să 
observe dacă îl vede cineva. Nimeni. Griffith Park era la un 
kilometru și jumătate de-acolo. Își scoase mănușile de cauciuc, 
simţi cum îl furnică mâinile, apoi demară. 

e 

Două mașini de poliţie, în alb cu negru, i-o luaseră înainte. 
LAPD. 

Danny parcă lângă ei, la poalele cărării, pe ultimul petic de 
asfalt de dinainte de zona montană care forma perimetrul nordic 
al parcului. În parcare nu mai era nicio altă mașină și Danny 
văzu patru uniforme albastre undeva sus, unde cărarea dădea în 
pădure - un ascunziș clasic pentru boschetari și pentru perechile 
care nu-și permiteau prețul unei camere de hotel. 

Danny consemnă ora - 6:14 dimineaţa -, își scoase insigna și 
începu să urce. Poliţiștii mișunau, cu mâinile aproape de tocurile 
revolverelor, aruncând priviri sălbatice. Danny arătă spre 
tinicheaua lui. 

— LASD, West Hollywood. Lucrez și eu la un caz în care 
cadavrul a fost aruncat pe un teren viran și în timp ce eram la 
secție, am auzit la radioul vostru că aţi găsit ceva. 

Doi polițiști dădură din cap. Doi îi întoarseră spatele, ca și 
cum un detectiv de la comitat era ultimul om. Danny înghiţi în 
sec. Secţia West Hollywood era la o jumătate de oră distanţă, 
dar fraierii nici nu clipiseră la diferenţa de timp. Se traseră la o 
parte, ca să-i permită să arunce o privire. Danny avu parte de o 
priveliște infernala. 

Doi bărbaţi morți, goi pușcă, întinși pe o parte pe o ridicătură 
de pământ înconjurată de tufe pitice. Rigiditatea, stratul de praf 
și frunzele care se lipiseră de ei sugerau că zăceau acolo de cel 
puțin douăzeci și patru de ore. Starea în care se aflau trupurile 
demonstra că muriseră pe Tamarind, la numărul 2307 Nord. 
Danny dădu niște tufișuri la o parte, îngenunche și îi permise 
Omului Cameră să se focalizeze pe detaliile de coșmar. 

Bărbaţii erau plasați într-o poziţie 69 - capul unuia spre 
vintrele celuilalt, capul celui de-al doilea spre vintrele primului -, 
iar organele genitale ale fiecăruia erau întinse spre gura perechii 
sale. Individului mai corpolent îi lipsea degetul arătător drept. 
Toți cei patru ochi erau intacţi și larg deschişi. Victimele 
fuseseră tăiate exact ca Marty Goines, pe toată spinarea - și pe 
față. Danny examină părțile din faţă ale cadavrelor, presate una 
de alta: se puteau vedea sânge și reziduuri intestinale. 

Se ridică în picioare. Poliţiştii fumau, mișcându-se de colo-colo 
și distrugând orice șansă de a preleva vreo urmă. Îşi ridicară 
rând pe rând privirea spre el. Cel mai în vârstă dintre cei patru 
întrebă: 

— Tipii âștia-s ca al tău? 

Danny spuse: 

— Aproape identici. 

Se gândi la aparatul de fotografiat din trusa pentru probe. De- 
ar putea să facă niște fotografii înainte ca poliţaii de la LAPD să 
găsească rezolvarea /or la cazul /ui! 

— Cine i-a găsit? 

Polițistul mai în vârstă îi răspunse: 

— Omul de serviciu a văzut un boschetar alergând la vale și 
urlând, așa că a urcat aici, ca să vadă ce e. Ne-a sunat, s-a 
întors sus și i s-a făcut rău. L-am trimis acasă, iar când detectivii 
din divizia noastră vor ajunge aici, te trimitem și pe tine acasă. 

Ceilalţi polițiști izbucniră în râs. Danny nu reacţionă și alergă 
până la mașină ca să-și ia aparatul foto. Ajunsese aproape de 
Chevrolet-ul său când o mașină break, cea a medicului legist, 
însoțit de un detectiv, opri în parcare lângă celelalte mașini de 
poliție. 

Un tip greoi, cu o faţă mare și umflată, se dădu jos din mașină 
și îl privi direct în ochi. Danny îl recunoscu din fotografiile 
apărute în ziare: sergentul detectiv Gene Niles din Brigada 
Hollywood, un tip băgat până peste cap în afacerea Brenda 
Allen. Scăpase fără să fi fost acuzat de ceva, dar pierduse trenul 
pentru gradul de locotenent, iar cariera îi era pe butuci. Se 
zvonise că nu lua mită, ci doar se înfrupta din favorurile fetelor 
păstorite de Brenda. Hainele tipului contraziceau ipoteza: un 
sacou modern, bleumarin, și pantaloni gri, cu dungă ca lama - 
haine de comandă, pe care niciun poliţist onest nu și le putea 
permite. 

Doi indivizi de la biroul legistului scoaseră două tărgi 
rabatabile. Danny îl văzu pe Niles ridicând capul și parcă 
adulmecându-l, din ce în ce mai curios și mai iritat: miros de 
poliţist, picior străin pe teritoriul lui, un tip prea tânăr ca să 
lucreze pentru Biroul Omucideri de la centru. 

ÎI întâlni la jumătatea drumului și încercă să inventeze o 
poveste cu niște chestii plauzibile, care să satisfacă un copoi 
viclean. Ajuns față-n faţă cu el, îi spuse: 

— Sunt de la comitat. 

Niles râse. 

— Un pic confuz în privinţa jurisdicției, domnu’ detectiv? 

„Detectiv” - cuvânt rostit cu un dispreţ arogant, sinonim cu 
„cancer”. Danny spuse: 

— Lucrez la o crimă similară cu cele două de pe deal. 

Niles îi sfredeli cu privirea. 

— Dormi în hainele de zi, domnu' detectiv? 

Danny strânse pumnii. 

— Am fost în misiune toată noaptea. 

— N-ai auzit că în nopţile astea poţi lua cu tine și un aparat de 
ras, detectivule? 

— Ai auzit vreodată de respect profesional reciproc, Niles? 

Sergentul Niles se uită la ceasul de la mână. 

— la uite, un tip care se ţine la curent cu știrile! Hai să 
încercăm altfel: cum ai ajuns aici la douăzeci și două de minute 
după ce am aflat de caz la noi la secţie? 

Danny știa că numai niște coaie de oţel îl puteau scoate din 
încurcătură. 

— Haleam o gogoaşă la Western și era acolo un poliţai de la 
circulaţie cu stația radio deschisă. Dar cum de ţi-a luat ţie atât 
de mult? Te-ai oprit pentru manichiură? 

— Acum un an te-aș fi ras pentru vorbele astea. 

— Acum un an erai pe cai mari. Vrei s-auzi de cazul meu sau 
vrei să rămâi îmbufnat? 

Niles își culese o scamă de pe rever. 

— Dispecerul zice că e vorba de o lucrătură de poponari. 
Urăsc poponăriile, așa că dacă mai ai una la fel, nu vreau s-aud 
nimic. Roiul, domnu’ detectiv! Și procură-ţi niște ţoale decente. 
Știu că Mickey Jidanu' are un magazin cu haine de lux unde le 
face reduceri băieților lui de mingi. 

Danny se duse înspre mașină, văzând negru în faţa ochilor. 
Cobori din parc pe Los Feliz și Vermont, oprindu-se la un telefon 
public, de unde îl sună pe doctorul Layman și îi spuse că doi 
tovarăși de criptă de-ai lui Goines erau pe drum și că trebuia să-i 
înhaţe cu orice preț pentru autopsie. Un minut mai târziu 
mașina lui Niles și break-ul medicului legist se îndreptau spre 
sud fără lumini sau sirene, într-un cortegiu ce ucidea o frumoasă 
dimineaţă de iarnă. Danny le lăsă un avans de cinci minute, o 
luă pe scurtătură spre centrul orașului și parcă la umbră, peste 
drum de rampa de încărcare a morgii. Trecură paisprezece 
minute până la apariţia caravanei. Niles se dădu în spectacol 
dirijând peste rampă tărgile acoperite cu cearșafuri. Norton 
Layman ieși să le dea o mână de ajutor. Danny îl auzi cum îl 
certa pe Niles pentru că separase cadavrele. 

Rămase în mașină, în așteptarea rezultatelor de la Layman. 
Se lungi cât mai mult pe scaunul din faţă, închise ochii și încercă 
să doarmă, știind că doctorul putea avea nevoie de patru ore 
sau chiar mai mult pentru examinarea cadavrelor. Somnul nu 
voia să-i vină. Se anunţa o zi toridă: mașina începea să fiarbă, 
iar tapițeria mașinii deveni lipicioasă. Danny era gata să 
ațipească. Apoi își aminti de minciunile lui, de ceea ce putea și 
ce nu putea să-i spună cuiva. Reușise să mintă cu nerușinare în 
fața polițiștilor în uniformă, apoi o dăduse cotită, spunând că 


150 


fusese într-o gogoșărie la șase dimineaţa și dând astfel de 
înțeles că fusese în compania unei femei. Fusese nevoit s-o 
mintă moderat pe Karen Hiltscher, ca să-l ajute să ducă treaba 
la bun sfârșit pe Tamarind, la 2307. Nu putea să-i destăinuiască 
nimănui conţinutul trusei lui de probe. Trebuia să-i anunţe pe cei 
de la LAPD despre scrisoarea care îl informa unde se aciuase 
Marty Goines, să plaseze informaţia la o dată ulterioară, ca să 
nu pară nimic senzaţional, și să-i lase pe cei de la oraș să 
descopere singuri locul grozăviei. Leo Bordoni era o 
necunoscută, dar probabil că era un pușcăriaș îndeajuns de păţit 
ca să-și ţină gura. Mai trebuia să inventeze o poveste despre 
locurile pe unde umblase ieri - un raport fals către Dietrich 
părea cea mai eficientă diversiune. Mai erau apoi marile spaime 
și marile întrebări: dacă LAPD cerceta amănunţit lucrurile pe 
Tamarind, era posibil ca vreun localnic să declare că văzuse un 
Chevrolet cafeniu model '49 parcat acolo peste noapte? Să 
profite oare de informaţiile lui personale și să perie singur zona, 
căutând martori? Să raporteze abia după aceea primirea 
scrisorii și să spere că reacţia cea mai dură ar fi legată doar de 
faptul că nu oferise informaţia mai devreme? Dacă LAPD hotăra 
s-o lase mai moale cu cele două crime - Niles fiind un poliţist 
care detesta „cazurile cu poponari” -, oare vor mai cerceta 
apartamentul? E£/ preluase telefonul de la Lexington State 
Hospital, prin Karen Hiltscher. Dacă lucrurile se încurcau, oare 
fata va da totul în vileag ca să scape? Sau rivalitatea dintre 
LASD și LAPD va reduce întreaga încurcătură la ceva ce-l va 
afecta numai pe el? 

Căldura reflectată de parbriz și numeroasele scurtcircuite 
iscate în creierul lui Danny îl făcură să aţipească. Crampele și 
strălucirea soarelui îl făcură să se trezească - transpirat și cu 
mâncărimi pe piele. Piciorul lui atinse claxonul și un somn 
negru, fără vise, se transformă într-un torent de zgomote ce se 
izbeau de toţi cei patru pereţi afurisiţi din jur. Danny se uită la 
ceas, văzu că era 12:10 și că fusese inconștient cel puţin patru 
ore. Poate că doctorul terminase cu morţii lui. Danny ieși din 
mașină, se întinse, ca să scape de crampe, și trecu strada spre 
morgă. 

Layman era în picioare, lângă rampă, își lua prânzul pe una 
din mesele de autopsie, ce fusese acoperită cu un cearșaf 

pentru cadavre - faţa lui de masă. Îl văzu pe Danny, înghiţi o 
îmbucătură dintr-un sendviș și spuse: 

— Arăţi rău de tot. 

— Chiar atât de rău? 

— Arăţi și speriat. 

Danny căscă. Îl dureau gingiile. 

— Am văzut cadavrele și nu cred că ălora de la LAPD le pasă. 
Asta e ceva de speriat. 

Layman își șterse gura cu un colț de cearșaf. 

— Mai am câteva sperieturi pentru tine. Momentul decesului: 
cu douăzeci și șase până la treizeci de ore în urmă. Amândoi 
bărbaţii au fost violaţi anal, iar posesorul spermei are grupa 
sanguină O-I, cu Rh pozitiv. Rănile de pe spate sunt făcute în 
mod cert cu bețe zoot, identice ca mărime și conținut al fibrelor 
cu cele din cazul Martin Mitchell Goines. Bărbatul cu degetul 
lipsă a murit în urma unei răni la gât, produsă de un cuţit cu 
lama zimţată, bine ascuţit. Nu am determinat cauza decesului 
celuilalt bărbat, dar pun pariu că e vorba de o doză de 
barbiturice. Amicului fără deget i-am găsit o capsulă spartă și 
acoperită cu vomă chiar sub limbă. Am analizat un pic de pudră 
din ea și am dat de un amestec preparat manual: parte 
secobarbital de sodiu, parte stricnină. Secobarbitalul acţionează 
instantaneu, inducând pierderea cunoștinței, iar stricnina ucide. 
Cred că individul cu degetul lipsă a avut o indigestie, a vomitat 
o parte din drog și s-a străduit să scape cu viaţă, luptându-se cu 
omul cu cuțitul. Asta trebuie să se fi întâmplat când și-a pierdut 
degetul. După ce le fac analizele de sânge și le pompez 
stomacul amândurora, o să știu cu certitudine. Cel cu degetul 
lipsă era mai corpolent și avea un debit de sânge mai mare. De 
aceea nu l-a ucis amestecul ăla, așa cum s-a întâmplat cu 
celălalt amic al nostru. 

Danny se gândi la numărul 2307 și la urmele de vomă 
amestecată cu sânge. 

— Și mușcăturile de pe stomac? 

Layman zise: 

— Inumane, dar umane. În rănile respective am găsit salivă 
de la un ins cu grupa de sânge O-I și sucuri gastrice umane, însă 
mușcăturile erau prea haotice și multiplu suprapuse, așa că n- 
am putut să luăm mulaje. Dar am obținut trei mușcături 
individuale de dinţi - toate prea mari pentru a fi atribuite 

vreunui om și mult prea mărunţite la bază pentru a identifica un 
dinte anume. Am făcut și un mulaj dentar dintr-o mușcătură. 
Tipul poartă o proteză, Danny. Foarte probabil peste dinţii 
proprii. Poate fi din metal sau dintr-un material sintetic. Pot fi 
dinți luaţi de la cadavre de animal. Și i-a fixat în așa fel încât să 
poată mutila și; înghiţi concomitent. Nu sunt dinţi umani și, deși 
știu că nu sună prea profesionist, cred că nici nenorocitul ăsta 
nu are cum să fie uman. 


CAPITOLUL PAISPREZECE 


Ellis Loew desfășura ceremonia în biroul său, iar Mal și Dudley 
Smith îi erau martori oficiali. Buzz Meeks stătea în picioare în 
fața mesei de conferinţă și ţinea mâna dreaptă ridicată. Loew 
recită jurământul: 

— Turner Meeks, juri pe Biblie să-ţi duci la îndeplinire cu 
loialitate și conștiinciozitate datoria de anchetator special al 
Diviziei Marelui Juriu de pe lângă Biroul Procuraturii Districtuale 
a orașului Los Angeles, respectând legile municipalităţii și 
apărând drepturile și proprietatea cetățenilor ei? 

Buzz Meeks spuse: 

— Sigur. 

Loew îi înmână o legitimaţie cu fotografie și insigna de 
angajat al Procuraturii. Mal se întrebă cu cât de mult putea să-l 
plătească Howard Hughes pe ticălos. Se gândi că trebuie să fie o 
sumă în jurul a trei mii de dolari. 

Urmă un șir de bătăi prietenoase pe spate. Dudley li se 
alătură lui Meeks și Loew în șirul felicitărilor. Mal se gândi că 
zvonul acela cunoscut continua să circule: Meeks credea că el 
fusese în spatele canonadei care îl trimisese la pensie, deși 
autorul era de fapt Jack D., iar lui îi trecuse supărarea după ce 
Buzz ieșise din LAPD. Lasă-l să creadă. Orice era bine-venit dacă 
îl putea ţine la o distanţă cât mai mare pe noul său coleg - atât 
cât era posibil când e vorba de doi polițiști cu aceeași misiune. 

Și pe Dudley Smith. Poate chiar și pe Loew. 

Mal îi privi pe cei trei cum toastau împreună, bând whisky 
Glenlivet din pahare de cristal. Își luă carnețelul, așezându-se la 
capătul îndepărtat al mesei. Meeks și Dudley conversau vioi, iar 
Ellis îi aruncă o privire încruntată, care se traducea prin „Să 

trecem la treabă”. Încuviinţarea lui Loew îi semnala că răceala 
lor era doar temporară. Mal se gândi: ar trebui ca el să-mi fie 
îndatorat, iar acum îi sunt eu dator. Ridicând pixul, ca să ia 
notițe, simţi cum îi zvâcnesc încheieturile degetelor. Știa că 
Loew avea dreptate. 

e 

După incidentul cu Celeste se urcase în mașină și mersese 
fără vreo ţintă anume până când mâna a început să i se umfle. 
Apoi a avut parte de o durere atroce, care i-a îngreuiat toate 
planurile de a-l consola pe fiul său. Făcu o oprire la Spitalul 
Central, arătă insigna și primi un tratament special: o injecție cu 
ceva care îl înălță la ceruri mai tare decât zece zmeie în timp ce 
i se extrăgeau fragmentele de dinţi din degete și i se dezinfecta 
rana, ce i-a fost apoi cusută și bandajată. Sună acasă și vorbi cu 
Stefan, încercând să se justifice pentru ce făcuse, spunându-i că 
Celeste îl rănise și mai rău și că voia să-i separe pentru 
totdeauna pe ei doi. Băiatul păruse șocat, năuc, bâlbâise detalii 
despre fața însângerată a Celestei, dar încheiase conversaţia 
spunându-i „tată” și „te iubesc”. 

lar acea mică injecție de speranţă îl făcu să raţioneze ca un 
poliţist. Îl sună pe Ellis Loew, îi spuse ce se întâmplase, îi zise că 
vor urma lupte între avocaţi pentru custodie și îl întrebă cum să 
facă să nu-i permită Celestei să îl reclame la poliţie și să obţină 
astfel un avantaj în fața lui. Loew preluă iniţiativa: se deplasă la 
Celeste și o transportă la spitalul Hollywood Presbyterian, unde 
o aștepta avocatul ei. Tipul i-a făcut fotografii cu faţa învineţită 
și plină de sânge. Loew l-a convins să nu depună plângere 
împotriva unui anchetator de la Procuratură, ameninţându-l cu 
represalii și promiţându-i că dacă era de acord, n-o să intervină 
în disputa asupra custodiei copilului. Avocatul acceptă. Nasul 
spart al Celestei a fost reparat, apoi doi chirurgi stomatologi au 
început să-i repare gingiile și dantura aproape distrusă. Plin de 
furie, Loew l-a sunat pe Mal la un telefon public unde acesta 
aștepta apelul și i-a spus: 

— Te descurci tu cu puștiul. Să nu mai îmi ceri niciodată vreun 
alt favor. 

Atunci Mal s-a întors acasă, unde l-a găsit pe Stefan dormind. 
Dinspre băiat venea mirosul vechiului sedativ european al lui 
Celeste - șnaps și lapte cald. Mal îl sărută pe puști pe obraz, 
apoi, cu o valiză plină de haine și cu dosarele lui Lesnick după 

el, se mută la un motel de pe Olympic, colţ cu Normandie, 
aranjă cu o polițistă pe care o cunoștea să verifice o dată pe zi 
cum îi merge băiatului, adormi cu ajutorul unui calmant în patul 
străin și se trezi gândindu-se la Franz Kempflerr. 

Nu izbutea să-și mute gândul de la el și nu reușea să 
găsească niciun fel de argumente raţionale care să-l facă să 
creadă că Celeste minţise. Dar dădu o serie de telefoane, făcând 
rost de un avocat - Jake Kellerman, un tip pragmatic, care a fost 
de părere că mutarea cea mai înțeleaptă ar fi amânarea 
repetată a termenelor de înfățișare în tribunal, căci astfel 
procesul de stabilire a custodiei se prelungea până în momentul 
în care căpitanul Considine va deveni un erou al marelui juriu. 
Kellerman îl sfătui să stea departe de Celeste și de Stefan, îi 
spuse că îl va căuta curând pentru a stabili o strategie și îl lăsă 
cu mahmureala dată de Demerol, cu încheieturile pumnului 
îndurerate și cu certitudinea că ar fi trebuit să-și ia o zi liberă, în 
care să stea departe de șef. 

Dar tot nu putea scăpa de Kempflerr. 

Studierea dosarelor lui Lesnick era doar o încercare de 
distragere a atenţiei. Ajunse să analizeze îndeaproape cazul 
Claire De Haven și fiecare însemnare legată de ea îl stârnea. 
Știa că deocamdată nici nu se punea problema unui 
interogatoriu direct. Prima lui prioritate trebuia să fie infiltrarea 
unui agent operativ. Totuși scufundarea în trecutul femeii 
devenise ispititoare și atunci când dădu peste un amănunt care 
îi scăpase - Mondo Lopez se lăudase în fața psihiatrului cu 
rochia pe care o furase dintr-un magazin pentru cea de-a 
treizeci și treia zi de naștere a lui Claire, în mai 1943, ceea ce 
însemna că femeia era exact de vârsta /u/ -, se duse cu dosarul 
femeii și al nazistului la biblioteca publică, pentru documentare. 

Scană ore întregi microfilme, exilându-l pe neamţ și 
concentrându-se asupra femeii. 

Buchenwaldul eliberat, apoi procesul de la Nurnberg, cu marii 
lideri naziști declarând că nu făcuseră altceva decât să execute 
niște ordine. Incredibila brutalitate mecanizată. Sleepy Lagoon, 
o cauză dreaptă, apărată de cine nu trebuia. Claire De Haven 
trebuie să fi apărut în ziare la ora debutului ei în societate. 
Bănuială confirmată: vara lui 1929, Claire la nouăsprezece ani la 
balul Las Madrinas, o poză alb-negru ceţoasă, care abia sugera 
că ar putea fi ea. 

Cum Kempflerr fusese eclipsat de Goering, Ribbentrop, Donitz 
și Keitel, femeia aparu și mai clar conturată. Mal sună la 
Circulaţie, de unde primi dosarul ei de conducătoare auto, apoi 
se deplasă în Beverly Hills, unde îi ţinu casa sub supraveghere. 
După două ore de așteptare Claire plecă de acasă. Fotografia ei 
era profeția împlinită a frumuseţii. Era zveltă, cu părul castaniu 
și doar câteva fire argintii, având un chip de o frumuseţe 
naturală de excepţie, dar puternic. li urmări Cadillacul până la 
Villa Frascati. Femeia se întâlni să ia prânzul cu Reynolds Loftis - 
tipul acela de bărbat doldora de demnitate pe care îl văzuse în o 
grămadă de filme. Ceru ceva de băut la bar, urmărindu-i pe cei 
doi: un actor de prim-plan și Regina Roșie se ţineau de mână și 
se sărutau peste masă din cinci în cinci minute - indiscutabil, 
iubiţi. Își aminti declaraţia făcută lui Lesnick de Loftis - „Claire e 
singura femeie pe care am iubit-o” - și se simţi gelos. 

e 

Paharele și scrumierele loviră masa. Mal se întoarse din trecut 
- svastici și lațuri de spânzurătoare - și îi văzu pe camarazii de 
vânătoare ai Roșiilor fixându-l cu privirea. Dudley îi împinse un 
pahar curat și sticla. Mal i-o împinse înapoi, apoi zise: 

— Locotenente, ai dat-o în bară cu mexicanii. lar ce spun 
acum e oficial. Părerea mea e că pe moment trebuie să 
renunțăm la interogatoriile directe până când Meeks ne procură 
probe solide, pe care să le folosim pentru puneri sub acuzare 
valide. Propun să ne ocupăm exclusiv de tipii de stânga din 
afara AUFT, să-i transformăm în martori favorabili nouă, să-i 
convingem să ne ofere informaţii și să plantăm un informator 
cât mai curând posibil. Propun să ne protejăm în privinţa 
mexicanilor, introducând câteva pasaje explicite în articolele 
politice din presă. Ed Satterlee e prieten la cataramă cu Victor 
Reisel și Walter Winchell, care îi urăsc pe comuniști, și probabil 
că tipii din AUFT le citesc comentariile. Ceva de genul „Echipa 
marelui juriu din L.A., care plănuia să conducă o anchetă despre 
influența comunistă în Hollywood, s-a văzut nevoită să-și amâne 
acțiunea din cauza lipsei de fonduri și a luptelor politice 
interne”. Fiecare stacojiu din AUFT știe ce s-a întâmplat deunăzi 
la Variety International, așa că ar fi mai bine să facem o pauză și 
să-i lăsăm să doarmă. 


Toţi ochii se aţintiră pe irlandez. Mal se întrebă cum va 
răspunde la provocare în faţa a doi martori cu o logică 
irefutabilă. Dudley spuse: 

— Nu pot decât să-mi cer scuze pentru faptele mele, Malcolm. 
Erai circumspect, iar eu m-am încăpățânat și am greșit. Dar cred 
că înainte de a ne retrage și a acţiona pe furiș, ar trebui s-o 
strângem cu ușa pe Claire De Haven. Ea e pârghia care poate da 
în gât eminenţele cenușii, e neprihănită din perspectiva marelui 
juriu, iar înfrângerea ei îi va demoraliza pe toţi sărmanii 
îndrăgostiţi de ea. N-a avut niciodată de-a face cu poliția și cred 
că s-ar pierde cu firea. 

Mal râse. 

— O subestimezi. Și bănuiesc că tu vrei s-o strângi cu ușa? 

— Nu, flăcău. Cred că tu ar trebui s-o faci. Dintre noi toţi, tu 
ești singurul care are un aer idealist. Un poliţist copil, cu niște 
mănuși de copil și multă cruzime. O s-o dai gata cu dreapta aia 
teribilă a ta. 

De la celălalt capăt al mesei, Ellis mimă cuvintele „Nu eu”, cu 
ochii fixaţi pe Mal. Buzz Meeks sorbea din whisky. Mal tresări, 
întrebându-se cât de multe știa Dudley despre incidentul din 
familia lui. 

— E o fază de ageamiu, locotenente. Ai dat-o în bară o dată și 
acum mă rogi pe mine s-o dreg. Ellis, abordarea directă e un 
căcat. Spune și tu. 

Loew interveni: 

— Mal, controlează-ţi limbajul, pentru că eu sunt de acord cu 
Dudley. Claire De Haven e o femeie promiscuă, iar acest gen de 
femei sunt dezechilibrate. Așadar, sunt de părere că ar trebui să 
riscăm. Între timp Ed Satterlee încearcă să coopteze un tip 
pentru noi, unul pe care l-a cunoscut în timpul seminarului și 
care s-a infiltrat în celulele comuniste din Cleveland. E un 
profesionist, dar nu lucrează ieftin. Chiar dacă varianta De 
Haven eșuează și cei din AUFT sunt avertizați în legătură cu noi, 
tipul va fi în stare să se apropie de ei cu atâta subtilitate, încât 
nu-l vor mirosi nici într-un milion de ani. Și sunt sigur că putem 
face rost de bani pentru el de la domnul Hughes. Corect, Buzz? 

Buzz Meeks îi făcu cu ochiul lui Mal. 

— Ellis, dacă tipa e într-adevăr unsă cu alifiile alea, n-aş 
trimite un băiat de seminar s-o obosească. Howard ar putea-o 
face chiar el. Îi plac farsele, așa că l-am putea trimite mascat. 

Loew dădu ochii peste cap. Dudley Smith râse, ca și cum ar fi 
auzit un banc tare la Elks Club. Meeks făcu din nou cu ochiul, 
testând terenul - tu m-ai împușcat în '46? Mal se gândi că soarta 
procesului de custodie depindea de un bufon, de un poliţist 
bătăuș și de un avocat ambițios. Dar numai după ce Loew izbi 
cu palma în masă, punând astfel capăt întrevederii, înţelese că 
va trebui să dea ochi cu Regina Roșie, devenind astfel propriul 
lui pion. 


CAPITOLUL CINCISPREZECE 


Danny își petrecu dimineaţa următoare în apartamentul /u;, 
aducându-și dosarul la zi, cu toate informaţiile recent apărute 
despre cele două noi victime din cazul /ui. 

După douăzeci și patru de ore avea următoarele date: 

Nicio identificare a victimelor doi și trei. Doctorul Layman, 
fiind patologul municipalităţii, era la curent cu rezumatele 
rapoartelor de la Divizia Hollywood și urma să-l sune dacă și 
când va afla numele cadavrelor. Sunase deja ca să-i comunice 
că sergentul Gene Niles conducea investigația LAPD, că o 
considera lipsită de interes și încerca s-o claseze rapid, pentru a 
se putea ocupa de jefuirea unui depozit de blănuri - cazul 
promitea să facă să curgă cerneala ziarelor și să șteargă rușinea 
din cazul Brenda Allen, care îl costase pierderea soţiei și a 
copiilor. Poliţişti în uniforme interogau boschetarii din Griffith 
Park, fără să obţină vreun rezultat. Niles însuși mângâiase cu 
bastonul de cauciuc doi mâncători din gunoaie cu dosare penale 
pentru agresiune asupra minorilor. Raportul autopsiei, redactat 
de Layman pe șaptesprezece pagini - unde se specifica faptul 
că cel mai mic dintre indivizi sucombase din cauza unei 
supradoze de barbiturice -, fusese ignorat de Niles și de ceata 
de lachei în uniformă detașaţi să lucreze cu el. Doctorul era 
convins că era vorba de un „anti-sindrom Black Dahlia”: cele trei 
cadavre găsite până acum avuseseră parte de un total de patru 
articole, toate în interiorul ziarelor. Jurnaliștii se feriseră de 
subiect fiindcă Marty Goines era un gunoi, iar toată povestea 
era cu poponari și n-o puteai publica fără ca Legiunea pentru 
Decenţă și Mamele Catolice Responsabile să nu ţi-o tragă într-un 
fel sau altul. 

Căpitanul Dietrich îl ascultase ieri, atent la fapte, ipoteze, 
omisiuni, minciuni, inclusiv cea mai gogonată - povestea cu 
gogoșăria, ce îi acoperea incursiunea de pe Tamarind 2307, pe 
care încă nu o raportase. Dăduse din cap gânditor, apoi îi 
spusese că va încerca să obţină o cooperare inter-agenţii cu 
LAPD. Ajutorul altor polițiști de la comitat nici nu intra în 
discuţie: ceilalţi trei detectivi ai secției erau ocupați până peste 
cap, iar Biroul de Detectivi al Comitatului ar fi considerat 
afacerea Goines un fel de Mickey Mouse cu prea multe 
probleme, mai ales acum, când se implicaseră și polițiștii de la 
LAPD. Avea un amic care lucra în tura de zi la Hollywood, un 
locotenent pe nume Poulson, care rămăsese în relaţii bune cu 
Mickey C., în ciuda afacerii Brenda A. Șeful îi promise lui Danny 
că va discuta cu el despre formarea unei echipe comune de 
detectivi de la Omucideri, iar la sfârșit îi repetă că totul 
depindea de calitatea victimelor. Dacă numerele doi și trei erau 
niște drogaţi, foști deţinuţi sau poponari - la revedere. Dacă 
erau indivizi normali, poate ieșea ceva. Și dacă, odată formată o 
echipă LAPD/ LASD, nu se întâmpla ceva nou, ancheta se 
suspenda în zece zile, iar cazul Martin Goines, mortul de pe 
01.01.1950, urma să fie aruncat printre alte dosare 
nesoluționate. 

Despre probele culese de pe Tamarind 2307: 

Cu două excepţii, doar chestii repetitive - ceea ce Hans 
Maslick numea „duble negaţii pentru dovedirea afirmațiilor”. 
Obţinuse un al doilea set de amprente, care se potriveau cu 
degetul lipsă al individului corpolent. Layman le luase și el 
amprentele celor doi. Pasta albă pe care o culesese era în mod 
evident un adeziv dentar, ceea ce îl convinsese în proporție de 
nouăzeci și nouă la sută pe Layman de probabilitatea ipotezei 
protezei dentare. Leo Bordoni nu atinsese nimic în timp ce se 
afla în cameră, deci nu lăsase vreo amprentă. Danny fusese 
nevoit să lase cele trei seturi de haine în apartament, în caz că 
asasinul ar fi fost capturat și ar fi declarat că le lăsase 
împăturite pe scaunul de toaletă. Eșantioanele de praf și noroi 
erau inutile până nu avea un suspect cu care să le confrunte, 
ceea ce îi lăsa doar două puncte avans față de LAPD și de 
asasin: fotografiile urmelor de sânge și șansa de a cerceta 
singur apartamentul de pe Tamarind Street dacă cei de la oraș o 
lăsau moale cu investigația. Coșmaruri și riscuri. 

leri, după ce plecase de la morgă, trecuse pe la un atelier 
foto, unde plătise de patru ori prețul normal pentru a developa 
imediat rolele de film. Tipul de la tejghea s-a uitat cam chiorâș, 
văzând cât de ponosit arăta, dar i-a luat banii. Apoi Danny a 
așteptat să termine treaba. O oră mai târziu, când omul i-a 
înmânat negativele și fotografiile, comentariul lui a fost „Pereţii 
ăștia sunt ceea ce numiţi voi artă modernă?” Danny a râs și-a 
tot râs până ce a ajuns acasă, dar hohotele i-au pierit când a 
agăţat fotografiile pe perete, pe o planșă cu probe pe care o 
montase lângă raftul cu dosare. 

Sângele în alb-negru era ţipător și nenatural. Erau fotografii 
pe care nu le va putea arăta nimănui chiar dacă ar fi rezolvat tot 
cazul. Gândul că îi aparțineau exclusiv lui era liniștitor. Petrecu 
ore întregi doar zgâindu-se la ele și distingând forme înăuntrul 
formelor. Scurgerile deveniră stranii apendice corporale, iar 
jeturile de sânge - cuțite care le retezau. Conexiunile vizuale 
deveniră atât de ilogice, încât se văzu nevoit să se întoarcă la 
textele de școală: exemple de însemne făcute cu sânge. 
Cazurile în speţă erau toate din Germania și Europa de Est. Era 
vorba de psihopaţi și de fantasmele lor vampirice, în care 
stropeau cu sângele victimelor obiecte aflate la îndemână, 
etalându-și nebunia prin crearea de imagini cu semnificaţii 
infime sau fără nicio semnificaţie. Nimic care să semene cu 
litera W, nimic legat de vreo proteză dentară. 

Proteza dentară. 

Singurul indiciu serios ce putea apărea și la victimele doi și 
trei. 

Inuman. 

Puteau fi dinți de oțel, dinți de plastic, dinți de la cadavrele 
unor animale. Următorul pas în anchetă era unul funcționăresc: 
indivizi capabili să confecționeze proteze dentare, în combinaţie 
cu „înalt, vârstă mijlocie”, „cărunt”, „grupa sanguină O-I, Rh 
pozitiv” și cadrul temporal adecvat. 

Ace în carul cu fân. 

leri făcuse primul pas: cercetase lista laboratoarelor dentare 
din cele șaptesprezece secțiuni diferite ale Pagini/or aurii din 
oraș și comitat. Un total de 349, plus - în cazul posibilei utilizări 
a unui cadavru de animal - 93 de ateliere de taxidermie. Un 
telefon dat la un laborator ales la întâmplare și o conversaţie 
îndelungată cu unul dintre laboranți i-a furnizat următoarea 


160 


informaţie: 349 era o cifră prea mică. L.A. era printre marii 
producători din industria protezelor dentare. Unele laboratoare 
nu apăreau în Paginile aurii, iar unii stomatologi aveau 
aparatură de producere a protezelor chiar în cabinetele lor. 
Dacă un individ știa să facă proteze dentare umane, atunci își 
putea folosi aceleași abilităţi pentru producerea protezelor cu 
dinţi de plastic sau de animale. £/, personal, nu auzise de vreun 
laborator specializat în măcelărirea animalelor, mult noroc, 
detectiv Upshaw, și treci la muncă, fiindcă e de unde. 

Apoi Danny se deplasă la secţie. Karen Hiltscher tocmai intra 
iarăși în tură. Îi duse ciocolată și flori, ca să-i potolească și 
curiozitatea față de povestea de pe Tamarind, și orice 
nemulţumire față de noul val de favoruri pe care voia să i le 
ceară: verificarea tuturor dosarelor din secţie, pentru bifarea 
celor care aveau menţionate proteze dentare și eliminarea celor 
care nu corespundeau descrierii fizice și a grupei de sânge în 
cauză, precum și telefoane date laboratoarelor de pe listă, 
pentru a identifica angajaţii bărbaţi cu aceleași semnalmente 
fizice. Fata luă cadourile. Păru nemulțumită și surprinsă, nu 
menţionă povestea de pe Tamarind și acceptă, cu o guriță 
bosumflată à /a Bette Davis, să facă ce îi cerea „în timpul ei 
liber”. El nu insistă: fata știa că de-acum îl are la mână. 

Danny termină de clasat hârtiile de la dosar, gândindu-se că 
Tamarind Street constituia un teritoriu virgin pentru anchetă și 
întrebându-se dacă partenerul de jafuri menţionat de Leo 
Bordoni avea vreo legătură cu cazul, dar și dacă băiatul cu fața 
arsă din trecutul lui Marty Goines era sau nu implicat. Raportul 
său avea acum cincizeci de pagini. Işi petrecuse cincisprezece 
din ultimele douăzeci și patru de ore scriind. Rezistase tentaţiei 
de lua la purecat întregul Tamarind, de a urmări, cerceta, 
interoga vecinii, de a-i devansa pe cei de la LAPD. Dacă Niles ar 
fi aflat cumva de locul acela, Layman l-ar fi informat. Era foarte 
probabil ca viaţa de pe acea stradă să continue ca de obicei, iar 
locuitorii ei să fi uitat micile detalii ce pot duce la rezolvarea 
unui caz. Să-i comunice telefonic lui Dietrich informaţia venită 
de la Lexington Hospital, ca și cum tocmai auzise de ea, iar apoi 
s-o prelucreze pe Karen în privința minciunii? Sau s-o facă mai 
târziu, de vreme ce nu exista niciun risc ca șeful să-i ofere cazul 
prietenului său din LAPD, adică poveștii cu inter-agenţia, pe care 
chiar e/o ceruse? 


161 


Nicio îndoială. Danny o luă cu mașina pe Hollywood, 
îndreptându-se spre Tamarind. 

Zona era absolut normală. Era mai cald ca în urmă cu două 
zile, lumea circula pe trotuare, oamenii stăteau fie pe verande, 
fie în curte, tunzându-și iarba sau gardurile vii. Danny parcă 
mașina și își începu investigația. Zero pe toate fronturile la 
începutul după-amiezii în cartier: nimic straniu, niciun vehicul 
străin, niciun fel de informaţii despre Marty Goines, nimic 
neobișnuit la numărul 2307, în garaj sau în apartamentul de 
deasupra. Nicio față străină, niciun zgomot suspect. Zero. ȘI 
nimeni nu menționa Chevrolet-ul lui cafeniu, parcat pe stradă. 
Incepuse să se simtă foarte mândru de manevrele lui, când o 
bătrânică ce-și plimba schnautzerul pitic îi răspunse la prima 
întrebare cu un da. 

Cu trei nopţi în urmă, în jurul orei 10, se plimba cu Wursti și 
văzuse un bărbat înalt, cu un superb păr argintiu, îndreptându- 
se spre garajul de la 2307, cu câte un „beţiv împleticit” de o 
parte și de alta a lui. Nu, nu-i mai văzuse pe cei trei înainte. Nu, 
nu auzise după aceea niciun zgomot straniu dinspre garaj. Nu, 
n-o cunoștea pe proprietăreasa casei din faţă. Nu, bărbaţii nu 
vorbeau între ei, iar ea se îndoia că ar fi fost în stare să-l 
identifice pe cel cu părul argintiu dacă l-ar mai fi văzut o dată. 

Danny o lăsă pe bătrânică și se întoarse la mașină, hotărât să 
țină numărul 2307 sub observaţie. Instinctul îl fulgeră puternic: 

Da, asasinul ţinuse și el apartamentul sub observaţie, ca să 
vadă dacă apareau polițiștii. Da, stabilise dinainte să arunce 
cadavrele în Griffith Park. Numele lui Goines nu apăruse în ziare, 
fiindcă era un simplu vagabond, iar asasinul știa că locul crimei 
nu era dezvăluit de publicitatea făcută cazului Goines. Singurii 
cunoscuți ai lui Goines care aflaseră de soarta lui Marty erau 
cântăreții de jazz pe care îi chestionase, ceea ce îi elimina dintre 
suspecți - odată ce Goines era identificat de poliţie, niciun 
asasin deștept nu ar mai fi adus viitoarele victime în 
apartamentul mortului. Ceea ce însemna că dacă oamenii legii 
nu-și făceau apariția în forță pe Tamarind Street, asasinul putea 
aduce și alte victime acolo. Ține informațiile pentru tine, stai la 
pândă, roagă-te ca asasinul să nu te fi văzut intrând - pe tine 
sau pe Bordoni - și nici să nu fi remarcat interogatoriile de 
astăzi, stai cuminte și s-ar putea ca tipul să apară agale în viata 
ta, cu numărul patru la brat. 

Danny rămase cu ochii pe casă și oglinda retrovizoare aţintită 
spre garaj. Timpul se scurgea cu încetinitorul. Pe lângă el trecu 
un bărbat care arăta ciudat, două bătrâne ce împingeau niște 
cărucioare de supermarket, apoi o ceată de băieţi gălăgioși, cu 
jachete pe care scria „Hollywood High”. Se auzi urletul unei 
sirene de poliție ce se apropia. Danny se gândi la codul 3: 
probleme pe bulevard. 

Apoi totul se acceleră. 

O femeie în vârstă deschise ușa de la intrarea la numărul 
2307. O mașină a poliţiei, dar fără însemne, opri în faţa 
garajului. Sergentul Gene Niles cobori, privi peste drum și îl văzu 
- ţintă ușoară, așezată în mașina cu care fusese ieri-dimineaţă 
în Griffith Park. Niles se îndreptă spre el. Femeia îl interceptă, 
arătând spre apartamentul de deasupra garajului. Niles se opri. 
Femeia îl prinse de mâneca hainei. Danny trecu în revistă toate 
variantele de minciuni posibile. Niles se lăsă condus spre garaj. 
Danny simţi că îl trec nădușelile și o porni spre secţie, ca să se 
protejeze cât de cât. 

e 

Dietrich stătea chiar la intrare, fumând cu poftă o țigară. 
Danny îl prinse de braț și îl conduse în intimitatea biroului său. 
Dietrich acceptă, întorcându-se spre el când Danny închise ușa. 

— Tocmai m-a sunat locotenentul Poulson. lar pe el l-a sunat 
Gene Niles, pentru că a primit un telefon de la proprietăreasa 
apartamentului în care a stat Martin Goines. Sânge și haine 
pline de sânge în tot apartamentul, la un kilometru și jumătate 
de Griffith Park. Unul de-al nostru și doi al celor de la LAPD. E 
clar că au fost omorâţi acolo, iar tu ai fost văzut stând la pândă, 
după care ai șters-o. De ce? Vreau să aud o scuză ca lumea, ca 
să nu fiu nevoit să te suspend. 

Danny avea răspunsul gata pregătit: 

— Azi-dimineaţă m-a sunat acasă un tip de la Lexington State 
și mi-a spus că primiseră o scrisoare de la Marty Goines, 
adresată unui alt pacient. Adresa expeditorului era Tamarind, 
numărul 2307 Nord. M-am gândit la discuţia pe care am avut-o 
și cum ne-am pus noi bine cu Poulson, cum am cooperat, deși 
Niles e măgar. Dar n-am avut încredere că LAPD o să cerceteze 
cum trebuie zona, așa că am făcut-o eu. Tocmai făceam o pauză 
în mașină în momentul în care m-a văzut Niles. 

Dietrich luă o scrumieră și își stinse ţigara. 


— Și nu m-ai sunat? Cu o pistă atât de serioasă? 

— M-am grăbit, domnule. Îmi cer iertare. 

Dietrich spuse: 

— Nu sunt sigur că înghit povestea ta. De ce n-ai vorbit cu 
proprietăreasa înainte să cercetezi zona? Poulson zice că Niles i- 
a spus că femeia era vânătă la faţă. Ea a fost cea care a 
descoperit oroarea. 

Danny înălţă din umeri, încercând să diminueze importanţa 
întrebării. 

— Am bătut la ușă mai devreme, dar probabil că fata aia 
bătrână nu m-a auzit. 

— Poulson mi-a zis că pare o damă dezgheţată. Danny, nu 
cumva erai acolo pentru că veneai de la un matineu? 

Nu înțelese întrebarea. 

— Cum adică, de la cinematograf? 

— Nu, de la păsărici. Gagica ta își are cuibul lângă gogoșăria 
aia unde-ai auzit ieri staţia poliţiei, iar Tamarind e pe-aproape. 
Ți-o puneai pe leafa comitatului? 

Vocea lui Dietrich se înmuiase. Danny își făcu ordine în 
minciuni. 

— Am cercetat zona, pe urmă mi-am pus-o. Mă odihneam în 
mașină când a apărut Niles. 

Dietrich zâmbi/ se strâmbă. Telefonul de pe biroul lui începu 
să sune. Ridică receptorul, apoi spuse: 

— Da, Norton, e aici. 

Ascultă, apoi adăugă: 

— O întrebare: ai aflat cine sunt cei doi bărbați? 

Tăcere lungă. Danny se bâţâia lângă ușă. Karen o deschise și 
lăsă un teanc de hârtii pe biroul căpitanului, apoi ieși cu privirea 
plecată. Danny se gândi: nu-l lăsa pe șefu' să-i spună că amo 
gagică și n-o lăsa nici pe ea să-i spună șefului când am primit 
telefonul de la Lex. Dietrich zise: 

— Stai așa, Norton! Vreau să vorbesc mai întâi eu cu el. 

După aceea puse palma peste receptor și i se adresă lui 
Danny. 

— Cele două cadavre ale LAPD-ului au fost identificate. 
Gunoaie. Așa că îţi spun de-acum: n-o să fie niciun fel de 
investigaţie inter-agenţii, deci mai ai cinci zile cu Goines înainte 
să te scot din priză. Sun-Fax Market a fost jefuit azi-dimineață și 
dacă nu se rezolvă până atunci, te vreau pe tine la caz. Te iert 

pentru că nu mi-ai raportat despre adresa lui Goines, dar te 
avertizez: stai departe de LAPD. Tom Poulson e un vechi amic 
de-al meu. Am rămas prieteni chiar și după povestea cu Mickey 
și Brenda, așa că nu vreau să ne-o strici tu acum. ȘI, uite, 
Norton Layman vrea să vorbească cu tine. 

Danny luă receptorul. 

— Da, doctore. 

— Aici e sursa ta prietenoasă de la municipalitate. Ai cu ce 
scrie? 

Danny își scoase carnețelul și pixul din buzunar. 

— Dă-i drumul. 

— Cel mai înalt e George William Wiltsie, născut pe 
14.09.1913. Două arestări pentru prostituție masculină, dat 
afară din Marina Militară în '43 pentru conduită imorală. Celălalt 
e confirmat ca asociat al lui Wiltsie, probabil peștele lui. Duane 
Lindenaur, născut pe 5.12.1916. Arestat o dată pentru șantaj: în 
iunie 1941. Nu s-a ajuns la tribunal. Reclamantul și-a retras 
plângerea. Wiltsie nu figurează cu niciun loc de muncă. 
Lindenaur a fost angajat să rescrie dialoguri la Variety 
International Pictures. Amândoi bărbaţii locuiau pe Ventura 
Boulevard, numărul 11768, motelul Leafy Glade. LAPD e pe 
drum, așa că stai cuminte. Ești fericit? 

Danny își număra minciunile. 

— Nici eu nu mai știu, doctore. 

e 

Din colţul lui de birou, Danny sună la Cazierul Judiciar și la 
Serviciul Circulaţie și primi dosarele complete ale victimelor doi 
și trei. George Wiltsie fusese arestat pentru că propusese acțiuni 
imorale în baruri în '40 și '41. Procuratura renunţase la ambele 
acuzaţii, din lipsă de probe. Urmau o serie întreagă de amenzi 
de circulație. Duane Lindenaur avea un permis de conducere 
imaculat și o plângere anulată, sub acuzaţia de șantaj, după 
cum  menţionase și doctorul Layman. Danny îi ceru 
funcţionarului de la Cazier să-i specifice locul arestărilor celor 
două victime. Ale lui Wiltsie avuseseră loc în jurisdicția orașului, 
cea a lui Lindenaur în sud-estul comitatului, în jurisdicţia diviziei 
Firestone. Cerând încă o verificare a dosarului lui Lindenaur, 
obţinu numele poliţistului care îl arestase: sergentul Frank 
Skakel. 


Danny sună la Serviciul Personal de la comitat și află că 
Skakel era încă activ și lucra la Patrulare. Sună acolo și 
telefonista îi făcu legătura. 

— Skakel. Spune. 

— Domnu' sergent, aici e detectivul Upshaw de la West 
Hollywood. 

— Zi, detective. 

— Lucrez la un caz de crimă legat de altele două de la 
municipalitate, iar tu ai arestat-o pe una din victime în '41. 
Duane Lindenaur. ȚIi-l amintești? 

Skakel zise: 

— Mda. Era un șantaj al unui avocat bogat, Hartshorn, pe 
tema homosexualității. Întotdeauna îmi amintesc chestiile cu 
bani. Lindenaur a încasat-o, nu? 

— Da. Îţi amintești cazul? 

— Destul de bine. Reclamantul se numea Charles Hartshorn. li 
plăceau băieţii, dar era însurat și avea o fiică pe care o adora. 
Lindenaur l-a întâlnit pe Hartshorn prin intermediul unei agenţii 
pentru poponari, apoi l-a ameninţat că-l toarnă fiicei sale. 
Hartshorn ne-a sunat, l-am arestat pe Lindenaur, pe urmă 
Hartshorn s-a muiat și și-a retras plângerea. 

— Sergent, era Hartshorn un tip înalt și cărunt? 

Skakel râse. 

— Nu. Gras și chel ca o morsă. Cum merge cazul? Ceva 
indicii? 

— Lindenaur e la municipalitate și nu prea sunt cine știe ce 
indicii - încă. Ce părere ţi-a făcut Hartshorn? 

— Nu-i un asasin, Upshaw. E bogat, influent și nici n-o să se 
uite la tine. Da' cazurile cu curlangii nici nu merită osteneala, iar 
Lindenaur era un golan. Eu zic cest la vie și lasă-i pe câinii de 
poponari să doarmă cum și-au așternut. 

e 

Reveni pe teritoriul LAPD, cuminte de data asta, ca să nu dea 
naștere la alte minciuni și supărări. Danny se îndreptă spre 
Variety International Pictures, sperând că Gene Niles va petrece 
suficient de mult timp la motelul Leafy Glade. Cum ajunsese 
într-o fundătură cu cazul Goines, victimele doi și trei erau acum 
chestia fierbinte, iar Lindenaur, scrib de studio și șantajist, părea 
mai fierbinte decât Wiltsie, târfa masculină. 


Facțiuni sindicale rivale demonstrau în faţa intrării principale 
a studiourilor. Danny parcă peste drum, puse o pancartă cu 
„Vehicul oficial al poliţiei” pe parbriz, se aplecă și se strecură 
printr-un labirint de trupuri cu drapele. Un paznic de la poartă 
citea un ziar de scandal în care apărea un articol despre cele 
trei omoruri ale /u; - detalii scabroase obţinute dintr-o „sursă de 
încredere” de la morga din L.A. Danny cercetă cu privirea 
jumătate de pagină în timp ce își scotea insigna în faţa 
paznicului cufundat în lectură, ce morfolea un trabuc. Cele două 
cazuri erau de-acum asociate pe hârtie - chiar dacă numai în 
tabloidul Tattler din L.A. -, iar asta implica posibilitatea apariţiei 
altor relatări tipărite, știri la radio sau televiziune, plus 
confesiuni false, indicii false și tone de prostii. 

Danny bătu darabana în perete. Insul care ronţăia trabucul 
lăsă ziarul jos și se uită la insigna lui. 

— Mda. Pe cine cauţi? 

— Vreau să discut cu cei care au lucrat cu Duane Lindenaur. 

Paznicul nu avu nicio reacţie la auzul numelui - încă nu 
apăruse în tabloide. Cercetă o listă prinsă pe o planșetă de 
plastic și spuse: 

— Platoul 23, biroul de lângă decorul de la Masacrul 
tomahawkului. 

Apoi apăsă pe un buton și-i făcu semn să treacă. Poarta se 
deschise. Danny își croi drum printr-o întindere de asfalt plină cu 
actori costumați. Ușa ce dădea spre platoul 23 era larg 
deschisă. Chiar la intrare trei mexicani își spălau vopseaua de 
pe faţă. Îi aruncară lui Danny niște priviri plictisite. El văzu o ușă 
cu inscripția RESCRIERI, se îndreptă într-acolo și bătu. 

O voce strigă: 

— E deschis! 

Danny intră. Un tânăr înalt și suplu, în costum și cu ochelari 
cu ramă de baga, îndesa niște hârtii într-o geantă. Tânărul 
spuse: 

— Eşti tipul care îl înlocuiește pe Duane? N-a mai dat niciun 
semn de trei zile, iar regizorul are nevoie rapid de niște retușuri 
la dialoguri. 

Danny nu pierdu vremea. 

— Duane e mort. Ca și amicul lui, George Wiltsie. Asasinaţi. 

Tânărului îi scăpă geanta. Mâinile începură să-i tremure în 
timp ce își aranja ochelarii. 

— Aa-aa-asasinaţi? 

— Exact. 

— Și tu e-e-ești poliţist? 

— Detectiv la comitat. ÎI știai bine pe Lindenaur? 

Tânărul își luă geanta și se prăbuși pe un scaun. 

— N-nu, nu bine. Doar aici, la serviciu, superficial. 

— Te vedeai cu el în afara studioului? 

— Nu. 

— ÎI cunoșteai pe George Wiltsie? 

— Nu. Știam că el și cu Duane locuiesc împreună. Mi-a spus-o 
Duane. 

Danny înghiţi un nod. 

— Erau iubiţi? 

— Nici nu-mi trece prin cap să fac speculaţii despre relația lor. 
Tot ce știu e că Duane era un tip liniștit, că era un bun 
profesionist la rescrieri de dialoguri și că lucra ieftin, ceea ce e 
un mare avantaj în lagărul ăsta de muncă. 

Se auziră câţiva pași în dreptul ușii. Danny se întoarse și văzu 
o umbră retrăgându-se. leși să vadă despre ce era vorba, dar nu 
desluși decât spatele unui bărbat ce se îndrepta rapid spre un 
banc de lucru cu aparate de filmat și reflectoare. Se repezi într- 
acolo. Bărbatul stătea în faţa lui, cu mâinile în buzunare - 
postura clasică de „N-am nimic de ascuns”. 

Danny îl încolţi, dezamăgit că era un tinerel scund, fără urme 
de arsuri pe faţă, în cel mai rău caz o a cincea roată la căruţă. 

— Ce treabă ai să asculţi pe la uși? 

Tipul era mai degrabă un băietan - slăbănog, cu coșuri, voce 
pițigăiată, un pic sâsâit. 

— Lucrez aici. Sunt costumier. 

— Și asta îţi dă dreptul să tragi cu urechea când vezi un 
poliţist în misiune? 

Puștiul își aranjă freza. Danny zise: 

— Ți-am pus o întrebare. 

— Nu, nu-mi dă... 

— Atunci de ce-o faci? g 

— Am auzit că Duaney și George sunt morți. li cunoșteam. 
Cine...? 

— Nu. Nu știu cine i-a ucis, altfel n-aș fi aici. Cât de bine îi 
cunoșteai? 

Băiatul se juca cu moţul de păr de pe frunte. 


— Împărţeam prânzul cu Duaney - Duane - și îl știam pe 
George atât cât să-l salut când venea să-l ia pe Duane. 

— Se pare că voi trei aveaţi multe în comun. Corect? 

— Da. 

— Te întâlneai cu Lindenaur și Wiltsie și altundeva? 

— Nu. 

— Dar discutaţi între voi, din moment ce aveaţi atât de al 
dracului de multe în comun. Corect? 

Băiatul privea ţintă în pământ, desenând opturi cu piciorul. 

— Da, domnule. 

— Atunci spune-mi ce treburi mai învârteau și cu cine le 
învârteau, pentru că dacă cineva pe-aici știe ceva, atunci tu ești 
acela. Nu-i așa? 

Băiatul își făcu de lucru cu un reflector, stând cu spatele la 
Danny. 

— Erau împreună demult, dar le plăcea să se întâlnească și cu 
alți tipi. Georgie era așa, mai necioplit, și trăia pe seama lui 
Duane, deși mai făcea și el câte ceva uneori, când găsea vreun 
client prin agenţia aia de însoțitori. Altceva nu știu, așa că, vă 
rog, acum pot să plec? 

Danny își aduse aminte de convorbirea cu polițistul de la 
Firestone - Lindenaur îl întâlnise pe omul pe care îl șantaja prin 
intermediul „agenţiei pentru poponari”. 

— Nu. Cum se numește agenţia aia de însoțitori? 

— Nu știu. 

— Cu cine se mai întâlneau Wiltsie și Lindenaur? Vreau nume! 

— Nu știu! Nu știu niciun nume! 

— Nu plânge. Cunoști vreun tip înalt, cărunt, de vârstă 
mijlocie? L-au menţionat cumva fie Wiltsie, fie Lindenaur? 

— Nu. 

— E vreun tip pe-aici care corespunde semnalmentelor astea? 

— Există un milion de tipi în Hollywood care corespund, așa 
că vă rog... 

Danny îl strânse pe băiat de încheietura mâinii, își dădu 
seama ce face și îl eliberă din strânsoare. 

— Nu ridica vocea la mine! Răspunde! Lindenaur, Wiltsie, un 
tip înalt și cărunt. 

Băiatul se întoarse, frecându-și încheietura. 


— Nu știu niciun tip ca ăsta, dar lui Duane îi plăceau gagiii 
mai bătrâni și mi-a spus că se dă în vânt după părul cărunt. 
Acum ești mulțumit? 

Danny nu era în stare să-i întâlnească privirea. 

— Lui Duane și George le plăcea jazzul? 

— Nu știu. N-am vorbit niciodată cu ei despre muzică. 

— Au pomenit vreodată despre spargeri de case sau despre 
vreun tip de vreo treizeci de ani, cu arsuri pe faţă? 

— Nu. 

— Avea vreunul dintre ei vreo pasiune pentru animale? 

— Nu, doar pentru alţi tipi. 

Danny zise: 

— Cară-te de-aici! i 

Apoi se cără el, iar puştiul se zgâi în urma lui. Intinderea de 
asfalt negru era acum goală. Se lăsa înserarea. Danny se 
îndreptă spre poarta principală. O voce venită dinspre ghereta 
paznicului îl opri. 

— la zi, detectivule, n-ai un minut liber? 

Danny se întoarse. Un tip chel, într-o bluză de tenis și 
pantaloni de golf, veni spre el și îi strânse mâna. 

— Sunt Herman Gerstein. Eu sunt șeful pe-aici. 

Jurisdicția orașului. Danny îi scutură mâna lui Gerstein. 

— Mă numesc Upshaw. Sunt detectiv la comitat. 

Gerstein spuse: 

— Am auzit că îi căutai pe niște tipi care lucrează cu un 
scenarist. E-adevărat? 

— Pe Duane Lindenaur. A fost asasinat. 

— Foarte rău. Nu-mi place când angajaţii mei își iau zborul 
fără să-mi spună. Ce-i cu tine, Upshaw? Văd că nu râzi. 

— Nu-i de râs. 

Gerstein își drese glasul. 

— Fiecare are simţul umorului în felul lui. Dar nu trebuie să 
cerșesc aplauze. Am comedieni angajaţi care-o fac. Dar înainte 
să pleci, mi-ar plăcea să te informez ceva. Colaborez cu marele 
juriu într-o investigaţie legată de influența comuniștilor în 
Hollywood și nu-mi place ideea ca un poliţist din altă ligă să 
pună întrebări pe-aici. Te-ai prins? Securitatea naţională e mai 
importantă decât un scenarist mort. 

Danny adăugă un detaliu în plus, de amorul artei: 

— Un scenarist poponar mort. 


170 


Gerstein îl măsură din priviri. 

— Asta chiar nu-i de râs, pentru că nu i-aș permite niciodată, 
sub nicio formă, unui homosexual recunoscut ca atare să 
lucreze pentru mine. Niciodată! E limpede? 

— Mai limpede nici că se poate. 

Gerstein scoase trei trabucuri lungi din buzunarul pantalonilor 
și le înfipse în buzunarul cămășii lui Danny. 

— Fă rost de niscaiva simţ al umorului și s-ar putea să faci 
carieră. lar dacă trebuie să mai vii pe-aici, caută-mă mai întâi pe 
mine. S-a înţeles? 

Danny lăsă trabucurile să cadă la pământ, le călcă în picioare 
și ieși pe poartă. 

e 

Urmă o trecere în revistă a presei, apoi altă serie de 
telefoane. 

Danny se deplasă pe Hollywood, colț cu Vine, cumpără toate 
cele patru ediţii de dimineaţă ale ziarelor din L.A., parcă într-o 
zonă interzisă și se apucă de citit. În Times și Daily News nu 
apărea nimic legat de cazul lui, iar în Mirror și Herald se făceau 
doar câteva referiri pe ultima pagină, sub titlurile „Trupuri 
mutilate găsite în Griffith Park” și „Dezmăţaţi decedați, 
descoperiți dimineața”. Urmau descrieri decente ale mutilărilor. 
Gene Niles se pronunţase în legătură cu natura accidentală a 
crimelor. Nu se pomenea nimic despre identitatea victimelor sau 
despre vreo legătură cu Marty Goines. 

Găsi un telefon public lângă chioșcul de ziare. O sună pe 
Karen și auzi un lucru la care se aștepta: verificarea 
laboratoarelor dentare mergea foarte încet, iar fata obținuse 
zece rezultate negative de când o rugase să sune și până acum. 
Telefoanele date la celelalte secţii LASD, pentru verificarea 
spărgătorilor de case cu probleme dentare, totalizau un zero 
total - nu existau astfel de indivizi. Două telefoane de tatonare 
la atelierele de împăiat animale conduseseră la descoperirea că 
animalele împăiate aveau numai dinţi de plastic. Dinţii de 
animale nu apăreau în nicio proteză dentară, ci doar în gura 
creaturilor sălbatice vii. Danny o încurajă pe Karen să continue, 
își luă rămas-bun, acompaniindu-se cu sunete de pupături, apoi 
formă numărul de la Moonglow Lounge. 

Janice Modine nu lucra în seara aceea, dar John Lembeck era 
la bar. Danny vorbi frumos cu bărbatul pe care îl iertase de 

ciomăgeală. Peștele hoț de mașini îi răspunse și el foarte 
frumos. Danny știa că putea obţine câteva informaţii gratuite, 
așa că îl întrebă ce știa despre peștii homosexuali și despre 
agenţia lor de însoțitori. Lembeck îi spuse că singurul serviciu de 
soiul ăsta de care știa el era unul foarte secret și luxos, controlat 
de un bărbat pe nume Felix Gordean, un impresar oficial de 
actori, cu un birou pe Strip și un apartament fabulos în Chateau 
Marmont. Gordean nu era homo, dar procura băieței pentru elita 
de la Hollywood și pentru vârstnicii înstăriți din L.A. 

Danny îl sfătui pe Lembeck să nu mai facă vreo altă boacănă 
și își transferă interesul față de Gordean într-o verificare făcută 
la Cazier și la Circulaţie, contactând tura de noapte. Două 
telefoane, două recomandări impecabile și trei adrese: Sunset, 
numărul 9817, pentru biroul lui, Chateau Marmont, pe Strip, la 
numărul 7941, pentru apartament și o casă pe plajă în Malibu, 
pe Pacific Coast, la numărul 16822. 

Cu o monedă de zece cenți și una de cinci rămase în buzunar, 
Danny se lăsă în voia intuiţiei. Sună la secția Firestone, ceru să 
vorbească cu sergentul Frank Skakel și îl întrebă cum se numea 
„agenţia pentru poponari” prin care șantajistul Duane Lindenaur 
se întâlnise cu Charles Hartshorn. La început Skakel bombăni 
ceva, apoi îi spuse lui Danny că îl va suna la telefonul public. 
Peste zece minute sună și îi spuse că găsise raportul original cu 
plângerea respectivă. Lindenaur îl întâlnise pe Hartshorn la o 
petrecere organizată de cel care deţinea agenţia de însoțitori - 
Felix Gordean. Skakel încheie cu un avertisment personal blând: 
în timp ce căuta prin dosare, un amic din brigadă îi servise un 
pont prețios - pentru serviciile pe care le oferea, Gordean le 
plătea șpăgi serioase celor de la LASD, Divizia Moravuri. 

Danny o porni spre Chateau Marmont, o casă ce incorpora un 
complex hotelier cu apartamente închiriate, clădit ca o 
fortăreață renascentistă opulentă. Corpul principal al clădirii se 
înălța falnic, cu parapete și creneluri, și exista o curte interioară, 
cu bungalow-uri decorate în mod similar, ce erau legate printr- 
un sistem de alei mărginite de garduri vii înalte și perfect tunse. 
Lămpile cu gaz cocoţate pe stâlpi din fier forjat iluminau 
plăcuţele cu adrese. Danny urmări șirul șerpuitor de numere 
până ajunse la 7941, auzi o muzică de dans plutind peste coama 
gardului viu și păși pe alee spre ușa bungalow-ului. Apoi o rafală 
de vânt mână norii de pe cer și lumina lunii surprinse doi bărbaţi 

în haine de seară sărutându-se, strânși unul lângă altul în spaţiul 
întunecat al verandei. 

Danny îi privi. Luna dispăru sub o altă pătură de nori. Ușa se 
deschise și îi primi pe cei doi bărbaţi dincolo de ea. Când intrară, 
îi acompaniară niște râsete, o agitaţie crescândă și câteva 
secunde de lumină strălucitoare. Danny se strecură anevoie pe 
lângă peretele clădirii, înţepându-se în spinii gardului viu, și 
ajunse în fața unei ferestre mari, acoperită de draperii din 
catifea. O fantă îngustă între cele două revărsări de falduri 
bordo lăsa să se vadă o coloană de lumină și îi permitea să 
distingă smochingurile rotindu-se pe parchet, tapiseriile de pe 
pereţi, scânteierile paharelor ciocnite. Danny își lipi faţa de 
geam și privi înăuntru. 

Atât de aproape, încât i se puse o ceaţă pe ochi. Omul 
Cameră dădea rateuri. Se trase înapoi, în așa fel încât privirea 
lui să poată cuprinde întreg tabloul, și văzu: smochinguri 
împerecheate, în mișcare, tangouri obraz lângă obraz, perechi 
exclusiv masculine. Feţele se lipeau unele de altele, astfel că nu 
puteau fi distinse individual. Danny reglă imaginea, mărind 
distanţa focală, micșorând-o, apoi mărind-o iar, până când își 
apăsă din nou faţa de geam, simțind crenguțele dese și ascuţite 
între picioare în timp ce ochii lui se agitau să găsească 
unghiurile potrivite, prim-planurile feţelor. 

Și mai multă ceaţă, brațe arcuite, picioare, un cărucior 
făcându-și brusc apariţia și un bărbat în alb, cu un bol mare de 
punci. Focaliză, se îndepărtă, focaliză, nicio faţă, apoi Tim și 
Coleman - saxofonistul alto - alături, avântându-se în jazzul 
dezlănţuit. Crenguţele sunt dureroase. Tim dispare, înlocuit de 
un blond ingenuu. Două umbre îi distrug vizibilitatea, Danny 
face un pas îndărăt, lentilele devin iar funcţionale și prind un 
cadru perfect cu cei doi grași urâţi sărutându-se cu limba, numai 
ulei de piele, roșeaţă de la bărbierit și pomadă de păr lucitoare. 

Danny o zbughi spre casă, cu amintirea din San Berdoo, 1939, 
cu Tim aruncându-i priviri sticloase, pentru că nici nu voia să se 
uite la Roxie. Găsi rezerva de I.W. Harper, dădu peste cap cele 
patru păhărele tradiţionale și văzu ceva și mai rău, Tim 
reproșându-i, spunându-i, da, n-a fost decât o hârjoneală, dar ti- 
a plăcut. Incă două păhărele, Chateau Marmont în culori, numai 
feţe frumoase, iar el știa că toate aveau trupul lui Timmy. 

Atunci bău direct din sticlă, iar băutura de calitate îi arse 
gâtlejul ca spirtul, Omul Cameră și cadre cu femei, femei, femei. 
Karen  Hiltscher, Janice Modine, stripperițele pe care le 
interogase în legătură cu un jaf de la Club Largo, țâțe și pizdă la 
vedere în vestiar, femei obișnuite ca bărbaţii să le privească 
intens. Rita Hayworth, Ava Gardner, garderobiera de la Dave's 
Blue Room, mama lui ieșind din cadă înainte de a se îngrășa și 
de a deveni o Martoră a lui lehova. Toate urâte și aiurea, aidoma 
celor doi grași de la Marmont. 

Danny bău din picioare până când îl lăsară puterile. Din 
cădere, reuși să arunce cu sticla în perete. Lovi una din 
fotografiile contururilor de sânge de pe Tamarind, numărul 
2307. 


CAPITOLUL ȘAISPREZECE 


Mal își puse minciunile în ordine pe pragul de la intrare, apoi 
sună. O pereche de tocuri răsunară pe parchet în toată casa. 
Mal își trase vesta în jos, ca să-și acopere talia firavă - mult prea 
multe mese sărite. Ușa se deschise și Regina Roșie apăru acolo, 
în prag, perfect coafată, elegantă, în mătase și tweed - la 9 și 
jumătate dimineaţa. 

— Da? Ești comis-voiajor? Ar trebui să știi că în Beverly Hills 
există o ordonanţă împotriva vânzătorilor ambulanți. 

Mal știa că și ea știa de fapt adevărul. 

— Sunt de la Procuratura Districtuală. 

— Din Beverly Hills? 

— Din Los Angeles. 

Claire De Haven zâmbi - ca o vedetă de film. 

— Am trecut de prea multe ori strada prin locuri nemarcate? 

Raţionament de polițist: Mal își dădu seama că ea îl ghicise ca 
fiind tipul de treabă din interogatoriul cu Lopez/ Duarte/ 
Benavides. 

— Municipalitatea are nevoie de ajutorul dumneavoastră. 

Femeia chicoti - elegant - și lăsă ușa deschisă. 

— Vino înăuntru și povestește-mi, domnule...? 

— Considine. 

Claire îi repetă numele și se dădu la o parte. Mal păși într-o 
cameră de zi spațioasă, mobilată cu motive florale: divane cu 

modele de flori de gardenie, scaune ornate cu orhidee, măsuţe 
și rafturi de bibliotecă încrustate cu margarete de lemn. Pereţii 
erau complet acoperiţi cu niște afișe masive de film - filme 
antinaziste foarte populare, de la sfârșitul anilor '30 și începutul 
anilor '40. Mal se apropie de unul penibil, trâmbiţând Zorii 
dreptății. un rusnac plin de nobleţe în faţa unei cămăși negre cu 
un pistol Luger în mână. Personajul pozitiv era învăluit într-o 
aură de lumină, iar neamţul într-o umbră întunecată. Claire De 
Haven îl privi pe Mal. Bărbatul contraatacă: 

— Subtil. 

Claire râse. 

— Artistic. Sunteţi avocat, domnule Considine? 

Mal se întoarse. Regina Roșie ținea în mână un pahar plin cu 
un lichid incolor și cuburi de gheață. Nu mirosea a gin. Sigur era 
votcă - mai elegantă și fără să miroasă a alcool. 

— Nu, sunt anchetator la Divizia Marelui Juriu. Pot să stau jos? 

Claire arătă spre două scaune puse față-n față, cu o tablă de 
şah între ele. 

— Foarte palpitant. Cafea sau altceva de băut? 

Mal spuse „Nu” și se așeză. Scaunul era tapițat cu piele, iar 
orhideele erau din mătase brodată. Claire se așeză pe scaunul 
opus și își încrucișă picioarele. 

— Nu ești în toate minţile dacă te gândești că o să dau 
informaţii despre cineva. Nu o voi face, prietenii mei nu o vor 
face nici ei și vom fi reprezentaţi de cei mai buni avocați. 

Mal porni de la incidentul cu cei trei mexicani. 

— Domnișoară De Haven, nu e vorba decât de o discuție 
preliminară - în cel mai bun caz. Partenerul meu și cu mine i-am 
abordat greșit pe prietenii dumitale de la Variety International, 
șeful nostru e furios și fondurile ne-au fost reduse. Când am 
primit documentele despre AUFT - chestii vechi, de la CCAA -, n- 
am găsit menţionat numele dumneavoastră, iar toţi ceilalţi 
prieteni pe care-i aveaţi apăreau ca fiind... ei bine... doctrinari. 
M-am decis să dau curs unei supoziţii și să vă prezint situaţia 
mea, sperând că veți privi totul cu mintea deschisă și veți găsi 
unele din aspectele pe care le voi prezenta ca fiind rezonabile. 

Claire De Haven zâmbi și sorbi din pahar. 

— Vorbești bine pentru un poliţist. 

Mal se gândi: iar tu sugi votcă de dimineaţă și te fuţi cu golani 
mexicani. 

— Am studiat la Stanford și am fost maior în Poliţia Militară în 
Europa. Am fost implicat în strângerea de probe în vederea 
condamnării criminalilor de razboi naziști, așa că, vedeţi, nu 
sunt întrutotul indiferent față de afişele de pe pereţi. 

— Și dai dovadă și de empatie. lar acum ai fost angajat de 
studiouri pentru că e mai simplu să vezi Roșii peste tot decât să 
plătești salarii decente. Veţi dezbina, veţi învinge, îi veţi 
convinge pe oameni să devină informatori și veţi apela la 
specialiști. Și nu veţi provoca decât suferinţă. 

De la tachinării la furie rece într-o jumătate de secundă. Mal 
se gândi să facă pe durul, presupunând că o putea dovedi dacă 
o lua tare, dar o lăsă să câștige. 

— Domnișoară De Haven, de ce nu intră cei de la AUFT în 
grevă dacă vor să li se îndeplinească cererile contractuale? 

Claire bău foarte încet. 

— Cei de la Teamsters se vor instala imediat acolo, ca 
angajaţi cu contract pe perioadă determinată. 

O deschidere propice și o ultimă șansă de a proceda cu 
blândeţe înainte de a se regrupa, a planta informaţii subversive 
în ziare și a infiltra un spion. 

— Mă bucur că i-aţi menţionat pe cei de la Teamsters, pentru 
că tocmai ei mă îngrijorează. Dacă marele juriu va avea succes - 
deși mă îndoiesc -, următorul pas logic îl va constitui o acțiune 
în forță, menită să elimine mafia din cadrul sindicatului 
respectiv. E vorba de un sindicat unde s-au infiltrat elemente 
criminale, cam tot așa cum stânga americană a fost infiltrată de 
comuniști. 

Claire De Haven rămase nemișcată. Nu mușcă din momeală. Il 
privi pe Mal, iar ochii ei zăboviră pe pistolul de la brâu. 

— Eşti un bărbat inteligent, așa că prezintă-ţi cazul. Fă o 
pledoarie, așa cum ai învăţat în primii ani de Drept la Stanford. 

Mal se gândi la Celeste - combustibil pentru indignare. 

— Domnișoara De Haven, am fost la Buchenwald și știu că 
Stalin e la fel de rău. Ceea ce urmărim noi e să ajungem la 
cauza influenţei comunismului tota/itarist în industria filmului și 
în AUFT, s-o e/iminăm, să-i împiedicăm pe cei de la Teamsters 
să vă omoare în bătaie în confruntările din timpul 
demonstrațiilor și să stabilim într-un cadru legal un fel de linie 
de demarcaţie între propaganda comunistă extremistă și 
activitatea politică de stânga legitimă. 

O pauză, o ridicare din umeri, mâinile ridicate într-un gest de 
frustrare caricatural. 

— Domnișoară De Haven, eu sunt poliţist. Adun probe pentru 
a scăpa de hoţi și asasini. Nu-mi place misiunea pe care o am, 
dar cred că ea trebuie îndeplinită și voi face tot ce-mi stă în 
putinţă ca s-o văd îndeplinită. Înţelegeţi ce vă spun? 

Claire luă ţigările și bricheta de pe masă și își aprinse o ţigară. 
Fumă, timp în care Mal își plimbă ochii prin cameră, supărat pe 
el însuși pentru că își pierduse calmul, în cele din urmă femeia 
spuse: 

— Fie ești un actor foarte bun, fie te-ai încurcat cu niște 
oameni foarte răi. Care să fie adevărul? Sinceră să fiu, nu-mi 
dau seama. 

— Nu mă trataţi de sus. 

— Îmi pare rău. 

— Nu, nu vă pare. 

— Foarte bine, nu-mi pare rău. 

Mal se ridică în picioare și făcu vreo câţiva pași prin cameră, 
ca un fel de avangardă pentru viitorul spion. Remarcă un raft de 
cărţi pe care se găseau fotografii înrămate, le examină și văzu 
că erau ale unor tineri arătoși. Cam jumătate dintre ei erau 
genul de june-prim hispanic, dar Lopez, Duarte și Benavides 
lipseau. Își aminti de comentariul lui Lopez în faţa lui Lesnick: 
Claire era singura gringa” pe care o întâlnise și i-ar fi plăcut să i- 
o dea la cioc, ceea ce îl făcea să se simtă vinovat, fiindcă numai 
curvele făceau așa ceva, iar ea era o madonă comunistă. Pe raft 
se mai afla și fotografia lui Reynolds Loftis, relaţia ei anglo- 
saxonă inconstantă. Mal se întoarse și o privi pe Claire. 

— Cuceririle dumneavoastră, domnișoară De Haven? 

— Trecutul și viitorul meu. Vechile greșeli, amestecate, și 
logodnicul meu, de unul singur. 

Chaz Minear fusese foarte explicit în privinţa lui Loftis - ce 
făceau ei doi, senzaţia greutăţii lui când coborau scările... Mal se 
întrebă cât de multe știa femeia despre ei și dacă bănuia cumva 
că Minear îl turnase pe viitorul ei soţ la cei de la CCAA. 

— E un tip norocos. 

— Mulţumesc. 


15 Gringo, gringa - termen hispanic peiorativ pentru străini, în special pentru albi. 
(n.r.). 

— Nu cumva e actor? Cred că l-am dus pe fiul meu la un film 
în care juca și el. 

Claire își stinse ţigara, își aprinse alta și își netezi fusta. 

— Da, Reynolds e actor. Când ai văzut filmul acela împreună 
cu băiatul tău? 

Mal se așeză la loc, jonglând cu datele de pe lista neagră. 

— Imediat după război, cred. De ce? 

— Vreau să fac o observaţie atâta timp cât discutăm într-o 
manieră civilizată. Mă tem că nu ești atât de sensibil cum te 
prezinţi, dar dacă ești, mi-ar plăcea să-ţi dau un exemplu al 
suferinţei pe care o provoacă indivizii ca tine. 

Mal arătă spre fotografia lui Loftis. 

— Cu logodnicul dumneavoastră? 

— Da. Vezi tu, eu bănuiesc că ai văzut filmul la o cinematecă. 
Reynolds era un mare actor de compoziţie în anii '30, dar în anii 
'40 Comisia pentru Cercetarea Activităţilor Antiamericane din 
statul California i-a făcut mult rău atunci când el a refuzat să 
depună mărturie. Din cauza orientării lui politice, multe studiouri 
nici nu mai voiau să audă de el și nu primea de lucru decât ca 
muncitor cu ziua, umilindu-se în fața unui individ îngrozitor pe 
nume Herman Gerstein. 

Mal făcu pe prostul: A 

— Nici că se putea mai rău. In '47 unii oamenii au fost puși pe 
bună dreptate pe lista neagră de către CCAA. Logodnicul 
dumitale ar fi putut fi unul din ei. 

Claire ţipă: 

— Dar a fost trecut pe lista neagră și pariez că o știai! 

Mal se foi pe scaun. Crezuse că o convinsese că nu știa de 
Loftis. Claire își cobori vocea. g 

— Poate că știai. Reynolds Loftis, domnule Considine. In mod 
sigur știi că face parte din AUFT. 

Mal dădu din umeri și se ascunse după o minciună: 

— Când am auzit numele de Reynolds, am bănuit că ar putea 
fi Loftis. Știam că e actor, dar nu-i văzusem niciodată fotografia. 
Uite, mărturisesc și de ce am fost surprins: un vechi stângist i-a 
spus partenerului meu că Loftis e homosexual. lar acum aflu că 
e logodnicul dumneavoastră. 

Ochii lui Claire se îngustară. Preţ de o jumătate de secundă 
arătă ca o zgripţuroaică la pândă. 

— Cine ţi-a spus asta? 

Mal dădu iarăși din umeri. 

— Un tip căruia îi plăcea să se distreze și să vâneze fete la 
picnicurile de la Sleepy Lagoon. Nu ţin minte cum îl cheamă. 

Zgripţuroaica tremura de nervi. Mâinile lui Claire se frângeau, 
iar picioarele îi bâţâiau, izbind în masă pe dedesubtul tăbliei. 
Mal se uită atent la ochii ei și văzu că erau micșoraţi. Poate că 
amesteca pastile cu votcă. Se scurseră câteva secunde. Claire 
se calmă. 

— Îmi pare rău. M-am enervat când am auzit că Reynolds e 
descris astfel. 

Mal se gândi: ba nu asta te-a enervat. Sleepy Lagoon te-a 
enervat. 

— Îmi cer scuze. N-ar fi trebuit să spun așa ceva. 

— Atunci de ce-ai spus-o? 

— Pentru că e un om norocos. 

Regina Roșie zâmbi: 

— Și nu numai din cauza mea. Pot să termin ce aveam de 
spus? 

— Sigur. 

Claire începu: 

— În '47 cineva i-a dat niște informaţii despre el Comisiei din 
Senat - zvonuri și insinuări - și a fost trecut direct pe lista 
neagră. A plecat în Europa și și-a găsit angajamente ca actor în 
niște filme experimentale regizate de un belgian pe care îl 
întâlnise în L.A. în timpul războiului. Toţi actorii purtau măști, 
filmele au creat senzaţie și Reynolds s-a descurcat jucând în ele. 
Chiar a câștigat versiunea franceză a Oscarului - asta în '48 - și 
a primit și alte roluri în Europa. Acum Hollywood-ul adevărat îi 
oferă contracte adevărate pe bani frumoși, dar totul se va 
termina dacă Reynolds e târât în faţa unei alte comisii, a unui 
mare juriu, a unui tribunal al cangurilor sau oricum vrei să le 
spui. 

Mal se ridică în picioare, uitându-se spre ușă. Claire spuse: 

— Reynolds nu va da niciodată nume. Nu va da numele 
nimănui, al nimănui! Nu-i distruge viaţa bună pe care o începe 
din nou! Nu mă distruge nici pe mine! 

Și atunci când cerșea, o făcea cu eleganţă. Mal făcu un gest 
care includea tapiseria din piele, draperiile de brocart și mica 
avere formată de broderiile din mătase. 

— Cum poţi să predici în numele comunismului și, în același 
timp, să justifici tot ce ai? 

Regina Roșie zâmbi - cerșetoare meditativă. 

— Munca de preț pe care o fac îmi oferă o dispensă în privinţa 
lucrurilor frumoase. 

e 

O replică de încheiere stelară. 

Mal se întoarse la mașină și găsi un bileţel sub ștergătorul de 
parbriz: „Căpitane, salut! Herman Gerstein l-a sunat pe Ellis cu o 
plângere: un copoi de la comitat face valuri la Variety 
International (crimă de curiști). Ellis a vorbit cu șeful tipului (cpt. 
Al Dietrich), iar noi va trebui să-i spunem flăcăului s-o lase 
moartă. Secția West Hollywood. Când termini cu C.D.H., te rog. 
D.S.” 

Se îndreptă spre secție, supărat că trebuie să se ocupe deo 
problemă stupidă, când ar fi trebuit să orchestreze următoarea 
mutare a echipei: intervenţiile la radio și în presă care să-i 
convingă pe cei de la AUFT că marele juriu era kaput. Văzu 
Fordul lui Dudley Smith în parcare, parcă mașina lângă el și intră 
pe ușa din faţă. Dudley era în dreptul cabinei dispeceratului și 
discuta cu un căpitan în uniformă de la comitat. O fată din 
spatele pupitrului de comandă trăgea în mod evident cu 
urechea, jucându-se cu casca de telefonistă lăsată pe gât. 

Dudley îl văzu și îi făcu semn să se apropie. Mal se duse la ei 
și îi întinse mâna comandantului. 

— Mal Considine, căpitane. 

Omul îi strânse mâna ca într-o menghină. 

— Al Dietrich. Mă bucur să întâlnesc niște băieţi de la oraș 
care se comportă ca niște fiinţe umane și tocmai îi spuneam 
locotenentului Smith să nu-l judece prea aspru pe detectivul 
Upshaw. Are o grămadă de idei noi despre procedură și sistem 
și o fi el cam temperamental, dar e un poliţist al naibii de bun. 
Douăzeci și șapte de ani și e deja detectiv. Asta trebuie să 
însemne ceva, nu? 

Dudley izbucni în hohotele lui de tenor. 

— Inteligența și naivitatea sunt o combinaţie de mare forță la 
un tânăr. Malcolm, prietenul nostru se ocupă de asasinarea unui 
homosexual din comitat, caz legat de două asasinări din 
perimetrul municipalităţii. Tipul pare să fie obsedat de caz, așa 

cum numai un poliţist tânăr și idealist poate fi. Ce-ar fi să-i dăm 
o lecție flăcăului despre eticheta și priorităţile poliţiei? 

Mal zise: 

— Una scurtă. 

Apoi se întoarse spre Dietrich: 

— Căpitane, unde e acum Upshaw? 

— Într-o cabină pentru interogatorii de la capătul holului. Doi 
oameni de-ai mei l-au prins pe un ins suspectat că ar fi comis 
niște spargeri, iar Danny îl ajută să transpire puţin. Veniţi, vă 
duc eu acolo. Dar mai întâi lăsaţi-l să termine. 

Dietrich îi conduse din sala de ședințe pe un coridor scurt, 
unde se aflau câteva cabine în interiorul cărora puteai vedea, 
dar de unde nu puteai fi văzut. Deasupra ultimului geam din 
stânga se afla un difuzor ce pârâia încet. Căpitanul spuse: 

— Ascultaţi-l pe băiatul ăsta. E bun de tot. Și încercaţi să-l 
luaţi cu frumosul. Îi sare ușor ţandăra, dar îmi place de el. 

Mal o luă înaintea lui Dudley spre geamul cu pricina. Privind 
înăuntru, văzu un bandit pe care îl arestase înainte de război: 
Vincent Scoppettone, unul din băieţii răi ai lui Jack Dragna. 
Stătea la o masă fixată de podea, cu mâinile încătușate de un 
scaun, sudat și el de podea. Detectivul Upshaw stătea cu 
spatele la perete și își umplea un pahar cu apă de la un dozator 
fixat în perete. Scoppettone se foia pe scaun, iar uniforma lui de 
pușcăriaș al comitatului era leoarcă de sudoare la subsuori. 

Dudley apăru și el. 

— Ah, grozav! Vinnie porcușorul! Am auzit că băiatul de colo a 
descoperit că una din păsările lui de noapte își oferea favorurile 
într-un alt cuibar și atunci i-a vârât o ţeavă de calibrul 12 pe 
canalul iubirii. Trebuie să fi făcut stricăciuni urâte, dar le-a 
provocat rapid. Știi care e diferenţa dintre o bunică italiană și un 
elefant? Zece kile și o rochie neagră. Haios, nu? 

Mal îl ignoră. Prin difuzor se auzi vocea lui Scoppettone, 
desincronizată cu o fracțiune de secundă faţă de mișcarea 
buzelor. 

— Martorii oculari n-au nicio valoare. Trebuie să fie vii ca să 
depună mărturie. Înţeles? 

Detectivul Upshaw se întoarse, cu un pahar cu apă în mână. 
Mal văzu un tânăr de talie mijlocie, cu trăsături regulate, ochi 
căprui, păr tuns scurt, castaniu, și câteva tăieturi de la bărbierit 
pe pielea palidă. Arăta suplu și musculos. Ceva de la el amintea 

de băieții chipeși din fotografiile lui Claire De Haven. Vocea îi era 
de bariton. 

— Dă-o peste cap și scuipă tot ce știi, Vincent. Destăinuiri. 
Confesiuni. Reguiescat en pace. 

Scoppettone bău apa cu nesaț, apoi își linse buzele. 

— Eşti catolic? 

Upshaw se așeză pe scaunul din fața deținutului. 

— Nu sunt nimic. Mama e la Martorii lui lehova, iar tata e mort 
- exact cum vei fi și tu când Jack D. o să afle că ai dat iama la 
furat pe cont propriu. lar în ceea ce-i privește pe martorii 
oculari, vor depune mărturie. Nu ţi se va aproba eliberarea pe 
cauțiune, iar Jack îţi va face semn cu mâna în semn de adio. Ești 
la cuțite cu Jack, altfel n-ai fura de capul tău. Bagă, Vincent! Dă- 
mi material despre alte învârteli, iar căpitanul nostru te va 
recomanda pentru un transfer la centrul de reabilitare a 
deţinuţilor. 

Scoppettone tuși. Pe bărbie i se prelingea un fir de apă. 

— Dacă n-ai martori, n-ai ce să-mi faci. 

Upshaw se aplecă peste masă. Mal se întrebă cât de mult îi 
distorsiona difuzorul vocea. 

— Ai dat de belea cu Jack, Vinnie. În cel mai bun caz te lasă să 
plătești pentru Sun-Fax, în cel mai rău caz te termină când 
ajungi la pușcărie. Adică la Folsom. Ești un membru cunoscut al 
mafiei, așa că acolo o să te duci. Sun-Fax e pe teritoriul lui 
Cohen. De acolo își cumpără Mickey coșurile cu cadouri pentru 
judecătorii vânduți, așa c-o să facă tot posibilul ca unul din 
judecătorii ăia să se-ocupe de căzu' tău. Părerea mea e că ești 
prea fraier ca să mai trăiești. Numai un idiot sparge o prăvălie 
de pe teritoriul lui Cohen. Ai de gând să stârnești un război? 
Crezi că Jack vrea ca Mickey să se ia de el pentru o spargere de 
trei lulele? 

Dudley îl înghionti pe Mal. 

— Flăcăul e foarte, foarte bun. 

Mal zise: 

— Magistral. 

Împinse la o parte cotul lui Dudley și se concentră asupra 
stilului verbal al lui Upshaw, întrebându-se dacă ar fi putut 
stăpâni argoul comuniștilor la fel de bine ca pe cel al 
gangsterilor. Vincent Scoppettone tuși din nou și din difuzor se 
auziră iarăși paraziţii, care apoi se transformară în cuvinte: 

— N-o să fie niciun război. Jack și Mickey vorbesc să termine 
cu vrajba. Poate ajung chiar să facă o afacere împreună. 

Upshaw spuse: 

— Poate-mi zici și mie mai multe...? 

— Crezi că-s prost? 

Upshaw izbucni în râs. Mal se prinse de prefăcătorie: 
Scoppettone nu-l interesa. El își făcea doar meseria. Dar era un 
râs prefăcut de nota zece, iar puștiul știa cum să transfere 
tensiunea lui asupra deținutului. 

— Vinnie, ţi-am spus deja că ești prost. Se vede pe tine că ești 
speriat praștie, iar eu cred că stai cum nu se poate mai rău cu 
Jack. Hai să ghicesc: ai făcut ceva nasol, care o să-l supere pe 
Jack, te-ai speriat și-ai crezut că poţi să te dai viteaz. Aveai 
nevoie de loz și-ai dat lovitura la Sun-Fax. Corect? 

Acum Scoppettone transpira din greu - îi curgeau broboane 
de sudoare pe faţă. Upshaw spuse: 

— Ştii ce altceva mai cred eu? O singură ciupeală n-ar fi fost 
de-ajuns. Cred că mai sunt și alte cazuri care strigă după 
numele tău. O să verific toate reclamaţiile de jaf de la oraș și 
comitat, poate chiar și din Orange și San Diego. Pariez că dacă 
pun în circulaţie poze cu mutra ta, mai găsim și alţi martori 
oculari. Am dreptate? 

Scoppettone încercă să râdă - un șir lung de ha-ha-ha-uri 
stridente. Upshaw i se alătură până când cel arestat tăcu din 
gură. Mal se gândi: e tensionat din altă cauză și se răzbună pe 
Vinnie pentru că e la mâna lui - și probabil nici nu știe că face 
așa ceva. 

Încercând să-și miște braţele, Scoppettone spuse: 

— Hai să cădem la pace. Am ceva tare. 

— Spune. 

— Heroină. Heroină la greu. Pacea de care îţi ziceam, cu Jack 
și Mickey parteneri. Douăsprezece kile, de cea mai bună 
calitate. Mexicană. Toată pentru ghetoul negroteilor. La preţ de 
nimic, ca să le taie macaroana independenţilor de pe-acolo. Așa 
să-mi ajute Dumnezeu. Dacă mint, să crăp. 

Upshaw imită vocea lui Vinnie: 

— Atunci nu mai ai mult, pentru că ideea cu Mick și Dragna 
parteneri e o prostie mai mare ca tine. Acum șase luni, la 
Sherry's, Cohen a pierdut un om și el nu uită chestii de-astea. 


— N-a fost Jack de vină. LAPD-ul a fost. Tipii de la secţia 
Hollywood au făcut-o. A fost o mătrășeală la care au pus mână 
de la mână juma’ de divizie - din cauza porcăriei cu curva de 
Brenda. Ovreiu' de Mickey știe că nu Jack a făcut-o. 

Upshaw căscă - exagerat. 

— Mă plictisești, Vinnie. Negrotei care cumpără heroină și Jack 
cu Mickey parteneri - asta-i o vrajă pentru copii mici. Apropo, 
citești ziarele? 

Scoppettone clătină din cap, împroșcând cu sudoare. 

— De ce? 

Upshaw scoase un ziar din buzunarul de la spate. 

— Uite ce era marți în Herald. „leri-seară, la o petrecere între 
prieteni din districtul Silverlake, a avut loc o tragedie. Un bărbat 
înarmat cu un pistol de mare calibru a pătruns în Moonmist 
Lounge. A silit trei clienţi și pe barman să se întindă pe jos, a 
golit casa și a furat bijuteriile, portmoneele și poșetele celor 
patru victime. Barmanul a încercat să-l anihileze pe agresor, dar 
acesta l-a bătut cu patul pistolului până când omul și-a pierdut 
cunoștința. Barmanul a decedat în această dimineaţă din cauza 
rănilor la cap la spitalul Queen of Angels. Supraviețuitorii l-au 
descris pe criminal ca fiind un «bărbat alb, posibil italian, trecut 
de treizeci de ani, înalt de un metru optzeci și cinci și de 
aproximativ nouăzeci de kilograme».” Vinnie, ăsta ești tu! 

Scoppettone zbieră: 

— Nuss eu! 

Mal își întinse gâtul, încercând să vadă mai bine ziarul din 
mâna lui Upshaw, care prezenta pe o pagină întreagă 
rezultatele la box de săptămâna trecută, de la Olympic. Se 
gândi: nu te opri, joacă teatru în continuare, arde-i una, nu-ţi 
pierde cumpătul și ești omul meu... 

— Să mă ia dracu dacă-s eu! 

Upshaw se aplecă peste masă, drept în faţa lui Scoppettone. 

— Mi se rupe. O să intri diseară la o identificare, împreună cu 
alți suspecți, și amărâţii ăia trei de la Moonmist Lounge or să se 
uite la voi. Trei spălăciţi amărâţi, care cred că toţi macaronarii 
sunt Al Capone. Înţelegi, nu te vreau pentru Sun-Fax, Vinnie. Te 
vreau legat pe veci. 

— N-am făcut-o eu! 

— Dovedește-o! 

— N-o pot dovedi! 

— Atunci plătește, belitule, oalele sparte! 

Tot trupul lui Scoppettone se reducea acum la scăfârlie, 
singura parte din el care încă nu era cârpă. Scutură capul, îl 
răsuci și își împinse bărbia înainte și înapoi, ca un berbec care 
se pregătește să spargă o poartă de castel. Mal se prinse: 
puştiul îl încolţise cu un jaf inventat, care s-ar fi întâmplat, 
chipurile, la aceeași oră cu cel real. Intreg spectacolul fusese 
orchestrat pentru poanta cu ziarul. Îl înghionti pe Dudley și zise: 

— E omul nostru. 

Dudley ridică degetul mare în semn de aprobare. Vinnie 
Scoppettone încercă să smulgă scaunul din podea. Danny îl 
prinse de păr și îi rase câteva palme - faţă, dos, faţă, dos -, 
până când individul se înmuie de tot și bâigui: 

— OK, OK, OK. 

Upshaw șopti ceva în urechea lui Scoppettone. Vinnie 
bolborosi un răspuns. Mal se ridică în vârful picioarelor, 
apropiindu-se de difuzor, dar nu auzi decât paraziţii. Dudley își 
aprinse o ţigară și zâmbi. Upshaw apăsă pe un buton de sub 
masă. Doi polițiști în uniformă și o femeie cu un carneţel de 
stenografă apărură grăbiţi pe coridor. Deschiseră cabina de 
interogatoriu și se aruncară asupra prăzii. Danny Upshaw ieși, 
zicând: 

— Rahat. 

Mal îi studie reacţia. 

— Bună treabă, detectiv. Ai fost al naibii de tare. 

Upshaw se uită la el, apoi la Dudley. 

— Sunteţi de la municipalitate. Corect? 

Mal zise: 

— Corect. De la Procuratura Districtuală. Eu sunt Considine, 
iar el e locotenentul Smith. 

— Cu ce treabă? 

Dudley zise: 

— Flăcău, veniserăm să te muştruluim pentru că l-ai necăjit 
pe Herman Gerstein, dar ce-a fost a trecut. Vrem să-ți oferim o 
slujbă. 

— Poftim? 

Mal îl luă pe Upshaw de braţ și îl conduse câțiva pași mai 
încolo. 

— Avem nevoie de un om pentru o diversiune necesară 
investigației conduse de marele juriu asupra activităților 

comuniste din studiourile de filme. Un procuror bine înfipt 
conduce jocul și poate aranja un transfer cu căpitanul Dietrich. 
O slujbă care poate însemna o carieră serioasă. Eu cred că ar 
trebui să spui da. 

— Nu. 

— După investigaţie te poţi transfera definitiv la Procuratură. 
Vei ajunge locotenent înainte să împlinești treizeci de ani. 

— Nu. Nu mă interesează. 

— Dar cete interesează? 

— Vreau să coordonez ancheta la crima triplă la care lucrez - 
la comitat și la oraș. 

Mal se gândi că Ellis Loew va strâmba din nas și că existau 
câţiva sus-puși de la municipalitate pe care îi putea convinge. 

— Cred că se poate aranja. 

Dudley se apropie, îl bătu pe Upshaw pe spate și îi făcu cu 
ochiul. 

— Există și o femeie pe care va trebui s-o dovedești, flăcău. 
Poate va fi nevoie s-o fuţi de să-i zboare chiloţii. 

Detectivul Danny Upshaw răspunse: 

— Mă bucur de ocazie. 


PARTEA A DOUA 


Upshaw, Considine, Meeks 


CAPITOLUL ȘAPTESPREZECE 


Era din nou poliţist, cumpărat și achitat, și juca în prima ligă, 
unde avea șansa să și rămână. Bonificaţia venită de la Howard îl 
rezolvase cu Leotis Dineen, iar dacă marele juriu va reuși să-i 
evacueze pe cei din AUFT din studiourile de filme, atunci el va 
deveni un mic bogătaș. Avea un set de chei de la casa lui Ellis 
Loew și ajutorul funcționarilor de la municipalitate, care 
dactilografiau și puneau documente la dosar. Avea o „listă de 
obiective”, cu stacojiii neatinși de marile jurii anterioare. Și mai 
avea lista mare: cea cu fruntașii AUFT, care puteau fi asociați cu 
murdării și infracţiuni, dar fără o abordare directă acum, când 
Procuratura lucra pe furiș, cu articole de ziar comandate în care 
se afirma că investigația murise încă din fașă. In urmă cu o oră o 
însărcinase pe secretară să telefoneze la biroul local FBI, la 
Cazier și la Circulaţie - atât la oraș, cât și la comitat -, ca să 
verifice cazierele din California, Nevada, Arizona și Oregon și să 
solicite informaţii privitoare la arestarea unor persoane precum 
Claire De Haven, Morton Ziffkin, Chaz Minear, Reynolds Loftis și 
trei mexicani cu numele păcătoase de Mondo Lopez, Sammy 
Benavides și Juan Duarte, toţi trei cu câte un asterisc în coadă, 
ceea ce însemna „membri cunoscuţi ai unor bande de cartier”. 
Singurul care revenise cu un telefon fusese șeful secției 
Hollenbeck. El i-a comunicat că tipii ăia trei erau niște poame, 
foști membri ai unei bande mafiote zoot de pe la începutul anilor 
'40, după care s-au spălat de păcate și au „intrat în politică”. 
East L.A. era următoarea lui ţintă - după ce secretara va fi 
consemnat toate răspunsurile celor chestionați. 

Buzz se uită în jur prin birou, ca să vadă ce-ar putea face ca 
să-și omoare timpul, și, observând ziarul Mirror pe preșul de la 
intrare, îl luă să-l citească. Răsfoi ziarul până la pagina cu 
editorialul și... bingo! La mai puţin de douăzeci și patru de ore 


187 


după ce încornoratul de Mal îi comunicase planul lui Loew, 
apărea și articolul comandat, semnat de Victor Reisel. 

Titlul era „Roșii 1 - orașul Los Angeles 0. Trei eliminări, niciun 
martor pe bancă”. Buzz citi: 


Totul s-a redus la bani - marele egalizator și numitor 
comun. Un grandios mare juriu era pe cale să se 
nască, un juriu important, care ar fi fost la fel de 
radical ca și Comisia pentru Cercetarea Activităților 
Antiamericane din 1947. Implicarea comuniștilor în 
industria filmului urma să fie luată la purecat încă o 
dată - de data aceasta în contextul conflictelor legate 
de contractele de muncă din Orașul Îngerilor. 

Alianța Unită a Figuranților și Tehnicienilor se găsește 
actualmente sub contract cu un număr de studiouri din 
Hollywood. Sindicatul e infiltrat de comuniști și 
tovarăși de drum. AUFT emite pretenții exorbitante de 
renegociere a contractului de muncă, iar sindicatul 
Teamsters din localitate, care binecuvântează șansa 
de a lua locul AUFT în schimbul unor salarii rezonabile, 
demonstrează împotriva lor. Banii. AUFT se pronunță 
în mod implicit pentru desfiintarea sistemului 
capitalist, de la care cere mai mult. Neideologicul 
Teamsters vrea să demonstreze că poate suplini cu 
brio gruparea adversă, muncind pe salarii pe care 
anticapitaliștii le detestă. Industria de divertisment din 
Hollywood: o lume nebună. 

Articol nebun nr. 1: Abundența de filme filo-rusești 
realizate la începutul anilor '40, turnate în mare 
măsură după scenarii scrise de așa-numitele eminente 
cenușii ale AUFT. 

Articol nebun nr. 2: Eminenţele cenușii ale AUFT fac 
parte dintr-un total de 41 de organizații care au fost 
catalogate de Procuratura Generală a Statelor Unite 
drept instrumente ale comuniștilor. 

Articol nebun nr. 3: AUFT își dorește mai multe parale 
mizerabile, capitaliste. Cei din Teamsters doresc slujbe 
pentru oamenii lor. Un număr de indivizi patrioți de la 
Procuratura Districtuală din L.A. fuseseră numiţi să 
strângă dovezile necesare pentru ca marele juriu să 


decidă cât de profund a pătruns influența acelor 
membri AUFT iubitori de dolari în industria filmului. Să 
fim bine înțeleși. Hollywood-ul constituie un mijloc 
mediatic fără egal în diseminarea propagandei, iar 
comuniștii reprezintă inamicul cel mai inteligent și mai 
nemilos cu care s-a confruntat vreodată America. Deși 
se știe cât de simplu e accesul la mijloacele de 
popularizare reprezentate de filmul artistic și cât de 
mare e impactul filmelor asupra vieții noastre de zi cu 
Zi, nu există niciun fel de prevedere ce ar putea limita 
cantitatea de semințe canceroase ale trădării pe care 
Roșii bine infiltrati le pot planta - satire subtile și 
atacuri la adresa Americii, insinuate subliminal, în așa 
fel încât publicul și cei care doresc binele industriei 
filmului să nu-și dea seama că sunt spălați pe creier. 
Oamenii Procuraturii au încercat să contacteze mai 
mulți indivizi subversivi, dorind să-i înduplece să-și 
recunoască greșelile și să apară ca martori, dar banii - 
marele egalizator și numitor comun - și-au arătat 
căpățâna, sărind în ajutorul inamicului și al bunăstării 
lui. 

Locotenentul Mal Considine, de la Biroul de Anchete al 
Procuraturii, ne-a declarat. „Primăria ne promisese 
bani de la buget, dar apoi s-a răzgândit. Avem un 
personal redus, iar acum suntem lipsiți de fonduri și 
avem un cumul de probleme penale care ar bloca 
pentru mult timp procedura de dezbatere a unui 
potențial mare juriu. S-ar putea să adunăm noi probe 
în anul fiscal 1951 sau 1952, dar până atunci câte 
incursiuni nefaste vor întreprinde comuniștii în cultura 
noastră?” 

Într-adevăr, câte? Locotenentul Dudley Smith, de la 
Departamentul Poliției din Los Angeles, partenerul 
locotenentului Considine în această - din păcate - 
scurtă investigație a Procuraturii, ne-a declarat: „Da, în 
cele din urmă totul s-a redus la bani. Primăria are prea 
putini și ar fi ilegal și imoral să acceptăm fonduri din 
afară. Roșii n-au nicio jenă când e să exploateze 
sistemul capitalist, în timp ce noi ne supunem regulilor 
lui, acceptând slăbiciunile inerente ale unei filosofii 


altfel drepte și umaniste. Asta e diferența dintre ei și 
noi. Ei respectă legea junglei, iar noi suntem prea 
iubitori de pace pentru a ne cobori într-atât”. 

Roșii - 1, orașul Los Angeles și publicul cinefil - 0. E o 
lume nebună. 


Buzz puse ziarul jos, gândindu-se la nebunul de Dudley de 
prin '38, când fusese cât pe ce să omoare în bătaie un negrotei 
drogat pentru că îl scuipase pe paltonul de cașmir cu care îl 
mituise Ben Siegel. Apăsă pe butonul interfonului. 

— Scumpo, niciun rezultat cu telefoanele alea? 

— Încă mai așteptăm, domnule Meeks. 

— Plec în East L.A. Te rog, lasă toate mesajele pe biroul meu, 
bine? 

— Bine, domnule. 

e 

Era o dimineață rece. Stătea să plouă. Buzz se urcă în mașină 
și o luă pe Olympic, trecând pe lângă Hughes Aircraft și 
îndreptându-se spre Boyle Heights - o rută fără prea multe 
semafoare și fără un peisaj frumos, ce-i lăsa timp de gândire. 
Pistolul de calibrul 38 făcea ca burta să-i atârne ciudat. Staţia și 
buletinul informativ de la curse îi dezechilibrau buzunarele, așa 
că se văzu nevoit să-și coboare o mână între boașe, ca să 
restabilească echilibrul. Benavides, Lopez și Duarte făcuseră 
parte dintr-una din bandele White Fence, 1* Flats sau Apaches. 
Mexicanii din Boyle Heights erau oameni de treabă, dornici să 
înveţe repede ce era corect, pentru a deveni buni americani. Va 
obține informaţii utile de la ei - o idee care îl plictisea. 

Ştia și de ce: de ani de zile nu mai fusese cu o femeie care să 
nu fie o curvă sau o starletă dornică să se apropie de Howard. 
Audrey Anders îl juca după cum avea chef, făcându-l să se 
gândească la ea atât de intens, încât până și un aranjament atât 
de încântător cum era cel cu Procuratura i se părea aiurea. 
Pariurile la Leotis Dineen erau o prostie pur și simplu. Goana 
după Audrey era o prostie care însemna ceva: un motiv să nu 
mai bea tone de bere neagră sau să se îndoape cu tot felul de 
mâncăruri gratinate și plăcinte cu piersici, ca să slăbească o 
grămadă de kilograme, iar hainele să-i cadă ca turnate - deși ei 
doi nu vor putea ieși niciodată împreună în lume. 


Ajunse în centru și trecu mai departe. Femeia îi rămase în 
minte. Buzz încercă să se concentreze asupra a ceea ce avea de 
făcut și o coti spre nord, luând-o spre colinele terasate care 
formau Boyle Heights. Evreii le cedaseră cartierul mexicanilor 
încă dinainte de război. Brooklyn Avenue mirosea odinioară a 
pastramă și supă de pui, iar acum mirosea a fiertură de porumb 
și porc bine prăjit. Sinagoga de vizavi de Hollenbeck Park era 
acum o biserică catolică. Bătrâneii cu kippa, care jucau șah la 
umbra copacilor, fuseseră înlocuiţi de pachucos cu pantaloni cu 
manșetele despicate, ce se plimbau ţanţoși, îmbrăcaţi de gală, 
se fâțâiau, unduindu-și umerii, și vorbeau în argou de bulău. 
Buzz dădu ocol parcului, uitându-se la ei și etichetându-i: 
șomeri, peste douăzeci de ani, probabil vindeau ţigări cu 
marijuana și colectau banii de protecţie de la cei câţiva 
negustori rămași aici, cei prea săraci ca să se mute în noul 
canion kosher dintre Beverly și Fairfax. Erau membri în White 
Fence, 1st Flats sau Apaches, iar tatuajele dintre degetul mare 
și arătătorul de la mâna stângă indicau în care din ele. Periculoși 
când erau îmbibaţi cu mescalină, marijuana, barbiturice și 
păsărice, neliniștiţi când se plictiseau. 

Buzz parcă și își vâri bastonul de cauciuc în spatele 
pantalonilor, stricând și mai tare echilibrul costumului. Se 
apropie de un grup de patru mexicani. Doi dintre ei îl văzură și o 
întinseră rapid - evident, ca să ascundă drogurile undeva în 
iarbă, să se regrupeze și să vadă ce voia umflatul ăla de poliţist 
ordinar. Ceilalţi doi rămaseră pe loc, urmărind o luptă între niște 
gândaci de bucătărie: două gângănii într-o cutie de pantofi 
așezată pe o bancă, niște gladiatori războindu-se pentru dreptul 
de a înfuleca gândacul mort, uns cu sirop de arțar. Buzz asistă și 
el la spectacol, timp în care cei doi pachucos se prefăceau că 
nu-l bagă în seamă. Văzu pe pământ o grămăjoară de monede 
de cinci și zece cenți și aruncă și el o hârtie de cinci dolari. 

— Cinci pe căcăciosu' cu o pată pe spate. 

Mexicanii bătură palma între ei. Buzz îi trecu scurt în revistă. 
Tatuaje White Fence pe două antebrațe. Amândoi puștii erau 
supli și musculoși, categoria muscă. Primul purta un tricou 
murdar, al doilea unul curat. Patru ochi îl scrutau pe el. 

— Nu glumesc. Căcăciosu' ăla are stil. Un maestru al dansului, 
ca Billy Conn. 

Amândoi tinereii arătară spre cutie. Tricou Curat zise: 

— Billy muerto. 

Buzz se uită în jos și își văzu gândacul pătat cu labele în sus, 
lipit de cutie, într-o baltă de lichid vâscos și auriu. Tricou Murdar 
chicoti și culese grămăjoara de mărunţiș și hârtia de cinci. 
Tricou Curat luă un băț de la o îngheţată, îl ridică pe învingător 
din cutie și îl puse pe scoarţa copacului de lângă bancă. 
Gândacul rămase locului, lingându-și antenele. Buzz zise: 

— Dublu sau nimic - pe un truc pe care l-am învăţat în 
Oklahoma. 

Tricou Curat întrebă: 

— Un truc belit de poliţist? 

Buzz își scoase bastonul, balansându-l de curea. 

— Ceva de genu' ăsta. Am și eu câteva întrebări despre niște 
băieţi care locuiau pe-aici și poate mă ajutaţi voi un pic. Imi iese 
trucu', vorbiţi. Nu e vorba să daţi în gât pe careva. Sunt doar 
niște întrebări. Nu-mi iese trucu', vă cărați. Comprende? 

Puștiul cu tricou curat încercă s-o ia din loc. Tricou Murdar îl 
opri și arătă spre bastonul lui Buzz: 

— Și chestia aia ce legătură are? 

Buzz zâmbi și făcu trei pași în spate, cu privirea aţintită spre 
copac. 

— Băiete, îi pui curu’ pe foc gândacului ăla și-ţi arăt ce 
legătură are. 

Tricou Curat scoase o brichetă, o scăpără și așeză flacăra sub 
gândacul victorios. Gândacul urcă rapid pe copac. Buzz ochi și 
aruncă bastonul, care izbi copacul și ateriză la pământ. Tricou 
Murdar îl ridică și pipăi capătul acestuia, năclăit cu ceva moale. 

— E chiar el. Să-mi bag cracii! 

Tricou Curat își făcu semnul crucii în versiunea pachuco, 
mângâindu-și cu mâna dreaptă testiculele. Tricou Murdar se 
cruci în stil tradițional. Buzz aruncă bastonul în aer, îl izbi cu 
interiorul cotului, îl prinse, îl aruncă în spate, îl lăsă să se 
lovească de pavaj, apoi îl aduse în poziţia de repaus, ca la 
paradă, printr-o rotire a curelei de la mâner. Mexicanii rămaseră 
cu gurile căscate. Buzz îi abordă imediat, înainte s-apuce măcar 
să le închidă: 

— Mondo Lopez, Juan Duarte și Sammy Benavides. Erau și ei 
prin găștile de-aici. Băgaţi mare și vă mai arăt niște trucuri. 

Tricou Murdar scuipă un șir de obscenităţi în spaniolă. Tricou 
Curat traduse: 

— Javier îi urăște pe cei din 1st Flats ca un câine. Ca un câine 
turbat. 

Buzz se întrebă dacă lui Audrey Anders i-ar fi plăcut chestia 
cu bastonul. 

— Deci indivizii ăia au tulit-o cu 1st Flats? 

Javier scuipă pe pavaj - o flegmă elocventă. 

— Ăia-s trădători, omule. Cred că prin '43 sau '44 White Fence 
și 1st Flats au făcut un consiliu, ca să cadă la pace. Lopez și 
Duarte trebuiau să facă parte din el, dar în loc să lupte lângă 
noi, s-au dus la ordinarii ăia fasciști de putos Sinarquista, apoi la 
ordinarii de comuniști de putos de la Sleepy Lagoon. Ordinarii de 
la Apaches le-au tras-o și la 1st Flats, și la White Fence. Atunci l- 
am pierdut pe văru-meu Caldo. 

Buzz se scobi de încă două hârtii de cinci. 

— Ce altceva mai ai pentru mine? Poate fi oricât de murdar. 

— Benavides era murdar, omule! Căcănarul și-a violat sora 
mai mică! 

Buzz îi întinse banii. 

— Ușurel, ușurel... Mai spune-mi. Tot ce știi despre subiect și 
câte ceva despre familia gagiului. Da’ ușurel... 

Tricou Curat spuse: 

— Chestia cu Benavides nu-i decât un zvon, iar Duarte are un 
văr homo, așa că poate și el e homo. Poponăreala se 
moștenește în familie. Așa am citit într-o revistă. În Argosy. 

Buzz ascunse bastonul înapoi în pantaloni. 

— Și familiile lor? Care din ei mai are familia aici? 

Javier răspunse: 

— Mama lui Lopez a murit, da' cred că mai are niște veri în 
Bakersfield... parcă. În afară de scârba aia de Duarte, cei mai 
mulţi ai lui s-au întors în Mexic, dar știu că părinţii lui putos de 
Benavides trăiesc pe 4, colț cu Evergreen. 

— Casă? Apartament? 

Tricou Curat interveni: 

— O șandrama mică, cu tot felul de statui în față. 

Duse un deget la tâmplă și îl răsuci: 

— Maică-sa e nebună. Loca grande. 

Buzz oftă. 

— Asta-i tot ce primesc pentru cinșpe parai și un show? 

Javier zise: 


— Orice bărbat din Heights îi urăște pe lăbarii ăia. Numai 
întreabă! 

Tricou Curat zise și el: 

— Am putea inventa niște căcaturi și ne-ai plăti pentru ele. 

Buzz le replică: 

— Încercaţi să n-o mierliţi. 

Apoi urcă în mașină și o porni spre Strada 4, colț cu 
Evergreen. 


Peluza era un altar. 

Statuete reprezentându-l pe lisus erau aliniate cu faţa spre 
stradă. In spatele lor mai exista și un staul construit din cuburi 
de jucărie. Un rahat de câine se odihnea în ieslea micuțului I.H. 
Buzz se îndreptă spre verandă și apăsă pe sonerie. Pe un capăt 
de masă o văzu pe Fecioara Maria. Pe partea din faţă a rochiei ei 
albe și revărsate era o inscripţie: „Fute-mă”. Buzz făcu o 
deducție rapidă - domnul și doamna Benavides nu vedeau 
foarte bine. O femeie bătrână deschise ușa. 

— Quién?!’ Buzz spuse: 

— Poliţia, doamnă. Și nu vorbesc spaniola. 

Bătrâna duse mâna la șiragul de mărgele din jurul gâtului. 

— Eu vorbesc inglés. E ceva în legătură cu Sammy? 

— Da, doamnă. Cum de v-aţi gândit la asta? 

Bătrânica arătă spre peretele de deasupra șemineului ciobit, 
din cărămidă. Acolo se vedea un diavol pictat, costumat în roșu, 
cu coarne și trident. Buzz intră și se duse să-l studieze. Acolo 
unde ar fi trebuit să fie fața diavolului era lipită fotografia unui 
puști mexican, iar un șir de statute ale lui lisus, aliniate pe raftul 
de deasupra, îi aruncau o privire malefică. Femeia spuse: 

— Fiul meu, Sammy. Communisto. Diavolul întruchipat. 

Buzz zâmbi. i 

— Se pare că sunteți bine protejată, doamnă. |l aveți pe lisus 


să vă apere. 
Mama Benavides înșfăcă un teanc de hârtii de pe polița 
șemineului și i le înmână. Prima pagină era un material 


informativ al Departamentului de Justiţie: organizaţiile paravan 
ale comuniștilor din California, înșirate în ordine alfabetică. 
Comitetul de Apărare din Sleepy Lagoon (CASL) era bifat, cu o 
paranteză în dreptul lui: „Scrieţi la C.P 465, Sacramento, 14, 


16 Cine e? (în sp. în orig. -n.r.). 

California, pentru a primi o listă a membrilor”. Bătrâna îi luă 
hârtiile, le răsfoi și înfipse un deget în dreptul unei coloane cu 
nume. Două nume - Benavides, Samuel Tomâs Ignacio, și De 
Haven, Claire Katherine - erau subliniate cu cerneală. 

— Uite. E adevărat. Anticriștii communista y communisto! 

Bătrâna avea lacrimi în ochi. Buzz spuse: 

— Sigur, Sammy nu-i chiar ușă de biserică, dar n-aș zice că e 
chiar Satana. 

— E adevărat! Yo soy la madre del diablo! Arestaţi pe el! 
Communisto! 

Buzz arătă spre numele lui Claire De Haven. 

— Doamnă Benavides, ce știi despre femeia asta? Daţi-mi 
ceva ca lumea și-o să-l snopesc pe bau-bau cu bățu' meu. 

— Communista! Drogata! Sammy a dus-o la spital ca să se 
curețe, iar ea... 

Buzz văzu aici o șansă imensă. _ 

— Unde-i spitalul ăsta, doamnă? Incet și clar. 

— Lângă ocean. Doctor diavol! Curva communista! 

Mama Satanei începu să plângă cu adevărat. Buzz se urcă în 
mașină, ieși în viteză din East L.A. și se îndreptă spre Malibu - 
briza mării și un doctor care-i era dator. Gata cu luptele de 
gândaci. Gata cu fecioarele cu fute-mă. 

e 

Sanatoriul Pacific se găsea în Malibu Canyon. Era un sanatoriu 
de dezintoxicare pentru dependenții de alcool și droguri, plasat 
la poalele dealurilor, la aproape un kilometru de plajă. Clădirea 
principală, laboratorul și barăcile de întreţinere erau înconjurate 
cu un gard de sârmă ghimpată electrificat. Ca să scapi de 
băutură, iarbă și pilule te costa o mie două sute de dolari pe 
săptămână. Dezintoxicarea de heroină se efectua la faţa locului. 
Era o înţelegere încheiată între doctorul Terence Lux, șeful 
clinicii, și Consiliul de Supraveghere al Comitatului Los Angeles - 
înţelegere în care se stipula și că, în eventualitatea în care unii 
politicienii din L.A. ar fi trebuit să scape de niște obiceiuri urâte, 
aici o puteau face pe gratis. Buzz se duse cu mașina până la 
porţile clinicii, gândindu-se la toate recomandările pe care le 
făcuse pentru sanatoriul lui Lux. Beţivi și drogați de la RKO 
evitau concedii sigure la pușcărie și publicitatea negativă pentru 
că dr. Terry, chirurgul plastic al vedetelor de film, le oferea 
adăpost - iar lui zece la sută. Una dintre recomandările făcute 

încă îi mai otrăvea sufletul: o fată care sucombase din pricina 
unei supradoze după ce Howard o dăduse afară din circuitul 
apartamentelor rezervate curvelor sale de lux și o trimisese 
înapoi în hoteluri și baruri. Aproape că le-a dat foc celor trei sute 
de dolari primiţi de la Lux. 

Buzz claxonă. În difuzorul de la poartă se auzi vocea 
paznicului: 

— Da, domnule? 

Buzz vorbi în receptorul de lângă intrare: 

— Turner Meeks la doctorul Lux. 

Paznicul spuse: 

— Un moment, domnule. 

Buzz așteptă. Apoi: 

— Domnule, o luaţi pe aleea asta până la o răscruce, iar acolo 
faceţi la stânga și mergeţi până la capăt. Doctor Lux e la 
crescătorie. 

Poarta se deschise. Buzz trecu cu mașina pe lângă clinică și 
clădirile anexă și o luă la stânga, pe un drum care trecea printr- 
un canion miniatural, acoperit cu o vegetaţie pitică. La capăt se 
afla un fel de baracă: pereţi scunzi din sârmă și un acoperiș de 
tablă. Înăuntru cotcodăceau niște găini. Unele păsări ţipau a 
omor sângeros. 

Buzz parcă și ieși din mașină, uitându-se prin plasa de sârmă. 
Doi bărbaţi cu salopete și cizme de cauciuc căsăpeau găinile, 
retezându-le gâtul cu lame ascuţite, montate pe bețe - bețele 
zoot pe care polițiștii le folosiseră la începutul anilor '40, 
emasculându-i pe huliganii mexicani și sfârtecându-le costumele 
zoot. Mânulitorii erau pricepuţi: o tăietură scurtă, apoi alt gât de 
găină la rând. Puținele păsări care mai rămăseseră încercau să 
fugă sau să zboare. Panica le făcea să se izbească de pereţi, de 
tavan, de băieţii cu bețe letale. Buzz se gândi că în seara asta 
nu va comanda pui marsala la Derby, după care auzi o voce în 
spatele lui: 

— Două păsări dintr-o singură lovitură. Glumă ieftină, afacere 
rentabilă. 

Buzz se întoarse. Terry Lux era acolo - un bărbat cu plete 
cărunte și bine legat, fotografia perfectă pentru definiţia din 
dicționar a doctorului. 

— Bună, Doc. 


— Ştii că prefer „doctore” sau „Terry”, dar întotdeauna am 
făcut concesii stilului tău mai de la ţară. Interes de serviciu? 

— Nu chiar. Ce e asta? Te aprovizionezi singur cu potol? 

Lux arătă spre micul abator, acum tăcut, în care băieţii cu 
bețe aruncau în saci găinile moarte. 

— Două păsări dintr-o singură lovitură. Cu câţiva ani în urmă 
am citit un studiu care ajungea la concluzia că o dietă bogată în 
carne de pui e benefică pentru cei cu o concentraţie mică de 
zahăr în sânge - lucru valabil pentru majoritatea dependenţilor 
de alcool și droguri. Uite prima piatră de temelie. A doua piatră 
o constituie tratamentul meu special pentru consumatorii de 
narcotice. Asistenţii mei le drenează sângele contaminat și îl 
înlocuiesc cu sânge proaspăt, sănătos și plin de vitamine, 
minerale și hormoni animali. Așa că am o crescătorie de pui și 
un abator. E un aranjament foarte eficient din punct de vedere 
financiar și extrem de benefic pentru pacienţii mei. Despre ce e 
vorba, Buzz? Dacă nu e în interes de serviciu, atunci e vorba de 
un favor. Cu ce te pot ajuta? 

Mirosul de sânge și pene îl sufoca pe Buzz. Polițistul observă 
un vagonet ce făcea legătura între barăcile anexă și clinică, 
staționat pe rampa de încărcare a crescătoriei de pui. 

— Hai să mergem în biroul tău. Am câteva întrebări despre o 
femeie care știu sigur că ţi-a fost pacientă. 

Lux se încruntă și se apucă să-și curețe unghiile cu un 
bisturiu. 

— Nu divulg niciodată informații confidenţiale despre pacienţii 
mei. Știi doar. E și motivul principal pentru care tu și domnul 
Hughes vă folosiți exclusiv de serviciile mele. 

— Doar câteva întrebări, Terry. 

— Presupun că nu se pune problema să primești niște bani în 
loc de răspunsuri. 

— N-am nevoie de bani, am nevoie de informaţii. 

— Și dacă nu le livrez, îţi duci clienţii în altă parte? 

Buzz arătă spre vagonet. 

— Fără curent nu merge. Fii drăguţ cu mine, Terry. Zilele 
astea lucrez pentru municipalitate și s-ar putea să-mi vină poftă 
să ciripesc despre drogurile pe care le fabrici aici. 

Lux se scărpină în ceafă cu bisturiul. 

— Doar în scopuri medicale, aprobate politic. 

— Doc, vrei să-mi spui că nu-i dai ce smântânești lui Mickey 
C., la schimb pentru referinţele /u;? Doar știi bine că ăia de la 
oraș îl urăsc pe Mickey! 

Lux se înclină în direcţia vagonetului. Buzz o luă înainte și 
urcă. Doctorul apăsă pe un comutator, iar dintre cabluri săriră 
câteva scântei. Prinseră a se mișca încet în sus, apoi opriră pe o 
rampă suspendată lângă un portic, cu o priveliște spectaculoasă 
asupra oceanului. Lux îl conduse pe Buzz printr-o serie de 
coridoare albe, antiseptice, și ajunseră într-o încăpere mică, 
înţesată cu fișete metalice. Afișe medicale împânzeau pereții: o 
serie de mostre în imagini pentru chirurgii plastici specializați în 
reconstrucţii faciale, făcute în genul lui Thomas Hart Benton. 
Buzz spuse: 

— Claire Katherine De Haven. E-un soi de comunistă. 

Lux deschise un fișet, trecu în revistă dosarele, scoase unul 
afară și citi prima pagină: 

— Claire Katherine De Haven, născută pe 5 mai 1910. 
Alcoolism cronic controlat, dependență  sporadică de 
fenobarbital, folosește sporadic benzedrină, tot sporadic heroină 
injectabilă. A urmat cura mea specială, cea despre care îţi 
vorbeam, în trei rânduri: în '39, '43 și '47. Asta-i tot. 

Buzz spuse: 

— Nee! Vreau mai mult. Ai ceva detalii în dosarul ăla? Ceva 
mizerii de calitate? 

Lux ridică dosarul. 

— Majoritatea sunt grafice medicale și calcule financiare. Le 
poţi citi dacă vrei. 

— Nu, mulțumesc. Ți-o amintești bine, Terry. Simt eu asta. 
Așa că bagă mare. 

Lux puse dosarul la loc și închise sertarul. 

— Când a venit aici prima oară, a sedus câţiva pacienți. A 
provocat un ditamai scandalul, așa că în '43 am izolat-o. De 
fiecare dată era deprimată, avea remușcări, iar a doua oară am 
consiliat-o puțin. 

— Tu psihiatru? 

Lux râse. Ș 

— Nu, dar mă distrează să-i aud cum se confesează. In '43 De 
Haven mi-a spus că voia să se refacă pentru că un iubit de-al ei, 
un mexican, fusese bătut în timpul revoltelor costumelor zoot, 
iar ea dorea să devină o combatantă mai eficientă pentru 

Revolta Poporului. În '47 audierile comuniștilor de pe Coasta de 
Est au dat-o peste cap. Un amic de-al ei și-a prins știi tu ce unde 
nu trebuia. Buzz, CCAA a fost o chestie nemaipomenită pentru 
afacerea mea! Multe remușcări, supradoze, încercări de 
sinucidere... Comuniștii cu bani sunt cei mai buni comuniști. De 
acord? 

Buzz inventarie în minte lista celor aflaţi în colimator. 

— Cine și-a prins puţa unde? Vreun amant de-al lui Claire? 

— Nu-mi amintesc. 

— Morton Ziffkin? 

— Nu. 

— Vreunul din mexicanii ei? Benavides, Lopez, Duarte? 

— Nu, nu era mexican. 

— Chaz Minear? Reynolds Loftis? 

Bingo la Loftis: muşchii feței lui Lux se crispară, încadrând un 
zâmbet fals. 

— Nu, nici ei. 

Buzz Îi răspunse: 

— E, căcat! Spune tot ce știi. Acum! 

Lux dădu din umeri - se pregătea de o minciună. 

— Mi s-a pus o pată pe Claire, ca și lui Loftis. Eram gelos. 
Când l-ai pomenit, mi-am adus aminte. 

Buzz râse în stilul lui clasic de poznaș. 

— Vrăjeli pentru proști! Tu n-ai pete decât pentru bani, așa că 
n-o mai freca și spune-mi adevărul. 

Doctorul își scoase bisturiul și bătu darabana cu el pe picior. 

— Bun, hai să încercăm altceva. Loftis obișnuia să-i cumpere 
heroină lui Claire, iar mie nu-mi convenea. Voiam să fie 
dependentă doar de mine. Satisfăcut? 

O dimineaţă spornică: femeia drogată și futută de mexicani, 
Benavides posibil violator de minori, Loftis procurând heroină 
pentru camarazii lui Roșii. 

— De la cine o lua? 

— Nu știu. Sincer! 

— Mai ai ceva la fel de bun? 

— Nu. Tu n-ai niște rebuturi proaspete de-ale lui Howard, ca 
să mai învioreze pavilionul nostru? 

— Ne vedem la biserică, Doc. 


La birou îl aștepta un teanc de mesaje, rezultatul parţial ale 
cercetărilor secretarei. Buzz le răsfoi. 

Predominau amenzile de circulaţie, plus unele chestii 
învechite despre mexicani: reuniuni ilegale, bătăi și agresiuni 
minore, având ca rezultat mici turnee pe la școala de corecție. 
Nimic murdar, de genul delictelor sexuale ale lui Samuel Tomás 
Ignacio Benavides, „diavolul întruchipat”. Nicio mizerie politică 
despre vreunul din cei trei foști membri în White Fence. Buzz 
ajunse la ultimul mesaj - răspunsul primit de secretară de la 
poliţia din Santa Monica. 


Domnule Meeks, 


3/44: R. Loftis & alt bărbat - Charles (Eddington) 
Hartshorn, născut pe 6.09.1897, interogatorii de rutină 
în timpul raidului Brigăzii Moravuri în barul deviaționist 
din S.M. (Knight in Armor - Lincoln, 1684 Sud, S.M.). 
Asta din dosarele vechi. De la Cazier & Circulatie 
despre Hartshorn: fără cazier, nicio amendă circulație, 
avocat. Adresa - Rimpau, 419 Sud, L.A. Sper să ajute. 


Lois. 


Rimpau, numărul 419 Sud, era în Hancock Park, o zonă 
rezidențială veche din L.A., cu bogătași crescuți în seră. 
Reynolds Loftis era cuplat cu Claire De Haven, iar acum se pare 
că juca și în echipa cealaltă. Buzz își trecu aparatul de ras 
electric peste faţă, se stropi cu apă de colonie la subsuori și 
perie firimiturile cojii de plăcintă de pe nodul cravatei. Cei 
putred de bogaţi îl iritau. Putred de bogat și homo era o 
combinaţie cu care nu se mai întâlnise până acum. g 

Audrey Anders stărui în gândurile lui și în timpul deplasării. Işi 
imagină că Old Spice-ul lui era Chanel-ul ei nr. 5 în locurile 
cheie. Locuinţa de pe Rimpau, 419 Sud, era o vilă în stil spaniol, 
având în faţă o peluză enormă, punctată cu trandafiri de 
grădină. Buzz parcă și sună, sperând într-o confruntare solo, ca 
să nu existe martori dacă ieșea prost. 

Întâi se deschise un vizor, apoi ușa. O blondă plinuţă și 
apetisantă, de vreo douăzeci și cinci de ani, într-o fustă în 

carouri și o cămașă roz, cu năsturei, stătea cu mâna pe clanţa 
ușii. 

— Bună. Sunteţi tipul de la asigurări? Aţi venit la tăticul? 

Buzz își trase pulpana hainei peste pistol. 

— Da, eu sunt. Dar, vă rog, vreau să vorbim numai între patru 
ochi. Nici unui om nu-i place să discute probleme așa de grave 
în prezenţa familiei. 

Fata încuviinţă, îl conduse pe Buzz printr-un foaier într-un 
birou cu pereţii încărcaţi de cărți și îl lăsă acolo. Ușa rămase 
ușor întredeschisă. Buzz observă un băruleţ și se gândi la una 
mică - poate că o tărie îi conferea un plus de șarm. Apoi auzi 
„Phil, cum adică numai între patru ochi?”, ceea ce îl făcu să 
renunţe. 

Un tip scund și rotofei, cu o chelie cu bordură, deschise larg 
ușa. Buzz îi arătă legitimaţia, iar omul întrebă: 

— Ce-i asta? 

— Sunt de la Procuratura Districtuală, domnule Hartshorn. Aș 
vrea să nu implicăm și restul familiei. 

Charles Hartshorn închise ușa și se sprijini de ea. 

— E vorba de Duane Lindenaur? 

Mai întâi numele nu-i spuse nimic lui Buzz, apoi și-l aminti din 
ediția de ieri-seară a tabloidului Tattler. Lindenaur era una din 
victimele crimelor homo despre care îi povestise Dudley Smith - 
cazul la care lucra detectivul de la comitat, proaspăt cooptat în 
echipa lor. 

— Nu, domnule. Eu sunt de la Divizia Marelui Juriu și îi 
anchetăm pe cei din cadrul secţiei de poliţie din Santa Monica. 
Vrem să aflăm dacă v-au agresat cumva cu ocazia raidului din 
clubul Knight in Armor, în '44. 

Venele pulsau pe fruntea lui Hartshorn. Vocea lui era rece, ca 
a unui avocat în ședință. 

— Nu te cred. Duane Lindenaur a încercat să stoarcă bani de 
la mine în urmă cu nouă ani, pe baza unor afirmaţii injurioase, 
pe care amenința să le transmită familiei mele. Am rezolvat 
disputa în mod legal, iar cu câteva zile în urmă am citit că 
individul a fost asasinat. Mă așteptam să văd poliţia la ușă, iar 
acum iată-te aici. Sunt cumva suspect de moartea lui 
Lindenaur? 

Buzz spuse: 


— Nu știu și nu-mi pasă. Mă interesează poliţia din Santa 
Monica. 

— Nu, nu cred. Asta are de-a face cu afirmațiile injurioase 
emise de Duane Lindenaur la adresa mea și la prezența mea 
non sequitur” într-un local frecventat de anumiţi indivizi mai 
puţin respectabili atunci când a avut loc razia poliţiei. Am un 
alibi pentru ora la care ziarele estimau că ar fi survenit moartea 
lui Duane Lindenaur și a celuilalt bărbat și aș dori să îl verifici 
fără să îmi implici familia. Dacă sufli cumva vreun cuvânt soției 
și fiicei mele, îţi vei pierde insigna și capul. Ai înţeles? 

Tonul avocatului se mai îmblânzise. Fața lui era o masă 
contorsionată. Buzz încercă din nou cartea diplomaţiei: 

— Reynolds Loftis, domnule Hartshorn. Eraţi împreună la ora 
raziei. Spuneţi-mi ce știți despre el, iar eu îi voi comunica 
detectivului de la comitat care se ocupă de cazul Lindenaur să 
nu vă agaseze, pentru că aveţi un alibi. Nu e mai bine așa? 

Hartshorn își încrucișă braţele pe piept. 

— Nu cunosc niciun Reynolds Loftis și nu cad la pace cu niște 
polițiști obraznici, care duhnesc a colonie ieftină. leşi imediat din 
casa mea! 

Răspunsul lui Hartshorn la întrebarea despre Reynolds era 
complet greșit. Buzz se îndreptă spre bar, își turnă un pahar cu 
whisky și se duse cu el la avocat. 

— Pentru nervii tăi, Charlie. Nu vreau s-o mierlești de față cu 
mine din cauza vreunui infarct. 

— leşi din casa mea, vierme mic și băgăcios! 

Buzz dădu drumul la pahar, îl înșfăcă pe Hartshorn de ceafă și 
îl trânti de perete. 

— Te-ai pus cu sula pe băiatu' care nu trebuie, avocate! 
Ultimul băiat cu care ai vrea să ţi-o tragi. Uite care-i schema: zi 
ce-i cu tine și Reynolds Loftis. Dacă nu, mă duc în camera de zi 
și-i spun fetiţei tale că tăticu' suge pula în veceul bărbaţilor din 
Westlake Park și o ia la buci pe Selma, colț cu Las Palmas. lar 
dacă sufli vreun cuvânt cuiva că m-am aruncat la tine, te torn în 
Confidential Magazine că te lași călărit de cioroi travestiţi. A; 
înțeles? 

Hartshorn era roșu ca racul și-i curgeau lacrimile. Buzz îi dădu 
drumul și văzu urma lăsată de mâna lui mare, pe care o strânse 
pumn. Hartshorn se îndreptă tremurând spre bar și ridică un 

decantor de whisky. Buzz schiță un croșeu în perete, oprindu-și 
pumnul în ultima fracțiune de secundă. 

— Povestește-mi despre Loftis, ce naiba! Ajută-mă să plec 
dracului de-aici! 

Sticla lovită de sticlă produse un clinchet, după care se auzi o 
respiraţie grăbită și urmară clipe de tăcere. Buzz se zgâia la 
perete. Hartshorn vorbi cu o voce spartă, moartă: 

— Reynolds și cu mine am avut doar... o chestie de moment. 
Ne-am întâlnit la o petrecere organizată de un belgian, un 
regizor de film. Tipul era foarte au courant* și dădea o serie de 
chefuri la cluburi pentru cei ca n... ca el. N-am ajuns să amo 
relaţie serioasă cu Reynolds, pentru că el se vedea cu un 
scenarist, iar un al treilea bărbat era deja deranjat din cauza 
asta. Eu eram perechea fără pereche... așa că niciodată... 

Buzz se întoarse și îl văzu pe Hartshorn prăbușit într-un scaun 
și încălzindu-și mâinile pe paharul cu whisky. 

— Altceva? 

— Nimic. După seara aceea de la Knight in Armor nu l-am mai 
văzut pe Reynolds. Cui ai de gând să...? 

— Nimănui, Charlie. Nu va ști nimeni. Nu voi spune decât c- 
am auzit că Loftis e... 

— O, Dumnezeule, a început iar vânătoarea de vrăjitoare? 

Buzz ieși pe sunetul produs de un nemernic trist bocind. 

e 

În timp ce el făcea pe durul, afară plouase cu rafale puternice 
- genul de potop care amenința să topească poalele dealurilor în 
ocean și să inunde jumătate din zona bazinului L.A. Buzz parie 
trei contra unu că Hartshorn își va ține gura, doi contra unu că 
mai multe intervenții polițienești îl vor ajuta să sară de pe fix și 
unu contra unu că va cina la Nickodell și apoi își va petrece 
seara acasă, redactând un raport despre mizeriile culese. Putea 
mirosi transpirația de poponar peste sudoarea lui stătută și simți 
că era pe cale să se lase cuprins de o melancolie subită. La 
jumătatea drumului spre birou deschise puțin fereastra maşinii, 
pentru ca aerul și stropii de ploaie să-l mai învioreze, apoi 
schimbă direcția și se duse direct acasă. 

Acasă însemna Longview Apartments, pe Beverly, colț cu 
Mariposa: patru camere la etajul al șaselea, orientate spre sud și 
mobilate cu resturi de pe platourile de filmare ale RKO. Buzz 


18 La zi, la curent, la modă (în fr. în orig.-n.r.). 
203 


trase mașina în garaj, o lăsă acolo și luă liftul. lar în dreptul ușii 
lui stătea Audrey Anders, într-o rochie aurie de lame, cu țechini 
sclipitori. Tinea în poală o haină din blană de nurcă, udată de 
ploaie. O folosea pe post de scrumieră. Când îl văzu pe Buzz, 
zise: 

— E modelul de anul trecut. Mickey o să-mi cumpere una 
nouă. 

Apoi stinse chiștocul pe guler. 

Buzz o ajută pe Audrey să se ridice în picioare, ţinându-i 
mâinile doar o clipă mai mult decât trebuia. 

— Chiar sunt atât de norocos? 

— Nu te grăbi să te bucuri de ce n-ai câștigat. Lavonne Cohen 
a plecat într-o excursie cu clubul ei de mah-jong, iar Mickey 
crede că poate să facă ce vrea cu mine. În seara asta ar fi 
trebuit să mergem la Mocambo, la Coconut Grove, apoi să bem 
ceva cu soţii Gerstein. M-am prefăcut prost dispusă și-am 
scăpat. 

— Credeam că tu și cu Mickey vă iubiţi. 

— lubirea are și ea un revers. Știai că ești singurul Turner 
Meeks din cartea de telefon? 

Buzz descuie ușa. Audrey intră, își aruncă blana pe jos și 
studie camera. Mobilierul includea canapele și fotolii de piele din 
Vacanță la Lonara, iar capetele de zebră de pe pereţi erau din 
Jungle Bwana. Ușile batante care dădeau spre dormitor fuseseră 
recuperate din salonul de pe platoul filmului Furie pe Rio 
Grande. Mocheta era vernil, cu dungi violete, iar pe cuvertura de 
pe pat o aprigă amazoană se înecase de plâns în Cântec din 
pampas. Audrey zise: 

— Meeks, ai cumpărat tu toate astea? 

— Cadouri de la un unchi bogat. Vrei ceva de băut? 

— Nu beau. 

— De ce? 

— Tata, soră-mea și doi frați de-ai mei sunt bețivi, așa că eu 
m-am gândit să mă abțin. 

Buzz se gândi că femeia arăta bine - dar nu la fel de bine ca 
atunci când nu era fardată și cămașa lui Mickey îi ajungea până 
la genunchi. 

— Așa că te-ai făcut stripperiţă? 

Audrey se așeză, își aruncă pantofii din picioare și și le încălzi 
pe blana ei. 

— Da, dar nu-mi cere să dansez din buric, pentru că n-o fac. 
Meeks, ce e cu tine? Credeam că o să te bucuri când mă vezi. 

Buzz încă mai putea mirosi sudoarea celuilalt. 

— L-am agresat astăzi pe-un tip. A fost destul de penibil. 

Audrey își flutură degetele de la picioare, făcând blana să 
tresalte. 

— Și ce? Asta e ocupaţia ta. 

— De regulă tipii pe care-i înghesui opun mai multă 
rezistenţă. 

— Vrei să zici că totul e doar un joc? 

Îi spusese odată lui Howard că singurele femei cu care merita 
să te încurci erau cele care te cunoșteau mai bine decât o făceai 
tu însuți. 

— Ar trebui să găsim ceva la care să ne pricepem mai bine 
decât să ne dăm cap în cap și să ne interogăm unul pe altul. 

Va Va Voom Girl își aruncă blana în poală. 

— Dormitorul e la fel de exotic? 

Buzz râse. _ 

— Nocturnă în serai și Paradisul e roz. iți spune ceva? 

— Asta-i tot o întrebare. Întreabă-mă ceva provocator. 

Buzz își scoase haina, desfăcu tocul pistolului și îl aruncă pe 
scaun. 

— Okay. Pune Mickey pe cineva să te urmărească? 

Audrey dădu din cap. 

— Nu. L-am convins să înceteze. Mă făcea să mă simt de doi 
bani. 

— Unde ţi-e mașina? 

— La trei străzi de-aici. 

Avea cale absolut liberă să facă din cea mai mare și mai tare 
prostie a lui, o veritabilă epopee. 

— Te-ai gândit la toate. 

Audrey îi zise: 

— M-am gândit că n-o să spui nu. 

Iși scutură blana de nurcă. 

— Și mi-am adus un prosop pentru mâine dimineaţă. 

Buzz se gândi: Odihnește-te în pace, Turner Prescott Meeks, 
1906-1950. Răsuflă adânc, își supse slăninile, trecu prin ușile de 
la salon și începu să se dezbrace. Audrey intră și ea și, văzând 
cearșafurile roz de satin, cuvertura roz și garguii de broderie roz 
pe post de preșuri de picioare, pufni în râs. Se dezgoli cu un 

singur clic al închizătorii rochiei. Când sânii ei săltară liberi, Buzz 
simţi că i se înmoaie genunchii. Audrey se apropie de el, îi 
scoase cravata, îi desfăcu nasturii de la cămașă și îi descheie 
cureaua. Buzz își scoase pantofii și șosetele, rămânând în 
picioare. Cămașa îi căzu și îl trecură fiorii. Audrey râse și urmări 
cu degetul cum i se face pielea de găină pe brațe, apoi își trecu 
mâinile peste părţile pe care Buzz și le ura: burta ca un pepene, 
chiflele de la șolduri, cicatricile tăieturilor de cuţit care se 
pierdeau în părul de pe piept. Când începu să-l lingă acolo 
înțelese că n-o deranjau. O ridică în braţe, ca să-i arate cât era 
de puternic - picioarele mai-mai că îi cedară apoi o așeză pe 
pat. leşi din pantaloni și din chiloţi, transpirat bine de tot, se 
întinse lângă ea și într-o jumătate de secundă tânăra se 
încolăcise deja cu braţele și picioarele în jurul lui, faţă-n faţă, cu 
gura deschisă, lipindu-se de el de parcă ar fi fost cel pe care și-l 
dorise dintotdeauna. g 

O sărută - blând, viguros și iar blând. Işi vâri nasul în 
adâncitura gâtului ei și simţi mirosul de săpun Ivory Soap - nu 
parfumul din mintea lui. Îi luă sânii în mâini și o ciupi de sfârcuri, 
amintindu-și ce îi spuseseră toți polițiștii despre vedeta de la 
Burbank Burlesque. Audrey scotea sunete diferite la fiecare 
parte din trupul ei pe care o atingea. Când o sărută și o linse 
între picioare, obținu cel mai grozav sunet. Sunetul crescu tot 
mai mare, mai mare și mai mare. Picioarele și braţele femeii 
începură să zvâcnească. Excitarea aceea nebună îl aduse în 
pragul exploziei, așa că o pătrunse, ca să participe și el la 
nebunie. Coapsele lui Audrey frământau cuvertura și îl făcură să 
explodeze în momentul în care o pătrunse. O strânse puternic, îl 
strânse și ea puternic, iar el o ţinu bine, ca să-i aline spasmele 
cutremurării. Deși avea doar jumătate din greutatea lui, reuși 
să-l tragă și mai adânc în timp ce continua să vibreze în mijlocul 
orgasmului, iar el o ţinu de cap, îngropându-și fața în părul ei, 
până când se slei de tot, iar femeia încetă să mai lupte. 

Cearșaful de satin roz și sudoarea îi uneau peste tot. Buzz se 
întoarse pe-o parte, cu un deget încolăcit în jurul încheieturii 
mâinii lui Audrey, ca să rămână uniţi în timp ce își trăgea 
sufletul. Opt ani fără ţigări și tot gâfâia ca un câine de curse, iar 
ea zăcea acolo calmă și nemișcată. O venă de pe dosul braţului 
fetei zvâcnea sub degetul lui - singurul indiciu că încă mai ardea 
pe dinăuntru. Pieptul lui se umflă. Incercă să se gândească ce să 

spună. Audrey trăgea linii cu degetul pe cicatricile lăsate de 
cuțit. 

— S-ar putea ca treburile să se complice, spuse Audrey. 

Buzz își recăpătă suflul. 

— Inseamnă că deja te gândești la ce va urma? 

Audrey își întinse degetele ca pe niște gheare de animal și se 
prefăcu că-l zgârie. 

— Nu vreau să știu decât cum stă treaba. 

Momentul îi scăpa de sub control, de parcă pericolul n-ar fi 
contat. Buzz o apucă pe Audrey de mâini. 

— Adică va mai fi o dată viitoare? 

— Nu trebuia să mă mai întrebi. Ți-aș fi spus-o într-un minut 
sau două. 

— Și mie mi-ar plăcea să știu cum stă treaba. 

Audrey râse și își trase mâinile. 

— Eşti vinovat, Meeks. M-ai făcut să mă gândesc la asta 
deunăzi. Așa că, orice s-ar întâmpla, e vina ta. 

Buzz spuse: 

— Drăguţă, nu-l subestima pe Mickey. E dulce și darnic cu 
femeile și copiii, dar omoară oameni. 

— Ştie că o să-l părăsesc - mai devreme sau mai târziu. 

— Nu, nu știe. Crede că ești o fostă stripperiţă. O fostă. Ai 
treizeci de ani și niciun viitor. ÎI necăjești și tu puţin, poate i se 
scoală mai tare. Dar dacă-l părăsești, e cu totul altă poveste. 

Femeia nu se uită în ochii lui. Buzz zise: 

— Drăguţă, unde-o să pleci? 

Audrey trase o pernă și o îmbrăţișă, aruncându-i o privire de 
copilă. 

— Am ceva bani puși deoparte. Destul de mulți. O să-mi 
cumpăr ceva în Valley și o să închiriez spaţii comerciale. Asta e 
viitorul, Meeks. Incă zece mii și o să pot să-mi cumpăr un parter 
de treizeci și cinci de acri. 

Ca și terenul lui: paisprezece dolari pe acru pentru pământul 
care ar fi trebuit să-l facă bogat. 

— De unde ai banii? 

— l-am economisit. 

— Din cadourile lui Mickey? 

Audrey îl surprinse: aruncă perna și își înfipse un deget în 
pieptul lui. 

— Eşti gelos, dragule? 


Buzz îi luă degetul și îl mușcă în joacă. 

— Poate că da - un pic. 

— Păi, să nu fii. Mickey e băgat până-n gât în poveștile cu 
sindicatele, cu drogurile și cu Jack Dragna, iar eu știu cum să mă 
port cu el. Nu-ţi face griji. 

— Drăguţă, mai bine ţi-ai face. Pentru că e de jale. 

— Meeks, aș vrea să nu mai vorbești despre Mickey. Dacă nu, 
o să ajung să mă uit și sub pat. 

Buzz se gândi la pistolul din camera cealaltă și la avocatul 
poponar cu gâtul rănit și obrajii mânjiţi de lacrimi. 

— |lmi pare bine că e periculos să stau cu tine. Mă simt 
nemaipomenit. 


CAPITOLUL OPTSPREZECE 


Coordonatorul Upshaw în exerciţiul funcţiunii. 

Șeful echipei de șoc. 

Căpitanul. 

Danny stătea în sala goală de conferinţe a secţiei de poliţie 
Hollywood, așteptând să le vorbească celor trei oameni a; lui 
despre cazul /ui de crimă și amintindu-și titlurile din ziare exact 
în locul unde cazul Brenda Allen provocase cele mai mari 
dezastre. O caricatură fixată pe panoul cu anunţuri spunea totul: 
Mickey Cohen purtând cipilica de ovrei, cu semnul dolarului lipit 
pe moţ și mânuind cu niște sfori, ca pe niște marionete, doi 
polițiști în uniforma de la LASD. Un balon îi completa gândurile: 
Băi, ce le-am tras-o la LAPD! Bine că-i am pe polițiștii de la 
comitat să mă șteargă la fund! Danny văzu mai multe găuri mici 
punctând faţa lui Mickey: gangsterul numărul unu din L.A. era 
folosit ca ţintă pentru săgeți. 

In faţa camerei se găsea un pupitru și o tablă neagră. Danny 
găsi creta și scrise cu litere de-o șchioapă „Detectiv D. Upshaw, 
LASD”. Se așeză în faţa pupitrului, exact așa cum făcea doctorul 
Layman la cursul de Medicină Legală, și se strădui să se 
gândească la cealaltă misiune, ca să nu fie prea agitat atunci 
când le va explica cum stă treaba oamenilor /u; - trei detectivi 
mai în vârstă și mult mai experimentați decât el. Misiunea de 
acum cădea cum nu se poate mai bine. Era ca un fel de infuzie 
de elixir, ce-i alunga gândurile rele, păstrându-i interesul intact. 

lată motivul pentru care stătea triumfător într-un loc în care 
poliţia comitatului era urâtă mai mult decât violatorii de copii. 
Aranjamentul actual era ca o pișcătură pe care trebuia să ţi-o 
administrezi ca să te asiguri că nu visezi, iar el se pișcase deja 
de zece milioane de ori de când locotenentul Mal Considine îi 
făcuse oferta. 

Dudley Smith îl sunase acasă ieri după-amiază, întrerupând o 
zi lungă, în care mânuise multe pahare cu tărie îndoită cu apă în 
timp ce lucra la dosarul lui. Irlandezul îi spusese că trebuia să se 
întâlnească cu el și Considine la secţia West Hollywood. 
Aranjamentul pe care și-l dorea se perfectase prin Ellis Loew, iar 
ordinul de detaşare temporară fusese aprobat atât de 
comandantul LAPD Worton, cât și de șeriful Biscailuz. Inainte de 
a-i întâlni, s-a spălat pe dinţi, a făcut gargară cu apă de gură șia 
înghiţit un sendviș, anticipând o întrebare și ridicând un gard de 
minciuni în jurul ei. Din momentul în care i se spusese că urma 
să se infiltreze undeva la Variety International Pictures, iar ei 
știau că fusese obiectul mâniei lui Gerstein, a trebuit să-i 
convingă că numai paznicul de la poartă, scenaristul și Gerstein 
îl văzuseră în postura de polițist. A fost și prima întrebare a lui 
Considine, iar o rămășiță din calmul cucerit cu ajutorul 
bourbonului îl ajută să-i înfrunte. Smith l-a crezut fără rezerve, 
Considine abia după niște ezitări, când le-a recitat discursul 
pregătit dinainte, despre cum își va schimba el radical frizura și 
hainele, pentru a semăna cât mai mult cu un comunist idealist. 
Smith i-a dat un vraf de documente legate de AUFT, pe care 
urma să le ia acasă și să le studieze, apoi l-au pus să treacă în 
revistă în prezenţa lor o serie de rapoarte psihiatrice, iar în final 
s-a discutat la nivel înalt. 

Misiunea lui era să se apropie de presupusa verigă slabă a 
celor de la AUFT - o femeie promiscuă pe nume Claire De Haven 
- și să ajungă să aibă acces la ședintele strategice ale 
sindicatului, ca să afle ce plănuiau. De ce n-au declarat grevă? 
Erau acele ședințe menite să încurajeze revolta armată? Exista 
un plan subversiv de alterare a conţinutului filmelor artistice? 
Mușcaseră eminenţele cenușii din AUFT momeala lui Considine - 
plasarea de comunicate în presă și la radio, unde se afirma că 
ancheta marelui juriu fusese oprită? Și cât de solide erau 
legăturile AUFT cu Partidul Comunist? 

Şansa unei cariere. 

— Vei deveni locotenent înainte de a împlini treizeci de ani. 

— Flăcău, există o femeie la care va trebui să ajungi. S-ar 
putea să fii nevoit s-o fuţi de să-i sară ochii. 

O lovitură de baros care să-i ucidă coșmarurile. 

Când întrevederea s-a terminat, s-a simţit foarte sigur pe el. A 
luat sub braț rapoartele fără legătură cu psihiatria și a promis că 
o să se prezinte după-amiaza aceasta la Primărie, pentru o a 
doua discuţie. S-a întors în apartament, a telefonat la o duzină 
de laboratoare dentare pe care Karen Hiltscher nu le contactase, 
n-a aflat nimic, după care a citit cam o duzină de relatări ale 
unor crime homosexuale, fără să bea sau să se gândească la 
Chateau Marmont. Apoi a început să se simtă foarte sigur pe el. 
A luat eșantioanele de sânge culese pe Tamarind 2307, le-a dus 
la laboratoarele de la Universitate și a mituit un coleg de la 
cursul de Medicină Legală ca să le analizeze, sperând că va 
putea asocia desenele de pe pereţi cu numele victimelor și va 
reconstrui astfel imaginea și ideile pe care și le făcuse despre 
făptaș. Colegul lui nici n-a clipit când a venit vorba de analize - 
le-a făcut imediat. Danny le-a luat acasă și le-a confruntat cu 
fotografiile. 

Trei victime, trei grupe de sânge diferite. Riscul de a scoate la 
iveală probele prelevate ilegal meritase efortul. Grupa AB-IV a 
lui Marty Goines corespundea cu cele mai neglijente desene cu 
sânge de pe pereţi. Fusese prima victimă, iar asasinul nu-și 
perfecţionase tehnica decoraţiunilor interioare. Sângele lui 
George Wiltsie și cel al lui Duane Lindenaur, cu grupele de 
sânge O-I cu Rh negativ și B-III cu Rh pozitiv, era întins separat - 
al lui Wiltsie în desene mai simple, mai puţin finisate. Concluziile 
i se adeveriră și apărură concluzii noi: Marty Goines fusese o 
victimă a furiei de moment, iar asasinul se năpustise asupra lui 
într-o stare de demență totală. Deși plin de bravadă sinucigașă - 
demonstrată de aducerea victimelor doi și trei în apartamentul 
lui Goines insul trebuie să fi avut un motiv temeinic pentru 
alegerea lui Marty, motiv care putea fi unul din următoarele trei: 


- îl cunoștea pe individ și voia să-l omoare din ură - un 
motiv personal bine definit; 

- îl cunoștea pe individ și îl considera o victimă 
satisfăcătoare din punctul de vedere al calităţii și/sau 
al poftei lui de sânge; 


- nu-l cunoștea pe Marty Goines dinainte, dar era un 
cunoscător intim al șirului cluburilor de jazz din ghetou 
și știa că va găsi o victimă acolo. 


Va trebui ca oamenii /ui să cerceteze zona din nou. Despre 
Wiltsie și Lindenaur: 

Asasinul a mușcat, mestecat, înghiţit și împroșcat mai întâi 
sângele lui Wiltsie pentru că el era cel care îl atrăgea cel mai 
mult. Rafinamentul relativ al desenelor făcute cu sângele lui 
Lindenaur denota satisfacția și ghiftuirea asasinului. Wiltsie, un 
cunoscut prostituat bărbat, constituia ţinta lui erotică numărul 
unu. 

În seara asta, odată stabilită dubla lui apartenenţă 
profesională, îl va aborda pe agentul/ proxenetul Felix Gordean, 
cunoscut de-al amicului lui Wiltsie, Duane Lindenaur, ca să 
încerce să afle cine erau ei cu adevărat. 

Danny își verifică ceasul - 8:53. Ceilalţi polițiști trebuiau să 
sosească la 9. Se hotărî să rămână în spatele pupitrului, își 
scoase carnețelul și analiză sarcinile pe care le concepuse. O 
clipă mai târziu auzi cum cineva își drege foarte discret vocea și 
privi în sus. 

Un tip solid, blond, de vreo treizeci și cinci de ani, se apropie 
de el. Danny își aminti ceva ce îi spusese Dudley Smith: un 
„protejat” al său de la Omucideri va face parte din „echipă”, 
pentru a ţine lucrurile în frâu și a se asigura că și ceilalţi vor 
„rămâne pe direcţie”. Se sili să zâmbească și întinse mâna. 
Blondul i-o strânse viguros. 

— Mike Breuning. Danny Upshaw, nu? 

— Da. Sergent? 

— Sergent, dar spune-mi Mike. Dudley îţi urează numai bine, 
dar are și vești proaste: șeful secției de-aici insistă ca Gene Niles 
să lucreze împreună cu noi la caz. El e polițistul care a prins 
evenimentul, iar Biroul nu are niciun alt om disponibil. Cest /a 
vie, cum zic eu întotdeauna. 

Danny se strâmbă, amintindu-și de minciunile turnate lui 
Niles. 

— Cine-i al patrulea? 

— Unul din oamenii voştri. John Shortell, un sergent de 
brigadă de la subsecţia San Dimas. Ascultă, Upshaw, îmi pare 
rău de chestia cu Niles. Știu că îi urăște pe cei de la comitat și 

crede că LAPD nici n-ar trebui să se mai ocupe de caz, dar 
Dudley mi-a spus să-ţi spun: „Nu uita, tu ești șeful”. Apropo, lui 
Dudley îi place de tine. Crede că ai un viitor mare. 

Părerea /ui despre Smith era că îi făcea plăcere să-i 
necăjească pe alţii. 

— Minunat. Transmite-i locotenentului mulțumiri din partea 
mea. 

— Spune-i Dudley și mulţumește-i personal. Acum sunteţi 
parteneri în chestia aia cu comuniștii. Uite-i și pe ceilalți. 

Danny se uită. Gene Niles venea înspre el, la o distanţă 
intenţionat mare de un tip înalt, cu ochelari cu rame de sârmă, 
de parcă toţi tipii de la comitat erau purtătorii unor boli 
incurabile. Se așeză pe primul rând de scaune și își scoase 
carnețelul și pixul - fără vreun alt gest, fără vreun respect faţă 
de rangul celorlalţi. Tipul cel înalt veni și le strânse scurt mâna 
lui Breuning și Danny. Spuse: 

— Sunt Jack Shortell. 

Avea cel puţin cincizeci de ani. Danny arătă spre numele lui 
de pe tablă. 

— Încântat de cunoștință, domnule sergent. 

— Plăcerea-i de partea mea. Primul tău caz mare? 

— Da. 

— Am lucrat și eu la vreo jumătate de duzină de cazuri, așa că 
nu te sfii să strigi după ajutor dacă ești la ananghie. 

— N-o să mă sfiesc. 

Breuning și Shortell se așezară pe rândul din spatele lui Niles. 
Danny arătă spre masa din faţa tablei, unde se vedeau trei 
teancuri de documente LAPD/LASD despre omorurile Goines/ 
Wiltsie/ Lindenaur. Nicio speculație scoasă din dosarul lui 
personal, nimic despre Felix Gordean, nimic despre Duane 
Lindenaur ca fost șantajist. Bărbaţii își scoaseră pachetele de 
țigări și chibriturile și își aprinseră câte o ţigară. Danny așeză 
pupitrul între el și ei, preluând comanda pentru întâia oară. 

— Domnilor, cam tot ce știm se află acolo. Rapoartele 
autopsiilor, cronologia evenimentelor, rezumatul rapoartelor 
făcut de mine, în calitatea mea de polițist aflat la locul 
descoperirii victimei numărul unu. LAPD n-a găsit de cuviinţă să 
preleveze probe din apartamentul în care au fost ucise 
victimele, așa că unele piste au fost potențial anulate. Dintre cei 
doi polițiști care s-au ocupat de acest caz, am fost singurul care 

a descoperit indicii solide. Am așternut pe hârtie o cronologie 
separată a celor aflate și am inclus c6pii în materialul oficial. 
Acum voi trece în revistă pentru dumneavoastră punctele cheie. 

Danny făcu o pauză și se uită direct la Gene Niles, care îl 
pironea cu privirea de când comentase ironic faptul că LAPD își 
bătuse joc de probele materiale. Niles nu-și mută privirea. 
Danny se propti mai bine pe picioare în spatele pupitrului, 
pentru a-și păstra calmul. 

— In noaptea de 1 ianuarie am periat South Central Avenue, 
zona din care fusese furată mașina folosită pentru transportarea 
cadavrului lui Martin Goines. Martorii oculari l-au plasat pe 
Goines în compania unui individ înalt, cărunt, între două vârste, 
iar noi știm din rapoartele de autopsie că asasinul are grupa de 
sânge O-I - rezultat obţinut din testul efectuat asupra spermei. 
Goines a fost ucis de o supradoză de heroină, iar Wiltsie și 
Lindenaur au fost otrăviți cu un amestec de secobarbital și 
stricnină. Toţi cei trei bărbaţi au fost mutilaţi în același mod - 
tăieturi cu un obiect cunoscut sub numele de băț zoot și 
mușcături în zona abdominală, făcute cu proteze dentare 
purtate de asasin. Protezele nu sunt în niciun caz imitații ale 
dinților umani. S-ar putea ca individul să fi purtat proteze 
dentare dintr-un material plastic, o imitație de colţi de animale 
sau o proteză din metal - dar nu dinţi umani. 

Danny își mută privirea de pe Niles și îi scrută pe toţi cei trei 
subordonați ai lui. Breuning fuma nervos. Shortell își lua notițe. 
Uriașul Gene ardea cu ţigara pupitrul din faţa lui. Danny îl privi 
doar pe el și aruncă prima minciună: 

— Așadar, avem de-a face cu un bărbat înalt, cărunt, între 
două vârste, cu grupa de sânge O-I și Rh pozitiv, care poate face 
rost de heroină și barbiturice, are ceva cunoștințe de chimie și 
știe să pornească mașini fără cheie. Când i-a injectat heroina lui 
Goines, i-a îndesat un prosop în gură, ceea ce înseamnă că știa 
că arterele nenorocitului vor exploda și el va vomita sânge. Așa 
că s-ar putea să aibă și cunoștințe de medicină. Pun pariu că 
știe să facă proteze dentare, iar ieri am aflat de la un informator 
de-al meu că Goines coordona o bandă de spărgători. Când veţi 
citi raportul meu, veţi vedea că l-am interogat pe un vagabond 
pe nume Chester Brown, cântăreţ de jazz. Îl cunoștea pe Marty 
de la începutul anilor '40 și mi-a declarat că în perioada aceea 
obișnuia să dea spargeri în case. Brown a mai menţionat un 

tânăr cu fața arsă, care ar fi fost acolitul lui Goines, dar nu cred 
că se potrivește în scenariul nostru. Așa că adăugați „posibil 
spărgător” la portretul victimei, iar eu vă voi spune ce urmează 
să facem. Sergent Shortell, vei da telefoane pentru a obţine 
informaţii de la laboratoarele dentare. Am o listă lungă cu astfel 
de laboratoare, așa că vreau să suni și să-i contactezi pe cei 
care ţin evidența personalului. Ai câteva criterii solide de 
eliminare: grupa de sânge, semnalmentele, datele asasinatelor. 
Intreabă și despre tehnicienii de laborator care au ridicat orice 
fel de suspiciuni la locul de muncă, iar dacă instinctul îţi spune 
că e cineva suspect, dar nu ai grupa lui de sânge, verifică 
dosarele de pușcăriași, cele de încorporare, evidenţele din 
spitale sau sună oriunde crezi că ai putea obține informații. 

Shortell dăduse tot timpul din cap și luase notițe. Danny 
încuviinţă și se concentră asupra lui Niles și Breuning. 

— Sergent Breuning și sergent Niles, voi veți verifica toate 
dosarele de crime sexuale de la Moravurile LADP și LASD, pentru 
a descoperi eventuale cazuri de comportament aberant, cu 
mușcături, și pentru a elimina suspecţii posibili în funcţie de 
grupa de sânge și semnalmentele omului nostru. Vreau să 
verificaţi fiecare dosar al delincvenţilor sexuali existenţi în zona 
L.A. Vreau să faceţi verificări complete asupra lui Wiltsie și 
Lindenaur și asupra dosarului de prostituat al lui Wiltsie, pentru 
a găsi potenţiali cunoscuţi ai individului nostru. Mai vreau să 
confruntați informaţiile legate de sex cu cele ale spărgătorilor 
albi de vârstă mijlocie din oraș și din întreaga ţară și să căutaţi 
rapoartele de arestare a unor spărgători tineri, cu arsuri pe față, 
din 1943 până azi. Pentru fiecare suspect posibil vreau câte un 
set de fotografii. Mai există o pistă pe care nu m-am dus din 
cauza problemelor de jurisdicție, iar aici fotografiile devin foarte 
utile. Vreau ca fiecare dealer cunoscut de heroină și iarbă să 
vadă pozele astea. Vreau să fie interogaţi serios, în special în 
ghetou. Vreau să-i scuturați pe informatorii vostri, să-l contactaţi 
pe fiecare comandant de brigadă de la oraș și comitat și să le 
spuneţi că doriţi ca polițiștii din subordine să afle de la 
informatorii lor care sunt prostituaţii bărbaţi care lucrează prin 
baruri. Cine e înalt, cărunt, între două vârste și are o obsesie 
pentru mușcături? Și va trebui să-i întrebaţi pe cei de la Comisia 
pentru Eliberări Condiţionate despre eventualele cazuri de 
deţinuţi eliberaţi din închisorile pentru indivizi violenţi și 

demenți. Vreau ca Griffith Park, South Central și zona în care a 
fost aruncat trupul lui Goines să fie cercetate din nou, la sânge. 

Breuning gemu. Niles deschise gura pentru prima oară: 

— Vrei cam multe, Upshaw. Știi asta? 

Danny se aplecă peste pupitru. 

—E un caz important și vei beneficia de recunoașterea 
cuvenită în momentul rezolvării lui. 

Niles pufni. 

— E un jeg de homo, n-o să-l prindem niciodată și chiar dacă-l 
prindem, ce importanţă are? Îţi pasă câţi poponari o să mai taie? 
Mie nu. 

Danny clipi la auzul cuvintelor „homo” și „poponar”. Clipi din 
nou, fixându-l pe Niles și dându-și seama că nu folosise cuvântul 
„homosexual” pentru profilul făcut asasinului. 

— Sunt poliţist, așa că-mi pasă. E un caz bun pentru carierele 
noastre. 

— Pentru cariera ta, băiete. Ai nu știu ce aranjament cu un 
evreu de la Procuratură. 

— Niles, las-o moartă! 

Danny privi în jur ca să vadă cine ţipase, își simţi gâtul 
vibrând și văzu că degetele lui se învineţiseră de cât de tare 
strângea pupitrul. Niles îl săgetă cu privirea. Danny nu reuși să-l 
înfrunte. Se gândi la restul discursului său și îl prezentă, cu un 
ușor tremurat în voce. 

— Ultima noastră abordare e destul de ambiguă. Toţi cei trei 
bărbaţi au fost tăiați cu bețe zoot, despre care doctorul Layman 
spune că erau folosite de polițiștii de la Intervenţii. Nu sunt 
consemnate crime comise cu astfel de arme, iar majoritatea 
atacurilor au fost iniţiate de albi asupra mexicanilor, fără să 
existe vreun raport oficial în acest sens. Verificaţi și aspectul 
ăsta cu informatorii voştri și eliminați suspecţii pe baza grupei 
de sânge și a semnalmentelor fizice. 

Jack Shortell continua să noteze. Mike Breuning îl privea într- 
un mod ciudat, cu ochii îngustaţi, semănând cu două fante. 
Danny se întoarse spre Niles: 

— Înțeles, sergent? 

Niles își aprinsese altă ţigară și împunse pupitrul cu vârful ei 
incandescent. 

— Te ai tare pe bune cu evreii, nu, Upshaw? Cu cât te plătește 
Mickey Jidanul? 

— Cu mai mult decât ţi-a dat ţie Brenda. 

Shortell râse. Privirea ciudată a lui Breuning se transformă 
într-un zâmbet. Niles își aruncă ţigara și o strivi cu talpa. 

— De ce n-ai raportat ce știai despre culcușul lui Marty 
Goines, șmechere? Ce mă-sa se-ntâmpla acolo? 

Mâinile lui Danny dislocară o bucăţică de lemn din pupitru. 
Spuse cu o voce străină: 

— Sunteti liberi. 

e 

Considine și Smith îl așteptau în biroul lui Ellis Loew. Masivul 
Dudley tocmai punea telefonul în furcă, după ce spusese 
„Mulţumesc, flăcău”. Danny se așeză la masa de conferinţe a lui 
Loew, simțind că „flăcăul” era omul lui, Mike Breuning, care îi 
raportase cele întâmplate. 

Considine era ocupat: scria ceva într-un carneţel. Smith veni 
la Danny și îi întinse o mână prietenoasă. 

— Cum a mers prima dimineață ca șef la Omucideri, flăcău? 

Danny știa că știe - cuvânt cu cuvânt. 

— A mers bine, locotenente. 

— Spune-mi Dudley. În câţiva ani o să mă întreci în grad și va 
trebui să te obișnuiești să tutuiești tipi mult mai în vârstă. 

— Okay, Dudley. 

Smith râse. 

— Băiete, ești un Don Juan. Nu-i așa că e un Don Juan, 
Malcolm? 

Considine își trase scaunul lângă Danny. 

— Să sperăm că și Claire De Haven crede la fel. Cum merge 
treaba, detectiv? 

Danny spuse: 

— Bine, locotenente. 

iși dădu seama că nu era totul în ordine cu superiorii lui. Între 
ei se simţea un oarecare dispret sau doar tensiune, iar Dudley 
Smith juca rolul pisicii la pândă. 

— In regulă. Așadar, ședința a decurs bine? 

— Da. 

— Ai parcurs documentele pe care ţi le-am dat? 

— Aproape că le-am memorat. 

Considine bătu darabana pe carnetul cu însemnări. 

— Excelent. Atunci o să începem numaidecât. 

Dudley Smith stătea la capătul îndepărtat al mesei. 


Danny își sili creierul să asculte și să gândească înainte de a 
vorbi. Considine spuse: 

— lată câteva reguli pe care va trebui să le respecţi. Unu: 
mergi cu mașina ta de civil peste tot - și în activitatea de spion, 
și în ancheta cazului de crimă. Noi îţi încropim o identitate nouă, 
iar legenda cu care te prezinţi o să fie gata diseară, dar mai 
târziu. Vei fi un tip de stânga care trăiește de ani de zile în New 
York, așa că o să-ţi dăm niște plăcuţe de înmatriculare din New 
York pentru mașină și o legendă biografică personală pe care s- 
o memorezi. Când vei merge la diferitele secţii de poliție pentru 
a verifica dosare sau mai știu eu ce, parchează la cel puţin două 
străzi distanţă, iar când pleci de aici, te duci jos, la frizerie. Al, 
frizerul primarului Bowron, te va scăpa de tunsoarea asta 
cazonă și te va face să arăţi mai puţin a poliţist. Vreau să-mi dai 
măsurile tale pentru pulover, cămașă, haină, pantaloni și pantofi 
și vreau să te întâlnești cu mine la miezul nopţii la secția West 
Hollywood. Voi aduce legenda ta și noua ta garderobă 
comunistă și vom pune la punct unele mici detalii. Ne-am 
înțeles? 

Danny dădu din cap, rupse o coală de hârtie din carnetul lui 
Considine și își scrise măsurile de la haine. Dudley Smith spuse: 

— Porţi hainele alea peste tot, flăcău. Și la vânătoarea de 
poponari. Nu vrem ca noii tăi prieteni roșcaţi să te vadă pe 
stradă arătând ca un copoi elegant. Malcolm, dă-i frumușelului 
nostru Daniel câteva detalii despre De Haven, ca să știe de ce 
să se apere. Să vedem cum se descurcă. 

Considine i se adresă direct lui Danny: 

— Domnule detectiv, eu am întâlnit-o pe Claire De Haven și 
cred că e o nucă foarte tare. E promiscuă, probabil și alcoolică, 
și s-ar putea să ia și droguri. Avem un alt om care îi verifică 
trecutul - și trecutul altor Roșii din ăștia -, așa că în scurt timp 
vom ști mai multe despre ea. Am discutat o dată cu femeia și 
am impresia că-i place la nebunie să flirteze și să aibă ultimul 
cuvânt. Cred că o excită sexual și știu că e atrasă de bărbații 
care arată cam ca tine. Așa că acum vom încerca un mic 
exercițiu. Îţi voi servi unele replici care cred că sunt tipice 
pentru Claire De Haven, iar tu încerci să le demontezi. Ești gata? 

Danny închise ochii, pentru a se concentra mai bine. 

— Dă-i drumul. 

— „Insă unii ne spun comuniști. Nu te deranjează?” 

— Povestea asta veche cu înfierarea mă lasă rece. 

— Bine. Hai să dezvoltăm subiectul. „O, da? Politicienii fasciști 
au distrus mulţi oameni iluminați politic, calomniindu-ne și 
numindu-ne subversivi.” 

Danny preluă o replică dintr-un musical pe care îl văzuse 
împreună cu Karen Hiltscher. 

— Întotdeauna am avut o slăbiciune pentru roșcate, iubire! 

Considine râse. 

— Dar nu-i spune lui De Haven „iubire”. O va considera o lipsă 
de respect. Uite una bună: „Îmi vine greu să cred că vei pleca de 
la Teamsters de dragul nostru”. 

Floare la ureche. 

— Bancurile lui Mickey Cohen te fac să pleci fără să vrei. 

— Bine, detectiv, dar în rolul pe care îl joci n-ai fi putut ajunge 
niciodată prea apropiat de Cohen, așa că nu te-ai putea 
pronunța. 

Danny începu să-și frământe mintea. Îi răsăriră în cap hârtiile 
cu glume porcoase și romanele de duzină care circulau printre 
tovarășii lui în timpul cât stătuse la închisoarea comitatului. 

— la-mă cu niște tachinării sexuale, locotenente. 

Considine întoarse pagina. 

— „Dar sunt cu treisprezece ani mai mare decât tine.” 

Danny adoptă un ton satiric: 

— Un bob de sare într-o mare de pasiune. 

Dudley Smith hohoti. Considine chicoti, apoi continuă: 

— „Ai intrat în viaţa mea când sunt logodită și gata să mă 
mărit. Nu știu dacă pot avea încredere în tine.” 

— Claire, nu există decât un singur motiv să a; încredere în 
mine: acela că atunci când sunt în preajma ta, nu mai am eu 
încredere în mine însumi. 

— Excelent, detectiv! Uite aici una de efect: „Ești aici pentru 
mine sau pentru cauză?” 

Exagerat de simplu: eroul unei cărţi ieftine pe care o citea în 
schimbul de noapte. 

— Vreau totul. E tot ce știu și e tot ce vreau să știu. 

Considine împinse carnetul deoparte. 

— Hai să improvizăm pe tema asta. „Cum de poţi privi 
asemenea lucruri atât de simplist?” 


Vitezele lui mentale funcționau acum ca unse - clic, clic, clic. 
Danny renunţă să mai scormonească după replici și se avântă 
inspirat: 

— Claire, există fasciștii și existăm noi, apoi tu și cu mine. De 
ce complici întotdeauna lucrurile? 

Considine se avântă ca o femeie fatală: 

— „Ştii că te pot hali cu fulgi cu tot.” 

— Îmi plac dinţii tăi. 

— „Îmi plac ochii tăi.” 

— Claire, ne luptăm cu fasciștii sau dai examen la Anatomie? 

— „Când vei avea patruzeci de ani, eu voi avea cincizeci și 
trei. Crezi că atunci o să mă mai vrei?” 

Danny imită avântul de vampă al lui Considine: 

— Vom dansa o gigă în Moscova, scumpo. 

— Nu exagera pe panta satirică cu chestii politice. Nu sunt 
prea sigur că pot avea încredere în simţul umorului femeii 
ăsteia. Hai să vorbim murdar. „E atât de bine cu tine!” 

— Celelalte nu erau decât niște fetișcane, Claire. Tu ești prima 
femeie pe care o cunosc. 

— „De câte ori ai folosit replica asta?” 

Hohot de râs - în stilul unui detectiv curvar pe care ÎI 
cunoștea. 

— Ori de câte ori mă culc cu o femeie de peste treizeci și cinci 
de ani. 

— „Au fost atât de multe?” 

— Doar vreo câteva mii. 

— „Cauza noastră are nevoie de bărbaţi ca tine.” 

— Dacă ar exista mai multe femei ca tine, ar exista milioane 
de tipi ca mine. 

— „Ce vrei să spui?” 

— Că mă topesc după tine, Claire! 

— „De ce?” 

— Pentru că bei ca un bărbat, îl știi pe Marx ca pe Biblie și ai 
niște picioare superbe. 

Dudley Smith începu să bată din palme. Danny deschise ochii 
și simţi că privirea i se împăienjenește. Mal Considine zâmbi. 

— Chiar are niște picioare superbe. Du-te și tunde-te, 
detectiv! Ne vedem la miezul nopții. 


Frizerul primarului Bowron îi modelă părul, transformându-i 
freza milităroasă într-una umflată și buclată, care îi schimba 
întreaga fizionomie. Înainte arăta exact a ce era: un anglo-saxon 
brunet, cu ochi negri, un poliţist care purta peste tot costume 
sau sacouri și pantaloni de altă culoare. Acum arăta vag boem, 
vag hispanic și mai mult sau mai puţin june-prim. Noua lui 
frizură era în contradicţie flagrantă cu îmbrăcămintea. Orice 
poliţist care nu l-ar fi cunoscut și ar fi remarcat umflătura 
pistolului la subsuoară l-ar fi arestat pe loc, gândindu-se că e 
vreun asasin mafiot. Alura și improvizaţiile lui dezinvolte îl 
făceau să se simtă încrezător, iar Chateau Marmont i se părea 
un accident pe care prinderea lui Claire De Haven îl va șterge 
din catastif odată pentru totdeauna. Danny o porni spre secţia 
Hollywood, pentru a se pregăti de un nou asalt la Marmont și 
pentru prima abordare a lui Felix Gordean. 

Se duse direct la sala de ședințe a brigăzii. Mickey Cohen era 
satirizat pe pereţi, unde se vedeau desene cu ganogsterul 
îndesând bancnote în buzunarele șerifului Biscailuz, pocnind cu 
biciul o haită de câini înhămaţi la o sanie și îmbrăcați în 
uniformele LASD sau înțepând în fund cetățeni inocenți cu un șiș 
care-i ieșea din kippa. Danny ignoră o serie de priviri chiorâșe, 
găsi încăperea cu dosarele celor arestaţi și le alese pe cele ale 
delincvenţilor sexuali, familiarizându-se cu bestia. Strângea 
muniţie pentru interogatoriul lui Felix Gordean. 

Existau șase sertare pline: dosare mucegăite, doldora de 
rapoarte ale delictelor, cu fotografiile delincvenţilor capsate pe 
prima pagină. Dosarele nu erau puse în ordine alfabetică și nu 
exista nicio logică în plasarea lor penală: cazurile de 
homosexualitate erau amestecate cu cele de pur exhibiţionism 
și molestări de minori, iar contravenienţii și cazurile penale 
stăteau unii lângă alţii. Danny frunzări primele două dosare din 
sertarul de sus și se enervă că organizarea era atât de proastă. 
Poliţiștii din brigadă de-abia așteptaseră să scape de aceste 
informaţii, să le uite cât mai rapid. Știind că el va trebui să 
caute, continuă. 

Majoritatea cazurilor erau legate de homosexualitate. 

Magazinul universal Broadway de pe Hollywood, colţ cu Vine, 
avea la etajul al patrulea o toaletă cunoscută sub numele de 
„Paradisul sugătorilor”. Perverși întreprinzători găuriseră pereţii 
toaletelor alăturate, permițându-le ocupanților lor să se bucure 

de momente de copulaţie orală. Dacă parcai pe strada care 
dădea spre Griffith Park și aveai o batistă albastră înnodată pe 
antenă, însemna că ești homo. Colţul dintre Selma și Las Palmas 
era locul în care se strângeau foști deținuți cu o pasiune pentru 
violul anal și tot felul de băieţi fragezi. Inscrisul în latinește de 
pe pachetele de Pall Mall - /n hoc signo vinces, adică „Sub acest 
semn vom învinge” - era un mijloc de identificare între 
homosexuali, o formulă ce nu dădea greș dacă era combinată 
joia cu un tricou verde. Mexicanul travestit și foarte musculos 
care le-o sugea marinarilor în spatele cinematografului 
Grauman's Chinese era cunoscut drept „măgarul Dan” sau 
„măgarul Danielle”, pentru că el (sau ea) poseda o sulă de 
treizeci de centimetri. Compania de taximetre E-Z Cab era 
condusă de homosexuali, iar aceștia îţi procurau nonstop un 
băiat, filme porno cu homosexuali, lubrifiantul necesar sau 
băutura preferată. 

Danny continuă să citească și să afle lucruri, simțind că i se 
înmoaie genunchii și i se strânge stomacul. Când vedea undeva 
o dată de naștere între 1900 și 1910 sau o înălțime de un metru 
optzeci și ceva la un bărbat alb, verifica imediat fotografiile de 
la dosar. Fiecare bărbat la care își oprea privirea arăta prea urât 
și prea jalnic pentru a putea fi omul /u; - iar verificarea grupei de 
sânge din rapoartele de arest dovedea întotdeauna că avusese 
dreptate. Thomas Milnes, un metru optzeci și șase, născut pe 
4.11.1907, se dezbrăca în fața puștanilor și se ruga de polițiștii 
care îl arestau să-l bată cu furtunul pentru ce făcuse. Cletus 
Wardell Hanson, un metru optzeci și patru, născut pe 
29.04.1904, căra cu el un burghiu electric, ca să-și poată 
sfredeli drumul spre noi teritorii de supt, iar toaletele de bărbați 
din restaurante erau specialitatea lui. La bulău își punea fundul 
la bătaie: și-o trăgea zi de zi cu o grămadă de tipi care îl făceau 
poștă pentru un pachet de ţigări. Willis Burdette, un metru 
optzeci și opt, născut pe 1.12.1900, era un prostituat de stradă 
sifilitic. Fusese snopit în bătaie de cei pe care îi infectase și își 
pierduse minţile. Darryl „Lavandă Albastră” Wishnick, un metru 
șaptezeci și nouă, născut pe 10.03.1903, organiza orgii pe 
colinele din jurul inscripţiei cu „Hollywood” și îi plăcea să le-o 
tragă băieţilor drăgălași, pe care îi îmbrăca în uniforma armatei 
Statelor Unite. 


După patru ore terminase patru sertare. Danny își simţi 
stomacul chinuit de durerile foamei și de dorința de a bea ceva, 
după cum îi era obiceiul după-amiaza târziu. Asta îl făcea să se 
simtă bine, ca și noua lui frizură, prin care continua să-și treacă 
degetele, plus adaosurile recente ale noii lui identități, pe care i 
le va menţiona lui Considine diseară. Nimic din apartamentul lui 
n-ar trebui să arate că era bine instalat acolo, căci tocmai se 
mutase din New York. Ar trebui să-și lase pistolul, cătușele și 
legitimaţia acasă atunci când se juca de-a comuniștii. Nimic din 
ce se găsea în primele patru sertare nu se potrivea cu omul lui, 
nu se potrivea cu momentele dificile pe care le petrecuse în faţa 
ferestrei lui Felix Gordean. Apoi trecu la sertarul al cincilea. 

Setul acesta de dosare se găsea într-o ordine relativă. Pe 
coperta dosarelor erau puse ștampile cu „Neînceperea urmăririi 
penale” „Acuzaţii retrase” sau „Verificare viitoare arestări”. 
Danny citi primele dosare și nu dădu decât peste acte 
homosexuale între bărbaţi care fuseseră ulterior arestaţi, dar nu 
ajunseseră în faţa tribunalului: coitus interruptus în mașini 
parcate, partide de sex la domiciliu, reclamate de proprietărese 
revoltate, o acuplare într-o toaletă de cinema, unde proprietarul 
locului chemase poliţia. Acte sexuale clare, raportate în stil pur 
polițienesc: abrevieri, termeni tehnici pentru actele propriu-zise, 
unele comentarii hazlii ale unor polițiști cu umor de la Moravuri. 

Danny simţi că îl trec nădușelile. Dosarele conţineau două coli 
galbene - două seturi de fotografii în alb-negru, cu amândoi 
participanţii la infracţiune. Aruncă o privire pe pagina cu data 
nașterii și semnalmentele fizice, dar reveni din nou la fotografii, 
suprapunându-le una peste alta, jucându-se cu feţele de-acolo și 
făcându-le mai frumoase, mai puţin infracționale. După o altă 
jumătate de duzină de dosare își intră în mână: o privire 
aruncată fotografiilor, scanarea rapidă a raportului de arestare, 
revenire la poze și la vizualizarea înfrumuseţată a celor două 
fotografii urâte, capsate pe prima pagină. Guri pe guri, guri pe 
șlițuri, sodomie, fellatio, soixante-neuf. O incursiune perversă a 
Omului Cameră, o voce mică ce pretindea că „E în interesul 
anchetei” - iar atunci când vreun detaliu mărit îl impresiona 
foarte tare, își simţea tranzitul intestinal accelerat. Niciun set de 
semnalmente corespunzătoare unui bărbat între două vârste, 
care să-l oblige să se oprească și să cugete. Doar poze, în rafale 
rapide, ca șirurile de imagini pâlpâind la cinema. 

Cearșafuri ude după futut. 

Un blond dezbrăcat, trăgându-și sufletul, cu venele de la 
picioare zvâcnindu-i. 

Focalizări pe intromisiuni oribile. 

„E în interesul anchetei.” 

Danny rupse șirul imaginilor, transformând pozele mai 
frumoase în altele - toate cenușii, toate cu tipi peste patruzeci 
de ani, toate ale asasinului. Gândul că asasinul făcuse sex doar 
ca să provoace durere îl ajută să-și ţină în frâu fantasmele. 
Danny se simţi iarăși sigur pe picioare și văzu că își răsucise în 
sus o șuviţă a noii sale frizuri. Trânti sertarul. Își aminti argoul 
homosexual și îl plasă în întrebările pe care avea de gând să i le 
pună lui Felix Gordean, pentru a apărea în faţa lui ca un tânăr 
detectiv inteligent, care venea pregătit și putea discuta despre o 
formă de sex interzis la nivelul oricui, chiar și al unui pește de 
homosexuali. 

Polițistul deveni voyeur și apoi iar poliţist. 

Danny se urcă în mașină și se duse acasă, unde făcu un duș și 
își studie garderoba, ca să găsească un costum potrivit pentru 
noua lui frizură. Alese unul negru, de lână, pe care i-l cumpărase 
Karen Hiltscher. Mult prea stilat, mult prea mulat și cu revere 
prea înguste. Când îl îmbrăcă, își dădu seama că arăta periculos, 
iar faptul că haina se mula pe el îi dădea de gol revolverul 
calibrul 45. După ce bău două păhărele și luă niște apă de gură, 
se sui în mașină și se îndreptă spre Chateau Marmont. 

Era o noapte rece și umedă. Stătea să plouă. Muzica răzbătea 
prin curtea interioară - solouri furibunde de jazz, ritmuri 
săltăreţe de boogie-woogie, tremolouri de baladă. Danny o luă 
pe alee spre numărul 7941, simțindu-se un pic încorsetat în 
costumul de la Karen. Numărul 7941 era puternic luminat, 
draperiile de catifea prin care se uitase acum trei zile erau acum 
trase deoparte, iar parchetul pe care se dansa sclipea, încadrat 
de rama ferestrei. Danny își îndreptă haina și sună. 

Se auzi un tril de clopotel și ușa se deschise. In faţa lui stătea 
un bărbat scund, cu o barbă neagră, scurtă, și părul lins, tuns 
perfect. Purta un smoching, era încins cu un brâu în carouri și 
ținea în mână o sticlă de coniac de o formă rotunjită, pe care o 
bălăngănea pe lângă picior. Danny mirosi același Napoleon de 
cincizeci de ani vechime pe care îl cumpăra el o dată pe an ca 

recompensă pentru că își petrecea Crăciunul cu mama lui. 
Bărbatul întrebă: 

— Da? De la LASD? 

Danny își dădu seama că își descheiase haina, lăsându-și 
pistolul la vedere. 

— Da. Sunteţi Felix Gordean? 

— Da, și nu apreciez gafele birocratice. Intră. 

Gordean se dădu la o parte. Danny intră și își plimbă ochii prin 
încăperea în care văzuse bărbaţi dansând împreună și 
sărutându-se. Gordean se duse la bibliotecă, întinse mâna pe un 
raft de sus și se întoarse cu un plic. Danny văzu adresa: South 
Bonnie Brae, numărul 1611, centrul de coordonare al 
Moravurilor de la LASD, locul unde agenții de pariuri recalcitranţi 
erau disciplinaţi, unde târfele recalcitrante erau cuminţite și 
unde se strângeau banii pentru protecţie. Gordean zise: 

— Întotdeauna îi trimit prin poștă. Spune-i locotenentului 
Matthews că nu-mi plac vizitele personale, cu ameninţarea 
implicită a unor capete de acuzare suplimentare. 

Danny lăsă mâna lui Gordean să plutească prin fața lui - 
unghii manichiurate, un inel cu piatră de smarald și probabil o 
mie de verzișori, bani gheaţă. 

— Nu sunt colector de fonduri, ci detectiv și anchetez o crimă 
triplă. 

Gordean zâmbi, lăsându-și mâna cu plicul pe lângă corp. 

— Atunci dă-mi voie să te iniţiez în modul în care se derulează 
relaţia mea cu departamentul dumitale, domnule... 

— Detectiv Upshaw. 

— Domnule Upshaw, eu  cooperez fără reticențe cu 
Departamentul Șerifului în schimbul unor anumite dovezi de 
amabilitate, printre care cea mai importantă e aceea dea mă 
contacta telefonic când e nevoie să mi se ceară informaţii. Ne- 
am înţeles? 

Danny trăia o senzaţie ciudată: răceala lui Gordean îl făcea să 
se simtă și el foarte rece. 

— Da, dar din moment ce mă aflu aici... 

— Din moment ce te afli aici, spune-mi cu ce te pot ajuta. N- 
am mai fost interogat până acum într-un caz de crimă triplă și, 
sincer să fiu, sunt curios. 

Danny livră rapid numele victimelor: 

— Martin Goines, George Wiltsie și Duane Lindenaur. 
Decedaţi. Violaţi și măcelăriți. 

Reacţia lui Gordean era o altă formă de răceală. 

— N-am auzit niciodată de Martin Goines. De-a lungul anilor 
am facilitat unele întâlniri de-ale lui George Wiltsie și cred că 
George l-a menţionat și pe Duane Lindenaur. 

Danny se simţea de parcă ar fi mers pe un aisberg. Ştia că nu 
merge să joace pe cartea agresivității. 

— Duane Lindenaur era un șantajist, domnule Gordean. A 
cunoscut un individ pe nume Charles Hartshorn, pe care se pare 
că l-a întâlnit la una din seratele organizate de dumneavoastră, 
și a încercat să stoarcă bani de la el. 

Gordean își netezi reverele smochingului. 

— Îl știu pe Hartshorn, dar nu-mi amintesc să-l fi întâlnit în 
persoană pe Lindenaur. Și organizez nenumărate serate. Când a 
avut loc cea despre care vorbiţi? 

— În '40 sau '41. 

— A trecut cam multă vreme de-atunci. Mă privești foarte 
tăios, domnule Upshaw. Ai vreun motiv anume? 

Danny își atinse propriile revere și, când își dădu seama ce 
face, se opri. 

— De regulă, când îi comunic cuiva că o cunoștință de-a sa a 
fost asasinată, aud un „O, Doamne!” sau surprind o tresărire. 
Dumneavoastră nici n-aţi clipit. 

— Și ţi se pare uimitor? 

— Nu. 

— Ciudat? 

— Da. 

— Mă număr cumva printre suspecți în cazul acestor 
asasinate? 

— Nu, semnalmentele dumneavoastră nu corespund cu cele 
ale asasinului. 

— Ai nevoie de alibiuri suplimentare care să-mi confirme 
nevinovăția? 

Danny era deranjat că fusese luat din scurt de un expert. 

— Sigur. În noaptea Anului Nou și în cea din 4 ianuarie. Unde 
vă aflaţi atunci? 

Nicio secundă de ezitare: 


— Eram aici și găzduiam serate foarte animate. Dacă sunt 
necesare și alte confirmări, aș dori s-o fac cu locotenentul 
Matthews. Suntem prieteni vechi. 

Danny văzu în minte câteva imagini de la serata /u;. tangouri 
în negru pe negru, înrămate în catifea. Dădu din cap și își îndesă 
mâinile în buzunare. Ochii lui Gordean clipiră rapid, văzând 
gestul lui de nervozitate. Danny spuse: 

— Vreau să aflu mai multe despre George Wiltsie. 

Gordean se duse la un dulăpior cu băuturi, umplu două 
pahare și se întoarse cu ele. Danny mirosi marfa de calitate și își 
afundă mâinile și mai adânc în buzunare, ca să nu ia paharul. 

— Vreau să știu mai multe despre George Wilt... 

— George Wiltsie era o imagine masculină pe care un anumit 
număr de bărbaţi o găseau incitantă. || plăteam ca să participe 
la unele serate, să se îmbrace bine și să se comporte civilizat. 
Și-a făcut aici o serie de legături, iar eu am primit apoi sumele 
cuvenite de la indivizii respectivi. Îmi imaginez că Duane 
Lindenaur era iubitul lui. Asta e tot ce știu despre George 
Wiltsie. 

Danny luă paharul oferit de Gordean, ca să aibă ceva de făcut 
cu mâinile. 

— Cu cine l-aţi cuplat pe Wiltsie? 

— Nu-mi amintesc. 

— Poftim? 

— Eu organizez serate unde oaspeţii vin și întâlnesc niște 
bărbați tineri pe care îi prezint în fața lor, iar banii îmi sunt 
trimiși foarte discret. Mulţi dintre clienţii mei sunt bărbați 
căsătoriţi și cu familii, așa că o memorie vidă constituie un 
serviciu suplimentar pe care eu îl ofer. 

Paharul tremura în mâna lui Danny. 

— Și vă așteptați să vă cred? 

Gordean sorbi din coniac. 

— Nu, dar mă aştept să accepţi că acest răspuns este singurul 
pe care îl vei primi. 

— Vreau să văd registrele unde sunt consemnate respectivele 
servicii, precum și o listă a clienţilor. 

— Nu. Nu pun nimic pe hârtie. Ar putea fi considerat un act de 
codoșlăc, înţelegi? 

— Atunci câteva nume. 

— Nu. Și nu insista. 

Danny se sili să-și înmoaie doar buzele în băutură. De-abia 
dacă gustă coniacul. Învârti lichidul în pahar și îl adulmecă, 
ținând recipientul de picior cu două degete - și se opri atunci 
când își dădu seama că îl imita pe Gordean. 

— Domnule Gor... 

— Domnule Upshaw, am ajuns într-un impas. Așa că permite- 
mi să-ți sugerez un compromis. Ziceai că semnalmentele mele 
nu corespund cu cele ale asasinului. Foarte bine, descrie-mi 
asasinul și eu voi încerca să-mi amintesc dacă George Wiltsie 
ieșea cu un astfel de individ. Dacă e așa, voi pune informaţia la 
dispoziţia locotenentului Matthews, iar el poate să facă ce 
poftește cu ea. Multumit? 

Danny dădu licoarea peste cap - treizeci de dolari de băutură 
de calitate. Coniacul îi arse traiectul digestiv în timp ce aluneca 
în jos, iar căldura lui îi înăspri vocea. 

— În cazul ăsta îi am de partea mea pe cei de la LAPD, plus 
Procuratura. S-ar putea ca lor să nu le convină faptul că vă 
ascundetți în spatele unui polițist corupt de la Moravuri. 

Gordean zâmbi - aproape imperceptibil. 

— Nu-i voi spune locotenentului Matthews că ai zis așa ceva. 
Nu i-o voi spune nici lui Al Dietrich data viitoare când le voi 
trimite, lui și șerifului Biscailuz, invitaţii la clubul meu de golf. Și 
am amici buni atât la LAPD, cât și la Procuratură. Incă un rând, 
domnule Upshaw? 

Danny numără în sinea lui - unu, doi, trei, patru -, încercând 
să rămână calm. Gordean îi luă paharul, se duse la bar, turnă 
încă un rând și se întoarse, afișând un nou zâmbet: fratele mai 
mare încerca să-l liniștească pe fratele mai mic. 

— Știi cum merge jocul, domnule detectiv. Pentru numele lui 
Dumnezeu, nu mai fă pe cercetașul indignat! 

Danny ignoră paharul și încercă să detecteze semne de 
teamă în ochii lui Gordean. 

— Un bărbat alb, zvelt, de patruzeci și cinci, cincizeci de ani. 
Peste un metru optzeci, cu o coamă impresionantă de păr 
cărunt. 

Niciun fel de teamă. Doar o încrețire gânditoare a frunții. 
Gordean spuse: 

— Îmi amintesc de un tip înalt, brunet, de la consulatul 
mexican, care se întâlnea cu George, dar ăla avea în jur de 
cincizeci de ani în timpul războiului. Îmi amintesc de o serie de 

bărbaţi durdulii care îl găseau atrăgător pe George și mai știu că 
ieșea în mod regulat cu un tip înalt și cu părul roșu. Te-ajută cu 
ceva? 

— Nu. Ştiţi cumva bărbaţi care corespund în general acestor 
semnalmente? Există unii indivizi care participă sistematic la 
serate sau se folosesc în mod regulat de serviciile oferite de 
dumneavoastră? 

O altă expresie gânditoare. Gordean spuse: 

— Coama impresionantă de păr e cea care anulează orice 
potrivire. Singurii bărbați înalţi și de vârstă mijlocie cu care am 
eu de-a face sunt destul de chei. Imi pare rău. 

Danny se gândi: „Nu, nu-ţi pare rău, dar probabil că spui 
adevărul”. 

Zise: 

— Ce povestea Wiltsie despre Lindenaur? 

— Doar că trăiau împreună. 

— Știaţi că Lindenaur încercase să extorcheze bani de la 
Charles Hartshorn? 

— Nu. 

— Aţi auzit cumva ca fie Wiltsie, fie Lindenaur să încerce alte 
extorcări? 

— Nu, n-am auzit. 

— Dar de șantaje în general? Clienţii bărbaţi de soiul acesta 
sunt în mod clar susceptibili să fie șantajați. 

Felix Gordean râse. 

— Clienţii mei vin la seratele mele și se folosesc de serviciile 
mele pentru că îi protejez de astfel de chestii. 

Danny râse. 

— Pe Charles Hartshorn nu l-aţi protejat prea bine. 

— Charles n-a avut niciodată noroc - nici în dragoste, nici în 
politică. Și nu e un asasin. Întreabă-l pe el dacă nu mă crezi, dar 
fii respectuos. Charles are o toleranţă foarte redusă la abuzuri și 
dispune de o mare putere juridică. 

Gordean îi întinse paharul de coniac. Danny îl luă și îl dădu din 
nou peste cap. 

— Dar dușmani de-ai lui Wiltsie și Lindenaur, cunoscuți, tipi cu 
care concurau? 

— Nu cunosc niciun astfel de caz. 

— Cum așa? 

— Eu încerc să ţin lucrurile separate și izolate. 

— De ce? 

— Pentru a evita astfel de situaţii. 

Danny simţi cum coniacul își face efectul, combinându-se și 
cu porţia de acasă. 

— Domnule Gordean, sunteţi homosexual? 

— Nu, domnule detectiv. Dumneata ești? ` 

Danny roși, ridică paharul și văzu că era gol. Işi reveni 
reînviind o replică din dialogul cu Considine. 

— Povestea asta veche cu înfierarea mă lasă rece. 

Gordean spuse: 

— Nu înţeleg la ce te referi, domnule detectiv. 

— La faptul că sunt un profesionist și că nu pot fi intimidat. 

— Atunci n-ar trebui să roșești atât de ușor. Imbujorarea îţi dă 
de gol naivitatea. 

Danny avu senzaţia că paharul gol era un proiectil numai bun 
de lansare. Dar atacă iar, folosindu-se de cuvântul „naivitate”. 

— Vorbim aici de trei oameni asasinați. Căsăpiţi cu niște 
futute de bețe zoot, cu ochii smulși din orbite, cu intestinele 
mușcate. Vorbim despre șantaj, spargeri, jazz și tipi cu fețe arse, 
iar dumneata crezi că mă poţi jigni numindu-mă naiv? Crezi că... 

Danny se opri când văzu falca lui Gordean încleștându-se. 
Omul se zgâia la podea. Danny se întrebă dacă atinsese cumva 
vreun punct sensibil sau pur și simplu îi provocase repulsie. 

— Care-i problema? Spuneţi-mi. 

Gordean își ridică privirea. 

— Îmi pare rău. Am un nivel de toleranţă extrem de redus faţă 
de tinerii polițiști ambiţioși și descrierile de violenţe și n-ar fi 
trebuit să te etichetez... 

— Atunci ajutaţi-mă. Arătaţi-mi lista clienților dumneavoastră. 

— Nu. Ti-am spus că nu ţin nicio listă. 

— Atunci spuneţi-mi ce v-a deranjat atât de mult. 

— Ti-am spus ce. 

— Nu cred că sunteţi atât de sensibil. Așa că spuneţi-mi. 

Gordean zise: 

— Când ai menţionat jazzul, am ajuns să mă gândesc la un 
client, un trompetist, căruia îi trimiteam o serie de indivizi 
interesaţi de chestii mai dure. Mi-a făcut impresia că e genul 
care se aprinde ușor, dar nu era nici înalt, nici de vârstă mijlocie. 

— Și asta-i tot? 

— Cy Vanarich, domnule detectiv. Ai obţinut cu tactica ta mai 
mult decât aș fi fost dispus să-ţi împărtășesc în mod normal, așa 
că fii recunoscător. 

— Și asta-i tot? 

Ochii lui Gordean erau goi și nu mai exprimau nimic. 

— Nu. Transmite-mi toate întrebările viitoare prin intermediul 
locotenentului Matthews și învață să sorbi un coniac fin. Așa îl 
vei aprecia mai mult. 

Danny aruncă paharul de cristal pe un scaun Louis XIV și ieși 
afară. 

e 

Avea de pierdut o oră și jumătate înainte de întâlnirea cu 
Considine. Nici nu se punea problema să mai bea. Danny se 
duse cu mașina până la Coffee Bob's și își îndesă în stomac un 
hamburger și o plăcintă, întrebându-se cât ratase din 
interogarea lui Gordean din pricina propriilor lui nervi, a relaţiilor 
cu poliția pe care le avea individul și a acelui savoir faire al lui. 
Mâncarea îl liniști, dar nu-i răspunse la întrebări. Se duse la un 
telefon public și se încărcă de informaţii despre Cy Vandrich. 

Exista unul singur și la Cazier, și la Serviciul Circulaţie: Cyril - 
„Cy” - Vandrich, bărbat alb, născut pe 24.07.1918, șase arestări 
pentru furturi mărunte. La locul de muncă era trecut „flotant” și 
„instrumentist”. În prezent era în a șasea perioadă de internare 
pe trei luni, sub supraveghere strictă, la casa de nebuni din 
Camarillo. Cu un telefon dat acolo, află că Vandrich se prefăcea 
nebun ori de câte ori era săltat pentru furturi din magazine, iar 
judecătorul continua să-l trimită la Camarillo. Femeia de la 
recepţie îi spuse lui Danny că Vandrich fusese închis acolo în 
cele două nopţi ale asasinatelor și că se făcuse util predându-le 
nebunilor ore de muzică. Danny îi spuse că ar trece pe acolo, ca 
să-l interogheze pe individ. Femeia îi răspunse că nu se știa 
dacă Vandrich era sau nu în deplinătatea facultăţilor sale 
mintale. Nimeni nu fusese încă în stare să-și facă o părere clară 
despre el - dacă se prefăcea că e nebun sau era bolnav de-a 
binelea. Danny închise și plecă să se întâlnească cu Mal 
Considine la West Hollywood. 

Tipul îl aștepta chiar în biroul lui. Studia fotografia mărită a lui 
Buddy Jastrow. Danny își drese glasul. Considine se învârti în 
jurul lui, măsurându-l din cap până-n picioare. 

— Îmi place costumul. Nu e măsura perfectă, dar arată cam în 
stilul unui tânăr de stânga. L-ai cumpărat anume pentru asta? 

— Nu, locotenente. 

— Spune-mi Mal. Vreau să te debarasezi de obiceiul de a 
menţiona gradele, Tead. 

Danny se așeză la birou și îi arătă lui Considine scaunul liber. 

— Ted? 

Considine se puse pe scaun și își întinse picioarele. 

— De azi înainte te numești Ted Krugman. Dudley a trecut pe 
la apartamentul unde locuiești și a discutat cu administratorul 
clădirii, iar în seara asta, când vei ajunge acasă, vei găsi pe 
cutia ta poștală numele „T. Krugman”. Numărul tău de telefon e 
și el înscris acum sub numele de Theodore Krugman, așa că 
avem mare noroc că l-ai ţinut secret. La administrator te 
așteaptă și o plasă cu haine - noua ta garderobă, câteva acte de 
identitate false și plăcuţele de New York pentru mașină. E bine? 

Danny și-l imagină pe Dudley Smith în apartamentul lui. 
Probabil că îi descoperise dosarul personal. 

— Sigur, loco... Mal. 

Considine râse. 

— Nu, încă nu e bine. Totul se derulează mult prea rapid. Dar 
acum ești șef la Omucideri, ești și cârtiță comunistă, ești pe cai 
mari. Eşti un om făcut, băiete! Sper că îţi dai seama. 

Danny simţi satisfacția care emana dinspre procuror. Se 
hotărî să ascundă dosarul și fotografiile cu sângele împroșcat pe 
pereţi în spatele covorului făcut sul din debaraua de pe hol. 

— Îmi dau, dar nu vreau să mi-o iau în cap. Când fac prima 
mișcare? 

— Poimâine. Cred că i-am adormit pe cei din AUFT cu 
articolele din ziar și cu materialele de la radio. Eu și Dudley ne 
vom concentra asupra indivizilor de stânga din afara 
sindicatului, amicii eminențelor cenușii ale Roșiilor, persoane 
vulnerabile, pe care trebuie să le convingem să vină să depună 
mărturie. Verificăm dosarele de la Imigraţie ca să găsim motive 
de expulzare. Ed Satterlee încearcă să facă rost de niște 
fotografii cu cei de la CASL de la un grup militant rival. Dacă 
vrei, e vorba de un război pe două fronturi. Dudley și cu mine 
scotocim după probe din exterior, iar tu din interior. 

Danny văzu că procurorul stătea destul de prost cu nervii. 
Costumul i se potrivea ca un cort, iar din manșetele hainei 

ieșeau la iveală manșetele murdare ale cămâășii și braţele lui 
lungi, osoase. 

— Cum ajung în interior? 

Considine arătă spre un dosar pus deasupra, în cutia cu 
corespondenţă. 

— Găsești totul acolo. Ești Ted Krugman, născut pe 
16.06.1923, mașinist de platou cu simpatii de stânga din New 
York. În realitate ai murit acum două luni în Long Island, într-un 
accident de mașină. FBl-ul local a ţinut incidentul secret și i-a 
vândut identitatea lui Ed Satterlee. Tot trecutul și toate 
personajele importante din viaţa lui sunt consemnate în dosar. 
Mai ai și niște fotografii de filaj ale camarazilor lui comuniști și 
vreo douăzeci de pagini de gargară marxistă - o mică lecţie de 
istorie pe care va trebui s-o memorezi. Așa că poimâine, în jurul 
orei 2, te prezinţi la pichetele de demonstranți de pe Gower 
Street, pretinzând că ești un roșu care și-a pierdut credința. Îi 
spui șefului că tipii de la forțele de muncă te-au trimis acolo ca 
să lucrezi pentru un dolar pe oră. Tipul știe cine ești și te va 
pune să pichetezi împreună cu alţi doi indivizi. După vreo oră vei 
ajunge să te cerți cu ei pe motive politice - conform scenariului 
pe care ţi l-am scris. O a treia ceartă va avea loc cu un bătăuș 
de prima mână, un instructor de Pregătire Fizică de la Academia 
de Poliţie a LAPD. El va încerca să înmoaie un pic loviturile, însă 
vă veţi bate pe bune. Te vei alege cu câteva cucuie, dar asta e. 
Un alt tip de la Teamsters va urla niște obscenităţi despre tine în 
direcția șefului de la pichetul AUFT și sperăm că individul te va 
contacta și în cele din urmă te va conduce la Claire De Haven, 
membră AUFT și responsabilă cu verificările de persoane. Am 
făcut cercetări temeinice și n-am găsit niciun fel de legătură 
directă între Krugman și vreun membru AUFT. De departe 
semeni cu el și, în cel mai rău caz, vor auzi informaţii din surse 
indirecte. Totul e în dosarul de colo, băiete. Fotografiile celor cu 
care vei colabora... totul. 

O zi întreagă pentru crime, o noapte plină ca să devină Ted 
Krugman. Danny spuse: 

— Vorbește-mi despre Claire De Haven. 

Considine replică: 

— Ai o iubită? 

Danny vru să spună că nu, apoi își aminti de relaţia inventată 
care îl ajutase să scape din povestea de pe Tamarind. 

— Nimic serios. De ce? 

— Pentru că nu știu cât de vulnerabil ești față de femei în 
general, dar De Haven e o figură. Buzz Meeks tocmai a înaintat 
un raport care o prezintă ca fiind dependentă de droguri - 
heroină și medicamente -, dar rămâne o tipă redutabilă și se 
pricepe de minune să obţină ce vrea de la bărbaţi. Așa că vreau 
să fiu sigur că ești în stare s-o seduci tu pe ea, nu invers. Te 
satisface răspunsul? 

— Nu. 

— Vrei o descriere fizică? 

— Nu. 

— Vrei să știi ce șanse ai să te culci cu ea? 

— Nu. 

— Vrei să știi care e trecutul ei sexual? 

Danny aruncă întrebarea înainte de a se putea înfrâna: 

— Nu. Vreau să știu cum poate un ofițer de poliţie să se 
îndrăgostească lulea de o damă comunistă. 

Considine se făcu roșu ca racul - exact așa cum îi spusese 
Felix Gordean /u; că roșise. Danny încercă să-i descifreze 
expresia și o traduse cu M-ai prins. 

„Spune-mi Mal” râse, își scoase verigheta de pe deget și o 
aruncă în coșul de gunoi, după care zise: 

— Ca de la bărbat la bărbat? 

Danny îi răspunse: 

— Nu, ca de la ofițer la ofiţer. 

Considine își făcu semnul crucii pe deasupra vestei. 

— Morţii cu morţii, cum îi stă bine unui fiu de preot. Hai să 
zicem că sunt vulnerabil faţă de femeile periculoase, iar soţia 
mea bagă divorţ, așa că stau în banca mea, ca să nu-i ofer 
muniţie pentru proces. Trebuie să obţin custodia fiului meu și nu 
vreau să fac niciun pas greșit care ar putea să-mi pericliteze 
poziţia. Și de regulă nu le fac confesiuni ofiţerilor cu grad mai 
Mic. 

Danny se gândi: tipul ăsta e atât de plecat de-acasă, că-i poţi 
zice orice și tot stă la taclale - pentru că e 1 noaptea și el n-are 
unde să se ducă. 

— Și de asta te exciţi așa de tare la ideea c-o s-o lucrăm pe 
De Haven? 

Considine zâmbi și ciocăni în sertarul de sus al biroului. 

— De ce pariez că există o sticlă acolo? 

Danny simţi că roșește și el. 

— Pentru că ești deștept? 

Mâna lui Mal continuă să ciocăne. 

— Nu, pentru că nervii tăi sunt la fel de încordați ca și ai mei 
și pentru că miroși întotdeauna a Lavoris. Ca de la un ofițer 
superior la boboc: polițiștii care miros a apă de gură sunt 
băutori. Și polițiștii băutori care își cunosc măsura sunt de 
regulă polițiști buni. 

„Poliţişti buni” dădu undă verde. Danny împinse mâna lui 
Considine, trase sertarul și scoase o sticlă de un sfert și două 
pahare de carton. Turnă câte o porţie cvadruplă și îi întinse unul 
din pahare lui Considine, care acceptă cu o înclinare din cap. 
Apoi ridicară paharele. Danny spuse: 

— Pentru ambele cazuri. 

Considine toastă: 

— Pentru Stefan Heisteke Considine. 

Danny bău, simţi cum alcoolul îl încălzește din cap până-n 
picioare și bău iar. Considine sorbi o gură, apoi arătă cu degetul 
mare în spate, spre Harlan „Buddy” Jastrow. 

— Upshaw, cine-i tipul? Și de ce ești atât de pornit să rezolvi 
asasinatele alea cu poponari? 

Danny își încrucișă privirea cu cea a lui Jastrow. 

— Buddy e tipul pe care voiam să-l prind, tipul cel mai dat 
dracului și dementul cel mai greu de prins, pentru că nu era de 
găsit niciunde. lar acum a apărut cazul ăsta. Teroare pură. E o 
chestie incredibil de brutală și s-ar putea să fie ceva accidental, 
dar eu nu sunt prea sigur de asta. Cred că poate fi vorba de 
razbunare. Cred că metodele asasinului sunt reconstituiri și 
pentru el toate mutilările sunt simbolice. Cred că încearcă să 
facă ordine în trecutul din mintea lui. Mă gândesc la toate 
alternativele și de fiecare dată ajung la ideea răzbunării unei 
vechi nedreptăţi. Nu trauma clasică a copilăriei, ci chestii 
groaznice, chestii gigantice. 

Danny se opri și privi lung spre fotografia lui Jastrow, cu 
plăcuţa de arestat atârnându-i de gât: închisoarea districtului 
Kern, 4.03.1938. 

— Uneori cred că dacă aflu cine e tipul ăsta și de ce-o face, 
atunci știu ceva atât de important, încât aș putea să-mi dau 
seama într-o clipită de tot ce se întâmplă în fiecare zi. Pot 
accepta să fiu avansat și pot să mă descurc cu toate 

șmecheriile, pentru că, rezolvând acel caz, mi-am dat seama de 
ce sunt capabili oamenii și am aflat răspunsul la marele de ce. 
De ce. lmensul și fututul de ce. 

Continuarea lui Considine se auzi foarte calm: 

— Și de ce faci ceea ce faci tu însuţi. 

Danny își întoarse privirea de la Jastrow și își termină băutura. 

— Da, și asta. Și de ce ești atât de pornit pe faza cu Claire De 
Haven și cu mine. Nu-mi spune că din patriotism. 

Considine râse. 

— Băiete, ai crede că din patriotism dacă ţi-aș spune că 
marele juriu îmi garantează gradul de căpitan, funcţia de 
anchetator șef la Procuratura Districtuală și onoarea de a-mi 
păstra fiul? 

— Da, dar rămâne chestia cu De Haven și... 

— Da, și cu mine. Hai s-o luăm așa. Și eu trebuie să știu de ce, 
numai că-mi place să aflu după ce-am îndepărtat cauza. 
Mulţumit? 

— Nu. 

— Nici nu credeam că o să fii. 

— Stii de ce? 

Considine sorbi din bourbon. 

— Nu-i greu de ghicit. 

— Odinioară eram hoţ de mașini, locote... Mal. Un pic înainte 
de război eram cel mai bun hoţ de mașini din comitatul San 
Berdoo. Dezamăgit? 

Locotenentul Mal Considine întinse piciorul și agăţă coșul de 
gunoi, după care îl trase lângă scaun. Căută prin coș, găsi 
verigheta și și-o trase pe deget. 

— Am mâine o întrevedere cu avocatul meu pentru procesul 
de custodie și sunt sigur că o să vrea să port în continuare jegu' 
ăsta. 

Danny se aplecă în față. 

— Dezamăgit, căpitane? 

Considine se ridică în picioare și se întinse. 

— Fratele meu obișnuia să mă șantajeze, să mă amenințe că 
mă va turna bătrânului de fiecare dată când ziceam ceva aiurea 
despre religie. Cum pedeapsa bătrânului pentru blasfemie 
însemna zece lovituri de curea, dragul de Desmond obținea de 
fiecare dată ce voia, adică să intru în alte case și să fur ce-i 
plăcea lui. Așa că hai s-o spunem așa: am ajuns să văd o 

grămadă de lucruri formidabile și o groază de lucruri ciudate. Și 
mi-a plăcut. Așa că fie deveneam hoț, fie spion. Meseria de 
poliţist mi s-a părut un compromis convenabil. Și mi-a plăcut 
mai mult să-i trimit pe alţii să spioneze decât să spionez eu 
însumi - ca un fel de Desmond înzestrat cu mai multă autoritate. 

Danny se ridică în picioare. 

— O voi prinde pe De Haven pentru tine. Crede-mă. 

— Nu mă îndoiesc, Ted. 

— In vino veritas, corect? 

— Absolut. Și încă ceva. Voi ajunge curând șef al poliţiei sau 
ceva la fel de mare și atunci o să te aduc lângă mine. 


CAPITOLUL NOUĂSPREZECE 


Mal se trezi gândindu-se la Danny Upshaw. 

Dându-se jos din pat, se uită la cei patru pereţi al camerei 11 
de la motelul Shangri-Lodge. Câte o copertă de revistă înrămată 
pe fiecare perete - ilustraţii de Norman Rockwell cu mărturii ale 
fericirii vieţii de familie. Un vraf de costume soioase lângă ușă - 
dar fără Stefan, care să alerge cu ele la curăţătorie. Un panou 
din plută pe care îl agățase pe perete, cu un bilet ieșind în 
evidenţă: „Găsește-l pe doctorul Lesnick”. Psihiatrul cârtiță nu 
putea fi contactat nici acasă, nici la cabinet, însă hiatusul 
existent în dosarul lui Reynolds Loftis între 1942 și 1944 trebuia 
explicat. Avea nevoie de o evaluare de ansamblu a eminențtelor 
cenușii din sindicat chiar acum, când omul lor era pe cale de a 
se infiltra printre ei, iar toate dosarele se încheiau la sfârșitul 
verii anului trecut... De ce? 

Draperiile erau dintr-un fel de tifon, covorul la fel de insipid ca 
o clătită, iar ușa de la baie era scrijelită cu nume și numere de 
telefon - „Seducătoarea Cindy, DU-4927, 96-60-96, îi place să se 
fută și s-o sugă”... mai că merita s-o sune dacă va mai apuca să 
conducă vreodată o razie împreună cu cei de la Moravuri. lar 
Dudley Smith trebuia să apară în douăzeci de minute... Piesa de 
astăzi era cea cu polițistul bun și cel rău, cu doi scenariști de 
stânga care evitaseră citaţiile CCAA pentru că semnau 
întotdeauna cu pseudonime, iar în '47, când lucrurile luaseră o 
turnură nasoală, o șterseseră din ţară. Au fost găsiţi de agenţii 
lui Ed Satterlee, detectivii de pe statele de plată de la 

Contracurente Roșii, și amândoi indivizii îi cunoșteau 
îndeaproape pe mai-marii AUFT de pe la sfârșitul anilor '30 și 
începutul anilor '40. 

lar faptul că devenise atât de familiar cu un subaltern era 
straniu.  Băuseră ceva împreună și ajunseseră să-și 
împărtășească secrete unul altuia - o strategie contraindicată 
pentru un lider. Poliţiştii ambiţioși ar trebui să-și ţină gura în 
timp ce se caţără pe scara ierarhică. 

Mal făcu duș, se bărbieri și se îmbrăcă, gândindu-se la meciul 
De Haven - Upshaw. În cel mai bun caz putea ieși egal. La 8:30 
fix se auzi un claxon. leși și îl văzu pe Dudley sprijinindu-se de 
Fordul său. 

— Bună dimineaţa, Malcolm! Nu-i așa că-i o zi formidabilă? 

[] 

O luară spre vest, pe Wilshire - Mal tăcut, iar Dudley 
discutând politică. 

— ... Am contrapus stilul de viaţă comunist cu stilul nostru și 
revin mereu la familie, coloana vertebrală a vieţii americane. 
Crezi asta, Malcolm? 

Mal știa că Loew îl informase despre Celeste și că ar fi putut 
nimeri și un partener mai rău - cineva ca Buzz Meeks. 

— Își are și ea locul ei. 

— Ar trebui să fii mult mai ferm pe poziţie, ţinând cont prin ce 
treci ca să-ţi iei băiatul înapoi. Te descurci cu avocatul? 

Mal se gândi la întâlnirea de după-amiază cu Jake Kellerman. 

— Va încerca să amâne înfățișarea de la tribunal până când 
marele juriu își va începe deliberările cu mare vâlvă. Trebuie să 
ne prezentăm la o înfățișare preliminară și atunci vom încerca 
să obținem amânarea. 

Dudley își aprinse o ţigară și roti volanul doar cu degetul mic. 

— Da, un căpitan cruciat l-ar putea convinge pe judecător că 
apa e mai groasă decât sângele. Ştii, flăcău, eu am o soţie și 
cinci fiice. Ele mă ajută de minune să-mi ţin în frâu anumite 
tendinţe periculoase ale naturii mele. Dacă se poate raporta la 
ea în perspectivă, o familie este esenţială pentru un bărbat. 

Mal deschise geamul. 

— Nu am niciun fel de perspectivă în ceea ce îl privește pe fiul 
meu. Dar dacă te păstrez pe tine în perspectivă până la 
întrunirea marelui juriu, atunci o să fiu în mare formă. 

Dudley Smith expiră fumul de ţigară cu un hohot de râs. 


— Îmi place de tine, Malcolm - cu toate că sentimentul nu e 
reciproc. Și, fiindcă tot veni vorba de familie, am o trebușoară 
de rezolvat. Nepoata mea are nevoie de un sfat. Te-ar deranja 
dacă facem un mic ocol prin Westwood? 

— Un scurt ocol, locotenente? 

— Foarte, locotenente. 

Mal încuviință. Dudley o luă spre nord pe Glendon și se 
îndreptă spre campusul UCLA, unde parcă în spaţiul rezervat 
studenţilor. Trăgând frâna de mână, spuse: 

— Mary Margaret, fata surorii mele, Brigid. Are douăzeci și 
nouă de ani și e la al treilea masterat, pentru că se teme să se 
confrunte cu lumea largă. Trist, nu-i așa? 

Mal oftă. 

— Tragic. 

— Exact ce credeam și eu, dar fără accentul tău de sarcasm. 
Și, fiindcă veni vorba despre tineri, care e părerea ta despre 
tânărul nostru coleg Upshaw? 

— Cred că e inteligent și de viitor. De ce? 

— Ei bine, flăcău, niște prieteni de-ai mei îmi spun că nu are o 
imagine clară asupra propriei sale identități, iar mie îmi face 
impresia că e slab și ambițios, ceea ce, după părerea mea, eo 
combinaţie periculoasă la un poliţist. 

Primul gând al lui Mal: n-ar fi trebuit să se încreadă în puștiul 
ăsta, pentru că jumătate din îndărjirea lui era de fațadă, fiind 
gata să se destrame oricând. 

— Dudley, ce vrei? 

— Prăbușirea comunismului. Așa că de ce nu te-ai desfăta un 
pic cu priveliștea tinerelor studente în timp ce eu discut cu 
nepoată-mea? 

Mal îl urmă pe Dudley pe scările unui conac în stil spaniol, în 
fața căruia peluza era tunsă în așa fel încât să pună în evidenţă 
simbolurile grecești înfipte în iarbă cu niște pari de lemn. Ușa 
era deschisă. Pe holul larg se auzea un zumzet susţinut: fete 
care fumau, discutau, gesticulau spre manuale. Dudley arătă în 
sus și spuse „O clipă”. Mal văzu un teanc de reviste pe marginea 
unei mese și se așeză să le citească, iscând ocheade curioase 
din partea studentelor. Răsfoi Collier, apoi Newsweek și două 
Life, oprindu-se când auzi vocea aspră și furioasă a lui Dudley 
pe holul de la etajul întâi. 

Se auzea tot mai tare și mai înspăimântătoare, punctată de 
scâncetele unei voci de soprană. Fetele se uitară la Mal. El luă 
altă revistă și încercă să citească. Se auziră hohotele de râs ale 
lui Dudley, chiar mai înfricoșătoare decât răgetele de dinainte. 
Studentele se zgâiau acum la el. Mal lăsă Weekly Sportsman şi 
urcă sus, ca să vadă ce se întâmplă. 

Holul era îngust și pe el se înșirau mai multe uși înguste din 
lemn. Mal urmări acel Ha, ha, ha! până la o ușă pe care se 
găsea o plăcuţă cu numele de „Conroy” pe ea. Era întredeschisă 
câţiva centimetri. Pe peretele din fund se vedeau fotografiile 
unor boxeri mexicani. Dudley și soprana nu se zăreau. Mal trase 
cu urechea. 

— ... baruri și piñata și boxeri mexicani. E o fixaţie, fato. Poate 
că mama ta n-are curaj să te disciplineze, dar eu am. 

Soprana îl imploră: 

— Dar Ricardo e un băiat de zahăr, unchiule. lar eu... 

O mână uriașă traversă câmpul vizual al lui Mal, o palmă 
transformată într-o mângâiere, urmată de un creștet roșcat și 
cârlionţat, care zvâcni în cadrul îngust și apoi dispăru. 

— N-ai voie să spui că-l iubești, fato. Nu în prezenţa mea. 
Părinţii tăi n-au nicio putere și se așteaptă ca eu să fiu atent la 
bărbaţii din viaţa ta. Îmi voi exercita întotdeauna această 
prerogativă, fato! Amintește-ţi de câte necazuri te-am scăpat 
până acum și o să-mi fii recunoscătoare. 

O tânără durdulie, o femeie, apăru în câmpul vizual al lui Mal 
cu mâinile la ochi, plângând. Braţele lui Dudley Smith o 
cuprinseră. Mâinile ei se transformară în pumni, ca să-l 
împiedice să-și încheie îmbrăţișarea. Dudley murmura tot felul 
de fraze împăciuitoare. Mal se întoarse la mașină și așteptă. 
Partenerul lui apăru cinci minute mai târziu. 

— Cioc, cioc, cioc. Cine-i acolo? Dudley Smith, așa că păzea, 
bolșevici! Flăcău, mergem să-l impresionăm pe domnul Nathan 
Eisler cu justeţea cauzei noastre? 

e 

Ultima adresă cunoscută a lui Eisler era pe Presidio, la 
numărul 11681, la mică distanță de campusul UCLA. Dudley 
fredonă cântecele de revistă în timp ce conducea. Mal continua 
să vadă în faţa ochilor mâna lui Dudley gata să lovească și 
nepoata ferindu-se de atingerea unchiului. Numărul 11681 era o 
mică locuinţă din prefabricate, la capătul unui șir lung de clădiri 

din prefabricate. Dudley parcă lângă o altă mașină, iar Mal 
recapitulă datele din raportul lui Satterlee: 

Nathan Eisler. Patruzeci și nouă de ani. Evreu neamţ, fugise 
de Hitler și de regimul lui în 1934. Membru al Partidului 
Comunist din 1936 până în 1940, apoi membru al unei jumătăţi 
de duzină de organizații ce slujeau ca paravan pentru comuniști. 
Coscenarist la o serie de pelicule pro-rusești, cu Chaz Minear ca 
partener. Partener de pocher cu Chaz, cu Morton Ziffkin și cu 
Reynolds Loftis. Semnase cu pseudonim pentru a-și proteja 
intimitatea profesională și astfel scăpase printre degetele 
investigatorilor de la CCAA. În prezent folosea pseudonimul de 
Michael  Kaukenen, numele eroului din Furtună deasupra 
Leningradului. Lucra ca scenarist pentru westernuri de categoria 
B la RKO, sub un alt pseudonim, semnătura fiind cea a unui 
scenarist acceptabil din punct de vedere politic, care încasa 
35% din onorariu. Foarte bun amic cu Lenny Rolff, co-expatriat, 
cel de-al doilea personaj care urma să fie interogat astăzi. 

Fost amant al lui Claire De Haven. 

Pășiră spre verandă pe aleea presărată cu jucării. Mal se uită 
prin sita de la ușa camerei de zi, de o perfecţiune prefabricată: 
mobilă de plastic, podea de linoleum, tapet roz, cu steluțe. 
Dinăuntru se auzeau chicotele copiilor. Dudley îi făcu cu ochiul 
și sună la sonerie. 

În faţa ușii apăru un bărbat înalt și neras, flancat de o fetiţă și 
un băieţel. Dudley zâmbi. Îl privi pe micuţ cum își suge degetul 
mare și vorbi primul: 

— Domnule Kaukenen, suntem de la Procuratură și am dori să 
avem o discuţie. Doar noi trei, vă rugăm. 

Copiii se lipeau de picioarele bărbatului. Mal văzu niște ochi 
oblici și înfricoșaţi - două corcituri micuțe, speriate de cei doi 
haidamaci. Eisler/Kaukenen strigă „Michiko!” Apăru o japoneză, 
care luă copiii cu ea. Dudley deschise ușa fără să aștepte vreo 
invitaţie. Eisler spuse: 

— Aţi întârziat cu vreo trei ani. 

Mal intră și el după Dudley, uimit de cât de sărăcăcioasă arăta 
locuinţa. Era o dărăpăânătură albă - casa unui tip care făcea trei 
mii de dolari pe săptămână în timpul Crizei. li auzi pe copii 
mârâind dincolo de pereţii subţiri ca hârtia. Se întrebă dacă 
Eisler se confrunta și el cu aceleași porcării legate de limbile 

străine, apoi se gândi că, probabil, omul își găsea alinarea în 
principiile de bază ale comunismului. Dudley zise: 

— Aveţi o locuinţă încântătoare, domnule Kaukenen! În 
special motivul coloristic. 

Eisler/Kaukenen îi ignoră remarca și le arătă o ușă prin care 
se ieșea din camera de zi. Mal o luă pe-acolo și ajunse într-o 
încăpere mică și pătrată, care părea un spaţiu cald și locuibil: 
cărţi de la podea până la tavan, scaune în jurul unei mese de 
cafea bogat ornamentate și un birou masiv, dominat de o 
mașină de scris profesionistă. Se așeză pe scaunul cel mai 
îndepărtat de ţipetele copiilor. Dudley se puse în faţa lui. Eisler 
închise ușa și spuse: 

— Mă cheamă Nathan Eisler. Dar se pare că știți deja. 

Mal se gândi: Nu trebuie să fim drăguţi și să scoatem remarci 
de genul „Mi-a plăcut filmul dumneavoastră Ars cu fierul roșu”. 

— Atunci știți de ce suntem aici. 

Eisler încuie ușa și se așeză pe scaunul rămas liber. 

— Căţeaua e din nou în călduri, în ciuda zvonurilor că ar fi 
pierdut sarcina. 

Dudley zise: 

— Nu aveți voie să spuneți nimănui că v-am chestionat. Dacă 
ne veţi nesocoti sfatul, veţi suporta consecinţe grave. 

— Adică, Herr... 

Mal interveni: 

— Mort Ziffkin, Chaz Minear, Reynolds Loftis și Claire De 
Haven. Ne interesează activităţile lor, nu ale dumneavoastră. 
Dacă veţi colabora cu noi fără reţineri, v-am putea permite să 
depuneti mărturie în scris. Nu veți apărea în faţa tribunalului și, 
probabil, nu veţi avea parte de prea multă publicitate. Aţi fentat 
Comisia pentru Cercetarea Activităţilor Antiamericane, o s-o 
fentaţi și de data asta. 

Se opri, gândindu-se la Stefan, care plecase cu mama lui 
nebună și cu noul ei amant. 

— Dar vrem amănunte concrete. Nume, date, locuri și membri 
de partid. Dacă vreţi să cooperaţi, scăpaţi. Dacă nu, veţi fi citat 
în proces, unde veţi fi interogat de un procuror, ceea ce eu aș 
numi un coșmar. Aveţi de ales. 

Eisler își trase scaunul de lângă ei. Cu ochii plecaţi, spuse: 

— Nu i-am mai văzut pe oamenii respectivi de ani de zile. 

lar Mal zise: 

— Știm, dar ne interesează activităţile lor din trecut. 

— Și ei sunt singurii care vă interesează? 

Mal minţi, gândindu-se la Lenny Rolff: 

— Da, singurii. 

— Și care ar fi acele repercusiuni despre care pomeneaţi? 

Mal bătu darabana în masă. 

— Hărţuială într-un proces public. Fotografia publicată în 
ziare... 

Dudley îl întrerupse: 

— Domnule Eisler, dacă nu cooperaţi, îl voi informa pe 
Howard Hughes că sunteţi de fapt autorul unor scenarii de la 
RKO pentru care în prezent e creditată o altă persoană. 
Persoana interpusă, care vă asigură venitul, va fi concediată. În 
același timp, îi voi informa pe cei de la Serviciul de Imigraţie și 
Naturalizări că aţi refuzat să cooperați cu o organizaţie 
municipală însărcinată să ancheteze delicte de înaltă trădare și 
voi insista ca biroul lor de investigaţii să cerceteze activităţile 
dumneavoastră dubioase, luând în considerare și o eventuală 
expulzare a dumneavoastră ca străin potenţial dușmănos, 
precum și expulzarea soţiei și copiilor dumneavoastră, din 
aceleași considerente. Sunteţi german, soția dumneavoastră 
este japoneză și, din moment ce aceste două naţiuni sunt 
vinovate de declanșarea recentului conflict mondial, îmi 
imaginez că cei de la lmigraţie și Naturalizări vor fi foarte 
bucuroși să vă asigure reîntoarcerea în ţările natale. 

Nathan Eisler se îndoise de spate. Coatele îi ajungeau la 
genunchi, mâinile sub bărbie, fruntea la pământ. Lacrimile îi 
șiroiau pe față. Dudley își pocni încheieturile degetelor și spuse: 

— Un simplu da sau nu e suficient. 

Eisler dădu din cap a încuviinţare. Dudley zise: 

— Perfect. 

Mal își scoase carnetul și pixul. 

— Știu care e răspunsul, dar vreau să-l aud încă o dată. 
Sunteţi sau aţi fost membru al Partidului Comunist American? 

Eisler dădu din cap. Mal zise: 

— Da sau nu. E vorba de o declaraţie oficială. 

Un „Da” anemic. 

— Bun. De care unitate sau celulă de partid aparțineaţi? 

— Eu... eu mergeam la ședințele din Beverly Hills, West Los 
Angeles și Hollywood. Ne... ne întâlneam la locuinţele diverșilor 
membri. 

Mal notă informaţia - cuvânt cu cuvânt, stenografiată. 

— În ce ani aţi activat ca membru de partid? 

— Din aprilie 1936 până când Stalin s-a dovedit a fi... 

Dudley interveni: 

— Nu vă justificaţi. Răspundeţi doar la întrebare. 

Eisler scoase o batistă de hârtie din buzunarul de la cămașă și 
își șterse nasul. 

— Până la începutul anului 1940. 

Mal spuse: 

— lată câteva nume. Îmi veţi spune despre care dintre 
persoanele pomenite aici știați că sunt membri ai Partidului 
Comunist. Claire De Haven, Reynolds Loftis, Chaz Minear, 
Morton Ziffkin, Armando Lopez, Samuel Benavides și Juan 
Duarte. 

Eisler spuse: 

— Toţi cei menţionaţi. 

Mal îi auzi pe copii zburdând în camera de zi și ridică vocea. 

— Aţi scris împreună cu Chaz Minear scenariile pentru Zori; 
celor drepți, Furtună deasupra Leningradului și Eroii de la 
Yakustok. Toate aceste filme au exacerbat sentimentul 
naţionalist rusesc. Vi s-a impus de către cei din conducerea 
partidului să inseraţi propagandă filorusă în aceste filme? 

Eisler spuse: 

— E o întrebare naivă. 

Dudley izbi cu palma măsuţa de cafea. 

— Fără comentarii. Doar răspundeţi. 

Eisler își mută scaunul mai aproape de Mal. 

— Nu. Nu, nu mi s-a impus așa ceva. 

Mal duse două degete la nodul cravatei - Lasă-mi-/ mie. 

— Domnule Eisler, negaţi că acele filme conţin propagandă 
filorusă? 

— Nu. 

— Aţi ajuns să luaţi decizia de a insera o astfel de propagandă 
împreună cu Chaz Minear? 

Eisler se foi pe scaun. 

— Chaz era responsabil cu filosofia, în timp ce eu susțineam 
că intriga demonstra elocvent ceea ce voia el să spună. 

Mal zise: 

— Avem cópii ale acelor scenarii, cu pasajele propagandistice 
evidente subliniate. Vom reveni ca să ne indicaţi dialogurile pe 
care i le atribuiţi lui Minear ca fiind tributare liniei partidului. 

Niciun răspuns. Mal spuse: 

— Domnule Eisler, credeți că aveţi o memorie bună? 

— Da, așa cred. 

— Și spuneţi că aţi lucrat cu Minear în aceeași încăpere la 
scenarii? 

— Da. 

— Și au existat momente în care ar fi declarat ceva în sensul 
de „Asta e o propagandă excelentă” sau „Asta e pentru partid”? 

Eisler continua să se foiască, schimbându-și mereu poziţia 
brațelor și a picioarelor. 

— Da, dar o făcea cu umor, satirizând. Nu înseamnă că... 

Dudley ţipă: 

— Nu interpretaţi, relataţi! 

Eisler ţipă și el: 

— Da! Da! Da! Blestemaţi să fiţi! Da! 

Mal îi făcu semn lui Dudley s-o lase mai moale, apoi i se 
adresă lui Eisler cu o voce foarte blândă: 

— Domnule Eisler, aţi ţinut cumva un jurnal în perioada în 
care aţi lucrat cu Chaz Minear? 

Omul își frângea mâinile, ţinând șervețelul de hârtie ferfenițit 
între degetele contorsionate până la vânăt. 

— Da. 

— Consemnează pasaje legate de activităţile în slujba 
Partidului Comunist și de colaborarea la scrierea scenariilor cu 
Chaz Minear? 

— O, Doamne... Da! 

Mal se gândi la raportul anchetatorilor particulari ai lui 
Satterlee: Eisler cuplat cu Claire De Haven prin '38-'39. 

— Și pasaje referitoare la viaţa dumneavoastră intimă? 

— O, Gott in himm... Da, da! 

— Și mai aveți acel jurnal? 

Tăcere, apoi: 

— Nu știu. 

Mal lovi masa cu palma. = 

— Ba știți și va trebui să ni-l puneţi la dispoziţie! In 
transcrierea oficială vor figura numai extrasele exclusiv politice. 

Nathan Eisler plângea în tăcere. Dudley spuse: 

— Ne veți da jurnalul sau, dacă nu, mă tem că vă vom trimite 
o citaţie pentru el, iar băieții noștri în uniformă vă vor scotoci la 
sânge mica dumneavoastră locuinţă burgheză, deranjându-vă 
serios mica dumneavoastră familie burgheză. 

Eisler încuviință scurt din cap. Dudley se lăsă pe spate. 
Picioarele scaunului trosniră sub greutatea lui. Mal văzu o cutie 
cu șervețele pe polita geamului, o luă și i-o așeză lui Eisler în 
poală. Eisler strânse cutia lângă el. Mal spuse: 

— Vom lua jurnalul cu noi, iar pe Minear îl lăsăm deocamdată 
în pace. lată o întrebare de ordin general: aţi auzit-o vreodată 
pe vreuna din persoanele de care suntem interesaţi să 
propovăduiască răsturnarea prin forță armată a guvernului 
Statelor Unite? 

Două scuturări din capul lui Eisler, rămas plecat, cu lacrimile 
secate. Mal spuse: 

— Nu atât ca declaraţie făţișă, cât exprimarea acelui 
sentiment. 

— Fiecare dintre noi a spus-o la mânie, fără ca asta să 
însemne ceva. 

— Marele juriu va decide ce înseamnă. Fii clar! Cine a spus-o, 
când a spus-o... 

Eisler se șterse pe faţă. 

— Claire declara la ședințe că „Scopul scuză mijloacele”, iar 
Reynolds spunea că el nu e un om violent, dar că ar pune mâna 
pe măciucă dacă ar trebui să ne batem cu șefii noștri. Băieţii ăia 
mexicani au spus-o într-un milion de contexte, în special în 
perioada cu Sleepy Lagoon. Mort Ziffkin a ţipat în gura mare, să- 
| audă toată lumea. Era un bărbat curajos. 

Mal strânse bine notițele stenografiate, gândindu-se la AUFT 
și la studiouri. 

— Dar care era situaţia la AUFT? Care era legătura lor cu 
partidul și cu grupările paravan din care făceaţi parte împreună 
cu alte persoane? 

— AUFT a fost înfiinţată pe când eu nu eram în ţară. Cei trei 
băieţi mexicani găsiseră de lucru ca mașiniști și așa au recrutat 
noi membri, cum, de altfel, a făcut-o și Claire De Haven. Tatăl ei 
lucrase ca avocat pentru cei din industria cinematografiei, iar ea 
zicea că intenţionează să exploateze și... și... 

Mintea lui Mal se înfierbântă. 

— Și ce? Spune-mi! 

Eisler își încleștă din nou mâinile. Mal insistă: 

— Spune-mi! Să exploateze și mai ce? 

— Să seducă! Claire a crescut în preajma celor din industria 
filmului și cunoștea actori și tehnicieni care pofteau la ea încă 
de când era fetiță! l-a sedus, făcându-i să devină membri 
fondatori, ca după aceea să recruteze în locul ei! Spunea că asta 
era penitenţa ei pentru faptul că nu fusese citată să apară în 
faţa celor de la CCAA! 

De trei ori bingo - de milioane. 

Mal se sili să-și controleze vocea la fel de bine ca și Dudley. 

— Pe cine anume a sedus? 

Eisler trase și rupse câteva șerveţele din cutie. 

— Nu știu, nu știu! Sincer nu știu! 

— Mulți bărbaţi? Puţini? Câţi? 

— Nu știu. Presupun că doar pe unii actori și tehnicieni 
importanţi, de care era sigură că puteau ajuta sindicatul. 

— La recrutarea cui a mai contribuit? Minear, Loftis? 

— Reynolds era la vremea aceea în Europa. De Chaz nu știu 
nimic. 

— Ce se discuta la primele ședințe ale AUFT? Se ocupau de 
vreo acțiune sau aveau vreun program anume? 

Cutia de șervețele era acum o grămăjoară de fâșii de carton. 
Eisler le mătură din poală. 

— N-am participat niciodată la ședințele lor. 

— Știm, dar trebuie să aflăm cine mai venea acolo în afară de 
membrii fondatori și care erau subiectele abordate. 

— Nu știu! 

Mal îi aruncă o nadă colaterală: 

— Încă te mai excită Claire, Eisler? O protejezi? Știi că se 
mărită cu Reynolds Loftis. Cum te simţi când știi asta? 

Eisler își lăsă capul pe spate și izbucni în râs. 

— Relaţia noastră a fost una scurtă și presupun că frumosul 
Reynolds va prefera întotdeauna băieţii tineri. 

— Chaz Minear nu e un băiat tânăr. 

— Nici povestea dintre ei n-a ţinut prea mult. 

— Bună lume mai cunoști, tovarășe! 

Râsul lui Eisler deveni gutural - și, mai presus de toate, 
germanic. 

— În comparaţie cu tine, îi prefer pe ei, obersturmbahnfihrer. 

Mal se abţinu și se uită la Dudley. Durul de Dudley îi răspunse 
la semn: ne păstrăm cumpătul. 

— Vom ignora acest comentariu din respect pentru faptul că 
ați cooperat. Putem socoti întâlnirea de azi ca fiind primul 
interogatoriu. Colegul meu și cu mine vă vom analiza 
raspunsurile, le vom confrunta cu informațiile noastre și vă vom 
trimite o listă mai lungă cu alte întrebări, legate mai concret de 
activităţile dumneavoastră în tabăra comunistă, precum și cele 
ale membrilor AUFT despre care am discutat. Un ofițer de la 
municipalitate va monitoriza toată acţiunea, iar un funcţionar al 
tribunalului vă va consemna depoziţia. După acel interogatoriu 
veţi primi statutul de martor al apărării și imunitate completă, 
cu condiţia să ne mai răspundeţi la câteva întrebări și să ne 
permiteţi să luăm cu noi jurnalul dumneavoastră. 

Eisler se ridică, se apropie cu picioare tremurânde de birou și 
descuie sertarul de jos. Căută, scoase un jurnal legat în piele, se 
întoarse cu el și îl așeză pe masă. 

— Puneţi cele câteva întrebări și plecați. 

Dudley cobori o palmă foarte încet: /a-o ușor. Mal spuse: 

— Vom avea astăzi încă o discuţie și cred că ne-aţi putea 
ajuta în privinţa asta. 

Eisler se bâlbâi: 

— C-ce... cu ci-cine? 

Dudley, în șoaptă: 

— Cu Leonard Hyman Rolff. 

Interlocutorul lor emise un singur cuvânt: 

— Nu. 

Dudley se uită la Mal. Mal își puse mâna stângă peste pumnul 
drept: fără lovituri. Dudley spuse: 

— Da! Și nu vom tolera niciun argument potrivnic, niciun fel 
de opoziție. Vreau să vă gândiţi la o acuzaţie cu adevărat 
rușinoasă și neobișnuită despre vechiul dumneavoastră amic 
Lenny, ceva cunoscut și altor persoane, astfel încât să putem 
arunca vina turnătoriei în spinarea lor. Ne veti informa, așa că 
vă sfătuiesc să vă gândiţi la ceva eficace, ceva care-i va dezlega 
limba domnului Rolff și vă va scuti de o nouă vizită de-a mea - 
fără colegul meu, care e atât de eficient când vine vorba să mă 
cenzureze. 

Nathan Eisler se făcu alb ca varul. Rămase țintuit locului, 
părând că nu mai e în stare să plângă, să fie șocat sau să se 

indigneze. Mal se gândi că arăta familiar. După ce-l scrută 
câteva clipe, își dădu seama de conexiune: evreii de la 
Buchenwald care scăpaseră de gazare doar pentru a sucomba 
prematur din pricina unei anemii virale. Amintirea îl făcu să se 
ridice în picioare și să se plimbe prin faţa rafturilor cu cărți. 
Tăcerea de cavou persista. Tocmai cerceta un raft dedicat 
economiei marxiste, când auzi din nou vocea șoptită a lui 
Dudley: 

— Repercusiunile, tovarășe. Lagărele de refugiaţi pentru 
corcituri obraznice ca voi. Domnul Rolff va avea și el șansa să 
obţină statutul de martor al acuzării, așa că dacă nu ne devine 
ostil, îi veţi face un serviciu furnizându-ne informaţia care îl va 
convinge să colaboreze. Mă gândesc la Michiko, cum va fi ea 
silită să găsească echilibrul între trup și suflet când se va 
întoarce în Japonia, ca să ţină piept tuturor ofertele tentante pe 
care le va primi. 

Mal încercă să se uite înapoia lui, dar nu reuși. Se concentră 
asupra volumelor Das Kapital - o concordanță, Teoriile lui Marx 
despre comerț și represiune şi Glasul proletariatului. |n spatele 
lui se așternu tăcerea. Niște degete grele începură să bată 
darabana pe masă. Apoi se auzi vocea monotonă a lui Nathan 
Eisler: 

— Fete tinere. Prostituate. Lui Lenny îi e teamă că soția lui va 
afla că le frecventează. 

Dudley oftă. 

— Nu-i de ajuns. Mai încercați. 

— Păstrează fotografii porno ale celor... 

— Neinteresant, tovarășe. 

— Înșală Fiscul la plata impozitelor. 

Dudley scoase un „Ha! Ha! Ha!” 

— Și eu. Cum, de altfel, face și amicul Malcolm și cum ar face 
și marele nostru mântuitor lisus Hristos dacă s-ar întoarce pe 
Pământ și s-ar stabili în America. Eu cred că știți mai multe 
decât ne spuneţi, așa că ar fi bine să rectificaţi situaţia înainte 
de a-mi pierde cumpătul și de a vă revoca statutul de amic al 
acuzării. 

Mal îi auzi pe copii râzând afară și pe fetiță ţipând în 
japoneză. Apoi spuse: 

— Fir-ar să fie, vorbește odată! 

Eisler tuși, inspiră zgomotos și tuși iar. 

— Lenny nu va deveni informator așa de ușor ca mine. El n- 
are atât de mult de pierdut. 

Mal se întoarse, văzu un cap de mort și privi în altă parte. 
Dudley își pocni încheieturile degetelor. Eisler spuse: 

— Întotdeauna voi încerca să mă gândesc c-am făcut-o pentru 
Lenny, dar voi ști că de fapt mint. 

A doua oară când inspiră adânc, se auzi un șuierat. Apoi Eisler 
expiră rapid, lansând concomitent și turnătoria. 

— Am fost în Europa cu Lenny și soţia lui, Judith, prin 1948. 
Paul Doinelle producea seriile acelea de filme cu Reynolds Loftis 
mascat și a organizat o serată în care să strângă fonduri pentru 
următorul film. A vrut să apeleze la Lenny și a adus o tânără 
prostituată cu care să se distreze. Judith n-a venit la petrecere, 
iar Lenny a contractat o gonoree de la prostituata aceea. Judith 
s-a îmbolnăvit și s-a întors în America, iar Lenny s-a culcat cu 
sora ei mai mică, Sarah, la Paris. Și i-a dat și ei gonoreea. Sarah 
i-a povestit lui Judith că avea boala, dar nu i-a spus că o luase 
de la Lenny. După ce s-a întors în America, Lenny n-a făcut 
dragoste cu Judith câteva săptămâni, cât timp s-a tratat, 
invocând tot felul de pretexte. Îi era teamă că Judith va face 
conexiunea logică între cele două evenimente și-și va da seama 
ce se întâmplase. Lenny mi s-a confesat atât mie, cât și 
prietenului nostru, David Yorkin, de care sunt sigur că aveţi 
cunoștință din minunata listă a organizaţiilor paravan. Dar 
fiindcă sunteţi atât de interesat de Reynolds, probabil că o să 
puteți face din el un informator. 

Dudley spuse: 

— Dumnezeu să fie cu tine, tovarășe. 

Mal puse mâna pe jurnalul lui Eisler, sperând că putea extrage 
din el suficiente informaţii despre trădare ca să-i asigure cele 
două trese argintii și custodia băiatului. 

— Hai să-l încolţim pe Lenny. 

e 

L-au găsit singur, dactilografiind pe o masă de joc din grădina 
lui. Tăcăniturile i-au direcționat pe lângă casă, până au dat cu 
ochii de un tip gras, într-o cămașă hawaiiană și pantaloni de 
doc, care lovea cu degetele în clapele unei străvechi mașini de 
scris Underwood. Mal îl văzu cum își ridică privirea și înțelese din 
ochii lui că individul nu era ușor de convins. 

Dudley se legitimă. 

— Domnul Leonard Rolff? 

Omul își puse ochelarii și examină legitimaţia. 

— Da. Sunteţi polițiști? 

— Suntem de la biroul Procuraturii Districtuale. 

— Da, sunteţi polițiști, adică opuși avocaţilor. Numele și 
gradul dumneavoastră? 

Mal se gândi la luările lor de poziţie din ziare, dar știu că n-are 
de ales. 

— Sunt locotenentul Considine, iar el e locotenentul Smith. 

Rolff rânji. 

— Cei despre care se scria nu demult că regretau desfiinţarea 
marelui juriu, deși, din câte înțeleg eu acum, e din nou de 
actualitate. Răspunsul e nu, domnilor. 

Mal făcu pe prostul. 

— Nu ce, domnule Rolff? 

Rolff se uită la Dudley, ca și cum ar fi știut că el era cel pe 
care trebuia să-l impresioneze. 

— Nu, nu voi da informaţii despre membrii AUFT! Wu, nu voi 
răspunde la întrebări legate de trecutul meu politic sau de 
trecutul prietenilor și cunoștințelor mele! Dacă voi fi citat să 
apar la tribunal, voi deveni un martor ostil și voi refuza să depun 
mărturie, conform drepturilor conferite de cel de-al Cincilea 
Amendament, și sunt pregătit să merg la închisoare pentru 
nesocotirea unui ordin judecătoresc. Nu mă puteți sili să vă dau 
nume. 

Dudley îi zâmbi lui Rolff. 

— Îi respect pe oamenii cu principii, indiferent cât de rătăciţi 
sunt. Domnilor, mă scuzațţi o clipă. Am uitat ceva în mașină. 

Zâmbetul lui era de gheață. Dudley dispăru. Mal intră pe fir: 

— Poate că nu ne credeţi, dar noi de fapt suntem de partea 
stângii legitime, necomuniste. 

Rolff arătă spre coala de hârtie din mașina de scris. 

— Dacă dai cumva greș în meseria de poliţist, ai putea lua în 
calcul o a doua carieră, cea de comedian. Exact ca mine. 
Fasciștii mi-au luat cariera de scenarist, iar acum scriu romane 
istorice romanţțate sub pseudonimul Erica St. Jane. lar editorul 
meu știe ce fel de politică fac, însă nu-i pasă. Nici șefului soţiei 
mele nu-i pasă, iar ea e profesoară universitară la California 
State. Nu ne poţi face niciun rău. 

Vocea unui bebeluș nevinovat. 


Mal se uită cum Lenny Rolff își reia munca de la pagina 399 
din Pe urmele dublonilor pierduţi. Țăcănitul mașinii de scris 
răsună în aer. Mal examină modesta casă de piatră a scriitorului 
și se gândi că măcar ăsta pusese deoparte mai mulţi bani și 
fusese destul de deștept ca să nu se însoare cu o japoneză. Tac- 
ţac-țac: pagina 399 deveni pagina 400, iar apoi 401. Rolff trăgea 
serios. Apoi interveni vocea cu accent irlandez a lui Dudley, de 
cea mai puternică factură teatrală pe care o auzise vreodată: 

— lartă-mă, Doamne, căci am păcătuit! Ultima mea 
confesiune n-a avut loc, pentru că sunt evreu. Dar voi remedia 
curând această situaţie, prea-cucernici Smith și Considine, 
confesorii mei! 

Mal se întoarse și îl văzu pe Dudley cu un teanc de fotografii 
în mână. Rolff termină de dactilografiat paragraful, apoi își ridică 
privirea. Dudley îi împinse în faţa ochilor o fotografie. Rolff spuse 
calm: 

— Nu. 

Mal făcu turul mesei și se uită la fotografie mai de aproape. 

Era o poză neclară, în alb-negru, și reprezenta o adolescentă 
dezbrăcată și cu picioarele rășchirate. Dudley citi dedicaţia de 
pe spate: 

— „Lui Lenny. Ești cel mai tare! Cu drag, de la Maggie, la 
Minnie Robert's Casbah, 19 ianuarie 1946.” 

Mal își tinu răsuflarea. Rolff rezistă. ÎI privi direct în ochi și i se 
adresă cu o voce lipsită de orice emoție: 

— Nu. Eu și soția mea ne-am iertat toate micile greșeli. Crezi 
că altfel aș fi lăsat pozele astea în biroul meu? Wu. Hotule. 
Parazit fascist. Porc irlandez. 

Dudley aruncă pozele în iarbă. Mal îi făcu iar semn: fără 
lovituri. Rolff înghiţi în sec, apoi îl scuipă în faţă pe Dudley. Mal 
înmărmuri. Dudley zâmbi, luă o foaie de manuscris și își șterse 
scuipatul de pe față. 

— Da, pentru că drăguţa de Judith nu știe de drăguța de 
Sarah și de sculamentul pe care i l-ai dat și am eu o bănuială și 
unde te-ai tratat. Terry Lux păstrează o evidență meticuloasă și 
a promis să colaboreze cu mine dacă tu refuzi s-o faci. 

Rolff, cu vocea încă echilibrată: 

— Cine ţi-a spus? 

Dudley, în timp ce făcea mișcări sugestive - notează cuvânt 
cu cuvânt. 

— Reynolds Loftis. În condiţii mult mai puţin tensionate decât 
cele de acum. 

Mal se gândi la riscurile unui astfel de bluf: dacă Rolff îl 
contacta pe Loftis, toate interogatoriile lor sub acoperire erau 
compromise, iar AUFT putea să sisteze primirea unor noi 
membri, de teama unor posibile infiltrări, compromiţând astfel și 
acţiunea lui Danny Upshaw. Își scoase carnetul și pixul, își trase 
un scaun și se așeză. Dudley plusă: 

— Da sau nu, domnule Rolff. Aştept un răspuns. 

Venele pulsau pe tot chipul lui Leonard Rolff. 

— Da, spuse el. 

Dudley zise: 

— Excelent. 

Mal notă la începutul unei pagini noi L. Ro/ff, 8.01.1950. 
Anchetatul își aranjă ochelarii. 

— Cu depoziţie în tribunal? 

Mal preluă replica: 

— Mai degrabă cu depoziţie scrisă. Vom începe cu... 

Vocea lui Dudley se aprinse pentru prima oară: 

— Lasă-mi mie acest martor, consiliere. Nu te superi, nu? 

Mal scutură din cap și întoarse scaunul invers, așezându-și 
carnetelul pe marginea spetezei. Dudley zise: 

— Ştii de ce suntem aici, așa că hai să-i dăm drumul. Influența 
comunistă în industria filmului. Nume, date, locuri și exemple de 
propagandă negativă. Și, din moment ce știu că nu-ţi poți lua 
gândul de la el, o să începem cu Reynolds Loftis. L-ai auzit 
vreodată pronunţându-se în favoarea răsturnării prin forță 
armată a guvernului Statelor Unite? 

— Nu, dar... 

— Simte-te liber să adaugi orice noi informaţii dacă nu te 
întrerup. Ştii ceva chestii deocheate despre Loftis? 

Vocea lui Rolff se încălzise. 

— Își elabora rolurile de poliţist în așa fel încât polițiștii să facă 
o impresie proastă. Spunea că era contribuţia lui la subminarea 
sistemului de jurisprudenţă american. 

Făcu o pauză, apoi reluă: 

— Dacă voi depune mărturie în timpul procesului, va avea 
ocazia să spună ce știe despre mine și Sarah? 

Mal răspunse - minţind doar pe jumătate: 


— E foarte puţin probabil să apară vreodată în boxa 
martorilor, iar dacă va încerca să contribuie cu acea informaţie 
din proprie iniţiativă, judecătorul nu-l va lăsa să vorbească mai 
mult de două secunde. N-ai de ce să te temi. 

— Dar în afara tribunalu... 

Dudley interveni: 

— In afara tribunalului te descurci pe cont propriu și va trebui 
să te bazezi pe faptul că dezvăluirea poveștii îl va face pe Loftis 
să pară un tip jegos. 

Rolff zise: 

— Dacă Loftis v-a spus așa ceva, atunci înseamnă că a 
colaborat în mai multe privinţe. De ce aveţi nevoie de informaţii 
împotriva lui? 

Dudley se repezi la ocazie: 

— Loftis te-a turnat cu câteva luni în urmă, când credeam că 
investigația noastră urma să se concentreze pe undeva prin 
afara AUFT-ului. Sincer vorbind, din cauza recentelor tulburări 
sindicale, AUFT a devenit o ţintă mult mai atractivă. Şi, tot 
sincer vorbind, tu și ceilalţi ați devenit mult prea inactivi ca să 
ne mai obosim cu voi. 

Mal îl privi pe Rolff și văzu că înghiţise minciuna: umerii lui 
robuști se destinseră și pumnii i se descleștară. Următoarea lui 
întrebare punea punctul pe i: 

— De unde știu eu că nu veţi face același lucru și cu mine? 

Mal spuse: 

— Marele juriu e activ în mod oficial și vei primi imunitate din 
partea acuzării, un lucru pe care nu i l-am oferit niciodată lui 
Loftis. Ce spunea locotenentul Smith despre tulburările sindicale 
e adevărat. Acum ori niciodată. lar acum noi suntem aici. 

Rolff se zgâi la el. 

— Vă recunoașteți oportunismul cu atâta seninătate, încât 
dobândiţi o credibilitate sinistră. 

Se auzi ha-ha-ul lui Dudley. 

— Există o diferenţă între taberele noastre: noi avem 
dreptate, voi n-aveţi. Acum să ne întoarcem la Reynolds Loftis. l- 
a portretizat în mod deliberat pe polițiștii americani ca pe niște 
mizantropi, corect? 

Mal continuă transcrierea. Rolff zise: 

— Da. 

— Îţi poţi aminti când a zis așa ceva? 


— Undeva la o petrecere, cred. 

— Oho! O petrecere pentru partid? 

— Nu. Nu, cred că era o petrecere din anii războiului, pe 
timpul verii. 

— Se găseau acolo următoarele persoane și au emis ele 
comentarii reacționare: Claire De Haven, Chaz Minear, Mort 
Ziffkin, Sammy Benavides, Juan Duarte și Mondo Lopez? 

— Cred că Mort și Claire erau prezenţi, dar în perioada aceea 
Sammy, Juan și Mondo erau prea ocupați cu cazul Sleepy 
Lagoon, așa că ei n-au fost de față. 

Mal zise: 

— Așadar, asta se întâmpla în vara lui '43, la ora la care 
Comitetul de Apărare din Sleepy Lagoon funcţiona la turație 
maximă? 

— Da. Da, așa cred. 

Dudley spuse: 

— Gândește, tovarășe! Minear era partenerul de pat al lui 
Loftis. Era acolo și vocifera? 

Mal tinu ritmul cu transcrierea, prescurtând stilul pompos al 
lui Dudley în întrebări simple. Rolff puse capăt unei pauze lungi. 

— Ce îmi amintesc de la petrecerea aceea e că a constituit 
ultimul meu contact social cu cei pe care i-ați menţionat până 
când am reluat prietenia cu Reynolds - asta în Europa, cu câţiva 
ani în urmă. Îmi amintesc că Chaz și Reynolds se certau mereu, 
iar Reynolds nu l-a adus la petrecerea respectivă. La final l-am 
văzut pe Reynolds lângă mașina lui, discutând cu un tânăr care 
avea faţa bandajată. Îmi mai amintesc și că grupul meu de 
prieteni interesaţi de politică se implicase în apărarea 
inculpaţilor de la Sleepy Lagoon și au fost foarte supăraţi când 
am acceptat o slujbă în New York și n-am mai putut să mă alătur 
lor. 

Dudley spuse: 

— Hai să vorbim despre Sleepy Lagoon. 

Mal se gândi la raportul pentru Loew: nimic din ce era legat 
de acel caz nu trebuia să ajungă în fața marelui juriu. 
Reprezenta otravă politică, fiindcă îi făcea pe Roșii să arate 
bine. Rolff spuse: 

— Credeam că vreţi să vorbesc despre Reynolds. 

— Divaghează puţin. Sleepy Lagoon. Mare eveniment, nu-i 
așa? 

— Băieții arestaţi de departamentul vostru de poliţie erau 
nevinovați. Unii cetățeni apolitici, oameni de bine, s-au alăturat 
stângii din Southern California și au contribuit la eliberarea lor. 
Ceea ce a făcut într-adevăr din toată povestea un mare 
eveniment. Da. 

— Interpretarea ta, tovarășe. A mea diferă, dar asta face 
interesantă o cursă de cai. 

Rolff oftă. 

— Ce vrei să știi? 

— Spune-mi ce-ţi amintești din epoca respectivă. 

— Eram în Europa în perioada procesului, a apelului și a 
eliberării băieţilor. Îmi amintesc de asasinatul din vara 
anterioară - în 1942, cred. Îmi amintesc de ancheta poliţiei și de 
arestarea băieţilor. Îmi amintesc de revolta care a cuprins-o pe 
Claire De Haven și cum a organizat ea acțiuni de strângere de 
fonduri. Îmi amintesc cum mă gândeam că le datora o serie de 
favoruri numeroșilor ei admiratori hispanici și că ăsta era unul 
din motivele pentru care se implicase atât de personal în cauza 
lor. 

Mal interveni, gândindu-se că ar putea culege unele informații 
provenite din întrebarea colaterală a lui Dudley și întrebându-se 
de ce fusese nevoie de ea: 

— La acțiunile astea de strângere de fonduri erau prezenți și 
mai-marii Partidului Comunist? 

— Da. 

— Vom primi unele fotografii din timpul procesului CASL. Va 
trebui să-i identifici pe cei prezenţi acolo. 

— Deci e vorba de un caz de mai mare amploare? 

Dudley își aprinse o ţigară și îi făcu semn lui Mal să nu mai ia 
notițe. 

— Acesta e un interogatoriu preliminar. Un ofiţer și un 
raportor de la municipalitate vor trece pe aici cu o listă lungă de 
întrebări concrete, vizând personaje concrete. Locotenentul 
Considine și cu mine vom redacta întrebările, iar dacă vom fi 
mulțumiți de răspunsuri, îţi vom expedia prin poștă certificatul 
de imunitate. 

— Așadar, de data asta am terminat? 

— Încă nu. Haideţi să revenim o clipă la Sleepy Lagoon. 

— Dar v-am spus că la vremea aceea eram în New York! Am 
lipsit pe aproape întreaga durată a protestelor. 

— Dar  cunoșteai personalităţile din CASL. Pe Duarte, 
Benavides și Lopez, de exemplu. 

— Da. Și? 

— lar ei au susţinut cel mai zgomotos ideea ca sărmanii 
mexicani persecutați să iasă în stradă, nu-i așa? 

— Da. Sleepy Lagoon a declanșat revoltele costumelor zoot, 
iar departamentul vostru de poliție parcă a turbat. Câţiva 
mexicani au fost practic omorâţi în bătaie, iar Sammy, Juan și 
Mondo voiau neapărat să-și exprime solidaritatea prin 
intermediul Comitetului. 

Mal se răsuci în scaun și privi. Dudley plecase într-o expediţie 
de vânătoare serioasă, încărcat cu o doză mare de retorică - 
ceea ce nu era deloc stilul lui. Rolff spuse: 

— Dacă asta vă sună doctrinar, îmi pare rău. E purul adevăr. 

Dudley scoase un mic oh-oh-oh. 

— Intotdeauna m-a surprins faptul că așa-zișii oameni de 
bine, laolaltă cu comuniștii, n-au pronunţat niciodată numele 
unui asasin sau al unor asasini credibili care să fie responsabili 
de moartea lui Jose Diaz. Voi, gagiilor, sunteţi de fapt niște 
maeștri ai tehnicii ţapului ispăşitor. Lopez, Duarte și Benavides 
erau niște gangsteri care, probabil, cunoșteau o mulţime de 
golani albi pe care să-i ostracizeze. S-a discutat despre asta 
vreodată? 

— Nu. Ceea ce spui aici e incomprehensibil. 

Dudley îi făcu scurt cu ochiul lui Mal. 

— Colegul meu și cu mine suntem de altă părere. Hai să 
încercăm altceva. Au oferit vreodată cei trei mexicani sau alţi 
membri ai CASL vreo teorie cu adevărat credibilă despre 
posibilul ucigaș al lui Jose Diaz? 

Scrâșnind din dinţi, Rolff zise: 

— Nu. 

— Dar Partidul Comunist? Au avansat cei de-acolo ideea unor 
potențiali țapi ispășitori? 

— Ti-am spus că nu și ţi-am spus că am fost în New York 
aproape toată perioada cât a durat povestea cu Sleepy Lagoon! 

Dudley își îndreptă nodul de la cravată, arătând cu un deget 
spre stradă: 

— Malcolm, vreo ultimă întrebare pentru domnul Rolff? 

Mal zise: 

— Nu. 


— O? Nimic despre drăguţa noastră de Claire? 

Rolff se ridică în picioare, ducându-și o mână la guler, de 
parcă abia aștepta să se descotorosească de anchetatorii lui și 
să facă o baie. In momentul în care se ridică în picioare, Mal 
răsturnă scaunul. Se gândi la o chichiţă de care să se lege, însă 
nu găsi nimic. 

— Nu. 

Dudley rămase așezat și zâmbitor. 

— Domnule Rolff, am nevoie de cinci nume de-ale unor 
tovarăși de drum care cunosc bine echipa de conducere a AUFT. 

Rolff spuse: 

— Nu. Fără doar și poate. Nu! 

Dudley reluă: 

— Pe moment mă voi mulţumi doar cu numele, iar orice alte 
amintiri personale pe care ni le poţi furniza le aștept în câteva 
zile, după ce un coleg de-al nostru va face o cercetare în 
dosarele lor. Numele, te rog! 

Rolff își înfipse picioarele în iarbă. Mâinile sale, cu pumnii 
strânși, îi atârnau de-o parte și de alta a coapselor. 

— Spune-i lui Judith despre mine și Sarah. N-o să te creadă. 

Dudley scoase o hârtie din buzunarul de la piept. 

— „11 mai 1948. Scumpul meu Lenny. Mi-e dor de tine și te 
vreau înăuntrul meu, în ciuda a ceea ce mi-ai dat. Mă gândesc, 
desigur, că nici tu nu știai și că te întâlniseși cu prostituata 
aceea înainte ca noi să fi devenit apropiaţi. Tratamentul e 
dureros, dar mă face să mă gândesc la tine, și dacă nu mi-ar fi 
teamă că Judith ar putea afla adevărul despre noi doi, aș vorbi 
tot timpul despre tine.” Armbuster 304 sunt cele mai ieftine 
seifuri de perete din lume, tovarășe. Un om în poziţia ta n-ar 
trebui să fie atât de zgârcit. 

Lenny Rolff căzu cu genunchii în iarbă. Dudley îngenunche 
lângă el și extrase un șir de nume ce abia se auziră. Ultimul 
dintre ele, scos printre lacrimi, era „Nate Eisler”. Mal o zbughi 
spre mașină, uitându-se o singură dată în urmă. Dudley îl privea 
pe martorul acuzării aruncând în toate direcţiile mașina de scris, 
manuscrisul, masa și scaunele. 

e 

Dudley îl duse pe Mal înapoi la hotel, fără ca vreunul din ei să 

scoată un cuvânt. Mal lăsă radioul pe același post, unul de 

muzică clasică - un program pretenţios -, cu sonorul dat la 
maximum. În loc de la revedere, Dudley îi spuse: 

— Ai un stomac mai tare pentru meseria asta decât mi-am 
imaginat eu. 

Mal se duse în camera lui și petrecu o oră sub duș, până când 
consumă toată cantitatea de apă caldă a întregului hotel, iar 
managerul îi bătu la ușă ca să se plângă. Mal îl calmă cu 
legitimaţia și o hârtie de zece dolari, își puse pe el ultimul lui 
costum călcat și se urcă în mașină, pornind-o spre centru, ca să 
discute cu avocatul. 

Biroul lui Jake Kellerman se găsea în Oviatt Tower, pe Strada 
6, colț cu Olive. Mal ajunse cu cinci minute mai devreme și 
mătură cu privirea recepţia goală, lipsită de orice mobilier, 
întrebându-se dacă nu cumva Jake își sacrificase secretara 
pentru o chirie piperată într-una din cele mai moderne clădiri din 
L.A. La prima consultaţie avocatul doar se familiarizase cu 
situaţia lui. Azi ar fi trebuit să treacă la subiecte concrete. 

Kellerman deschise ușa biroului său la 3 fix. Mal intră și se 
așeză pe scaunul căptușit cu piele maro. Kellerman îi strânse 
mâna, apoi se așeză la biroul lui, tot de culoare maronie. li 
spuse: 

— Prima înfățișare e poimâine, la tribunalul civil, secţia 32. 
Greenberg e în concediu, așa că o să avem de-a face cu un 
creștin cam rigid, Hardesty. Îmi pare rău, Mal. Voiam să ai parte 
de un judecător evreu, pe care să-l impresionăm cu trecutul tău 
din Poliţia Militară de pe vremea războiului. 

Mal dădu din umeri, gândindu-se la Eisler și Rolff. Kellerman 
zâmbi. 

— Poţi să mă lămurești în privinţa unui zvon? 

— Sigur. 

— Am auzit că l-ai ciuruit pe un ticălos de fascist în Polonia. 

— E adevărat. 

— L-ai omorât? 

Mica încăpere se încălzise peste măsură. 

— Da. 

Kellerman zise: 

— Mazel tov. 

Apoi consultă programul tribunalului și unele documente de 
pe birou. 


— La prima înfățișare voi încerca să scot o amânare și trag 
niște sfori, ca să te mutăm la Greenberg. O să te placă la 
nebunie. Cum merge show-ul cu marele juriu? 

— Merge bine. 

— Atunci de ce arăţi așa de posomorât? Ascultă, crezi că 
există vreo șansă să fii avansat înainte să se întrunească marele 
juriu? 

Mal zise: 

— Nu, Jake. Care-i strategia ta după amânări? 

Kellerman își vâri degetele mari în buzunarele vestei. 

— Mal, o măcelărim pe Celeste. A abandonat băiatul... 

— Nu l-a abandonat. Ordinarii de naziști i-au luat pe ea și pe 
soțul ei și i-au aruncat în jegul ăla de Buchenwald! 

— Șșșș... Ușor, amice. Mi-ai spus că băiatul a fost molestat ca 
o consecinţă directă a faptului că fusese părăsit de mama lui. lar 
ea și-a vândut trupul la pârnaie ca să rămână în viaţă. Batalionul 
tău de Poliţie Militară are pozele cu interviul ei de după eliberare 
și arată ca Betty Grable în comparaţie cu alte femei care au 
supraviețuit. În timpul procesului o omor cu asta - cu sau fără 
Greenberg. 

Mal își scoase haina și își desfăcu nodul de la cravată. 

— Jake, nu vreau ca Stefan să audă chestiile astea. Vreau să 
obţii o dispoziţie judecătorească, astfel ca băiatul să nu asiste la 
depoziţie. Un ordin de excludere. Știu că poţi s-o faci. 

Kellerman izbucni în râs. 

— Nu-i de mirare că ai abandonat Dreptul. Dispoziţiile 
judecătorești care interzic prezența minorilor la proces în 
cazurile de acordare a custodiei nu pot fi impuse legal decât 
atunci când sunt acceptate de avocaţii ambilor părinți. lar 
avocatul lui Celeste nu va fi niciodată de acord cu așa ceva. 
Dacă o fac praf la proces - și o fac -, atunci el o să-l vrea pe 
Stefan acolo, în eventualitatea că va alerga la mămica lui, nu la 
tăticul. Nu putem face nimic. 

Mal îl revăzu pe Stefan Heisteke în Praga anului 1945, după 
trei ani de violuri și mâncare pentru câini. 

— Te descurci tu. Sau găsești alte mizerii de-ale Celestei, de 
după război, cu care s-o ataci. 

— Cum ar fi faptul că îl învaţă sârguincioasă pe Stefan limba 
cehă? Mal, nu bea, nu se culcă cu alţii și nu-l bate pe băiat. Nu 

poţi să-i smulgi custodia unei mame naturale doar pentru că 
trăiește în trecut. 

Mal se ridică în picioare, simțind că-i plesnește capul. 

— Atunci trebuie să faci din mine cel mai grozav erou pe care 
l-a avut America de la Lucky Lindy!? încoace. Trebuie să mă faci 
să apar așa de bine, încât ideea de mamă să pară un mare 
rahat. 

Jake Kellerman arătă spre ușă. 

— Du-te și căsăpește o armată de comuniști și-atunci voi face 
tot ce-mi stă în putință. 

e 

Mal se îndreptă spre Pacific Dining Car. Ideea era să se 
rasfețe cu o masă pe cinste, ca să uite de Eisler, Rolff și Dudley 
Smith, să facă purificarea care nu-i reușise în ora de duș cu apă 
opărită. Dar în momentul în care i se aduse mâncarea, își pierdu 
orice interes pentru ea. Puse mâna pe jurnalul lui Eisler și îl 
deschise la anii 1938-1939, perioada în care scriitorul trăise cu 
Claire De Haven. 

Nicio explicaţie. Numai analize. 

Femeia își ura tatăl, și-o trăgea cu mexicani ca să-l înfurie, îl 
iubea în secret și își convingea partenerii de stânga să poarte 
cămăși scrobite și călcate, exact cum purta el, ca apoi să le 
poată sfâșia, complăcându-se într-un joc prin care îi umilea pe 
taţii surogat. Ura legăturile politice și banii tatălui său. l-a intrat 
în conturile bancare ca să le cumpere cadouri scumpe bărbaţilor 
ale căror înclinații politice le ura bătrânul ei tată. S-a destrăbălat 
cu alcool, opiu și sex, a găsit motive să se supună penitenţei și 
s-a reinventat ca o exemplară loana D'Arc de stânga, 
organizând, planificând, recrutând și finanţând totul cu propriii 
ei bani sau cu cei din diverse donaţii, obţinute deseori cu 
ajutorul trupului ei: Eficacitatea politică a acestei femei era atât 
de formidabilă, încât n-a fost nicio clipă subestimată, 
considerată o susținătoare oarecare sau o diletantă. In cel mai 
rău caz, numai raţiunile și mentalitatea ei erau considerate 
dubioase. Fascinaţia lui Eisler faţă de Claire a continuat și după 
ce relaţia lor s-a încheiat. A rămas prietenul ei în pofida 
legăturilor amoroase ale femeii cu bătăușii hispanici, a 
perioadelor de dezintoxicare de la clinica lui Terry Lux, a 


1 poreclă dată aviatorului Charles Lindbergh, primul om care - în 1927 - a traversat 
fără escală Oceanul Atlantic într-un avion numit The Spirit of St. Louis .(n.r.). 

demonstraţiei de penitenţă din perioada cazului Sleepy Lagoon: 
un iubit mexican bătut în timpul revoltei costumelor zoot, o cură 
de sănătate la Terry, apoi un întreg sezon social, fără alcool sau 
băutură, cu Comitetul de Apărare din Sleepy Lagoon. 
Impresionant. Lăsând la o parte fixaţia lunatică a lui Dudley 
Smith, cei șaptesprezece băieţi acuzaţi de uciderea lui Jose Diaz 
erau în mod evident nevinovați. lar Claire Katherine De Haven, 
bogata târfă comunistă, fusese forța esenţială din spatele 
eliberării lor. 

Mal frunzări jurnalul. Însemnările referitoare la De Haven se 
răreau pe măsură ce trecea de '44 și '45. Gustă din mâncare și 
trecu printr-o mulţime de pagini, care îl arătau pe Eisler drept un 
tip inteligent, cu o minte analitică, un om de bine condus pe 
cărarea înmiresmată de profesori de facultate comuniști și de 
spectrul lui Hitler, care ameninţa Germania. Până acum zero 
probe clare. De fapt, dacă jurnalul ar fi fost prezentat marelui 
juriu, l-ar fi făcut pe Eisler să pară un fel de erou bizar. 
Amintindu-și că omul fusese prietenul lui Reynolds Loftis și 
colegul lui Chaz Minear, Mal frunzări paginile în căutarea lor. 

Minear dădea impresia că e cel mai neajutorat dintre cei doi - 
scaietele. Mal citi fragmentele legate de colaborarea celor doi la 
scenariile pentru Frontul de Est și Furtună deasupra 
Leningradului, de prin anii 1942-1943. Eisler era supărat pe 
Minear din cauza lipsei sale de disciplină în muncă, era supărat 
pe relaţia lui cu Loftis, era supărat pe el însuși pentru că detesta 
homosexualitatea amicilor săi - deși la Reynolds era tolerabilă, 
pentru că el măcar nu era din ăia afectaţi. Puteai simţi furia 
neputincioasă care îl cuprinsese pe Minear în perioada Sleepy 
Lagoon, când plânsese pe umărul lui Eisler din cauza unei relaţii 
de moment a lui Loftis - „Dumnezeule, Nate, nu e decât un puști 
și a mai fost și desfigurat!” -, după care Eisler refuzase să mai 
adauge ceva pe tema respectivă. De notat: în 1947 Chaz Minear 
s-a răzbunat pe iubitul necredincios, turnându-l la CCAA, după 
care Loftis a ajuns pe lista neagră. Mal își propuse să ţină minte: 
dacă Danny Upshaw nu reușea să se infiltreze în conducerea 
AUFT, atunci poate că Chaz Minear, homosexual anemic, era 
tocmai bun de strâns cu ușa pe faţă, marșând pe demascarea 
lui ca turnător, argument care putea să-l convingă să toarne din 
nou. 


Restul jurnalului era absolut plictisitor: ședințe, comitete, 
întâlniri și liste de nume pe care Buzz Meeks trebuia să le 
verifice laolaltă cu numele stoarse de Dudley de la Lenny Rolff. 
Mal reuși să-l termine, dar între timp friptura i se răci și salata i 
se ofili în castron. Ajunse la concluzia că îi plăcea de Nathan 
Eisler. Și, din moment ce parcursese jurnalul, iar încercarea de a 
cina eșuase, nu putea să meargă decât la motel, la Shangri- 
Lodge. Insă singurul lucru pe care și-l dorea era să discute cu 
Stefan - o încălcare făţișă a ordinelor lui Jake Kellerman. Motelul 
nu-i putea oferi decât nume de femei scrijelite pe ușa de la baie, 
iar dacă îl suna pe Stefan, probabil că dădea de Celeste. Ar fi 
fost primul lor contact social după ce Mal îi redesenase 
contururile feţei. Neliniștit, achită nota de plată, apoi se urcă în 
mașină și ajunse pe dealurile din Pasadena, unde parcă mașina 
într-o râpă complet întunecată a canionului: „Cordite Alley”, 
locul unde generaţia lui de boboci LAPD se ametţea cu alcool, 
discuta tot felul de rahaturi și trăgea la ţintă, folosind tufele 
înalte pe post de infractori. 

Pe jos se vedea un strat gros de cămăși de cartușe. Punând 
farurile pe faza lungă, Mal observă că alte generaţii de polițiști 
făcuseră tufele una cu pământul, trecând la trunchiurile de pini: 
copacii erau scalpaţi de scoarță și perforaţi de gloanţe. Se dădu 
jos din mașină, își scoase revolverul din dotare și lansă șase 
gloanţe în întuneric. Ecoul făcea să-i ţiuie urechile, iar praful de 
pușcă mirosea minunat. Incărcă iar și goli încă o dată pistolul de 
calibrul 38. Dincolo de colina din South Pasadena alte arme se 
descărcară, ca un lătrat în lanţ al câinilor porniţi pe ceartă cu 
luna. Mal încărcă iar, trase, încărcă, trase, încărcă, trase - până 
când epuiză toată muniţia de Remington. Auzi urale, urlete și 
scâncete, apoi nimic. 

In canion susura un vânticel cald. Mal se sprijini de mașină și 
se gândi la operaţiunile lui de la Moravuri și cum refuzase el să 
facă parte din Brigada Durilor, unde intrai cu pistolul scos, iar 
tipii ca Dudley Smith te respectau. Pe când lucra la Moravuri, 
desfiinţase o reţea de bordeluri din Chinatown despre care se 
credea că nu puteau fi distruse. Trimisese niște boboci abia 
veniţi de la Academie ca să solicite sex oral, iar aceștia au fost 
urmaţi cinci minute mai târziu de uși dărâmate cu berbecul și de 
operatori de la laborator, care fotografiau întreaga operaţiune. 
Toate fetele de-acolo de-abia coborâseră de pe vaporul 

imigranţilor și trăiau acasă cu mama-san și tata-san, care 
credeau că ele munceau câte două schimburi la fabrica de 
cămași Shun-Wong. Apoi un cordon de polițiști voinici l-au 
escortat la biroul din faţă al unchiului Ace Kwan, cel mai mare 
pește din L.A. Mal l-a informat pe unchiul Ace că dacă nu-și 
mută curvele dincolo de granița comitatului, le va arăta pozele 
la toți tata-san - mulţi dintre ei având legături cu mafia 
chinezească, Tong - și îi va informa că unchiul Ace Kwan-san se 
îngrășa pe seama regimului cu sule de albi al fiicelor-san. 
Unchiul Ace și-a plecat capul, a zis da, s-a conformat și de atunci 
i-a trimis mereu de Crăciun câte o rață glazurată și o felicitare 
respectuoasă, iar Mal se gândea de fiecare dată cum să i-o 
paseze fratelui său - pe vremea când încă mai vorbea cu el. 

El. 

Desmond. 

Big Des. Marele Des. 

Desmond Confrey Considine, cel care l-a silit să pătrundă în 
casele întunecate și să devină polițist. Profesionist. 

Cu trei ani mai mare. Cu opt centimetri mai înalt. Un atlet și 
un tip foarte priceput când era să se prefacă pios, ca să-l 
impresioneze pe reverend. Reverendul l-a prins că furase un 
pachet de gumă de mestecat de la magazinul local și l-a snopit 
atât de tare, că lui Big Des i-au plesnit vreo două tendoane pe 
când încerca să scape, fiind trecut pe tușă pentru tot restul 
campionatului de fotbal. Era un fundaș clasa întâi cu un creier 
de clasa a treia și o obsesie de cleptoman numărul unu, dar de- 
acum devenise prea speriat ca să mai continue. Fără picioare 
sănătoase n-avea curajul s-o mai facă - asta graţie lui Liam 
Considine, un calvinist clasa întâi. 

Așa că Desmond l-a recrutat pe fratele lui mai mic și mai 
mlădios, gândindu-se că acesta, subţirel cum era, putea 
pătrunde mai ușor în locurile în care lui îi era teamă să meargă 
la furat, ca să-i procure lucrurile pe care și le dorea: o rachetă 
de tenis de la Joe Stinson, un aparat de radio cu tranzistori de la 
Jimmy Harris, dinţii de ren înșiraţi pe o salbă de la Dan Klein, 
plus alte lucrușoare pe care nu răbda să le vadă la alţi puști, ce 
se bucurau de ele. Micuţul Malcolm nu se putea abţine să 
blasfemieze, deși reverendul îi spusese că acum avea 
paisprezece ani și pedeapsa consta într-o biciuire, nu doar în 
spălarea gurii cu săpun și ulei de ricin, cum fusese obișnuit. 

Micuţul Mally trebuia să fure pentru fratele lui. Dacă nu, 
reverendul va auzi povestea cu lisus trăgându-și-o cu Rex, 
Câinele Minune, și cea cu Maria Magdalena sărind pe Willy, 
bătrânul negrotei ce livra gheaţă pe strada lor, chestii despre 
care reverendul știa prea bine că Des, cu imaginaţia lui limitată, 
n-avea cum să le inventeze. 

Așa că e/fura fiindcă se temea de Desmond, fiindcă se temea 
de reverend, fiindcă se temea să-i mărturisească mamei, de 
frică să nu-i spună tatălui lor, care l-ar fi omorât pe Des, iar apoi 
ar fi înfundat ocna și i-ar fi lăsat pe ei la mila zgârciobului de 
comitet director al serviciilor de caritate prezbiteriene. La un 
metru optzeci și un pic peste cincizeci de kile, Mal devenise 
Fantoma din San Francisco: lustruia burlane și desfăcea 
închizătorile de la ferestre, furând pentru Desmond porcării din 
alea sportive pe care acestuia îi era frică să le folosească, cărți 
pe care era prea prost ca să le citească, haine prea mari ca să le 
poarte. Ştia că atâta vreme cât Des păstra toată marfa, îl avea 
la mână - dar continua să joace după cum îi cânta el. 

Pentru că Joe Stinson avea o soră bestială, pe nume Cloris, iar 
lui îi plăcea să stea de unul singur în camera ei. Pentru că Dan 
Klein avea un papagal care îţi ciugulea biscuiţi din gură. Pentru 
că sora bine făcută a lui Jimmy Harris l-a surprins tocmai când 
ieșea din cămara lor, i-a pus mâna pe sculă și i-a spus că-i una 
mare. Pentru că în timp ce se pregătea să ciupească niște 
reviste National Geographic de la Bill Rice, l-a găsit pe frăţiorul 
lui, Biff, ieșit din patuţ și ronțăind un cablu electric, iar Mal l-a 
pus înapoi în pat, l-a hrănit cu lapte condensat și, probabil, i-a 
salvat viaţa - și și-a imaginat că era propriul lui frăţior, pe care îl 
salva de Des și de reverend. Pentru că a fi Fantoma din San 
Francisco reprezenta o compensație pentru faptul că era un 
școlar slăbănog, luat peste picior de toţi, cu un tată nebun, o 
mamă cu autoritatea unui preș și un frate idiot. 

Până pe 1 octombrie 1924. 

Desmond l-a trimis să dea o a doua spargere la Jimmy Harris. 
Mal s-a strecurat printr-un geamlăc, știind că trupeșa Annie va fi 
acolo. Și era acolo, dar nu singură, ci cu un poliţist cu pantalonii 
lui bleumarin, de doc, lăsaţi pe glezne, care o regula pe covor. El 
a icnit, s-a împiedicat și a căzut. Poliţaiul l-a bătut măr, iar 
inelele lui i-au sfâșiat tot obrazul. Și-a curăţat singur rănile, apoi 
a încercat să-și facă curaj și să intre la Biff Rice, ca să vadă dacă 


264 


bebelușul era bine, dar n-a avut destulă vlagă. S-a dus acasă, a 
ascuns lucrurile furate și i-a spus lui Desmond că lucrurile se vor 
schimba complet: cu sau fără tendoane, de-acum șeful bandei 
trebuia să fure pentru hoţul de rând. Dacă nu, e/va fi cel care-l 
va turna la reverend. Nu voia decât un singur lucru, după care 
vor fi chit: unul din neglijeurile lui Annie. Și tot e/îi va spune 
când să acționeze. 

EI a filat casa lui Harris și a aflat că Annie îl servea pe 
polițistul John Rokkas în fiecare marți după-amiaza, când restul 
familiei era la muncă, la chioșcul de zarzavat al lui Harris din 
Oakland. Intr-o marţi friguroasă de noiembrie, tot e/a desfăcut 
încuietoarea pentru Des. Des a pătruns înăuntru și s-a întors 
după douăzeci de minute, bătut măr. £E/i-a furat toată prada și a 
depozitat-o într-o cutie de valori de la o bancă, stabilind o 
paritate a fricii între fraţii Considine. Desmond a renunţat la 
Seminarul Teologic Union, devenind mare mahăr în afacerile cu 
mașini la mâna a doua. Mal a plecat la Stanford, a absolvit 
colegiul, după care s-a chinuit un an la Drept, unde a visat la 
urmăriri pe alei dosnice și a vânat femei ușoare, fără să fie 
vreodată satisfăcut de cuceririle lui. Când studiile de la Drept au 
devenit insuportabil de plicticoase, a intrat la Departamentul de 
Poliţie din Los Angeles, fără să știe cât va rezista ca poliţist - sau 
dacă va rezista cât de cât. Apoi a plecat acasă de Crăciun - un 
polițist boboc de douăzeci și trei de ani, speriat de atmosfera din 
ghetoul negrilor. La masa de Crăciun a apărut în uniformă: cu 
centura Sam Browne, fluier suflat cu argint și pistol calibrul 38. 
Desmond, regele mașinilor, încă marcat de cicatricile căpătate 
în bătaia încasată de la polițistul John Rokkas, s-a arătat îngrozit 
de noua lui încarnare. lar atunci e/a știut că va rămâne poliţist 
până la moarte. 

Cum stătea acolo, înconjurat de întunericul canionului și 
simțind sub tălpi resturile muniției irosite, gândurile lui Mal 
trecură de la fratele lui la Danny Upshaw. Cât de bun era 
Danny? Ce urma să vadă el acolo? Oare ceea ce va vedea o să 
valoreze mâine de cincizeci de ori mai mult, iar Ellis Loew va 
defila în culise prin faţa marelui juriu, înfășurat în drapelul 
american? 

— Ai un stomac mai tare pentru meseria asta decât mi-am 
imaginat eu. 

Dudley avea dreptate. 


Mal luă o mână de tuburi de cartușe, le aruncă în beznă, se 
sui în mașină și porni spre motelul Shangri-Lodge. 


CAPITOLUL DOUĂZECI 


Ascunzătoarea lui Mickey Cohen era o garsonieră. 

Mick și Davey Goldman exersau un număr nou de cabaret, 
folosind în loc de microfon ţeava unei puști cu repetiţie de 
calibrul 12. Johnny Stompanato juca rummy cu Morris Jahelka, 
discutând între partide detalii despre asigurarea pazei la marea 
afacere cu droguri din cadrul întâlnirii Cohen-Dragna. In fine, 
Buzz intervieva gorilele lui Mickey de la Teamsters, consemnând 
bârfele și zvonurile care circulau în rândurile demonstranţilor, ca 
o măsură de precauţie suplimentară înainte ca Mal Considine să- 
și infiltreze agentul. 

Până acum auzise doar niște prostii comuniste plictisitoare: 

De Haven și Mort Ziffkin lansau clișee despre răsturnarea 
„autocrației studiourilor”. Fritzie „Piolet” Kupferman cunoștea un 
diversionist de la Teamsters plantat în fieful AUFT ca funcţionar 
la Registratură, căruia de câteva săptămâni comuniștii îi 
spuneau doar ce voiau ei și îi dădeau voie să conducă mașina 
care livra masa de prânz de la Variety International. Mo Jahelka 
mirosea ceva putred: demonstranţii nu reacţionau atunci când 
erau bruscaţi sau provocați verbal. Păreau foarte reţinuţi, ca și 
cum așteptau să treacă timpul, și chiar și mai vechii măciucari 
de stânga își păstrau sângele rece. Moey părea să creadă că 
tipii de la AUFT au un as în mânecă. Buzz își umflă rapoartele, 
pentru ca Ellis Loew să creadă că muncește mai dihai decât o 
făcea, și se simţi ca un pui de creștin drăguţ și gustos ce 
așteaptă în cușca leului să fie observat de bestie. 

Johnny Stomp Leul. 

Mickey Leul. 

Johnny se uita cam chiorâș la el de cum intra pe ușă - asta de 
când o salvase pe Lucy Whitehall, în urmă cu zece zile, și îl 
cumpărase pe șmecher cu cinci bancnote de-un sutar din banii 
primiţi de la Mickey C. „Salut, Buzz”, „Salut, Johnny” și asta era 
tot. Până acum se întâlnise de trei ori cu Audrey: o noapte 
întreagă la el acasă și două întâlniri scurte la cuibușorul de 
ciocăneală al lui Howard din Hollywood Hills. Dacă Mickey 

pusese pe cineva s-o ţină sub observaţie pe Audrey, acela era 
Johnny, iar dacă tipul știa de povestea dintre ei, atunci Buzz fie 
își punea viața în labele maimuţțoiului, fie îl omora. Cale de 
mijloc nu exista. Dacă Mickey auzea de poveste, atunci urma 
Marele Adio, pentru că atunci când micuțul gangster era înșelat, 
devenea nimicitor. Când l-a dibuit pe asasinul plătit să-l radă în 
persoana lui Hooky Rothman, l-a dichisit cu două găuri în 
genunchi, asigurându-i o noapte de agonie și o lovitură de graţie 
marca Fritzie Kupferman: un piolet în ureche, cu Fritzie care îl 
imita pe Toscanini dirijând Beethoven și făcea mici acolade și 
fandări cu bagheta înainte de a-i găuri creierul amărâtului. 

Mickey Leul și bungalow-ul de bambus - bârlogul lui. 

Buzz lăsă deoparte carnetul de însemnări, aruncând o ultimă 
privire la cele patru nume pe care Dudley i le dăduse mai 
devreme, cu niște Roșii care trebuiau verificaţi. Alte belele și, 
probabil, altă bumbăceală. Mickey Leul și Johnny Leul se 
amuzau lângă șemineu. Deasupra lor, pe perete, stătea o 
fotografie a lui Audrey în chiloţei și cu ciucurei atârnându-i de 
sfârcuri. Mick îi făcu semn cu degetul să se apropie. Buzz se 
duse. 

Micuţul comedian avea poanta pregătită. 

— Un tip vine la mine și mă-ntreabă: „Cum merge business-ul, 
Mickey?” Eu îi zic: „Amice, e ca-n show business: nu-i niciun 
business". Mă dau la tipa asta, iar ea zice: „Eu nu mă culc cu 
orice Tom, Dick sau Harry”. Și eu îi zic: „Da' cu mine te culci? 
Sunt Mickey!” 

Buzz râse, apoi arătă spre fotografia lui Audrey, fixându-l cu 
privirea pe Johnny Stomp. 

— Ar trebui s-o incluzi și pe ea în monolog. Frumoasa și 
Bestia. Lumea o să se prăpădească de râs. 

Nicio reacție din partea lui Johnny. Mickey se încruntă, ca și 
cum s-ar fi gândit la ideea lui. Buzz mai făcu o încercare: 

— Găsește-ţi un tuciuriu să joace cu ea, să pretindă că și-o 
pune cu Audrey. Negroteii sunt întotdeauna buni de panaramă. 

Tot nimic. Mickey zise: 

— N-am nevoie de tuciurii și n-am încredere în tuciurii. Știi ce 
iese când încrucișezi un evreu cu un negru? 

Buzz făcu pe prostul: 

— Nu știu. Ce? 

Mickey lansă un hohot de râs. 


— Un portar care-i și proprietarul clădirii! 

Johnny chicoti, apoi se scuză și plecă. Buzz aruncă o privire 
fotografiei cu Va Va Voom Girl de când avea douăzeci de ani, 
făcând un mic pariu: o sută la unu că gagiul știa mai puţin decât 
nimic despre ei. Mickey zise: 

— Ar trebui să râzi mai mult. N-am încredere în tipii care n-au 
simţul umorului. 

— Tu n-ai încredere în nimeni, Mick. 

— Da? la să vedem cum apreciezi asta. Pe 8 februarie, la 
magazinul meu de coloniale, facem afacerea cu Jack D. 
Douăsprezece kile de heroină mexicană. Împărţim banii, haleala 
și băutura. Toţi oamenii mei și ai lui Jack. Niciunul înarmat. Asta 
înseamnă încredere! 

Buzz zise: 

— Nu cred. 

— Afacerea? 

— Chestia cu niciunul înarmat. Ce, ai înnebunit? 

Mickey își puse braţul în jurul umerilor lui Buzz. 

— Jack vrea patru trăgători neutri. El are doi buldogi de la 
LAPD, eu îl am pe unul de la LASD care a câștigat anu’ trecut 
Mănușile de Aur, da’ tot îmi mai trebuie unu’. Te interesează? 
Cinci sutare pentru o zi de lucru? 

Îi putea cheltui cu Audrey: pulovere de cașmir mulate - roșii, 
roz, verzi și albe, cu o măsură mai mică, să-i pună în valoare 
balcoanele. 

— Sigur, Mick. 

Strânsoarea lui Mickey se accentuă. 

— Am un magazinaș în Southside. Pe felia comitatului. Puţină 
camătă, câteva pariuri... Cam juma' de duzină de băieţi. Audrey 
ţine registrele și-mi zice că ăștia mă halesc de viu. 

— Băieții? 

— Totul se-mbucă, dar de ieșit ies pe minus. Le plătesc 
salariu, iar ei se-ocupă de afacerile lor. Dacă nu-i strâng cu ușa, 
n-am cum să aflu. 

Buzz se eliberă din strânsoarea lui Mickey, gândindu-se la 
învârtelile leoaicei: Audrey cu un creion ascuţit și un creier brici. 

— Vrei să mă interesez la ai noștri? Să-l pun pe șeful de 
brigadă de la Firestone să-i scuture puţin, ca să afle cine și cât 
pariază? 

— Încredere, Buzzulete! Mi-l dai în gât pe ăla de mă lucrează 
și îţi arunc și eu niște mălai. 

Buzz își luă haina. Mickey îl întrebă: 

— O întâlnire de taină? 

— De maximă taină. 

— O cunosc? 

— Rita Hayworth. 

— Zău? 

— Zău, crede-mă. 

— E roșcată și jos? 

— Brunetă la rădăcină, Mick. Nu există business ca ăla din 
show business. 

e 

Întâlnirea era fixată la ora 10, la hogeacul lui Howard de lângă 
Hollywood Bowl. Lipsa de reacţie a lui Mickey și a lui Johnny, ca 
și povestea aia cam trasă de păr, îl agitaseră, iar ceasul lui 
interior era reglat după fusul orar al lui Audrey, ceea ce-l obliga 
să piardă o oră aiurea. Așa că Buzz se duse direct la casa 
leoaicei, parcă în spatele Packard-ului ei și sună la ușă. 

Audrey deschise ușa. Era în pantaloni și pulover și nu se 
machiase. 

— Ziceai că nici nu vrei să știi unde locuiesc. 

Buzz își târșâi picioarele, arătând ca un absolvent de liceu la 
banchet. 

— M-am uitat în permisul tău de conducere în timp ce 
dormeai. 

— Meeks, nu poţi să-i faci așa ceva cuiva cu care te culci. 

— Tu te culci cu Mickey, nu-i așa? 

— Da, dar ce...? 

Buzz se strecură pe lângă Audrey, intrând în încăperea cu 
mărfuri la reducere. 

— Faci economii de la mobilă ca să-ţi finanţezi afacerea cu 
centrul comercial? 

— Da. Dacă vrei să știi, da. 

— Dulceaţă, știi cum l-a ucis Mickey pe Hooky Rothman? 

Audrey trânti ușa și își încolăci braţele în jurul ei. 

— L-a bătut măr, iar Fritzie l-a dus cu mașina dincolo de 
graniţa statului și l-a lăsat acolo, avertizându-l ca nu cumva să 
se mai întoarcă vreodată. Meeks, ce ai? Nu îmi place de/oc când 
te văd așa. 

Buzz o propti de ușă, fixând-o acolo, și îi prinse faţa între 
palme. Când văzu că fata n-avea de gând să i se împotrivească, 
palmele i se înmuiară. 

— Furi de la Mickey și îţi închipui că n-o să afle și că n-o să-ți 
facă nimic chiar dacă află, iar acum eu trebuie să te protejez, fir- 
ar al naibii, pentru că ești atât de tâmpită când vine vorba de 
tipii cu care te fuți, iar eu sunt băgat până peste cap în povestea 
cu tine, așa c-ar fi mai bine să te trezești, pentru că dacă Mickey 
îți face vreun rău, îl omor și pe el, și pe căcatul ăla al lui de 
cobai jidan... 

Se opri când Audrey începu să plângă și încercă să spună 
ceva. O mângâie pe păr, aplecându-se ca s-o audă mai bine, și 
se pleoști ca o cârpă când auzi: 

— Și eu te iubesc. 

e 

Au făcut dragoste pe podeaua din sala cu mobilă la reduceri și 
în dormitor și sub duș, unde Buzz a ajuns să smulgă perdeaua, 
iar Audrey a recunoscut că se zgărcise și la instalaţiile din baie. 
El i-a promis că va consulta un fost contabil care lucrase pentru 
Dragna, ca să-i arate cum se puteau falsifica încă o dată 
registrele contabile falsificate ale lui Mickey, sau să-i vândă un 
pont, ca să poată da vina pe un datornic inexistent. Ea i-a 
promis că nu va mai fura, că se va da pe brazdă și va face 
actele corect, iar apoi va juca la bursă, ca orice femeie 
respectabilă care nu și-o trage cu mafioţi sau cu colectorii de 
finanţe pentru Brigada Anticomunistă. El i-a spus „Te iubesc” de 
cincizeci de ori, ca să compenseze faptul că ea o spusese prima. 
Și-a notat toate mărimile fetei, ca să-și poată cheltui toate 
ciupelile pe haine pentru ea. Au încheiat și un pact: nu-l vor 
pomeni pe Mickey decât dacă era absolut necesar, niciunul n- 
avea voie să vorbească despre viitor sau despre lipsa vreunui 
viitor, se vor vedea doar de două ori pe săptămână, folosind prin 
rotaţie apartamentele lui Howard, din când în când vor merge și 
la el sau la ea, ca o formă de răsfăţ, și își vor parca mașinile în 
așa fel încât să nu le vadă oamenii răi. Nicio întâlnire în public, 
nicio călătorie împreună, nicio vorbă la prieteni despre povestea 
dintre ei. Buzz o rugă să-i arate chestia cu ciucureii. Ea i-a 
arătat-o, iar apoi i-a arătat și costumul ei de stripperiţă, și toate 
hainele din dulap, îmbrăcându-le în fața lui. Buzz se gândi că 
dacă își cheltuia toţi banii băgaţi în pariuri pe ţoale pentru 

Audrey, nu se va plictisi niciodată cu ea chiar dacă vor sta tot 
timpul în casă. O putea dezbrăca, putea face dragoste cu ea, 
apoi o putea privi cum se îmbracă iar. Se gândi că dacă vor 
rămâne blocați pentru totdeauna în interioare, i-ar povesti totul 
despre el, inclusiv chestiile nasoale, și i le va înșira pe îndelete, 
pentru ca fata să ajungă să-l cunoască bine, nu să se sperie și s- 
o ia la goană. Și-au vorbit unul altuia până au obosit. El i-a 
pomenit de dobermanul pe care îl omorâse când jefuise joagărul 
ăla din Tulsa, în 1921, iar ei nici nu i-a păsat. Spre dimineaţă lui 
Audrey au început să i se închidă ochii, iar el a început să se 
gândească la Mickey și i s-a făcut frică. S-a gândit să-și mute 
mașina, dar n-a vrut să deranjeze modul perfect în care leoaica 
își cuibărise capul pe clavicula lui. Frica l-a cuprins tot mai tare, 
așa că a întins mâna pe podea, a înhățat revolverul și l-a pitit 
sub pernă. 


CAPITOLUL DOUĂZECI ȘI UNU 


În sala de așteptare de la azilul de nebuni se găseau mese și 
canapele de plastic în culori reconfortante: verde ca menta, 
albastru metalic, galben pal. Acuarelele demenţilor atârnau pe 
pereţi, pictate cu degetul și înfățișând o galerie de personaje 
selectate aleatoriu, cum ar fi lisus Hristos, Joe DiMaggio și 
Franklin D. Roosevelt. Danny se așeză. Îl aștepta pe Cyril „Cy” 
Vandrich. Era îmbrăcat ca Ted Krugman: blugi indigo, helancă, 
cizme de motociclist cu vârful placat cu oţel și geacă de piele. 
Stătuse treaz aproape toată noaptea și studiase scenariul lui Mal 
Considine. Ziua de ieri și-o petrecuse căutând informaţii despre 
Duane Lindenaur și George Wiltsie și hoinărind prin locurile 
bântuite de cei doi prin Valley, dar nu reușise să se aleagă cu 
nimic - doar cu o senzaţie de greață faţă de cei doi homosexuali 
declasaţi. Când intrase în pielea lui Ted, simţise o mare 
eliberare, iar când a ajuns în fața porţii de la Camarillo, paznicul 
s-a uitat de două ori la el și la plăcuțele de înmatriculare de New 
York, refuzând să creadă că e poliţist. l-a verificat legitimaţia și 
a telefonat la secţia West Hollywood, ca să obţină o confirmare. 
Până acum metamorfoza lui Upshaw în Krugman era un succes, 
dar testul suprem urma să aibă loc după-amiază, cu sindicaliștii 
ce demonstrau în faţa studiourilor. 

Un asistent aduse în sală un bărbat de vreo treizeci de ani, 
destul de scund, cu coapse largi, ochi cenușii, adânciţi în orbite, 
cu o pijama kaki și o tunsoare de muzicant - un breton șaten, 
unsuros, ce-i acoperea fruntea. Asistentul zise „El e”, apoi ieși. 
Vandrich oftă. 

— Asta-i o porcărie! Am relaţii la centrala telefonică. Fata de- 
acolo mi-a zis că-i vorba de niște crime, iar eu nu-s criminal. 
Cântăreţii de jazz sunt vânaţi întotdeauna de niște măscărici ca 
voi. Ani de zile v-aţi străduit să-l răstigniţi pe Bird, acum 
încercaţi și cu mine. 

Danny îl lăsă să se descarce, măsurându-l din priviri în timp 
ce se lăsa măsurat din priviri. 

— Eroare. Mă interesează Felix Gordean, Duane Lindenaur și 
George Wiltsie. Știu că nu ești asasin. 

Vandrich se așeză pe un scaun. 

— Felix e uns cu toate alifiile, de Duane și cum mai zici că-l 
cheamă n-am auzit în viața mea, iar George Wiltsie se tapiţa cu 
vată ca să-i impresioneze pe poponarii bogaţi la chefurile lui 
Felix. Și de ce ești îmbrăcat ca un dur? Crezi că așa mă faci să 
vorbesc? Arăţi ca foamea, iar eu am scăpat demult de ea. 

Danny se gândi: isteţ, versat, probabil și foarte umblat. 
Chestia cu durul o lăsă uitată. Işi făcu de lucru cu mânecile de 
piele. Îi plăcea cum se simţea materialul la pipăit. 

— l-ai păcălit pe toţi, Cy. Nu sunt siguri dacă ești nebun sau 
nu. 

Vandrich zâmbi. Se foi pe scaun, împingând o coapsă înspre 
Danny. 

— Crezi că vreau să le trag clapa? 

— Știu sigur. Și mai știu că judecătorii de la tribunalul civil s- 
au săturat să vadă mereu aceleași fețe la fiecare trei luni și și-au 
făcut obiceiul de a-i deferi instanţelor pentru recidiviști, ca să 
obţină condamnări penale în închisori serioase. La San Quentin. 
Acolo nu te mai întreabă nimeni dacă te interesează sau nu. Se 
servesc singuri. 

— Da, sunt convins că ești foarte priceput la chestiile astea, 
cu haina ta dură de piele cu tot. 

Danny își împreună mâinile la ceafă, simțind mângâierea 
gulerului moale de blană. 

— Trebuie să aflu tot ce știi despre George Wiltsie și Felix 
Gordean și poate și ce știe sau nu știe Gordean despre anumite 

lucruri. Cooperează și vei scăpa mereu doar cu un sejur la 
nebuni. Trage-mă pe sfoară și judecătorul va primi o scrisoare în 
care va fi informat că ai ascuns dovezi într-un caz de crimă 
triplă. 

Vandrich chicoti. 

— Felix a fost asasinat? 

— Nu. Wiltsie, Lindenaur și un trombonist pe nume Marty 
Goines, care-și zicea „Trombonul Total”. Ai auzit de el? 

— Nu. Dar eu sunt trompetist și eram cunoscut sub numele de 
„Buzele Extazului”. E cu dublu sens, dacă nu te-ai prins. 

Danny râse în direcţia șmecherului. 

— Încă cinci secunde și plec să-l sun pe judecător. 

Vandrich zâmbi. 

— O să cânt, domnu’ Poliţist'. Și îți voi oferi o observaţie 
introductivă gratuită. Dar mai întâi am o întrebare. Ţi-a povestit 
Felix despre mine? 

— Da. 

Vandrich jucă un pic teatru, încrucișându-și picioarele și 
frângându-și mâinile, ca să tragă de timp. Danny îi interpretă 
gestul ca pe o ofensă la adresa autorităţii. Simţi cum începe să 
transpire. Țoalele astea de stânga erau un pic prea fierbinţi. Un 
pic cam mult. 

— Ştii ce? Vorbește direct, fără introduceri. 

Vandrich se liniști. 

— L-am cunoscut pe Felix în timpul războiului, când mă 
dădeam drept nebun ca să scap de armată. Mă purtam așa 
peste tot. Trăiam dintr-o moștenire și zău că trăiam pe picior 
mare! M-am dus la petrecerile lui Felix și m-am cuplat o dată cu 
Georgie, iar Felix era de părere că nu sunt în deplinătatea 
facultăților mele mintale, așa că dacă te-a trimis la mine, 
probabil că avea el în cap vreo șmecherie. Asta e. Observaţia 
introductivă gratuită. 

lar instinctele /u; erau confirmate: codoșul ăla nu putea să 
trăiască dacă nu încerca să tragă pe cineva în piept - ceea ce 
însemna că știa mai multe decât spusese. Danny zise: 

— Ești bun. 

Işi scoase carnețelul și îl deschise la lista cu întrebările pe 
care și le pregătise. 


— Intrări prin efracţie, Vandrich. Ştiai că George Wiltsie se 
ocupa de așa ceva? Sau știi pe cineva care are legături cu Felix 
Gordean și se ocupă de spargeri? 

Vandrich clătină din cap. 

— Nu. Cum ziceam, m-am cuplat o dată cu George Wiltsie, iar 
conversaţia nu era unul din talentele lui, așa că ne-am rezumat 
strict la afaceri. Nu l-a menţionat deloc pe tipul acela, 
Lindenaur. Îmi pare rău că a fost ucis, dar eu îmi procur lucrurile 
frumoase din magazine, nu mă asociez cu borfașii. 

Danny notă „Nu”. 

— Tot așa și cu dentiștii și tehnicienii dentari? Indivizi 
pricepuţi să confecţioneze proteze dentare? 

Vandrich își dezveli dantura perfectă. 

— Nu. Și n-am mai fost la un dentist din liceu. 

— Un tânăr - hai să-i zicem băiat - cu un chip plin de cicatrici 
de la niște arsuri și cu bandaje pe faţă. Era spărgător de case 
cam prin timpul războiului. 

— Nu. În! Groaznic! 

Alte două „Nu”-uri. Danny spuse: 

— Un băț zoot. Adică un băț lung de lemn, cu o lamă sau mai 
multe lame ascuţite atașate la un capăt. E o armă din vremea 
războiului cu care se tăiau costumele cadrilate pe care le purtau 
mexicanii. 

Vandrich spuse: 

— Dublu „îh” și un „îh” pentru pachucos în costume zoot în 
general. 

Nu, nu, nu, nu - subliniate. Danny puse întrebarea cea mare: 

— Un tip înalt, cărunt, de-acum trecut de patruzeci de ani. Păr 
frumos, argintiu, tipi cărora le plac localurile de jazz și-s destul 
de versaţi ca să cumpere droguri. Homosexuali care mergeau la 
petrecerile lui Gordean pe vremea când mergeai și tu. 

— Nu. 

Danny trecu pe o pagină curată. 

— Ăsta e domeniul în care excelezi, Cyril. Felix Gordean. Tot 
ce știi, tot ce-ai auzit, tot ce-ai gândit despre el. 

Vandrich zise: 

— Felix Gordean e... un tip... dat dracului. 

Cuvintele i se subțiară într-un sâsâit. 

— Nu se cuplează cu bărbaţi, femei sau animale. Singura lui 
satisfacţie e să-i strângă pe tipi la un loc, să-i facă să admită că 

sunt ceea ce sunt, apoi... să le procure ceea ce le trebuie. Are o 
agenţie legală de impresariat pentru artiști, iar acolo are ocazia 
să cunoască mulți tineri de genul sensibil, creativ.. „ŞI... ei 
bine... ei sunt predispuși să... 

Danny voia să urle CURIȘTI, POPONARI, HOMO, TRAVESTIȚI, 
PEDERAȘTI, CURLANGII, GOLANI, SUGĂTORI DE PULĂ și să-i 
îndese lui Vandrich pe gât toată murdăria din rapoartele secţiei 
de poliție din Hollywood, să-l facă să scuipe tot, ca să poată 
scuipa și el tot. Își frământă mânecile hainei de piele și zise: 

— Satisfacţia lui e să-i facă pe tipi să admită că sunt 
homosexuali, corect? 

— O, da! 

— Poţi s-o recunoști, Vandrich: acum cinci minute încercai să 
flirtezi cu mine. 

— E... e așa de greu s-o spui! E atât de urât și de clinic și de 
rece! 

— Deci Gordean îi face pe acești homosexuali să iasă la 
lumină. Pe urmă? 

— Pe urmă îi mai place să-i prezinte la petrecerile lui și să-i 
cupleze unii cu alţii. Le face rost de roluri în filme, apoi le ia bani 
pentru întâlnirile pe care le aranjează. Uneori organizează 
petreceri la casa lui de pe plajă și se uită prin geamurile-oglindă 
pe care le are montate acolo. El se poate uita înăuntru, dar cei 
din dormitor nu pot vedea afară. 

Danny își aminti de prima lui incursiune la Marmont: se uita 
înăuntru, lipit de fereastră și împingându-se în ea. 

— Deci Gordean e un afurisit de poponar voyeur. Îi place să-i 
privească pe homălăi cum se fut și cum și-o sug. Hai să 
încercăm altceva. Ține cumva registre pentru serviciile lui de 
prezentare? 

Vandrich își împinse scaunul lângă perete. 

— Nu, nu ţine. Cel puţin pe atunci nu ţinea. Se zvonise că are 
o memorie fantastică și că îi era teamă să scrie... teamă de 
poliţie. Dar... 

— Dar ce? 

— D... dar am a... auzit că-i place să ţină minte absolut tot, iar 
o dată l-am auzit spunând că marele lui vis era să-i aibă la mână 
pe fiecare cu câte ceva și să găsească și o modalitate profitabilă 
de a se folosi de asta. 

— Şantaj? 

— D... da, la asta m-am gândit și eu. 

— Crezi că Gordean e capabil de așa ceva? 

Niciun sâsâit, nicio bâlbâială, nicio ezitare. 

— Da. 

Danny își simţi gulerul de blană lipicios de transpirațţie. 
— Dispari din faţa mea. 


Gordean îi ascunsese lucruri. 

Agenţia lui recruta artiști care să-i satisfacă voyeurismul. 

Santaj. 

Gordean nu avusese niciun fel de reacție de suspiciune față 
de Duane Lindenaur, care era un șantajist. Charles Hartshorn cel 
„gras și chel ca o morsă” - eliminat ca suspect din pricina 
aspectului fizic, convingere întărită și de caracterizarea făcută 
de sergentul Frank Skakel, și de ceea ce știa despre relaţiile lui 
Hartshorn. Deocamdată avocatul nici nu putea fi abordat. Dacă 
Gordean însuși era un fel de șantajist, trebuia să se ciocnească 
în vreun fel de Lindenaur - amândoi se mișcau într-o lume 
colcăind de  șantajiști. O agenţie de impresariat artistic 
constituia cel mai bun început. 

Danny se întoarse în L.A. cu toate geamurile mașinii deschise, 
ca să-și poată ţine pe el geaca încheiată până sus. Respectând 
ordinele lui Considine, parcă la trei străzi distanţă de secţia de 
poliţie Hollywood, luând-o apoi pe jos și ducându-se direct în 
sala de întâlniri, la ședința programată de el la ora prânzului. 

Oamenii lui erau deja acolo, așezați pe scaunele din rândul 
întâi. Mike Breuning și Jack Shortell pălăvrăgeau și fumau. Gene 
Niles stătea cu patru rânduri în spatele lor, studiind un teanc de 
documente din poală. Danny luă un scaun și se așeză în faţa lor. 

Shortell începu: 

— Tot mai arăţi a poliţai. 

Breuning dădu și el din cap aprobator. 

— Da, dar comuniștii n-or să se prindă. Dacă ar fi atât de 
deștepţi, n-ar mai fi comuniști, nu? 

Danny râse. Niles zise: 

— Hai să terminăm odată cu povestea asta! Ce zici, Upshaw? 
Mai am o grămadă de treabă. 

Danny își scoase carnețelul și un pix. 

— Și eu, zise el. Sergent Shortell, începe tu. 


— OK. Pe scurt: am sunat la nouăzeci și unu de laboratoare 
dentare, le-am comunicat semnalmentele celor în cauză și am 
consemnat un total de șaisprezece suspecți: tipi ciudați și cu 
bube. Am eliminat nouă dintre ei pe baza grupei de sânge. Patru 
sunt la ora actuală în pușcărie, iar cu ceilalți trei am vorbit chiar 
eu. Nicio sclipire. În plus, tipii au alibiuri pentru orele 
asasinatelor. O să continui și o să te sun dacă îmi pică ceva în 
labă. 

Danny zise: 

— Vezi să fie o proteză. 

Apoi se întoarse spre Breuning: 

— Mike, ce-aţi aflat tu și sergentul Niles? 

Breuning își consultă un caiet mare, legat cu arc metalic. 

— Ce-am găsit noi e tradiționalul zero barat. Pentru tipul de 
mușcături am cercetat și dosarele de la comitat, și pe cele de la 
municipalitate. Am găsit un poponar care i-a mușcat sula 
prietenului său, un gras blond care mușcă fetițe și doi tipi cu 
semnalmentele căutate de noi - amândoi încarceraţi la 
Atascadero pentru agresiune cu violenţă și circumstanţe 
agravante. Am tras cu urechea și la barurile de popo, dar tot 
nimic. Zero. Aia care mușcă nu-și petrec vremea în localurile de 
curiști, trâmbiţând „Îmi place să mușc. Te tentează?” Poliţiștii 
repartizaţi pe tarlaua poponarilor au râs de mine când m-au 
auzit. Nici verificarea dosarelor de la Moravuri pentru delictele 
sexuale n-a dus la nimic. La fel e și cu furturile. Le-am verificat 
în paralel: nicio potriveală. Nimic nici despre puștiul cu cicatrici 
de la arsuri. Am dat peste șase posibili tipi cărunţi - toţi sunt fie 
arestaţi, fie cu un alibi solid în noaptea asasinatelor. Cu martori 
beton. Am făcut o nouă cercetare a zonei: nada, nimic. S-a scurs 
deja prea mult timp. Ghetoul negrilor, Griffith Park, locul unde a 
fost aruncat Goines... nimic. Nimeni n-a văzut nimic, nimănui 
nu-i pasă. lar cu informatorii - nicio șansă. Tipul e un singuratic 
și pun pariu pe toată pensia mea că nu umblă cu derbedei. 
Personal m-am axat pe alţi trei suspecți, despre care am aflat că 
sunt eliberaţi condiţionat: doi poponari și un cuceritor autentic - 
genul de predicator înalt, cărunt, care-a încolţit trei pușcași 
marini în timpul războiului și care obișnuia să-și ungă scula cu 
pastă de dinţi. Toţi trei au fost consemnați în noaptea cu pricina 
în azilul catolic Midnight Mission, iar pentru alibiul lor se puse 
chezășie însăși maica Mary Eckert. 

Breuning se opri, cu răsuflarea tăiată, și își aprinse o ţigară. 

— Eu și Gene i-am bruscat pe toţi dealerii de heroină din 
ghetou, adică nu prea mulţi. Absolut nimic interesant. Circulă 
zvonul că Jack D. și Mickey C. sunt pe cale să arunce pe piaţă o 
mare cantitate de droguri. Nimic. Ne-am bazat pe descrierea 
cântărețului de jazz, dar n-am dat de nimic legat de vreun tip cu 
semnalmentele lui. La fel și cu vagabonzii. Nimic. Și ne-am 
străduit serios. 

Niles chicoti. Danny se uită la propriile lui notițe absente: o 
pagină de zerouri concentrice. 

— Mike, ce e cu băţul zoot? Rapoartele privind agresiunile cu 
violenţă și apelurile informatorilor. 

Ochii lui Breuning se îngustară. 

— Altă pistă moartă. lar astea-s povești mexicane de stânga. 
Știu că Layman a etichetat rănile dorsale ca fiind provocate de 
un băț zoot, dar nu crezi că s-ar putea să greșească? Mie nu mi 
se pare că se leagă în vreun fel. 

Un păcălici de-al lui Dudley Smith se credea superior unui 
medic cu doctorat, Norton Layman. Așa că Danny îi răspunse 
sec: 

— Nu. Layman e foarte bun și nu greșește. 

— Atunci nu cred că e un indiciu util. Cred că tipul nostru fie a 
citit despre bețele alea afurisite, fie i-a căzut pur și simplu unul 
în mână și s-a distrat cu el. E un psihopat ordinar! Aștia n-au 
nicio logică. 

Ceva din tirada lui Breuning despre bețele respective nu suna 
natural. Danny înălță din umeri, ca să-și ascundă gândul. 

— Eu cred că greșești. Cred că bețele zoot sunt esenţiale 
pentru modul de gândire al asasinului. Instinctul meu îmi spune 
că își răzbună niște vechi nedreptăţi, iar mutilările specifice 
constituie o mare parte din acţiunea de răzbunare. De aceea 
vreau ca tu și cu Niles să studiaţi dosarele secțiilor de poliţie din 
cartierele mexicane și să verificaţi toate incidentele raportate 
mai demult, cam prin anii '42-'43, când cu revoltele zoot și 
Sleepy Lagoon, pe vremea când mexicanii erau bumbăciţi. 

Breuning se zgâi la Danny. Niles gemu și murmură: 

— instinctul meu... 

Danny spuse: 

— Sergent, dacă ai de făcut comentarii, adresează-mi-le mie! 

Niles zâmbi. 


278 


— În regulă. Unu: nu-mi plac cei din Departamentul Șerifului 
din Los Angeles și nici bunul lor amic, Mickey Jidanu', dar am și 
eu la comitat un prieten bun, care-mi spune că nu ești nici tu 
chiar atât de curat cum pretinzi. Doi: am întreprins o mică 
investigaţie pe cont propriu și am discutat cu vreo doi foști 
deţinuţi de la Quentin, care susțin că Marty Goines nu era homo 
- iar eu îi cred. Și trei: cred că m-ai tras în piept atunci când nu 
m-ai chemat pe Tamarind Street, iar așa ceva nu-mi place. 

Nu Bordoni! Nu Bordoni! Nu fututul de Bordoni! Danny, calm: 

— Nu mă interesează ce îţi place și ce nu, nici ce crezi despre 
mine. Cine erau foștii deținuți? 

Două priviri dure se ciocniră. Apoi Niles își cobori privirea pe 
însemnările lui. 

— Paul Arthur Koenig și Lester George Mazmanian. Și patru: 
nu-mi place de tine. 

Cacealmaua se încheie. Danny continuă să-l privească pe 
Niles, dar i se adresă sergentului Shortell de la LASD. 

— Jack, pe tabla de anunţuri există un afiș care se cacă pe 
departamentul nostru. Rupe-l. 

Vocea lui Shortell răsună admirativ: 

— Cu mare plăcere, șefu'! 


Ted Krugman. 

Ted Krugman. 

Theodore Michael Krugman. 

Teddy Krugman, mașinist de platou bolșevic, roșu, subversiv. 

Prieten cu Jukey Rosensweig de la organizaţia Tinerii Actori 
Împotriva Fascismului și cu Bill Wilhite, șef de celulă al Partidului 
Comunist din Brooklyn, fostul iubit al Donnei Patrice Cantrell, 
agitatoare de stânga la Columbia University prin 1943, care se 
sinucisese în 1947, sărind de pe podul George Washington, 
după ce auzise că tatăl ei, socialist convins, încercase să se 
sinucidă când fusese citat să apară în faţa celor de la CCAA și 
devenise o legumă în urma ingerării unui cocteil de substanţe 
care îi prăjiseră creierul, făcând din el un sub-idiot. Fost membru 
în AFL-CIO, în filiala Partidului Comunist North Shore din Long 
Island, în Comitetul de Apărare al Muncitorilor din Confecţii, în 
Liga Americanilor Responsabili Împotriva Bigotismului, în cea a 
Prietenilor Brigăzii Abraham Lincoln și în Liga Paul Robeson 
pentru Fair Play. În copilărie participase la tabere de muncă 

socialiste. Ulterior își abandonase studiile de la New York City 
College. N-a fost încorporat din cauza orientării politice 
subversive. l-a plăcut să lucreze în teatru datorită oamenilor 
iluminaţi din punct de vedere politic pe care îi întâlnea acolo și a 
belșugului de păsărici disponibile. A lucrat la multe show-uri de 
pe Broadway, plus o mână de filme de categoria B, turnate în 
Manhattan. Lozincard, bătăuș, scandalagiu. Îi plăcea la nebunie 
să participe la ședințe și mitinguri, să semneze petiţii și să 
vorbească în argou comunist. Activ pe scena stângii new- 
yorkeze până în 1948 - apoi niciunde. 

Portrete. 

Donna Patrice Cantrell era frumoasă, dar dură. O versiune 
puţin atenuată a tatălui ei, care era în stare să bea și gaz. Jukey 
Rosensweig era un tip mare și gras, cu ochi bulbucaţi din pricina 
tiroidei și cu ochelari cu lentile groase. Bill Wilhite era frumușel 
ca o cadră. Personajele secundare fotografiate de agenţii FBI nu 
erau decât niște chipuri atașate la niște trupuri cu etichete: 
nume, date și convingeri notate pe dosul fotografiilor, ca să-i 
furnizeze cât mai multe detalii. 

Danny parcă pe Gower, la nord de Sunset, și trecu încă o dată 
în revistă legenda lui și albumul de fotografii. Îi memorase 
perfect pe ceilalţi actori ai infiltrării lui: șeful de pichet al 
sindicaliștilor de la Teamsters, pe care trebuia să-l contacteze, 
durii cu care va demonstra și cu care se va lua la harţă, 
haidamacul de la Academia LAPD cu care se va bate și, în fine, 
dacă scenariul lui Considine se derula perfect, Norman Kostenz, 
șeful de pichet de la AUFT, individul care îl va duce la Claire De 
Haven. Inspirând adânc, își vâri pistolul, insigna, cătușele și 
legitimaţia pe numele Daniel Thomas Upshaw în torpedou, 
strecurându-și în schimb în portmoneu permisul auto al lui 
Theodore Michael Krugman. Transformarea lui Upshaw în 
Krugman era completă. Danny ieși din mașină, gata de acţiune. 

Locul era transformat într-un pandemoniu împărţit în două 
șiruri șerpuitoare de trupuri, cei de la AUFT și cei de la 
Teamsters, toți cu pancarte ridicate, toţi ţipând și huiduind. Cele 
două facţiuni erau despărțite de un metru de trotuar și o rigolă 
plină de gunoaie, iar zidurile studiourilor incorporau cele două 
șiruri pe o porţiune de o jumătate de kilometru lungime. 
Reporterii se cocoțaseră pe mașinile lor, vizavi de Gower. Din 
niște camionete se împărțeau cafea și gogoși. Câţiva polițiști 

mai bătrâiori înfulecau cu poftă, uitându-se la niște reporteri ce 
jucau zaruri pe un carton întins pe capota unei mașini de poliţie. 
Megafoanele se duelau, bombardând strada cu sunete stridente 
și scandări repetate: „ROȘII AFARA!” și „SALARII CORECTE!” 

Danny îl găsi pe șeful pichetului de la Teamsters, leit imaginii 
din poză. Omul îi făcu cu ochiul pe șest și îi înmână o stinghie de 
pin care avea la capăt o bucată de carton gros cu o inscripţie 
mare: AUFT -  ANTIAMERICANII UNIŢI ÎN FĂRĂDELEGI SI 
TICĂLOȘII. Individul urmă un întreg ritual cu aparenţă legală, 
punându-l să completeze o fișă de pontaj. Danny observă că 
tipul care lucra la camioneta cu mâncare a celor de la 
Teamsters supraveghea tranzacţia - era, evident, tipul infiltrat 
de la AUFT, cel menţionat în materialul informativ de la 
Considine. Strigătele deveniră tot mai zgomotoase. Șeful de 
pichet îl duse în mare grabă pe Danny lângă tovarășii săi de 
demonstrație, Al și Jerry, care arătau perfect în hainele lor de 
lucru soioase. Saluturile unor tipi duri, tot conform scenariului: 
trei băieţi căliţi, care își făceau treaba și nu pierdeau vremea cu 
rahaturi. Apoi el, Ted Krugman, eroul propriei sale povești 
hollywoodiene, înconjurat de figuranţi - un șir de băieți buni, 
altul de băieţi răi, punându-se cu toţii în mișcare în șiruri 
separate, ce înaintau în direcții opuse. 

Mărșăluiră toţi trei umăr la umăr, Danny avându-i lângă el pe 
Al și Jerry, niște profesioniști care își cunoșteau rolurile. 
Pancartele veneau spre el: „JUSTIȚIE FISCALA ACUM!”, „PUNEŢI 
CAPĂT TIRANIEI  STUDIOURILOR!”,  „NEGOCIAȚI SALARII 
CORECTE!” Coatele celor de la Teamsters se îndesau în coastele 
celor de la AUFT. Tipii răi strângeau din dinţi, dar nu răspundeau 
cu coatele lor, ci continuau să mărșăluiască și să strige. Danny 
era un fel de Om Cameră cu un sistem de sunet și imagine 
incorporat. Continua să-și imagineze mixere, tocătoare de 
carne, ferăstraie electrice și motoare cu aprindere care 
funcționau peste program și care nu te lăsau să gândești sau să- 
ți fixezi privirea pe o imagine. Continuă să se gândească la 
diatriba pregătită dinainte și-i servi lui Jerry pretextul pentru 
prima replică concepută de Considine: 

— Vorbești de căcăcioasa aia de linie a partidului transmisă 
de la Moscova, amice! Tu de partea cărei belită de linie ești? 

lar el, drept răspuns: 


— De partea âălora care-mi plătesc un căcat de-un dolar 
jumate pe oră ca să pichetez, amice! 

jerry îl înhăţă de braţ, timp în care membrii AUFT din 
apropiere îi priveau, și zise: 

— N-ajunge... 

Danny se smulse din strânsoare și se îndepărtă, urlând 
conform scenariului. Tot conform scenariului, șeful pichetului 
veni la el și îl avertiză că lucrează într-o echipă, după care îi 
aduse acolo pe Al și Jerry și îi sili să-și dea mâna, ca niște copii 
în curtea școlii, timp în care un grup de stângiști anemici 
trăgeau cu coada ochiului. Toţi se prefăcură îmbufnaţi. Șeful 
pichetului se îndreptă spre camioneta cu mâncare. Danny îl 
văzu vorbind cu tipul care vindea cafea - spionul AUFT - și 
arătând cu degetul mare în spate, spre zona în care avusese loc 
mica ciocnire. Al zise: 

— Nu fi căcăcios, Krugman! 

jerry îngână câteva epitete anticomuniste. Danny lansă 
replica „Și eu sunt unul dintre băieţi”, pentru eventualitatea în 
care partea adversă trăgea cu urechea. Era o replică tipică de-a 
lui Krugman, desprinsă de Considine dintr-un vechi raport al 
NYPD, de pe vremea când sindicatele din industria confecţiilor 
se înfruntau nebunește, căci „șefii” din ambele tabere se certau 
de moarte pe tema ierarhiei și importanţei fiecăruia. Danny 
polemiza cu filistinii Al și Jerry, ca să-i facă să vadă /ogica de 
dincolo de ceea ce le spunea, iar ei scuturau din cap revoltați și 
demonstrau cât mai departe de el, dezgustaţi de faptul că 
trebuie să stea alături de un șobolan comunist și trădător. 

Danny mărșălui cu pancarta ridicată, strigând cu toată 
convingerea „ROȘII AFARA!” și în același timp savurând șopârla 
pe care o lansase. Omul Cameră începu să funcţioneze și totul 
părea în regulă și sub control, de parcă Danny ar fi dat peste 
cap patru păhărele și n-avea nevoie de un al cincilea, de parcă 
ar fi fost născut pentru asta, iar porcăriile perverse de la 
locuința lui Gordean nu l-ar fi afectat cu adevărat. Era ca un fel 
de haos în vid, ca și cum ar fi fost îndesat într-o mașină de tocat 
carne și ar fi râs în timp ce era mărunţit. Timpul trecea. Al și 
Jerry se împinseră în el - o dată, de două ori, de trei ori -, 
aruncându-i din colţul gurii câte o mizerie, iar a patra oară îl 
aduseră cu ei pe bătăușul de la LAPD, care-i blocă drumul ca un 
munte de cărămidă. Degetele acestuia se înfipseră în pieptul lui 

Danny, iar gorila improviză pe baza scenariului conceput de 
Considine: 

— Tipul ăsta e un comunist dur? Mie mi se pare mai degrabă 
o pipiţă delicată. 

Apoi veniră niște vorbe nepotrivite, șoptite de foarte aproape: 
„Să te văd acum, labagiu de comitat!” Danny improviză și el, 
îndoind degetele muntelui de om, mai să i le rupă. Omul urlă și îi 
trânti un croșeu de stânga. Danny se eschivă și îi administră 
două croșee în plexul solar. Tipul de la LAPD se cocoșă, iar 
Danny îi trase un șut cu cizma dreaptă exact în boașe, 
proiectându-l într-un grup de demonstranți AUFT. 

Strigăte peste tot. Fluierături. Danny puse mâna pe o 
scândură, gata să-l pocnească peste mutră pe partenerul lui de 
piesă. Poliţaii în uniformă îl încercuiră, pocnindu-l cu bastoanele 
din dotare până ce căzu la pământ, după care îl luară la pumni. 
Se văzu ridicat de jos, luat la pumni, iar ridicat și aruncat cât 
colo cu lovituri de picior. Leșină o clipă, apoi simţi gustul 
sângelui și al trotuarului și niște mâini care îl ridicară, până când 
se trezi față-n faţă cu Norman Kostenz, care arăta exact ca în 
fotografia de filaj a lui Mal Considine - un tip simpatic care îi 
spuse: 

— Ted Krugman? Hm, cred c-am auzit de tine. 

e 

Următoarea oră se derulă cu mare viteză, încărcată de sunet 
şi imagine. 

Prietenosul Norman îl ajută să se curețe puţin, apoi îl duse la 
un bar de pe bulevard. Danny își reveni rapid din buimăceală, 
simțind cum îi pulsează durerea în părţile moi ale spatelui. 
Câţiva dinţi i se clătinau și simţea și niște înţepături în coaste. 
Probabil că și polițiștii în uniformă făceau parte din planul lui 
Considine - care improvizase ceva în favoarea lui -, căci altfel îi 
spărgeau capul pe bune. Scenariul presupunea ca ei să pună 
capăt bătăii cu pumnii, să-i despartă pe combatanți și să-i 
altoiască puţin înainte de a-i elibera. Era evident că exageraseră 
cu improvizaţia, loviturile și bușitul în rigolă fiind adăugiri 
provocate de faptul că Danny îl bumbăcise pe unul de-al lor. 
Acum întrebarea era cât de dur urma să-l admonesteze „Spune- 
mi Mal” pentru stricăciunile pe care le provocase. Doar era și el 
fost polițist în LAPD. 

În bar trebui să facă faţă unui noian de întrebări. Reintră în 
pielea lui Ted Krugman și nu mai avu vreme să se gândească la 
repercusiuni. 

Norm Kostenz îi făcu o fotografie, pentru a dovedi că asupra 
lui avusese loc o agresiune, apoi îl lăudă zdravăn pentru 
fermitatea de care dăduse dovadă. Danny se contopi cu Ted. 
Sorbi stângaci dintr-o bere și o porţie dublă de tărie, creând 
impresia că nu era un băutor inveterat și că nu bea decât pentru 
a-și calma durerile din oasele ciomăgite de fasciștii ăia. Dar 
alcoolul îl ajută: îi mai stinse din durere și îl făcu să-și miște 
umerii mai liber, obișnuindu-se cu durerile care urmau să apară 
mai târziu. Zarva se mai linişti, iar Danny începu să se simtă 
bine și să se laude cu evoluţia lui. Kostenz îi cântă în strună, 
spunând cum îi povestise Jukey Rosensweig despre el și Donna 
Cantrell. Danny interveni cu o lamentaţie tandră legată de 
Donna, folosindu-se de ocazie pentru a insera o explicaţie 
pentru anii „lui” de absenţă: profesorul Cantrell devenise o 
legumă, iubita lui, Donna, murise, fasciștii erau vinovaţi, dar el 
fusese mult prea afectat de pierdere pentru a mai face muncă 
de organizare, pentru a mai protesta și, în general, pentru a se 
răzbuna. Kostenz insistă să-i spună ce făcuse de la sinuciderea 
Donnei până azi. Danny îi oferi o combinaţie biografică Upshaw/ 
Krugman: povești adevărate despre un hoţ de mașini cunoscut 
sub numele de Ted cel Roșu, acţionând în locuri imaginare de pe 
Coasta de Est. Prietenosul Norm le înghiți numaidecât, trăind 
prin procură, la tejgheaua barului, aventurile acelea incitante. 
Comandă încă un rând de băutură, apoi îi puse câteva întrebări 
despre confruntările din industria confecţiilor și despre Liga 
Robeson - lucruri pe care le știa de la Jukey. Danny se descurcă 
lejer, avântându-se în poveste cu nume și imagini din 
compendiul făcut de Considine și cu elogii lungi și pompoase la 
adresa virtuților diverselor personalități de stânga, unde 
împrumută trăsături de la polițiștii de comitat din San Berdoo pe 
care îi cunoscuse. Kostenz înghiţi totul pe nemestecate și ceru și 
mai multe detalii. Danny plusă în continuare, simțind că durerile 
i se mai potoliseră, și își frământă permanent mânecile hainei de 
piele, de parcă ar fi fost un al doilea strat al pielii proprii. Inventă 
povești bazate pe realităţile comunicate de Considine: o 
poliloghie despre felul cum își pierduse crezul politic, despre 
perioada lui de cuceritor pătimaș al gagicuţelor comuniste din 

fotografiile lui (Considine, despre lunga lui odisee de-a 
curmezișul ţării și despre cum ura de sine și dorinţa de a vedea 
cum stau lucrurile la nivel local îl aduseseră în pichetul de 
demonstranți al celor de la Teamsters, numai că acum știa că nu 
va putea fi niciodată o gorilă fascistă și că dorea să muncească, 
să lupte, să organizeze și să ajute AUFT să pună capăt tiraniei 
șefilor de la studiourile cinematografice. Norm Kostenz înghiţi 
momeala aproape pe nerăsuflate. Se ridică și întrebă: 

— Te-ai putea întâlni mâine cu mine și cu un alt membru al 
comitetului de verificare? La El Coyote, în Beverly, la prânz? 

Danny se ridică în picioare, clătinându-se și știind că era mai 
mult din pricina rolului pe care îl interpretase și care merita un 
Oscar decât din cauza băuturii sau a bătăii încasate. Spuse: 

— Voi fi acolo. 

Apoi salută așa cum îl văzuse odată pe tătucul Stalin la 
cinema, la un jurnal de actualități. 

e 

Danny se sui în mașină și se duse acasă. Verifică dacă 
dosarele și fotografiile erau la locul lor, în ascunzătoare, după 
care făcu un duș fierbinte și își unse cu cremă rănile de pe 
spate, care începuseră să se cicatrizeze. Stând în pielea goală, 
repetă în faţa oglinzii din baie formule de introducere pentru 
Claire De Haven. Apoi se echipă cu hainele din garderoba lui de 
stângist: pantaloni de lână, curea subțire, tricou, bocanci de 
muncitor și haină de piele. Ted Krugman, fără urmă de poliţist în 
el, se admiră în oglindă, apoi o porni cu mașina pe Strip. 

Amurgea. Orizontul se întuneca sub norii groși de ploaie. 
Danny parcă pe Sunset, vizavi de agenţia lui Felix Gordean, se 
lăsă pe spate în scaun și, cu binoclul la ochi, începu să 
supravegheze clădirea. 

Era o construcţie cenușie, în stil franțuzesc de Provence, cu 
un singur nivel, ferestre cu oberliht și o intrare boltită. Numele 
era imprimat cu litere din bronz, în stil art deco, deasupra cutiei 
poștale. În faţă fusese amenajată o parcare împrejmuită, cu 
intrarea iluminată de proiectoare fixate pe acoperiș. Acolo erau 
parcate trei mașini. Danny își concentră privirea și notă cele trei 
numere de înmatriculare - toate din California: DB 6841, GX 
1167, QS 3334. 

Se făcu întuneric beznă. Danny rămase cu ochii pironiţi pe 
intrare. La 5:33 un bărbat alb de vreo douăzeci și cinci de ani 

ieși, se urcă în Fordul coupe GX 1167 și plecă. Danny notă 
semnalmentele mașinii și pe cele ale bărbatului, apoi își 
continuă supravegherea. La 5:47 în faţa casei opri un La Salle 
alb, de dinainte de război, tot cu număr de California: TR 4191. 
Un tânăr hispanic destul de chipeș, în sacou și pantaloni 
asortaţi, coborî din mașină și intră în agenţie. Danny notă toate 
detaliile, apoi văzu cum doi bărbaţi bruneți, îmbrăcaţi în costum, 
se îndreaptă spre parcare și urcă în DB 6841 și QS 3334. Au ieșit 
și au pornit-o pe Sunset, fiecare în altă direcţie. Tânărul hispanic 
plecă zece minute mai târziu. Danny notă semnalmentele celor 
doi bărbaţi - niciunul dintre ei nu semăna cu suspectul. 

Timpul trecea greu. Danny rămase pironit locului, îmbibându- 
se de mirosul feșelor cu care era pansat și simțind că îl apucă 
iar durerile de mușchi. La 6:14 în parcare trase un Rolls-Royce. 
Un bărbat în livrea de șofer se dădu jos, sună la ușa agenţiei, 
vorbi la interfon, apoi traversă strada și dispăru. Înăuntrul casei 
luminile se stinseră - nu rămase decât o singură fereastră 
luminată. 

Danny se gândi: șoferul lui Gordean a plecat. Probabil că nu 
mai era așteptat niciun „client”. Văzu un telefon public în colţ, 
se duse acolo, introduse o fisă și formă numărul de la Circulaţie 
rezervat polițiștilor. 

— Da? Cine dorește aceste informații? 

Danny rămase cu privirea aţintită asupra încăperii luminate 
din clădire. 

— Detectivul Upshaw de la West Hollywood. Și aș dori aceste 
informaţii cât mai rapid. 

Operatorul îi spuse: 

— Suntem un pic în întârziere cu înregistrarea 
autovehiculelor, dar... 

— Da, dar ăsta e un număr al poliţiei, nu unul pentru public. 
Sunt detectiv la Omucideri, așa că am prioritate. 

Omul păru intimidat. 

— Nu făceam decât să ajutăm la înregi... Îmi cer scuze, 
domnule detectiv. Spune-mi numele. 

Danny spuse: 

— Am numerele mașinilor și descrierea lor. 7u trebuie să-mi 
spui mie care sunt numele respective! Patru mașini de 
California: DB 6841, GX 1167, QS 3334 și TR 4191. Urgent! 

Operatorul spuse: 

— Am înţeles, domnule. 

Se auzi bâzâitul liniei telefonice. Danny continua să 
urmărească clădirea agenţiei lui Felix Gordean. Secundele 
treceau greu. Operatorul de la Circulaţie reveni la celălalt capăt: 

— Le-am găsit, dom’ detectiv. 

Danny își sprijini carneţelul de perete. 

— Dă-i drumul. 

— DB 6841 e pe numele lui Donald Willis Wachtel, cu 
domiciliul în Santa Monica, Franklin Street, numărul 1638. GX 
1167 e al lui Timothy James Costigan din Van Nuys, Saticoy 
Street, numărul 11692. Pentru QS 3334 îl avem pe Alan Brian 
Marks din Venice, 4" Avenue, numărul 209, iar TR 4191 e al lui 
Augie Luis - scris L-U-l-S - Duarte din Los Angeles, North 
Vendome, numărul 1890. Asta-i tot. 

Nume care nu-i spuneau nimic - cu excepţia lui Duarte, carei 
se păru vag cunoscut. Danny puse receptorul în furcă exact în 
momentul când lumina de la fereastră se stinse. Alergă la 
mașină, se așeză în fața volanului și aşteptă. 

Felix Gordean ieși pe ușă câteva momente mai târziu. Verifică 
dacă închisese bine ușa, stinse luminile dinspre parcare, apoi 
urcă în Rolls-Royce. leși cu spatele, făcu un viraj și o luă spre 
vest pe Sunset. Danny numără până la cinci, după care o porni 
pe urmele lui. 

Rolls-ul era ușor de urmărit: Gordean conducea cu precauţie 
și se menținea pe banda din mijloc. Danny lăsă o altă mașină în 
fața lui, fixându-și ca reper antena lui Gordean, o vergea lungă 
de metal cu un steag ornamental la capătul de sus, pe care 
farurile mașinilor din direcţia opusă îl scoteau în evidenţă ca pe 
un fanion. 

Rulară spre vest, ieșind de pe Strip și ajungând în Beverly 
Hills. În Linden mașina din mijloc viră la dreapta și se îndreptă 
spre nord. Danny se apropie de Gordean, luminându-i bara de 
protecție cu farurile, apoi încetini. Beverly Hills fu înlocuit de 
Holmby Hills și apoi de Westwood. Traficul se rări, devenind 
aproape inexistent. Veni Brentwood, apoi Pacific Palisades - o 
zonă verde, punctată de case în stil spaniol și loturi vacante. 
Sunset Boulevard șerpuia prin întunericul de un verde mlăștinos. 
Danny observă reflexia farurilor puternice din spatele lui. 

Apăsă pe acceleraţie. Farurile se văzură și mai puternic, apoi 
dispărură. Se uită în oglindă și văzu faza mică a farurilor la o 

distanță de trei mașini, fără nimeni altcineva între ei. Acceleră 
până ce botul Chevrolet-ului său ajunse la o aruncătură de băț 
de Rolls-ul lui Gordean. Privi din nou în oglinda retrovizoare: 
mașina din spate era exact în urma lui. 

Codiţă. 

Cineva îl urmărea pe el. 

Trei mașini rulau conectate. 

Danny înghiți în sec, privind loturile vacante înșiruite pe 
partea dreaptă a străzii și mărginite de o coamă de pământ. 
Reduse viteza, trase brusc de volan spre dreapta și ară cu burta 
mașinii coama de pământ presărată cu pietre, zgâriindu-și șasiul 
Chevrolet-ului. Văzu mașina ce-l urmărea accelerând pe Sunset, 
cu luminile stinse, și apoi îndepărtându-se. Viră strâns la stânga, 
trecu în viteza întâi și ieși din nou pe asfalt. Faza lungă, viteza a 
doua, a treia, acceleraţia la podea. Văzu un sedan maro, o 
marcă de după război, care pierdea teren în faţa lui. Ajunse 
exact în spatele celeilalte mașini, care avea numărul mânjit cu 
noroi. Probabil că șoferul ei era aproape orbit de farurile lui 
Danny. 

Tocmai atunci mașina maro viră la dreapta și urcă pe o stradă 
paralelă. Danny schimbă viteza, apăsă pe frână și opri în faţa 
șuvoiului de mașini ce curgeau din sens opus. Farurile veneau 
direct spre el. Porni din nou, acceleră, trecu în viteză peste 
bordură și o luă în susul acelei străzi în timp ce claxoanele urlau 
în urma lui pe Sunset. 

Bungalow-urile se înșirau pe ambele părţi ale străzii. Un 
indicator anunţa că se află pe „La Paloma Drive, numărul 1900 
Nord”. Danny acceleră. Strada deveni tot mai abruptă. Nicio altă 
mașină pe șosea. Luminile de la bungalow-uri îl ajutau să se 
orienteze. La Paloma Drive deveni o culme, iar apoi în față îi 
apăru un platou - și exact acolo, chiar în drum, era și mașina 
maro, cu portiera șoferului deschisă. 

Danny opri în spatele ei, aprinse faza lungă și puse mâna pe 
pistol. leși din mașină și se apropie, cu braţul înarmat întins în 
față. Privi scaunul șoferului și nu văzu decât tapiţeria frumoasă 
de diftină. Făcu un pas în spate și identifică un Pontiac Super 
Chief din 1948, abandonat pe o stradă doar pe jumătate 
construită, înconjurată de coline complet întunecate. 

Inima îi bubuia. Avea gâtul uscat. Picioarele îi erau de cârpă, 
iar mâna cu pistolul îi tremura. Ascultă atent, dar nu auzi nimic - 

doar pe sine. Examină strada, căutând posibile căi de scăpare, și 
văzu cam o duzină de intrări în curţile din spate ale caselor și un 
fundal cu munții Santa Monica. 

Danny își zise Gândește-te la procedură și ia-o încet. Ești 
ofițer superior la Omucideri și partener interagenții. Cuvântul 
„Superior” îl liniști. Vârî pistolul la brâu, îngenunche și examină 
scaunul din faţă. 

Nimic pe huse. Talonul de înregistrare era lipit de trunchiul 
volanului, exact acolo unde trebuia să fie. Danny desprinse fâșia 
de plastic fără să atingă suprafețele netede, îl ţinu în faţa 
farurilor și citi: „Wardell John Hascomb, Los Angeles, South lola, 
numărul 9816 1/4. Număr de înregistrare: Cal. 416893-H. 
Numărul de înmatriculare: Cal. JQ 1338”. 

South Central L.A. Ghetoul negrilor. Zona de unde ucigașul 
furase mașina cu care-l transportase pe Marty Goines. 

EL! 

Danny se simţi iarăși cuprins de frisoane. Urcă în mașină și se 
întoarse pe Sunset, mergând spre vest până când zări o 
benzinărie cu un telefon public. Cu mâini tremurânde, vâri o fisă 
în aparat și formă numărul de la Circulaţie. 

— Da? Cine sunteţi? 

— D... detectivul Upshaw de la secţia West Hollywood. 

— Cel care m-a sunat cam cu o oră mai devreme? 

— Da, fir-ar să fie! Verifică pe lista cu mașini furate dacă 
există un Pontiac Super Chief sedan din 1948, cu numărul Cal. 
JQ 1338. Dacă e furată, vreau adresa de unde a fost furată. 

— S-a făcut. 

Liniște. Danny rămase în cabina telefonică, simțind ba că 
frige, ba că îngheaţă. Își scoase carnetul și pixul, gata să noteze 
ceea ce îi va comunica operatorul. Văzu atunci numele „Augie 
Luis Duarte” și își dădu seama de ce i se păruse cunoscut: 
exista un Juan Duarte în raportul despre AUFT pe care îl 
studiase. Dar asta nu însemna nimic, căci Duarte era un nume 
mexican banal, ca și Hernandez sau Garcia. 

Operatorul reveni: 

— E furată. A dispărut azi după-amiază de pe South 
Normandie, numărul 9945. Proprietarul e Wardell J. Hascomb, 
bărbat negru, cu domiciliul pe South Normandie, numărul 9816, 
și... 

— Asta am aflat deja. 

— Ştii ceva, domnule detectiv? Partenerul dumitale a fost 
mult mai drăguţ. 

— Poftim? 

Operatorul părea exasperat, de parcă ar fi discutat cu un 
cretin. 

— Detectivul Jones, de la aceeași secție. A sunat să verifice 
încă o dată cele patru nume pe care ţi le-am dat. Zicea că ţi-ai 
pierdut însemnările. 

Acum în cabină era frig ca la Pol. Nu exista un astfel de 
detectiv. Cineva - probabili că EL - îl văzuse supraveghind biroul 
agenţiei lui Gordean și fusese îndeajuns de aproape ca să audă 
conversaţia lui cu funcţionarul de la Circulaţie și ca să tragă 
concluzia potrivită: că era interesat de proprietarii vehiculelor. 
Danny tremura de frig. Zise: 

— Descrie-i vocea. 

— A partenerului? Mult prea educată pentru un poliţist de la 
comitat. Vreau să... 

Danny trânti receptorul în furcă, apoi își folosi ultima fisă, 
formând numărul direct de la secţia Hollywood. O voce 
răspunse: 

— Brigada Detectivi de la Hollywood. 

Danny spuse: 

— Cu sergentul Shortell. Spune-i că-i urgent. 

— OK. 

Se auzi un clic slab, apoi polițistul cel versat căscând. 

— Da? Cine-i acolo? 

— Upshaw. Jack, ucigașul m-a urmărit într-o mașină furată! 

— Ce mama... 

— Stai, ascultă! L-am urmărit și eu, iar el s-a speriat și a 
abandonat mașina. Notează: un Pontiac Super maro, model '48, 
pe La Paloma Drive din Sunset, în Palisades, pe un platou de pe 
culme. Adu un om să ia amprente, iar tu cercetează zona. A 
fugit pe jos, iar în jur sunt numai dealuri, așa că-s destul de 
sigur că a dispărut, dar tu cercetează oricum. Dar rapid... Eu nu 
voi fi acolo ca să stau de pază. 

— Sfinte Sisoe! 

— Poţi s-o mai zici o dată. Pe urmă verifică dosarele a patru 
bărbaţi: Donald Wachtel din Santa Monica, Franklin, 1638, 
Timothy Costigan din Van Nuys, Saticoy, 11692, Alan Marks din 

Venice, 4 Avenue, 209, și Augie Duarte din L.A., Vendome, 
1890. Ai notat? 

Shortell spuse: 

— S-a făcut. 

Danny închise telefonul și porni în căutarea LUI. Se întoarse în 
La Paloma și își găsi mașina exact așa cum o lăsase. Scoase 
lanterna pe geam și cercetă bungalow-urile, aleile, curțile și 
grădinile. Oameni normali, soți și soții ducând gunoiul, câini, 
pisici și un coiot speriat, transfigurat de sclipirea din ochii lui. 
Nici urmă de bărbatul între două vârste, cu păr grizonat, care 
dispăruse foarte calm de la locul unde abandonase mașina 
furată. Danny se întoarse pe Sunset, conducând încet de-a 
lungul litoralului și urmărind ambele părţi ale străzii. Când 
ajunse pe autostrada Pacific Coast, se scotoci adânc în 
memorie, ca să găsească adresa lui Felix Gordean. Găsi Pacific 
Coast, numărul 16822, și se îndreptă într-acolo. 

Era o casă albă, din lemn, în stil colonial, plasată pe trotuarul 
dinspre plajă și construită pe piloni înfipţi în nisip. Lângă cutia 
poștală scria „Felix Gordean, esq.” cu litere art deco. Danny 
parcă direct în faţă și sună. Aceleași triluri ca la Marmont. li 
deschise un băiat drăguţ, îmbrăcat într-un chimonou. Danny se 
legitimă. 

— De la LASD. Vreau să vorbesc cu Felix Gordean. 

Băiatul se întinse în cadrul ușii. 

— Felix e indisponibil acum. 

Danny îl studie cu atenţie, simțind o undă de greață la 
vederea părului său blond, ce-și avea originea într-o sticlă de 
peroxid. Camera de zi din spatele băiatului era ultramodernă, cu 
un întreg perete acoperit cu o oglindă - ca în camerele de 
interogatoriu ale poliţiei. Părerea lui Vandrich despre Gordean: îi 
plăcea să vadă bărbaţi cuplându-se cu alți bărbaţi. Danny zise: 

— Spune-i că aici e detectivul Upshaw. 

— E-n regulă, Christopher. O să vorbesc cu acest domn 
polițist. 

Băiatul cel drăguţ tresări la auzul vocii lui Gordean. Danny 
intră și îl văzu pe stăpânul casei într-un halat elegant de 
mătase, uitându-se prin geamul unidirecțional, cu oglindă. 
Continua să se holbeze într-acolo, așa că Danny zise: 

— Ai de gând să te uiţi la mine? 

Gordean pivotă încet. 


— Bună, detectiv. Ai uitat ceva aici seara trecută? 

Christopher veni și se așeză lângă Gordean, aruncând o 
privire în oglindă și scoțând un chicotit. Danny zise: 

— Patru nume pe care trebuie să le verific. Donald Wachtel, 
Alan Marks, Augie Duarte și Timothy Costigan. 

Gordean zise: 

— Acești bărbaţi sunt clienţi și prieteni de-ai mei și au fost toți 
patru în biroul meu azi după-amiază. M-ai spionat? 

Danny se apropie de cei doi în așa fel încât să nu ajungă să se 
uite la oglindă. 

— Fii mai exact. Cine sunt? 

Gordean dădu din umeri și își puse mâinile pe coapse. 

— După cum am zis, clienţi și prieteni. 

— După cum am zis, fii mai exact. 

— Foarte bine. Don Wachtel și Al Marks sunt actori de radio, 
Tim Costigan era solist de muzică ușoară în marile formaţii, iar 
Augie Duarte e un actor în devenire, căruia i-am găsit un rol într- 
o reclamă. De fapt cred că l-ai văzut la televizor. l-am făcut rost 
de un rol de culegător într-un spot pentru Asociaţia Cultivatorilor 
de Citrice din California. 

Băiat Drăguţ se îmbrăţișa singur, hipnotizat de oglindă. Danny 
mirosi teamă la Gordean. 

— Îţi amintești cum ţi l-am descris pe suspect seara trecută? 
Înalt, cărunt, în jur de patruzeci și cinci de ani? 

— Da. Și? 

— Și n-ai văzut cumva, accidental, pe cineva asemănător 
dând târcoale biroului tău? 

Gordean îi răspunse cu un chip imobil. Christopher își întoarse 
privirea de la oglindă, cu gura căscată. O scurtă strângere de 
mână din partea peștelui lui Băiat Drăguţ. Faţa încremenită a 
puștiului. Danny zâmbi. 

— Asta e. Îmi cer scuze că v-am deranjat. 

În camera de zi își făcură apariţia doi bărbaţi. Purtau chiloţei 
roșii de mătase. Unul din ei își scoase masca din ţechini aurii. 
Amândoi erau tineri și foarte musculoși, cu picioarele epilate și 
trunchiuri piramidale, unse cu un soi de ulei. Îi remarcară pe cei 
trei, iar cel mai înalt îi aruncă un sărut lui Danny. Partenerul lui 
se strâmbă, își vâri degetele în chiloţeii celuilalt și îl trase înapoi 
pe hol, unde dispărură amândoi. Se auziră chicoteli. Lui Danny îi 
veni să vomite și se îndreptă spre ușă. 

Gordean îi aruncă din spate: 

— Nicio întrebare suplimentară, domnule detectiv? 

Danny se întoarse. 

— Nu. 

— Nu ești de părere că totul e exact inversul vieţii tale? Sunt 
sigur că ai o familie frumoasă. O soţie sau o prietenă. O familie 
frumoasă, care ar considera că așa ceva e șocant. N-ai vrea să- 
mi povestești despre toate astea la un pahar de coniac 
Napoleon, care îţi place atât de mult? 

Preţ de o fracțiune de secundă lui Danny i se făcu frică. 
Gordean și Băiat Drăguţ deveniră niște siluete de carton, niște 
răufăcători în care trebuia să-și descarce pistolul. leşi 
numaidecât pe ușă, trântind-o. Vomită în stradă, găsi un furtun 
în faţa casei de alături, bău niște apă și își clăti fața. Apoi, 
calmat, se sui în Chevy-ul lui și îl parcă pe partea cealaltă a 
șoselei, așteptând cu farurile stinse. 

Băiat Drăguţ ieși din casă după douăzeci de minute și o porni 
spre pasarela care ducea la plajă. Danny îl lăsă să ajungă în 
dreptul treptelor, așteptă încă cinci secunde, după care alergă 
într-acolo. Cizmele lui de motociclist bubuiau pe ciment. Băiatul 
se întoarse și se opri. Danny încetini și se apropie de el la pas. 
Christopher zise: 

— Salut. Vrei să te bucuri de priveliște împreună cu...? 

Danny îl pocni în abdomen, își umplu pumnul cu o mână de 
păr blond și începu să-l pălmuiască până când își simţi degetele 
ude de sânge. Luna lumină faţa aceea: nicio lacrimă. Ochii larg 
deschiși, supuși. Danny îl lăsă pe băiat să îngenuncheze pe 
ciment și îl privi cum se ghemuiește în chimonou. 

— L-ai văzut pe bărbatul acela dând târcoale biroului lui 
Gordean. De ce n-ai spus nimic? 

Christopher își șterse sângele de pe nas. Spuse: 

— Felix n-a vrut să mă lase să vorbesc despre el. 

Nu se văicări, nu îl înfruntă, nu lăsă să-i scape nici urmă de 
emoție în voce. 

— Faci tot ce îţi spune Felix să faci? 

— Da. 

— Deci ai văzut un asemenea individ? 

Christopher se ridică în picioare și se aplecă peste balustradă, 
ținând capul aplecat. 

— Individul avea într-adevăr un păr superb, un păr de vedetă 
de cinema. Eu lucrez ca funcţionar la agenţie, iar în ultimele zile 
l-am văzut de mai multe ori în staţia de autobuz de pe Sunset. 

Danny își îndreptă degetele, frecându-le de mânecile hainei 


de piele. 
— Cine e? 
— Nu știu. 
— L-ai văzut cu vreo mașină? 
— Nu. 
— Ai văzut pe cineva stând de vorbă cu el? 
— Nu. 
— Dar i-ai povestit lui Felix despre el? 
— D... da. 


— Și cum a reacţionat? 

Christopher dădu din umeri. 

— Nu știu. N-a prea reacţionat. 

Danny se aplecă peste balustradă, cu pumnii strânși. 

— Ba a reacţionat, băga-mi-aș, așa că ai face mai bine să-mi 
spui! 

— Felix nu vrea să spun nimic despre el. 

— Numai că mie o să-mi spui, altfel te snopesc. 

Băiatul se trase deoparte, inspiră adânc și începu să 
vorbească rapid, ca un turnător grăbit să scape. 

— La început părea speriat, după care s-a gândit puţin și mi-a 
spus că data viitoare, când îl văd, să i-l arăt de la fereastră. 

— Şi l-ai mai văzut? 

— Nu. Zău că nu l-am mai văzut. 

Danny se gândi: și nici nu-l vei mai vedea, fiindcă acum știe 
că am aflat că mă urmărește. 

— Păstrează Gordean registre pentru serviciile de prezentare 
pe care le face? 

— Nu. Se teme s-o facă. 

Danny îl lovi pe băiat în cot. 

— Vouă vă place să jucaţi tot felul de jocuri. Eu o să-ţi spun 
ceva, apoi tu faci legătura cu Gordean, pe care sunt convins că-l 
cunoști foarte bine. Și te uiţi la mine, ca să-mi dau seama dacă 
mă minţi. 

Puștiul se întoarse din profil cu faţa spre el. Avea o față 
frumușică chiar și așa, lovită și rănită. Danny încercă să se uite 

urât la el. Buzele lui tremurânde îl făcură să își îndrepte privirea 
spre ocean. 

— Cunoaște Gordean cântăreţi de jazz sau tipi care 
frecventează cluburile de jazz din ghetoul negrilor? 

— Nu prea cred. Nu e stilul lui Felix. 

— Gândeşte rapid! Bățul zoot. Un băț cu o lamă ascuţită la un 
capăt. O armă. 

— Habar n-am despre ce vorbești. 

— Un bărbat care arată ca ăla pe care l-ai văzut în staţia de 
autobuz. Un bărbat care recurge la serviciile lui Gordean. 

— Nu. Nu l-am mai văzut pe omul acela înainte și nu știu 
niciun... 

— Dentiști, tehnicieni dentari, tipi care confecționează proteze 
dentare. 

— Nu. E prea aiurea pentru Felix. O, Doamne, asta sună atât 
de straniu! 

— Heroină. Tipi care o vând, tipi care o consumă, tipi care pot 
face rost de ea. 

— Nu, nu, nu! Felix îi urăște pe tipii care se folosesc de ace. 
Crede că sunt vulgari. Putem să ne grăbim, te rog? Nu stau 
niciodată atât de mult când ies la plimbare, iar Felix ar putea să- 
și facă griji. 

Danny simţi un imbold să-l pocnească din nou. Se uită fix la 
apă, imaginându-și spinări de rechini ce despică valurile. 

— Ține-ți gura și răspunde numai la ce te întreb! Acum zi 
despre servicii. Marea plăcere a lui Felix e să-i descopere pe 
poponari, nu? 

— O, lisuse... da. 

— Printre cei pe care i-a făcut să se descopere se numără și 
vreunul din cei patru bărbaţi menţionaţi de mine? 

— Nu... nu știu. 

— Poponari în general? 

— Donald și Augie, da. Tim Costigan și Al Marks sunt doar 
clienţi. 

— Augie și Don au fost vreodată disponibili pentru astfel de 
servicii? 

— Augie da. Asta e tot ce știu. 

— Christopher! Ai căzut în apă și te-ai înecat?! 

Danny își întoarse privirea. Un val se sparse pe plajă. Felix 
Gordean stătea în picioare pe veranda din spatele casei - o 

siluetă minusculă, iluminată de felinare din hârtie. O ușă de 
sticlă stătea pe jumătate deschisă în spatele lui. Cei doi tipi 
musculoși, care abia se distingeau, se îmbrăţișau pe podeaua 
dinăuntru. Christopher zise: 

— Te rog, pot să plec? 

Danny se gândi la rechinii din trecutul lui. 

— Nu-i spune lui Gordean că am stat de vorbă. 

— Și ce să-i spun despre nasul meu? 

— Spune-i că te-a mușcat o scârbă de rechin. 

— Christopher! Vii odată?! 

e 

Danny se întoarse pe La Paloma Drive. Un arc de lumină se 
profila deasupra Pontiacului abandonat. Mike Breuning stătea pe 
capota unei mașini a LAPD fără însemne și se uita cum un 
criminalist de la laborator recolta amprente. Danny opri motorul 
și claxonă. Breuning veni spre el și se aplecă în dreptul 
geamului. 

— Nicio amprentă, cu excepția celor ale proprietarului. Le-am 
eliminat cu ajutorul unui set de amprente din dosarul pentru 
permis de portarmă pe care-l aveam la secție. Niciunul din cele 
patru nume pe care le-ai comunicat lui Shortell nu figurează în 
evidența noastră, iar el face chiar acum cercetări în zonă. Ce s-a 
întâmplat? Jack zicea că i-ai spus că asasinul te-a urmărit. 

Danny ieși din mașină, deranjat că Breuning îl lua peste 
picior. 

— Filam o casă de pe Strip, o agenție de impresariat condusă 
de un tip care codoșește homosexuali. Am notat niște plăcuțe 
de înmatriculare și am sunat la Circulaţie, iar apoi i-a sunat 
altcineva, care s-a dat drept poliţist și a notat și el numerele. Am 
fost urmărit de cineva până aici, iar când l-am depistat, tipul s-a 
făcut nevăzut. Mașina a fost furată din ghetoul negrilor, exact 
din zona de unde a fost furată și mașina cu care a fost 
transportat Marty Goines. Am un martor ocular care spune că 
bărbatul ale cărui semnalmente corespund cu cele ale 
asasinului se învârtea pe undeva prin apropierea biroului 
codoșului, ceea ce înseamnă că cei patru bărbaţi ar trebui 
supravegheați de poliţie. Acum! 

Breuning fluieră. Tipul de la laborator strigă: 

— Nimic în afară de tipul din setul eliminat! 

Danny spuse: 

— Tu și cu Jack continuaţi să discutaţți cu cetăţenii. Știu că 
șansele sunt puţine, dar faceţi-o. După ce terminaţi, verificaţi la 
firmele de taxiuri dacă au luat pe cineva din Palisades sau din 
Santa Monica Canyon și scuturaţi-i pe șoferii de autobuz de pe 
Sunset. Tipul trebuia să dispară cumva din zonă. Poate că a 
furat altă mașină, așa că verificaţi la secţiile West L.A., Samo și 
LASD Malibu. Eu trec pe-acasă, apoi plec în Southside, ca să 
cercetez zona din care a fost furat Pontiacul. 

Breuning scoase un carnet. 

— Așa vom face, dar de unde te aștepți să luăm alţi oameni 
pentru filarea tipilor ălora? Gene, Jack și cu mine avem de lucru 
cât cuprinde, iar Dudley mi-a spus că tu ești ocupat cu chestia 
aia comunistă. 

Danny se gândi la Mal Considine. 

— Facem rost de oameni, nu-ţi bate capul. 

Arcul de lumină se stinse, iar porţiunea aceea de drum se 
cufundă în întuneric. Breuning întrebă: 

— Upshaw, ce-i cu numele ăsta, Augie Luis Duarte? Asasinul 
nu-i mexican și nici vreuna din victime nu-i, așa că de ce l-ai luat 
în calcul? 

Danny se decise să-l dea în vileag pe Gordean. 

— Are legătură cu o pistă pe care am urmărit-o singur. Peștele 
e un bărbat pe nume Felix Gordean. Tipul conduce un serviciu 
de escortă clasa întâi pentru homosexuali. George Wiltsie a 
lucrat pentru el, asasinul ţinea agenţia lui Gordean sub 
supraveghere, Duarte era unul din numele date operatorului de 
la Circulaţie, iar el e o fostă târfă de-a lui Gordean. Multţumit? 

Breuning fluieră din nou. 

— Poate că Dudley ne poate face rost de alţi oameni. Se 
pricepe la asta. 

Danny intră înapoi în mașină. Îl trecu un fior straniu - omul lui 
Dudley Smith îl supraveghea. li spuse: 

— Tu și cu Jack mergeţi la treabă și dacă aflaţi ceva 
important, sunaţi-mă acasă. 

Întoarse mașina și coborî pe Paloma spre Sunset, gândindu-se 
la un sendviș, un pahar de băutură îndoită cu apă și o verificare 
în cartierul negrilor. Sunset era de-acum înţesat cu șoferii de 
seară. Danny viră spre est, alăturându-se unui șuvoi de lumini. 
Mintea lui se goli și se relaxă. Kilometrii se topeau. Apoi, când 
intră pe Strip, intră în panică, exact ca în secunda aceea din 

casa de pe plajă - de data asta din cauza fragmentelor de 
imagini de la Omul Cameră. 

Cy Vandrich cochetând cu el. 

Reacţiile bizare ale lui Breuning când auzise de beţele zoot - 
de parcă una din lame îl tăia pe el. 

Niles și cei doi deţinuţi eliberaţi condiţionat. Faza aia cu „Am 
și eu la comitat un prieten bun, care-mi spune că nu ești nici tu 
chiar atât de curat cum pretinzi”. 

„Să te văd acum, labagiu de comitat”, apoi tipul de la LAPD 
plin de sânge la picioarele lui. 

Urmărirea. Un fel de inversare de roluri cu hoțul de mașini. 
Trebuia să fie el, nu putea fi el, nu era logic să fie el și era logic 
să fie el. 

Gordean comportându-se ca un cititor de gânduri. 

Bruscarea unui homosexual jalnic. 

Toate secvențele se dizolvară în dorinţa rece de a bea ceva, 
care nu-i dădu pace până acasă. Danny deschise ușa și clipi 
nervos din cauza luminii aprinse în mod neașteptat în camera de 
zi. Văzu o sticlă pe măsuţa de cafea și avu impresia că pășește 
într-o halucinație. Işi scoase pistolul, dar își dădu seama că era 
un gest de nebun și puse arma la loc. Se duse la masă și văzu 
un bileţel rezemat de sticlă: 


Ted, 


Ai fost extraordinar astăzi la demonstrație. Eu stăteam 
pe De Longpre și am văzut întreaga scenă. Apropo, eu 
i-am Zis tipului de la Academie să-ți spună „labagiu de 
comitat”, sperând că iți va stârni pofta să-l caftești. 
Talentul tău mi-a întrecut toate așteptările, iar acum îi 
datorez politistului luia mult mai mult decât o sticlă 
de whisky: i-ai rupt toate degetele și i-ai umflat 
boașele. Am reușit să-i obțin o avansare, așa că pe 
moment s-a Îîmblânzit. Alte vești bune: căpitanul Will 
Bledsoe a murit azi-dimineață în urma unui atac 
cerebral, iar McPerson, procurorul districtual, m-a 
avansat la gradul de căpitan, numindu-mă anchetator- 
șef la Procuratura Districtuală. Mult noroc cu AUFT (l- 
am văzut pe Kostenz abordându-te). Hai să le venim 
de hac, iar după povestea cu marele juriu te voi 

recomanda pentru un post pe funcție de sergent la 
LASD și voi începe să trag sfori ca să fii primit la noi. 
Am nevoie de un ofițer operativ bun, iar tresele de 
locotenent care vin odată cu funcţia asta te vor face 
cel mai tânăr ofițer din istoria LAPD și LASD. Așteaptă- 
mă mâine la miezul nopții la Pacific Dining Car. vom 
sărbători și mă vei informa în detaliu. 


Al tău, 
Mal. 


Danny începu să suspine, dar suspinele nu i se transformară 
în lacrimi. Continuă să suspine și să geamă, uitând cu totul de 
băutură. 


CAPITOLUL DOUĂZECI ȘI DOI 


Anchetator-șef la Procuratura Districtuală. 

Două trese de argint, trei mii jumate în plus pe an, prestigiu în 
bătălia pentru custodia băiatului. Comanda a douăzeci și patru 
de detectivi selecționați de la alte agenţii de poliţie pe baza 
inteligenţei lor și a abilității de a obţine probe care să fie admise 
în tribunal. Un cuvânt greu de spus în procesul de decizie: putea 
hotărî când să ceară o punere sub acuzare pentru infracţiuni 
grave de natură penală și când să n-o facă. Șansa unei viitoare 
avansări la rangul de șef al Biroului Detectivi din LAPD, apoi de 
comandant absolut. Putere - inclusiv un grad mai mare decât 
cel al lui Dudley Smith și nob/esse oblige în crearea unei 
atmosfere tolerabile în raportul agasant cu Buzz Meeks. 

Mal intră în biroul din Los Angeles al SIN - Serviciului de 
Imigraţie și Naturalizări al Statelor Unite%. Ellis Loew îl sunase 
cu puţin timp în urmă. El și Meeks trebuiau să se întâlnească la 
SIN („Incercaţi să îngropaţi securea războiului dintre voi”), ca să 
verifice apoi dosarele unor simpatizanți ai AUFT născuţi în afara 
Statelor Unite, pentru a depista eventuale pretexte în vederea 
expulzării lor. Loew își formulase cererea ca pe un ordin. 


2 Cunoscut și sub inițialele INS - de la /mmigration and Naturalization Service (n.r.). 

Căpitan sau nu, n-avea de ales. Procurorul îi mai ceruse și un 
raport amănunţit despre interogatoriile din afara AUFT și o 
prezentare a situației la zi, cu care întârziase, fiindcă 
supravegherea evoluției lui Upshaw îl costase o după-amiază, 
căci el fusese coordonatorul operaţiunii, în timp ce Dudley 
plecase să-i scuture pe Roșii turnaţi de Lenny Rolff. 

Mal se  instală într-o încăpere din arhivă pe care 
supraveghetorul-șef o aranjase pentru ei. Îşi verifică ceasul și 
observă că venise mai devreme. Meeks trebuia să sosească abia 
la 9. Mal avea patruzeci de minute de muncă la dispoziţie 
înainte să apară și grăsanul. Pe o masă lungă de metal fuseseră 
stivuite vrafuri de dosare. Mal le împinse la un capăt al mesei, 
se așeză și începu să scrie. 


Raport - 10.01.1950 
Lui: Ellis Loew 
De la: Mal Considine 


Ellis, 


Primul meu raport ca anchetator-sef al Procuraturii 
Districtuale. Dacă n-ar fi confidential, l-ai fi putut pune 
în ramă. 

În primul rând Upshaw a reușit ieri să se infiltreze. N- 
am apucat să-ți spun la telefon, dar a fost formidabil. 
L-am urmărit și am văzut un membru AUFT racolându- 
L. l-am lăsat lui Upshaw un bilet în care îi spuneam să 
ne vedem diseară la Dining Car, ca să dea raportul, și 
sunt sigur că până la ora aceea va intra în legătură cu 
Claire De Haven. Te sun mâine să-ți dau un raport 
verbal în privința realizărilor lui. 

Acum două zile Dudley și cu mine i-am vizitat pe 
Nathan Eisler și Leonard Rolff, scenariști care n-au fost 
citați să compară în fața CCAA. Amândoi au confirmat 
că membrii AUFT Minear și Loftis plănuiau să introducă 
în filme sugestii subversive comuniste și amândoi au 
acceptat să depună mărturie în sprijinul acuzării. Eisler 
a pus la dispozitia noastră un jurnal care confirmă o 
dată în plus promiscuitatea lui Claire De Haven - vești 
bune pentru Upshaw. Eisler sustine că De Haven a 

recrutat unii membri AUFT prin mijloace sexuale - e 
bine de reținut pentru proces dacă va avea cumva 
curaj să incerce să depună mărturie. Rolff ne-a 
informat despre 4 indivizi de stânga, nemembri AUFT. 
Dudley a intervievat 2 dintre ei astăzi și mi-a telefonat 
azi-noapte ca să-mi comunice rezultatele: au acceptat 
să apară ca martori ai acuzării, confirmând datele, 
locurile și orele când Ziffkin, De Haven, Loftis, Minear 
și cei 3 mexicani au făcut declarații războinice, prin 
care susțineau o răsturnare a regimului S.U.A. de către 
P.C. American, și oferindu-ne informații despre alti 19 
colegi. Lucrez la elaborarea unui chestionar detaliat, 
ce urmează să le fie înaintat tuturor acestor martori ai 
acuzării, pentru a consemna fapte pe care să le poti 
folosi în prezentarea ta, și aș vrea ca livrarea și 
predarea acestor documente să fie coordonată de 
ofițeri de la municipalitate. Motivul implicit este acela 
că Dudley e o prezență mult prea înfricoșătoare - mai 
devreme sau mai târziu tactica lui de intimidare va 
avea efect contrar. Reușita marelui juriu depinde de 
menținerea secretului față de AUFT. Până acum i-am 
ametit, așa că haideti să-l ținem pe Dudley din scurt. 
Dacă vreunul din martorii noștri va ceda și ne va da în 
gât la șefii sindicatului, ne-am ars. 

lată câteva idei răzlețe: 


1. Această anchetă devine o avalanșă, iar în curând va 
declanșa o avalanșă de documente. Fă în așa fel 
încât funcționarii să le îndosarieze la tine acasă. Eu 
voi trimite rapoarte, chestionare și rezumate ale 
interogatoriilor concepute pe baza detaliilor din 
jurnalul lui Eisler. Dudley, Meeks și Upshaw vor 
contribui cu propriile lor rapoarte. Vreau ca 
informațiile să fie verificate reciproc, de dragul 
clarității. 

2. Erai îngrijorat de secretul ce învăluie acțiunea lui 
Upshaw. Nu fi. Am verificat și răs-verificat. „Ted 
Krugman” nu e cunoscut în mod direct de niciunul 
din membrii AUFT. În cel mai bun caz se știe de el 
din auzite, dar se știe. Upshaw e un politist foarte 


inteligent, știe să se descurce și am bănuiala că îi 
place de minune să joace acest rol. 

Unde e ar. Lesnick? Trebuie să discut cu el, să-l 
consult în privința aspectelor psihologice ale 
întrebărilor din anchetă și să-i cer părerea despre 
anumite părti din jurnalul lui Eisler. O altă 
problemă: toate dosarele lui se sfârșesc în vara lui 
'49. De ce? În dosarul lui Loftis există un hiatus - 
anii '42-'44, o perioadă esențială, în care individul 
își declara cu sălbăticie afinitățile comuniste si 
prezenta polițiștii pe ecran ca pe niște personaje 
malefice, pentru a „submina sistemul american de 
jurisprudență”. Sper că n-a murit - în urmă cu zece 
zile părea aproape mort. Nu vrei să-l pui pe sgt. 
Bowman să-l găsească și să mă sune? 

„ După ce strângem toate probele și le coroborăm, va 
trebui să stăm ceva timp și să hotărâm pe care 
dintre amicii noștri îi vom chema în boxa martorilor. 
Unii vor fi afectați sau furioși, multumită lui Dudley 
și amenințărilor lui. Cum spuneam și mai devreme, 
metodele lui vor avea un efect contrar. Când vom fi 
mulțumiți de numărul de martori pe care îi vom 
avea, vreau să preiau inițiativa interogatoriilor, 
singur și cu mănuși - doar pentru siguranța 
anchetei și nu din vreun alt motiv. 

. Dudley are un fix cu Sleepy Lagoon și continuă să 
pomenească de caz la fiecare interogatoriu. E clar 
că toti pârâtii sunt nevinovați, așa că sunt de 
părere că în timpul procesului ar trebui să eliminăm 
orice referință la CASL - asta dacă nu cumva am 
ajunge astfel la o mărturie viabilă. Cazul respectiv a 
făcut ca stânga din L.A. să câștige în imagine și nu 
ne putem permite să facem niște martiri din acei 
(mulți) membri AUFT care au avut legătură și cu 
CASL. Acum sunt mai mare în grad ca Dudley și am 
de gând să-l temperez în privința asta și să-l fac s-o 
lase mai moale cu martorii în general. In lumina 
celor scrise mai sus și în conformitate cu noul meu 
grad, te rog să mă ridici la rangul de ofiter 
coordonator al acestei anchete. 

Al tău, 


Căpitan M.E. Considine, 
Anchetator-șef al Procuraturii Districtuale. 


Scriind noua lui funcţie, pe Mal îl trecu un fior. Se gândi să-și 
cumpere un stilou elegant, ca să marcheze momentul. Apoi se 
concentră asupra stivei de dosare, auzi „Gândește rapid!” și 
văzu un obiect ce zbura spre el, cu Buzz Meeks pe post de 
aruncător. Îl prinse din reflex - o cutie de bijutier îmbrăcată în 
catifea. Meeks zise: 

— O ofertă de pace, șefu'! Să fiu al naibii dacă pot să-mi 
petrec ziua cu un tip care putea să pună pe cineva să mă 
împuște fără să-l pup un pic în fund. 

Mal deschise cutia și văzu o pereche de trese sclipitoare, de 
argint. Se uită la Meeks. Grăsanul spuse iar: 

— Nu am pretenţia la o strângere de mână sau la un „Mersi, 
amice!”, dar în mod sigur mi-ar plăcea să știu dacă tu ai lansat 
torpilele alea spre mine. 

Ceva din comportamentul lui Meeks nu era în regulă: 
obișnuitul lui șarm slinos era mult atenuat și ar fi trebuit să știe 
că, indiferent ce s-a întâmplat în '46, n-avea nicio legătură cu ce 
făceau ei acum. Mal închise cutia și i-o aruncă înapoi. 

— Mersi, dar nu, mersi. 

Meeks prinse cadoul în mână. 

— E ultima mea încercare de a mă purta cuviincios, șefu'. 
Când m-am dat la Laura, nu știam că e soţie de poliţist. 

Mal își netezi piepţii vestonului. Meeks îl făcea întotdeauna să 
aibă senzaţia că ar avea nevoie de un călcat cu aburi. 

— Ocupă-te de dosarele din colţul ăla. Știi ce vrea Ellis. 

Meeks dădu din umeri și se supuse. Un profesionist. Mal se 
concentră asupra primului dosar, citi o lungă prezentare a celor 
de la Imigraţie, își dădu seama că era vorba de un cetățean de 
calitate, cu convingeri politice fluctuante, determinate de marea 
inflație europeană, așa că puse dosarul deoparte. Dosarele doi 
și trei prezentau același tip de indivizi. Mal continua să-i arunce 
câte o privire lui Meeks, care studia diverse însemnări, 
întrebându-se ce voia nebunul. Patru, cinci, șase, șapte, opt - 
toți refugiaţi, toţi fugind de Hitler, genul de otravă care îi făcea 


303 


pe oameni să aibă impresia că devierile spre stânga radicală 
sunt justificate. Meeks îi surprinse privirea și îi făcu cu ochiul. 
Mal își dădu seama că insul era încântat sau amuzat de ceva. 
Nouă, zece, nimic interesant. Apoi se auzi o bătaie grăbită în 
ușă. 

— Cioc, cioc, cioc. Cine-i acolo? Dudley Smith, așa că păzea, 
bolșevici! 

Mal se ridică în picioare. Dudley veni la el și îi administră o 
serie de palme zdravene pe spate. 

— Cu șase ani mai mic ca mine și iată-te căpitan! Mare 
chestie! Flăcău, primește felicitările mele cele mai sincere! 

Mal se imagină punându-l la punct pe irlandez, făcându-l să 
înghită ordine și să se supună. 

— Felicitări acceptate, locotenente. 

— Și ești al dracului de rece, ca să te asortezi cu noul tău 
grad. Nu-i așa, Turner? 

Meeks se legănă în scaun. 

— Dudley, nu pot să-l fac pe flăcăul ăsta să spună prea multe. 

Dudley râse. 

— Înţeleg că între voi există o supărare mai veche. Nu știu de 
unde se trage, dar cherchez la femme pare un pariu valabil. 
Malcolm, cât timp sunt aici, dă-mi voie să te întreb ceva despre 
prietenul nostru Upshaw. Își bagă cumva nasul în ancheta 
noastră și dincolo de rolul lui de diversionist? Ceilalţi polițiști din 
cazul homo îl antipatizează și par să creadă că e cam băgăreţ. 

„Cât timp sunt aici” se auzi ca un ecou, iar „cherchez la 
femme” ca un tunet. Mal știa că Dudley era informat despre 
dușmănia dintre el și Meeks. 

— Eşti la fel de subtil ca un mărfar, locotenente. Și care e 
povestea cu tine și Upshaw? 

Dudley hohoti. Meeks spuse: 

— Mike Breuning mi l-a turnat și el pe puști. M-a sunat azi- 
noapte târziu și mi-a transmis o listă de patru persoane, patru 
inși pe care Upshaw vrea să-i urmărească. M-a întrebat dacă 
erau implicaţi în cazul homo sau în povestea cu marele juriu. l- 
am spus că nu știu, că nu l-am întâlnit niciodată pe puști și tot 
ce știu despre el e la a treia mână. 

Mal își drese glasul, deranjat că era dus cu vorba. 

— Cum adică la a treia mână, Meeks? 

Grăsanul zâmbi. 

— ÎI cercetam într-o chestie pe Reynolds Loftis și am ciupit o 
informaţie de la Moravurile din Samo. Loftis a fost săltat în '44 
dintr-un bar de poponari împreună cu un amic, un avocat pe 
nume Charles Hartshorn, mare sculă la municipalitate. L-am 
strâns puţin cu ușa pe Hartshorn, iar el a crezut că-s detectiv la 
Omucideri, pentru că îl cunoscuse pe unul din poponarii morţi 
din cazul lui Upshaw. Eu știam că tipul nu are cum să fie 
asasinul. L-am strâns și mai tare cu ușa și l-am făcut să cânte, 
promiţându-i că poliția comitatului o să-l lase în pace. 

Mal își aminti de raportul lui Meeks pentru Ellis Loew: prima 
lor confirmare din exterior a homosexualității lui Loftis. 

— Eşti sigur că Hartshorn nu era esenţial pentru cazul lui 
Upshaw? 

— Șefu', singura infracţiune pe care a făcut-o tipul ăla e că-i 
un homo cu bani și familie. 

Dudley râse. 

— Ceea ce e preferabil unui homo fără bani și fără familie. Tu 
ești un familist, Malcolm. Nu crezi că-i adevărat? 

Lui Mal îi sări muștarul. 

— Dudley, ce pizda mă-sii vrei? Eu conduc ancheta asta, iar 
Upshaw lucrează pentru mine, așa că spune-mi de ce ești atât 
de interesat de cazul lui? 

Dudley Smith execută un număr tipic de vodevil: un tânăr luat 
în tărbacă ce se apropie cu pași târșiţi, cu mâinile încovoiate ca 
niște lăbuţe, cu umerii căzuţi și buza de jos bosumflată. 

— Flăcău, mă jignești. Nu voiam decât să sărbătorim reușita 
ta și să-ți dau de știre că Upshaw i-a înfuriat pe camarazii lui de 
la poliţie, bărbați care nu sunt obișnuiți să primească ordine de 
la niște diletanţi de douăzeci și șapte de ani. 

— Vrei să spui furia unuia din solda lui Dragna, care-i urăște 
pe cei de la comitat și e protejatul tău. 

— Da, ar fi și asta o interpretare. 

— Flăcău, Upshaw e protejatul meu! lar acum eu sunt căpitan, 
iar tu locotenent. Nu uita ce înseamnă asta. Acum te rog să 
pleci. Lasă-ne să lucrăm. 

Dudley salută scurt și ieși. Mal observă că mâinile nu-i 
tremurau, iar voce nu-i șovăia. Meeks începu să aplaude. Mal 
zâmbi, își aminti în fața cui zâmbea și se opri. 

— Meeks, tu ce vrei? 

Meeks se legănă în scaun. 


— O friptură la Dining Car și, poate, o vacanţă la Arrowhead. 

— Și? 

— Și nu mă dau în vânt după misiunea asta, nu-mi place nici 
ideea că o să mă hăituiești cu privirea până la sfârșit și mi-a 
plăcut că l-ai înfruntat pe Dudley Smith. 

Mal surâse. 

— Zi-i mai departe. 

— Te temeai de el, dar l-ai pus la punct. Mi-a plăcut. 

— Sunt mai mare în grad. Acum o săptămână aș fi tăcut. 

Meeks  căscă, de parcă toată povestea începea să-l 
plictisească. 

— Amice, să-ţi fie teamă de Dudley Smith înseamnă două 
lucruri: că ești deștept și sănătos la cap. Și eu am fost odinioară 
mai mare în grad ca el și-am lăsat-o moartă, pentru că e un tip 
dat dracului, care nu uită niciodată. Așa că felicitări, capitane 
Considine, dar tot mai vreau friptura aia la masa de prânz. 

Mal se gândi la cele două trese de argint. 

— Meeks, tu nu ești genul care să ofere compensații. 

Buzz se ridică în picioare. 

— Cum ziceam, nu mă dau în vânt după misiunea asta, dar 
am nevoie de bani. Așa că hai să zicem că m-a făcut să mă 
gândesc la bucuriile vieţii. 

— Nici eu nu mă dau în vânt după misiunea de-acum, dar am 
nevoie de ea. 

Meeks spuse: 

— Îmi pare rău de povestea cu Laura. 

Mal încercă să și-o amintească pe fosta lui soţie goală pușcă, 
dar nu reuși. 

— N-am pus pe nimeni să te împuște. Am auzit că au fost 
oamenii lui Dragna. 

Meeks îi aruncă lui Mal cutiuța de catifea. 

— la-o cât timp mă simt generos. Tocmai i-am cumpărat 
iubitei mele pulovere de vreo două sutare. 

Mal vâri cutiuţa în buzunar și întinse mâna. Meeks i-o strânse, 
mai să i-o rupă. 

— Prânz, șefule? 

— Sigur, sergent. 

Luară ascensorul până la parter și ieșiră în stradă. Doi polițiști 
de la Circulaţie stăteau rezemaţi de mașină și sorbeau din 

ceștile de cafea. Mal interceptă câteva cuvinte din conversaţia 
lor - „Mickey Cohen, bombă, grav”. 

Meeks se legitimă în faţa celor doi pe un ton dur: 

— Procuratura. Ce-aţi zis mai înainte de Cohen? 

Polițistul mai tânăr, tipul de tinerel începător și imberb, zise: 

— Domnule, tocmai am auzit la radio. La casa lui Mickey 
Cohen a fost pusă o bombă. Se pare că e grav de tot. 

Meeks începu să alerge. Mal o porni în urma lui, sărind într-un 
Caddy verde - o singură privire la faţa grăsanului îl convinse că 
„de ce” constituia o întrebare inutilă. Meeks făcu un viraj brusc, 
scrâșnind din pneuri, trecu prin complexul Administraţiei 
Veteranilor și ieși pe San Vicente. Mal se gândi la casa lui Mickey 
Cohen de pe Moreno. Meeks ţinea piciorul apăsat din greu pe 
acceleraţie, depășind în zigzag mașini și trecători și murmurând 
„Futu-i, futu-i, futu-i!” Când ajunse pe Moreno, viră la dreapta. 
Mal văzu mașinile pompierilor, mașinile de poliţie și vălătucul de 
fum deasupra străzii. Meeks trase chiar în dreptul barierei și se 
dădu jos din mașină. Mal se înălţă pe vârfurile picioarelor și văzu 
o casă frumoasă, în stil spaniol, învăluită de flăcări. Mafiotul 
numărul unu din L.A. era pe gazon, teafăr și nevătămat, și ţipa 
la un ofiţer în uniformă. Curioșii blocaseră strada, trotuarul și 
peluzele învecinate. Mal se uită după Meeks, dar nu-l văzu 
nicăieri. Se întoarse și se ciupi: iată-l pe tovarășul lui din 
ancheta pentru marele juriu, cel mai corupt poliţist din istoria 
orașului, pornit în mod evident să se sinucidă. 

Buzz stătea exact la marginea hărmălaiei și acoperea cu 
sărutări o blondă superbă. Mal o recunoscu din ziarele de 
scandal: era Audrey Anders, Va Va Voom Girl, femeia lui Mickey 
Cohen. Buzz și Audrey se sărutau. Mal se uită la ei de la 
distanţă, apoi se întoarse și cercetă zona de pe lângă cei doi 
porumbei, ca să vadă dacă prin apropiere nu stă vreo gorilă de- 
a lui Cohen care să-și informeze șeful. Mulțimea era masată 
dincolo de bariera pusă de poliţie și urmărea atentă tirada lui 
Mickey. Mal continuă totuși să studieze zona. Simţi o bătaie 
zdravănă pe umăr: Buzz Meeks era lângă el și-și ștergea rujul de 
pe față. 

— Șefu', sunt la dispoziţia ta. Acum putem merge să halim 
friptura aia? 

CAPITOLUL DOUĂZECI ȘI TREI 


— ... iar Norm zice că știi să te baţi. El e nebun după meciuri 
de box, așa că trebuie să fie adevărat. Acum se pune întrebarea 
dacă știi să lupţi și altfel. Și pentru noi. 

Danny privi peste masă la Claire De Haven și Norman 
Kostenz. Trecuseră cinci minute de când era audiat. Până acum 
femeia se arătase extrem de rece și oficială, temperându-l pe 
Norm cu mici gesturi care îi suprimau pornirile de entuziasm 
debordant legate de evenimentele de la  pichetul 
demonstranţilor. O femeie atrăgătoare, care simţea nevoia să 
atingă mereu lucrurile din jur: ţigările, bricheta și pe Kostenz 
când turuia prea mult sau spunea ceva ce-i plăcea ei. După cinci 
minute Danny înţelese că secretul unei astfel de misiuni consta 
în actorie, iar o mare parte din artă presupunea să incluzi în joc 
ceea ce te frământa cu adevărat în momentul respectiv. După 
acel ciudat acces de plâns, rămăsese treaz toată noaptea și 
colindase prin tot ghetoul negrilor. Nu descoperise nimic în 
legătură cu Pontiacul furat, dar simțea că EL îl supraveghea. 
Cercetarea zonei La Paloma nu dăduse niciun rezultat - ca, de 
altfel, nici verificarea liniei de autobuz sau a companiilor de 
taximetrie -, iar Mike Breuning îl sunase ca să-i spună că se 
chinuie să-i facă rost de patru polițiști care să-i fileze pe indivizii 
de pe lista lui de supraveghere. Se simţea obosit și iritat și știa 
că asta se vede. Era obsedat de cazul /u;, nu de rahatul ăsta 
comunist, iar dacă De Haven insista să-i verifice trecutul, avea 
de gând să se dea lovit și să facă apel la artileria grea: 
renașterea convingerilor politice și câteva întrebări despre ce îi 
putea oferi AUFT. 

— Domnișoară De Haven... 

— Claire. 

— Claire, vreau să ajut. Vreau să mă pun din nou în mișcare. 
Am ruginit în toate cele, în afara pumnilor. În plus, îmi trebuie 
cât mai repede o slujbă, dar vreau și să fiu de ajutor. 

Claire De Haven își aprinse o ţigară și, făcând un semn cu 
bricheta din mână unei chelnerițe care se învârtea pe lângă ei, o 
îndepărtă de-acolo. 

— Cred că deocamdată ar trebui să adopţi o filosofie a non- 
violenţei. Am nevoie de cineva care să mă însoţească atunci 

când merg să-i curtez pe contribuabili. Cred că poți să ajuţi la 
colectarea ajutoarelor pentru văduvele de la CCAA. 

Danny văzu în „văduvele de la CCAA” o aluzie personală și se 
încruntă, rănit brusc de amintirea Donnei Cantrell - iubirea lui 
fierbinte, înecată în râul Hudson. Claire spuse: 

— E vreo problemă, Ted? 

Norm Kostenz atinse braţul femeii, ca și cum ar fi vrut să-i 
spună „Chestii de bărbaţi”. Danny se strâmbă, căci durerile lui 
musculare se înteţiseră cu adevărat. 

— Nu, doar că mi-ai amintit de o persoană pe care o 
cunoșteam. 

Claire zâmbi. 

— Ti-am amintit eu sau ceva din ce-am spus? 

Danny făcu o grimasă exagerată. 

— Și una, și alta, Claire. 

— Nu vrei să fii mai explicit? 

— Deocamdată nu. 

Claire o chemă pe chelneriţă și îi spuse: 

— O carafă de martini. 

Fata se înclină, își notă comanda și plecă. Danny întrebă: 

— Deci nu mai vorbim de pichete de demonstranți? 

Kostenz spuse: 

— Nu e momentul potrivit, dar cât de curând vom reduce 
nivelul de toleranță. 

Claire îl șâșâi, făcându-l să tacă. Ochii discipolului ei abia dacă 
sclipiră o clipă. Interveni și Danny - Ted cel Roșu, gata oricând 
să calce pe oricine pe bătături. 

— Ce toleranţă? Despre ce vorbești? 

Claire se juca cu bricheta. 

— Norm se precipită ușor, iar pentru un pasionat al boxului a 
citit prea multe despre Gandhi. Ted, Norm e nerăbdător. Și eu 
sunt nerăbdătoare. Începuse să se lanseze o anchetă a marelui 
juriu, un fel de CCAA în miniatură, însă acum se pare că a dat 
greș. Numai că indivizii continuă să ne sperie. Venind aici, am 
ascultat știrile la radioul din mașină. Cineva a încercat iar să-l 
ucidă pe Mickey Cohen. Mai devreme sau mai târziu va turba și 
își va asmuţi gorilele din pichete asupra noastră. Va trebui să 
avem camere de filmat, ca să-i înregistrăm. 

Nu-i răspunsese cu adevărat la întrebare, iar pledoaria ei 
pentru o rezistenţă pasivă suna ca un subterfugiu. Danny era 

pregătit să lanseze o replică de flirt. Se abţinu din cauza 
chelneriței, care tocmai se întorsese. Claire spuse: 

— Doar două pahare, te rog. 

Norm Kostenz preciză: 

— Eu sunt cel care rămâne pe sec. 

Apoi plecă, făcându-le cu mâna. Claire turnă băutură în 
pahare până sus. Danny îl ridică pe al lui și toastă: 

— Pentru cauza noastră! 

Claire spuse: 

— Pentru toate lucrurile bune. 

Danny bău, făcând o mutră acră, ca un abstinent ce încearcă 
să-i ţină piept unei băutoare inveterate. Claire sorbi din pahar și 
spuse: 

— Hot de mașini, revoluţionar, bărbat iubit de femei. Sunt 
destul de impresionată. 

Las-o un pic mai moale, las-o pe ea să atace, apoi înhaţ-o. 

— Nu fi, pentru că totul e o prefăcătorie. 

— O! Adică? 

— Adică eram un puști, un golan revoluţionar și un hoț de 
mașini fricos. 

— lar cu femeile? 

Mușcase din momeală. 

— Hai să zicem că încercam să recuperez o imagine. 

— Ai reușit vreodată? 

— Nu. 

— Pentru că ea e prea deosebită? 

Danny sorbi îndelung, iar băutura, combinată cu nesomnul, îi 
împăienjeni ochii. 

— Era. 

— Era? 

Danny știa că femeia aflase povestea de la Kostenz, dar își 
continuă jocul. 

— Da, era. Sunt un văduv al CCAA, Claire. Celelalte femei pur 
și simplu nu erau... 

Claire interveni: 

— Nu erau ea. 

— Exact, nu erau ea. Nu erau puternice, nu erau devotate, nu 
erau... 

— Ea. 

Danny râse. 


— Da, nu erau ea. Rahat! Parcă sunt un disc zgâriat. 

Claire râse și ea. 

— Ți-aş da eu o replică tăioasă despre inimi zgăriate, dar s-ar 
putea să mă pocnești. 

— Nu dau decât în fasciști. 

— Nu te porţi dur cu femeile? 

— Nu e stilul meu. 

— Al meu e. Ocazional. 

— Sunt șocat. 

— Mă îndoiesc. 

Danny dădu băutura peste cap. 

— Claire, vreau să lucrez pentru sindicat. Vreau să fac mai 
mult decât să perii niște bătrânei pentru bani. 

— O să ai ocazia. Și nu sunt niște bătrânei - decât dacă ești 
de părere că femeile de vârsta mea sunt bătrâne. 

O ocazie minunată. 

— Câţi ani ai? Treizeci și unu, treizeci și doi? 

Claire hohoti la auzul complimentului. 

— Diplomat. Câţi ani ai tu? 

Danny se gândi la vârsta lui Ted Krugman și și-o aminti - dar 
parcă întârzie o fracțiune de secundă. 

— Douăzeci și șase. 

— Ei bine, sunt prea bătrână pentru băieţi și prea tânără 
pentru un gigolo. Ce zici de răspunsul meu? 

— Evaziv. 

Claire râse și mângâie scrumiera. 

— În mai împlinesc patruzeci de ani. Așa că mersi pentru 
reducere. 

— Era sinceră. 

— Nu, nu era. 

Agaţ-o acum! Mai bine mai devreme decât mai târziu. 

— Claire, am credibilitate politică în faţa ta? 

— Da, ai. 

— Atunci hai să încercăm și altceva. Mi-ar plăcea să te văd și 
în afara activităţii noastre de sindicat. 

Tot chipul femeii se destinse. Danny simţi că are chef s-o 
pălmuiască până când căţeaua se va înfuria, devenind un 
dușman pe măsură. 

— Zău că mi-ar plăcea, spuse el. 

Tovarășul sincer și direct, în varianta comunistă. 

Claire spuse: 

— Ted, sunt logodită. 

Danny îi răspunse: 

— Nu-mi pasă. 

Claire se întinse după poșetă și scoase de acolo o carte de 
vizită parfumată, punând-o apoi pe masă. 

— Ar trebui măcar să ne cunoaștem mai bine. Câţiva membri 
din sindicat vor veni diseară acasă la mine. Treci și tu pe-acolo 
spre sfârșitul întrevederii, ca să-i saluţi pe cei prezenţi. Apoi, 
dacă îţi face plăcere, putem ieși la o plimbare cu mașina, ca să 
mai vorbim. 

Danny luă cartea de vizită și se ridică. 

— La ce oră? 

— La opt și jumătate. 

Se va duce mai devreme. Poliţist autentic, muncă autentică. 

— De-abia aștept. 

Claire De Haven era din nou stăpână pe sine, iar chipul îi 
devenise iar demn și imobil. 

— Și eu. 


Krugman redeveni Upshaw. 

Danny se urcă în mașină și se duse la secţia Hollywood. Parcă 
la trei străzi distanţă, parcurgând restul drumului pe jos. Mike 
Breuning îl întâmpină în ușa sălii de ședințe, zâmbindu-i larg. 

— Îmi ești dator, detective. 

— Pentru ce? 

— Tipii de pe lista ta sunt de-acum filaţi. Dudley a autorizat 
filajul, așa că îi ești dator și lui. 

Danny zâmbi. 

— Pe dracu'! Cine sunt indivizii? Le-ai dat numărul meu? 

— Nu. Sunt ceea ce ai putea numi „băieții lui Dudley”. Ştii ce 
zic. Băieți de la Omucideri, crescuţi de Dudley din prima lor zi de 
muncă. Sunt tipi deștepţi, dar nu-i vor raporta decât lui Dudley. 

— Breuning, asta e ancheta mea. 

— Știu, Upshaw. Dar nici nu-ţi dai seama ce noroc ai că lucrezi 
cu oamenii cu care lucrezi. În plus, Dudley e și el implicat în 
investigația marelui juriu, așa că vrea să fii mulțumit. Arată un 
strop de recunoștință și tu. N-ai niciun fel de grad și comanzi 
șapte oameni. Când eram de vârsta ta, arestam derbedei fugiţi 
de-acasă. 

Danny trecu de Breuning și intră în sala de ședințe, știind că 
omul avea dreptate, dar tot cătrănit. Poliţiști în civil sau în 
uniformă se distrau din cauza unui lucru de pe panoul de afișaj. 
Privi peste umerii lor și văzu o nouă caricatură, mai urâtă decât 
cea pe care o rupsese Jack Shortell. 

Un Mickey Cohen cu colţi, fes și o erecţie gigantică i-o trăgea 
la buci unui tip în uniformă LASD. Buzunarele poliţistului erau 
doldora de dolari, iar pe bula desenată ce pornea din gura lui 
Cohen scria „Zâmbește, dulceaţă! Mickey C. ţi-o trage cușer!” 

Danny împinse la o parte un șir de polițiști în uniformă și 
smulse obscenitatea agăţată acolo. Apoi se răsuci pe călcâie, 
întorcându-se spre un contingent de polițiști inamici, și rupse 
caricatura în bucățele. Poliţiștii de la LAPD stăteau încordaţi, 
priveau în gol sau se zgâiau pur și simplu la el. Gene Niles își 
făcu loc printre ei, înfruntându-l pe Danny. Îi spuse: 

— Am vorbit cu un tip pe nume Leo Bordoni. Nu prea voia să 
cânte, dar mi-am dat seama că fusese interogat dinainte. Cred 
că tu l-ai agăţat și cred că asta s-a întâmplat în culcușul lui 
Goines. Când i-am descris locul, i s-a părut al naibii de familiar. 

În afara lui Niles, întreaga încăpere era cufundată în ceaţă. 

— Nu acum, sergent! tună el cu o voce autoritară. 

— Nu acum pe mă-ta! Cred că ai intrat prin efracţie pe 
teritoriul din jurisdicția mea. N-ai auzit apelul radio la gogoșărie 
și pot să jur că știu de unde ai aflat. Dacă o pot dovedi, o să... 

— Nu acum, Niles! 

— Nu acum pe mă-ta! Eu aveam un caz serios de jaf și după 
aia vii tu cu rahatul tău de curist. Ai o fixaţie cu poponarii, ești 
dus rău de tot și poate că ești și tu poponar! 

Danny lansă câteva croșee cu dreapta și stânga, niște lovituri 
rapide, care îi zdrobiră faţa lui Niles, dar nu-l mișcară din loc 
niciun centimetru. Poliţiştii inamici se dispersară. Danny îi aplică 
adversarului un croșeu la stomac. Niles se feri și răspunse cu un 
upercut puternic, trântindu-l pe Danny de perete. Rămase acolo, 
țintă staționară, prefăcându-se că e terminat. Niles îi trânti una 
cu o dreaptă uriașă drept în partea de mijloc. Danny se feri chiar 
înainte de contact, iar pumnul lui Niles lovi peretele. Polițistul 
urlă, acoperind sunetul osului zdrobit. Danny făcu un pas lateral, 
îl întoarse pe Niles la perete și îi administră o serie de lovituri în 
stomac. Niles căzu în genunchi. Danny simţi că polițiștii inamici 
se apropie de el. Cineva strigă „Încetaţi!” Braţe puternice îl 

cuprinseră, ridicându-l de jos. Jack Shortell se materializă, 
șoptind „Ușor, ușor” în urechea celui pe care îl strângea ca un 
urs. Braţele acelea puternice îi dădură drumul. Altcineva strigă 
„Atenţie, comandantul pleacă!” Danny simţi că îl lasă puterile și- 
| lăsă pe polițistul mai vârstnic să-l scoată din sală pe o ușă 
laterală. 

[A] 

Krugman devenit Upshaw redeveni Krugman. 

Shortell îl duse înapoi la mașină și-l sili să-i promită că o să 
meargă să doarmă. Danny se duse acasă, ameţit o vreme, apoi 
iarăși agitat. În cele din urmă oboseala îl copleși și, ca să 
rămână treaz, se gândi la dialogul dintre Ted și Claire. 
Conversând cu vioiciune, ajunse direct în pat, renunțând la sticla 
de la Mal Considine. Folosi haina de piele a lui Krugman pe post 
de învelitoare și adormi imediat. 

| se alăturară niște femei ciudate și EL. 

1939. Banchetul de absolvire de la liceul din San Berdoo. 
Muzica lui Glenn Miller și Tommy Dorsey răsună prin sistemul de 
amplificare al școlii. Susan Leffert îl scoate din sala de sport, 
ademenindu-l cu un borcan de șnaps, și îl duce în vestiarul 
băieților. Acolo fata încearcă să-i desfacă nasturii de la cămașă, 
lingându-l pe piept și mușcându-l de păr. El se străduiește să se 
entuziasmeze, zgâindu-se la corpul lui din oglindă, dar continuă 
să se gândească la Tim. Asta-l face să se simtă mai bine, dar ÎI și 
doare, iar în final nu e deloc bine în niciuna din ipostaze. li 
spune lui Susan că se întâlnește cu o femeie mai în vârstă, 
căreia vrea să-i rămână fidel, și că ea îi amintește de Donna 
Sinucigașa, cea care i-a cumpărat frumoasa geacă de aviator - 
un veritabil articol de erou de război. Susan întreabă „Care 
război?”, iar scena se destramă, căci Danny știe că aici nu se 
leagă ceva, că mai sunt încă doi ani până la Pearl Harbor. După 
care bărbatul înalt și fără chip, cu părul argintiu, stă acolo, gol 
pușcă, învârtindu-se neîncetat în jurul lui și mijindu-și ochii, ca 
să vadă mai bine ce faţă face când și-o vâră încet în gura lui 
Susan. 

Apoi un întreg coridor de oglinzi, unde Danny îl urmărește pe 
EL. Karen Hiltscher, Roxy Beausoleil, Janice Modine și o turmă 
de fete de pe Sunset Strip îl asaltează pe Danny, iar Danny se 
apără, inventând tot felul de scuze. 

— Nu pot astăzi. Am de învățat. 

— Nu dansez, că mi se face rușine. 

— Altădată, bine? 

— Drăguţă, hai să nu ne repezim așa. Lucrăm împreună. 

— Nu vreau. 

— Nu. 

— Claire, ești singura femeie adevărată pe care am cunoscut- 
o după Donna. 

— Claire, vreau să te fut la fel de mult cum am futut-o pe 
Donna - și, de altfel, pe toate celelalte. La toate le-a plăcut la 
nebunie, pentru că și mie mi-a plăcut tare mult. 

Se apropia tot mai tare de EL și vedea din ce în ce mai bine 
constituţia solidă, de hazna, a tipului grizonat. Apariţia se 
întoarse către Danny. N-avea chip, ci doar trupul lui Tim și un 
ștremeleag mai mare decât cel al lui Demon Don Eversall, care 
apărea la dușuri, își încărca prepuţțul imens cu apă, îl lăbărța și 
hohotea „Hai să bei din pocalul iubirii!” Săruturi îndârjite, trupuri 
strivite în strânsoare, ei doi unul înăuntrul celuilalt, Claire ieșind 
prin oglindă și zicând „E imposibil”... 

Apoi un foc de armă, încă unul și încă unul. 

Danny tresări și se trezi. Auzi telefonul sunând a patra oară, 
văzu că făcuse patul leoarcă de sudoare, simţi nevoia să urineze 
și, dând la o parte haina de piele, descoperi că pantalonii îi erau 
umezi. Orbecăi după telefon și răspunse: 

— Da? 

— Danny, aici e Jack. 

— Zi-i, Jack. 

— Fiule, te-am rezolvat cu  locţiitorul comandantului, 
locotenentul Poulson. E bun amic cu Al Dietrich și are o atitudine 
ca lumea faţă de departamentul nostru. 

Danny se gândi: lar Dietrich e bun amic cu Felix Gordean, 
care are amici la LAPD și la Procuratura Districtuală, și Niles e 
bun amic cu Dumnezeu știe cine de la LASD. 

— Și Niles? 

— A fost retras de la cazul nostru. l-am spus lui Poulson că te 
sfida mereu și că el te-a provocat. Cred că n-o să ai nicio 
problemă. 

Urmă o pauză. 

— Eşti în regulă? Ai dormit? 

Visul îi revenea. Danny amortiză o împușcătură de-a LUI. 

— Da, am dormit. Jack, nu vreau ca Mal Considine să afle 
despre cele întâmplate. 

— El e șeful tău în investigația marelui juriu? 

— Exact. 

— Păi, eu n-o să-i spun, dar cineva probabil că o s-o facă. 

Mike Breuning și Dudley Smith îl înlocuiră pe EL. 

— Jack, am ceva de lucru la celălalt caz. Te sun eu mâine. 

Shortell spuse: 

— Incă ceva. Am avut un noroc de speriat cu verificarea 
mașinilor furate: un Oldsmobile a fost furat la două străzi de La 
Paloma. A fost abandonat la debarcaderul din Samo, fără nicio 
amprentă, dar voi adăuga „hoţ de mașini” la verificările de 
dosare. Și am ajuns la numărul o sută patruzeci și unu cu 
laboratoarele dentare controlate. Merge încet, dar am senzaţia 
că o să punem mâna pe el. 

EL. 

Danny râse. Rănile de ieri îl dureau, iar zgârieturile proaspete 
de la încheieturile degetelor îl înțepau și ele. 

— Da, sigur c-o să punem mâna pe el. 

e 

Cu un duș și niște haine curate, Danny intră iar în pielea lui 
Krugman, Red Ted - Ted cel Roșu -, armăsarul. Işi puse pe el 
sacoul sport primit de la Karen Hiltscher, niște pantaloni din 
flanel și o cămașă de mătase din trusa de deghizare primită de 
la Considine. O porni spre Beverly Hills, conducând mașina 
încet, pe banda din mijloc, și uitându-se în oglinda retrovizoare 
la fiecare câteva secunde, ca să vadă dacă vreo mașină se ţinea 
prea aproape de bara lui din spate sau dacă omul fără chip îl 
privea prea intens, luminându-l cu faza lungă, pentru că în 
adâncurile lui individul își dorea să fie prins, își dorea ca toată 
lumea să afle DE CE. Niciun suspect nu-i apăru în oglindă, dar în 
două rânduri tactica lui aproape că îl făcu să provoace o 
ciocnire. Ajunse la casa lui Claire De Haven cu patruzeci și cinci 
de minute mai devreme. Văzu câteva Cadillacuri și Lincolnuri 
parcate la intrare, lumini estompate lucind dincolo de perdelele 
de la geamuri și o lucarnă întredeschisă pentru aerisire - 
acoperită, dar deschisă. Lucarna dădea spre o potecă pietruită 
și un gard viu înalt, ce separa domeniul De Haven de casa 
învecinată. Danny se duse acolo, se lăsă pe vine și ascultă. 


Cuvintele ajungeau la el filtrate printre tusete și întreruperi 
neclare. Distinse strigătul unui bărbat: „Cohen și lacheii lui 
fershtunkener ar trebui mai întâi s-o ia razna!” Apoi se auzi 
vocea lui Claire: „Totul e să știi când anume să strângi șurubul”. 
Cineva cu un accent moale: „Va trebui să le oferim studiourilor o 
soluţie, ca să iasă cu faţa curată. De aceea e foarte important să 
știm când. Trebuie să explodeze exact la momentul potrivit”. 

Danny se uita mereu în partea opusă, ca să vadă dacă nu-l 
repera vreunul din vecini. Auzi o lungă digresiune despre 
alegerile prezidenţiale din 1952 - cine va candida, cine nu -, 
care degeneră apoi într-o ceartă copilărească în care până la 
urmă Claire se impuse cu opinia ei despre Stevenson și Taft, doi 
pigmei fasciști de culori diferite. Urmă ceva despre un regizor de 
film pe nume Paul Doinelle, cu operele lui clasice, „à /a 
Cocteau”, și un duet aproape perfect: o voce masculină și moale 
care chicotea și spunea ceva despre niște „vechi iubiri” și un 
bărbat cu voce de stentor și accent sudist, care oferi poanta 
finală: „Dar eu o am pe Claire”. Danny își aminti de dosarele 
psihiatrice: cu niște ani în urmă Reynolds Loftis și Chaz Minear 
fuseseră iubiți. Considine îi spusese că acum Loftis era logodit 
cu Claire și cei doi urmau să se căsătorească. Simţi niște 
crampe în stomac și se uită la ceas: 8:27. Era timpul să dea ochi 
cu dușmanul. 

Ocoli, se duse la ușă și sună. Claire îi deschise și zise: 

— Exact la timp. 

Danny observă că felul în care se machiase și costumul cu 
pantaloni îi estompau ridurile și îi puneau mai bine în valoare 
rotunjimile decât pudra și rochia de la restaurant. Îi spuse: 

— Arăţi minunat, Claire. 

Claire îi șopti: 

— Lasă astea pentru mai târziu. 

Apoi îl luă de braţ și îl conduse în camera de zi, decorată ușor 
ostentativ cu afișele înrămate ale unor filme: titluri comuniste, 
bune de livrat pentru marele juriu. Trei bărbaţi stăteau în 
picioare, ţinând în mâini pahare cu băutură: un tip cu o 
fizionomie semitică, în costum de tweed, un altul mai mititel, 
într-un jerseu de tenis și pantofi sport albi, și sosia portretului 
robot ce-l reprezenta pe EL - un bărbat cu părul argintiu, de 
vreo cincizeci de ani, trecând cu cel puţin trei centimetri peste 
un metru optzeci și la fel de suplu ca Mal Considine, dar de zece 

ori mai chipeș. Danny se uită fix în ochii lui, gândindu-se că acea 
pereche de ochi îi era familiară, apoi privi în altă parte. Poponar, 
ex-poponar sau ce-o fi fost tipul, nu era decât o imagine - un 
comunist, nu un asasin. 

Claire făcu prezentările. 

— Domnilor, el e Ted Krugman. Ted, de la stânga la dreapta: 
Mort Ziffkin, Chaz Minear și Reynolds Loftis. 

Danny dădu mâna cu ei și primi un „Bună, bătăușule” de la 
Ziffkin, un „Încântat” de la Minear și un zâmbet cinic din partea 
lui Loftis, cu o sugestie implicită: îi permit logodnicei mele să 
flirteze cu tipi mai tineri. Strânse cel mai tare mâna bărbatului 
înalt, devenind foarte Ted K. 

— Plăcerea e de partea mea și de-abia aştept să colaborăm. 

Minear zâmbi, Ziffkin exclamă „Bravo!”, iar Loftis spuse: 

— Tu și Claire trebuie să aveţi o discuţie serioasă despre 
strategie. Dar să n-o ţii prea târziu, m-auzi? 

Accent sudist, dar fără dulceața dialectului și cu o altă aluzie 
implicită: la noapte avea să se culce cu De Haven. 

Danny râse, știind sigur că memorase trăsăturile lui Loftis. 
Claire oftă. 

— Haide, Ted! Strategia așteaptă. 

leșiră afară. Danny se gândi că s-ar putea să fie urmăriţi, așa 
că o conduse pe Claire la mașina lui. Ea întrebă: 

— Și unde ai vrea să elaborăm strategia? - aluzia eí, ce 
parodia drăgălășenia lui Loftis. 

Danny deschise portiera din dreapta și îi veni o idee: să se 
ducă în ghetoul negrilor, însoţit de coloratura protectoare a 
companiei unei femei. Trecuseră aproape două săptămâni de 
când fusese acolo în interes de serviciu, așa că, probabil, nu va 
fi recunoscut în ipostaza lui nepoliţistă. lar EL apăruse în 
apropiere de Strip chiar ieri. 

— Îmi place jazzul. Ţie? 

— Sunt nebună după jazz. Și știu un local grozav în 
Hollywood. 

— Eu știu niște localuri date naibii în South Central. Ce zici? 

Claire ezită, apoi spuse: 

— Sigur, sună distractiv. 

e 

Spre est pe Wilshire, apoi spre sud pe Normandie. Danny 

circula cu viteză, gândindu-se la întâlnirea lui de la miezul nopții 

și la metodele prin care să-l calmeze pe Considine după 
scandalul cu Niles. Continuă să se uite în oglinda retrovizoare, 
aruncând din când în când un zâmbet către Claire, astfel ca 
femeia să aibă impresia că se gândește la ea. În oglindă nu 
apăru nimic ciudat. Lui Danny îi rămase înfipt în minte chipul lui 
Reynolds Loftis, o non-faţă care să facă faţa autentică să sară la 
el și să-l muște. Claire fuma ţigară după ţigară, bătând darabana 
cu unghiile pe bordul mașinii. 

Tăcerea părea foarte nimerită: erau doi idealiști adânciţi în 
gânduri. Spre est pe Slauson, spre sud pe Central și alte priviri 
spre oglinda retrovizoare - intraseră pe teritoriul LUI. Danny 
trase în față la Club Zombie, iar Claire îl întrebă: 

— Ted, de ce te temi? 

Intrebarea îl surprinse exact când arunca o privire spre talie, 
acolo unde ar fi trebuit să-și ţină arma, cum făcea de obicei 
când era în misiune în ghetoul cioroilor. Se opri și prinse volanul 
în mâini. Red Ted, Ted cel Roșu, prietenul negrului asuprit. 

— Cei de la Teamsters, cred. Am cam ruginit. 

Claire îi puse mâna pe obraz. 

— Eşti singur, obosit și hăituit. Vrei atât de mult să 
mulțumești oamenii și să faci ceea ce crezi că așteaptă de la 
tine, că mi se rupe inima. 

Danny se lăsă mângâiat și i se puse un nod în gât, ca atunci 
când văzuse sticla de la Considine. Claire își trase mâna și 
sărută locul mângâiat. 

— Mă omor după tipii rătăciţi. Haide, gagiule tăcut și puternic! 
Vom asculta muzică și ne vom ţine de mână, dar nu vom discuta 
politică. 

Poanta prinsese. Sărutul ei încă mai era cald. Danny se dădu 
jos și o porni spre ușă înaintea lui Claire. Zdrahonul care fusese 
la intrare de Anul Nou era și acum acolo și se uita la el ca la un 
alt alb iubitor de jazz. Claire îl ajunse din urmă chiar în 
momentul în care aerul rece îl făcu să se simtă normal: 
comunistul Krugman avea o aventură amoroasă, iar detectivul 
de la Omucideri Upshaw lucra ore suplimentare. O luă de braț și 
o conduse înăuntru. 

Interiorul de la Zombie arăta exact așa cum arătase și cu 
două săptămâni în urmă, dar cu o combinaţie de cântăreți mult 
mai zgomotoasă și mai disonantă pe scenă. De data asta 
clientela era exclusiv colorată: o mare de feţe negre îmblânzite 

de nuanțele luminii, o pânză cu pâlpâiri, în dreptul căreia o față 
albă/gri se ridică și strigă „Eu!” Danny îi strecură șefului de sală 
o hârtie de cinci dolari, cerându-i o masă lângă perete, cu 
vedere spre ringul de dans. Omul îi conduse la o masă de lângă 
ieșirea din spate, le luă comanda - o tărie dublă și un martini 
sec -, apoi o transmise unei chelnerițe. Danny o instală pe Claire 
pe scaunul cel mai apropiat de orchestră. El se așeză pe scaunul 
mai apropiat de bar și de public. 

Claire își împleti degetele cu ale lui Danny și bătu ritmul pe 
masă cu mâinile amândurora, un ritm lent, în contratimp cu 
stridentul bebop care umplea încăperea. Sosiră și băuturile. 
Claire o plăti pe chelneriță și ridică cealaltă mână, refuzând 
restul. Fata plecă. Danny sorbi din bourbon - marfă ieftină, de 
casă, care ardea gâtul. Claire îi strânse mâna. l-o strânse și el, 
recunoscător muzicii zgomotoase, care făcea discuția 
imposibilă. Privind mulţimea, își dădu seama că prezenţa LUI 
aici era la fel de imposibilă - individul știa aproape sigur că 
poliţia îl trecuse pe lista hoţilor de mașini din cartierul negrilor, 
așa că va fugi de South Central ca de ciumă. 

Dar se simţea bine aici, la adăpost și în întuneric. Închise ochii 
și ascultă muzica, timp în care mâna lui Claire, pusă peste mâna 
lui, bătu în continuare ritmul. Ritmul creat de formaţie era unul 
complex: tobele lansau ritmul melodiei, care era preluată de 
saxofon, iar saxofonul se lansa într-un șir de variaţiuni, revenind 
mereu la acorduri tot mai simple, apoi la tema de bază, în timp 
ce contrabasul și trompeta se avântau în triluri din ce în ce mai 
complicate. Trecerile muzicale aveau un efect hipnotic asupra 
ascultătorilor. Jumătate din sunete erau urâte și stranii, ceea ce- 
| făcu pe Danny să-și dorească revenirea temelor simple și 
frumoase. Asculta, uitând de paharul cu băutură și încercând să 
descifreze muzica, să prevadă încotro se îndrepta. Tocmai avu 
impresia că înțelege  sincronicitatea, când interveni un 
crescendo de niciunde, cântăreții se opriră, aplauzele se 
declanșară ca un tunet și lumini strălucitoare inundară localul. 

Claire îi lăsă mâna și începu să aplaude. Un mulatru, stâlp de 
local, alunecă până în dreptul mesei lor și zise: 

— Bună, dulceaţă. Nu te-am mai văzut de-un car de vreme. 

Claire își abătu privirea. Danny se ridică în picioare. Mulatrul 
reluă: 

— Ţi-ai uitat vechii prieteni. Dar crezi că-mi pasă? 


Apoi continuă să se unduiască printre mese. 

Claire își aprinse o ţigară. Bricheta îi tremura. Danny o 
întrebă: 

— Cine era? 

— O, un prieten de-al unui prieten de-al meu. Odinioară eram 
înamorată de cântăreții de jazz. 

Mulatrul își croise drum spre scenă. Danny îl văzu strecurând 
ceva în mâna contrabasistului - o sclipire verzuie, culeasă și 
dosită în aceeași clipă. Considine despre De Haven: și-o trăgea 
în venă și era o consumatoare înrăită de droguri farmaceutice. 

Danny se așeză la loc. Claire își stinse ţigara și își aprinse alta. 
Luminile scăzură în intensitate. Începu muzica - o baladă 
romantică, lentă. Danny încercă manevra cu bătutul ritmului, 
dar mâna lui Claire nu se mișcă. Ochii ei cercetau întreaga 
încăpere. Danny văzu cum ușa de vizavi de ei se deschide, 
luminându-l o clipă pe Carlton W. Jeffries, dealerul de droguri pe 
care îl bruscase ca să-i toarne pe negustorii de heroină. Prin ușa 
deschisă se strecură o fâșie de lumină până la Claire De Haven, 
care privea cu ochi speriaţi: fata de bani gata căreia îi plăcea să 
trăiască printre cei din clasele de jos, iar acum se temea că 
putea fi făcută și mai tare de rușine, ceea ce i-ar strica întâlnirea 
cu un poliţist sub acoperire, care căuta s-o acuze de trădare. 
Ușa se închise. Danny simţi cum se cocoșează de teamă și cum 
localul întunecos, plăcut și sigur se transformă într-un spaţiu 
malefic, populat cu negrotei smintiţi din junglă, gata să-l 
mănânce de viu, ca să-i răzbune pe toţi negroteii pe care îi 
strânsese el cu ușa. 

— Claire, hai să plecăm, bine? propuse el. 

Claire zise: 

— Da, hai. 

[] 

La întoarcere Claire, care era foarte agitată, îi povesti 
precipitată și dintr-o răsuflare ce reușise ea să facă și cu ce 
organizații - o litanie care suna nevinovat și care probabil că nu 
conţinea nici cea mai măruntă informație utilă pentru Loew și 
Considine. Danny o lăsă să se descarce, dar fără să-i acorde 
atenţie, căci se gândea la ce îi spusese Leo Bordoni lui Niles, 
dacă Niles chiar avea la comitat pe cineva care să-i confirme că 
intrase în apartamentul de la numărul 2307 și, în caz că o putea 
dovedi, dacă avea vreo importanţă. Oare s-o mituiască pe Karen 

Hiltscher așa, ca idee, de vreme ce ea era singura turnătoare 
posibilă, deși era foarte puţin probabil să-l cunoască pe Niles? Și 
cum să scape de învinuire în cazul încăierării? Cum să-l facă pe 
Considine să fie de acord ca unul din viitorii lui oameni de 
încredere să-l bată pe unul din subalterni, când subalternul 
respectiv l-ar putea avea la mână? 

Danny intră pe strada lui Claire, gândindu-se la câteva scuze 
verosimile. Când încetini și opri, avea deja două pregătite. 
Zâmbi și se pregăti să-și intre în rol. Claire îl mângâie pe obraz, 
mai blând decât prima oară. 

— Îmi pare rău, Teddy. A fost destul de deprimant pentru o 
primă întâlnire. Altădată? 

Danny spuse: 

— Sigur. 

Se încălzi cu totul și simţi iarăși nodul din gât. 

— Mâine seară, tot aici? Doar noi doi, strategia și orice altceva 
ne îndeamnă spiritul să facem... 

Mâna ei se răsuci, iar încheieturile degetelor îi trecură peste 
falcă. 

— Sigur... iubito. 

Atunci ea se opri, cu ochii închiși și buzele întredeschise. 
Danny se apropie, pregătindu-se s-o sărute, dar dorind mâna 
moale, nu gura flămândă, vopsită într-un roșu rozaliu. Când se 
atinseră, el îngheţă și aproape că se retrase. Limba lui Claire îi 
alunecă febrilă pe dinţi. Danny se gândi la Reynolds Loftis, își 
împinse fața în cea a femeii și o sărută. 


CAPITOLUL DOUĂZECI ȘI PATRU 


Mal îl privea pe Buzz Meeks cum mănâncă și se gândi că 
iubirea sinucigașă sporește pofta de mâncare: grasul devorase o 
farfurie de creveţi umpluți, două cotlete de porc de grosime 
dublă, cu ceapă pane, iar acum nimicea o felie uriașă de 
plăcintă de piersici îngropată în îngheţată. Era cea de-a doua 
masă a lor împreună de când se apucaseră să studieze dosarele 
de la SIN, timp în care Mal făcuse și o vizită la biroul lui Jake 
Kellerman. La prânz Meeks înfulecase o friptură de vacă, cartofi 
prăjiți și trei porţii de budincă de orez. Mal ciugulea câte puţin 
din salata lui cu piept de pui, dând din cap. Meeks spuse: 

— Un băiat în creștere are nevoie de mâncare. La ce oră 
trebuie să apară Upshaw? 

Mal se uită la ceas. 

— l-am spus că la miezul nopţii. De ce, ai ceva planuri? 

— Mai târziu, cu drăguţa mea. Howard are nevoie de 
apartamentul de lângă stadion, așa că ne întâlnim la ea acasă. |- 
am spus că ajung cel târziu pe la 1 și-mi place să fiu punctual. 

— Meeks, ţi-ai luat ceva măsuri de siguranţă? 

Buzz zise: 

— Folosim metoda ritmică. La ea acasă când ritmul lui Howard 
ne pune pe fugă. 

Căută în buzunarul hainei și scoase un plic. 

— Am uitat să-ţi spun. Cât timp erai la avocat, a venit Ellis. l- 
am dat raportul tău, l-a citit și ţi-a răspuns în scris. Se pare că 
băiatul tău a schimbat câteva lovituri cu un polițai de la LAPD. 
Ellis a zis să citești biletul și să faci întocmai. 

Mal deschise plicul și scoase o coală de hârtie acoperită cu 
scrisul lui Loew. Citi: 


M.C., 


Sunt întrutotul de acord cu analiza ta asupra 
metodelor lui Dudley. Ceea ce nu întelegi însă e că 
Dudley e atât de eficient, încât metodele lui reduc la 
minimum șansa ca martorii potentiali să dea înapoi și 
să ne toarne celor de la AUFT. De asemenea, nu-ti pot 
încredința comanda anchetei, dată fiind antipatia 
evidentă care există între tine și Dudley. L-aș 
înverșuna pe un om care până mai ieri avea aceeași 
functie ca și tine și mai multi ani vechime. În această 
anchetă sunteți pe poziții de egalitate, iar după ce 
ajungem la tribunal, nu va mai trebui să lucrezi 
niciodată cu el. 

S-a întâmplat ceva cu detectivul Upshaw. Sgt. 
Breuning (LAPD) m-a sunat să mă informeze că 
Upshaw s-a bătut astăzi după-amiază cu un alt ofiter 
de la municipalitate (sgt. G. Niles) din cauza unei 
remarci stupide făcute de Niles despre „poponar. 
Faptul este  intolerabil, ținând cont de acordul 
interagenții la care am ajuns ca să obținem poziția de 


conducere pentru Upshaw. Breuning mai spunea și că 
Upshaw a pretins alocarea a încă patru polițiști la 
supraveghere și că Dudley, dorind să-l mulțumească, i- 
a găsit oamenii. Asta e la fel de intolerabil. Upshaw e 
un polițist tânăr și neexperimentat și, oricât ar fi de 
talentat, n-are niciun drept să emită astfel de pretenții. 
Vreau să-i atragi foarte serios atenția că nu vom mai 
tolera astfel de bătăi cu pumnii sau asemenea gesturi 
de primadonă. 

Sgt. Bowman îl caută acum pe dr. Lesnick. Sper că n-a 
murit. E o achiziție valoroasă pentru echipa noastră. 


E.L. 


P.S. Mult noroc mâine la tribunal. Avansarea ta și 
misiunile curente ar trebui să-ți asigure o amânare. 
Cred că strategia lui Jake Kellerman e solidă. 


Mal făcu ghemotoc coala de hârtie și o aruncă, fără să se uite 
unde. Foaia ricoșă din peretele separeului și ateriză în farfuria 
lui Meeks. Buzz zise: 

— Oho, partenere! 

Mal își înălță privirea și îl văzu pe Danny Upshaw apropiindu- 
se încet. Îi spuse pe un ton destul de nervos: 

— Stai jos, detective. 

Apoi observă că puștiului îi tremurau mâinile. 

Danny se strecură în separeu, lângă Meeks. Buzz zise: 

— Turner Meeks. 

Îi strânse mâna. Danny dădu din cap și își întoarse privirea 
spre Mal. 

— Felicitări, căpitane. Și mulţumesc pentru sticlă. 

Mal îl privi pe spionul lui și se gândi că în acel moment nu 
arăta deloc a poliţist. 

— Eu îţi multumesc. A fost și plăcerea mea. Dar înainte să 
vorbim despre misiune, zi-mi ce s-a întâmplat cu sergentul 
Niles? 

Danny strânse în pumn un pahar de apă gol. 

— Are o idee absolut ţicnită: cum că aș fi intrat prin efracţie 
într-un apartament unde au fost găsite a doua și a treia victimă. 
În esenţă, îl deranjează faptul că trebuie să primească ordine de 

la mine. Jack Shortell mi-a spus că a fost retras din echipă, așa 
că îmi pare bine că nu mă mai agasează. 

Răspunsul suna învăţat pe de rost. Mal întrebă: 

— Asta-i tot? 

— Da. 

— Și ai intrat prin efracţie? 

— Nu, firește că nu. 

Mal se gândi la remarca despre poponar, dar trecu peste ea. 

— Bine, atunci consideră asta ca o mustrare din partea lui 
Ellis Loew și a mea. Să nu mai aud de astfel de ieșiri. Punct. Să 
nu se mai întâmple. Ai înţeles? 

Danny ridică paharul și păru să se întristeze când își dădu 
seama că era gol. 

— Da, căpitane. 

— E tot „Ma!”. Vrei să mănânci ceva? 

— Nu, mulțumesc. 

— Ceva de băut? 

Danny împinse paharul deoparte. 

— Nu. 

Buzz zise: 

— Păstrează-ţi ghioagele pentru Mănușile de Aur ale Poliţiei. 
Știu un tip care a ajuns sergent caftindu-i pe gagiii pe care îi ura 
comandantul lui. 

Danny râse. Mal se gândi că ar fi bine să-i comande ceva de 
băut, ca să-i liniștească nervii. 

— Spune-mi cum a mers. Te-ai întâlnit cu De Haven? 

— Da, de două ori. 

— Și? 

— Și se dă la mine. 

Agentul lui Mal roșise. Mal zise: 

— Povestește-mi tot. 

— Nu prea e mare lucru de povestit. Am avut o întâlnire în 
seara asta și avem încă una stabilită pentru mâine seară. Am 
tras cu urechea din afara casei ei în timp ce acolo avea loco 
ședință și am auzit unele lucruri. Destul de aproximative, dar 
îndeajuns cât să-mi dau seama că încearcă un fel de șantaj 
asupra studiourilor și că vor să-și sincronizeze mișcarea cu 
momentul de răbufnire al celor de la Teamsters la pichete. Așa 
că spune-i lui Mickey să-și țină oamenii în frâu. Mi-am dat seama 
că mișcarea asta e importantă pentru strategia lor, iar mâine, 

când o voi întâlni pe De Haven, o să încerc să scot de la ea mai 
multe detalii. 

Mal evaluă toate informaţiile, gândindu-se că așteptările lui 
faţă de conducerea sindicatului se adevereau: erau duplicitari, 
vorbeau mult, se complăceau în rolurile lor de eroi și așteptau 
ca evenimentele exterioare să le dirijeze acţiunile. 

— Pe cine-ai mai întâlnit acolo, în afară de Kostenz și De 
Haven? 

— Pe Loftis, Minear și Ziffkin, dar foarte pe fugă. 

— Ce impresie ţi-au lăsat? 

Danny făcu un gest larg. 

— Adevărul e că nicio impresie. N-am vorbit cu ei decât un 
minut sau două. 

Buzz chicoti, desfăcându-și cureaua. 

— Ai avut mare noroc că bătrânul Reynolds n-a sărit el pe tine 
în locul lui De Haven. Un tip frumușel, cum ești tu, probabil că i- 
ar întări strașnic măciuca. 

Danny roși din nou. Mal se gândi că omul lucra la două cazuri 
pline, înghesuite amândouă într-o zi de douăzeci și patru de ore. 

— Spune-mi cum merge celălalt caz, zise el. 

Ochii lui Danny cutreierară peste tot, scrutând separeurile 
învecinate și zăbovind asupra clienţilor de la bar, după care 
privirea îi reveni la Mal. Spuse: 

— Încet, dar bine, cred. Am acasă propriul meu dosar, cu 
toate probele și toate ipotezele existente, iar asta mă ajută. 
Trebuie verificate o serie de dosare, iar treaba merge încet, dar 
se face temeinic. Am senzaţia că progresez în privinţa 
victimelor, că am prins legătura dintre ele. Nu cred că avem de- 
a face cu un nebun care omoară la întâmplare. Știu că nu-i așa. 
Dacă voi avansa mai mult, s-ar putea să am nevoie de altcineva 
ca momeală. Aș putea să mai primesc un om? 

Mal zise: 

— Nu. 

Se uită cum Danny urmărește cu privirea doi bărbaţi ce 
treceau pe lângă separeul lor. _ 

— Nu, după cascadoria ta cu Niles nu se mai poate. li ai pe cei 
patru polițiști pe care ţi i-a trimis Dudley Smith... 

— Sunt oamenii lui Dudley, nu ai mei! Nici măcar nu-mi 
raportează ce fac, iar Mike Breuning mă duce cu vorba! Dacă e 
să mă gândesc bine, compromite întreaga misiune! 

Mal lovi masa cu palma, întorcând privirea lui Danny înspre el. 

— Uită-te la mine și ascultă-mă bine! Vreau să te calmezi și să 
nu te mai repezi așa. Faci tot posibilul în ambele cazuri și, în 
afară de povestea cu Niles, te descurci de minune. Acum ai 
pierdut un om, dar îi ai pe cei care se ocupă de supraveghere, 
așa că gândește-te că ai scăpat de multe probleme, liniștește-te 
și fii profesionist. Fii polițist! 

Ochii tulburi ai lui Danny rămaseră fixaţi asupra lui Mal. Buzz 
întrebă: 

— Detective, ai niște indicii serioase în privinţa victimelor? 
Ai... cum îi spune... ai vreun element comun? 

Agentul operativ i se adresă superiorului său: 

— Un individ pe nume Felix Gordean. E un codoș de 
homosexuali, a avut legături cu una dintre victime și știu că 
asasinul are un fel de fixaţie pentru el. Încă nu l-am strâns prea 
tare cu ușa, pentru că știu că îi are în solda lui pe cei de la 
Moravurile de la secția centrală a LASD, iar individul pretinde că 
e amic cu persoane influente de la LAPD și Birou. 

Mal zise: 

— Ei bine, eu n-am auzit niciodată de el, iar eu sunt o 
persoană influentă de la Birou. Buzz, tu ai auzit de tipul ăsta? 

— Sigur că da, șefu'. Mișună și pe la municipalitate, și pe la 
comitat. Un ciudat uns cu toate alifiile. Joacă golf cu șeriful 
Eugene Biscailuz și de Crăciun toarnă câteva monede în 
buzunarele lui Al Dietrich. 

In timp ce Buzz rostea aceste cuvinte, Mal înţelese că era unul 
dintre cele mai frumoase momente din viaţa lui. 

— Strânge-l zdravăn cu ușa, Danny. Suport eu toate 
consecinţele, iar dacă îţi face cineva probleme, nu uita că în 
spatele tău se află anchetatorul-șef al Procuraturii Districtuale 
din Los Angeles. 

Danny se ridică în picioare. Arăta înduioșător de recunoscător. 
Mal zise: 

— Du-te acasă și dormi, Ted. Bea un pahar și pentru mine. 

Cârtița Procuraturii plecă, salutându-i pe colegii lui polițiști. 
Buzz răsuflă încet. 

— Băiatu' ăsta-i pe craca unui copac bătrân și foarte înalt și 
se uită în jos, la un flăcău înalt, cu o drujbă-n mână. lar tu ai mai 
mult curaj decât minte. 

Era cel mai drăguţ lucru pe care i-l putea spune cineva. Mal 
replică: 
— Mai comandă o felie de plăcintă, flăcău. Fac eu cinste. 


CAPITOLUL DOUĂZECI ȘI CINCI 


Fereastra de pe hol scârțâi. Trei pași ușori pe podeaua 
dormitorului. 

Buzz se foi, se rostogoli de lângă Audrey, băgă mâna sub 
pernă și apucă pistolul, camuflându-și mișcarea cu un căscat de 
om adormit. Alţi doi pași. Audrey sforăia ușor, iar printr-o 
crăpătură dintre perdele răzbătea lumina. O siluetă apăru 
dinspre partea lui de pat. Se auzi cum se armează un pistol. 

— Mickey, ești un om mort! 

Buzz o împinse pe Audrey pe podea, departe de voce. Un 
amortizor pocni slab, iar limba de foc lumină un tip uriaș, într-un 
palton întunecat. Audrey ţipă. Buzz simţi cum salteaua e ciuruită 
la doi centimetri de picioarele lui. Înșfăcă dintr-o singură 
mișcare bastonul de pe noptieră și îl pocni pe atacator peste 
genunchi. Lemnul placat cu metal sfărâmă niște oase. Individul 
se prăvăli pe pat. Audrey ţipă: 

— Meeks! 

O împușcătură sfârtecă peretele opus. O altă jumătate de 
secundă de lumină înflorită pe țeava pistolului îi dezvălui lui 
Buzz conturul celuilalt. Apucă paltonul insului, îl trase în pat, îi 
acoperi faţa cu o pernă și-l împușcă de două ori în cap de 
aproape. 

Pocnetele răsunară înăbușit. Zbieretele lui Audrey se auziră 
ca vaierul prelung al unei sirene. Buzz cobori din pat și o strânse 
în brate, înăbușindu-i tremuratul în propriile lui spasme. Îi șopti: 

— Du-te în baie, nu aprinde lumina și ţine capul jos. A venit 
pentru Mickey, iar dacă mai e vreunul afară, vine și ăla. Stai 
dracului jos și stai dracului calmă! 

Audrey se retrase, mergând în genunchi. Buzz se duse în 
camera de zi, desfăcu perdelele și se uită afară. Exact vizavi de 
ei era parcată o mașină care nu fusese acolo când venise el. 
Nicio altă mașină nu staţiona lângă bordură. Incercă să-și 
imagineze ceea ce, probabil, se întâmplase: 


EI arăta ca Mickey de la distanţă. £/ conducea un Eldorado 
verde, model '48. Casa lui Mickey fusese bombardată ieri. 
Mickey, nevasta și buldogul supravieţuiseră. £/ parcase mașina 
la distanţa standard de trei străzi. Supravegherea făcută de 
mântuială îl convinsese pe atacator că e/era Mickey - un sudist 
grăsan și scund fusese confundat cu un evreu grăsan și scund. 

Buzz continuă să scaneze mașina: rămânea nemișcată și 
lipsită de pulsaţia luminoasă a jarului unei ţigări. Trecură cinci 
minute. Nu apăru niciun poliţist și nici vreun tovarăș de-al 
mortului. Buzz, convins că fusese o operaţiune solo, se întoarse 
în dormitor și aprinse lumina. 

Camera duhnea a praf de pușcă. Patul era năclăit de sânge, 
iar perna era îmbibată cu vișiniu. Buzz o ridică și i-o puse 
mortului sub cap. Tipul nu mai avea faţă, nu exista orificiu de 
ieșire al glonţului și tot bulionul îi curgea prin urechi. Îl căută 
prin buzunare - și îl năpădiră toate spaimele. 

O legitimaţie LAPD și un buzer personal: sergent detectiv 
Eugene Niles, brigada Hollywood. Un card Automobil Club, cu 
descrierea mașinii în colţul din stânga jos - Ford maro Crown 
Victoria '49, Cal. JS 1497. Un carnet de conducere pe numele lui 
Eugene Niles, domiciliat în Hollywood, Melbourne Avenue, 
numărul 3987. Cheile mașinii și alte chei, plus o hârtie cu adresa 
lui Audrey și un plan arhitectural al unei case care semăna cu 
apartamentul lui Mickey din Brentwood. 

Zvonuri vechi, fapte noi, tremurături criminale. 

Cei de la LAPD erau în spatele împușcăturilor de la LASD. Jack 
D. și Mickey îngropaseră securea războiului. Niles făcea parte 
din divizia Hollywood, centrul furtunii stârnite de Brenda Allen. 
Buzz alergă pe partea cealaltă a străzii, mânat de teamă. Văzu 
că sedanul era un Vicky din '46, cu numărul de înmatriculare JS 
1497. Descuie portbagajul și alergă înapoi în casă. Trase 
plapuma mare de pe pat, îl înveli pe Niles, cu tot cu pistol, în ea, 
îl aburcă pe umăr și se întoarse la Vicky, unde încuie cadavrul în 
portbagaj, îndoindu-l de mijloc în jurul roții de rezervă. Apoi, 
gâfâind, leoarcă de sudoare și tremurând, se întoarse la Audrey. 

Stătea pe closet, goală, și fuma. O jumătate de duzină de 
mucuri erau împrăștiate pe jos. Baia era cufundată într-un nor 
de fum. Arăta ca o femeie de pe Marte: lacrimile îi întinseseră 
machiajul pe faţă, iar petele de ruj, întinse de când făcuseră 
dragoste, încă i se mai vedeau pe obraji. 

Buzz îngenunche în faţa ei. 

— lubito, mă ocup eu de asta. Mickey era cel care trebuia s-o 
încaseze. Cred că noi suntem în regulă. Dar va trebui să stau o 
vreme departe de tine, în eventualitatea că tipul avea vreun 
partener. Nu vrem să-și dea seama că aici, cu tine, am fost eu și 
nu Mickey. 

Audrey lăsă ţigara să-i cadă și o stinse cu piciorul gol, fără să 
simtă vreo durere. Îi zise: 

— Foarte bine. 

Avea o voce răgușită, de fumător. 

Buzz zise: 

— lei toate așternuturile de pe pat și le arunci în incinerator. 
În saltea și în perete sunt gloanțe. Le scoţi și le arunci. Și nu spui 
la nimeni! 

Audrey spuse: 

— Zi-mi că totul o să fie în regulă. 

Buzz o sărută pe cărarea din păr și se văzu legat în curele, 
împreună cu ea, în camera de gazare. 

— lubita mea, chestia asta va fi cu siguranţă în regulă. 

e 

Buzz duse mașina lui Niles pe colinele Hollywoodului. Găsi 
niște unelte de grădinărit pe bancheta din spate, apoi descoperi 
o porţiune de pământ la capătul drumului de acces spre semnul 
mare cu „Hollywood” și îl îngropă pe asasinul potenţial al lui 
Mickey Cohen într-o groapă de 1,30 pe 1,30 pe 1,30, lucrând cu 
o cazma și o lopată. Bătuci pământul bine de tot, ca nu cumva 
să-l adulmece coioții și să li se facă foame. Azvârli câteva crengi 
deasupra mormântului și se pișă pe el: un epitaf pentru un 
camarad, un poliţist corupt, care îl băgase în cel mai mare necaz 
al vieţii lui aducătoare de necazuri. Îngropă arma lui Niles sub o 
tufă de spini, apoi se întoarse cu mașina în Valley, o șterse bine 
de amprente, smulse distribuitorul și o lăsă într-un garaj 
abandonat de pe Suicide Hill, locul de întâlnire a unei găști de 
tineri de lângă spitalul Sepulveda VA. Cum nu mai funcţiona, va 
fi dezmembrată în mai puţin de douăzeci și patru de ore. 

Era 4:30 dimineaţa. 

Buzz merse pe jos pe Victory Boulevard, luă un taxi până la 
intersecția dintre Hollywood și Vermont, apoi merse iar pe jos 
încă un kilometru, până pe Melbourne Avenue. Găsi un telefon 
public, își notă numărul lui Eugene Niles din cartea de telefon, 

formă numărul și lăsă telefonul să sune de douăzeci de ori. 
Niciun răspuns. Găsi numărul 3987 - apartamentul din stânga, 
de la parter, într-o clădire cu stucatură trandafirie - și intră cu 
cheile lui Niles, având în minte un singur gând: să găsească 
probe care să demonstreze că mai existau și alți oameni ce 
puteau atenta la viaţa lui Mickey. 

Era o locuinţă tipică pentru un burlac: o garsonieră cu o 
cameră de zi care era și dormitor, o baie și o bucătărie 
incorporată. Un birou era așezat cu faţa la o fereastră acoperită 
cu scânduri bătute în cuie. Buzz se duse direct la el, atingând 
totul cu mânecile trase peste mâini. După zece minute era în 
posesia unor probe circumstanţiale solide: 

Un certificat de la Școala de Geniu a Armatei Statelor Unite, 
emis în Camp Polk, Louisiana, în care se atesta faptul că în 
decembrie 1931 numitul caporal Eugene Niles absolvise cu 
succes cursurile de mânuire a explozivilor - ceea ce confirma că 
idiotul ăsta plasase bomba sub casa lui Mickey. 

Scrisori de la fosta soţie a lui Niles, care îl acuzau că se 
cuplase cu prostituatele Brendei Allen. Citise stenogramele de la 
proces și înţelesese că soțul ei se destrăbălase în arestul secţiei 
Hollywood - justificarea pentru pica pe care Niles i-o purta lui 
Mickey. 

O agendă de adrese care includea nume și numere de telefon 
a patru dintre gorilele lui Jack Dragna, plus alţi cărăuși mituiți 
de-ai lui Dragna - poliţai pe care-i cunoscuse când era în LAPD -, 
și o însemnare ciudată: „Karen Hiltscher, LASD, W. Hollywood”, 
cu un „!!!!” în roșu aprins. Mai găsi și alte confirmări ale urii 
purtate de Niles lui Mickey înainte de armistițiul încheiat cu Jack 
D. În concluzie, totul părea să fi fost o iniţiativă personală, 
plănuită jalnic de un Niles disperat că bomba lui nu-l făcuse praf 
pe Mick. 

Buzz stinse lumina și la plecare șterse clanţele ușii pe ambele 
părţi. Merse pe jos până la colţul dintre Sunset și Vermont, 
azvârli cheile de la casa și mașina lui Niles prin grătarul unei 
guri de canal și începu să râdă demenţial, simțind o durere în 
şale. Tocmai salvase viaţa celui mai periculos și mai generos 
bărbat pe care îl întâlnise vreodată, dar nu avea nici cea mai 
mică posibilitate să i-o spună. Râsul i se înteţi până într-atât, 
încât se văzu nevoit să se așeze pe o bancă din staţia de 
autobuz. Râse până când poanta îl epuiză - apoi îngheţă. 

Danny Upshaw îl bătuse pe Gene Niles. Poliţiştii de la 
municipiu îi urau pe polițiștii de la comitat. După ce Niles va fi 
dat dispărut, cei din LAPD se vor năpusti ca muștele la rahat pe 
puștiul ăla necopt, care era deja în rahat până la genunchi. 


CAPITOLUL DOUĂZECI ȘI ȘASE 


Danny încercă să-l prindă pe Felix Gordean singur. 

Își începuse filajul în parcarea de la Chateau Marmont. 
Gordean i-a stricat planurile - a sosit la birou însoţit de 
Christopher, Băiat Drăguţ. A plouat fără încetare timp de trei 
ore, cât a ţinut el sub supraveghere intrarea în agenţie. Strada 
fiind inundată, în parcare n-a tras nicio mașină, iar Danny oprise 
într-o zonă unde parcarea era interzisă, lăsându-și legitimaţia și 
pistolul de calibrul 45 acasă, pentru că acum era de fapt Ted 
Krugman. Geaca de piele a lui Ted și simpatia lui Considine îi 
țineau de cald, așa că stătea cu geamul deschis. Danny hotărî 
că dacă Gordean nu va pleca de la birou până la 1, îl va aborda 
atunci, pe loc. 

La 12:35 ușa se deschise. Gordean ieși, își desfăcu umbrela și 
traversă bulevardul Sunset. Danny dădu drumul la ștergătoare 
și îl văzu intrând la Cyrano's, iar individul de la intrare îl 
întâmpină de parcă ar fi fost cel mai important client al lui. 
Danny îi acordă lui Gordean treizeci de secunde, cât să se 
așeze, apoi își ridică gulerul și traversă strada în fugă, 
apărându-se de ploaie. 

Omul de la intrare îi aruncă o privire ciudată, dar îl lăsă să 
intre. Danny clipi și văzu niște ziduri aurite și decorate cu catifea 
roșie, un bar lung, din lemn de stejar, și pe Felix Gordean la o 
masă alăturată. Își croi drum printr-un grup de oameni de 
afaceri și se așeză în faţa lui. Gordean aproape că înghiţi 
scobitoarea pe care o ţinea între dinți. 

Danny începu: 

— Vreau să știu ce știi și tu. Vreau să-mi spui totul despre 
bărbaţii pe care i-ai iniţiat. Vreau să-mi dai un raport despre toţi 
clienţii tăi. Și îl vreau acum. 

Gordean se juca cu scobitoarea. 

— Spune-i locotenentului Matthews să mă sune. Poate că el și 
cu mine am putea ajunge la un compromis. 

— Să-l fut pe locotenentul Matthews! Îmi spui ce vreau să 
știu? Acum! 

— Nu, nu-ți spun. 

Danny zâmbi. 

— Ai patruzeci și opt de ore să te răzgândești. 

— Altfel? 

— Altfel torn la presă tot ce știu despre tine. 

Gordean pocni din degete. Un ospătar se prezentă la masă. 
Danny părăsi restaurantul și ieși în ploaie. Își aminti că 
promisese să-i telefoneze lui Jack Shortell, așa că intră în cabina 
de vizavi de agenţie, formă numărul de la secţia Hollywood și 
auzi: 

— Da? 

La telefon era chiar Shortell. 

— Sunt Upshaw, Jack. Ce ai aflat...? 

— Ce am aflat e că mai avem unul. LAPD l-a descoperit azi- 
noapte pe o costișă a râului L.A. Doctorul Layman îl rezolvă 
chiar acum, așa că... 

Danny lăsă receptorul să-i cadă din mână și pe Shortell să 
tipe în urma lui „Upshaw!” Goni nebunește până în centru, parcă 
în faţa rampei morgii LAPD și, în timp ce se repezea înăuntru, 
aproape că se împiedică de un cadavru pus pe o targă. Jack 
Shortell era deja acolo, transpirat, cu insigna agăţată de reverul 
hainei. Îl văzu pe Danny, blocă accesul în sala de disecţie a 
doctorului Layman și îi spuse: 

— Țin-te bine. 

Danny inspiră adânc. 

— De ce? 

Shortell spuse: 

— E Augie Luis Duarte, unul din tipii de pe lista ta de urmăriți. 
Poliţiștii care l-au găsit l-au identificat după carnetul de 
conducere. Cei de la LAPD l-au găsit țeapăn azi-noapte, la 
12:30. Echipajul care l-a descoperit nu știa de trupa noastră. 
Breuning a fost și el aici și tocmai a plecat. Vocifera și susținea 
că Duarte a fugit noaptea trecută de sub supravegherea lui. 
Danny, știu că astea-s numai vrăjeli. Te-am căutat azi-noapte ca 
să-ți spun că investigaţiile noastre pe direcţia hoțului de mașini 
și a bețelor zoot nu dau niciun rezultat. Am vorbit cu o 
funcţionară de la secţia Wilshire, care mi-a spus că Breuning era 
aseară acolo, împreună cu Dudley Smith. Am sunat și mai târziu 

și mi-a spus că tot acolo stau. Breuning pretinde că ceilalţi trei 
indivizi sunt încă sub supraveghere, dar eu nu-l cred. 

Danny simţi că-i plesnește ţeasta. Mirosurile de la morgă îi 
întorceau stomacul pe dos și îi iritau tăieturile de la bărbierit. Se 
repezi la ușa pe care scria „Dr. Norton Layman”, o deschise și îl 
văzu pe cel mai renumit patolog criminalist din ţară scriind ceva 
pe un clipboard. O siluetă nudă era întinsă pe masa de disecţie 
din spatele lui. Layman se dădu la o parte, ca și cum ar fi zis 
„Desfată-ţi ochii”. 

Augie Duarte, chipeșul mexican care ieșise din agenţia lui 
Gordean cu două seri în urmă, zăcea întins cu faţa în sus pe 
masa de inox. Era golit de sânge. Intestinele îi fuseseră smulse 
de mușcături. Mușcăturile îi acopereau tot bustul, fără să se 
suprapună. Obrajii îi fuseseră crestaţi până la gingii și maxilar, 
iar penisul îi fusese retezat, inserat în cea mai adâncă dintre 
tăieturi și atârnat în așa fel încât prepuţul rămăsese prins între 
dinţii încleștaţi, iar rigor mortis menţinuse obscenitatea intactă. 
Danny izbucni: 

— O, Dumnezeule! Nu! 

Layman îi explică: 

— Ploaia i-a curăţat corpul și a păstrat tăieturile proaspete. 
Am găsit într-una din ele o așchie dintr-un dinte și i-am făcut un 
mulaj. E în mod cert de origine animală. l-am dat mulajul unui 
asistent să-l ducă pentru analiză la un ortodont criminalist de la 
Muzeul de Istorie Naturală. La ora asta îl examinează. 

Danny își desprinse ochii de pe cadavru. leși pe rampă ca să-l 
caute pe Shortell, sufocat de duhoarea de formaldehidă, cu 
plămânii căutându-i avizi aerul curat. Un grup de mexicani 
stăteau în dreptul rampei, arborând expresiile unei familii 
îndoliate și uitându-se înăuntru. Unul din ei îl fixa insistent. 
Danny se strădui să-l repereze pe Shortell, apoi simţi o mână pe 
umăr. 

Era Norton Layman, care îi spuse: 

— Tocmai am vorbit cu omul de la muzeu. Au identificat 
specimenul. Asasinul poartă dinţi de wolverină - adică de 
gluton”. 


21 În engleză wolverine (Gulo luscus), mamifer carnivor răspândit în emisfera nordică, 
cu blana de culoare brună, cunoscut și sub numele de poligraf american. Din familia 
Gulo mai fac parte jderul și jderul de pin. (n.r.). 

Danny revăzu acel W însângerat de pe tapetul ieftin. Văzu un 
W în alb-negru, un W imprimat cu fier roșu pe faţa lui Felix 
Gordean, W-uri pe toate mătăniile strânse în mâini de ciumeţii 
de pachucos îndoliaţi, grupaţi laolaltă. Văzu la W-uri până când 
Jack Shortell apăru pe rampă și-l apucă de braț, iar el se auzi 
spunându-i: 

— Adu-l pe Breuning. Nu-s sigur că o să pot face faţă. 

Apoi văzu numai sânge. 


CAPITOLUL DOUĂZECI ȘI ȘAPTE 


Filaj pe urmele propriului său fiu. 

Mal stătea pe treptele de la secţia 32 a tribunalului civil din 
Los Angeles. Era flancat de avocaţi fumători, întors cu spatele, 
asculta conversaţia lejeră a acestora și aștepta să-i zărească pe 
Stefan, pe Celeste și pe javra de avocat al femeii. Când avea să- 
| vadă, o să tragă o discuţie rapidă în toaletă, ca între bărbaţi: 
nu trebuie să crezi toate lucrurile rele pe care le auzi despre 
mine, iar când avocatul meu va fi rău cu mama ta, încearcă să 
nu asculți ce zice. 

S-a făcut târziu și nici urmă de Stefan, Celeste sau avocat. 
Mal auzi o izbucnire de conversaţie animată în spatele lui. 

— ÎI știi pe Charlie Hartshorn? 

— Sigur. Un tip minunat, deși un pic prea sentimental. l-a 
apărat pe gratis pe cei de la Sleepy Lagoon. 

— Ei bine, a murit. Sinucidere. S-a spânzurat azi-noapte la el 
acasă. O casă superbă, chiar între Wilshire și Rimpau. Au 
anunţat la radio. Am fost odată la o petrecere acolo. 

— Săracul Charlie. Mai mare păcatul! 

Mal se întoarse. Cei doi plecaseră. Polițistul își aminti că 
Meeks îi spusese de legătura ce apăruse între Reynolds Loftis și 
Hartshorn în urma unei razii într-un bar de homosexuali, dar nu 
menţionase nicio clipă că individul ar fi fost asociat cu Comitetul 
de Apărare din Sleepy Lagoon. Nu exista nicio menţiune a 
numelui lui Hartshorn în vreunul din dosarele psihiatrice sau 
cele ale marelui juriu, iar Meeks mai spusese că avocatul 
apăruse - dar nu ca suspect - și în cazul crimelor investigate de 
Upshaw. 


Coincidenţa legată de Hartshorn îl sâcâia. Mal se întrebă cum 
va interpreta Meeks vestea sinuciderii lui Hartshorn. Doar 
spusese că îl bruscase pe individ, legându-se de 
homosexualitatea lui. Uitându-se spre stradă, îi văzu pe Celeste, 
pe Stefan și pe un tânăr cu o servietă diplomat coborând dintr- 
un taxi. Băiatul ridică privirea, se lumină la față și începu să 
alerge. 

Mal îl întâmpină la jumătatea treptelor, îl culese de jos printre 
hohote de râs și îl aruncă în aer de mai multe ori. Stefan scoase 
un chicot. Celeste și tânărul cu servietă diplomat grăbiră pasul. 
Mal își aburcă fiul pe umeri și intră rapid înăuntru, apoi se 
strecură în toaleta bărbaţilor. Cu răsuflarea tăiată, îl puse pe 
Stefan jos și îi spuse: 

— Tăticul tău e căpitan. 

Vâri mâna în buzunar și scoase una din tresele primite de la 
Buzz. 

— Și tu ești căpitan. Ține minte. Ține minte asta dacă 
avocatul mamei tale începe să vorbească urât despre mine. 

Stefan strânse în pumni tresele de argint. Mal văzu că avea 
chipul acela confuz, buhăit, ca de fiecare dată când Celeste îl 
îndopa cu mâncare cehească, plină de amidon. 

— Cum îţi merge? Cum se poartă maică-ta cu tine? 

Stefan vorbi anevoie, de parcă de când se despărţiseră ar fi 
fost îndopat doar cu graiul din vechea lor ţară. 

— Mutti... vrea ca noi să ne mutăm. Zice că... trebuie să 
plecăm înainte să se hotărască să se mărite cu Rich... Richard. 

Richard. 

— Nu... nu-mi place de Richard. E drăguţ cu Mutti, dar e ră... 
răutăcios cu câinele lui. 

Mal îl strânse pe băiat în braţe. 

— N-o să-i las! Maică-ta-i o femeie nebună și n-o s-o las să te 
ia de lângă mine. 

— Malcolm... 

— Tata, Stefan. 

— Tata, te rog să n-o mai lovești pe Mutti! Te rog! 

Mal îl strânse și mai tare pe Stefan, încercând să stoarcă din 
el toate cuvintele rele și să-l facă să-i spună „Te iubesc”. Dar 
simţea ceva ciudat la băiat, ceva flasc, de parcă ar fi fost prea 
slăbănog pentru un copil normal. 

— Șșșt... N-am s-o mai lovesc și nici n-am s-o las să te ia de 
lângă mine. Șșșt... 

Ușa se deschise în spatele lor. Mal auzi vocea unui vechi 
aprod al curții cu juri, care lucra de când se știa la tribunalul civil 
din L.A. 

— Locotenent Considine, curtea se întrunește, iar eu trebuie 
să-l conduc pe băiat în instanţă. 

Mal îl îmbrăţișă pe Stefan pentru ultima oară. 

— Acum sunt căpitan, Stefan, așa că du-te cu domnul și ne 
vedem înăuntru. 

Stefan îl strânse și el - tare de tot. 

e 

Curtea se întruni zece minute mai târziu. Mal stătea la o masă 
împreună cu Jake Kellerman, faţă în față cu judecătorul. Celeste, 
avocatul ei și Stefan stăteau cumva oblic, cu fața spre boxa 
martorilor. Aprodul intonă: 

— Atenţiune, atenţiune, curtea e în ședință! Prezidează 
onorabilul Arthur F. Hardesty! 

Mal se ridică în picioare. Jake Kellerman spuse: 

— În clipa următoare bășinosul ăsta bătrân o să zică „Avocaţii 
la mine”. O să-i cer o amânare de-o lună, amintindu-i de 
obligaţiile tale față de marele juriu. O să mai obţinem una când 
se va întruni marele juriu, după care am scăpat. Apoi o să-l 
aducem pe Greenberg. 

Mal îl strânse pe Kellerman de braț. 

— Jake, rezolvă totul așa cum zici. 

Kellerman șopti încet de tot: 

— Se rezolvă. Dar roagă-te ca un zvon pe care l-am auzit să 
nu fie adevărat. 

Judecătorul Arthur F. Hardesty lovi în masă cu ciocănelul: 

— Avocaţii la mine! 

Jake Kellerman și avocatul lui Celeste se apropiară, 
aplecându-se către Hardesty. Mal se strădui să audă, dar nu 
prinse decât niște frânturi ininteligibile. Jake părea agitat. 
Adunarea se încheie cu un pocnet de ciocănel. Kellerman reveni, 
negru de furie. 

Hardesty spuse: 

— Domnule Considine, cererea avocatului dumneavoastră 
pentru o amânare de o lună a fost respinsă. În pofida sarcinilor 
dumneavoastră polițienești, sunt sigur că veţi găsi timpul 

necesar pentru a vă consulta cu domnul Kellerman. Ambele 
părţi se vor întâlni în faţa mea în sala de judecată de acum în 
zece zile, luni, 22 ianuarie. Ambele părţi vor fi pregătite să 
depună mărturie. Domnule Kellerman, domnule Castleberry, 
asiguraţi-vă că martorii dumneavoastră vor fi încunoștințaţi de 
această dată și aduceţi toate documentele pe care le considerați 
necesare ca probe. Infăţișarea preliminară a luat sfârșit. 

Judecătorul izbi iar cu ciocănelul. Castleberry îi conduse pe 
Celeste și pe Stefan afară din sală. Băiatul se întoarse și-i făcu 
semn cu mâna. Mal îi arătă semnul V, de la victorie, și încercă să 
zâmbească, dar nu reuși. Băiatul lui dispăru numaidecăt. 
Kellerman îi spuse: 

— Am auzit că atunci când Castleberry a aflat de avansarea 
ta, s-a supărat urât de tot. Cică a făcut cumva ca fotografiile de 
la spital să ajungă la unul din aprozii lui Hardesty, care i-a 
povestit tot judecătorului. Mal, sunt furios și-mi pare rău. O să-i 
spun lui Ellis ce-a făcut Castleberry, ca să i-o tragă golanului. 

Mal se uita la locul din care băiatul îi făcuse cu mâna. 

— Să i-o tragi ei. Fără niciun pic de milă! Dacă Stefan trebuie 
s-audă, s-audă. Dar trage-i-o cât poţi de tare! 


CAPITOLUL DOUĂZECI ȘI OPT 


Cercetând din priviri camera de zi a lui Ellis Loew, Buzz stabili 
cotele de pariuri: 

Douăzeci la unu că marele juriu va pune sub acuzaţie 
beaucoup membri AUFT. Douăzeci la unu că studiourile îi vor 
pune pe liber pe motiv de trădare înainte de vreun anunţ oficial, 
iar cei din Teamsters vor fi angajaţi în locul lor la mai puţin de 
douăzeci și patru de ore după asta. Dacă l-ar fi putut convinge 
pe Mickey să accepte pariuri privind rezultatele proceselor, ar 
aduna o sumă frumușică - plus bonusul de la Howard. Căci 
activitatea care se desfășura în micul comandament al lui Loew 
îi asigura pe mulţi dintre Roșii de niște bilete - numai dus - la 
Marele Circ. 

În afara meselor și a scaunelor aranjate pentru funcţionari, 
restul mobilierului fusese scos și depozitat în grădina din spate. 
Dosarele ghiftuite cu depoziţii ale martorilor acuzării umpleau 
raftul de deasupra șemineului. Un panou din plută era fixat pe 

fereastra din față și mai era și spaţiul împărțit pentru rapoartele 
celor patru anchetatori din echipă: M. Considine, D. Smith, T. 
Meeks și D. Upshaw. Teancul de formulare de interogatoriu ale 
căpitanului Mal - cu întrebări croite pentru personajele de 
stânga, legalizate și remise de funcţionarii de la municipalitate - 
era foarte voluminos. Rezumatele rapoartelor de teren ale lui 
Dudley se înălțau de cinci ori mai sus decât lăţimea lor. Dudley 
transformase deja paisprezece indivizi ostili în turnători ai 
apărării și adunase dovezi compromiţătoare la adresa a o sută 
de persoane turnate. Propriul lui raport conţinea șase pagini: cu 
Sammy Benavides, care i-o trăgea surorii sale, cu injecţiile cu 
heroină ale lui Claire De Haven și cu obiceiul lui Reynolds Loftis 
de a frecventa barurile de homosexuali. Restul era material de 
umplutură, chestii neinteresante în comparaţie cu contribuţiile 
lui Mal și Dudley. Materialul strâns de Danny Upshaw avea două 
pagini - speculaţiile făcute în urma trasului cu urechea și a 
pipăielilor cu stângista de Claire. El și cu puştiul nu făceau 
tocmai furori cu eforturile lor de a distruge Conspirația 
Comunistă. Mai erau acolo și mese cu coșuri pentru schimburile 
de informaţii, având pe ele inscripţiile „Intrare” și „leșire”, mese 
pentru probele fotografice adunate de ţicnitul de Ed Satterlee, o 
imensă cutie de carton conținând asociaţii de nume, date, 
organizaţii politice şi confesiuni documentate: comuniști, 
simpatizanți și tovarăși de drum care simpatizau cu Mama Rusie 
și doreau sfârșitul S.U.A. prin orice mijloace, drepte sau 
nedrepte. lar pe o parte imensă a unui perete gol - graficul 
întregii conspirații, conceput de Ed Satterlee, șperaclul lui 
pentru marele juriu. 

Pe o coloană orizontală conducătorii AUFT; pe alta numele 
organizaţiilor paravan ale comuniștilor din care făceau parte 
aceștia; pe o coloană verticală, deasupra graficului, numele 
martorilor acuzării și „forța acuzațiilor”, consemnată printr-un 
număr de stele, cu linii care ajungeau să se intersecteze cu 
eminențele cenușii ale mișcării și cu liderii din organizaţiile de 
faţadă. Fiecare stea corespundea, după Satterlee, numărului de 
zile de depoziţii pentru martorii acuzării, evaluate după forța 
locului, a momentului și a zvonurilor: care simpatizant comunist 
participase, unde și ce declarase și care dintre Roșii pocăiţi 
fuseseră acolo să-l audă - un conglomerat de informaţii 

ameţitor, super-șocant, absolut nemaivăzut și imposibil de 
dezavuat. 

Și continua să-l vadă pe Danny Upshaw exact în mijlocul 
acelui conglomerat, înecându-se în rahat, deși puștiul făcea 
parte din tabăra îngerilor. 

Buzz ieși pe veranda din faţa casei. Își frământase creierii ore 
în șir căutând portiţe de ieșire, sub presiunea rapoartelor ce 
trebuiau scrise. Trei telefoane se axaseră pe aranjarea 
schemelor de deturnare fiscală ale lui Audrey. Un telefon i l-a 
dat lui Mickey, căruia i-a turnat o poveste complicată despre 
felul cum un parior îl fentase pe unul din cărăuși, care i-o trăgea 
surorii pariorului, așa încât omul nu-l putea da în gât, dar el 
reușise să-l facă să scuipe cele șase bătrâne șparlite - adică 
exact suma delapidată de Audrey de la Mick. Al doilea telefon 
fusese pentru Petey Skouras, unul dintre cărăuși, mut ca un 
pește. Insul a acceptat să joace rolul nebunului îndrăgostit, care 
s-a împăcat în cele din urmă cu șeful lui pentru o mie de dolari, 
bani peșin (deși Buzz știa că Johnny Stompanato va veni să-l 
tragă de limbă, ca să afle numele pe care Buzz nu accepta să-l 
divulge, va simţi că acolo era ceva în neregulă și-i va stoarce o 
mărturisire), iar faptul că înapoiase banii l-a asigurat că asta va 
fi singura lui pedeapsă. Al treilea telefon fusese la un cămătar 
evreu: șapte mii de dolari cu douăzeci de procente dobândă, 
adică opt mii patru sute de dolari, pe care se obliga să-i 
plătească până pe 10 aprilie. Femeia lui scăpase astfel de necaz 
- cadoul lui pentru durerea îndurată când Gene Niles fusese 
împușcat în cap chiar în patul ei. Cine are noroc, are. Slavă 
Domnului că-i picase pleașca cu anchetarea comuniștilor. Dacă 
nu se vor prăpădi unul de dorul celuilalt, probabil că el și leoaica 
lui vor supraviețui. 

Puștiul rămânea în continuare jokerul pe care nu știa cum să-l 
joace. 

Trecuseră douăsprezece ore de când purecase apartamentul 
lui Niles. Să se întoarcă și să aranjeze lucrurile în așa fel încât să 
pară că tipul și-a luat tălpășiţa? Să planteze niște probe 
incriminatoare? Când vor remarca absenţa javrei, cei de la LAPD 
se vor agăța de faptul că fusese unul din oamenii lui Dragna și 
nu vor mai continua ancheta? Își vor da oare seama că el 
pusese la cale atentatul cu bomba și-l vor bănui pe Mickey? Sau 

vor considera dispariţia lui Niles drept o crimă și vor căuta cu 
disperare asasinul? 

Buzz îi văzu pe Dudley Smith și pe Mike Breuning în spatele 
grădinii, lângă canapeaua lui Ellis Loew, lăsată afară, în ploaie, 
pentru că la el slujba de la Procuratură conta mai mult decât 
confortul. Soarele încă mai zăbovea sus. Dudley râdea și arăta 
înspre cer. Buzz privi norii negri ridicându-se dinspre ocean. Se 
gândi: Rezolv-o, rezolv-o, rezolv-o! Fii omul cu rezolvările. Fii 
ceea ce căpitanul Mal i-a spus puștiului ăluia să fie. 

Fii poliţist. 


CAPITOLUL DOUĂZECI ŞI NOUĂ 


Danny descuie ușa și bătu încet în perete. W-urile de sânge 
pe care le văzuse de când fusese la morgă dispărură când 
ajunse în camera lui curată și frumos aranjată. Totuși ceva 
părea în neregulă. Cercetă încăperea cu privirea până când 
descoperi ce: covorul era încrețit lângă măsuţa de cafea, iar el 
avea întotdeauna grijă să-l netezească înainte de a ieși din casă. 

Incercă să-și amintească dacă o făcuse și azi-dimineaţă. Işi 
aminti că se îmbrăcase în Ted Krugman, de la pielea goală până 
la geaca de piele, în faţa oglinzii din baie. Işi aminti că ieșise din 
casă gândindu-se la Felix Gordean, în vreme ce în urechi îi 
răsuna fraza lui Mal Consindine: „Strânge-l zdravăn cu ușa, 
Danny”. Nu-și aminti de gestul lui metodic de a îndrepta covorul 
- probabil fiindcă Teddy K. nu era genul meticulos. Nimic altceva 
nu arăta nelalocul lui în cameră și nu exista nici cea mai mică 
posibilitate ca EL să intre prin efracţie în apartamentul unui 
poliţist... 

Danny se gândi la dosarul lui secret, alergă la dulapul din hol 
și îl deschise. Era acolo, cu pozele și însemnările intacte, 
acoperit de o bucată de mochetă încreţită, exact așa cum 
trebuia. Cercetă baia, bucătăria și dormitorul, văzu că totul era 
la locul lui, se așeză pe un scaun și începu să răsfoiască o carte 
pe care tocmai o cumpărase. 

Familia nevăstuicii - fiziologie și obiceiuri, singurul exemplar 
de pe raftul din spate al librăriei lui Stanley Rose. 

Capitolul șase, pagina 59: Wo/verina (glutonul). 

Un reprezentant de 20 până la 25 de kilograme al familiei 
nevăstuicilor, originar din Canada, care trăiește pe coasta de 
nord-vest a zonei Pacific și în partea de sus din Midwest. E 
întruparea celei mai violente creaturi de pe faţa pământului. 
Lipsită complet de frică. Se știe că atacă animale de câteva ori 
mai mari decât ea. Au fost semnalate cazuri când a gonit urși și 
pume de lângă pradă. O bestie care nu suportă să vadă alte 
creaturi bucurându-se de hrană - deseori le alungă pentru a 
devora rămășițele unui festin. E înzestrată cu un sistem digestiv 
extrem de eficace: o wolverină mănâncă rapid, digeră rapid, 
defechează rapid și e permanent înfometată. Are un apetit 
imens, care se potrivește cu răutatea ei. Tot ce vor aceste mici 
scârbe violente e să omoare, să mănânce și uneori să se fută cu 
alți membri ai rasei lor mizantrope. 


Ssss 


Wolverină. 

Alter-egoul unui asasin care muşcă, mursecă, violează și 
înfulecă din carnea umană cu o foame uriașă - sexuală și 
emoţională. Un bărbat care se identifică total cu un animal 
obscen de rapace, identitate pe care și-a asumat-o ca să 
îndrepte nedreptăţi trecute. Mutilările animalice constituiau 
metoda lui specifică, propria reconstituire interioară a ceea ce i 
se făcuse lui. 

Danny se duse la fotografiile de la sfârșitul cărţii, rupse trei 
imagini cu wolverine, căută în dosarul lui pozele sângeroase din 
locuinţa de la numărul 2307 și făcu un colaj deasupra patului. 
Lipi îngrozitoarea creatură în mijloc, lumină cu veioza colecţia 
de fotografii, se dădu puţin în spate, se uită și cugetă. 

O creatură durdulie, cu picioare scurte, ochi ca mărgelele și o 
blană groasă, ca să suporte frigul. O coadă de pisică, un bot 
scurt și ascuțit, unghii ascuţite, dinţi fioroși, dezgoliţi în faţa 
aparatului de fotografiat. Un copil urât, care știe că e urât și se 
revanșează făcându-le rău oamenilor, căci pe ei îi învinovăţește 

că l-au făcut să devină ceea ce este. Imagini fulgurante, în timp 
ce animalul și apartamentul de la 2307 se contopeau: asasinul 
era cumva desfigurat sau credea că e desfigurat. Cum martorii 
nu-l descriau ca având vreo rană pe chip, desfigurarea putea 
exista undeva pe corpul său. Asasinul se credea urât și lega 
urâţenia lui de sex, de unde și crestătura făcută lui Augie Duarte 
de la obraz până la maxilar și ștromeleangul ieșindu-i din gură. 
O intuiţie puternică, pur instinctuală, dar pe care o simte solidă: 
EL îl cunoaște pe puştiul hoț cu faţa arsă, prea tânăr ca să fie 
asasinul. EL se simțea inspirat sau excitat sexual de 
diformitatea lui - de unde și crestăturile făcute pe faţă. La toate 
secţiile de poliţie din oraș se verificau atacurile cu bețe zoot și 
se comparau stilurile de operare ale hoţilor de mașini. Danny îi 
spusese lui Jack Shortell să-i sune pe crescătorii de animale 
sălbatice, pe furnizorii grădinilor zoologice, pe vânătorii de 
animale și pe vânzătorii de blănuri angro, apoi să verifice 
informaţiile, coroborându-le cu cele primite de la tehnicienii 
dentari, și să acționeze. Jefuitor, pasionat de jazz, traficant de 
heroină, fabricant de dinţi, hoț de mașini, iubitor de animale, 
ciudat, homosexual, pederast, poponar și pasionat de 
prostituaţi. Îi aștepta pe undeva un amănunt ascuns în vreun 
dosar de la poliţie sau un tehnician dentar dezinvolt care să le 
declare „Mda, îmi amintesc de tipul ăsta”. 

Danny își notă toate impresiile recente, gândindu-se cum îl 
fraierise Mike Breuning cu filajul lui Augie Duarte. Cică toți 
ceilalți trei tipi erau încă sub supraveghere - probabil altă 
minciună. Singurul motiv posibil pentru cacealma ar fi fost 
dorinţa lui Breuning de a-i cânta în strună, ca să-l facă să se 
simtă bine cât ancheta crimele, pentru a putea fi un bun spion 
în tabăra comuniștilor, făcându-i astfel pe plac lui Dudley Smith, 
cel pornit în cruciada lui antibolșevică. Shortell le telefonase 
celorlalţi trei bărbaţi de pe listă, îi avertizase de riscurile posibile 
și încerca să-i interogheze. Singurul poliţist în care mai putea 
avea acum încredere, Jack, urma să-i iscodească pe „băieții” lui 
Dudley, ca să afle dacă acei trei „amici” ai lui Gordean fuseseră 
vreodată supravegheați. Chiar și el zăbovi mai mult prin faţa 
agenţiei lui Gordean, notându-și câteva numere de mașini - alte 
victime potențiale - și sperând să-l vadă chiar pe Gordean în 
acțiune. Dar parcarea rămase pustie. Peștelui nu-i trecu nimeni 
pragul. Probabil că ploaia îi îndepărtase pe „clienţi” și „prieteni”. 

lar el trebui să-și întrerupă supravegherea, pentru că urma 
întâlnirea cu Claire De Haven. 

Un pocnet răsună la ușa de la intrare - sunetul ziarului 
Evening Herald, aruncat de băiatul cu ziarele din cartier. Danny 
ieși afară, ridică ziarul și trecu repede peste un articol de fond 
despre Truman și embargourile comerciale, apoi îl deschise la 
pagina a doua, în speranţa că poate exista vreun articol legat de 
cazul lui. O nouă trecere în revistă îl convinse că nu exista așa 
ceva, dar îi atrase atenţia un text micuţ de jos, din colţul din 
dreapta al paginii. 


SINUCIDEREA LUI CHARLES HARTSHORN, 
AVOCAT AL ELITELOR, 
DAR ȘI AL DEFAVORIZAȚILOR SORȚII 


În această dimineață Charles E. (Eddington) Hartshorn, 
în vârstă de 52 de ani, un avocat de renume care se 
ocupa de cazuri sociale, a fost găsit mort în camera de 
Zi a casei lui din Hancock Park - din câte se pare, în 
urma unei sinucideri prin autoasfixiere. Trupul lui 
Hartshorn a fost descoperit de fiica lui, Betsy, în vârstă 
de 24 de ani, care tocmai sosise acasă dintr-o 
călătorie. Ea i-a declarat reporterului Bevo Means de la 
Metro: „Tăticu” era deprimat. A trecut pe-aici un om 
care a discutat cu el, iar tati era convins că avea 
legătură cu ancheta marelui juriu, despre care auzise 
vorbindu-se. Era mereu agasat de unii și de alții pentru 
că s-a oferit să ajute gratis Comitetul de Apărare din 
Sleepy Lagoon, fiindcă oamenilor ălora li s-a părut 
ciudat că un om bogat vrea să apere niște mexicani 
săraci”. 

Locotenentul Walter Reddin de la secția de poliție 
Wilshire a LAPD ne-a declarat: „A fost o sinucidere prin 
spânzurare. Atâta tot. N-a rămas în urmă niciun bileţel, 
dar nu există nici semne de violență. Hartshorn a găsit 
o funie şi o grindă în tavan, așa că s-a spânzurat. Dar e 
mare păcat că a fost găsit chiar de fiica lui”. 

Hartshorn, asociat al firmei Hartshorn, Welborn and 
Hayes, le lasă în urma sa pe fiica lui, Betsy, și pe soția 

lui, Margaret, în vârstă de 49 de ani. Vom oferi cât de 
curând informații despre serviciul funerar. 


Danny lăsă ziarul din mână, rămânând perplex. Hartshorn 
fusese șantajat de Duane Lindenaur în 1941. Felix Gordean îi 
spusese că omul a participat la seratele lui și că „n-a avut 
niciodată noroc - nici în dragoste, nici în politică”. Nu-l 
interogase din trei motive: nu corespundea cu semnalmentele 
asasinului, șantajul avusese loc cu aproape nouă ani în urmă, iar 
sergentul Frank Skakel, polițistul care anchetase cazul, i-a spus 
că Hartshorn va refuza să discute cu cei de la poliţie despre 
incident, citând și alte precedente. Hartshorn nu era decât un alt 
nume din dosar, un nume care ducea doar indirect la Gordean. 
Nimic nu părea în neregulă cu avocatul și, dacă lăsăm la o parte 
remarca accidentală a lui Gordean despre „politica” omului, nu 
exista nimic care să dea de bănuit că ar fi avut vreo legătură cu 
cele întâmplate. În dosarul marelui juriu nu era menţionat în 
niciun fel - în pofida preponderenţei informaţiilor legate de 
Sleepy Lagoon. Însă fusese interogat de un membru al echipei 
marelui juriu. 

Danny îl sună pe Mal Considine la Procuratură, unde nu-i 
răspunse nimeni, apoi sună acasă la Ellis Loew. Telefonul țârâi 
de trei ori. 

— Mda? Cine-i acolo? se auzi vocea cântată a lui Buzz Meeks. 

— Detectivul Upshaw. Mal e pe-acolo? 

— Nu-i aici, detective. Sunt eu, Meeks. Ai nevoie de ceva? 

Individul avea un ton liniștit. Danny întrebă: 

— Știi cumva dacă a interogat cineva un avocat pe nume 
Charles Hartshorn? 

— Mda, eu. Săptămâna trecută. De ce? 

— Tocmai am citit în ziar că s-a sinucis. 

Tăcere, respiraţie prelungă, apoi Meeks zise: 

— Oh, futu-i...! 

Danny întrebă: 

— Ce vrei să zici cu asta? 

— Nimic, puștiule. Are legătură cu cazul tău de crimă? 

— Da. Cum de-ai știut? 

— Păi, l-am luat cam tare pe Hartshorn, iar el a crezut că sunt 
de la Omucideri, pentru că un tip care încercase să-l șantajeze 
cu câţiva ani în urmă pe chestii homosexuale tocmai fusese 

terminat. Asta se întâmpla cam atunci când ai venit tu în echipă, 
iar de Lindenaur mi-am amintit din ziare. Puștiule, sunt poliţist 
de mulţi ani și crede-mă că tipul ăsta, Hartshorn, nu ascundea 
nimic! Atâta doar, că-i plăceau băieţii. De-aia nici nu ţi-am spus 
nimic de el. M-am gândit că n-are cum să fie suspect. 

— Meeks, oricum ar fi trebuit să-mi spui... g 

— Upshaw, acordă-mi un pic de credit cu bătrânul poponar! Iți 
rămân dator pe chestia asta, pentru c-a trebuit să-l agresez 
puţin ca să-l fac să cânte și i-am promis să-i țin pe cei de la 
Omucideri departe de el. Puștiule, fraieru' ăla amărât nu era în 
stare să omoare nicio muscă! 

— Căcat! De ce-a trebuit să vorbeşti cu el? Pentru că avea 
legături cu Comitetul de la Sleepy Lagoon? 

— Nu. Încercam să fac nişte conexiuni pe nişte chestii 
murdare cu comuniști și-am găsit o însemnare în care se zicea 
că Hartshorn fusese arestat împreună cu Reynolds Loftis în 
Santa Monica, în '44, într-un bar de poponari. Am vrut să văd 
dacă pot stoarce de la el și alte murdării despre Loftis. 

Danny duse receptorul la piept, pentru ca Meeks să nu-i audă 
respiraţia precipitată, să nu-i audă creierul explodând din pricina 
informaţiilor recente și a modului în care se puteau ele aranja: 

Reynolds Loftis era înalt, cărunt și între două vârste. 

Avusese o legătură cu Charles Hartshorn, sinucigașul și 
victima șantajului lui Duane Lindenaur, victima numărul trei. 

Tot el fusese pe la începutul anilor '40 iubitul homosexual al 
lui Chaz Minear. În fişele psihiatrice ajunse la marele juriu 
Sammy Benavides menţionase că puto de Chaz plătea pentru 
sex printr-un „serviciu homosexual de escortă” - o posibilă 
referire la serviciile lui Felix Gordean, care se servise de 
victimele George Wiltsie și Augie Duarte. 

Seara trecută, în ghetoul negrilor, Claire De Haven fusese un 
pachet de nervi. Asasinul îl luase pe Goines exact din zona 
aceea, iar la Zombie un dealer de heroină intrase în vorbă cu ea. 
Femeia îl respinsese, dar anchetatorii marelui juriu știau că 
fusese dependentă de heroină vreme îndelungată. Oare ea 
procurase doza care îl ucisese pe Marty Goines? 

Mâinile lui Danny tremurau pe receptorul de la piept, îl auzi 
pe Meeks la celălalt capăt: 

— Puștiule, mai ești acolo? Ești acolo, puștiule? 

Reuși să-și ducă receptorul la bărbie. 

— Da. Aici sunt. 

— Știi ceva și nu-mi spui? 

— Da... nu... Pula mea, nu știu... 

Liniştea se așternu pe fir preţ de câteva minute lungi. Danny 
se zgâia la fotografiile cu wolverine. Meeks întrebă: 

— Detective, vrei să zici că Loftis e suspect pentru crimele 
tale? 

Danny îngăimă: 

— Hai să zicem că poate. Poate... foarte serios. Se potrivește 
cu descrierea asasinului și se... potrivește. 

Buzz Meeks exclamă: 

— Sfinte Sisoe! 

Danny puse telefonul în furcă, gândindu-se că în mintea lui îl 
sărutase pe Reynolds Loftis - și îi plăcuse. 

Krugman redevenit Upshaw deveni Krugman - acum exclusiv 
detectiv la Omucideri. 

Danny se îndreptă spre Beverly Hills, fără să vadă vreun 
urmăritor în oglinda retrovizoare. Omul Cameră vizualiză 
mușcăturile de wolverină ale lui Reynolds Loftis. Combinația 
dintre pozele de la numărul 2307, trupul lui Augie Duarte și 
frumoasa faţă a lui Reynolds Loftis înflorind de grozăvia 
omorurilor îl făcură să se joace cu schimbătorul de viteze și 
când nu era nevoie, doar ca să nu fie năpădit de acele imagini. 
Când parcă mașina, casa era puternic luminată și veselă, ca și 
cum cei dinăuntru n-aveau nimic de ascuns. Nimic. Ajuns în fața 
ușii, găsi un bilet în dreptul clanţei: „Ted, mă întorc în câteva 
minute. Simte-te ca acasă. C.” 

Și mai mult nimic, lăsat la vedere. Danny deschise ușa, intră 
și observă o masă de scris vârâtă între scară și perete. O lampă 
cu picior arunca lumină direct pe masă, tot felul de hârtii erau 
împrăștiate pe tăblia acesteia, ţintuite locului de un dosar masiv 
din piele, iar strălucirea neonului accentua impresia că acolo nu 
era nimic de ascuns. Se duse spre masă, apucă dosarul și îl 
deschise. Litere mari, de tipar, foarte clare: PREZENȚA ȘI 
PROCESE-VERBALE. COMITETUL EXECUTIV AL AUFT. ȘEDINȚE PE 
ANUL 1950. 

Danny se uită la prima pagină. Un scris mare, la fel de 
limpede: ședinţă/serată în New York, 31.12.1949. Prezenţi (cu 
semnături indescifrabile): C. De Haven, M. Ziffkin, R. Loftis, S. 

Benavides, M. Lopez și un nume tăiat, lizibil. Subiectele de 
discuţie au fost „Sarcinile pichetelor”, „Raportul secretarului”, 
„Raportul trezorierului” și dacă să angajeze sau nu detectivi 
particulari pentru a afla cazierul demonstranţilor de la 
Teamsters. Serata începea la ora 11 seara și se încheia la 6 
dimineaţa. Danny se strâmbă la gândul că raportul putea fi 
conceput ca un alibi pentru Reynolds Loftis - care era trecut 
prezent la ora la care Marty Goines fusese răpit și omorât. lar 
procesele-verbale nu conţineau nimic subversiv. 

Prea mult nimic lăsat la vedere. 

Danny răsfoi mai departe, găsind consemnarea unei întruniri 
pe 4.01.1950, cu aceleași persoane aflate acolo la ora uciderii 
lui Wiltsie și Lindenaur, aceeași ștersătură stranie și aceleași 
subiecte plictisitoare de discuţie. lar noaptea trecută, când, 
probabil, a încasat-o Augie Duarte, Loftis fusese cu Claire - va 
trebui să se consulte cu doctorul Layman în legătură cu ora 
aproximativă a decesului. Alibiuri perfecte de grup, fără 
suspiciunea de trădare, deci Loftis nu putea fi EL decât dacă 
întreaga conducere AUFT se afla în spatele omorurilor - ceea ce 
era ridicol. 

Danny încetă să mai raţioneze. Puse registrul la loc și își vâri 
mâinile agitate în buzunarele calde ale hainei de piele. Era prea 
mult nimic la vedere, pentru că nu era nimic de ascuns, pentru 
că niciunul dintre liderii sindicali nu știa că el e poliţist, Loftis 
putea să se fi trecut fictiv acolo, dar un alibi confirmat de cinci 
ori era de nezdruncinat într-un tribunal, chiar dacă cei cinci erau 
niște trădători comuniști, așa că nimic însemna chiar nimic, iar 
el trebuia să ia cazurile și identitățile oamenilor exact așa cum 
erau ele și să fie poliţist. 

În casă era cald. Danny își scoase geaca, o atârnă într-un 
cuier și intră în camera de zi, prefăcându-se că admiră afișul de 
la Furtună deasupra Leningradului. li amintea de păcălelile 
stupide la care îl silea să recurgă Karen Hiltscher. Tocmai își 
nota în minte s-o regaleze cu ceva pentru chestia de la numărul 
2307, când auzi: 

— Ted, ce mai faci? 

EL. 

Danny se întoarse. Reynolds Loftis și Claire își lăsau hainele în 
foaier. Ea arăta vinovată. El arăta chipeș, ca un cunoscător 
rafinat al sporturilor sângeroase. Danny spuse: 

— Salut. Îmi pare bine să vă văd, dar am niște vești proaste. 

Claire zise: 

— 0! 

Loftis își frecă mâinile și suflă să și le încălzească, apoi spuse: 

— Drace! Ce vești proaste? 

Danny se apropie de ei, ca să le surprindă reacţia. 

— Din ziare. Un avocat pe nume Charles Hartshorn s-a 
sinucis. Se spunea acolo că a lucrat pentru CASL și se insinua că 
a fost hăituit de polițiștii fasciști ai Procuraturii. 

Reacţii curate. Claire își perie mantoul și zise: 

— Am auzit. Charlie era un bun prieten al cauzei noastre. 

Loftis păru tensionat, însă doar un pic. Poate că făcuse sex cu 
avocatul. 

— Marele juriu s-a prăbușit, dar l-a luat și pe Charlie cu el. Era 
un om amabil și fragil, iar cei ca el sunt pradă ușoară pentru 
fasciști. 

Danny se gândi: Vorbește de fapt despre el. El e slab, iar 
Claire e forța lui. Se apropie și mai mult și atacă plin de 
îndrăzneală: 

— Am citit într-un ziar de scandal că Hartshorn fusese 
interogat pentru o serie de crime. Niște asasinate demente. Au 
fost uciși câțiva homosexuali pe care-i cunoștea. 

Loftis se întoarse cu spatele, pretinzând că are un acces de 
tuse. Penibil de fals. Claire intră în pielea actriței din rolul 
secundar: se aplecă spre el, întorcându-și chipul de la Danny, și 
murmură: 

— Nu-ţi face bine la bronșită. 

Danny rămase aproape de ei, judecând ceea ce ochii nu 
puteau vedea: Claire își încuraja logodnicul, iar Loftis, actorul, 
știind că o faţă nu minte, și-o ţinea ascunsă. 

Danny intră în bucătărie și umplu un pahar cu apă de la 
robinet, dându-le personajelor șansa să își revină. Se întoarse 
foarte încet și îi găsi prefăcându-se destinși: Claire fumând, iar 
Loftis sprijinindu-se de balustrada scărilor, ușor jenat, ca un 
gentleman din Sud pentru care tușea e dec/assee. 

— Sărmanul Charlie! Se dedulcea el uneori la plăcerile 
grecești, așa că sunt sigur că celor de la putere le-ar fi plăcut la 
nebunie să-l crucifice. 

Danny îi întinse paharul cu apă. 

— Te vor crucifica pentru orice. Mare păcat de ce s-a 
întâmplat cu Hartshorn, dar mie, personal, îmi plac femeile. 

Loftis bău, își luă haina și îi făcu cu ochiul. 

— Și mie, spuse el. 

O sărută pe Claire și ieși pe ușă. 

Danny zise: 

— Am tot avut ghinion până acum. Mai întâi ieri-seară, iar 
acum faza cu prietenul vostru, Charlie. 

Claire își aruncă poșeta pe masa unde se afla și registrul 
ședinţelor. Mult prea firesc. Expresia ei liniștită, dar un pic prea 
studiată, îi confirmă faptul că aranjase natura moartă special 
pentru el - alibiul lui Loftis -, în ciuda faptului că ei n-aveau de 
unde să știe cine era. Firele se încurcau iarăși, de nu mai 
pricepeai cine ce era, cine pe cine știa și cine ce știa. Danny le 
rupse pe toate cu o privire languroasă. 

— Hai să nu plecăm nicăieri. Ce zici? 

Claire zise: 

— Așa mă gândeam și eu. Vrei să vezi un film? 

— Ai un televizor? 

— Nu, prostuţțule, am o sală de proiecţie. 

Danny zâmbi timid - proletarul Ted copleșit de obiceiurile 
hollywoodiene. Claire îl luă de mână și îl conduse prin bucătărie 
într-o încăpere cu pereţii umpluți cu rafturi pline de cărți. Doar 
peretele din faţă era acoperit cu un ecran de proiecţie. O 
canapea lungă de piele era plasată cu faţa la ecran, un aparat 
de proiecţie stătea pe un trepied, cam la un metru în spatele 
canapelei, iar în el se găsea deja o rolă de film. Danny se așeză. 
Claire apăsă pe comutatoare, reduse din intensitatea luminii și 
se cuibări lângă el, cu picioarele adunate sub tivul fustei. 
Ecranul se lumină și începu filmul. 

Un test de filmare. Fade-in în alb-negru. O blondă platinată și 
un mexican cu o tunsoare ca la un dos de rață se dezbrăcau. 
Decorul era o cameră de motel: un pat, pereţi cu tencuiala 
crăpată, lămpi cu abajururi tip sombrero și un afiș cu un 
toreador pe ușa de la dulap. Tijuana, pur și simplu. 

Danny simţi mâna lui Claire. Blonda din film dădu ochii peste 
cap: tocmai văzuse pula partenerului - uriașă, străbătută de 
vene și îndoită la mijloc ca un furtun de stropitoare. Se aplecă în 
fața lui, căzu în genunchi și începu să i-o sugă. Aparatul de 
filmare surprinse urmele unor coșuri de pe pielea femeii și pe 

cele ale înţepăturilor de seringă de pe brațele bărbatului. Ea o 
sugea, iar drogatul dădea din șolduri. Apoi și-o scoase din gura 
ei și ejaculă. 

Danny se uită în altă parte. Claire îi atinse șoldul. Danny 
tresări, încercă să se relaxeze, dar continuă să tresară. Claire îi 
mângâie un mușchi încordat, la câţiva centimetri de scula lui. 
Drogatul o regula pe coșuroasă pe la spate, cu penetrarea 
prinsă în prim-plan. Stomacul lui Danny ghiorăi - mai rău decât 
atunci când doar bea și nu mânca nimic. Mâna lui Claire 
continua să exploreze. Danny simţi că se zgribulește, ca atunci 
când faci un duș rece și parcă toate îţi intră la apă. 

Blonda și cu mexicanul se futeau cu disperare. Claire 
frământa mușchi care nu îi cedau. Danny începu să simtă niște 
crampe, așa că luă mâna lui Claire și i-o strânse în dreptul 
genunchiului, ca atunci când erau la clubul de jazz și el dirija 
lucrurile. Claire se trase de lângă el. Filmul se sfârși cu un prim- 
plan cu blonda și mexicanul sărutându-se cu limba. 

Pelicula sări de pe rolă. Claire se ridică în picioare, aprinse 
lumina și schimbă rolele de film. Danny se destinse și adoptă 
cea mai bună versiune a lui Ted Krugman: relaxat, picior peste 
picior, cu mâinile împreunate la ceafă. Claire se întoarse și-i 
spuse: 

— Păstram asta pentru după aceea, dar cred că avem nevoie 
de ea acum. 

Danny îi făcu cu ochiul. Teasta îi zvâcnea. Ted, marele 
gagicar. Claire porni proiectorul și stinse luminile. Se întoarse pe 
canapea și se cuibări la loc. Pe ecran începu al doilea film al 
serii. 

Fără muzică, fără generic, fără subtitrări, ca în vechile filme 
mute: doar întuneric și niște picăţele gri - singura indicație că 
filmul rula. Intunecimea se rupse la colţurile ecranului, o formă 
începu să prindă contur și în imagine apăru capul unui câine: un 
pitbull cu mască. Câinele se repezi la aparatul de filmat, ecranul 
se întunecă din nou, apoi imaginea se dizolvă încet în alb. 

Danny își aminti de crescătorul de câini și de povestea lui cu 
tipii de la Hollywood care cumpăraseră pitbulli pentru niște 
filme. Gândurile îi săriră apoi la bărbaţii mascaţi din casa lui 
Felix Gordean. Își dădu seama că închisese ochii și își ţinea 
respiraţia, ca să se gândească mai bine la cine ce știa, ce 
spunea și ce minţea. Deschise ochii și văzu doi câini sfâșiindu-se 

unul pe celălalt și un roșu animat împroșcat în modele 
suprarealiste pe celuloidul alb-negru, dispărând și colorând 
sângele real în culoarea lui reală, apoi încețoșând obiectivul 
aparatului, care la început era gri, apoi deveni de un roșu de 
desene animate. Se gândi la un Walt Disney care își pierduse 
minţile. Ca un fel de răspuns la gândul lui, un Donald Duck 
malefic răsări pe ecran, cu un falus cu pene atârnându-i între 
picioarele de răţoi. Răţoiul ţopăia, furios de impotent, precum 
veritabilul Donald. Claire izbucni în râs. Danny se uită cum cei 
doi câini se urmăresc unul pe celălalt și se atacă, cum cel mai 
închis la culoare se aruncă la stomacul celui pătat și cum își 
îngroapă colții în el. Și atunci știu că asasinul, indiferent cine era 
el, fusese înnebunit de acest film. 

Ecranul se întunecă. Danny ameţi ușor, fiindcă își ţinuse 
răsuflarea, și se simţi scrutat de ochii lui Claire. Apoi filmul 
deveni color și apărură niște bărbaţi goi, ce alergau unul după 
celălalt asemeni câinilor de mai înainte și se aruncau unul spre 
celălalt, cu gurile ţuguiate. Prim-planuri pe poziţii 69, un 
traveling larg, apoi Felix Gordean apăru într-un costum roșu, de 
diavol, prostindu-se și dansând. Lui Danny i se sculă. Mâna lui 
Claire se repezi acolo, ca și cum ar fi știut. Danny se foi, încercă 
să închidă ochii, dar nu reuși, ci continuă să privească. 

O tăietură scurtă, apoi Christopher, Băiat Drăguţ, gol și în 
erecție, își îndreptă scula spre aparatul de filmat, cu calota 
acoperind aproape întreg ecranul, ca un gigantic berbec de 
asalt, iar marginile albe de pe fundal arătau exact ca niște buze 
și dinţi ce păstrau imaginea intactă prin rigor mortis... 

Danny sări în picioare și alergă în partea din faţă a casei. Găsi 
o toaletă și se încuie înăuntru. Işi calmă spasmele cu o litanie: 
FII POLIȚIST, FII POLIȚIST, FII POLIȚIST! Se sili să se gândească la 
indicii concrete, deschise dulăpiorul cu medicamente și găsi 
imediat unul: un flacon cu reţetă pentru secobarbital de sodiu, 
adică biletul spre moarte al lui Wiltsie și Lindenaur într-o fiolă - 
somniferele lui Reynolds Loftis, prescrise de medicul D. Waltrow 
pe 14.11.1949. Scormoni prin rafturile cu alifii, tincturi și pastile, 
dar nu mai găsi nimic altceva. Observă o a doua ușă, 
întredeschisă, lângă cabina de duș. 

O deschise mai tare și văzu un birou confortabil, rafturi cu 
cărţi, scaune aranjate în jurul unei canapele din piele, apoi un 
alt birou, încărcat cu hârtii. Se uită prin ele - cópii de scenarii cu 

însemnări făcute de mână pe margini -, trase sertarele și găsi 
teancuri de plicuri și coli de corespondență cu antetul lui Claire 
De Haven, colite de timbre și un portmoneu vechi de piele. 
Uitându-se în el, descoperi legitimaţii expirate, emise pe numele 
lui Reynolds Loftis: un card de bibliotecă, carnete de membru în 
diverse organizaţii de stânga, un carnet de conducere din 1936, 
emis de statul California, cu o etichetă pe spate: „Informații 
pentru urgențe medicale”. Alergic la penicilină, mici crize 
recurente de artrită, grupa de sânge O-I. 

EL? 

Danny închise sertarele, descuie ușa de la toaletă, își șterse 
fața cu un prosop și se îndreptă agale spre sala de proiecție. 
Luminile erau aprinse, ecranul alb, iar Claire stătea pe canapea. 
Ea îi spuse: 

— Nu credeam că un băiat dur ca tine poate fi atât de 
impresionabil. 

Danny se așeză lângă ea. Picioarele li se atinseră. Claire se 
feri, apoi se aplecă în față. Danny se gândi: Stie, nu poate să 
știe. Apoi spuse: 

— Nu sunt cine știe ce estet. 

Claire își puse o mână caldă pe obrazul lui. Faţa femeii era 
rece. 

— Serios? Toţi prietenii mei din partid, de la filiala din New 
York, erau înnebuniţi după neodramă, kabuki și alte chestii 
similare. Filmul ăsta nu ţi-a amintit de Cocteau? Un Cocteau cu 
mai mult umor? 

Nu știa cine era Cocteau. 

— Cocteau nu m-a încântat niciodată. Nici Salvador Dali și 
niciunul din tipii ăia. Eu sunt un tip de rând din Long Island. 

Mâna lui Claire continua să-l mângâie. Era caldă, dar 
tandreţea ucigătoare din seara trecută dispăruse. 

— Când eram mică, obișnuiam să-mi petrec vara în 
Easthampton. Era superb. 

Danny izbucni în râs, bucuros că citise ghidul turistic primit de 
la Considine. 

— Huntington nu e tocmai în Easthampton, iubire. 

Claire se strânse toată la auzul drăgălășeniei și începu să-și 
retragă mâna, dar apoi continuă să-l mângâie. Danny întrebă: 

— Cine a filmat secvenţa aceea? 

— Un bărbat genial pe nume Paul Doinelle. 


— Doar pentru prieteni? 

— De ce spui asta? 

— Pentru că e scandalos. Nu poţi difuza astfel de filme. E 
ilegal. 

— O spui cu atâta vehemenţă, de parcă ţi-ar păsa de legile 
burgheze care îngrădesc libertatea de creație. 

— Era urât. Mă întrebam ce fel de bărbat ar aprecia așa ceva? 

— De ce spui „bărbat”? Eu sunt femeie și apreciez genul 
acesta de artă. Ești cam mărginit în opinii, Ted. E o trăsătură rea 
când apare la cei ce luptă pentru cauza noastră. Și știu că filmul 
te-a excitat. 

— Nu-i adevărat! 

Claire râse. 

— Nu o mai da cotită. Spune-mi ce vrei. Spune-mi ce-ai vrea 
să faci cu mine. 

Avea de gând să-l fută ca să afle ce știe, ceea ce însemna că 
ea știa, ceea ce însemna... 

Danny își luă o faţă neutră și o sărută pe gât și pe obraji. 
Suspină - fals, exact ca o fată de la Club Largo, care se preface 
că dezbrăcatul pe scenă o extaziază. Claire îl atinse pe spate, pe 
piept și pe umeri - mâinile ei îl frământau - și dădu impresia că 
abia se abţine să nu-l sfâșie. Incercă s-o sărute pe gură, dar 
buzele ei rămaseră rigide. Femeia îi vâri mâna între picioare. 
Danny era tot îngheţat și zbârcit acolo jos, iar mâna ei îi făcu 
mai mult rău. 

Danny simţi că întregul lui trup îl sufoca. Claire își retrase 
mâinile, le duse la spate și își scoase dintr-o singură mișcare 
puloverul și sutienul. Sânii ei erau pistruiaţi - cu pistrui ce 
păreau cancerigeni. Cel din stânga era mai mare și atârna 
ciudat, iar sfârcurile îi erau închise la culoare și plate, 
înconjurate de pliuri de piele încreţită. Danny se gândi la 
trădătorii și mexicanii care îi supseseră. Claire îi șopti „Hai, 
puiule”, un cântec de adormit copiii care să-l facă să spună ce 
știa, pe cine știa și unde minţise. Își frecă sânii de faţa lui. 
Danny închise ochii, dar nu reuși. Se gândi la băieți și la Tim și la 
EL, dar nu reuși... 

Claire spuse: 

— Marele gagicar? O, Teddy, cum ai putut să te descurci în 
atâta încâlceală? 

Danny o dădu la o parte, ieși din casă trântind ușa, apoi se 
urcă în mașină, iar în drum spre apartamentul lui se gândi: NU 
ARE CUM SA ȘTIE CINE SUNT. Ajuns acasă, se duse direct la 
copia cu dosarul marelui juriu pe care o primise, studie paginile, 
ca să găsească dovada certă, văzu scris pe o fișă de personal 
„Juan Duarte, lider AUFT,  figurant/mașinist la Variety 
International Pictures”, își aminti de Augie Duarte, sufocat cu 
propria-i pulă, pe targa de la morgă, își aminti de cei trei 
mexicani de pe platoul unde se filma Masacrul tomahawkului în 
ziua în care întrebase de amicii lui Duane Lindenaur și își aminti 
și că Norm Kostenz îl fotografiase după bătaia de la pichet. 
Poze, poze, poze, poze - până la ultimele două: mexicanul de la 
morgă, cel care se uitase atât de ciudat la el, era unul din cei de 
pe platoul de filmare și trebuia să fie rudă cu Augie Duarte. Juan 
Duarte, figurantul și mașinistul comunist. Ștersătura din 
registrul de evidenţă a ședințelor putea să fie cea a numelui lui, 
ceea ce însemna că tipul văzuse fotografia făcută de Kostenz și 
le spusese lui Loftis și Claire că Ted Krugman era un detectiv de 
la poliţie și ancheta moartea lui Augie. 

Ceea ce însemna că registrul lăsat la vedere era un alibi fals. 

Ceea ce însemna că filmul fusese un fel de verificare a 
reacțiilor lui, ca ei să afle cât știa. 

Ceea ce însemna că Târfa Roșie încerca să-i facă lui ceea ce 
Mal Considine îl pusese pe el să-i facă ei. 

CEEA CE ÎNSEMNA CĂ INDIVIZII ȘTIAU CINE E EL. 

Danny se duse la raftul de deasupra frigiderului, locul unde 
ascunsese semnele identităţii detectivului D. Upshaw. Își luă 
insigna, cătușele, scoase pistolul de calibrul 45 din toc și ţinti 
înspre lume. 


CAPITOLUL TREIZECI 


Comandantul detectivilor, Thad Green, dădu din cap în 
direcția lui Mal, apoi în cea a lui Dudley Smith. 

— Domnilor, nu v-aș fi chemat atât de dimineaţă dacă nu era 
ceva urgent. Ceea ce vă voi spune acum încă nu s-a anunţat 
oficial și nici nu se va anunţa. 

Mal se uită la mentorul lui de la LAPD. Omul, rareori grav, 
părea acum aproape îndoliat. 

— Ce s-a întâmplat, domnule? 

Green își aprinse o ţigară. 

— Ploaia a produs niște alunecări de teren pe coline, în urmă 
cu aproape o oră a fost descoperit un cadavru pe drumul de 
acces care duce la semnul cu „Hollywood”. Sergentul Eugene 
Niles de la secţia Hollywood. Îngropat și împușcat în faţă. L-am 
chemat pe Nort Layman pentru o examinare rapidă, iar el i-a 
scos din cutia craniană două gloanțe de calibrul 38. Au fost trase 
cu un pistol Iver-johnson Police Special, adică arma standard din 
dotarea celor de la LAPD și LASD. Niles a fost văzut ultima oară 
alaltăieri, la secţia Hollywood, unde s-a bătut cu amicul vostru 
din echipa de anchetă a marelui juriu, detectivul Daniel Upshaw. 
Voi aţi lucrat cu Upshaw, așa că v-am chemat să vă ascult 
părerea. Mal, începe tu. 

Mal se strădui să înghită șocul, să se gândească și apoi să 
vorbească. 

— Domnule, eu nu cred că Upshaw e în stare să omoare un 
om. L-am criticat pentru ce-a făcut cu Niles alaltăieri-seară și eu 
zic că a reacţionat ca un poliţist adevărat. Părea ușurat de faptul 
că Niles nu mai face parte din echipa lui de la Omucideri. Și știm 
cu toţii cât de implicat a fost Niles în scandalul Brenda Allen. Am 
auzit că era unul din cărăușii lui Jack Dragna și m-aș uita mai 
degrabă în direcţia lui Jack și Mickey înainte de a acuza un coleg 
polițist. 

Green dădu din cap. 

— Locotenentul Smith. 

Dudley spuse: 

— Domnule, eu nu sunt de acord cu căpitanul Considine. 
Sergentul Mike Breuning, care lucrează și el cu Upshaw la cazul 
de crimă multiplă, mi-a spus că lui Niles îi era teamă de flăcău și 
că era convins că Upshaw intrase prin efracţie pe teritoriul LAPD 
pentru a culege probe. Niles i-a spus sergentului Breuning că 
Upshaw minţise când îi spusese cum aflase de existența 
victimelor doi și trei și că încerca să obțină probe pentru acuzaţii 
penale împotriva lui. Mai mult, Niles era convins că Upshaw 
avea o fixaţie foarte ciudată cu aceste crime deviațţioniste, 
manifestând un interes excesiv faţă de ele, iar cearta dintre ei s- 
a declanșat când Niles l-a făcut pe Upshaw „poponar”. Un 
informator de-al meu mi-a spus că Upshaw a fost văzut când îl 
ameninţa pe un cunoscut codoș de homosexuali pe nume Felix 

Gordean, un tip despre care se știe că dă șpăgi grele celor de la 
Moravurile din LASD. Gordean i-a mărturisit omului meu că 
Upshaw e nebun, că e obsedat de un fel de conspirație 
homosexuală și că a încercat să-l șantajeze, ameninţându-l că îl 
va turna la presă dacă nu-i oferea niște informaţii speciale, 
informaţii despre care Gordean susţine că nu există. 

Mal medită asupra acestor acuzaţii. 

— Cine e informatorul tău, Dudley? Și de ce vă pasă așa de 
mult de Upshaw, ţie și lui Breuning? 

Dudley zâmbi - un rechin simpatic. 

— N-aș vrea ca instabilitatea psihică a flăcăului să-i afecteze 
activitatea în ancheta marelui juriu. Și nu voi divulga numele 
informatorilor mei, cum n-ai face-o nici tu, căpitane. 

— Nu, dar împroști cu noroi un coleg poliţist. Un om despre 
care eu cred că e un tânăr dedicat și inteligent. 

— Am auzit eu că ești foarte sensibil cu oamenii tăi, Malcolm. 
Însă ar trebui să ai mai multă grijă când arăţi acest lucru. Mai 
ales acum, când ești căpitan. Eu, personal, îl consider pe 
Upshaw capabil de crimă. Violenţa e întotdeauna arma celor 
slabi. 

Mal se gândi că, în circumstanțe adecvate și cu un pahar în 
plus la bord, puștiul era în stare să tragă cu sânge rece. 

— Șefu', Dudley e convingător, dar eu nu cred nicidecum că 
Upshaw a făcut una ca asta. 

Thad Green își stinse ţigara. 

— Voi doi sunteţi mult prea implicaţi. Am să numesc la acest 
caz niște ofițeri mai obiectivi. 


CAPITOLUL TREIZECI ȘI UNU 


Telefonul sună. Danny se întinse după extensia de lângă pat, 
văzu că adormise pe podea și, până să ajungă la receptor, se 
poticni în niște sticle goale și dosare de pe jos. 

— Alo, da? Jack? 

Jack Shortell spuse: 

— Eu sunt. Mă auzi? 

Danny clipi, fiindcă îi intra soarele în ochi. Luă o bucată de 
hârtie și un pix. 

— Dă-i drumul. 

— Mai întâi, toate poveștile lui Breuning cu filajul sunt niște 
gogoși. L-am sunat pe un vechi amic de la LAPD, de la 
Omucideri, care a verificat rapoartele subalternilor lui Dudley și 
a aflat că lucrau cu toţii la alte cazuri. L-am căutat pe Gene 
Niles, să văd dacă-l pot lua cu frumosul, ca să obţin mai multe 
informaţii de la el, dar nemernicul nu e de găsit nicăieri. Cei de 
la LAPD au cercetat zona în care a fost găsit trupul lui Duarte - 
au auzit anunţul și un poliţai tânăr de la secţia centrală s-a 
repezit într-acolo. Până acum nimic. Doctorul Layman caută și el 
probe la faţa locului. Vrea să facă o prezentare criminalistă 
completă a cazului Duarte pentru următorul lui manual. Crede 
că ploaia o să-l încurce întrucâtva, dar totuși încearcă. lar în 
privința autopsiei... aceeași poveste ca și în primele trei cazuri: 
sedat, strangulat, mutilat după moarte. l-am sunat pe ceilalţi 
indivizi de pe lista ta de supraveghere, așa că oamenii își vor lua 
niște mici vacanțe până când se termină toată povestea. Danny, 
știai că individul ăla de care-mi spuneai, Hartshorn, s-a omorât? 

Danny zise: 

— Da, dar nu știu dacă are vreo legătură cu cazul nostru. 

— Păi, am trecut pe la secția Wilshire și-am verificat raportul. 
Pare curat. Nu există semne de intrare prin efracție sau de 
violenţă. Fata lui Hartshorn zice că tăticul ei era disperat din 
cauza marelui juriu al tău. 

Danny simţi că se enervează. Îi reveni în minte scena cu De 
Haven: știau, știau, știau! Gata cu Ted cel Roșu. 

— Jack, ai ceva nou pentru mine? 

Shortell zise: 

— Ceva nou-noutț. Am stat toată noaptea, am studiat 
povestea cu wolverinele și am dat peste un indiciu formidabil: 
un tip pe nume Thomas Cormier. C-O-R-M-I-E-R. Un naturalist 
amator faimos. Eu zic să-l suni. Locuiește în Bunker Hill și 
închiriază nevăstuici pentru filme și spectacole cu animale. Are 
un lot de wolverine, pe care le ţine în cuști individuale. E singura 
sursă cunoscută de wolverine din L.A. Și fii atent, că acum 
urmează partea tare! Aseară am ajuns la secția West Hollywood, 
ca să discut cu un amic de-al meu care tocmai fusese transferat 
acolo. Am auzit-o pe fata de la telefoane plângându-se de tine la 
sergentul de gardă, iar eu am lingușit-o puţin. Fata mi-a zis că 
era ocupată până peste cap din cauza informaţiilor pe care 
trebuia să le ceară de la laboratoarele dentare și era de părere 

că te folosești prea mult de ea. Mi-a arătat o listă unde notase 
tot ce aflase: rezultate negative în privința descrierii ucigașului, 
dar pozitive pe partea cu dinţii de animal. Joredco Dental Lab, 
un laborator de tehnică dentară de pe Beverly, colț cu Beaudry. 
Confecţionează proteze dentare pentru taxidermiști. E singurul 
laborator din L.A. care lucrează cu dinţi de animale veritabili. 
Informaţia pe care o aveai, cum că toate atelierele de împăiere 
folosesc dinţi de plastic, e falsă. lar colţul dintre Beverly și 
Beaudry e la șapte străzi de casa lui Thomas Cormier - pe South 
Corondelet, numărul 343. 

Ceva nou-nout și gata să sară la el. 

Danny zise: 

— Am zburat. 

Apoi închise. Renunţă pe moment să-l mai hărțuiască pe Felix 
Gordean, aranjă și ascunse dosarele, se spălă și se îmbrăcă în 
Daniel T. Upshaw, poliţist cu insignă, pistol și legitimaţie oficială. 
Ted Krugman era mort și îngropat, iar Danny se îndrepta spre 
Bunker Hill. 

e 

Numărul 343 de pe South Corondelet era o casă cu frontoane, 
în stil victorian, între două terenuri virane, în aripa vestică din 
Bunker Hill. Danny parcă în faţa casei și auzi un schelălăit de 
animale. O porni în direcţia zgomotelor pe aleea de la intrare și 
ocoli o curte terasată, de unde se vedea o imagine de ilustrată a 
Orașului Ingerilor. Cuștile cu acoperișuri din metal zincat era 
aranjate în formă de L, câte una la fiecare nivel, construcţiile 
erau izolate în partea din față cu o plasă groasă de sârmă, iar 
cel mai lung L arăta ca un generator montat în spatele curții. 
Peste tot mirosea a animale, a pișat și căcat de animale. 

— Te deranjează mirosul, domnule poliţist? 

Danny se întoarse. Cititorul de gânduri era un bătrân cu părul 
alb, ce avea pe el o salopetă și cizme înalte până la șold. Venea 
spre el, ţinând în mână un trabuc imens, care se combina 
perfect cu duhoarea de rahat și o accentua. Zâmbi, adăugând și 
respiraţia lui fetidă la atmosfera rău mirositoare. 

— Ești de la Protecția Animalelor sau de la Departamentul de 
Sănătate? 

Danny simţi cum soarele și duhoarea îi agresează pielea 
afectată de mahmureală. Și-o simţi aspră ca șmirghelul. 


— Sunt detectiv la LASD, la Omucideri. Sunteţi Thomas 
Cormier? 

— Da, eu sunt, dar n-am omorât niciodată pe nimeni și nu mă 
asociez cu asasini. Am niște mustelide asasine, dar nu omoară 
decât rozătoare, pe care le servesc la masă. Dacă asta eo 
crimă, îmi asum vinovăția. Eu îmi țin mustelidele în captivitate, 
așa că dac-au comis-o, plătesc pentru ele. 

Individul arăta mult prea inteligent pentru a fi nebun de legat. 
Danny spuse: 

— Domnule Cormier, am auzit că sunteţi specialist în 
wolverine. 

— E adevărul gol-goluţ. Tin unsprezece în captivitate chiar 
acum. Sistemul meu de refrigerare le păstrează bine mersi, la 
răcoare, așa cum le place. 

Danny simţi că i se face greață din cauza fumului și a gustului 
rău din gură. Se strădui să se comporte în continuare ca un 
profesionist. 

— lată de ce mă aflu aici, domnule Cormier. Din ajunul Anului 
Nou și până acum au fost omorâţi patru bărbaţi. Au fost mutilați 
de un criminal care purta proteze confecţionate din dinţi de 
wolverină. La câteva străzi distanţă de aici există un laborator 
dentar - singurul din L.A. care confecționează proteze din dinți 
de animale. M-am gândit că e o coincidenţă stranie și speram să 
mă ajutaţi cumva. 

Thomas Cormier își stinse trabucul și îl băgă în buzunar. 

— Asta-i cea mai ciudată istorie pe care am auzit-o de când 
sunt eu pe planetă, adică din 1887. Ce altceva mai știi despre 
asasinul tău? 

Danny zise: 

— E înalt, între două vârste, cu păr grizonat. Cunoaște lumea 
jazzului, poate cumpăra heroină și e la largul lui cu bărbaţii care 
se prostituează. 

Se opri, gândindu-se la Reynolds Loftis, și se întrebă dacă 
putea să găsească împotriva lui vreo dovadă care să nu fie doar 
incidentală. 

— Și e homosexual. 

Cormier râse. 

— Pare un tip de treabă și îmi pare rău că nu te pot ajuta. Nu 
cunosc pe nimeni care să-i semene, iar dacă l-aș cunoaște, cred 
că aș sta cu spatele la zid și cu pușca mea credincioasă la 


360 


îndemână ori de câte ori ar veni în vizită. Și tipul e îndrăgostit de 
Gulo luscus? 

— Dacă asta înseamnă wolverine, da. 

— Dumnezeule! Ei bine, îi admir gustul pentru mustelide, 
chiar dacă nu și felul în care își manifestă aprecierea. 

Danny oftă. 

— Domnule Cormier, știți ceva despre laboratorul Joredco 
Dental? 

— Sigur. E un pic mai la vale. Cred că fac dinţi de animale. 

O imagine clară. Danny se gândi la imaginile clare din filmul 
lui Claire De Haven și și-l imagină pe EL vizionându-l și poftind 
mai mult. 

— AŞ dori să văd și eu wolverinele dumneavoastră. 

Cormier zise: 

— Credeam că n-o să mă mai rogi niciodată. 

Și o luă înaintea lui Danny, spre cuștile refrigerate. Din cald, 
aerul deveni congelat, schelălăiturile deveniră mârâituri și niște 
forme întunecate săreau, izbindu-se de ușile din plasă de metal 
ale cuștilor. Cormier zise: 

— Gulo luscus. Glutonul. Carcajou - spirite malefice la indieni. 
Cel mai nesăţios carnivor de pe planetă și cel mai violent 
mamifer, din creștet până-n tălpi. După cum ziceam, admir 
gustul asasinului tău. 

Danny găsi un unghi însorit, o porţiune pătrată din mijlocul 
țarcului. Se lăsă pe vine și se uită, apropiindu-se de plasa de 
sârmă. lnăuntru o creatură lunguiaţă se învârtea în cercuri, 
lovindu-se de pereți. Colţii îi luceau. Ghearele îi zgâriau 
podeaua. Părea un mușchi contorsionat, care nu înceta să se 
contorsioneze până nu ucidea și adormea sătul - sau murea. 
Danny se uită, simţi puterea bestiei și simţi cum o simte și EL. 
Cormier vorbea. 

— Gulo luscus are două trăsături: șiretenia și încăpăţânarea. 
Știu că pot prinde gust pentru căprioare. Se ascund în arbori, le 
aruncă coajă dulce de copac ca să le ademenească, apoi sar și 
le sfâșie jugulara până la trahee. Odată ce-au adulmecat miros 
de sânge, nu se mai liniștesc. Am auzit de pume rănite în timpul 
împerecherii și care au fost atacate de wolverine. Sar pe ele din 
spate, apoi o iau la fugă, revin, mușcă odată aici, odată dincolo, 
până când puma ajunge să sângereze de moarte. Când săraca 

ființă e pe ducă, glutonul atacă frontal, îi smulge ochii din cap și 
îi papă ca pe niște găluște. 

Danny tresări, vizualizând imaginea: Marty Goines, EL, 
creatura pe care o privea. 

— Va trebui să ne uităm prin registrele pe care le aveţi. Să 
verificăm toate wolverinele pe care le-aţi împrumutat pentru 
filme și spectacole cu animale. 

Cormier zise: 

— Detective, nu pot închiria wolverine, oricât de tare mi-ar 
plăcea să fac bani. Animalele astea sunt pasiunea mea 
personală. Le ador și le ţin pentru că îmi întăresc reputaţia de 
specialist în mustelide. Dar dacă îi închiriezi cuiva wolverine, ele 
vor ataca pe oricine, om sau animal, când sunt îndeajuns de 
aproape ca să poată mușca. In urmă cu cinci sau șase ani mi-a 
fost furată una dintr-o cușcă, iar singura mea consolare e că 
hoțul a fost în mod sigur mutilat. 

Danny își ridică privirea spre el. 

— Povestiţi-mi mai multe despre asta. Cum s-a întâmplat? 

Cormier își scoase trabucul din buzunar și începu să-l 
frământe între degete. 

— În vara lui '42 lucram în tura de noapte la grădina zoologică 
de la Griffith Park, ca zoolog rezident. Studiam obiceiurile 
nocturne ale mustelidelor. Pe atunci aveam un lot de wolverine 
care se îngrășaseră tare de tot. Știam că e cineva care le 
hrănește pe ascuns, pentru că găseam în cuști mai multe hoituri 
de șoareci și hamsteri decât trebuia. Cineva deschidea ușițele 
pentru hrană și-mi hrănea dragele de wolverine. M-am gândit că 
e vreun puști din cartier, care auzise de reputaţia mea și era 
curios să vadă despre ce e vorba. Adevărul e că nu mă deranja, 
ba chiar îmi plăcea că există băiatul ăla care le iubește. Apoi, 
spre sfârșitul lui iulie, totul a încetat. Mi-am dat seama de asta 
când am văzut că, brusc, nu mai apăreau cadavre în plus în 
cuști, iar creaturile mele au revenit la greutatea normală. A 
trecut vreun an jumate, după care într-o noapte Otto, glutonul 
meu, a fost furat. Am râs de m-am prăpădit. M-am gândit că 
hoţul dorea neapărat să aibă o wolverină, așa că l-a furat pe 
Otto. Otto era ca o bombă. Dacă hoțul a reușit să-l păstreze, 
sunt sigur că Otto l-a mușcat rău de tot. Am sunat la toate 
spitalele din zonă, ca să văd dacă au cusut cumva victima 
vreunei mușcături, dar n-am mai dat de urma lui Otto. 

L-a mușcat rău de tot. 

Danny se gândi la sedative, la o wolverină drogată și furată. 
EL și propria lui mascotă malefică. £ foarte posibil să fie așa. Își 
întoarse privirile spre cușcă. Animalul observă ceva și se aruncă 
asupra gratiilor, scoțând sunete ascuțite, W-uri sângeroase. 
Cormier râse și spuse: 

— Tu ești ca o bombă, Juno! 

Danny își apropie faţa de plasa de sârmă, simțind răsuflarea 
animalului. Spuse: 

— Vă mulțumesc, domnule Cormier. 

leși și porni cu mașina spre Joredco Dental Lab. 

e 

Se așteptase să vadă o firmă cu neon și o gură de animal larg 
deschisă, cu numerele din adresă desenate ca niște colţi. S-a 
înșelat: laboratorul se găsea într-o clădire cu stucatură maronie, 
iar un semn discret plasat deasupra ușii constituia singura 
reclamă. 

Danny parcă în faţă și intră într-un mic hol de recepție, cu o 
secretară plasată în spatele unui birou, un pupitru de comandă 
în faţă și poze de calendar pe pereţi, cu anul 1950 repetat de o 
duzină de ori: animale arătoase reprezentând luna ianuarie, 
pentru atelierele locale de taxidermie. Tânăra îi zâmbi și spuse: 

— Da? 

Danny se legitimă. 

— LASD. Aș dori să vorbesc cu șeful dumitale. 

— In legătură cu ce? 

— În legătură cu dinţii de animale. 

Tânăra atinse comutatorul interfonului și spuse: 

— E aici un poliţist care dorește să vă vorbească, domnule 
Carmichael. 

Danny trecu în revistă fotografiile cu elani, lupi și bizoni. 
Remarcă o panteră suplă și se gândi cum ar încolți-o 
wolverinele, omorând-o prin pura lor insistență urâcioasă. 

O ușă de legătură se deschise brusc și apăru un bărbat într-un 
halat pătat cu sânge. Danny întrebă: 

— Domnul Carmichael? 

— Da, domnule...? 

— Detectiv Upshaw. 

— Şi în ce privinţă, detective? 

— În privinţa dinţilor de wolverine. 

Nicio reacţie în afară de cea de deranj. Omul era în mod 
evident nerăbdător să se întoarcă la treabă. Atâta tot. 

— Atunci nu vă pot ajuta. Joredco e singurul laborator din Los 
Angeles care produce proteze din dinţi de animale, dar n-am 
făcut niciodată una pentru wolverine. 

— De ce? 

— De ce? Pentru că taxidermiștii nu împăiază wolverine. Nu e 
o creatură pe care oamenii s-o vrea în casele sau cabanele lor. 
Lucrez aici de treisprezece ani și n-am primit niciodată vreo 
comandă pentru dinţi de wolverină. 

Danny se gândi mai bine. 

— Ar putea cineva care a învățat aici tehnicile de bază ale 
confecţionării protezelor dentare de animale să facă așa ceva el 
însuși? 

— Da, dar ar fi o treabă foarte sângeroasă și mizerabilă dacă 
n-are instrumentele potrivite. 

— Bun. Pentru că eu sunt în căutarea unui bărbat căruia îi 
place sângele. 

Carmichael își șterse mâinile de halat. 

— Detective, despre ce e vorba? 

— Patru crime. De când ţineţi registrele cu angajări? ` 

Sintagma „patru crime” îl dădu peste cap pe Carmichael. In 
ciuda aparentei sale durități, arăta bulversat. 

— Dumnezeule! Registrele noastre încep din 1940, dar la 
Joredco majoritatea angajaților sunt femei. Doar nu credeți... 

Danny nu credea că Reynolds Loftis și-ar fi murdărit mâinile 
într-un astfel de loc. 

— Cred că s-ar putea. Povestiţi-mi despre bărbaţii care au fost 
angajaţi aici. 

— N-au fost foarte mulți. Sincer să fiu, femeile lucrează pentru 
salarii mai mici. Colectivul de acum e aici de mai mulți ani, iar 
atunci când primim comenzi urgente, angajăm muncitori cu ziua 
sau puști de la liceele Lincoln și Belmont pentru munca brută. În 
timpul războiului am avut o mulțime de muncitori cu contract pe 
termen scurt. 

Conexiunea cu Joredco părea - în mod straniu - una care se 
potrivea cu cazul, dar nu și cu Loftis. 

— Domnule Carmichael, aveţi un plan de asigurare medicală 
pentru angajaţii permanenţi? 

— Da. 

— AȘ putea să consult registrele? 

Carmichael se întoarse spre recepţioneră: 

— Sally, dă-i voie detectivului ăsta, cum îl cheamă, să se uite 
prin registre. 

Danny ignoră remarca tipului. Carmichael se întoarse la lucru 
prin ușa de trecere. Sally arătă spre fișetul cu dosare. 

— Cam căcăcios omul. Scuzaţi expresia, zise ea. Fișele 
medicale sunt în sertarul de jos. Sunt amestecate - bărbaţi și 
femei. Dar nu credeţi că aici a lucrat un asasin adevărat, nu-i 
așa? 

Danny râse. 

— Nu, dar un monstru în carne și oase poate că da. 

e 

l-a luato oră ca să parcurgă toate fişele medicale. 

Din noiembrie 1939 lucraseră aici ca tehnicieni dentari 
șaisprezece oameni. Trei erau japonezi și fuseseră angajaţi în 
'44, imediat după ce s-a pus capăt sistemului de lagăre 
americane. Patru erau de rasă caucaziană și în prezent aveau 
peste treizeci de ani. Trei erau albi și între două vârste, iar șase 
erau mexicani. La un anumit moment din viața lor toţi cei 
șaisprezece donaseră sânge la acţiunile anuale ale Crucii Roșii. 
Cinci din cei șaisprezece aveau grupa de sânge O-l, cea mai 
comună grupă sanguină umană. Trei dintre ei erau mexicani, doi 
erau japonezi - dar Joredco părea în continuare pista corectă. 

Danny intră în atelier și petrecu încă o oră sporovăind cu 
tehnicienii în timp ce ei extrăgeau dinţii din gingiile de elan, 
căprioară sau porc sălbatic din Catalina Island. Îi întrebă despre 
bărbaţi înalţi și cărunţi care se comportau ciudat, despre jazz, 
despre heroină, despre tipi cu obsesii faţă de wolverine. Inspiră 
mirosul de sânge și de infecții dentare animale și insistă asupra 
comportamentului muncitorilor angajaţi temporar, care veneau 
și plecau. Aruncă unele comentarii piezișe despre un chipeș 
actor de la Hollywood care ar fi putut trece pe-acolo. Tehnicienii 
îl tratară cu indiferență, dădură din umeri și continuară să 
lucreze sub privirile lui. Singura soluţie viabilă era eliminarea: 
majoritatea muncitorilor temporari erau mexicani, copii de 
imigranţi ilegali din liceele Belmont și Lincoln, inși fară carte 
verde, veterani de la măcelăriile din Vernon, unde munca era de 
două ori mai infectă și salariile chiar și mai proaste decât 
nimicul oferit de Carmichael. Danny plecă, gândindu-se că 

Reynolds Loftis ar fi leșinat în prima clipă în care ar fi intrat la 
joredco și că actorul nu putea avea decât o conexiune 
accidentală cu acest caz. Dar filiera Joredco/Cormier îi părea în 
continuare valabilă. LUI i-ar fi plăcut în mod cert mirosul de 
sânge și de putreziciune. 

Afară se făcea cald - o căldură deloc plăcută după ploaia 
puternică de dinainte. Danny rămase în mașină, transpirat și 
eliminând resturile beţiei din noaptea trecută. Se gândi în 
continuare la eliminare, socotind că în locurile unde se angajau 
muncitori cu ziua nu se ţineau evidențe, pentru a evita plata 
impozitelor, și că birourile de angajare pentru liceeni constituiau 
o posibilitate vagă, dar pe care nu putea să n-o ia în 
considerare. Ajunse la Belmont, discută cu consiliera de la biroul 
de angajări, află că registrele ei începeau doar din 1945, apoi 
verifică lista celor de la Joredco: douăzeci și șapte de persoane, 
toți mexicani și japonezi. Deși știa că vârsta nu se potrivea, 
repetă operaţiunea și la Lincoln: mexicani, japonezi și un alb 
care era debil mintal și fusese angajat doar fiindcă era îndeajuns 
de puternic ca să care două cadavre de căprioară deodată. Nicio 
conexiune. Dar senzaţia că era pe calea cea bună continua să-l 
sâcâie. 

Danny ajunse într-un bar din Chinatown. După două tării 
duble, își dădu seama că asta era ultima lui zi ca șef la 
Omucideri. După ce îi va raporta lui Considine că Ted Krugman 
era terminat, îl vor expedia înapoi la West Hollywood și-l vor și 
scoate vinovat în caz că Ellis Loew va ajunge la concluzia că el 
compromisese operaţiunea marelui juriu. Putea continua să-l 
vâneze pe EL în orele lui libere, însă era foarte probabil ca Felix 
Gordean să se plângă partenerilor săi de golf, șeriful Biscailuz și 
Al Dietrich, și-atunci el ar ajunge iar în uniformă sau pe postul 
de gardian la pușcărie. Și-l făcuse dușman pe Gene Niles, îi 
jignise pe Dudley Smith și pe Mike Breuning, Karen Hiltscher nu 
mai voia să facă pe fata amabilă, iar dacă Niles reușea să 
dovedească faptul că intrase prin efractie în apartamentul de la 
numărul 2307, atunci era cu adevărat în pericol. 

Incă două tării. Aburii calzi îndulceau senzația dezastrului. 
Avea totuși un prieten cu grad și funcţie. Dacă reducea cumva 
proporţiile eșecului în rolul său de agent sub acoperire, ar mai fi 
putut beneficia de protecţia lui Considine. Ultimul pahar. EL, din 
nou EL, pur și abstract, ca și când ar fi existat dintotdeauna, 

deși nu erau împreună decât de câteva săptămâni. Se gândi la 
EL separat de Reynolds Loftis și la ultima lui noapte cu Claire, 
parcurgând invers cronologia evenimentelor și oprindu-se la 
cadavrul lui Augie Duarte, întins pe masa de inox a 
autopsierului. 

Tăieturi faciale. Un salt logic la analiza de azi-noapte a 
dosarului. O intuiţie: asasinul îl cunoștea pe amicul lui Marty 
Goines, tânărul cu fața bandajată, care era pentru el o sursă de 
inspiraţie sexuală. Un salt la Thomas Cormier, ale cărui 
wolverine fuseseră îndopate - adorate? - în vara lui '42, vara 
procesului de la Sleepy Lagoon, când beţele zoot fuseseră 
utilizate cel mai intens. Interpretarea lui Cormier: un puști din 
vecini. Salt la Joredco. Au angajat tineri zilieri fără ocupaţie, 
pentru care nu există documente. Puștiul cu faţa arsă era alb, 
iar toți angajaţii de pe lista liceelor erau mexicani și japonezi, cu 
excepţia retardatului mintal, care nu conta. Poate că lucrătorii 
cu care discutase nu-l întâlniseră niciodată pe puști, pentru că 
fusese angajat acolo doar pentru scurt timp, poate că uitaseră 
de el sau poate că pur și simplu nu-l băgaseră în seamă. Salt în 
prezent. Puștiul cu faţa arsă era un hot: Chester Brown „Apă de 
Gură” spusese că ar fi jefuit case împreună cu Goines prin 
'43-'44 și că avea fața bandajată. Dacă el furase wolverină aia a 
lui Thomas Cormier la vreo optsprezece luni după vara aia de 
intensă adoraţie din 1942 și dacă era un puști din cartier, atunci 
poate comisese în aceeași perioadă și alte furturi în zona Bunker 
Hill. 

Danny se deplasă spre secția de poliție Rampart, divizie a 
LAPD care se ocupa de cazurile din Bunker Hill. Numele lui Mal 
Considine îi asigură respectul locotenentului comandant. Peste 
câteva minute stătea în încăperea igrasioasă a arhivei și căuta 
prin cutiile cu rapoartele de cazuri nerezolvate. 

Cutiile erau aranjate pe ani. Danny găsi și două cutii de carton 
luate de la băcănie, pe care scria „1942”. Rapoartele dinăuntru 
erau toate capsate de-a valma, fără indigo-uri între ele. Nu 
exista nicio logică după care fuseseră puse împreună: poşete 
smulse, furturi de pe stradă sau din magazine, intrări prin 
efracţie, exhibiţionism și negoț stradal ilegal, toate erau 
amestecate. Danny se așeză pe o cutie cu rapoarte din 1948 și 
se puse pe treabă. 


Se uita la colţul din stânga sus, la codurile penale ale 
infracțiunilor. Intrare prin efracţie - 459.1. Cele două cutii din 
1942 conţineau treizeci și unu de cazuri. Următorul criteriu de 
ordonare îl constituia locul comiterii infracțiunii. Se întoarse cu 
rapoartele în încăperea cu birourile secţiei, se puse la o masă 
liberă, cu fața spre o hartă de perete a zonei din jurisdicția 
secţiei Rampart, și căută numele de străzi care corespundeau 
celor din Bunker Hill. După patru rapoarte, găsi unul. După alte 
șase, găsi încă trei. Reţinu cele zece străzi Nord-Sud și cele opt 
străzi Est-Vest din Bunker Hill, parcurse restul paginilor și adună 
unsprezece intrări prin efracţie și jafuri nesoluţionate în zonă 
pentru anul 1942. Cele unsprezece adrese se găseau toate la 
mică distanţă de casa lui Thomas Cormier și de Joredco Dental 
Lab. 

Urma stabilirea datelor. 

Danny răsfoi rapid rapoartele. Ora și data infracţiunii erau 
bătute la mașină la baza fiecărei pagini. 16 mai 1942, 1 iulie 
1942, 27 mai 1942, 9 mai 1942, 16 iunie 1942 și alte șase date, 
până la unsprezece: un întreg șir de jafuri nesoluționate, de la 9 
mai până la 1 august 1942. Capul îi vuia, dar citi lista cu 
obiectele furate și înțelese de ce secția Rampart nu asmuţise 
prea mulți polițiști pe urmele făptașului. 

Bibelouri, poze de familie, bijuterii false, bani din poșete și 
portmonee, un ceas de perete art deco. Un umidificator din 
lemn de cedru pentru trabucuri. O colecţie de bibelouri din 
sticlă. Un fazan împăiat. Un trofeu de râs împăiat, pe o placă din 
lemn de trandafir. 

Mai degrabă EL singur, nu EL, Loftis. Așa trebuia să fie. 

Danny simţi cum îl trec câteva furnicături, ca și cum ar fi fost 
legat la niște fire electrice. Se întoarse la arhivă, găsi cutiile 
pentru 1943 și 1944, le consultă, dar nu găsi niciun jaf hilar în 
Bunker Hill. Singurele intrări prin efracţie din acei ani erau niște 
459.1 veritabile, bunurile furate fiind cu adevărat valoroase. 
Erau rapoarte care se încheiaseră cu arestări și erau deja 
expediate la LAPD și LASD. Danny își termină treaba și lăsă 
cutiile la o parte, dar două lucruri tot nu-i dădeau pace. 

Asasinul era între două vârste și trebuia să aibă legătură cu 
hoțul adorator de wolverine - un tânăr care ieșise la iveală în 
urma investigaţiei de azi. Chester Brown pretindea că Marty 
Goines și complicele lui cu faţa arsă pătrunseseră prin efracţie 

în case din San Fernando Valley în 1943 și 1944. Probabil că 
secţiile de poliție de acolo deţineau rapoarte legate de aceste 
jafuri. Putea să le verifice mai târziu, după ce va scutura un 
anumit maşinist comunist. Dar în vara lui 1942 ţara era în plin 
război, circulaţia persoanelor după stingere era strict interzisă și 
se completau fişe de interogare pentru toţi cei găsiţi pe stradă 
după 10 seara - ora cea mai probabilă la care iubitorul de 
wolverine umbla prin zonă. Dacă acele fișe mai existau... 

Danny răvăși întreaga arhivă, aruncând cutiile goale. Alcoolul 
de la prânz se evaporă din el odată cu transpiraţia. | se lipiră de 
piele pânze de păianjen și se murdări cu mucegai și fecale de 
șoareci. Găsi o cutie marcată cu „FI '41-'43”, frunzări câteva fișe 
și descoperi cu surprindere că erau aranjate cronologic. 
Continuă să le sorteze, căutând perioada dintre sfârșitul 
primăverii și vara lui 1942, și găsi nouă nume: opt bărbaţi albi, 
cu vârste între nouăsprezece și patruzeci și șapte de ani, care 
circulau după ora permisă, fuseseră opriţi, interogaţi și eliberați. 

Fișele erau completate neglijent. Toate conţineau numele, 
rasa și data nașterii celor interogați și doar jumătate includeau 
și adresele lor - în majoritatea cazurilor hoteluri ieftine. Cinci 
dintre bărbați ar fi acum între două vârste și puteau fi EL. 
Ceilalţi trei erau tineri și puteau fi puştiul cu fața arsă, dar 
înainte de accident, sau - dacă e/era doar un element colateral 
- puştiul lui Thomas Cormier, iubitorul de wolverine. 

Danny băgă fişele în buzunar, se urcă în mașină și opri la 
primul telefon public. Il sună pe Jack Shortell la secţia 
Hollywood. Locotenentul îi făcu legătura. Shortell veni la telefon, 
dar vocea lui suna obosită și nervoasă. 

— Mada. Danny? 

— Eu. Care-i necazul? 

— Niciunul. Doar că fiecare poliţai de la LAPD mă privește de 
parcă sunt dintr-odată mai; rău decât cea mai rea otravă. Ai ceva 
pentru mine? 

— Nişte nume. Poate chiar unul tare de tot. Am discutat cu 
Cormier și-am trecut pe la Joredco, dar, deși n-am reușit să 
stabilesc foarte clar legătura, sunt sigur că tipul nostru are de-a 
face cu wolverinele lui Cormier. Îţi amintești de vechiul complice 
al lui Goines, cel de care îţi povesteam? 

— Da. 

— Cred că i-am găsit rolul în povestea noastră. Și i se și 
potrivește. Din mai până în august 1942 au existat o serie de 
cazuri nerezolvate de intrări prin efracţie pe Bunker Hill, destul 
de aproape de Cormier și de Joredco. S-au furat tot felul de 
căcaturi, chestii gen Mickey Mouse. Pe atunci LAPD veghea la 
respectarea restricţiei de circulaţie după stingere, așa că am dat 
peste opt fișe de interogatoriu din acea zonă în perioada mai- 
august 1942. Tipul nostru poate fi unul dintre cei opt. Instinctul 
îmi spune că toate omorurile pleacă de aici - de la crima din 
Sleepy Lagoon și CASL - și va trebui să eliminăm câteva nume 
după adresa actuală, grupa de sânge, activitatea în 
laboratoarele dentare, cazier etc. 

— Dă-i drumul. Notez. 

Danny scoase fișele. 

— Unele au adresă, altele nu. Unu: James George Whitacre, 
născut pe 5.10.1903, hotelul Havana, între Strada 9 și Olive. 
Doi: Ronald Dennison, născut pe 30.06.1920, nicio adresă. Trei: 
Coleman Masskie, născut pe 9.05.1923, Beaudry, numărul 236 
Sud. Patru: Lawrence Thomas Waznicki, cu „c-k”, născut pe 
29.11.1908, Bunker Hill Avenue, numărul 641, apartamentul 1. 
Cinci: Leland Hardell, născut pe 4.06.1924, hotelul American 
Eagle, între Strada 4 și Hill. Șase: Loren Harold Nadick, născut 
pe 2.03.1902, nicio adresă. Șapte: David Villers, născut pe 
15.01.1904, nicio adresă. Și Bruno Andrew Gaffney, născut pe 
29.07.1906, nicio adresă. 

Shortell zise: 

— Am notat. Băiete, te apropii de ceva? 

Altă undă de șoc electric: furturile din Bunker Hill se sfârșeau 
pe 1 august 1942. Crima din Sleepy Lagoon - cu hainele victimei 
sfâșiate de un băț zoot - avea loc pe 2 august. 

— Mă apropii, Jack. Câteva răspunsuri exacte, un dram de 
noroc și ordinarul ăla e al meu. 

Danny ajunse la Variety International Pictures exact în 
momentul în care se lăsa seara, iar pichetele demonstranţilor se 
spărgeau. Parcă mașina la vedere, lipi de parbriz inscripţia 
„Vehicul oficial al poliţiei” și își prinse insigna de poliţist la 
reverul hainei. Se îndreptă spre ghereta paznicului. Nu văzu 
nicio față cunoscută și se simţi deranjat că e ignorat. Omul de la 

poartă apăsă pe un buton și îi permise să intre. Danny se duse 
direct la platoul 23. 

Plăcuța de pe perete îi confirmă că Masacrul tomahawkului 
era încă în producţie. Ușa era deschisă. Danny auzi împușcături, 
se uită înăuntru și văzu cum un cowboy și un indian schimbau 
focuri de armă în faţa unor coline de carton. Reflectoarele erau 
îndreptate spre ei, iar aparatele de filmat înregistrau. Mexicanul 
pe care îl văzuse în fața morgii mătura zăpada artificială din faţa 
altui decor, cu bizoni la păscut pictați pe fundal. 

Danny se lipi de peretele care ducea într-acolo. Mexicanul 
ridică privirea, scăpă mătura din mână și o luă la goană chiar 
prin faţa aparatelor de filmat. Danny alergă după el, alunecând 
pe fulgii de săpun. Filmarea se întrerupse. Cineva urlă: 

— Juan, fir-ai tu să fii! Stop! Stop! 

Juan fugi printr-o ieșire laterală, trântind ușa. Danny traversă 
platoul, se opri și o deschise. Ușa îl izbi în faţă - ușă grea, de 
metal -, prăvălindu-l pe spate. Alunecă pe zăpada artificială, dar 
apoi ieși și îl văzu pe Duarte alergând pe o alee, spre un gard de 
sârmă. 

Danny fugi după el cât putu de repede. Juan Duarte ajunse la 
gard și începu să se caţere. Un crac al pantalonului îi rămase 
agăţat. Se zbătu, smuci piciorul și se zvârcoli, încercând să se 
elibereze. Danny îl ajunse din urmă, îl trase jos de curea și 
încasă o lovitură dură de dreapta direct în față. Năucit, îi dădu 
drumul, iar Duarte se prăbuși peste el. 

Danny lovi reflex cu genunchiul în sus. Duarte izbi cu pumnul 
în jos, rată ţinta și se lovi cu mâna de asfalt. Danny se rostogoli, 
ajunse în spatele lui și îl prinse de sub genunchi. Mexicanul 
răbufni: 

— Curvă fascistă de căcat, poliţist fascist de căcat! 

Danny scoase cătușele, imobiliză stânga lui Duarte și atașă 
cealaltă brățară a cătușelor de gard. Mexicanul se prăbuși pe 
burtă și încercă să tragă gardul după el, scuipând epitete în 
spaniolă. Danny își trase sufletul, lăsându-l pe Duarte să se 
zbată și să ţipe în voie, apoi îngenunche lângă el. 

— Știu că mi-ai văzut fotografia. Știu că m-ai văzut și la morgă 
și că m-ai turnat lui Claire. Nu-mi pasă și mi se rupe de AUFT și 
de belitul ăla de Pericol Roșu. Vreau să-l prind pe asasinul lui 
Augie, iar instinctul îmi spune că omorul are legătură cu cazul 

Sleepy Lagoon. Poţi vorbi cu mine acum sau te arestez pentru 
că ai atacat un poliţist în exercițiul funcţiunii. Tu decizi. 

Duarte își scutură mâna încătușată. Danny îi zise: 

— lei de la doi la cinci ani. Minimum. Și zău că mă doare-n cur 
de AUFT. 

Oamenii începuseră să se strângă pe alee. Danny le făcu 
semn să plece și ei se retraseră, aruncându-i priviri piezișe și 
scuturând din capete. Duarte spuse: 

— Scoate-mi chestiile astea și poate că stau de vorbă cu tine. 

Danny îi descuie cătușele. Duarte se frecă la mână, apoi se 
ridică în picioare, dar simţi că i se înmoaie genunchii și alunecă 
în fund, cu spatele rezemat de gard. 

— Cum poate să-i pese unui mercenar angajat de studiouri de 
vărul meu asasinat și homosexual? întrebă el. 

Danny îi spuse: 

— Ridică-te în picioare, Duarte. 

— Vorbesc mai bine din fund. Răspunde-mi! Cum de îţi pasă 
de un maricón” care voia să fie un puto de vedetă, ca oricare 
alt puto din orașul ăsta de putos? 

— Nu știu. Dar vreau ca individul care l-a omorât pe Augie să 
fie prins. 

— Și ce legătură are asta cu Claire De Haven? 

— Ți-am spus că nu-mi pasă de asta. 

— Norm Kostenz zicea că-ţi pasă. Când i-am spus că ești 
poliţist, mi-a răspuns că ar trebui să primești un Oscar pentru 
rolul tău de Ted Krug... 

Danny se lăsă pe vine lângă Duarte, sprijinindu-se de gard. 

— Ai de gând să vorbeşti sau nu? 

— Vorbesc, pendejo. Ziceai că moartea lui Augie pornește de 
la Sleepy Lagoon și asta mi-a atras atenţia. Și Charlie Hartshorn 
credea același lucru, așa că... 

Mâna lui Danny scutură gardul. Se rezemă cu tot corpul de el, 
ca să nu-și piardă echilibrul. 

— Ce-ai zis? 

— Am zis că Charlie Hartshorn credea că poate n-am face 
chiar așa de rău dacă ne-am adresa curvelor alea de polițiști. 

Danny se lăsă în jos pe gard, ca să-l poată privi pe Duarte în 
ochi. 


22 Homosexual (argou, sp. -n.r.). 

— Spune-mi totul încet și calm. Ştiai că Hartshorn s-a sinucis, 
nu? 

Duarte zise: 

— Poate că s-a sinucis. Tu să-mi spui dacă-i așa. 

— Nu, spune-mi tu, pentru că eu nu știu. Și trebuie să știu. 

Duarte se zgâi la Danny printre gene, ca și cum nu știa sigur 
ce să creadă. 

— Charlie era avocat și maricón, dar nu era făţarnic. A lucrat 
la cazul Sleepy Lagoon, a făcut rapoarte și multe altele. Totul pe 
gratis. 

— Știu asta. 

— Okay. Uite ce nu știi - ca să înţelegi ce fel de om era. Când 
m-ai văzut la morgă, eram acolo pentru a doua oară. Pe la 1 
dimineața am primit un telefon de la un amic care lucrează la 
morgă. Mi-a spus de Augie, de tăieturile zoot și tot restul. M-am 
dus la Charlie. El avea relaţii în justiție și voiam să știu dacă îi va 
obliga pe polițiști să investigheze ca lumea moartea lui Augie. 
Mi-a zis că fusese hărțuit de un poliţist pentru uciderea unui 
anume Duane Lindenaur, chiar dacă poliţaiul zicea că nu-l 
interesa moartea aia. Charlie a citit într-un ziar de scandal că 
Lindenaur și nu știu ce păcălici, Wiltsie, au fost ciopârţiţi 
amândoi cu un băț zoot, iar amicul de la morgă mi-a zis că 
Augie o încasase la fel. l-am povestit lui Charlie, iar el a fost de 
părere că toate trei crimele au de-a face cu Sleepy Lagoon. A 
sunat la poliţie, a vorbit cu unul, sergentul Bruner sau cam așa 
ceva... 

Danny interveni: 

— Breuning? Sergentul Mike Breuning? 

— Da, el. Charlie i-a spus lui Breuning ce ţi-am spus și eu, iar 
Breuning i-a zis că o să se repeadă imediat la el acasă ca să 
discute. Așa că eu am plecat. Prin urmare, dacă Charlie credea 
că există vreo legătură cu Sleepy Lagoon, atunci poate că nu 
ești chiar un cabrón”. 

Creierul lui Danny se lumină și începu să lucreze: 

Curiozitatea lui Breuning faţă de beţele zoot. Glumele lui. 
Reacţia lui ciudată la auzul numelor celor patru oameni ce 
trebuiau supravegheați. Augie Duarte fusese ales pentru că era 
mexican sau pentru că era amicul unui membru din Comitetul 
de Apărare din Sleepy Lagoon? Mal îi spusese că Dudley Smith 


23 Termen argotic spaniol. Aprox. „căcănar”, „labagiu” (n.r.). 

ceruse să se alăture echipei de anchetă a marelui juriu, deși el 
era locotenent la Omucideri în LAPD și nu avea nicio logică să se 
implice într-o astfel de operaţiune. Relatarea lui Mal: Dudley îi 
interogase cu brutalitate pe Duarte] Sammy Benavides/ Mondo 
Lopez, punând accent pe cazul Sleepy Lagoon și pe vinovăția 
celor șaptesprezece tineri acuzați inițial de crimă, chiar dacă 
abordarea nu era relevantă pentru AUFT. 

Hartshorn menţionase „băţul zoot” în convorbirea telefonică 
cu Breuning. 

Raportul oral al lui Jack Shortell: Dudley Smith și Breuning 
fuseseră văzuţi împreună la secţia Wilshire alaltăieri-noapte - 
noaptea în care Hartshorn s-a sinucis. Să fi dat o fugă până la 
casa lui Hartshorn, la doar un kilometru depărtare de secţie, 
omorându-l și apoi întorcându-se la secția Wilshire, cu speranţa 
că nimeni nu-i văzuse plecând și întorcându-se? Un alibi 
polițienesc perfect. 

Dar de ce? 

Juan Duarte se uita la el de parcă ar fi fost de pe altă planetă. 
Danny încerca să se liniștească, ca să poată vorbi. 

— Gândește-te repede. Muzică de jazz, jafuri, wolverine, 
heroină, servicii de prostituție homosexuală. 

Duarte se trase un metru mai încolo. 

— Eu cred că toate put. De ce? 

— Un puști nebun după wolverine. 

Duarte duse un deget la frunte și-l răsuci. 

— Loco mierda. O wolverină e un împuţit de șobolan. Corect? 

Danny văzu ghearele lui Juno atacând. 

— incearcă altceva, Duarte. Sleepy Lagoon, Comitetul de 
Apărare, anii '42 și '44, Reynolds Loftis. la-o încet și gândește-te 
bine. 

Duarte zise: 

— Simplu. Reynolds și fratele lui mai mic. 

Danny aproape că strigă: 

— Ce? 

Se opri și se gândi. Citise de două ori întregul pachet de 
documente al marelui juriu atunci când îl primise și de două ori 
astă-noapte. Citise și dosarele psihiatrice tot de două ori înainte 
ca Mal Considine să i le ia înapoi. În niciun document nu era 
menţionat faptul că Loftis ar fi avut vreun frate. Însă în dosarul 
psihiatric al lui Loftis exista un hiatus - din '42 până în '44. 

— Povestește-mi despre fratele ăsta mai mic, Duarte. Încet și 
clar. 

Duarte vorbi rapidamente: 

— Era un golan, o putoare. Reynolds începuse să-l aducă cu el 
cam pe vremea când CASL era în toiul activităţii. Am uitat 
numele puștiului, dar era un copil de vreo optsprezece- 
nouăsprezece ani - cam pe-acolo. Avea fața bandajată. Se 
pârlise rău de tot în timpul unui incendiu. După ce s-a vindecat 
și i-au scos pansamentul și bandajele, toate fetele din Comitet 
au fost de părere că era foarte chipeș. Arăta exact ca Reynolds, 
ba chiar mai frumușel. 

Noile indicii băteau, cioc, cioc, cioc, într-o ușă care însă mai 
avea mult până să se deschidă. Fratele cu faţa arsă al lui Loftis îl 
reinstală pe actor în postura de posibil EL, însă îi contrazicea 
intuiţia lui, cum că asasinul fusese inspirat de desfigurarea 
tânărului. Se potrivea totuși cu ideea că vizitatorul wolverinelor 
și Față Arsă erau una și aceeași persoană, așa că putea face 
speculaţii asupra posibilităţii existenţei unui complice - una din 
încercările de a explica noile contradicții rezultate din diferența 
de vârstă. 

Danny spuse: 

— Povestește-mi despre puști. De ce zici că era un golan? 

Duarte zise: 

— Se dădea întotdeauna bine pe lângă mexicani. Le turna 
povestea aia suspectă despre un alb uriaș care îl ucisese pe Jose 
Diaz, ca și cum ar fi trebuit să ne placă de el doar pentru că 
susținea că asasinul nu era mexican. Toată lumea știa că era 
mexican - doar că acuzaseră niște mexicani nevinovați. Ne 
spunea povestea aia trăsnită despre cum fusese el martor la 
omor, dar nu ne furniza amănunte, iar atunci când am insistat, 
s-a închis în el. CASL a primit câteva scrisori anonime, în care se 
spunea că vinovatul era un bărbat alb, unul imens, și era foarte 
clar că le expediase fratele ăsta mai mic. Chestii de om nebun. 
Puștiul pretindea că fuge de asasin, iar eu i-am zis odată: 
„Pendejo, dacă asasinul te caută, de ce naiba mai vii la 
mitingurile noastre, unde poate pune laba pe tine?” Puștiul mi-a 
răspuns că are un sistem de protecţie special, dar n-a zis mai 
mult. Cum spuneam, era o putoare. Dacă n-ar fi fost fratele lui 
Reynolds, nimeni nu l-ar fi tolerat. 

Cioc, cioc, cioc, cioc, cioc. Danny întrebă: 

— Ce s-a întâmplat cu el? 

Duarte dădu din umeri: 

— Nu știu. Nu l-am mai văzut de pe vremea CASL și nu cred 
să-l mai fi văzut altcineva. Reynolds nu pomenește de el. Ciudat. 
Cred că au trecut o grămadă de ani de când i-am auzit pe Chaz, 
Claire sau Reynolds vorbind de el ultima oară. 

— Dar Benavides și Lopez? Ei unde sunt? 

— La o filmare pentru un alt puto de western de rahat. Crezi 
că poveștile cu fratele lui Reynolds au vreo legătură cu Augie? 

Danny se gândi ce să răspundă. Fratele lui Loftis era puștiul 
infractor cu faţa arsă, complicele lui Marty Goines și, foarte 
probabil, vizitatorul și adoratorul wolverinelor din Bunker Hill. 
Spargerile din Bunker Hill încetaseră pe 1 august 1942. În 
noaptea următoare Jose Diaz era asasinat la Sleepy Lagoon, la 
aproximativ patru-cinci kilometri de Hill în direcţia sud-est. 
Fratele cel mic pretindea că fusese martor la asasinarea lui Jose 
Diaz. 

Cioc, Cioc, Cioc. Salt, salt, salt. 

Dudley Smith era un alb uriaș, cu apucături brutale. Se 
alăturase echipei marelui juriu ca să poată ascunde potenţialele 
mărturii incriminatorii legate de Sleepy Lagoon, gândindu-se că 
accesul la martori și mărturii îi oferea ocazia să scape de orice 
detalii dubioase. Apelul lui Hartshorn către Mike Breuning și 
legat de bățul zoot îl speriase. El și cu Breuning (sau doar unul 
din ei) plecaseră de la secţia Wilshire ca să discute cu omul. 
Hartshorn a devenit suspicios. Fie premeditat, fie dintr-un 
impuls de moment, Smith și/sau Breuning l-au ucis, înscenând 
apoi o sinucidere. Cioc, cioc, cioc - asurzitor, dar cu ușa încă 
închisă în fața celei mai importante întrebări: Cum se legau 
asasinarea lui José Diaz de către Smith, încercările lui de a 
ascunde orice potențială probă, ca, de altfel, și asasinarea lui 
Charles Hartshorn, de asasinatele Goines/ Wiltsie/ Lindenauri 
Duarte? Și de ce l-a omorât Smith pe Diaz? 

Danny privi spre ușile platoului de filmare, prin care se zăreau 
frânturi de peisaje: Vestul Sălbatic, jungla opulentă, copacii 
dintr-o pădure. Spuse „Vaya con Dios”? și îl lăsă pe Duarte 
acolo, apoi se urcă în mașină și o porni spre casă, unde voia să 
consulte dosarul marelui juriu, gândindu-se că în sfârșit se 
dovedea un detectiv adevărat după standardele lui Maslick și 


24 Mergi cu Domnul (sp., n.r.). 

Vollmer. Intră în clădire ușor ca aerul. Apăsă pe butonul liftului și 

auzi pași în spatele lui. Intorcându-se, văzu doi indivizi uriași, cu 

armele îndreptate spre el. Incercă să scoată pistolul, dar un 

pumn imens, ca o măciucă de oțel, îl lovi înainte să ajungă la el. 
e 

Când își reveni, era încătușat de un scaun. Simţea că îi vâjâie 
capul, îi amorțiseră încheieturile mâinilor, iar propria-i limbă i se 
părea uriașă. Ochii lui se opriră asupra cabinei de interogatoriu, 
cu trei siluete masculine așezate în jurul unei mese pe care se 
găsea, exact în mijloc, un revolver mare și negru. O voce 
întrebă: 

— Upshaw, pistoalele calibrul 38 sunt dotarea standard în 
departamentul tău. Tu de ce porţi unul de calibrul 45? 

Danny clipi și tuși, scuipând sânge. Clipi din nou și recunoscu 
vocea bărbatului: Thad Green, șeful detectivilor de la LAPD. 
Ceilalţi doi inși de lângă Green îi apărură mult mai clar. Erau cei 
mai gigantici polițiști în civil pe care îi văzuse vreodată. 

— Te-am întrebat ceva, detectiv! 

Danny încercă să-și amintească când băuse ceva ultima oară, 
adică în Chinatown, dar știa că nu putea s-o ia razna doar din 
pricina câtorva tării duble sau cât timp fusese legat. Tuși sec, 
apoi spuse: 

— L-am vândut când am devenit detectiv. 

Green aprinse o ţigară. 

— Asta e o infracţiune interdepartamentală. Te consideri 
deasupra legii? 

— Nu! 

— Prietena ta, Karen Hiltscher, declară altceva. Zice că ai 
manipulat-o ca să obţii anumite favoruri încă de când ai fost 
făcut detectiv. l-a spus sergentului Eugene Niles că ai intrat prin 
efracţie la numărul 2307 de pe Tamarind, fiindcă ai aflat că 
acolo fuseseră asasinate recent două persoane. l-a spus 
sergentului Niles că povestea ta cu iubita care locuia în 
apropiere de standul cu gogoși, la colțul dintre Franklin și 
Western, era o minciună și că de fapt ea ţi-a telefonat și ţi-a 
comunicat informaţia, preluată de la dispeceratul LAPD. Niles 
avea de gând să-ţi întocmească raport, detective. Știai? 

Capul lui Danny trepida. Inghiţi sânge. Il recunoscu și pe 
individul din stânga lui Green, cel cu pumnul de fier. 

— Mda. Da, știam. 

Green întrebă: 

— Cui i-ai vândut 38-ul? 

— Unui tip dintr-un bar. 

— Asta e o infracţiune, detectiv! Una penală. Chiar nu-ţi pasă 
de lege, nu-i așa? 

— Ba da, îmi pasă! Sunt poliţist. Despre ce-i vorba, fir-ar să 
fie? 

Cel cu pumnul de fier spuse: 

— Ai fost văzut certându-te cu un cunoscut codoș de 
homosexuali, pe nume Felix Gordean. Ești pe statele lui de 
plată? 

— Nu! 

— Pe ale lui Mickey Cohen? 

— Nu! 

Green preluă iniţiativa. 

— Ai primit comanda unei echipe de la Omucideri. A fost un 
cub de zahăr oferit pentru contribuţia ta la ancheta marelui 
juriu. Sergentul Niles și sergentul Mike Breuning au considerat 
că e foarte ciudat ca un poliţist tânăr și inteligent să fie atât de 
îngrijorat din cauza unor crime între homosexuali. N-ai vrea să 
ne spui de ce? 

— Nu! Ce mă-sa e asta?! Am intrat prin efracţie pe Tamarind. 
Ce altceva mai vreţi de la mine? 

Cel de-al treilea poliţist, un ins cu alură de culturist, întrebă: 

— De ce v-aţi luat la pumni, tu și cu Niles? 

— Nu-mi dădea pace cu chestia de pe Tamarind și mă 
ameninţa mereu că mă toarnă. 

— Și asta te-a înfuriat? 

— Da. 

— Destul de tare încât să te iei la bătaie? 

— Da! 

Green spuse: 

— Noi am auzit o altă versiune, detectiv. Am auzit că Niles te- 
a făcut poponar. 

Danny încremeni, încercă să scoată o replică, dar continuă să 
rămână încremenit. Se gândi să-l toarne pe Dudley, dar se 
stăpâni. Nu-l vor crede nici în ruptul capului - deocamdată. 

— Dacă Niles a zis una ca asta, eu n-am auzit. 

— Te simţeai vizat, fiule? 

— Să te fut! 


Poliţaiul culturist îl lovi cu dosul palmei. Danny îl scuipă în 
faţă. Green ţipă: 

— Nu! 

Boxerul îl prinse în braţe pe culturist și îl opri. Green își 
aprinse altă ţigară de la cea dinainte. Danny își trase sufletul. 

— Spuneti-mi și mie despre ce e vorba. 

Green le făcu semn vlăjganilor să treacă în fundul cabinei, 
trase un fum din ţigară și o stinse. 

— Unde ai fost alaltăieri-noapte, între 2 și 7 dimineața? 

— Eram acasă, în pat. Dormeam. 

— Singur, detective? 

— Da. 

— Detective, între orele acelea sergentul Gene Niles a fost 
împușcat mortal, iar apoi a fost îngropat pe Hollywood Hills. Tu 
ai făcut-o? 

— Nu! 

— Spune-ne cine a făcut-o. 

— Jack! Mickey! Niles era un belit de golan! 

Boxerul făcu un pas înainte. Culturistul îl apucă dur, 
murmurând: 

— Scuipă-mă în faţă, scârnav iubitor de poponari! Gene Niles 
era amicul meu, bunul meu amic din armată, poponar cretin! 

Danny se înfipse cu picioarele în podea și se împinse cu 
scaunul la perete. 

— Gene Niles era un cărăuș ordinar, un căcănar și un 
incompetent! 

Culturistul șarjă, năpustindu-se la gâtul lui Danny. Ușa cabinei 
se deschise și Mal Considine se repezi înăuntru. Thad Green urlă 
o serie de comenzi imposibil de auzit. Danny își ridică genunchii, 
răsturnând scaunul. Mâinile polițistului sugrumară aerul. Mal îl 
îmbrânci, apoi începu să lovească cu pumnii. Boxerul îl trase 
deoparte, apoi afară, pe coridor. Strigătele de „Danny!” se 
auziră dublate de ecou. Green se intercală între scaun și namilă, 
zicând „Nu, Harry, nu!”, de parcă ar fi certat un câine monstruos 
și neascultător. Danny scurma cu nasul prin linoleum, printre 
mucuri de țigări. Auzi „Du-l pe Considine în camera de gardă”, 
apoi fu ridicat cu scaun cu tot. Boxerul se duse în spatele lui, 
desfăcându-i cătușele. Thad Green ridică pistolul de calibrul 45 
de pe masă. 


Danny se ridică în picioare, întinzându-se. Green îi întinse 
arma. 

— Nu știu dacă ai făcut-o sau nu, dar nu există decât o 
singură modalitate de a afla adevărul. Mâine la prânz întoarce-te 
la sediul Primăriei, în camera 1003. O să fii supus unui test cu 
detectorul de minciuni și cu pentotal de sodiu și ţi se vor pune o 
serie de întrebări legate de crimele la care lucrezi și de relaţiile 
tale cu Felix Gordean și Gene Niles. Noapte bună, detectiv. 

Danny porni, împleticindu-se, spre ascensor. Cobori la parter 
și ieși afară, recăpătându-și încet-încet vlaga în picioare. 
Traversă peluza, luând-o spre staţia de taxiuri din Temple 
Street, dar se opri la auzul unei voci șoptite. 

— Flăcău. 

Danny îngheţă. Dudley Smith ieși din umbră. 

— E o noapte superbă, nu-i așa? spuse el. 

La taclale cu un ucigaș. Danny zise: 

— L-ai ucis pe Jose Diaz. Tu și cu Breuning l-aţi omorât pe 
Charles Hartshorn. lar eu o voi dovedi. 

Dudley Smith zâmbi. 

— Nu m-am îndoit niciodată de inteligența ta, flăcău. De 
curajul tău, da. Dar de inteligenţa ta niciodată. Și recunosc că ți- 
am subestimat îndârjirea. Sunt și eu om, să știi. 

— Oh, nu, nu ești! 

— Sunt și eu făcut din carne și oase, flăcău. Eros și ţărână, ca 
toţi muritorii vulnerabili. Ca și tine, flăcău. Nu e bine deloc să te 
târăști prin canale doar ca să găsești niște răspunsuri. 

— Eşti terminat. 

— Nu, flăcău. Tu eşti terminat. Am discutat cu vechiul meu 
prieten Felix Gordean, iar el mi-a zugrăvit un portret viu al 
evoluției tale. Flăcău, în afară de mine, Felix are cel mai ager 
ochi din lume și poate surprinde orice slăbiciune. El știe, iar 
mâine, după ce vei fi testat cu detectorul de minciuni, va ști 
toată lumea. 

Danny spuse: 

— Nu. 

Dudley Smith îi răspunse: 

— Ba da. 

II sărută pe gură și se îndepărtă, fluierând un cântec de 
dragoste. 

Mașini care știu. 

Droguri care nu-ţi dau voie să minți. 

Danny luă un taxi și ajunse acasă. Descuie ușa, apoi se duse 
direct la dosare: fapte pe care le poţi cumula în adevăruri, 
Dudley și Breuning și EL dovediţi la 11:59, eliberarea în ultimul 
minut. Exact ca în filme. Aprinse lumina de pe hol și deschise 
ușa debaralei. Nici urmă de dosare. Covorul care le ascunsese 
era pe jos, împăturit frumos. 

Danny jupui mocheta de pe hol, se uită sub ea, răsturnă 
vitrina din dormitor, golind-o, despuie patul și smulse dulăpiorul 
de medicamente din baie. Intoarse cu dosul în sus mobila din 
camera de zi, se uită sub perne și tapiterie, apoi răsturnă 
sertarele din bucătărie până când pe jos nu se mai vedeau 
decât tacâmuri și farfurii sparte. Zări o sticlă pe jumătate plină 
lângă aparatul de radio, o deschise, dar mușchii gâtului îi erau 
prea congestionaţi, așa că o aruncă, doborând jaluzelele. Se 
duse la fereastră și privi afară, unde îl văzu pe Dudley Smith 
aureolat de becul stâlpului de pe stradă. 

Și știu că Dudley știe. lar mâine vor ști toți. 

Momeală pentru șantaj. 

Numele lui în dosarele cu delicte sexuale. 

Numele lui bălăcărit în tot felul de poante la Chateau 
Marmont. 

Mașini care știu. 

Droguri care nu-ţi dau voie să minți. 

Ace de poligraf zburdând pe hârtie ori de câte ori îl vor întreba 
de ce îi păsa atât de mult de asasinarea unor poponari curlangii 
de homosexuali. 

Nicio scăpare. 

Danny își scoase pistolul din toc și își vâri ţeava în gură. 
Gustul de ulei îl făcu să se înece. Se gândi cum va arăta, se 
gândi la polițiștii care îl vor găsi și se vor distra de felul în care o 
făcuse. Lăsă 45-ul jos și se duse în bucătărie. 

Arme berechet. 

Danny alese un cuțit cu lama zimţată, îi verifică tăișul, 
consideră că e potrivit, apoi își luă rămas-bun de la Mal, de la 
Jack și de la doctorul Layman. Iși ceru iertare pentru mașinile 
furate. Işi ceru iertare și faţă de cei pe care îi bătuse, deși nu o 
meritaseră, dar se nimeriseră din întâmplare acolo în clipa când 
simţise nevoia să agreseze pe cineva. Se gândi la asasin. Se 

gândi că ucisese pentru că altcineva făcuse din el ceva ce era el 
însuși. Ridică cuțitul și îl iertă și pe el. Işi introduse lama în gât și 
se crestă de la o ureche la cealaltă, secționându-și traheea cu o 
singură mișcare fermă. 


PARTEA A TREIA 


Wolverina 


CAPITOLUL TREIZECI ȘI DOI 


Peste o săptămână Buzz trecu pe lângă mormânt. Era a patra 
lui vizită de când LASD îl îngropase pe puști. Fusese ales un loc 
ieftin într-un cimitir din East L.A. Pe piatra de mormânt scria: 


Daniel Thomas Upshaw 
1922-1950 


Niciun fel de iubit al cuiva. 

Niciun fiu al cuiva. 

Niciun crucifix sculptat pe piatră, niciun „Odihnească-se în 
pace”. Nimic interesant, nimic care să stârnească interesul 
vreunui trecător, cum ar fi „Ucigaș de polițiști” sau „Aproape 
ofițer la Procuratură”. Nimic care să-i dea de gândit cuiva care 
ar fi citit coloana minusculă din ziar referitoare la decesul 
accidental al poliţistului - o cădere de pe scaun, un plonjon cu 
nasul în etajera cu setul de cuțite de bucătărie. 

Tap ispăşitor. 

Buzz se aplecă și smulse un smoc de iarbă. Mânerul pistolului 
cu care îl ucisese pe Gene Niles îl înțepă în burtă. Se îndreptă de 
şale și lovi inscripția cu piciorul. Se gândi că la fel de bine ar fi 
sunat și „Pleașcă”, „De-a moaca” și „Norocul prostului”, după 
care să fi urmat un monolog despre ultimele zile ale detectivului 
Danny Upshaw, cu o groază de detalii, pe o piatră funerară cât 
un zgârie-nori, ca cele pe care și le comandau codoșii negri 
pasionaţi de voodoo. Pentru că detectivul Danny Upshaw îi 
pusese gând rău, străpungând cu ace mici de tot o mică păpușă 
voodoo cu chipul lui Buzz Meeks. 

Mal îl sunase ca să-i comunice știrea. Ploaia dezgropase 
cadavrul lui Niles. Cei de la LAPD l-au înhățat pe puști, apoi i-au 
dat drumul, ordonându-i să se prezinte a doua zi pentru un test 

cu detectorul de minciuni și pentotal de sodiu. Puștiul nu a 
apărut, iar durii de la municipalitate au năvălit în apartament și 
l-au găsit pe Danny cu gâtul tăiat și apartamentul răvășit. Nort 
Layman, foarte afectat, i-a făcut autopsia, sperând să poată 
califica decesul drept un 187, dar dovezile nu i-au permis: 
amprentele de pe cuţit, unghiul și direcţia tăieturii impuneau 
verdictul de „autoindus”. Caz clasat. Doctorul a calificat rana 
letală drept „uimitoare”. Nicio urmă de ezitare. Danny Upshaw 
își dorise foarte mult să scape urgent de lume. 

Cei de la LASD i-au săpat rapid groapa. La înmormântare au 
participat patru inși: Layman, Mal, un poliţist de la comitat pe 
nume Jack Shortell și el însuși. Echipa de investigare a crimelor 
homo a fost imediat dizolvată, iar Shortell a plecat în concediu 
în munţii sălbatici ai Montanei. LAPD a clasat cazul Gene Niles, 
sinuciderea lui Upshaw constituind confesiunea de care aveau 
nevoie și pedeapsa ce înlocuia camera de gazare. Relaţiile 
dintre poliţia de la municipalitate și cea de la comitat au ajuns la 
cea mai joasă cotă atinsă vreodată, iar el călcase cu grijă, ca pe 
ouă, încercând să găsească o soluție care să-i salveze pe 
amândoi - dar pentru puști era de-acum prea târziu. 

Pleașcă. 

Ceea ce continua să-l agaseze era faptul că aranjase mai întâi 
schema delapidărilor lui Audrey. Petey Skouras îi înapoiase lui 
Mickey mălaiul ciupit de leoaică. Mickey a fost generos și l-a 
iertat după o chelfăneală: Johnny Stomp și un mic acolit de-al lui 
i-au masat rinichii. Apoi Petey a șters-o la Frisco, deși Mick, 
impresionat de căința acestuia, l-ar fi păstrat pe statele lui de 
plată. Petey i-a făcut jocul la fix când a tăiat-o. Mickey, domnul 
Debordant, a mărit partea lui Meeks pentru mare întâlnire cu 
Dragna la o mie de dolari, spunându-i că și fermecătorul 
locotenent Dudley Smith va sta cu degetul pe trăgaci. Mai mulți 
parai în buzunarul lui - în timp ce Danny Upshaw urca Golgota. 

Norocul prostului. 

Mal a fost distrus. S-a aruncat într-o beţie care a ţinut două 
zile, apoi s-a trezit din mahmureală și a lansat un atac direct 
asupra Pericolului Roșu. Un important pion de stânga l-a 
informat pe Dudley Smith că „Ted Krugman” fusese demascat. 
Claire De Haven descoperise că era poliţist sub acoperire. Mal a 
turbat, dar echipa lor a decis, de comun acord, că de-acum 
aveau destule mărturii dinăuntrul sindicatului pentru a distruge 

AUFT și fără murdăriile descoperite de Upshaw. S-a stabilit și 
planul de atac. Dacă totul mergea bine, marele juriu urma să se 
întrunească peste două săptămâni. Mal se dăduse peste cap, 
crucificându-i pe Roșii ca să-și procure muniţie pentru procesul 
lui. A purecat tot jurnalul lui Nathan Eisler, ca să descopere și 
alte nume, și i-a determinat să toarne pe patru dintre bărbaţii pe 
care îi servise Claire De Haven ca să își înființeze sindicatul. 
Camera lui de la motelul Shangri-Lodge arăta acum exact la fel 
ca și camera de zi a lui Ellis Loew - grafice, hărţi și mărturii 
coroborate, oda lui Mal pentru Danny Upshaw, ce dovedea un 
singur lucru: că tipii ăștia, comuniștii, vorbeau foarte mult. lar 
când marele juriu va auzi vorbăria lor, probabil că nu vor avea 
suficient cap ca să judece și mai departe: că ordinarii ăștia 
aiuriţi și jalnici vorbeau fiindcă n-aveau destulă vlagă ca să facă 
într-adevăr ceva. 

Buzz lovi încă o dată cu piciorul piatra de mormânt. Se gândi 
că de fapt căpitanul Mal Considine era aproape convins că AUFT 
reprezenta un pericol grav și imediat pentru securitatea internă 
a Americii - lucru pe care trebuia să-l creadă, pentru a-și păstra 
fiul și părerea bună despre sine însuși. Şansele ca banda de 
comuniști hollywoodieni să poată converti întreaga țară cu 
propaganda lor pompoasă, cu mitingurile și pichetele lor de 
sindicaliști era de una la treizeci de trilioane, adică un fel de 
ţintă de pe Marte. Întreaga operaţiune era o joacă de copii 
menită să economisească banii studiourilor și să-l facă pe Ellis 
Loew procuror-șef și guvernator al Californiei. 

Cărăuș. 

Aranjor. 

Continuă să calce ca pe ouă și după ce Mal îl sună ca să-i 
spună veștile. Ellis i-a zis să verifice numele din jurnalul lui 
Eisler. A sunat la Cazier, a notat ce aveau ei acolo și asta a fost 
tot. Mal i-a spus să-i interogheze prin telefon pe turnătorii de la 
CCAA din Est. A sunat doar de formă la o treime din oameni, a 
pus jumătate din întrebările pe care trebuia să le pună, apoi a 
redactat răspunsurile, făcând cam două pagini de persoană. 
Așa, secretarei lui i-a venit foarte ușor să le bată la mașină. 
Marea lui misiune era să-l găsească pe dr. Saul Lesnick, șeful 
turnătorilor în faţa marelui juriu. În direcţia asta a mers în pas 
de voie - și continua să meargă tot așa în general. Dar 
întotdeauna în aceeași direcţie - spre Danny Upshaw. 

Când a fost sigur că treaba se liniștise, s-a deplasat la San 
Bernardino ca să verifice trecutul puștiului. Vorbi cu mama lui 
văduvă, o zgripţuroaică uscată care trăia din ajutor social. Ea îi 
declară că nu participase la înmormântare pentru că Danny 
fusese foarte rece cu ea cu ocazia ultimelor lui vizite și pentru 
că bea prea mult. Buzz reuși s-o facă să vorbească, iar femeia îi 
făcu portretul lui Danny: un copil deștept și rece și un tânăr care 
citea, studia, dar nu comunica cu nimeni. Când tatăl lui murise, 
n-a manifestat niciun regret. Îi plăceau mașinile și cărţile de 
știință. Nu alergase niciodată după fete, iar camera lui arăta 
întotdeauna impecabil. De când devenise polițist, nu o mai vizita 
decât la Crăciun - atât și nimic mai mult. În liceu luase numai 
calificative de „Bine”, iar în colegiu numai „Foarte bine”. Le 
ignora pe ușuraticele care se ţineau după el. li plăceau mașinile 
furate. Avusese un singur prieten apropiat: un băiat pe nume 
Tim Bergstrom, care acum era profesor de sport la liceul din San 
Berdoo. 

Buzz se duse la liceu și îi arătă lui Bergstrom legitimaţia de 
polițist. Omul văzuse anunţul din ziar despre moartea lui 
Upshaw. li spuse că Danny era sortit să moară tânăr, apoi i se 
destăinui în amănunt la o bere, în barul din apropiere. li spuse 
că lui Danny îi plăcea să repare mașini și motoare și să rezolve 
probleme de aritmetică, că fura mașini pentru că iubea 
pericolul, că încerca întotdeauna să-şi dovedească 
superioritatea, dar nu se lăuda niciodată. Se vedea că era nebun 
pe dinăuntru, dar nu-ţi puteai da seama cum și de ce. Iți dădeai 
seama că era într-adevăr deștept, dar nu puteai ști ce va face cu 
deșteptăciunea lui. Fetelor le plăcea de el pentru că era 
misterios și greu de abordat. Era formidabil ca bătăuș de stradă. 
Cu ani în urmă Danny, care se îmbătase, i-a povestit cum fusese 
martor la o crimă. Atunci i-a intrat în cap să devină poliţist și a 
ajuns interesat de criminalistică. Era un beţiv rece: alcoolul îl 
interioriza și mai mult. Îl făcea și mai misterios, și mai insistent. 
Dar era clar că, mai devreme sau mai târziu, va insista la cine 
nu trebuie și se va alege cu un glonte. Ce îl surprindea era 
faptul că Danny murise dintr-un accident. Buzz lăsă remarca să 
treacă, apoi întrebă: 

— Era Danny homo? 

Bergstrom roși, tresări, tuși în paharul de bere și zise: 

— Dumnezeule, nu! 

Peste două secunde scotea din portmoneu poze cu soția și 
copiii săi. 

Buzz se întoarse în L.A., îi dădu telefon unui prieten de la 
LASD și află că dosarul de la Personal al lui Danny Upshaw 
dispăruse și că, din punct de vedere oficial, puștiul nu fusese 
niciodată angajat al Departamentului Șerifului. Se deplasă la 
secţia West Hollywood, discută cu oamenii din brigadă și află că 
Danny nu acceptase niciodată mită în bani sau în favoruri 
sexuale. Nu profitase niciodată de informatoarea lui, Janice 
Modine, sau de telefonista Karen Hiltscher, deși amândouă 
tânjeau să i se ofere. Camarazii lui fie îi respectau inteligenţa, 
fie îl ignorau, considerându-l un idealist ţicnit și plin de răutate. 
Se zvonea că lui Al Dietrich îi plăcea de el, pentru că era 
metodic, muncitor și ambițios. Buzz se gândi la Danny ca la un 
puști care trecuse de la mașini la oameni într-un moment 
nefericit, căutase un „DE CE?” într-un râu de căcat, găsise cel 
mai prost răspuns care putea veni de la cele două cazuri 
anchetate și murise pentru că nu fusese în stare să se mintă pe 
el însuși. 

Daniel Thomas Upshaw, 1922-1950. Poponar. 

Turner Prescott Meeks, 1906-? Mare pleașcă - fiindcă puștiul 
nu reușise să reziste. 

„Chestia” nu putea fi altceva. Danny Upshaw nu-l ucisese pe 
Gene Niles. Mal i-a spus că Thad Green și doi haidamaci de-ai lui 
îl luaseră tare. Probabil aflaseră că Niles îl făcuse poponar și 
ținuseră cont de ceea ce le spusese Dudley Smith lui Mal și 
Green: că Danny fusese văzut luându-l la întrebări pe Felix 
Gordean. După ce programase un test cu poligraful și drogul ăla 
stupid, Green îl lăsase pe puști să se ducă acasă cu pistol cu tot, 
sperând că va scuti LAPD de necazul unui proces și de 
demascarea lui Niles drept cărăuș al lui Dragna. Danny nu l-a 
dezamăgit - dar din alte motive și nu cu pistolul. 

Tap ispăşitor. 

Care, într-un fel, avusese ultimul cuvânt. 

Meeks nu putea dormi. Când reușea să aţipească vreo trei- 
patru ore, visa tot felul de porcării pe care le făcuse: fete de la 
țară siluite în patul lui Howard, heroină confiscată și vândută lui 
Mickey, cu mălaiul vârât în buzunarul lui, iar mizeria aia 
găsindu-și calea spre braţele vreunui drogat... Culcatul cu 
Audrey era singurul tratament eficient. După episodul cu Niles 

avusese de zece ori mai multă grijă de ea. Când o alinta și o 
proteja, reușea să uite de puști. Dar cele patru nopţi la rând 
petrecute în apartamentul lui Howard erau și ele riscante și de 
fiecare dată când se despărțea de ea, îl năpădea frica, știind că 
trebuie să facă ceva. 

Una din soluții era să nu-i dezvăluie lui Mal adevărul despre 
Danny. Mal nu putea să creadă că puștiul îl omorâse pe Niles și 
era suficient de isteţ ca să considere că oamenii lui Cohen erau 
răspunzători pentru omor, căci îl văzuse pe Danny când interoga 
o gorilă de-a lui Dragna, Vinnie Scoppettone, iar acesta dăduse 
pe goarnă adevărul despre împușcăturile de la Sherrys: 
fuseseră băieţii de la LAPD. Dar Mal n-a mers mai departe cu 
reconstituirea, ci l-a idealizat în continuare pe Upshaw ca pe un 
poliţist tânăr și inteligent, care ar fi avansat în grad și s-ar fi 
acoperit de glorie. Păstrarea secretului în privinţa puștiului era 
doar începutul. 

Buzz îndreptă mâna spre mormânt, trăgând cu un pistol 
imaginar, pac, pac, și se lămuri în privința a două lucruri. Unu: 
când cei de la LAPD au dat buzna în apartamentul lui Upshaw, l- 
au găsit complet răvășit. Nort Layman s-a ocupat de partea de 
criminalistică, a găsit o grămadă de amprente de-ale lui Danny 
pe mobila răsturnată și a tras concluzia că puștiul își ieșise din 
minţi în ultimele momente ale vieţii. Raportul de percheziție al 
LAPD, cu inventarul apartamentului, nu menţiona nici prezența 
unor documente legate de activitatea marelui juriu și nici a 
vreunui dosar personal al lui Danny, legat de crimele pe care le 
investiga. Intrase și el după aceea în apartament și căutase 
absolut peste tot, dar în niciuna din cele patru camere n-a dat 
peste vreun compartiment secret în care să se găsească dosare. 
Mal fusese acolo când descoperiseră trupul și i-a spus că LAPD 
sigilase complet locul. Doar Danny și cuțitul ieșiseră din 
apartament. Doi: în noaptea dinaintea morţii Danny îl sunase. 
Era uimit că ambele cazuri se intersectau în punctele Charles 
Hartshorn și Reynolds Loftis. 

„Detective, vrei să zici că Loftis e suspect pentru crimele 
tale?” 

„Hai să zicem că poate. Poate... foarte serios. Se potrivește cu 
descrierea asasinului și se... potrivește.” 

Danny Upshaw nu era în niciun caz victima unui asasinat. lar 
hoțul de dosare nu răvășise în niciun caz apartamentul. Dudley 


388 


Smith avea o fixaţie stranie pe puști, dar n-avea niciun motiv să- 
i fure dosarele, iar dacă ar fi făcut-o, ar fi înscenat un jaf. 

Persoană sau persoane necunoscute - un bun punct de 

plecare pentru a plăti niște poliţe vechi. 
e 

Buzz Îl găsi pe Mal în curtea din dos a casei lui Ellis Loew, pe o 
canapea decolorată de soare. Studia nişte documente. Arăta 
mai slab ca slabii, ca și cum ar fi făcut foame ca să poată boxa 
la categoria muscă. 

— Bună, șefu'. 

Mal dădu din cap și continuă să lucreze. Buzz zise: 

— Vreau să vorbim. 

— Despre ce? 

— În mod sigur nu despre vreun afurisit de complot comunist. 

Mal făcu niște legături între o serie de nume, trăgând linii cu 
creionul. 

— Știu că n-o iei în serios, dar zău că e o treabă serioasă. 

— Recunosc, e o treabă serioasă să ai o pâine așa de albă de 
mâncat. Și sigur că vreau și eu felia mea. Dar acum am alţi 
monștri în minte. 

— Adică pe cine? 

— Adică pe Upshaw. 

Mal lăsă creionul jos. 

— El e monstrul celor de la LAPD, nu al tău. 

— Șefu', eu sunt aproape sigur că nu el l-a omorât pe Niles. 

— Am mai discutat asta, Buzz. A fost fie Mickey, fie Jack, dar 
nu vom fi în stare s-o dovedim nici într-o mie de ani. 

Buzz se așeză pe canapea. Mirosea a mucegai și vreunul 
dintre vânătorii de comuniști îi arsese brațele cu mucuri de 
țigară. 

— Mal, îți amintești că Upshaw ne-a povestit de dosarul lui 
personal cu crimele homo? 

— Sigur. 

— l-a fost furat din apartament, împreună cu copia 
documentelor pentru marele juriu. 

— Poftim? 

— Sunt sigur de asta. Mi-ai zis că LAPD-ul a sigilat 
apartamentul și că n-au scos nimic de-acolo, iar eu i-am verificat 
biroul de la West Hollywood. Multe documente vechi, da' zero 
hârtii despre 187 sau de la marele juriu. Ai fost atât de absorbit 

să-i fugărești pe Roșii, că, probabil, nici nu te-ai mai gândit la 
asta. 

Mal îl ciocăni pe Buzz cu creionul. 

— Ai dreptate, nu m-am gândit. Dar tu la ce te gândești? 
Puștiul e mort și-ngropat, era oricum în rahat până-n gât din 
cauza intrării prin efracţie pe care o comisese și probabil că era 
terminat ca poliţist. Putea să fie cel mai bun dintre toţi și-i voi 
simţi lipsa. Dar și-a săpat singur groapa. 

Buzz îl prinse de mână pe Mal. 

— Șefu', noi i-am săpat groapa. L-ai sâcâit prea tare cu De 
Haven, iar eu... O, futu-i! 

Mal își eliberă mâna. 

— Tu ce? 

— Puștiul avea o obsesie cu Reynolds Loftis. Am discutat cu el 
la telefon în noaptea dinaintea morții. Citise în ziar despre 
sinuciderea lui Charles Hartshorn. Se menţiona acolo că fusese 
unul din avocaţii din cazul Sleepy Lagoon, iar Upshaw îl 
considera o pistă pentru crimele la care lucra. Hartshorn fusese 
șantajat de una din victime. Eu i-am spus că Loftis și Hartshorn 
fuseseră arestaţi împreună în 1944 într-unul din barurile de 
poponari, iar puștiul era să înnebunească auzind că Hartshorn 
fusese implicat în cazul Sleepy Lagoon. Asta l-a dat peste cap. L- 
am întrebat dacă Loftis e printre suspecți, iar el mi-a zis 
„Poate... foarte serios.” 

Mal întrebă: 

— Ai vorbit despre fază și cu tipul de la comitat? Shortell? 

— Nu. E-n concediu, în Montana. 

— Cu Mike Breuning? 

— Nu cred că băiatul ăla o să-mi dea un răspuns sincer. ȚIi- 
amintești că Danny zicea că Breuning nu-și face treaba și că-l ia 
peste picior. 

— Meeks, ai așteptat cam mult până să-mi spui toate astea. 

— M-am gândit bine și mi-a luat ceva timp până m-am hotărât 
ce să fac. 

— Anume ce? 

Buzz zâmbi. 

— Poate că Loftis e un suspect tare sau poate că nu. Nu 
contează. O să pun laba pe măcelarul ăla de poponari, indiferent 
cine-o fi. 

Mal zâmbi. 

— Și pe urmă? 

— Pe urmă îl arestez sau îl omor. 

Mal zise: 

— Te-ai scrântit. 

Buzz îi răspunse: 

— Mă cam gândeam să te rog să mi te alături. Un căpitan 
scrântit are mai multă putere decât un poliţai singuratic cu doar 
câteva doage lipsă. 

— Am marele juriu, Meeks. lar poimâine e procesul de divorț. 

Buzz își trosni degetele. 

— Te bagi? 

— Nu. E o nebunie. Și nu te credeam în stare de gesturi 
teatrale. 

— Îi sunt dator. Amândoi îi suntem datori. 

— Nu, nu e bine. ` 

— Gândește-te la avantaje, șefu'. Loftis, asasinul psihopat. Il 
înhaţi pentru asta înainte de întrunirea marelui juriu și dup-aia 
poți trage apa după AUFT de se-aude până-n Cleveland. 

Mal râse. Buzz râse și el și spuse: 

— Eu zic să ne alocăm cam o săptămână. Scoatem ce putem 
scoate din dosarul pentru marele juriu și vedem ce mai putem 
scoate de la Shortell. Îl încolţim pe Loftis. lar dacă dăm chix, 
dăm chix. 

— Mai e și marele juriu, Meeks. 

— Un comunist ca Loftis băgat la zdup pentru patru crime cu 
premeditare te face atât de mare, încât niciun judecător din 
statul ăsta nu îţi poate fute custodia. Gândește-te bine. 

Mal rupse creionul în două. 

— Am nevoie de continuitate. Acum. Și nu-i voi înscena nimic 
lui Loftis. 

— Asta înseamnă că te bagi? 

— Nu știu. 

Buzz jucă asul din mânecă. 

— Păi, ne căcăm pe noi, căpitane! Credeam că o să-mi 
meargă dacă te gâdil cu cariera ta, dar se pare că m-am înșelat. 
Încearcă să te gândești la Danny Upshaw și la cât de mult își 
dorea el să-l prindă pe tip și cum ţi s-a sculat ţie de l-ai trimis 
peste Claire De Haven. Gândește-te că, poate, ea și cu Loftis s- 
au jucat cu puștiul ăsta nevinovat înainte ca el să-și reteze 
beregata. Pe urmă tu... 

Mal îl plesni dur peste faţă. 

Buzz se așeză pe mâini, ca să nu răspundă la lovitură. 

Mal aruncă lista de nume pe iarbă și zise: 

— Mă bag. Dar dacă asta îmi fute faza cu marele juriu, atunci 
noi doi am terminat-o. Pentru totdeauna. 

Buzz zâmbi. 

— Să trăiţi, am înţeles, dom’ căpitan. 


CAPITOLUL TREIZECI ȘI TREI 


Claire De Haven spuse: 

— Înţeleg că de-acum toate măștile cad. 

O introducere debilă. El știa că femeia îl demascase pe 
Upshaw și înţelesese că marele juriu lucra în continuare. Mal îi 
spuse: 

— Aici e vorba de patru asasinate. 

— A, da? 

— Unde e Reynolds Loftis? Trebuie să vorbesc cu el. 

— Reynolds nu-i acasă, dar ţi-am mai spus că nici eu, nici 
Loftis nu vom da alte nume. 

Mal intră în casă. Văzu pe un scaun prima pagină a ziarului 
Herald de miercuri. Claire citise, desigur, știrea cu moartea lui 
Danny, cu poza de laureat al Oscarului de la LASD băgată și ea 
în ziar. Femeia închise ușa. Nu juca teatru: voia să știe ce știe e/. 
Mal zise: 

— Patru crime. Nicio implicaţție politică. Doar dacă nu-mi spui 
tu altceva. 

— Îți spun că nu știu despre ce vorbești. 

Mal arătă spre ziar: 

— Ce e atât de interesant în știrile de săptămâna trecută? 

— Un mic anunţ mortuar al unui tânăr pe care l-am cunoscut. 

Mal intră în joc: 

— Ce tânăr? 

— Cred că speriat, impotent și trădător ar fi cea mai bună 
descriere. 

Epitaful era usturător. 

Mal se întrebă pentru a mia oară ce își făcuseră unul altuia 
Danny Upshaw și Claire De Haven. 


— Patru bărbaţi violaţi și sfârtecaţi. Aici nu există niciun 
aspect politic pentru care să faci pe doamna nobilă. Nu vrei să 
cobori din cerurile înaltelor tale idealuri comuniste și să-mi spui 
ce știi despre caz? Și ce știe Reynolds Loftis? 

Claire veni direct spre el, iar parfumul ei îl izbi pe Mal direct în 
faţă. 

— L-ai trimis pe băiatul ăla să mă fută și să-mi stoarcă 
informaţii și acum tot tu vorbești despre nobleţe? 

Mal o prinse de umeri și o strânse. Memorase toată noaptea 
întregul raport. 

— 1 ianuarie: Marty Goines răpit din South Central. | se face o 
injecție cu heroină, e mutilat și omorât. 4 ianuarie: George 
Wiltsie și Duane Lindenaur sedaţi cu secobarbital, mutilaţi și 
uciși. 14 ianuarie: Augie Luis Duarte, la fel. Wiltsie și Duarte 
erau prostituate masculine. Noi știm că anumiţi bărbaţi din 
sindicatul vostru frecventează prostituatele masculine, iar 
portretul asasinului e leit Loftis. Tot mai vrei să faci pe marea 
doamnă? 

Claire se smuci. Mal văzu în ea ceva ce nu trebuia atins și îi 
dădu drumul. Femeia se duse direct la un birou de lângă scări, 
luă un registru și i-l aruncă. 

— Pe întâi, patru și paisprezece Reynolds a fost aici, sub ochii 
mei și ai altora. Ești dement dacă crezi că ar putea omori pe 
cineva, iar cele scrise aici o demonstrează. 

Mal luă registrul, îl răsfoi în grabă, apoi i-l aruncă înapoi. 

— E un fals. Nu știu ce înseamnă acele semnături, dar numai 
a ta și a lui Loftis sunt autentice. Celelalte sunt contrafăcute, iar 
procesele-verbale sunt de genul Dick și Jane intră-n partid. E un 
fals, iar tu l-ai avut la îndemână. Explică-mi asta sau mă duc și 
fac rost de un mandat de arestare pentru Loftis. 

Claire continua să ţină registrul în mână. 

— Nu cred în asemenea ameninţări. Cred că e vorba de o 
vendetă personală de-a ta. 

— Atunci răspunde-mi. 

— Răspunsul meu e că tânărul detectiv, Ted al tău, m-a bătut 
și el la cap cu ce făcuse Loftis în acele nopţi, iar când am 
descoperit că e poliţist, m-am gândit că îi intrase în cap că 
Reynolds ar fi făcut ceva monstruos. Reynolds participase la 
acele întruniri, așa că am lăsat registrul la vedere pentru băiat, 
ca nu cumva să declanșeze accidental nu știu ce pogrom teribil. 

Un răspuns absolut corect. 

— Nu te-ai gândit că un grafolog ar putea desfiinţa registrul 
ăsta într-un tribunal? 

— Nu. 

— Și cu ce crezi că încerca Danny Upshaw să-l încalțe pe 
Loftis? 

— Nu știu! Un fel de trădare, dar nu crime sexuale! 

Mal nu era sigur dacă nu cumva femeia ridicase vocea ca să- 
și camufleze minciuna. 

— De ce nu i-ai arătat lui Upshaw registrul adevărat? Riscai 
foarte mult dacă își dădea seama că e un fals. 

— Nu puteam să i-l arăt. Probabil că un poliţist ar considera că 
procesele noastre verbale autentice sunt niște dovezi de trădare 
a ţării. 

„Trădarea ţării” suna ca o gafă stupidă - o chestie de 
profunzime venită din partea unei curviștine care își desfăcea 
picioarele în faţa oricui avea ceva drăguţ în pantaloni. Mal râse, 
se controlă și apoi încetă. Claire întrebă: 

— Poţi să-mi spui și mie ce e atât de amuzant? 

— Nimic. 

— Mi se pare că îmi vorbeşti cam de sus. 

— Hai să schimbăm subiectul. Danny Upshaw avea un dosar 
legat de crime, dar i-a fost furat din apartament. Ştii ceva 
despre asta? 

— Nu. Nu sunt hoaţă. Nici comediantă. 

Furia spulbera zece ani din vârsta femeii. 

— Atunci nu-ţi asuma mai multe merite decât ai dreptul. 

Claire ridică mâna, apoi o lăsă iar jos. 

— Dacă nu ne iei în serios pe mine și pe prietenii mei, atunci 
de ce încerci să ne împroști cu noroi și să ne distrugi viețile? 

Mal renunţă la o glumă și zise: 

— Vreau să vorbesc cu Loftis. 

— Nu mi-ai răspuns la întrebare. 

— Eu pun întrebările. Când se întoarce Loftis? 

Claire râse. 

— Oh, mein poliţai, nici nu știi ce mi-a spus chiar acum faţa 
ta. Știi că totul e un travesti, nu-i așa? Ne crezi mult prea 
ineficienţi pentru a fi periculoși, ceea ce e o greșeală la fel de 
mare ca și aceea de a ne considera niște trădători. 


Mal se gândi la Dudley Smith și la Regina Roșie halindu-l pe 
Danny Upshaw de viu. 

— Ce s-a întâmplat între tine și Ted Krugman? 

— Folosește numele corecte. Te referi la detectivul Upshaw, 
nu-i așa? 

— Spune-mi și gata! 

— Pot să-ţi spun că era naiv și dornic să facă pe plac și 
cacealmist când era vorba de femei. Și-ţi mai pot spune că n-ar 
fi trebuit să trimiţi împotriva noastră un patriot american atât de 
anemic. Anemic și stângaci. Chiar a căzut într-un cuţit? 

Mal o lovi cu palma deschisă. Claire se clătină, apoi îl pălmui 
și ea, fără să verse nicio lacrimă, ci doar cu obrazul înroșit și 
mânjită cu ruj. Mal se întoarse și strânse în mâini balustrada, 
speriat de felul în care arăta. Claire zise: 

— Ai face mai bine să renunți. Ai putea să dezvăluii 
nedreptatea care ni se face, să declari că suntem ineficienţi și 
nu merităm să irosiţi bani și eforturi pe noi și ai apărea în 
continuare ca un poliţist capabil. 

Mal simți gustul sângelui pe buze. 

— Vreau s-o fac. 

— Pentru ce? Pentru glorie? Ești prea inteligent ca s-o faci din 
patriotism. 

Mal îl văzu pe Stefan făcându-i cu mâna în semn de rămas- 
bun. Claire îl întrebă: 

— Pentru fiul tău? 

Mal întrebă, tremurând: 

— Ce-ai spus? 

— Nu suntem fraierii tăi, așa cum crezi tu, dragă căpitane 
proaspăt avansat. Știm să angajăm detectivi particulari, iar ei 
știu cum să verifice dosare și zvonuri vechi. Ştii, sunt 
impresionată de faptul că l-ai ucis pe nazistul ăla, dar și destul 
de surprinsă că nu vezi paralela dintre regimul lor și al tău. 

Mal continuă să se uite în altă parte. Claire se apropie cu un 
pas. 

— Înţeleg ce simţi faţă de fiul tău. Și cred că știm amândoi că 
se poate aranja. 

Mal se trase de lângă scară și o privi în față. 

— Da. Se aranjează, iar conversaţia de față n-a avut loc. Dar 
tot vreau să discut cu Reynolds Loftis. lar dacă i-a ucis pe acei 
oameni, îl voi aresta. 

— Reynolds n-a ucis pe nimeni. 

— Unde e? 

Claire zise: 

— Se întoarce diseară. Poţi discuta atunci cu el. Te va 
convinge. lar eu vreau să fac un târg cu tine. Știu că ai nevoie 
de o amânare pentru procesul de custodie și eu am acolo niște 
prieteni care o pot aranja. Dar nu vreau ca Reynolds să fie 
murdărit în faţa marelui juriu. 

— Doar nu vorbești serios! 

— Mă subestimezi și te rog să nu-ţi faci un obicei din asta. 
Reynolds a fost rănit crunt în '47 și nu cred că va fi în stare să 
mai treacă încă o dată prin așa ceva. Voi face tot ce-mi stă în 
putinţă să te-ajut cu fiul tău, dar vreau ca Reynolds să n-aibă de 
suferit. 

— Dar tu? 

— Eu pot să fac faţă. 

— E imposibil. 

— Reynolds n-a ucis pe nimeni. 

— Poate că nu, dar a fost denunţat ca element subversiv de 
prea multe ori. 

— Atunci distruge depoziţiile și nu-i convoca pe martorii 
respectivi. 

— Nu înţelegi. Numele lui e în toate documentele noastre - de 
o mie de ori, fir-ar a dracului! 

Claire îl apucă pe Mal de mâini. 

— Promite-mi doar că nu-i vei lăsa să-l rănească prea tare. 
Spune-mi da, eu voi da telefoanele necesare, iar tu nu va trebui 
să mergi mâine la proces. 

Mal se văzu modificând transcrierile depoziţiilor, amestecând 
nume și reajustând grafice pentru a demasca alţi comuniști, 
gata de un duel mano a mano: talentul lui de redactor versus 
memoria lui Dudley Smith. 

— Telefonează. Ai grijă ca Loftis să fie aici la 8 și spune-i că or 
să fie niște chestii urâte. 

Claire își retrase mâinile. 

— Nu vor fi cu nimic mai urâte decât preaiubitul tău mare 
juriu. 

— Nu încerca să faci pe marea doamnă cu mine, fiindcă știu 
ce-ţi poate pielea. 

— Să nu mă păcălești, fiindcă altfel voi apela la prietenii mei 
ca să te distrugă. 

Un pact cu adevăratul diavol roșu. Amânarea îi oferea timpul 
necesar să-i dea drumul unui element subversiv, să dea de 
urma unui asasin și să se dea drept erou. Și, poate, s-o fenteze 
pe Claire De Haven. 

— Nu te voi păcăli. 

— Sunt nevoită să am încredere în tine. Dar pot să te întreb 
ceva? Neoficial. 

— Ce? 

— Care-i părerea ta despre acest mare juriu? 

Mal zise: 

— E o blestemată de pierdere de timp și o porcărie rușinoasă. 


CAPITOLUL TREIZECI ȘI PATRU 


Mickey Cohen avea un acces de furie. Johnny Stompanato i-l 
alimenta. Buzz privea, speriat de moarte. 

Se găseau în ascunzătoarea lui Mickey, înconjurați de gorile. 
După explozia bombei de sub casă Mickey a trimis-o pe Lavonne 
înapoi pe Coasta de Est, iar el s-a mutat în bungalow-ul din 
Samo Canyon, întrebându-se cine mă-sa voia să-l vadă mort. 
Jack D. l-a sunat să-i spună că nu a fost el, iar Mickey l-a crezut. 
Brenda Allen era tot în pușcărie, polițiștii de la LAPD se mai 
calmaseră, așa că ideea unui atentat pus la cale de polițiști 
părea ceva science fiction. Mickey decise că fuseseră comuniștii. 
Vreun expert roșu de-al lor aflase că era pe-o mână cu cei de la 
Teamsters și îi plantase o bombă care îi distrusese treizeci și 
patru de costume făcute la comandă. Era un complot comunist. 
Nu putea fi altceva. 

Buzz continua să privească, așteptând lângă telefon să-l sune 
Mal Considine. Davey Goldman și Mo Jahelka patrulau în jurul 
clădirii. Câteva gorile ungeau armamentul ascuns în peretele 
fals dintre camera de zi și dormitor. Mickey turuia de vreo 
jumătate de oră, abordând o grămadă de subiecte, de la faptul 
că Audrey nu-l mai lăsa să i-o tragă până la rezistenţa pasivă din 
pichetele sindicaliștilor și cum avea el de gând să aranjeze 
gaşca Roșiilor. Comedie /ive - asta până la apariţia lui Johnny 
Stomp, care contribui cu propria /ui versiune asupra conspirației. 

397 


Șobolanul Adonis aduse vești proaste: când Petey Skouras o 
tulise la Frisco, luase cu el încasările pe-o săptămână. Așa îi 
spusese Audrey când ridicase banii din Southside. Buzz se vâri 
în discuţie, gândindu-se că leoaica nu putea fi atât de proastă 
încât să încerce să profite de pe urma dispariţiei lui Petey. 
Probabil că o făcuse chiar el - își luase o primă suplimentară, pe 
lângă cei o mie de dolari primiţi pentru bătaia încasată. Știrile 
aduse de Johnny erau și mai proaste: se dusese cu o bâtă de 
baseball la unul dintre datornici, care i-a zis că Petey nu era 
soiul de om care să fure din bani și că n-ar fi protejat niciodată 
fratele unei iubite, pentru că lui Petey îi plăceau băieţii, din ăia 
tineri și tuciurii - obicei deprins în cazarmă, în Alabama. Aici 
Mickey și-a ieșit din pepeni, s-a pornit să împroaște cu scuipat 
ca un câine turbat și a turuit obscenităţi în idiș, făcându-i pe 
bodyguarzii lui evrei să se freamăte neliniștiți. Johnny știa în 
mod evident că varianta lui o contrazicea pe cea a lui Buzz. 
Faptul că nu se uitase deloc în ochii lui îl convinse că așa era. 
Când Mickey va înceta să urle și va începe să gândească, va 
vedea și el neconcordanţa, va începe să pună întrebări, iar 
atunci ar urma o altă poveste complicată, care să justifice 
minciuna, ceva de genul că Skouras îl protejase pe fratele 
iubitului său, dar că Buzz nu vrusese ca sărmanul grecotei să fie 
ponegrit că și-o trăgea grecește. lar Mickey o să-l creadă - 
probabil. 

Buzz își scoase carneţelul și compuse un raport pentru Mal și 
Ellis Loew - prezentări rezumate ale spuselor celor trei gorile ce 
făceau pe santinelele la pichet. Concordau: AUFT continua să 
tragă de timp, iar membrii Teamsters voiau să treacă la 
cafteală, singurele noutăţi fiind un microbuz suspect parcat pe 
Gower și un tip cu un aparat de filmat în spatele lui. Omul era 
genul de tocilar, purta ochelari rotunzi, gen Troțki, și fusese 
văzut discutând cu Norm Kostenz, liderul pichetului AUFT. 
Concluzia: AUFT doreau ca Teamsters să treacă la atac, pentru 
a-i putea surprinde pe peliculă. 

Odată treaba mai delicată încheiată, Buzz îl ascultă pe Mickey 
urlând și își verifică între timp însemnările, scoase din dosarele 
marelui juriu și cele ale psihiatrului și din discuţiile cu partenerul 
lui Jack Shortell de la subsecţia San Dimas. Shortell urma să se 
întoarcă a doua zi din Montana. Putea să se întâlnească cu el, ca 
să-i ceară o prezentare generală a cazului anchetat de Upshaw. 

Partenerul lui Jack i-a spus ce auzise de la acesta: Danny părea 
să creadă că toate crimele plecau de la asasinatul de la Sleepy 
Lagoon. Fusese ultima discuţie pe care o avusese cu puștiul 
înainte să fie înhățat de LAPD. Având ideea asta în minte, Buzz 
confruntă teoria cu indiciile culese de el. 

Concluzia: 

Danny îi spusese că Reynolds Loftis se potrivea cu descrierea 
asasinului și „se potrivea” în general. Charles Hartshorn, care se 
sinucisese de curând, fusese arestat în '44 împreună cu Loftis 
într-un bar de homosexuali. 

Două nume de familie identice și o verificare la Cazier și la 
Circulaţie i-au oferit informaţii despre Augie Duarte, a patra 
victimă, și despre vărul lui, Juan Duarte, un tip important în 
CASL și AUFT, în prezent angajat la Variety International 
Pictures, pe un platou din apropierea biroului în care victima 
numărul trei, Duane Lindenaur, lucra ca scenarist. Avocatul 
celor de la Sleepy Lagoon, Hartshorn, fusese șantajat de 
Lindenaur cu mai mulți ani în urmă. O verificare a raportului 
respectiv l-a condus la un sergent de la LASD pe nume Skakel, 
care vorbise și el cu Danny Upshaw. Skakel i-a spus că 
Lindenaur îl întâlnise pe Hartshorn la o petrecere organizată de 
impresarul poponarilor, Felix Gordean, omul despre care Danny 
zicea că asasinul avea o fixaţie asupra lui. 

Prima victimă, Marty Goines, murise din pricina unei 
supradoze de heroină. Logodnicei lui Loftis, Claire De Haven, îi 
plăcea să se înţepe în venă. Femeia apelase de trei ori la 
serviciile doctorului Terry Lux. Terry îi spusese că Loftis îi 
procura heroină. 

Din raportul lui Mal despre interogarea lui Sammy Benavides/ 
Mondo Lopez/ Juan Duarte: 

Benavides cârâise ceva despre Chaz Minear, amicul poponar 
al lui Loftis, cum că ar fi cumpărat băieţi de la „serviciul de 
escorte puto”. Al lui Gordean? 

Apoi tot despre Minear: în dosarul lui psihiatric Chaz justifica 
faptul că îl turnase pe Loftis celor de la CCAA arătând spre un al 
treilea bărbat din triunghiul sexual: „Dacă ai ști cine e, ai 
înţelege de ce-am făcut-o”. 

Două situaţii ciudate: 

Din dosarul psihiatric al lui Loftis lipseau paginile 
corespunzătoare perioadei 1942-1944, iar doctorul Lesnick era 

de negăsit. Cu prilejul interogării celor trei mexicani, unul dintre 
ei murmurase ceva în surdină: la CASL se primiseră niște scrisori 
în care se afirma că asasinatul de la Sleepy Lagoon fusese comis 
de un „bărbat alb, unul imens”. 

Lăsând la o parte ciudăţenia, toate indiciile erau 
circumstanţiale - dar mult prea solide pentru a fi vorba de o 
coincidenţă. 

Telefonul începu să sune, întrerupând tirada lui Mickey la 
adresa comuniștilor. Buzz ridică receptorul. Johnny Stomp se 
uită la el în timp ce vorbea. 

— Da, căpitane. Tu ești? 

— Eu, Turner, flăcău. 

— Pari fericit, șefu'. 

— Tocmai mi s-a acordat o amânare de nouăzeci de zile, așa 
că sunt fericit. Ţi-ai făcut treaba? 

Stompanato continua să-l fixeze cu privirea. Buzz zise: 

— Sigur. Circumstanţiale, dar corecte. Ai vorbit cu Loftis? 

— Vino într-o oră pe Canon Drive, la numărul 463. Va fi unul 
din martorii noștri. 

— Glumești? 

— Nu glumesc. 

Buzz puse receptorul jos. Stomp îi făcu semn cu ochiul și se 
întoarse iar spre Mickey. 


CAPITOLUL TREIZECI ȘI CINCI 


Lumina puternică a farurilor mătură strada, luci pe parbrizul 
lui, apoi se stinse. Mal auzi o portieră trântită și stinse și el 
farurile. Buzz veni spre el și întrebă: 

— Dar tu ţi-ai făcut treaba? 

— Da. Așa cum spuneai, circumstanţial. Dar s-a făcut. 

— Cum ai reușit s-o aranjezi, căpitane? 

Mal nu-i pomeni de târgul cu De Haven. 

— Danny n-a fost prea subtil atunci când a iscodit-o pe Claire 
despre alibiurile lui Loftis de la ora crimelor, așa că ea a 
falsificat un registru al întrunirilor, cu alibiuri pentru Loftis în 
toate cele trei nopţi. Ea zice că întâlnirile s-au ţinut și că tipul 
era acolo, doar că discutau niște planuri primejdioase. De-aia a 
atenuat totul în registru. Zice și că Loftis e curat. 

— Și-o crezi? 

— Poate, dar intuiţia îmi spune că au legătură cu întreaga 
poveste. Azi după-amiază am verificat situaţia conturilor 
bancare ale lui Loftis începând cu anul 1940. A retras câte zece 
mii de dolari, bani gheaţă, de trei ori în primăvara și vara lui '44. 
Săptămâna trecută a mai retras zece mii. Sună interesant? 

Buzz fluieră. 

— Din perioada lipsă a dosarului Loftis. Trebuie să fie vorba 
de șantaj. In povestea asta dai peste tot de șantaj. Vrei să-l 
luăm cu metoda „durul și blândul”? 

Mal ieși din mașină. 

— Fii tu durul. O s-o scot pe De Haven din drum și după aia o 
să-l lucrăm pe individ. 

Ajunseră la ușă și sunară. Claire De Haven le deschise. Mal îi 
spuse: 

— Pleci undeva două ore. 

Claire se uită la Buzz, adăstând pe lângă haina lui jerpelită de 
șagrin. 

— Nu cumva să-l atingeţi! 

Mal arătă cu degetul mare peste umăr: 

— Du-te pe undeva. 

— Niciun „Mulţumesc” pentru ce-am făcut? 

Mal îl apucă pe Buzz, care o apucase pe femeie. 

— Du-te pe undeva, Claire. 

Regina Roșie se frecă de ei când ieși pe ușă, lăsându-l pe 
Buzz să intre. Mal șopti: 

— Semne cu mâinile. Trei degete duse la cravată înseamnă 
să-l altoiești. 

— Ești în stare de așa ceva? 

— Da. Dar tu? 

— Pentru puști, șefu'. 

Mal zise: 

— Tot nu cred că ești în stare de gesturi sentimentale. 

— Se pare că și caii bătrâni se mai învaţă în buiestru. Ce s-a 
întâmplat adineauri între tine și prințesă? 

— Nimic. 

— Sigur, șefu'. 

Mal auzi cum cineva tușește în camera de zi. Buzz zise: 

— İl pornesc eu. 

Se auzi o voce: 

— Domnilor, putem să-i dăm drumul? 

Buzz intră primul, fluierând la vederea mobilierului. Mal îl 
urmă, uitându-se atent la Loftis. Era un bărbat înalt și cărunt, la 
fel ca în descrierea suspectului lui Upshaw. Era și extrem de 
chipeș pentru cei cincizeci și ceva de ani ai lui, iar întreaga sa 
făptură crea senzaţia de distincţie. Purta o pereche de pantaloni 
de tweed și un jerseu tricotat și stătea tolănit pe divan, picior 
peste picior. 

Mal se așeză lângă el. Buzz se prăbuși pe un scaun, nu 
departe de ei. 

— Tu și drăguța de Claire vă căsătoriţi, ha?! 

Loftis răspunse: 

— Da, ne căsătorim. 

Buzz zâmbi larg și bonom. 

— Ce drăguţ! O să te lase să pompezi băieţei pe șestache? 

Loftis oftă. 

— Nu am ce să răspund la întrebarea asta. 

— N-ai pe dracu’! Răspunde! Răspunde chiar acum! 

Mal interveni: î 

— Domnul Loftis are dreptate, sergent. Intrebarea ta nu e 
relevantă. Domnule Loftis, unde eraţi anul acesta în nopţile de 
întâi, patru și paisprezece ianuarie? 

— Am fost aici. La ședințele comitetului executiv al AUFT. 

— Și ce s-a discutat la acele ședințe? 

— Claire mi-a spus că nu trebuie să vorbesc despre asta cu 
voi. 

Buzz pufni: 

— Primești ordine de la o femeie? 

— Claire nu e o femeie oarecare. 

— Sigur că nu! O căţea comunistă bogată care și-o pune cu 
un poponar nu e în niciun caz o femeie obișnuită. 

Loftis oftă din nou. 

— Claire mi-a spus că va fi urât și a avut dreptate. Mi-a mai 
spus că nu doriţi decât să vă convingeţi că n-am omorât pe 
nimeni și că nu va trebui să vorbesc despre problemele AUFT 
discutate în acele trei seri. 

Mal își dădu seama că Meeks va intui curând pactul lui cu 
Claire, așa că i se alătură partenerului său, luându-și și el un rol 
de dur. 

— Loftis, nu cred că ai omorât pe cineva. Dar cred că ești 
băgat până-n gât în alte chestii - și nu mă refer la politică. Vrem 
să-l prindem pe asasin, iar tu ne vei ajuta. 

Loftis își linse buzele și își împleti degetele. Mal își atinse 
cravata: Dă-i bătaie. Buzz întrebă: 

— Ce grupă de sânge ai? 

Loftis spuse: 

— Zero unu. 

— Asta e și grupa de sânge a asasinului, șefu'. Știai? 

— E grupa de sânge cea mai răspândită printre albi, iar 
amicul tău tocmai a declarat că nu mă mai număr printre 
suspecți. 

— Amicul meu e mai delicat. Cunoști un trombonist pe nume 
Marty Goines? 

— Nu. 

— Pe Duane Lindenaur? 

— Nu. 

— Pe George Wiltsie? 

Semnal: Loftis își încrucișă picioarele, apoi și le desfăcu iarăși 
și-și linse buzele. 

— Nu. 

Buzz zise: 

— Nu pe dracu'! Varsă tot! 

— Am zis că nu l-am cunoscut niciodată! 

— Atunci de ce vorbești despre el la timpul trecut? 

— O, Doamne... 

Mal îi arătă două degete, apoi își puse mâna stângă peste 
pumnul drept: E al meu, nu-l lovi. 

— Augie Duarte, Loftis. Ce zici de el? 

— Nu-l cunosc. 

O limbă uscată peste buzele uscate. 

Buzz își trosni încheieturile degetelor - tare de tot. Loftis 
tresări. Mal interveni iar: 

— George Wiltsie era o prostituată masculină. Ai avut de-a 
face vreodată cu el? Spune drept, altfel partenerul meu se va 
supăra. 

Loftis privi în jos, spre poala lui. 

— Da. 

Mal întrebă: 

— Cine v-a făcut lipeala? 

— Nimeni! N-a fost decât o... întâlnire. 

Buzz întrebă: 

— O întâlnire pentru care ai plătit, gagiule? 

— Nu. 

Mal zise: 

— Felix Gordean ţi-a făcut lipeala cu el. Corect? 

— Nu! 

— Nu te cred. 

— Nu! 

Mal știa că era imposibil să-l facă să recunoască direct, îi 
aplică lui Loftis un pumn zdravăn în umăr. 

— Augie Duarte. Tot doar o întâlnire? 

— Nu! 

— Spune adevărul sau te las singur cu sergentul! 

Loftis își lipi genunchii unul de altul și se aplecă de spate. 

— Da. 

— Da ce? 

— Da. Ne-am întâlnit o dată. 

Buzz intră pe fir: 

— Se pare că ești genul de aventurier de-o noapte. O întâlnire 
cu Wiltsie, o întâlnire cu Duarte. Unde i-ai întâlnit pe tipii ăștia? 

— Nicăieri... La un bar. 

— Care bar? 

— În Oak Room, la Biltmore... la Macombo... nu mai știu. 

— Am impresia că mă iei de prost, gagiule! Duarte era 
mexican și ăștia ca el nu sunt serviţi în astfel de localuri. Așa că 
încearcă altceva. Doi poponari hăcuiţi și omorâţi, cu care tu te-ai 
vârât la așternut. Unde i-ai întâlnit? 

Reynolds Loftis rămase tăcut și ţeapăn. Buzz întrebă: 

— Ai plătit ca să te cuplezi cu ei, corect? Nu-i niciun păcat. ȘI 
eu am plătit pentru fuste, așa că de ce unul din tagma voastră 
nu și-ar plăti băieţeii? 

— Nu! Nu! Nu, nu-i adevărat! 

Mal, foarte calm: 

— Felix Gordean. 

Loftis, tremurând: 

— Nu nu nu nu nu nu... 

Buzz îşi îndreptă cravata cu un deget - schimbau rolurile. 

— Charles Hartshorn. De ce s-a omorât? 

— A fost torturat de nişte tipi ca voi! 

Era rândul lui Mal: 

— l-ai făcut rost de heroină lui Claire. De unde-ai luat-o? 

— Cine v-a spus așa ceva? 

Loftis părea sincer indignat. 

Buzz se aplecă spre el și-i șopti: 

— Felix Gordean. 

Loftis se trase brusc înapoi, lovindu-se cu capul de perete. Mal 
reluă: 

— Duane Lindenaur era angajat la Variety International, unde 
lucrează și prietenii tăi, Lopez, Duarte și Benavides. Juan Duarte 
e vărul lui Augie Duarte. Tu ai apărut în filme produse de Variety 
International. Duane Lindenaur îl șantaja pe Charles Hartshorn. 
De ce nu vrei sa-mi clarifici toată situația? 

Loftis transpira. Mal surprinse o tresărire la cuvântul șantaj. 

— De trei ori în '44 și o dată săptămâna trecută ai retras câte 
zece mii de dolari din contul tău bancar. Cine te șantajează? 

Omul era ud de transpiraţie. Buzz îi arătă scurt un pumn, dar 
Mal scutură din cap, dându-i semnalul de preluare a ștafetei. 
Buzz zise: 

— Povestește-ne despre Comitetul de Apărare din Sleepy 
Lagoon. Acolo s-au întâmplat unele lucruri ciudate, corect? 

Loftis își șterse fruntea de transpiraţie, apoi întrebă cu o voce 
spartă: 

— Ce lucruri ciudate? 

— Cum ar fi scrisorile primite de comitet și în care se zicea că 
lui José Diaz îi făcuse de petrecanie un bărbat alb, unul imens. 
Un detectiv, amic de-al nostru, credea că toate crimele de acum 
se trag de la Sleepy Lagoon - și de la vremea betelor zoot. 
Toate victimele de-acum au fost ciopârțite cu bețe zoot. 

Loftis își frânse mâinile și transpiră și mai puternic. Avea ochii 
sticloși. Mal își dădu seama că Meeks lansase o lovitură ușoară - 
lucruri nevinovate din notele de interogatoriu - și ea avusese 
efectul unei măciuci. Buzz părea nedumerit. Mal preluă repede 
rolul durului: 

— Loftis, cine te șantajează? 

Loftis chiţăi: 

— Nu! 

Mal observă că transpiraţia trecea deja prin hainele tipului. 

— Ce s-a întâmplat cu CASL? 

— Nu! 

— Gordean te șantajează? 

— Refuz să răspund, pe motiv că răs... 

— Ești un căcăcios de comunist jegos! Ce fel de trădare 
plănuiţi în ședințele voastre? Răspunde-mi la asta! 

— Claire mi-a zis că nu va trebui să vorbesc despre așa ceva! 

— Cine-i bucăţica aia dulce pentru care tu și Chaz Minear vă 
băteaţi în timpul războiului? Cine e bucăţica aia zemoasă? 

Loftis izbucni în hohote de plâns, căzu în genunchi și declară 
cu o voce cântată: 

— Refuz să răspund, pentru că răspunsurile mele s-ar putea 
să mă incrimineze, dar n-am facut rău nimănui și nici prietenii 
mei n-au făcut, așa că vă implor să nu ne faceţi niciun rău! 

Mal își încleștă pumnul cu inelul cu sigiliu de la Stanford pe el, 
pregătindu-se să producă maximum de daune. Buzz își duse o 
mână la propriul lui pumn și îl strânse - alt semnal: Nu-/ lovi, că 
te lovesc și eu. Mal se sperie și recurse la artileria verbală grea. 
Loftis nu știa că Chaz Minear îl turnase celor de la CCAA. 

— Îl protejezi pe Minear? Zău că n-ar trebui, pentru că el te-a 
turnat la FBI. Din cauza lui ai ajuns pe lista neagră. 

Loftis se ghemui ca o minge. Repetă poezioara cu al Cincilea 
Amendament, ca și cum interogatoriul ar fi avut loc într-o sală 
de tribunal, iar avocatul său i-ar fi putut sări în apărare. Buzz 
zise: 

— Fraiere, l-am fi putut frige. 

Mal se întoarse și o văzu pe Claire De Haven stând acolo. 
Repeta întruna „Chaz, Chaz”. 


CAPITOLUL TREIZECI ȘI ȘASE 


În preajma pichetului atmosfera se încinsese. 

Buzz privea din capătul holului de la Variety International, 
adică de sus, de la etajul al doilea. Jack Shortell și Mal ar fi 
trebuit să-i dea un telefon. Ellis Loew îl sunase acasă, trezindu-l 
dintr-un alt coșmar cu Danny. Cererea procurorului: convinge-l 
pe Herman Gerstein să contribuie cu alte cinci miare la arsenalul 
de război al marelui juriu. Herman nu era acolo - probabil o 
coţăia pe Betty Grable -, iar el n-avea altceva de făcut decât să-l 
aștepte pe Considine și să urmărească pregătirile de măcel de 
jos, din stradă. 

Se puteau vedea cu ochiul liber: 

O gorilă a celor de la Teamsters, un tip cu o bâtă de baseball, 
stătea tolănit în apropiere de microbuzul cu aparatul de filmat al 
AUFT. Când va începe grozăvia și vor începe să filmeze, el va fi 
gata să-l neutralizeze pe cameraman și să-i distrugă 
echipamentul.  Demonstranţii Teamsters aveau la fiecare 
pancartă câte două sau trei cozi, numai bune pentru a fi 
transformate în măciuci. Patru băieţi solizi dădeau târcoale 
tonetei cu masa de prânz a Roșiilor - exact numărul de braţe 
necesar pentru a o răsturna și a-l opări cu cafea pe tipul 
dinăuntru. Cu un minut în urmă Buzz îl văzuse pe unul din 
pistolarii lui Cohen făcând o livrare pe șest: arme cu gloanţe de 
cauciuc împachetate mai atent decât copilul lisus. Dincolo, pe 
De Longpre, stătea gata de acțiune echipa de filmare a /or, a 
celor de la Teamsters: demonstranți actori pregătiţi să provoace 
o diversiune care să-i facă pe cei de la AUFT să-i lovească. Trei 
operatori așteptau acolo, în spatele unei camionete acoperite cu 
o prelată. După ce norii de praf se vor împrăștia, oamenii lui 
Mickey vor apărea pe peliculă în postura de băieţi buni. 

In timp ce privea scena acţiunii, Buzz continua să se 
gândească la Mal. Dezvăluind faptul că Minear îl turnase pe 
Loftis, căpitanul aproape că încălcase clauza confidenţialităţii 
dosarelor psihiatrice - și asta exact în momentul în care erau pe 
cale să descâlcească schema întregului șantaj și rolul jucat de 
Felix Gordean. Il scosese de-acolo rapid înainte să distrugă toată 
munca sub acoperire a echipei, iar dacă aveau noroc, De Haven 
și Loftis își vor închipui că aflaseră despre Minear de la o sursă 
din CCAA. Un poliţist inteligent cum era căpitanul Mal Considine 
continua să comită o serie de gafe prostești. Buzz putea paria 
douăzeci la unu că omul căzuse în mod sigur la pace cu Claire 
cea Roșie, care-i asigurase amânarea procesului de custodie, și 
zece la unu că atacul asupra lui Loftis fusese pe cale să-i 
anuleze eforturile. Bătrânul poponar nu era în niciun caz asasin, 
dar golul existent în dosarul lui psihiatric între 1942 și 1944 - o 
perioadă de care se îngrozea când își amintea - spunea multe, 
iar el și De Haven păreau a fi principalii suspecți în cazul furtului 
documentaţiei adunate de puști. În plus, doctorul Lesnick nu era 
de găsit nicăieri, iar asta începea să sune la fel de rău ca și 
faptul că Mal își distrugea propriul lui vis. 

Cei din Teamsters distribuiau niște sticle. Cei din AUFT 
demonstrau și scandau vechile lor refrene penibile: „Puneti 
capăt tiraniei studiourilor!”, „Negociaţi salarii corecte!” Buzz își 
imagină o pisică gata să sară pe un șoarece care roade o bucată 
de brânză pe marginea prăpastiei. Renunţă să asiste la 
spectacolul de matineu de jos și intră în biroul lui Gerstein. 

Marele magnat nu apăruse încă. Telefonista de la studiouri 
știa să redirecţioneze toate apelurile la telefonul personal al lui 
Herman. Buzz se așeză în spatele biroului lui Gerstein, adulmecă 
umidificatorul și admiră fotografiile starletelor de pe perete. 
Tocmai făcea speculaţii asupra dimensiunii primei pe care urma 
să o primească pentru treaba cu marele juriu, când sună 
telefonul. 

— Alo? 

— Meeks? 

Nici Mal, nici Shortell - dar o voce familiară. 

— Eu. Cine-i acolo? 

— Johnny. 

— Stompanato? 

— Ce repede uităm. 

— Johnny, de ce mă suni? i 

— Ce repede uităm faptele bune. lţi rămăsesem dator, ți- 
amintești? 

Buzz își aduse aminte de povestea cu Lucy Whitehall. Părea 
să se fi petrecut acum un milion de ani. 

— Dă-i drumul, Johnny. 

— Îmi plătesc datoria, căcat cu ochi! Mickey știe că Audrey îl 
ciupea de bani. Nu i-am spus nimic, ba chiar mi-am ţinut gura și 
la povestea ta cu Petey. A făcut-o banca. Audrey și-a pus 
ciupeala la banca din Hollywood, unde Mick își depozitează banii 
strânși din pariurile pe șestache. Managerului i-a puţit ceva și l-a 
sunat. Mickey îl trimite pe Fritzie s-o salte. Tu ești mai aproape, 
iar noi doi suntem chit. 

Buzz și-l imagină pe Fritzie Piolet sculptând în carne. 

— Ştiai de noi doi? 

— În ultima vreme Audrey mi s-a părut cam nervoasă, așa că 
am urmărit-o până la Hollywood, unde s-a întâlnit cu tine. 
Mickey nu știe de voi doi, așa că nu te agita. 

Buzz îi trimise un sărut zemos prin receptor, închise și o sună 
pe Audrey. Suna ocupat, așa că o luă la picior până în parcarea 


408 


din spate și sări în mașină. Trecu în mare viteză pe roșu, pe 
galben și pe toate scurtăturile pe care le știa. Văzu Packardul lui 
Audrey la intrare, intră peste bordură și alunecă pe peluză. Lăsă 
motorul să meargă, scoase 38-ul, alergă la ușă și-o dărâmă cu 
umărul. 

Audrey era așezată pe șezlongul ei de la solduri, cu părul pus 
pe moaţe și fața acoperită cu o cremă. Îl văzu pe Buzz și încercă 
să se acopere. Buzz se duse direct la ea și începu s-o sărute, 
mânjindu-se tot. Apoi îi spuse printre sărutări: 

— Mickey știe că l-ai furat. 

Audrey icni. 

— Asta nu-i corect! 

Apoi: 

— Nu trebuie să mă vezi așa! 

Buzz se gândi că Fritzie K. se apropia, așa că o înșfăcă pe 
leoaică și o cără afară, la mașina ei. li spuse, gâfâind: 

— la-o spre Ventura pe autostrada Pacific Coast. Eu o să fiu în 
spatele tău. Nu e Beverly Wilshire, dar e un loc sigur. 

Audrey întrebă: 

— Cinci minute, cât să împachetez? 

Buzz îi răspunse: 

— Nu. 

Audrey: 

— Of, căcat! Chiar îmi plăcea în L.A. 

Buzz: 

— Spune-i adio. 

Audrey își smulse o mână de bigudiuri și se șterse pe față. 

— Adio, L.A. 

e 

Cele două mașini ajunseră în Ventura într-o oră și zece 
minute. Buzz o ascunse pe Audrey într-o colibă de la marginea 
fermei lui, iar Packardul îl dosi într-o dumbravă de pini. li lăsă 
fetei toți banii, în afară de o hârtie de un dolar și una de zece, și 
îi spuse să-l sune pe un prieten de-al lui de la LASD Ventura ca 
să-i găsească o locuinţă - omul îi datora lui Buzz cam tot atât de 
mult cât îi datora el lui Johnny Stompanato. Atunci când înțelese 
că era într-adevăr adio L.A., adio casă, adio cont bancar, haine 
și orice altceva, cu excepţia iubitului ei cărăuș, Audrey începu să 
plângă. Buzz îi sărută restul de cremă de pe faţă, îi spuse că-l va 
suna el pe amicul lui, ca să se ocupe de locuinţă, și că diseară o 

să o sune și pe ea. Leoaica îl lăsă să plece, suspinând, dar cu 
ochii uscați. 

— Mickey era bun pentru parale, dar era mizerabil în pat. O să 
încerc să nu-i duc dorul. 

(J 

Buzz se duse direct la Oxnard, următorul oraş în direcția sud. 
Găsi un telefon public, îl sună pe Dave Kleckner la tribunalul din 
Ventura, aranjă cu el să se ducă s-o ia pe Audrey, apoi formă 
numărul lui personal de la Hughes Aircraft. Secretara Îi spuse că 
sunase Jack Shortell. Il redirecționase în biroul lui Gerstein, apoi 
spre extensia cu Mal Considine de la Birou. Buzz schimbă dolarul 
în monede de zece cenți și rugă operatoarea să sune la 
Madison-4609. Mal răspunse: 

— Da? 

— Eu sunt. 

— Unde ești? Te-am căutat toată dimineața. 

— In Ventura. O mică escapadă. 

— Păi, ai pierdut ce era mai distractiv. Mickey a luat-o razna. 
Le-a dat frâu liber băieţilor de pe Gower. Aia sparg capete pe 
rupte chiar acum. Tocmai m-a sunat locotenentul de la Brigada 
de Intervenţii și mi-a zis că e cea mai nasoală încăierare pe care 
a văzut-o vreodată. Vrei să pui vreun pariu? 

Șansele s-o poată scoate pe leoaică afară din ţară: unu la unu. 

— Șefu', Mickey a luat-o razna din cauza lui Audrey. Probabil 
că asta l-a făcut să-i sară muștarul. A aflat că ea îl ciupea la 
afacerea lui de cămătărie. 

— lisuse! Știe despre...? 

— Nu. Și vreau ca lucrurile să rămână așa. Deocamdată am 
ascuns-o aici, da' nu poate dura o veșnicie. 

Mal zise: 

— Găsim noi o soluţie. Te mai interesează datoria faţă de 
puști? 

— Mai mult ca niciodată. Ai vorbit cu Shortell? 

— Acum zece minute. Ai ceva de scris? 

— Nu, da' am memorie bună. Dă-i drumul! 

Mal zise: 

— Ultima chestie la care lucra Danny era o conexiune între 
Joredco Dental Lab din Bunker Hill - unde se fac proteze dentare 
animale - și un naturalist care crește wolverine la câteva străzi 

distanță. Nort Layman a identificat la victime urme de mușcături 
făcute de dinţi de wolverine. Uite care ar fi conexiunea. 

Buzz fluieră. 

— lisuse Hristoase! 

— Da, dar treaba e tot mai groasă. Unu: Dudley Smith n-a pus 
pe nimeni să-i supravegheze pe cei de pe lista lui Danny. 
Shortell a aflat, dar nu știe dacă are sau nu vreo relevanţă. Doi: 
teoria lui Danny despre asasinatul de la Sleepy Lagoon și 
legăturile cu CASL e legată de un tovarăș de jafuri de-al lui 
Marty Goines de pe la începutul anilor '40: un tânăr, un puști cu 
fața arsă. In vara lui '42 în Bunker Hill au avut loc o serie de 
intrări prin efracție - cazuri nesoluţionate -, iar Danny i-a dictat 
lui Shortell opt nume din niște fişe de identificare ale celor ieșiţi 
în oraș. Pe atunci exista interdicția de a ieși după ora stingerii, 
așa că sunt o grămadă. Shortell a eliminat numele după criteriile 
cunoscute și a rămas cu un singur bărbat cu grupa de sânge O-I 
- Coleman Masskie, născut pe 9.05.1923, cu domiciliul în Bunker 
Hill, pe Beaudry, numărul 236 Sud. Shortell crede că există mari 
șanse ca el să fie amicul de jafuri al lui Goines. 

Buzz calculă în minte. 

— Șefu', Masskie ăsta nici n-a împlinit douăzeci și șapte de 
ani, ceea ce contrazice teoria asasinului între două vârste. 

Mal zise: 

— Știu. Şi pe mine mă încurcă. Dar Shortell crede că Danny 
era gata-gata să rezolve cazul, iar e/ credea că treaba asta cu 
jafurile oferea cheia. 

— Șefu', noi trebuie să-l aranjăm pe Felix Gordean. Aseară 
eram foarte aproape, dar tu... 

O clipă de tăcere, după care se auzi Mal, dezgustat: 

— Da, știu. Ascultă, tu verifici pontul cu Masskie, iar eu îl 
scutur pe Juan Duarte. Am pus patru oameni de la Procuratură 
să-l găsească pe Lesnick și dacă mai e viu și de găsit, al nostru 
e. Hai să ne întâlnim diseară la 5:30 la Chateau Marmont. ÎI 
belim pe Gordean. 

Buzz zise: 

— Hai s-o facem. 

Mal îl întrebă: 

— Te-ai prins de faza cu mine și De Haven? 

— Mi-a luat vreo două secunde. Crezi că o să te tragă în 
piept? 

— Nu, am ditamai asul în mânecă. Dar tu și femeia lui Mickey 
Cohen... lisuse! 

— Eşti invitat la nuntă, șefu'. 

— Dar vezi să rămâi în viață, flăcău! 

e 

Buzz o luă pe autostrada Pacific Coast până în Wilshire, L.A., 
la est de Bunker Hill. Pe cer se adunau nori negri, amenințând 
cu un potop care să înmoaie bine regiunea, poate chiar să 
dezgroape mai multe cadavre și să trimită alţi duri în căutarea 
răzbunării. Casa de pe strada Beaudry, numărul două sute 
treizeci și șase Sud, era o clădire în stil victorian, cu chirii 
modeste și fiecare solz de lemn decolorat de soare și crăpat. 
Buzz trase pe dreapta și văzu o femeie bătrână greblând 
frunzele căzute pe peluza la fel de îngălbenită de vreme ca și 
clădirea. 

leși din mașină și se apropie de ea. De aproape femeia se 
dovedi a fi o adevărată frumusețe apusă: cu o piele palidă, 
aproape transparentă, pomeţi înalţi și cel mai frumos păr 
castaniu-argintiu pe care îl văzuse vreodată. Numai ochii nu se 
potriveau cu restul - erau prea vii și ieșiţi din orbite. 

Buzz zise: 

— Doamnă? 

Fata bătrână se sprijini de greblă. Între dinţii uneltei era 
prinsă o frunză. Părea să fie singura frunză de pe întreaga 
peluză. 

— Da, tinere. Ai venit să donezi ceva pentru cruciada surorii 
Aimee? 

— Sora Aimee nu se mai ocupă demult cu asta, doamnă. 

Femeia întinse o mână ofilită și artritică - o gheară de 
cerșetoare. Buzz îi puse câteva fise de zece cenți în căușul 
palmei. 

— Caut un domn pe nume Coleman Masskie. Îl cunoașteţi? 
Locuia aici în urmă cu șapte-opt ani. 

De data asta bătrâna zâmbi. 

— MI-I amintesc bine pe Coleman. Eu sunt Delores Masskie 
Tucker Kafesjian Luderman Jensen Tyson Jones. Sunt mama lui 
Coleman. Coleman a fost unul dintre cei mai loiali sclavi pe care 
i-am convins să devină adepţii surorii Aimee. 

Buzz înghiţi un nod. 


412 


— Sclavi, doamnă? Și în mod sigur aveți o mulţime de nume 
de familie. 

Femeia râse. 

— Am încercat deunăzi să-mi amintesc numele meu de fată și 
n-am reușit. Vezi tu, tinere domn, ca purtătoare de copii pentru 
sora Aimee, eu am avut mulți iubiţi. Dumnezeu m-a făcut 
frumoasă și fertilă, ca să-i poată oferi surorii Aimee Semple 
McPherson mai mulţi adepţi, iar comitatul Los Angeles mi-a 
oferit o alocaţie de mulţi dolari ca să-mi hrănesc odraslele. 
Anumiți cinici mă consideră o fanatică și o profitoare de pe urma 
ajutoarelor sociale, dar vocile lor sunt cele ale diavolului. Nu 
crezi că a zămisli o bună progenitură albă pentru sora Aimee 
este o misiune nobilă? 

Buzz îi răspunse: 

— În mod sigur. Chiar mă gândeam s-o fac și eu. Doamnă, 
unde e acum Coleman? Am să-i dau niște bani și-mi închipui că 
o parte din ei ar ajunge la dumneata. 

Delores zgârie gazonul cu grebla ei. 

— Coleman a fost întotdeauna generos. Am avut în total nouă 
copii - șase băieţi și trei fete. Două dintre fete au devenit 
slujitoare ale surorii Aimee, iar una - mi-e jenă s-o spun - a 
ajuns prostituată. Băieţii au fugit de-acasă când au împlinit 
paisprezece sau cincisprezece ani. Opt ore pe zi de rugăciuni și 
lecturi din Biblie s-au dovedit prea obositoare pentru ei. 
Coleman a stat cel mai mult - până când a împlinit 
nouăsprezece ani. Lui i-am acordat o dispensă. L-am scutit de 
rugăciuni și lecturi din Biblie, pentru că făcea tot felul de corvezi 
în cartier și-mi dădea jumătate din bani. Cât de mulţi bani îi 
datorezi lui Coleman, tinere? 

Buzz zise: 

— Mulţi. Unde e Coleman, doamnă? 

— Mă tem că în iad. Cei care o resping pe sora Aimee sunt 
sortiți să fiarbă veșnic într-un cazan cu puroi opărit și spermă de 
negri. 

— Doamnă, când l-aţi văzut ultima oară pe Coleman? 

— Cred că ultima oară a fost în 1942, pe la sfârșitul toamnei. 

Un răspuns pe jumătate sănătos - și care se potrivea cu 
calculele lui Upshaw. 

— Ce făcea la vremea aia dragul de Coleman, doamnă? 

Delores smulse frunza din greblă și o sfărâmă. 

— Coleman o apucase pe căile lumești. Asculta discuri de jazz 
pe o Victrola, ieșea în fiecare noapte și a renunţat prematur la 
liceu, ceea ce m-a înfuriat, fiindcă sora Aimee preferă ca sclavii 
ei să fie absolvenţi de liceu. A găsit o slujbă îngrozitoare la un 
laborator dentar și, v-o spun sincer, a devenit hoţ. Am ajuns să 
găsesc în camera lui tot felul de obiecte ciudate, dar l-am iertat 
atunci când a recunoscut că intra prin efracţie pe proprietăți 
private și a promis că o să îi ofere surorii Aimee zece la sută din 
câștiguri. 

Laboratorul dentar, Coleman hoţul. Teoria lui Upshaw se 
confirma. 

— Doamnă, Coleman s-a apucat de furat în '42? 

— Da. In vara dinainte să plece de-acasă. 

— Și avea cumva Coleman faţa arsă? Era desfigurat în vreun 
fel? 

Bătrâna cea ţicnită se arătă îngrozită. 

— Coleman era frumusețea personificată a sclavului mascul! 
Era la fel de chipeș ca o vedetă de cinema! 

Buzz zise: 

— Doamnă, îmi pare rău că am pus la îndoială frumuseţea 
băiatului. Dar cine era Masskie? Tatăl lui? 

— Nu-mi amintesc exact. Pe la începutul anilor '20 mă 
dădusem în bărci cu foarte mulți bărbaţi și n-am adoptat decât 
numele celor mai bine înzestrați, fiindcă mă ajutau mai mult 
când intonam incantaţiile de procreare. Câţi bani anume îi 
datorezi lui Coleman? El e-n iad, să știi. Dacă mi-i dai mie, s-ar 
putea să-i mai ușurăm chinurile sufletului. 

Buzz se scobi după ultima lui hârtie de zece dolari. 

— Doamnă, dumneavoastră ziceţi că băiatul a dispărut în 
toamna lui '42? 

— Da, exact. lar sora Aimee vă mulțumește. 

— De ce a șters-o? Unde s-a dus? 

Delores păru speriată. Pielea i se înfundă sub pometți, iar ochii 
ei ieșiră în afară încă vreo trei centimetri. 

— Coleman s-a dus să-și caute tatăl, oricine-o fi fost individul. 
Un bărbat scârbos, cu un accent scârbos, a trecut pe-aici și-a 
întrebat de el, iar Coleman s-a speriat și a fugit. Scârbosul s-a 
întors de mai multe ori și m-a tot întrebat unde l-ar putea găsi 
pe Coleman, dar am invocat mereu puterea surorii Aimee și 
până la urmă a încetat să mai vină. 

Ora crimei de la Sleepy Lagoon. Dudley Smith, care ceruse să 
se alăture echipei de investigație a marelui juriu. Interesul 
neobișnuit al lui Dudley pentru detaliile privind asasinarea lui 
Jose Diaz și activitatea CASL. 

— Doamnă, e vorba de un accent irlandez? Un bărbat imens, 
de vreo treizeci de ani, cu faţa roșie, păr castaniu și ochi căprui? 

Delores făcu o serie de gesturi: duse mâinile la piept și apoi la 
față, ca și cum ar fi jucat într-un vechi film de groază și s-ar fi 
apărat de vampiri. 

— Piei, Satană! Simte puterea Bisericii Pătrimii, a Templului 
Angelus și a surorii Aimee Semple McPherson! Eu nu voi mai 
răspunde la nicio întrebare până nu te vei prezenta cu un tribut 
bănesc adecvat. Piei sau riscă să putrezești în iad! 

Buzz își întoarse buzunarele pe dos, ca să arate că era lefter. 
Ştia că se lovise de un zid inexpugnabil. 

— Doamnă, spune-i surorii Aimee să rămână pe poziţii. Mă voi 
întoarce. 

e 

Buzz ajunse acasă, rupse fotografia lui Dudley Smith din 
anuarul absolvenţilor de la Academia de Poliţie a LAPD, apoi se 
îndreptă spre Chateau Marmont. Amurgul și o ploaie ușoară 
coborau peste lume în timp ce el parca pe Sunset, în faţa intrării 
principale. Tocmai începea să-și facă griji în privința leoaicei, 
când Mal îi bătu în parbriz și se urcă în mașină. 

Buzz zise: 

— Punct lovit. Tu? 

— Punct lovit de două ori. 

— Șefu', chestia e cu dus-întors și contrazice din nou ipoteza 
cu tipul între două vârste. 

Mal își întinse picioarele. 

— Și la mine. Nort Layman l-a sunat pe Jack Shortell, iar Jack 
m-a sunat pe mine. Doctorul a analizat depunerile din aluviunile 
râului L.A. de lângă locul unde a fost găsit cadavrul lui Juan 
Duarte. Voia o analiză criminalistă completă pentru o carte la 
care scrie acum. Fii atent: a găsit șuvițe gri-argintii dintr-o 
perucă și urme de sânge O-I - în mod evident de la o rană la cap 
- exact în locul în care asasinul ar fi trebuit să escaladeze un 
gard pentru a o tuli. Din cauza asta se potrivește ricoșeul tău. 

Buzz zise: 

— Și de-aia Loftis nu se potrivește. Șefu', nu cumva cineva 
încearcă să-l înfunde pe bătrânul poponar? 

— M-am gândit și eu. Cred că da. 

— Ce-ai scos de la Juan Duarte? 

— Chestii sinistre. Mai grave decât dinţii de wolverină. Ştiai că 
Danny a discutat cu Duarte? 

— Nu. 

— Chiar înainte să fie prins de LAPD. Duarte i-a spus lui Danny 
că în perioada cu CASL Reynolds Loftis avea un frate mai mic, 
mult mai tânăr, pe care îl tot aducea cu el și care arăta exact ca 
el. La început puştiul avea fața bandajată, pentru că se arsese 
într-un incendiu. Nimeni nu știa cât de mult seamănă cu Loftis 
până nu și-a scos pansamentele. Puștiul turuia pe la mitingurile 
CASL cum că un bărbat alb, unul imens, l-ar fi omorât pe Jose 
Diaz, dar nu l-a crezut nimeni. Ar fi trebuit să fugă de criminal, 
însă când Duarte i-a zis „Dacă asasinul te caută, de ce naiba 
mai vii la mitingurile noastre, unde poate pune laba pe tine?”, 
fratele ăsta i-a răspuns „Am un sistem de protecţie special”. 
Buzz, existența unui frate mai mic de-al lui Loftis nu e 
consemnată în niciunul din dosarele marelui juriu. lar treaba 
devine și mai interesantă. 

Buzz își zise: Știu asta. Se întrebă cine va spune primul 
„Dudley Smith”. 

— Continuă. Ce-am găsit eu se potrivește la fix. 

Mal spuse: 

— Duarte s-a dus să-l întâlnească pe Charles Hartshorn chiar 
înainte de presupusa lui sinucidere, ca să vadă dacă puteau 
convinge poliţia să ancheteze mai serios asasinarea lui Augie. 
Hartshorn i-a spus că fusese interogat despre moartea lui Duane 
Lindenaur - ăsta ai fost tu, amice -, apoi citise într-un ziar de 
scandal despre mutilarea celorlalte victime cu un băț zoot și se 
gândise că asasinatele aveau legătură cu CASL. După aceea 
Hartshorn a sunat la LAPD și a vorbit cu sergentul Breuning, 
care i-a spus că va trece imediat pe la el. Duarte a plecat, iar a 
doua zi dimineaţa a fost găsit trupul lui Hartshorn. Bingo. 

Buzz o spuse primul: 

— Dudley Smith. El era bărbatul alb și imens și a intrat în 
echipa marelui juriu ca să poată controla declaraţiile legate de 
CASL. Din cauza asta era interesat și de Upshaw. Danny era 
pornit să afle ce-i cu mutilările cu băţul zoot, iar Augie Duarte - 

vărul lui Juan - era pe lista de supraveghere. De-aia a și 
contramandat Dudley filajul. S-a dus cu Breuning să-l vadă pe 
Hartshorn, iar cineva a zis ceva ce nu trebuia. După care i-au 
făcut tipului nodul la cravată și adio, Charlie. 

Mal plesni bordul mașinii. 

— Să mă ia dracu' dacă pot să cred! 

— Eu pot. lată acum o întrebare bună. În ultima vreme ai fost 
în preajma lui Dudley mai des decât mine. Are el vreo legătură 
cu asasinarea poponarilor? 

Mal scutură din cap. 

— Nu. Mi-am scrântit creierii și tot n-am reușit să fac vreo 
legătură. Dudley voia ca Upshaw să se alăture echipei și nu-i 
păsa în niciun fel de homosexualii omorâţi. Dar când Danny a 
forţat lucrurile cu bățul zoot și Augie Duarte, Dudley s-a speriat. 
N-a fost și Jose Diaz tăiat cu un băț zoot? 

Buzz zise: 

— Cred că hainele i-ai fost tăiate cu un băț zoot. Parcă mi- 
amintesc ceva. Te-ai gândit la vreun motiv pentru care Dudley 
ar fi putut să-l omoare pe Diaz? 

— Poate. M-am dus cu Dudley să-și viziteze nepoata. Se pare 
că fetei îi plac mexicanii, iar Dudley nu-i înghite. 

— Destul de subțire, șefu'. 

— Dudley e nebun! Ce mama mă-sii mai vrei? 

Buzz îl strânse pe partenerul lui de braț. 

— Ușor, băiete! Ascultă acum la mine. Am avut o mică 
conversație cu mama dementă a lui Coleman Masskie. Tipa are 
o serie de copii cu taţi diferiţi și nu știe care al cui e. Coleman a 
plecat de-acasă la sfârșitul toamnei lui '42. Fura, îi plăcea jazzul 
și lucra la un laborator dentar. Toate astea se potrivesc cu 
scenariul lui Upshaw. Și-acum fii atent: în toamna lui '42 un 
bărbat alb, imens, cu un accent irlandez, vine mereu pe-acolo și 
întreabă de Coleman. L-am descris pe Dudley și scorpia s-a 
speriat. S-a blocat. Îţi spun că tipul ăsta, Coleman, fuge de un 
bărbat alb, imens, care-i Dudley și care i-a făcut de petrecanie 
lui Jose Diaz, iar Coleman l-a văzut. Eu zic să-l abordăm acum pe 
Gordean. Pe urmă ne întoarcem la bătrână și vedem dacă 
putem face legătura între ea și Reynolds Loftis. 

Mal zise: 

— Îl arestez pe Dudley. 

Buzz scutură din cap. 

— Gândește-te mai bine. N-ai nicio dovadă - nici despre 
Hartshorn, nici despre uciderea unui mexican oarecare acum 
opt ani. În faţa unui poliţist cu influenţa lui Dudley. Ești la fel de 
nebun ca el dacă crezi că poţi să faci ceva. 

Mal adoptă un accent de tenor irlandez: 

— Atunci îl omor, flăcău. 

— Pe dracu'! 

— Am mai omorât un om, Meeks. O pot face din nou. 

Buzz înțelese că Mal era în stare de așa ceva, că îi plăcea să 
privească în jos de pe marginea prăpastiei. 

— Partenere, un nazist în timpul războiului e cu totul altceva. 

— Ştiai? 

— De ce crezi că mi-a fost întotdeauna teamă c-ai fost tu și nu 
oamenii lui Dragna? Un tip cu manierele tale delicate și care 
ucide o dată o poate face și a doua oară. 

Mal râse. 

— Tu ai omorât vreodată pe cineva? 

— Șefu', mă prevalez de cel de-al Cincilea Amendament. 
Mergem acum să i-o tragem la codoșul ăla de poponari? 

Mal încuviinţă. 

— Numărul 7941. Cred că e bungalow-ul lui. 

— Fii tu durul în seara asta. Te pricepi. 

— După tine, flăcău. 

Buzz o luă înainte. Trecură prin holul de la intrare și ieșiră pe 
o ușă laterală, care dădea spre curtea interioară. Era întuneric, 
iar gardul viu ascundea bungalow-urile individuale. Buzz urmări 
numerele înscrise pe tăbliile din fier forjat, ajunse la 7939 și 
zise: 

— Trebuie să fie următorul. 

Focuri de armă. 

Unu, doi, trei, patru - aproape, pe partea cu numerele fără 
soț. Buzz își scoase 38-ul. Mal îl scoase și îl armă și el pe-al lui. 
Alergară spre numărul 7941, se lipiră de perete de-o parte și de 
alta a ușii și ascultară. Buzz auzi dinăuntru niște pași ce se 
îndepărtau de ei. Se uită la Mal, numără pe degete, unu, doi, 
trei, apoi își făcu vânt și deschise ușa cu piciorul. A 

Două împușcături șfichiuiră lemnul deasupra capului său. În 
camera întunecată din spate luci fugar ţeava unei arme. Buzz se 
aruncă la podea. Mal apăru deasupra lui, trăgând orbește. Buzz 
văzu un bărbat zăcând pe podea, cu brațele rășchirate și cu un 

halat galben, de mătase, îmbibat de sânge de la brâu până la 
guler. Fișicuri de bani cu banderola de la bancă îi înconjurau 
trupul. 

Mal se împiedică, apoi șarjă. Buzz îl lăsă să atace, auzi 
bufnituri,  poticneli, zgomot de sticlă spartă, dar nicio 
împușcătură. Se ridică și se uită la mort: un bărbat distins, cu o 
barbă îngrijită, manichiura făcută și prea puţin din bust rămas 
întreg. Pe banderolele ce legau bancnotele scria „Beverly Hills 
Federal”. Păreau a fi cel puţin trei miare, în pachete de câte 
cinci sute - toate la o lungime de braţ. Buzz rezistă tentaţiei. Mal 
se întoarse, gâfâind. 

— Îl aștepta o mașină. Un sedan alb, ultimul model. Buzz lovi 
cu piciorul un teanc de bani, care ateriză pe o monogramă 
brodată pe mâneca mortului: „F.G.” 

— Beverly Hills Federal. De-acolo a retras Loftis banii? 

— De-acolo. 

Vuiet de sirene în depărtare. 

Buzz le făcu cu mâna verzișorilor. 

— Loftis, Claire, ucigașul... Ce zici? 

— Hai la ei acasă. Înainte ca cei de la LASD să ne întrebe ce... 

Buzz zise: 

— Mașini separate. 

Și decolă cât putu de repede. 

e 

Mal ajunse acolo primul. A 

Buzz îl văzu cum stă vizavi de casa De Haven. intoarse 
mașina și opri motorul. Mal se aplecă înăuntru. 

— De ce așa de târziu? 

— Am mers încet. 

— Te-a văzut cineva? 

— Nu. Pe tine? 

— Nu cred. Buzz, noi n-am fost acolo. 

— Înveţi jocul ăsta tot mai bine în fiecare zi, șefu'. Ce-avem 
aici? 

— Două mașini reci. M-am uitat pe fereastră și i-am văzut pe 
Loftis și De Haven jucând cărţi. Sunt curaţi. Crezi că el e asasinul 
nostru? 

Buzz zise: 

— Niîţ. N-are cum. E-un afurisit de psihopat iubitor de 
șobolani, iar după părerea mea de expert, psihopaţii iubitori de 

șobolani nu poartă arme. Mă gândesc la Minear. Se potrivește 
cu Loftis și în dosarele noastre apare ideea că-i place să 
cumpere băieți. 

— S-ar putea să ai dreptate. Mergem la femeia Masskie? 

— Pe Beaudry, 236 Sud, sefu’. 

— Hai. 

e 

Buzz ajunse primul. Sună la ușă și se pomeni faţă-n faţă cu 
Delores, care avea pe ea o rochie lungă și albă. 

— Ai adus tributul bănesc pentru soră? întrebă ea. 

Buzz zise: 

— Cărăușul meu sosește într-o clipă. 

Apoi scoase fotografia lui Dudley Smith. 

— Doamnă, el e individul care întreba de Coleman? 

Delores clipi și își făcu cruce. 

— Piei, Satană! Da, ele. 

Alt punct înscris - și tot în memoria lui Danny Upshaw. 

— Doamnă, cunoașteţi cumva un bărbat pe nume Reynolds 
Loftis? 

— Nu, nu cred. 

— Pe cineva cu numele de Loftis? 

— Nu. 

— S-ar putea să fi fost încurcată cu un bărbat cu numele de 
Loftis în perioada când s-a născut Coleman? 

Bătrâna se burzului. 

— Dacă prin „încurcată” înţelegi „implicată în activităţi de 
procreare pentru sora Aimee”, răspunsul e nu. 

Buzz reluă: 

— Doamnă, mi-aţi spus că în '42, atunci când a plecat de- 
acasă, Coleman s-a dus să-și caute tatăl. Dacă nu știaţi cine e 
tatăl băiatului, cum avea el să știe unde să-l caute? 

Delores zise: 

— Douăzeci de dolari pentru sora Aimee și-ţi arăt. 

Buzz își scoase inelul de absolvent de liceu. 

— Pentru 'mneata, drăguță. Arată-mi. 

Delores examină inelul, îl băgă în buzunar și dispăru. Buzz 
rămase pe verandă, întrebându-se unde era Mal. Trecură câteva 
minute. Femeia apăru cu un album vechi, cu coperte de piele, și 
spuse: 

— Genealogia sclavilor născuţi de mine. Le-am făcut fotografii 
tuturor bărbaţilor care mi-au dat sămânţa lor, cu comentariile 
cuvenite pe spate. Când Coleman s-a hotărât să-și găsească 
tatăl, s-a uitat în album ca să-i aleagă pe cei cu care semăna cel 
mai mult. Am ascuns albumul de omul acela care-l căuta pe 
băiat, dar mai vreau încă douăzeci de dolari pentru informaţie. 

Buzz deschise albumul și văzu că paginile conțineau 
fotografiile capsate ale unei duzini de bărbați. Il ţinu deschis sub 
becul de pe verandă și începu să se uite la ei pe rând. După 
patru pagini îi atrase atenţia o fotografie: un Reynolds Loftis 
tânăr și fermecător de chipeș, într-un costum de tweed. Scoase 
fotografia și citi cele scrise pe spate: 

„Randolph Lawrence (nom de guerre?), actor amator, 
concursul de frumusețe din Ramona, 30 august 1922. Un 
adevărat gentleman din Sud. Origini sănătoase, albe. Sper ca 
sămânţa lui să rodească.” 

1942: Coleman, hoţ, tehnician dentar, iubitor de șobolani, e 
martor la uciderea lui Jose Diaz de către Dudley Smith, vede 
fotografia asta sau altele și îl reperează pe Reynolds Loftis. 
1943: Coleman, cu faţa lui arsă într-un incendiu???, participă la 
mitingurile CASL împreună cu tatăl lui/falsul său frate, 
povestește despre bărbatul alb și imens, dar nimeni nu-l crede. 
1942-1944: perioada lipsă din dosarul psihiatric al lui Loftis. 
1950: asasinul Coleman. Oare psihopatul încerca să-i pună în 
cârcă tăticului său, lui Reynolds, uciderea homosexualilor, 
îmbrăcându-se ca Loftis, caz în care fragmentele de perucă de 
la doctorul Layman ar reprezenta indiciul final? 

Buzz îi arătă fotografia: 

— Asta e Coleman, doamnă? 

Delores zâmbi. 

— Seamănă binișor. Ce bărbat frumos! Păcat că nu-mi 
amintesc când m-am împerecheat cu el. 

Se auzi portiera trântită a unei mașini. Mal ieși și alergă spre 
treptele verandei. Buzz îl trase la o parte și îi arătă fotografia. 

— Loftis în 1922. Alias Randolph Lawrence, actor amator. E 
tatăl lui Coleman, nu fratele lui. 

Mal bătu cu degetul în fotografie. 

— Acum mă întreb cum și-a ars faţa băiatul și de ce era 
nevoie de povestea aia cu fratele. Dar ai avut dreptate în 
privinţa lui Minear. 

— Cum adică? 

— Am telefonat la cei de la Circulaţie. Minear are un Chrysler 
New Yorker sedan, alb, din '49. Am trecut pe lângă casa lui din 
Chapman Park. Mașina era în garaj, cu motorul cald, și arăta 
exact ca cea de la Marmont. 

Buzz își puse braţul în jurul umerilor lui Mal. 

— Cadouri în coș. lată încă unu’: femeia aia nebună din cadrul 
ușii l-a identificat pe Dudley dintr-o fotografie pe care o aveam 
la mine. El e tipul cu accent irlandez. 

Mal o privi pe Delores. 

— Crezi că Dudley a furat dosarele lui Danny? 

— Nu. Cred că el ar fi înscenat o spargere. Șefu', Coleman e 
asasinul nostru. Nu mai trebuie decât să-l găsim. 

— Rahat. Loftis și Claire nu vor vorbi. Sunt sigur. 

Buzz își trase mâna. 

— Nu, dar pariez că l-am putea strânge cu ușa pe frumușelul 
de Chaz. Era prieten intim cu Loftis prin '43-'44 și știu eu pe 
cineva care ne-ar putea ajuta. Dă-i doamnei de colo o hârtie de 
douăzeci, iar eu îi dau tipului un telefon. 

Mal scoase portmoneul. Buzz intră în casă și găsi telefonul 
lângă ușa de la bucătărie. Sună la informaţii, află numărul și îl 
formă. Vocea de bariton slinos a lui Johnny Stompanato se 
revărsă la celălalt capăt al firului. 

— Vorbește-mi. 

— Aici e Meeks. Vrei să faci niște bani? Am pe cineva de 
scuturat, iar tu ești cel mai tare din parcare. Dar tre' să ai grijă 
și de partenerul meu, să nu o ia cumva razna și să-i facă rău 
cuiva. 

Johnny Stomp zise: 

— Eşti un om mort. Mickey a aflat de tine și Audrey. Vecinii te- 
au văzut când ai scos-o de-acolo. Norocu' meu că nu și-a dat 
seama că eu te-am anunţat. Mi-a părut bine de cunoștință, 
Meeks. Întotdeauna am fost de părere că ești un tip stilat. 

Lasă-l deoparte pe Danny Upshaw și vezi că vine grasul. Buzz 
se uită spre Mal, care o plătea pe mama asasinului iubitor de 
șobolani. Prinse o idee - sau ideea îl prinse pe el. 

— Preţ pe capul meu? 

— Zece miare. Cincisprezece dacă ești prins viu, ca să se 
distreze Mickey cu tine. 

— Mărunţiș. Johnny, vrei să faci douăzeci de mii pentru două 
ore de muncă? 

— Mă omori! Data viitoare o să-mi oferi o întâlnire cu Lana 
Turner. 

— Vorbesc serios! 

— De unde faci tu rost de atâta mălai? 

— Îi fac în mai puţin de două săptămâni. Ne-am înţeles? 

— Ce te face să crezi c-apuci să trăiești atât? 

— Nu-ţi place să pariezi? 

— O, căcat! S-a făcut. 

Buzz zise: 

— Te mai sun eu. 

Închise. Mal stătea lângă el și clătina din cap. 

— A aflat Mickey? 

— Mda, a aflat. Ai o canapea acasă? 

Mal îl lovi blând cu pumnul în braţ. 

— Băiete, cred că lumea începe să se prindă ce hram porți. 

— Ce zici? 

— Azi mi-am dat seama de ceva. 

— Ce? 

— Tu l-ai omorât pe Gene Niles. 


CAPITOLUL TREIZECI ȘI ȘAPTE 


Părerea lui Mal despre Johnny Stompanato: două părţi şarm 
de ulei de măsline, două părţi golan, șase părți urât ca scroafa. 
Părerea lui despre întreaga situaţie: Buzz era condamnat, iar 
vocea lui în timp ce vorbea la telefon cu Audrey îi confirma că și 
el știe asta. Coleman arestat pentru patru crime sexuale, plus 
punerile sub acuzare obţinute de marele juriu, i-l aduceau pe 
Stefan în faţa ușii ca pe un colet de Crăciun. Hera/d și Mirror 
informau despre uciderea lui Gordean: niciun suspect, articole 
umflate despre victimă, prezentată ca un impresar corect, și 
nicio menţiune despre banii de la bancă. Probabil că poliţaii 
veniţi la locul crimei se vor îngrășa repede. Ziarele considerau 
că membrii AUFT erau instigatorii scandalurilor provocate de 
Teamsters. Buzz fusese impresionat de faptul că Mal ghicise 
adevărul despre Gene Niles și îl crezuse când spusese că nu-l va 
turna. Grasul se ducea s-o abordeze pe nepoata lui Dudley, Mal 


423 


și Stompanato mergeau la Chaz Minear, iar când îl vor localiza 
pe Coleman, Buzz va suna la amicii lui din presă, ca să fie de 
faţă la momentul arestării: primele interviuri cu căpitanul 
Malcolm E. Considine, cel care îl capturase pe Monstrul 
Wolverină. După care urma Dudley Smith. 

La 8 dimineaţa stăteau în mașina lui Stompanato. Pânda unei 
echipe polițist-borfaș. Mal știa partea lui de scenariu. Buzz îl 
învățase pe Johnny partea lui și îl mituiseră pe portarul clădirii 
unde locuia Minear. Omul le spusese că Chaz ieșea să ia micul 
dejun în fiecare dimineaţă în jur de 8:10, mergea pe jos pe 
Mariposa până pe Wilshire Derby și se întorcea cu ziarul în jur de 
9:30. Buzz i-a oferit o hârtie de-o sută ca să dispară între 9:30 și 
10:00 - o jumătate de oră în care puteau să facă tot ce aveau de 
făcut. 

Mal stătea cu ochii pe ușă. Stompanato își făcea manichiura 
cu un briceag și fredona o arie de operă. La 8:09 un tip scund, 
într-un jerseu și pantaloni de tenis, ieși prin ușa de la intrarea în 
Conquistador Apartments. Portarul le făcu semn cu mâna. 
Stompanato își sfârtecă o pieliță și zâmbi. Mal îi înălţă și mai sus 
nivelul de urâțenie. 

Așteptară. 

La 9:30 portarul își scoase cascheta, intră într-o mașină și 
demară. La 9:33 Chaz Minear pătrunse în clădire, cu ziarul sub 
braţ. Stompanato lăsă briceagul deoparte. Mal zise: 

— Acum! 

Se îndreptară în pas alergător spre holul de la intrare. Minear 
se uita în cutia poștală. Johnny Stomp o luă înainte până la 
ascensor, deschizând ușa. Mal zăbovi lângă oglinda de pe 
perete, îndreptându-și nodul de la cravată și privind cum 
reflexia inversată a lui Minear își culege corespondența. 
Stompanato ţinu cu piciorul ușa ascensorului, zâmbind ca un 
vecin amabil. Micuţul Chaz se duse într-acolo - direct în 
capcană. Mal veni în urma lui, împinse piciorul lui Johnny și 
închise ușa. 

Minear apăsă pe butonul pentru etajul al treilea. Mal văzu că 
ținea deja în mână cheia de la apartament. l-o luă și îi expedie o 
directă în figură. Lui Minear îi căzură ziarul și corespondenţa, iar 
el se prăbuși la podea. Johnny îl ridică și îl fixă cu spatele de 
peretele ascensorului, punându-i o mână în jurul gâtului. Minear 

se făcu vineţiu. Arăta de parcă ochii i-ar fi explodat în orbite. Mal 
i se adresă, imitând vocea lui Dudley Smith: 

— Știm că tu l-ai ucis pe Felix Gordean. Noi eram partenerii lui 
în schema cu Loftis, iar tu o să ne spui toootul despre Reynolds 
și fiul lui. Toootul, flăcăul 

Ușa ascensorului se deschise. Mal văzu un „311” pe cheie și 
un hol pustiu. leși, găsi apartamentul la patru uși distanță, 
descuie ușa și se dădu un pas în spate. Stompanato îl împinse 
pe Minear înăuntru și îi dădu drumul la gât. Chaz căzu, inspirând 
lacom. Mal zise: 

— Ştii ce să-l întrebi. Fă-o cât timp caut eu dosarele. 

Când încercă să vorbească, Minear tuși. Johnny îl călcă pe gât. 
Mal își scoase haina, își suflecă mânecile și începu să caute. 

Apartamentul avea cinci încăperi: camera de zi, dormitorul, 
bucătăria, baia și biroul. Mal începu cu biroul - era cel mai 
îndepărtat de Stompanato și de curlangiu. Se auzi cum pornește 
un aparat de radio, cum scala alunecă peste jazz, peste niște 
reclame, peste știri, și se oprește la o piesă de operă cu un 
bariton și o soprană care se oţărau unul la altul și cu o orchestră 
zgomotoasă pe fundal. Mal avu impresia că-l aude pe Minear 
țipând, dar muzica era dată la maximum. 

Mal muncea. 

În birou - masa de lucru, fișetele și un scrin cu sertare - se 
găseau o groază de scenarii de film, copii la indigo ale 
corespondenței politice a lui Minear, corespondenţa primită, 
diverse rapoarte și un revolver calibrul 32 cu încărcătorul gol și 
țeava afumată. Dormitorul era decorat în culori pastelate și era 
înţesat cu mormane de cărţi. Se mai găseau acolo un garderob 
plin cu haine scumpe și câteva rafturi cu pantofi. Un scrin vechi 
conţinea sertare care scoaseră la iveală articole de propagandă. 
Sub pat nu găsi decât alte perechi de pantofi și nimic altceva. 

Muzica de operă continua să răsune în camera de alături. Mal 
își verifică ceasul. Văzu că era 10:25: trecuse o oră și el făcuse 
curat în două camere. Trecu rapid prin baie. Muzica încetă. 
Stompanato își vâri capul pe ușa holului: 

— Fătălăul a vorbit. Spune-i lui Meeks c-ar face bine să 
rămână-n viaţă, ca să-mi dea banii. 

Durul arăta proaspăt ca o floricică. Mal zise: 

— Mai verific bucătăria și vin să vorbesc cu el. 


425 


— N-are rost. Dosarele sunt la Loftis și Claire aia, cum o 
cheamă. Haide, că trebuie s-auzi ce zice. 

Mal îl urmă pe Johnny în camera de zi. Chaz Minear stătea 
cuminte pe un fotoliu de bambus. Pe obraji i se vedeau niște 
umflături, iar sub nări sângele scurs i se coagulase. Jerseul alb 
de tenis îi rămăsese nepătat, ochii îi erau tulburi, iar pe faţă îi 
înflorise un zâmbet obosit, aproape satisfăcut. Mal se uită la 
Stompanato. Johnny explică: 

— Am turnat un sfert de litru de Beefeater's în el. 

Se lovi cu palma peste burtă. 

— In vino veritas, capisci? 

Danny Upshaw îi spusese același lucru singura dată când 
băuseră împreună. Mal trase un scaun în faţa lui Minear. 

— De ce l-ai omorât pe Gordean? Spune-mi. 

Minear, cu un accent de Est: 

— Din mândrie. 

Individul părea că se fălește. Mal întrebă: 

— Ce vrei să spui? 

— Din mândrie. Gordean îl chinuia pe Reynolds. 

— A început să-l chinuie încă din '44. Ti-a luat ceva timp ca să 
ajungi să te răzbuni. 

Minear se concentră pe Mal: 

— Poliţia le-a spus lui Reynolds și Claire că eu l-am turnat pe 
Reynolds la Comisia Senatului, la CCAA. Nu știu cum au aflat, 
dar au aflat. M-au întrebat direct, faţă în faţă, și mi-am dat 
seama că săracul Reynolds e distrus. Ştiam că Gordean îl 
şantaja iar, așa că am făcut un act de penitenţă. Claire, 
Reynolds și cu mine deveniserăm din nou atât de apropiaţi, 
încât ai putea să mă acuzi că de fapt am acţionat în propriul 
meu interes. A fost bine să ai prieteni, apoi a fost îngrozitor când 
au început să mă urască. 

Pedeapsa îl ajungea din urmă pe Mal: el îl turnase pe turnător. 

— De ce n-ai luat banii? 

— O, Doamne, n-am putut! Aș fi distrus gestul făcut. lar Claire 
are toţi banii din lume. Și e atât de generoasă cu Reynolds... și 
cu toţi prietenii ei. Nu ești cu adevărat un criminal, nu-i așa? 
Arăţi mai mult a avocat sau a contabil. 

Mal râse - un poponar kamikaze romantic îl citise bine. 

— Sunt poliţist. 

— Ai de gând să mă arestezi? 

— Nu. Vrei să fii arestat? 

— Vreau ca toată lumea să știe ce-am făcut pentru Reynolds, 
dar... 

— Dar nu vrei să știe de ce? De ce îl şantaja Gordean pe 
Loftis? 

— Da, aşa e. 

Mal încercă alt unghi de abordare: 

— De ce i-au furat Reynolds și Claire dosarele lui Upshaw? Ca 
să vă protejeze pe toţi în faţa marelui juriu? 

— Nu. 

— Din cauza fratelui mai mic al lui Reynolds? Fiul lu? Erau 
interesați mai mult de cazul de crimă al lui Upshaw? 

Minear rămase mut. Mal îi făcu semn lui Stompanato să 
dispară în altă cameră. 

— Chaz, ai spus-o deja. Acum trebuie să mi-o spui și mie. 

Niciun răspuns. 

— Chaz, vreau să închei un târg cu tine. O să fac în așa fel 
încât toată lumea să afle că l-ai ucis pe Gordean, dar nu voi 
permite să i se facă vreun rău lui Reynolds. O să obţii ce-ai vrut. 
Reynolds va afla că ai avut curajul să te revanșezi. Te va iubi din 
nou. Teva ierta. 

„Te va iubi” și „te va ierta” îl făcură pe Minear să verse un 
torent de lacrimi, pe care și le șterse cu mânecile jerseului. 

— Reynolds m-a părăsit pentru el. De-aia l-am turnat la CCAA, 
spuse el. 

Mal se aplecă mai aproape de Minear. 

— Pentru cine te-a părăsit? 

— Pentru el. 

— Care el? 

Minear spuse: 

— Fratele cel mic al lui Reynolds era în realitate fiul lui. Mama 
lui era o nebună religioasă cu care Reynolds avusese cândva o 
relație amoroasă. Femeia i-a luat banii și a păstrat copilul. Când 
Coleman a împlinit nouăsprezece ani, a fugit de la ea și l-a găsit 
pe Reynolds. Reynolds l-a luat la el și i-a devenit amant. M-a 
lăsat să mă cuplez cu propriul lui fiu. 

Mal se trase în spate cu tot cu scaun dinspre confesiunea 
demnă de un film de groază, de care ar fi vrut să fugă urlând. 
Înainte de a fugi de-a binelea, zise: 

— Spune-mi totul. 

Minear ridică tonul, ca și cum i-ar fi fost teamă ca nu cumva 
confesorul său să dispară. Se grăbi, ca și cum abia aștepta să fie 
iertat sau pedepsit. 

— Felix Gordean îl șantaja pe Reynolds de prin '44 sau cam 
așa ceva. Işi dăduse cumva seama de ce se întâmpla între el și 
Coleman și l-a ameninţat că-l toarnă lui Herman Gerstein. 
Gerstein îi urăște pe cei ca noi și l-ar fi distrus pe Reynolas. 
Când polițistul acela a venit să întrebe despre primele trei 
crime, Felix a înţeles adevărul. George Wiltsie fusese cu 
Reynolds, iar Marty Goines și Coleman erau amândoi cântăreţi 
de jazz. După aceea a fost omorât și Augie Duarte, iar ziarele au 
dat mai multe detalii. Polițistul a lăsat să-i scape unele 
informaţii, iar Felix s-a convins că asasinul trebuie să fie 
Coleman. Și-a reluat șantajul, iar Reynolds i-a dat încă zece mii 
de dolari. Claire și Reynolds mi-au mărturisit cum stau lucrurile 
și atunci am știut că mă pot revanșa pentru turnătorie. Ei și-au 
dat seama după primele trei crime că trebuia să fie vorba de 
Coleman. Au citit un tabloid în care apăruseră detalii despre 
mutilări și cunoșteau numele victimelor. O știau dinainte ca 
polițistul acela să încerce să se infiltreze în AUFT și îl căutau pe 
Coleman, ca să-l facă să se oprească. Juan Duarte l-a văzut pe 
Upshaw la morgă când l-au adus pe Augie acolo. L-a recunoscut 
după o fotografie pe care i-o făcuse Norm Kostenz. Juan le-a 
spus lui Claire și Reynolds cine era cu adevărat Upshaw, iar ei s- 
au speriat. Au citit că poliţia căuta un bărbat care semăna cu 
Reynolds și s-au gândit că fiul lui încerca să-l scoată vinovat pe 
taică-său. Așa că au lăsat unele indicii la vedere, ca să-l disculpe 
pe Reynolds, iar eu l-am urmărit pe Upshaw când a plecat de la 
Claire. A doua zi Claire l-a pus pe Mondo Lopez să spargă 
încuietoarea de la apartamentul lui Upshaw și să caute orice 
probe legate de crime, orice indiciu care îi putea ajuta să-l 
găsească pe Coleman. Mondo a găsit dosarele și i le-a dus lui 
Claire. Ea și Reynolds încercau cu disperare să-l oprească pe 
Coleman și să împiedice... 

Să impiedice întreaga poveste de groază să-l distrugă pe 
Reynolds Loftis mai rău decât ar fi făcut-o marele juriu. 

Mal se gândi la Claire. Când discutaseră prima oară, o 
speriase teribil o remarcă despre Sleepy Lagoon. Se gândi apoi 
la faţa arsă a lui Coleman, dar renunţă și se concentră asupra 
femeii. 

— Claire și Coleman. Ce e între ei? 

Homosexualul răzbunat se lumină. 

— Claire a avut grijă de Coleman pe vremea CASL. El s-a 
îndrăgostit de Claire și i-a declarat că atunci când e împreună cu 
Reynolds, se gândește mereu numai la ea. l-a înșirat toate 
fanteziile acelea urâte, violente, ale lui. Claire l-a iertat pentru 
că a fost împreună cu Reynolds. A fost întotdeauna atât de 
puternică și de înţelegătoare! Crimele s-au declanșat la câteva 
zile după anunţul căsătoriei. Când Coleman a aflat că Reynolds 
o va avea pe Claire pentru totdeauna, probabil că a luat-o razna 
de tot. Acum ai de gând să mă arestezi? 

Mal nu se simţea în stare să zică „Nu” și să distrugă ce mai 
rămăsese din Chaz Minear. Oricum, nu reuși să zică nimic, 
fiindcă Johnny Stompanato tocmai intrase în cameră, cu șarmul 
lui de ulei de măsline intact. Nu putea să se gândească decât la 
faptul că nu-l va putea feri niciodată pe Stefan de teroare. 


CAPITOLUL TREIZECI ȘI OPT 


Mary Margaret Conroy era considerată o mare iubitoare de 
mexicani. 

Buzz o urmărise de la sediul grupului ei până la o întâlnire la 
cafea a Sindicatului Studenţilor UCLA. Se topea de drag și 
ciripea toată pe lângă un mâncător de taco frumușel pe nume 
Ricardo. Cei doi au conversat exclusiv în spaniolă și tot ce 
înţelese Buzz au fost cuvinte ca felicidad și corazón”, chestii 
amoroase pe care le știa din muzica de la tonomatele din 
restaurantele mexicane. De acolo nepoata cu faţă de gogoaşă a 
lui Dudley Smith se duse la o ședință a Ligii Studenţilor 
Panamericani, la un curs de istorie a Argentinei, la masa de 
prânz și la alte pipăieli cu Ricardo. Acum era sechestrată de 
peste o oră la un curs despre arta maya, iar când va ieși de- 
acolo, Buzz era decis s-o ia la întrebări, indiferent cum va ieși 
treaba până la urmă. 

Continuă să se uite în stânga și-n dreapta, văzând băieţi răi 
peste tot, cum făcea Mickey cu comuniștii. Numai că băieţii lui 
răi erau reali: Mickey însuși, gorilele lui Cohen, înarmate cu 


25 „Fericire” și „inimă” (sp., n.r.). 

pioleţi, bastoane de cauciuc, laţuri și pistoale cu amortizor, care 
te lăsau mort în mijlocul mulțimii, victimă a unui atac de inimă, 
iar în timp ce oamenii chemau ambulanţa, asasinul dispărea. 
Continua să studieze toate chipurile și nu încerca să-și 
îmbunătăţească șansele, pentru că era un parior mult prea 
priceput ca să-și acorde - lui și lui Audrey - prea multe șanse de 
reușită. 

Și mai avea și o mahmureală monstruoasă. 

lar spatele îl chinuia din cauza somnului greu, de om beat, de 
pe podeaua lui Mal Considine. 

Stătuseră treji aproape toată noaptea și făcuseră planuri de 
bătaie. Buzz îl sunase pe Dave Kleckner în Ventura - Audrey era 
în siguranţă, în apartamentul lui. II sunase pe Johnny Stomp, ca 
să afle detalii despre jumulirea lui Minear, apoi i-a dat raportul 
lui Mal despre faza cu Gene Niles. Mal i-a spus că îl bănuise de 
crimă pentru că plata unei datorii în numele lui Danny era atât 
de antitetică stilului lui, încât și-a dat seama că datoria trebuie 
să fie una uriașă. Lui Mal îi dădură lacrimile când vorbi de puști, 
apoi își ieși din minţi când trecu la Dudley Smith. Dudley era 
vinovat de moartea lui Jose Diaz și a lui Charles Hartshorn, de 
ascunderea unor dovezi, plus o mulţime de alte infracţiuni de 
tăinuire. Dudley putea foarte bine să inhaleze o doză de gaz la 
San Quentin. Dar Mal nu merse atât de departe: cei de la putere 
nu vor permite ca Dudley Smith să fie adus în fața judecătorului. 
Funcţia, influenţa și reputaţia lui aveau forța imunității 
diplomatice. 

După aceea au discutat despre eventuale portiţe de scăpare. 
Buzz se abţinu să aducă în discuţie ideea lui - ar fi sunat la fel 
de nebunește ca și cea a arestării lui Dudley de către Mal. Au 
discutat despre ascunzători de pe Coasta de Est, despre 
vapoare spre China și despre slujbe de mercenari în America 
Centrală, unde liderii locali îi plăteau pe gringos cu mulţi pesos 
ca să stăvilească Pericolul Roșu. Au discutat dacă s-o ia cu el pe 
Audrey sau s-o lase pe leoaică într-un loc secret vreme de vreo 
doi ani, punând în balanţă argumentele pro și contra. Au ajuns 
la o singură concluzie: Buzz se va mai ocupa încă patruzeci și 
opt de ore de răzbunare, după care se va ascunde într-o vizuină 
pe undeva. 

Se auzi clopoțelul de la sfârșitul cursului. Buzz era nervos. 
Mary Margaret Conroy nu va trăncăni niciodată, ci doar va 


430 


confirma ipoteza prin acţiunile ei. Tot ce făcea el acum era să 
alimenteze ura lui Mal față de Dudley. Cursul despre arta 
indienilor maya se sfârși cu o năvală de studenți, Mary Margaret 
fiind cea mai în vârstă dintre ei, cu cel puţin zece ani în plus. 
Buzz o porni după ea, ieșind din clădire, o bătu pe umăr și îi 
spuse: 

— Domnișoară Conroy, aș putea să vă vorbesc câteva clipe? _ 

Mary Margaret se întoarse, cu un teanc de cărți în brațe. Il 
privi pe Buzz cu dispreț și spuse: 

— Nu sunteţi cadru al facultăţii, nu-i așa? 

Buzz se sili să râdă. 

— Nu, nu sunt. Drăguţă, nu crezi că unchiu' Dudley a mers un 
pic prea departe când l-a avertizat pe Jose Diaz să se ţină 
departe de tine?! 

Mary Margaret se făcu albă ca cearșaful și leșină pe iarbă. 

e 

Dudley pentru Diaz. 

Buzz o lăsă pe Mary Margaret pe iarbă, cu pulsul stabil și 
colegii ei agitându-se deasupra fetei. leși rapid din campus și se 
îndreptă spre casa lui Ellis Loew, ca să-și verifice o intuiţie: 
absenţa lui Lesnick acum, când nebunia cu AUFT bântuia pe 
toate fronturile, era mult prea suspectă. Cei patru poliţai de la 
Procuratură care încercau să-l găsească pe individ erau acum în 
casă și completau rapoarte și poate că putea surprinde la ei 
ceva care să-i ofere scânteia necesară confirmării intuiţiei. Toate 
dosarele psihiatrice se încheiau în vara lui '49, deși mai-marii 
sindicatului continuau să-l viziteze pe Lesnick. Ceva puţea aici. 
Tare de tot. 

Buzz parcă pe peluza din faţa casei lui Loew, care era deja 
plină de mașini. Auzi voci în curtea din spate, se duse roată și îl 
văzu pe Ellis prezidând o adunare pe terasă. Șampania era pusă 
la rece într-un cărucior plin cu gheaţă. Loew, Herman Gerstein, 
Ed Satterlee și Mickey Cohen erau cu paharele ridicate. Doi 
dintre băieţii lui Cohen stăteau de pază, întorși cu spatele la el. 
Încă nu-l văzuse nimeni. Buzz se ascunse în spatele unui copac 
și ascultă. 

Gerstein exulta. Vinovăţia pentru bătaia de ieri dintre 
demonstranți era atribuită celor din AUFT. Versiunea echipei de 
filmare a celor de la Teamsters ajunsese la producătorii de 
jurnale de film Movietone News, care au intitulat-o Revolta 

Roșiilor zguduie  Hollywoodul și au distribuit-o în toate 
cinematografele din ţară. Ellis venise cu alte vești bune: 
membrii marelui juriu, numiţi de Consiliul Municipal, arătau 
mucho simpatico, casa lui era încărcată cu probe importante și 
se prefigurau mucho capete de acuzare iminente. Satterlee 
susținea că și atmosfera generală era perfectă, că marele juriu 
reprezenta o afacere superbă, sortită de Dumnezeu să se 
petreacă acum și aici și că așa ceva nu se va mai întâmpla 
niciodată, nicăieri. Păcăliciul părea gata-gata să le ceară să 
îngenuncheze și să se roage. Mickey îi închise gura și începu să 
pună niște întrebări nu foarte subtile despre locul unde ar putea 
fi găsit anchetatorul special Turner „Buzz” Meeks. 

Buzz reveni în faţa casei și intră înăuntru. Secretarele 
dactilografiau. Funcţionarii îndosariau documente. În camera de 
zi exista suficientă documentaţie pentru a produce confetti la o 
mie de parade populare. Polițistul se întoarse spre panoul cu 
rapoarte și văzu că fusese înlocuit cu un perete plin de 
fotografii. 

Pe marginile albe ale pozelor erau aplicate ștampile federale 
de înregistrare a probelor. Buzz văzu scris de câteva zeci de ori 
„CASL” și se uită mai îndeaproape. Fotografiile erau în mod 
evident obţinute de Ed Satterlee de la un alt grup de 
supraveghere oficială. Le privi și mai atent și observă că fiecare 
fotografie era marcată cu „CASL”, avea la subsol date din 1943 
și 1944, iar fotografiile erau aranjate în ordine cronologică, 
probabil așteptând și unele adăugiri artistice: încercuirea feţelor 
unor comuniști cunoscuți. Buzz se gândi „Coleman” și începu să 
caute o față obturată de bandaje. 

Majoritatea fotografiilor erau de grup și fuseseră luate de la 
distanţă, de undeva de deasupra. Unele reprezentau secțiuni 
mărite, în care fețele se distingeau mult mai clar. Calitatea 
tuturor era excelentă - FBl-ul știa meserie. Buzz observă câteva 
fețe neclare, multe prea albe, în primele cadre - imagini din 
mulțime în primăvara lui '43. Urmări șirul de fotografii de-a 
lungul peretelui, sperând să-l descopere pe Coleman fără 
bandaje, pentru a identifica asasinul iubitor de șobolani în 
persoană. Zări câteva bandaje în vara lui '43 și imagini fugare 
cu Claire De Haven și Reynolds Loftis. Apoi... bum! - o imagine a 
lui Reynolds Loftis care era absolut ciudată: frumosul poponar 
era mult prea tânăr și avea prea mult păr. 

Buzz se uită la dată - 17.08.1943 -, verifică încă o dată 
cadrele cu Loftis, apoi se uită din nou la hainele bandajatului. 
Era evident că în toate acele cadre părul lui Loftis era mult mai 
rar. Reynolds cel exagerat de tânăr avea părul des și lung. In 
trei dintre fotografiile de ansamblu bandajatul purta o cămașă în 
dungi. În planul apropiat mult prea tânărul Reynolds purta 
aceeași cămașă. Juan Duarte îi spusese lui Mal că „fratele mai 
mic” al lui Reynolds arăta exact ca el, dar bărbatul de aici era 
Reynolds în toate privințele, cu excepţia părului. Fiecare contur 
și unghi facial era identic cu cele ale tatălui - imaginea leită a 
tăticului, dar cu douăzeci de ani mai tânăr. 

Buzz se gândi la semantică. Se gândi că „identic cu” putea fi 
expresia unui mârlan needucat pentru „geamăn perfect”. 
Delores apreciase că „seamănă binișor”. Luă o lupă de pe biroul 
unei secretare și urmări fotografiile, în căutarea altor apariţii ale 
lui Coleman. După trei cadre dădu peste o fotografie de aproape 
a băiatului, împreună cu un bărbat și o femeie. Apropie lupa și 
se zgâi cât putu de tare. 

Niciun fel de arsuri, de niciun fel. Nicio ciupitură, nicio 
decolorare a pielii, nicio denivelare a pielii, ce ar fi putut sugera 
o grefă. 

Două fotografii mai încolo și un rând mai jos. 10 noiembrie 
1943. Băiatul surprins din profil, fără cămașă, stând în faţa lui 
Claire De Haven. Cicatrici adânci, absolut drepte, pe braţul 
drept, un întreg șir de răni, identice cu cicatricile pe care Buzz le 
văzuse pe brațul unui actor de la RKO căruia i se reconstruise 
faţa după un accident de automobil și pe care actorul respectiv i 
le arătase cu mândrie, spunându-i că numai doctorul Lux făcea 
grefe din braţ, unde se afla pielea de cea mai bună calitate, așa 
încât grefele ieșeau impecabil. Actorul îi spusese că Terry îl 
făcuse să arate exact ca înainte de accident. Când se uita la 
pielea lui, nici el însuși nu putea să observe diferența. 

Terry Lux o ţinuse pe Claire De Haven de trei ori la 
dezintoxicare în clinica lui. 

Terry Lux avea angajaţi care măcelăreau găini cu bețe zoot. 

Terry Lux îi spusese că Loftis obișnuia să-i facă rost lui Claire 
de heroină. Marty Goines murise din cauza unei supradoze de 
heroină. Terry Lux prepara morfină pentru curele de 
dezintoxicare ale dependenţilor chiar la clinica lui. 

Buzz rămase cu lupa aproape de perete și continuă să 
studieze fotografiile. Dădu peste un cadru din spate cu Coleman 
fără cămașă și văzu o suită de cicatrici perfect verticale, care îl 
făcură să se gândească la rănile provocate de băţul zoot. Găsi 
un alt set de poze, în care Coleman stătea mereu aplecat peste 
Claire De Haven. Dovada clară: chirurgia plastică îl făcuse pe 
Coleman Masskie Loftis să semene așa de tare cu părintele lui. 
Și înainte semăna îndeajuns cu tatăl său pentru a-l recunoaște 
din fotografiile lui Delores, dar acum era e/. „Protecţia specială” 
față de Dudley Smith era deghizarea lui în chip de Loftis. 

Buzz desprinse de pe perete cea mai bună fotografie a lui 
Coleman, o băgă în buzunar, apoi se repezi la o masă încărcată 
cu rapoartele celor de la Procuratură. Trecu rapid la ultimele 
consemnări. Poliţiştii nu reușiseră decât s-o interogheze pe fiica 
lui Lesnick, care le spusese că bătrânul era pe moarte, avea 
cancer la plămâni și se gândea să se interneze într-un sanatoriu, 
unde să sfârșească în pace. Tocmai se pregătea să strecoare în 
buzunar o listă cu sanatoriile din zonă, când auzi exclamația 
„Trădătorule!” și îi văzu pe Mickey și pe Herman Gerstein la 
câţiva pași de el. 

Cohen era o ţintă perfectă, dar cei șase martori prezenţi îi 
anulau șansa loviturii. Buzz zise: 

— Presupun că asta-nseamnă că poziţia mea de paznic e 
kaput. Nu, Mick? 

Tipul arăta în egală măsură jignit și dement. 

— Scârbă de creștin căcănar! Sugător de pulă! Comunistule! 
Câţi bani ai primit de la mine? Câţi bani ai primit la intervenţia 
mea, ca să mi-o tragi așa cum mi-ai tras-o? 

Buzz zise: 

— Prea mulţi, Mick. 

— Nu-i un răspuns inteligent, măi pulă! Ar trebui să mă 
implori! Ar trebui să mă implori să nu te termin încet! 

— Ar ajuta la ceva? 


— Nu. 
— Păi, vezi, șefu'? 
Mickey zise: 


— Herman, ieși de-aici! 

Gerstein ieși. Secretarele continuau să dactilografieze, iar 
funcţionarii continuau să îndosarieze. Buzz îl mai întărâtă un pic 
pe micul cocoșat: 

— Fără resentimente, bine? 

Mickey îi zise: 

— Îţi propun un târg, pentru că atunci când zic eu „târg”, e 
ceva în care poţi avea întotdeauna încredere. Corect? 

„Încredere” și „târg” constituiau marca omului - de aceea 
lucra cu el și nu cu Siegel sau Dragna. 

— Sigur, Mick. 

— Trimite-o pe Audrey înapoi la mine și nu-i voi face nici cel 
mai mic rău, iar pe tine n-o să te omor încet. Mă crezi pe 
cuvânt? 

— Da. 

— Ești convins că o să pun mâna pe tine? 

— Ești favorit la bursa pariurilor. 

— Atunci fii băiat deștept și fă-o. 

— Nu facem târgul. Ai grijă, ovreiașule! O să-ţi simt lipsa. Pe 
cuvânt. 


La sanatoriul Pacific - rapid. 

Buzz ieși de pe autostrada Pacific Coast și claxonă la poartă. 
Difuzorul cârâi: 

— Da? 

— Turner Meeks. Îl caut pe doctor Lux. 

Vreme de zece secunde bune se auziră niște pârâituri, apoi: 

— Parcaţi în stânga dumneavoastră, lângă poarta pe care stă 
scris „Vizitatori”. Traversaţi apoi holul și luaţi ascensorul până la 
etajul întâi. Domnul doctor vă va primi în biroul lui. 

Buzz se conformă, parcă mașina și trecu prin hol. Ascensorul 
era ocupat. O luă pe scări spre etajul întâi, văzu ușa de acces 
întredeschisă, auzi „Babuinul ăla de ţărănoi!” și se opri înainte 
de ultima treaptă. 

Vocea lui Terry Lux: 

— ... dar trebuie să discut cu el. E cea mai bună legătură cu 
Howard Hughes. Ascultă, azi ar fi trebuit să apară în ziare o 
chestie legată de ceva care mă interesează. Un tip cu care 
făceam afaceri a fost asasinat. Tocmai am auzit la radio, așa că 
procură-mi toate ziarele de dimineaţă în timp ce eu discut cu 
clovnul ăsta. 

Șansele existenței unei afaceri între Lux și Gordean: șase la 
unu în favoarea ei. Buzz se întoarse la mașină, își luă bastonul, îl 
vâri la spate și se întoarse cât putu de încet înăuntru. 

Ascensorul era gol. Apăsă pe butonul pentru etajul al doilea și se 
lăsă purtat spre înălţimi, gândindu-se cât de mult iubea Terry 
banii și cât de puţin îi păsa de unde proveneau. Ușa se deschise. 
Însuși doctorul drogaţilor venise să-l întâmpine acolo. 

— Buzzy, e un secol de când nu ne-am văzut! 

Holul administraţiei arăta bine și pustiu - nicio asistentă, 
niciun brancardier. Buzz zise: 

— Ce mai faci, Terry? 

— Interes de serviciu, Buzz? 

— Sigur, șefu'. Plus ceva strict secret. Există vreun loc unde 
putem sta de vorbă? 

Lux o luă pe hol și îl conduse pe Buzz într-o mică încăpere cu 
fișete și planșe cu schițe de reconstrucţie facială, închise ușa. 
Buzz o încuie și se rezemă de ea. Lux întrebă: 

— Ce dracu' faci? 

Buzz își simţi bastonul gâdilându-l pe spate. 

— În primăvara lui '43 i-ai făcut o operaţie estetică fiului lui 
Reynolds Loftis. Povestește-mi despre asta. 

— Nu știu la ce te referi. Dacă vrei, verifică dosarele mele din 
'43, 

— Acum nu e ceva negociabil, Terry. De data asta spui tot ce 
știi, inclusiv despre Gordean. 

— Nu am nimic de negociat, pentru că nu știu despre ce 
vorbești. 

Buzz scoase bastonul și îi aplică una lui Lux în dosul 
genunchilor. Lovitura îl expedie pe doctor în perete. Buzz își 
îngropă mâna în părul lui și îl izbi cu faţa de ţâţâna ușii. Lux 
alunecă jos, iar sângele mânji mahonul lustruit. Doctorul 
murmură: 

— Nu mă lovi! Nu mă lovi! 

Buzz făcu un pas în spate. 

— Stai acolo. Arăţi bine pe pardoseală. De ce l-ai tăiat pe 
băiat ca s-arate ca taică-său? Cine ţi-a cerut s-o faci? 

Lux își lăsă capul pe spate, își drese glasul și se scutură ca un 
câine care iese din apă. 

— M-ai rănit. M-ai... rănit. 

— Fă-ţi o operaţie! Și răspunde-mi! 

— Loftis mi-a cerut s-o fac. M-a plătit mult de tot și m-a plătit 
ca să nu spun la nimeni niciodată. Loftis și psihopatul aveau în 
esenţă aceeași structură osoasă. Și-am făcut-o. 

— De ce voia Loftis să faci așa ceva? 

Lux se ridică în fund și își masă genunchii. Ochii lui se opriră 
pe un interfon de deasupra unui fișet, unde nu putea ajunge. 
Buzz zdrobi aparatul cu bastonul. 

— De ce? Și nu-mi spune că Loftis voia ca fiul lui să semene 
cu el ca să poată ajunge vedetă de cinema. 

— Pentru că așa mi-a cerut! 

Buzz îl mângâie cu bastonul pe picior. 

— De ce zici de Coleman că e psihopat? 

— Și-a făcut recuperarea aici și l-am prins dând iama la 
crescătorie! Tăia găinile cu unul din beţele alea zoot folosite de 
oamenii mei! Le bea sângele, băga-mi-aș! 

Buzz zise: 

— Da, chestii de psihopat. 

Se gândi că Terry nu avea cum să știe despre crime. Fraierul 
credea că povestea cu găinile era cel mai rău lucru imaginabil. 

— Șefu', ce fel de afaceri învârteai cu Felix Gordean? 

— Nu l-am omorât eu! 

— Știu că nu. Și sunt destul de sigur că nici nu știi cine a 
făcut-o. Dar pariez că prin '43 sau '44 i-ai servit niște informații 
despre Loftis, iar Gordean a început să colecteze bani din șantaj 
pe tema asta. |ţi sună corect? 

Lux nu spuse nimic. Buzz reluă: 

— Răspunde-mi sau mă apuc să-ţi lucrez rinichii. 

— Când o să-i spun lui Howard ce-ai făcut, o să ai necazuri. 

— Am terminat-o cu Howard. 

Lux încercă o variantă pe care o amânase cam mult: 

— Bani, Buzz. Despre asta-i vorba, nu? Ai un pont, vrei să te 
bagi într-o afacere și ai nevoie de ajutor. Am dreptate? 

Buzz lansă bastonul, ţinându-l de capătul corzii. Vârful 
bastonului îl lovi pe doctorul Lux în piept. Buzz îl trase înapoi ca 
pe un yo-yo. Lux scoase un mic sunet admirativ. Buzz zise: 

— Coleman, Loftis și Gordean. Fă-mi legătura între ei. 

Lux se ridică și își netezi halatul. Apoi spuse: 

— Cam la un an după reconstrucţia feţei lui Coleman m-am 
dus la o petrecere în Bel Air. Loftis și așa-zisul lui frate erau 
acolo. M-am prefăcut că nu-i cunosc, fiindcă Reynolds voia ca 
nimeni să nu afle de operaţie. In seara aceea, un pic mai târziu, 
am ieșit afară și i-am văzut pe Coleman și pe Loftis sărutându- 
se. M-am înfuriat. Il cioplisem pe băiat pentru un pervers 

incestuos. Ştiam că lui Felix îi plăcea să-i stoarcă pe 
homosexuali, așa că i-am vândut pontul. Bănuiesc că l-a 
șantajat pe Loftis. Nu arăta atât de șocat, Meeks! Și tu ai fi făcut 
la fel. 

Citat din dosarul lui Minear: „Dacă ai ști pentru cine m-a 
părăsit, ai înţelege de ce am făcut-o” - singura referinţă pe care 
Lesnick o lăsase să ajungă sub ochii echipei marelui juriu. 
Ordinarul ăla bătrân și pe jumătate mort știa în mod sigur 
întreaga poveste. Buzz îl privi pe Lux cum își recuperează 
demnitatea, apoi îl împinse la perete, ţintuindu-l cu bastonul. 

— Când l-ai văzut ultima oară pe Coleman? 

Vocea lui Lux era subţire și piţigăiată. 

— Prin '45. Cred că băiatul și tăticul se cam certaseră. 
Coleman a venit la mine cu două mii de dolari și mi-a spus că nu 
mai vrea să semene atât de mult cu tatăl lui. Mi-a cerut să-i 
distrug faţa în mod științific. l-am spus că din moment ce-mi 
place atât de mult să provoc durere, nu-i voi lua decât o mie 
cinci sute. L-am legat pe un scaun stomatologic, mi-am pus 
niște mănuși grele și i-am spart fiecare os al feței. L-am ţinut pe 
morfină în timp ce se recupera acolo, lângă cotețele de găini. A 
plecat cu o mică dependenţă și cu niște vânătăi nu foarte mici. 
Și-a lăsat barbă și tot ce-a mai rămas din Reynolds erau ochii. 
Acum vrei să iei bastonul ăsta afurisit de pe mine? 

Bingo - explicaţia heroinei din cazul Goines. Buzz ridică 
bastonul. 

— Știu că îţi prepari morfina chiar aici. 

Lux scoase un scalpel din buzunar și începu să-și curețe 
unghiile. 

— Cu aprobarea poliţiei. 

— Mi-ai spus că Loftis îi procura heroină lui Claire De Haven. 
El și cu tine vă foloseaţi de aceiași furnizori? 

— De unii dintre ei. Negri cu relaţii la poliţie la ei în ghetou. Eu 
nu tratez decât cu lachei desemnaţi oficial, ca și tine. 

— Coleman avea informaţii despre ei? 

— Sigur. După prima operaţie i-am dat o listă. Era îndrăgostit 
de Claire și mi-a spus că dorea s-o ajute să-și procure marfa, să 
o transporte chiar el, ca ea să nu trebuiască să aibă de-a face cu 
negrii. Când a plecat, după a doua operaţie, probabil că i-a 
folosit ca să-și rezolve propria dependenţă. 

Un rând de aplauze pentru Coleman Loftis: se vindecase de 
obiceiul de a consuma morfină și trecuse la sacrificii rituale 
pentru șobolani. 

— Vreau lista aia. Acum. 

Lux descuie fișetul de lângă interfonul distrus. Extrase o 
pagină plină de însemnări și câteva coli goale. Buzz zise: 

— Păstrez eu originalul. 

Și înșfăcă foaia. 

Doctorul dădu din umeri și continuă să-și curețe unghiile. 
Buzz tocmai se apucase să-și bage bastonul la loc. Doctorul Lux 
îi zise: 

— Nu te-a învățat mama ta că nu e frumos să te holbezi la 
cineva? 

Buzz rămase tăcut. 

— Genul tăcut, dur. Sunt impresionat. 

— Eu sunt impresionat de tine, Terry. 

— Cum așa? 

— De puterea ta de recuperare. Pariez că te-ai convins deja 
că mica umilinţă la care ai fost supus nici n-a avut loc. 

Lux oftă. 

— Sunt din Hollywood, Buzz. Problemele vin și trec, iar asta e 
deja o amintire confuză. Pot să te întreb și eu ceva o secundă? 

— Sigur. 

— Despre ce-i vorba? Trebuie să fie niște bani pe undeva. Tu 
nu lucrezi pe gratis. 

Adiós, Terry. 

Buzz îi înfipse o lovitură în rinichi - cea mai dură lovitură de 
baston a sa. Scalpelul căzu din mâna doctorului. Buzz îl prinse, îi 
aplică doctorului un genunchi în boașe, îl proiectă în perete și îi 
lipi palma dreaptă de zid în stil christic. Lux ţipă. Buzz îi înfipse 
scalpelul în mână și îl îndesă până la refuz cu bastonul. Lux 
continuă să urle, dându-și ochii peste cap. Buzz îi îndesă o mână 
de bancnote în gură. 

— E vorba de-o datorie. lar ăștia-s pentru Coleman. 


CAPITOLUL TREIZECI ȘI NOUĂ 


Mal dădu din nou târcoale casei lui De Haven, întrebându-se 
dacă cei dinăuntru vor pleca vreodată, ca el să poată căuta 

dosarele, și dacă aflaseră deja de Gordean. În caz că Chaz 
Minear i-ar fi sunat, ar fi dat fuga numaidecât la el. Crima 
apăruse pe prima pagină a ziarelor, fusese anunţată în mod 
frecvent la radio, iar prietenii lor știau în mod sigur că Loftis îl 
cunoscuse pe individ. Dar ambele mașini rămâneau pe loc, iar 
Mal nu putea decât să aștepte pe aproape, gata să dea buzna 
înăuntru. 

Pe Canon Drive până la Elevado, pe Comstock până la 
Hillerest, apoi la Santa Monica și înapoi. Supravegherea 
staţionară era un fel de invitaţie la arestare pentru 
omniprezenții polițiștii din Beverly Hills, pentru că Mal nu opera 
în zona lui și comitea astfel un delict penal grav. Ori de câte ori 
ajungea în preajma casei, își imagina tot felul de orori ce se 
puteau petrece înăuntru. Loftis și fiul lui. Era ca un cuțit înfipt în 
acea parte din el care trăia ca să-l protejeze pe Stefan. După 
două ore de condus în cercuri, simţi că ameţește. O sunase pe 
operatoarea lui Meeks și-i lăsase un mesaj - așteaptă-mă pe 
Canon Drive -, dar mașina lui Buzz nu mai apărea, iar el era pe 
punctul de a năvăli pe ușă cu pistolul în mână. 

Santa Monica, apoi înapoi spre Canon. Mal văzu un băiat ce 
livra ziare, aruncându-le pe peluzele caselor și în verande, și îi 
veni o idee. Trase mașina la trei case după locuinţa lui Claire și 
fixă imaginea verandei ei în oglinda retrovizoare. Băiatul aruncă 
ziarul, care lovi ușa. Ușa se deschise și o mână androgină pescui 
ziarul. Dacă încă nu știau, vor afla curând, iar dacă reușeau să-și 
depășească teama din creier, vor gândi Chaz. 

Trecu un minut lung. Mal se foi și găsi pe bancheta din spate 
un pulover vechi - bun pentru spargerea unui geam cu pumnul. 
Urmară alte câteva clipe lungi, apoi Loftis și Claire ieșiră în 
grabă, luând-o spre Lincolnul din faţa casei. Femeia se așeză la 
volan, iar Loftis în dreapta ei. Mașina demară, îndreptându-se 
spre sud - în direcţia locuinței lui Minear. 

Mal se apropie de casă - un bărbat înalt, distins, într-un 
costum la două rânduri, având în mână un pulover împăturit. 
Văzu o fereastră lângă ușă, îi arse un pumn, vâri mâna înăuntru 
și descuie. Intră, încuie ușa și blocă încuietoarea. 

Existau cel puţin cincisprezece încăperi care trebuiau 
cercetate. Mal se gândi: dulapuri, debarale, camere cu birouri. 
Dădu peste masa de scris de lângă scara interioară. Trase afară 

cel puţin o jumătate de duzină de sertare și verifică și debaraua 
alăturată, căutând și verificând dosare și hârtii. 

Nimic. 

Se duse în partea din spate a casei. Alte două debarale. 
Aspiratoare, perii de covor, haine din blană de nurcă și o rugă 
înălţată spre Dumnezeul lui prezbiterian: Rogu-Te, nu-i lăsa să le 
țină într-un seif! O cameră de lucru în care se ajungea prin baia 
din spate, o bibliotecă, un birou cu opt sertare pline cu de toate: 
scenarii de film, coli, plicuri, hârtii personale vechi de-ale lui 
Loftis... dar niciun fund dublu, niciun compartiment secret. 

Mal ieși din încăpere pe o ușă laterală și simţi miros de cafea. 
O luă pe urmele lui și ajunse într-o cameră mare, cu un ecran de 
film pe perete și un proiector în fundul încăperii. Măsuţa pe care 
stătea un vas de cafea și mai multe hârtii era plasată exact în 
mijloc, cu două scaune vârâte sub ea - scena unui studio de 
lucru. Se duse acolo, începu să citească și își dădu seama cât de 
bun ar fi putut deveni Danny Upshaw. 

Puștiul scrisese cu litere mari, lizibile. Gândea inteligent, scria 
limpede și ar fi rezolvat ușor cazul celor patru asasinate dacă 
LAPD l-ar mai fi lăsat în pace o zi sau două. Totul era chiar acolo, 
în faţa lui: primul raport, apoi, pe pagina a treia, menţionarea 
celui de-al doilea martor al răpirii lui Marty Goines. Claire și 
Loftis încercuiseră informaţia, confirmând cele spuse de Minear: 
și ei încercau să-l găsească pe fiul lui Loftis. 

Pagina a treia. 

Martorul ocular Coleman Healy, interogat de Danny Upshaw în 
prima zi dedicată investigării cazului. 

El avea aproape treizeci de ani - vârsta corectă. E/ era descris 
astfel: suplu și cu barbă, una fără îndoială falsă, pe care și-o 
scotea atunci când devenea tatăl/amantul lui. Din față confirma 
descrierea din profil făcută de barman când juca rolul unui 
bărbat între două vârste. £/ era primul (și, după spusele lui Jack 
Shortell, singurul) martor care îl identificase pe Marty Goines ca 
fiind homosexual, primul indiciu homo consemnat de Upshaw pe 
lângă mutilări. Machiat, Coleman putea să pară între două 
vârste. Ținând cont de șuvițele argintii găsite de doctorul 
Layman lângă râul L.A., era ușor de crezut că acest Coleman 
Masskie/ Loftis/ Healy comisese asasinatele, fiind însetat de 
sânge și dornic să se răzbune pe incestuosul Reynolas. 

Dar un singur lucru nu se potrivea: Danny îl interogase pe 
Coleman și îl întâlnise pe Reynolds. De ce nu reacţionase la 
evidenta lor asemănare? 

Mal parcurse restul paginilor, simțind că puştiul îi dădea 
puteri. Totul era absolut logic și extrem de inteligent: Danny 
ajunsese să surprindă cu fineţe psihologia asasinului. Urma un 
raport de șaizeci de pagini despre intrarea prin efracţie din 
Tamarind Street. Chiar o făcuse! Blestemate fie restricțiile 
existente între comitat și municipalitate! Îi fusese teamă că 
LAPD îi va distruge întregul caz. De aceea n-a venit să facă 
testul cu detectorul de minciuni, care l-ar fi găsit nevinovat în 
privinţa lui Niles. De aceea alesese regatul umbrelor. 
Fotografiile care evidenţiau modelele desenate cu sânge erau 
inserate și ele în rapoarte. Mal era sigur că fuseseră făcute chiar 
de Danny, care îndrăznise să facă o cercetare criminalistică pe 
teritoriul inamic. Simţi că i se umezesc ochii și se văzu cum 
clădește capetele de acuzare pentru Ellis Loew cu probele 
strânse de Danny, devenind el însuși faimos. Monstrul Wolverină 
ajungea în camera de gazare, trimis acolo de ei amândoi și de 
cel mai improbabil prieten bun pe care l-ar fi putut avea un 
poliţist cu grad mare: Buzz Meeks. 

Mal își șterse ochii. Stivui frumos foile și fotografiile. Văzu pe 
marginea unui raport despre investigaţiile din ghetoul negrilor 
un scris de femeie, cu hoteluri și cluburi de jazz bifate peste 
scrisul lui Danny. Vâri pagina respectivă în buzunar, luă întregul 
dosar și se îndreptă spre ușa de la intrare. În broasca ușii se 
auzi o cheie. Dar încuietoarea era blocată. Mal o deschise, plin 
de curaj, așa cum făcuse și Danny Upshaw pe Tamarind Street. 

Claire și Loftis erau pe verandă. Se uitară la geamul spart, 
apoi la Mal și la dosarul de sub braț. Claire zise: 

— Ai încălcat pactul nostru. 

— Mă fut în el de pact! 

— Aveam de gând să-l omor. Până la urmă mi-am dat seama 
că nu există altă cale. 

Mal remarcă punga de cumpărături din brațele lui Loftis și își 
dădu seama că nu avuseseră timp să-l întâlnească pe Minear. 

— Pentru justiţie? Justiția poporului? 

— Tocmai am discutat cu avocatul nostru. Ne-a spus că nu vei 
putea dovedi în niciun fel nicio acuzaţie de crimă îndreptată 
împotriva noastră. 

Mal îl privi pe Loftis. 

— Totul va fi dat în vileag. Tu, Coleman... totul. Vine marele 
juriu și procesul lui Coleman. 

Loftis păși în spatele lui Claire, ţinând capul plecat. Mal se uită 
în stradă și îl văzu pe Buzz ieșind din mașină. Claire își îmbrăţișă 
logodnicul. Mal îi zise: 

— Caută-l pe Chaz. A ucis un om pentru tine. 


CAPITOLUL PATRUZECI 


Spre ghetou, în mașina lui Mal. Aveau pe bord lista lui Lux cu 
furnizorii de heroină și lista lui Danny/Claire. Mal conducea. Buzz 
se întreba dacă nu cumva îl omorâse pe chirurgul estetician al 
vedetelor. Vorbiră amândoi. 

Buzz primul: confirmarea prin leșin venită de la nepoata Mary 
Margaret și ciocnirea cu Lux, mai puţin răstignirea. Vorbi despre 
operaţia lui Coleman, un truc menit să-l protejeze de Dudley și 
să satisfacă perversităţile tatălui, despre Lux, care i-a furnizat 
lui Gordean informaţiile pentru șantaj, despre povestea cu fața 
arsă - o diversiune menită să ascundă perversitatea față de 
camarazii de stânga ai lui Loftis: bandajele nu ascundeau 
altceva decât inciziile chirurgicale. Buzz lăsă pentru final 
episodul cu distrugerea feţei lui Coleman de câtre Lux. Mal 
interveni, folosindu-se de prilej pentru a-l introduce în peisaj pe 
saxofonistul Healy, chestionat de Danny Upshaw în ziua de Anul 
Nou. lată de ce puştiul nu reacţionase la asemănarea perfectă 
Loftis/Coleman: ea nu mai exista. 

Apoi Mal vorbi despre Coleman. Coleman dezvăluie că Marty 
Goines e homosexual. Coleman pomenește în mod repetat de 
bărbatul înalt și cărunt. Coleman cu perucă și, probabil, machiaj, 
în momentul abordării victimelor, dar fără barba cu care îl 
cunoscuse Danny. Loftis și Claire l-au pus pe Mondo Lopez să 
fure dosarul lui Danny când au aflat că acesta se ocupa de 
uciderea homosexualilor. Juan Duarte dezvăluise că Danny e 
poliţist. Mal repovesti interogarea lui Minear. Coleman - al 
treilea pion în triunghiul amoros din '42-'43. Chaz l-a împușcat 
pe șantajistul Gordean pentru a se reabilita în ochii lui Claire și 
Loftis. Claire și Loftis erau în căutarea lui Coleman. Mal și Buzz 
căzură de acord: Marty Goines, o veche cunoștință de-a lui 

Coleman, constituise, probabil, o victimă accidentală - apăruse 
atunci când asasinul-șobolan trebuia să ucidă. Victimele doi, trei 
și patru trebuiau să facă legătura cu tăticul Reynolds - o tactică 
infernală de defăimare. 

Ajunseră pe Central Avenue Strip, o stradă cu faţade 
multicolore, cuprinsă de liniștea amiezii: Taj Mahal, palmieri 
decoraţi cu beculeţe de Crăciun, chei muzicale argintii, dungi de 
zebră și un monstru din ghips cu ochi roșii, sclipitori. Niciunul 
dintre cluburi nu părea să fie deschis. Portarii și paznicii 
parcărilor, ce măturau mucuri de ţigară și cioburi de sticlă, erau 
singurii inși de pe stradă. Mal parcă mașina și luă la purecat 
partea de vest, iar Buzz pe cea de est. 

Vorbi cu oamenii de ordine. Vorbi cu paznicii parcărilor. 
Împărți toţi banii pe care nu-i îndesase în gura lui Terry Lux. Trei 
dintre negrotei îi răspunseră cu „Ha?” Doi dintre ei nu-l mai 
văzuseră pe Coleman, saxofonistul alto, de vreo două 
săptămâni. Un clovn într-o tunică purpurie, de amiral, auzise că 
Healy cânta într-un club privat din Watts, unde albilor li se 
permitea să cânte dacă erau băieţi salon și nu puneau laba pe 
decolteurile  negreselor. Buzz traversă și continuă să 
interogheze, apropiindu-se de partenerul său. Încă trei „Ha”-uri 
și Mal veni în pas alergător spre el. 

— Am vorbit cu un gagiu care l-a văzut pe Coleman 
săptămâna trecută la Bido Lito's. Zice că stătea de vorbă cu un 
evreu bătrân și bolnăvicios, pe jumătate mort. Tipul crede că 
arăta ca unul din acei iubitori de jazz de la azilul de bătrâni de 
pe strada 78, colț cu Normandie. 

Buzz întrebă: 

— Te gândești la Lesnick? 

— Suntem pe aceeași lungime de undă, flăcău. 

— Nu-mi mai spune „flăcău”, că mă ia cu friguri. Șefu', am 
citit un raport acasă la Ellis. Fata lui Lesnick zice că tăticul ei se 
gândea să intre într-un sanatoriu, unde să dea ortul popii liniștit. 
Era acolo o întreagă listă, da' n-am reușit s-o șterpelesc. 

— Hai să încercăm mai întâi la Normandie. Ai aflat ceva? 

— Coleman s-ar putea să cânte într-un club privat din Watts. 

Mal zise: 

— Căcat! Acum câţiva ani am lucrat la secţia de pe Strada 77. 
Există tone de cluburi private acolo. Niciun alt detaliu? 

— Nt. 

— Hai să mergem! 

Ajunseră rapid la azilul „Steaua lui David”. Mal trecu pe 
galben și depăși limita de viteză cu treizeci de kilometri. 
Clădirea, de un maroniu spălăcit, arăta ca un fel de pușcărie de 
minimă siguranţă pentru cei pe moarte. Mal parcă și se duse 
direct la recepţie. Buzz găsi afară un telefon public și se uită la 
lista cu sanatorii. 

În Southside existau treizeci și patru. Buzz rupse paginile din 
carte. Îl văzu pe Mal stând lângă mașină și se îndreptă spre el, 
scuturând din cap. 

— Treizeci și patru de aziluri. Va fi o zi lungă. 

Mal îi zise: 

— Nimic aici, înăuntru. Nimeni cu numele de Lesnick, nimeni 
care să moară de cancer la plămâni. Și nici urmă de Coleman. 

Buzz propuse: 

— Hai să încercăm pe la hoteluri și la dealerii de droguri. Dacă 
nu dăm peste nimic, facem rost de fise și începem să sunăm pe 
la aziluri. Cred că Lesnick e implicat cumva. Dacă el era cel care 
vorbea cu Coleman, e clar. Și nu cred că s-a internat sub numele 
lui adevărat. 

Mal bătu cu palma în capota mașinii. 

— Buzz, Claire a făcut lista aia cu hotelurile. Minear zicea că 
ea și Loftis încearcă să-l găsească pe Coleman. Dacă au făcut-o 
deja... 

— Nu înseamnă nimic. Coleman a fost văzut prin zonă 
săptămâna asta. Poate că se mută de la un local la altul, dar 
rămâne aproape de muzică. Ceva nu e cușer la el cu muzica 
asta, pentru că nimeni nu a zis că ar fi cântat la vreun 
instrument, iar coloraţii zic că-i un saxofonist alto tare de tot. Eu 
zic să-i dăm bătaie cu hotelurile și băieţii cu heroina cât mai e 
ziuă, iar pe seară să ne ocupăm de cluburile alea. 

— Hai. 

Hotelul Tevere, pe 84 cu Beach - niciun alb. Hotelul Galleon, 
pe 91 cu Bekin - singurul alb cazat acolo, într-o cameră single, 
era un barosan de o sută cincizeci de kilograme, împreună cu 
soţia lui neagră și cei patru copii, întorcându-se la mașină, Buzz 
verifică cele două liste și-l apucă de braţ pe Mal. 

— Ha! 

Mal întrebă: 

— Ce-i? 


445 


— Hotelul Purple Eagle, pe 96 cu Central. E pe lista lui Claire. 
Roland Navarette, Purple Eagle, camera 402, e și pe lista lui Lux. 

— Ţi-a luat ceva timp. 

— Cerneala e-ntinsă. 

Mal îi întinse cheile. 

— Tu conduci. Eu mă uit să văd ce altceva ţi-a mai scăpat. 

O luară spre sud-est. Buzz schimba febril vitezele. Mal studie 
cele două liste și zise: 

— Singura potriveală. Ştii la ce mă gândesc? 

— La ce? 

— Lux îi cunoaște pe Loftis și pe De Haven, iar Loftis îi procura 
heroină lui Claire. Ei doi ar putea avea acces la furnizorii lui Lux. 

Buzz zări Purple Eagle - un bloc din beton de șase etaje, cu o 
serie de ornamente de crom fixate deasupra marchizei purpurii 
și zdrențuite de la intrare. 

— S-ar putea, zise el, parcând lângă altă mașină. 

Mal ieși primul din mașină și intră în hotel în pas alergător. 

Buzz îl ajunse din urmă la recepţie. În holul cufundat într-o 
căldură înăbușitoare Mal se legitimă în fața recepţionerului, un 
negru uscăţiv, într-o cămașă cu butoni și uniformă încheiată la 
toți nasturii. Acesta murmură „Da, domnu’, da, domnu'”, cu un 
ochi la Mal și o mână sub tejghea. 

Mal întrebă: 

— Roland Navarette. Mai stă la 402? 

Omul zise: 

— Nu, domnu', nu, domnu'. 

Mâna lui scotocea în continuare sub tejghea. Buzz ocoli 
tejgheaua și îl prinse de mână exact când era gata să apuce 
plicul cu droguri. Îi îndoi degetele. Negroteiul ţipă: 

— Da, domnu', da, domnu'! 

Buzz întrebă: 

— Un alb către treizeci de ani, poate cu barbă. Jazzist. la 
heroină de la Navarette? 

— Nu, domnu’, nu domnu’! 

— Băiete, spune adevărul sau îţi rup mâna cu care ţi-o tragi în 
venă și te arunc în arestul celor de la Şapte-Șapte! 

— Da, domnu', da, domnu'! 

Buzz îi dădu drumul și puse plicul pe birou. Recepţionerul își 
masă degetele. 

— Bărbat alb, femeie albă aici, pus aceleași întrebări acu' 
douăj' de minute. Spus lor, spun vouă, Roland curat, nu mai 
vinde heroină nicicum. 

Ochii mișelului poposiră pe telefon. Buzz îl smulse din priză și- 
| aruncă la pământ. Mal alergă spre scări. 

Buzz gâfâi agitat pe urmele lui, ajungându-l din urmă pe 
culoarul de la al patrulea etaj. Mal stătea în mijlocul coridorului, 
ce duhnea a putred. Avea pistolul scos și arăta spre o ușă. Buzz 
își recăpătă suflul, scoase pistolul și se postă în fața ușii. 

Mal numără. La trei sparseră ușa. Un negru în niște chiloţi 
murdari stătea pe jos și își înfigea în braţ acul unei seringi, fără 
să bage în seamă zarva sau pe cei doi albi care îl amenințau cu 
pistoalele. Mal îl lovi cu piciorul și îi smulse acul din venă. Buzz 
văzu o hârtie de-o sută de dolari odihnindu-se lângă o seringă 
nouă de pe noptieră și înțelese că Loftis și Claire cumpăraseră 
un indiciu preţios. 

Mal îl pălmui pe dealer, încercând să-l trezească din aburii 
drogului. Buzz știa că e inutil. Îl smulse dintre palmele lui Mal, îl 
târî la baie, îi vâri capul în closet și trase apa. Roland Navarette 
se întoarse la realitate, cuprins de frisoane, friguri și accese de 
tuse. Primul lucru pe care îl văzu când scoase capul din apă a 
fost o ţeavă de 38 între ochi. Buzz întrebă: 

— Unde i-ai trimis pe albii ăia după Coleman? 

Roland Navarette zise: 

— Omule, faci poante. 

Buzz armă pistolul. 

— Nu mă sili s-o fac. 

Roland Navarette scuipă: 

— La ora asta Coleman cântă la intersecţia dintre 106 și 
Avalon. 

e 

Watts, cod trei, fără sirenă. Buzz își mângâia bastonul. Mal 
ținea piciorul apăsat pe accelerație în fluxul de maşini din 
amurg. Intersecţia dintre 106 și Avalon se găsea în inima 
districtului Watts: fiecare colibă acoperită cu carton gudronat 
avea capre și găini în curtea de dincolo de gardul de sârmă 
ghimpată. Buzz își imagină că negrii demenţi le sacrificau în 
ritualuri voodoo și poate chiar îl invitau și pe Coleman la o 
tocăniţă de wolverine și o noapte de jazz îndrăcit. Apoi văzu o 
serie de luminiţe albăstrui pâlpâind la intrarea unei clădiri. 

— Trage pe dreapta. Văd locul, spuse el. 

Mal trase tare dreapta și, după ce parcă lângă bordură, opri 
motorul. Buzz arătă peste drum. 

— Mașina aia albă era parcată pe aleea din faţa casei lui De 
Haven. 

Mal dădu din cap, deschise torpedoul și scoase o pereche de 
cătușe. 

— Aveam de gând să anunţ presa, dar cred că nu mai avem 
timp. 

Buzz zise: 

— Poate că nu-i aici. Loftis și Claire l-ar putea aștepta sau 
poate au dat deja de necazuri. Tu ești pregătit? 

Mal dădu din cap. Buzz văzu un grup de negri ce formau o 
coadă la ușa iluminată în albastru și intrau unul câte unul. li făcu 
semn lui Mal să iasă din mașină. Traversară grăbiţi strada și 
intrară imediat după ultimii negri din grup. 

La intrare era un negrotei gigantic, într-o cămașă albastră cu 
dungi. La început încercă să le blocheze intrarea, apoi făcu un 
pas în spate și se înclină - un gest clar de politeţe față de poliţie. 

Buzz intră primul. În afara becurilor albastre, ca de Crăciun, 
lipite pe pereți și a unui spot minuscul ce lumina barul, localul 
era cufundat complet în întuneric. Clienţii stăteau la mese 
cochete, cu faţa spre scenă, iar formaţia de muzică era luminată 
din spate de alte becuri albastre: spoturi acoperite cu celofan, 
ce clipeau. Muzica era asurzitoare, cu puţin sub nivelul de 
gălăgie. Trompetistul, contrabasistul, bateristul, pianistul și 
trombonistul erau negri și purtau cămăși albastre cu dungi. 
Saxofonistul alto era Coleman, fără barbă, iar un bec albastru 
pâlpâia exact în ochii tăticului Reynolds. 

Mal îl îmbrânci ușor pe Buzz și-i spuse tare în ureche: 

— Claire și Loftis sunt la bar. Într-un colţ discret. 

Buzz se răsuci pe călcâie, îi văzu pe cei doi, apoi aproape că 
ţipă pentru a se face auzit: ` 

— Coleman nu-i poate vedea. Il abordăm când încetează 
gălăgia asta blestemată. 

Mal se îndreptă spre peretele din stânga, în direcția scenei, 
ținând capul plecat. Buzz îl urmă la câțiva metri distanță, în pași 
de dans: nu sunt nelalocul meu, nu sunt polițist. Când ajunse 
aproape de marginea scenei, își întoarse privirea spre bar. Claire 

era tot acolo, dar Loftis dispăruse. Ușa din dreapta tocmai se 
închidea, lăsând să se vadă o felie de lumină. 

Buzz îl bătu pe Mal pe umăr. Mal îi făcu semn că știa deja. 
Buzz scoase pistolul din toc și îl puse în buzunarul drept al 
pantalonilor. Mal îl ţinea pe al lui lipit de picior. Negrii încetară 
să cânte, iar Coleman se lansă într-un număr solo: scâncete, 
gemete, vaiere, grohăituri, chiţăieli. Buzz se gândi la niște 
șobolani gigantici, care sfâșiau carnea în ritmul muzicii. Un 
zgomot ascuţit păru să îi sfredelească auzul o veșnicie: 
saxofonul lui Coleman se înălța spre stele. Luminile albastre 
muriră. Sunetul ascuţit se îmblânzi, trecând într-o tonalitate 
joasă, șuba-duba, șuba-duba, se stinse în întuneric și apoi pieri 
cu totul. Se aprinseră niște lumini veritabile, iar publicul năvăli 
spre scenă, aplaudând. 

Buzz se zbătu în vâltoarea de trupuri, cu Mal lângă el, ridicat 
pe vârfuri, ca să vadă mai bine. Toţi ceilalți din jur erau negri. 
Buzz clipi și îl văzu pe Coleman ieșind pe ușa din dreapta, cu 
saxofonul ţinut deasupra capului. 

Mal se uită la Buzz. Buzz îi întoarse privirea. Ca să ajungă 
acolo, împinseră și loviră cu coatele și cu genunchii, alegându-se 
și ei cu coate, îmbrânceli și băuturi aruncate în faţă. Buzz ajunse 
la ușă și se șterse la ochi, ca să alunge înţepătura de la whisky. 
Dincolo de ușă se auziră un țipăt și o împușcătură. Mal ieși 
primul, cu pistolul în mână. 

Altă împușcătură. Buzz fugi după umbra lui Mal. Un coridor 
mirositor, acoperit cu linoleum. Două siluete ce se luptau pe jos, 
la vreo șapte metri de el. Mal ochi, susținând cu o mână brațul 
cu pistolul. Un negru apăru de după colţ și încercă să-l oprească. 
Mal îl împușcă de două ori. Omul se izbi de perete și căzu cu 
fața în jos. Buzz reuși să-i vadă pe cei doi la pământ: Loftis 
strangulat de Coleman Healy, care avea în gură o proteză 
uriașă, cu niște colţi urâţi, trandafirii. Pieptul lui Coleman era 
plin de sânge. Picioarele și vintrele lui Loftis erau îmbibate cu 
ceva roșu închis. Lângă cei doi zăcea un pistol. 

Mal urlă: 

— Coleman, întoarce-te! 

Buzz alunecă de-a lungul peretelui, cu pistolul ridicat, căutând 
o poziţie din care să-l împuște în plin pe șobolan. Coleman 
scoase un răget, parţial înăbușit de proteză, și îl mușcă pe tatăl 
lui de nas. Mal trase de trei ori, nimerindu-l pe Loftis în piept și 

în coapsă și proiectându-l din calea fiarei ce-l ataca. Coleman își 
încolăci braţele în jurul tatălui său ca un animal flămând, 
repezindu-se la gâtul lui. Buzz ţinti spre capul acela lacom de 
sânge. Mal îl blocă și trase din nou, iar glonțul ricoșă în zigzag 
din perete. Buzz se eliberă și apăsă pe trăgaci. Coleman se 
apucă de umăr. Mal scoase cătușele din buzunar și alergă într- 
acolo. 

Buzz se aruncă pe burtă și căută alt unghi. Picioarele lui Mal, 
apoi poalele hainei lui îl împiedicau să tragă. Se ridică anevoie în 
picioare și o luă la fugă. Il văzu pe Coleman apucând pistolul de 
jos și ţintind. Una, două, trei împușcături - Mal fu propulsat în 
sus și se roti în aer, cu faţa spulberată. Cadavrul lui se prăbuși în 
fața lui Buzz. Polițistul se repezi direct la Coleman, care îi rânji 
din dosul colților însângerați și ridică pistolul. Buzz trase primul, 
golindu-și încărcătorul în proteza de wolverină și urlând cât 
putea de tare, până când rămase fără niciun glonţ. Continuă să 
zbiere și încă mai zbiera atunci când pe coridor năvăliră o 
mulțime de polițiști, ce încercau să-l ia pe Mal Considine de 
lângă el. 

PARTEA A PATRA 


Bluesul vânătorului de comuniști 


CAPITOLUL PATRUZECI ȘI UNU 


Trecură zece zile. Buzz se ascundea într-un motel din San 
Pedro. Johnny Stompanato îi aducea informaţii și îl sâcâia cu 
datoria rămasă de pe urma poveștii cu Minear. Restaurantul 
chinezesc din capătul străzii îi furniza trei mese unsuroase pe zi. 
Ziarele și radioul veneau cu tot mai multe informaţii. Buzz o 
suna în fiecare seară pe Audrey în Ventura, turnându-i tot soiul 
de povești despre Rio și Buenos Aires, de unde guvernul 
american nu te putea extrăda, iar Mickey era prea zgârcit ca să- 
și trimită oamenii acolo. Se frământa cu cel mai dement plan de 
făcut bani din întreaga lui carieră în L.A., întrebându-se dacă va 
scăpa cu viață, ca să poată cheltui suma câștigată. Asculta 
muzică country, iar Hank Williams și Spade Cooley îi stârneau 
senzaţii teribile. Îi era un dor îngrozitor de Mal Considine. 

După partida de tir o armată de la LAPD liniștise mulțimea și 
evacuase cadavrele. Patru morți: Coleman, Loftis, Mal și portarul 
împușcat de el. Claire De Haven dispăruse. Probabil că ea îl 
pornise pe Reynolds în misiunea aceea nebunească și, auzind 
împușcăturile, s-a gândit că o mântuire pe noapte era de ajuns, 
așa că a comandat foarte calmă un taxi, ca să se ducă acasă și 
să plănuiască alte revolte populare în stil Beverly Hills. Buzz l-a 
urmat pe Mal la morgă și a dat o declaraţie la brigada Şapte- 
Șapte, făcând legătura dintre morțile lui Healy și Loftis și 
uciderea homosexualilor și insistând ca meritele pentru 
rezolvarea cazului să-i fie atribuite răposatului detectiv Danny 
Upshaw. Declaraţia lui omise ilegalitățile comise de el și de Mal. 
Buzz nu i-a menţionat deloc pe Felix Gordean, Chaz Minear, 
Dudley Smith sau Mike Breuning. Las-o pe regina Chaz să se 
bucure de răzbunarea lui. lar dementul de Dud era prea mare ca 
să-l poată taxa pentru moartea lui Jose Diaz sau „sinuciderea” 
lui Hartshorn. 

Dacă citeai printre rândurile ziarelor, puteai să vezi cum se 
aranjaseră lucrurile. Asasinarea lui Gordean: caz nerezolvat, 
niciun suspect. Explicaţia confruntării cu pistoalele era aceea că 
el și Mal acţionaseră „pe baza indiciilor dintr-un caz mai vechi”. 
Uciderea negrului îi fusese pusă în cârcă lui Coleman. Cazul nu 
căpătă nicio tentă comunistă sau homosexuală - Ellis Loew avea 
multe relaţii în presă și ura complicațiile. Reynolds cu fiul și 
amantul lui au fost calificaţi drept „vechi dușmani, ce încercau 
să rezolve o dispută domestică”. Gluma glumelor. 

Mal Considine a fost înmormântat ca un erou. Primarul 
Bowron a participat personal la funeralii, ca, de altfel, întregul 
consiliu al orașului Los Angeles, Comisia de Control și membrii 
marcanți ai conducerii LAPD. Dudley Smith a ţinut un panegiric 
emotionant, evidențiind „marea cruciadă” a lui Mal împotriva 
comunismului. În Hera/d a apărut o fotografie cu Dudley 
strângându-l în braţe pe fiul lui Mal, Stefan, și îndemnându-l „să 
fie bărbat”. 

Johnny Stomp era sursa lui Buzz de informaţii despre marele 
juriu, Ellis Loew și Mickey. Situaţia părea de aur curat pe toate 
fronturile: 

Loew urma să înceapă prezentarea probelor în săptămâna ce 
urma. O sincronizare perfectă: AUFT continua să fie stigmatizată 
în ziare și la radio, fiind acuzată de vărsarea de sânge de pe 
Gower Gulch. Herman Gerstein, Howard Hughes și alţi doi 
patroni de studiouri îi promiseseră lui Loew că îi vor elimina pe 
cei din AUFT în ziua în care se va întruni marele juriu, anulând 
contractul cu sindicatul pe baza clauzelor tipărite în subsolul 
paginii, care justificau expulzarea membrilor acestuia ca urmare 
a activităților subversive. 

Alte vești vesele din gura lui Johnny: Terry Lux suferise un 
atac de cord în urma unei „lipse prelungite de oxigen”, 
provocată de călușul de bani din gură și de secţionarea arterei 
de la mâna dreaptă. Recuperarea mergea bine, dar distrugerea 
tendoanelor de la mână îl împiedica să mai efectueze vreodată 
operaţii de chirurgie plastică. Mickey Cohen a ridicat miza 
contractului de suprimare al lui Meeks la 20.000 de dolari. Buzz 
a mărit suma promisă lui Johnny pentru afacerea Minear la 
25.000 de dolari, pentru ca Stompanato să nu-i bage un glonţ în 
cap. Mick își smulgea părul din cap din cauza lui Audrey. 
Injghebase un altar cu lucrurile rămase de la ea: pozele de 

reclamă de pe vremea când era stripperiţă și toaletele pe care 
le purtase în '38, când era mare vedetă în Burbank. Le adunase 
pe toate în dormitorul din vizuina lui și petrecea ore întregi 
uitându-se la ele. Uneori putea fi auzit plângând ca un copil. 

lar Turner Meeks, beneficiarul iubirii adevărate nutrite de Va 
Va Voom Girl, era tot mai gras și se îndopa cu rață moo shu, 
cotlet de porc cu sos dulce-acrișor, creveţi chop suey și biftec de 
vită kowloon - o mulţime de ultime meniuri ale unui condamnat 
la moarte. Și, când mai rămase doar o zi până la marea lui 
ocazie de a pune mâna pe grămada de bani, înţelese că mai 
voia să afle două lucruri înainte de a-și vâri capul în ștreang: 
întreaga poveste cu Coleman și de ce AUFT nu recursese încă la 
șantajul asupra studiourilor - oricare ar fi fost acela. Și bănuia 
unde ar putea găsi răspunsurile. 

Buzz se duse la recepţia motelului, schimbă o hârtie de cinci 
dolari în fise și se deplasă la telefonul public din parcare. Scoase 
lista cu azilurile de bătrâni pe care o rupsese din cartea de 
telefoane în ziua cu împușcăturile și începu să sune, dându-se 
drept poliţist. Bănuia că Lesnick se ascunde sub un nume fals, 
totuși funcţionarilor cu care vorbea le menţionă și adevăratul lui 
nume, împreună cu explicaţiile „bătrân”, „evreu”, „muribund”, 
„cancer la plămâni”. Sărăcise deja cu trei dolari și zece cenți, 
când o tânără îi spuse: 

— Pare a fi domnul Leon Trotski. 

Apoi îi spuse că bătrânul se externase, în ciuda sfatului 
medicilor, și lăsase următoarea adresă: Redondo Beach, motelul 
Seaspray, Hibiscus Lane, numărul 10671. 

O glumă comunistă ieftină, care-i ușura sarcina. Buzz se duse 
la o firmă de închiriat mașini și luă un Ford vechi, care arăta 
destul de obosit pentru a fi bănuit că ar fi o mașină de fugar. 
Plăti pentru o săptămână, îi arătă funcţionarului carnetul de 
conducere și îi ceru o hârtie și un pix. Funcţionarul se conformă. 
Buzz scrise următoarele: 


Doctor Lesnick, 


Am făcut parte din echipa de investigație a marelui 
juriu. Am fost acolo când au murit Coleman și 
Reynolds Loftis și știu ce s-a întâmplat între ei în 
42-'44. N-am făcut publice niciuna din aceste 

informații. Dacă nu mă credeți, consultați presa. Eu 
sunt nevoit să părăsesc orașul Los Angeles din cauza 
unor probleme personale, dar mi-ar plăcea să 
discutăm despre Coleman. Nu voi transmite ceea ce 
voi afla marelui juriu. Mi-ar provoca mari neplăceri 
dacă aș face-o. 


T. Meeks 


Buzz se deplasă la motelul Seaspray, sperând în sinea lui că 
moartea lui Mal făcuse inutilă supravegherea lui Lesnick de 
către oamenii Procuraturii. Ajunse în fața unui țarc plin cu 
automobile, plasat la capătul unei străzi înfundate, cu vedere la 
mare. Recepția motelului avea forma unei rachete spațiale 
ațintite spre stele. Buzz intră și lovi clopoțelul de pe tejghea. 

Din spate apăru un tânăr cu niște coșuri oribile pe chip. 

— Doriţi o cameră? 

Buzz întrebă: 

— Domnul Trotski mai trăieşte? 

— Aproximativ. De ce? 

Buzz îi înmână o hârtie de cinci dolari și biletul. 

— E în cameră? 

— Întotdeauna e în cameră. Sau pe plajă. Unde altundeva să 
fie, la discotecă? 

— Dă-i biletul ăsta, fiule. Și păstrează restul. Dacă vrea să mă 
vadă, hârtia de cinci mai are o soră. 

Băiatul cu coșuri îl rugă pe Buzz să aștepte afară. Buzz 
rămase lângă mașină și se uită cum tânărul traversează curtea 
și bate la o ușă. Ușa se deschise, băiatul intră, iar după un minut 
ieși cu două scaune de plajă, însoțit de un bătrân adus de spate, 
care îl ţinea de braț. Bănuiala lui Buzz se adeverise: Lesnick era 
interesat de o pereche de urechi înţelegătoare înainte de marele 
lui act final. 

Buzz îi lăsă să se apropie. Bătrânul îi întinse mâna încă de la 
zece metri depărtare. Ochii lui erau aprinși de boală, faţa îi era 
de un bej murdar și întreaga lui făptură arăta scobită și roasă. 
Vocea îi era puternică, iar zâmbetul care o însoțea dovedea că e 
mândru de asta. 

— Domnul Meeks? 

Buzz îi scutură mâna foarte încet, temându-se să nu i-o rupă. 

— Da, dom’ doctor. 

— Și ce grad ai? 

— Nu sunt poliţist. 

— Da? Atunci ce treabă aveai cu marele juriu? 

Buzz îi înmână recepționerului hârtia de cinci dolari și luă cele 
două scaune. Băiatul se îndepărtă zâmbind. Lesnick se sprijini 
de braţul lui Buzz. 

— Așadar, de ce? Credeam că toţi trepădușii lui Ellis Loew 
sunt polițiști. 

Lesnick nu mai cântărea aproape nimic. O briză mai puternică 
l-ar fi purtat pe bășinos până la Catalina. Buzz zise: 

— Am făcut-o pentru bani. Vrei să vorbim pe plajă? 

Lesnick arătă spre un loc de lângă niște stânci, unde nu se 
vedeau nici sticle și nici ambalaje de dulciuri. Buzz îl conduse 
acolo. Scaunele îl solicitară mai mult decât omul. Le puse jos, 
faţă-n faţă și aproape unul de altul, ca să poată auzi mai bine 
dacă vocea doctorului s-ar fi stins. Il ajută să se așeze și îl privi 
cum se învelește în faldurile halatului flaușat. Lesnick zise: 

— Știi cum m-au convins să devin informator? 

Reacţie tipică de turnător, trebuia să se justifice. Buzz se 
așeză pe scaun și răspunse: 

— Nu sunt sigur. 

Lesnick zâmbi, ca și cum i-ar fi părut bine că poate să-i spună 
cum. 

— În 1939 reprezentanţii guvernului federal mi-au oferit șansa 
de a obţine eliberarea fiicei mele din penitenciarul Tehachapi, 
unde fusese încarcerată pentru omor prin imprudenţă, în urma 
unui accident de mașină. La ora aceea eram psihanalistul oficial 
al Partidului Comunist din Los Angeles, cum, de altfel, am și 
rămas. Mi-au spus că dacă le ofeream acces la dosarele mele 
psihiatrice, în vederea evaluării lor în 1940 de către Procuratura 
Generală a Statului, precum și de către alte comisii ce puteau fi 
create ulterior, o vor elibera imediat pe Andrea. Cum Andrea 
mai avea minimum patru ani de detenţie și îmi povestise cât de 
mult suferise din cauza abuzurilor șefelor de celulă și ale 
celorlalte deţinute, n-am ezitat nicio clipă. Am acceptat. 

Buzz îi permise lui Lesnick să-și tragă sufletul, apoi trecu 
direct la Coleman. 

— lar motivul pentru care n-ai scos la iveală fragmentele de 
dosar ale lui Loftis din '42 până în '44 îl constituia faptul că în 
ele Coleman era total compromis. Corect? 

Lesnick zise: 

— Da. Le-ar fi provocat prea multă suferinţă inutilă lui 
Reynolds și Coleman. Înainte de a prezenta dosarele in toto, am 
căutat în ele și alte referințe la Coleman. Chaz Minear vorbea de 
el, dar numai eliptic, așa că dosarul lui l-am predat integral. Am 
recurs la același gen de redactare și când am pus dosarele la 
dispoziţia anchetatorilor din CCAA, dar i-am minţit. Le-am spus 
că dosarul lui Loftis se pierduse. Însă n-am crezut că Ellis Loew 
va crede o asemenea minciună, așa că am eliminat o porțiune 
din dosarul lui, sperând că voi muri înainte ca ei să mă întrebe 
de ea. 

— De ce n-ai distrus toată porcăria aia de dosar? 

Lesnick tuși, îndesându-se și mai tare în halat. 

— Voiam să-l mai studiez. Mă interesa enorm. Dar tu de ce-ai 
plecat din echipa de anchetatori a marelui juriu? Din cauza unor 
frământări morale generate de metodele lui Ellis Loew? 

— Nu cred că AUFT merită atâta trudă. 

— Afirmația ta despre ziare îţi conferă credibilitate, așa că mă 
întreb cât de mult știi exact. 

Buzz își ridică vocea, ca să acopere o năvală bruscă a 
valurilor, ce se sparseră de țărm. 

— Am fost implicat în activitatea marelui juriu si în 
investigarea asasinatelor! Ceea ce nu știu e trecutul! 

Zgomotul oceanului se stinse. Lesnick tuși, apoi zise: 

— Ştii toate...? 

— Dom’ doctor, știu de povestea cu incestul și de cea cu 
operația estetică. Știu și că fiul încerca să dea vina pe tată. 
Singurul individ care mai ştia toate astea era căpitanul de la 
Procuratura Districtuală care a fost ucis în clubul de jazz. Și mai 
cred că vrei să-mi spui tot ce știi, altfel n-ai fi recurs la faza aia 
juvenilă cu Trotski. Logic, dom’ doctor de cap? 

Lesnick râse, tuși, apoi râse iar. 

— Înţelegi conceptul de motivaţie subliminală, domnule 
Meeks? 

— Am un creier tare ciudat, șefu'. Vrei s-auzi cum explic eu de 
ce-ai ascuns dosarele de după vara lui '49? 

— Explică-mi, te rog! 

— Membrii AUFT care știau povestea șușoteau cum că 
Reynolds urma să se însoare cu Claire și se întrebau care va fi 
reacţia lui Coleman. Corect? 

— Da. Mie mi-era teamă că anchetatorii vor găsi trimiterile la 
Coleman și vor încerca să-l abordeze, ca posibil martor al 
acuzării. Claire încerca să împiedice apariţia știrii cu căsătoria în 
presă, deoarece nu voia să ajungă sub ochii lui Coleman, însă n- 
a reușit. Și a costat-o enorm, după cum sunt sigur că știi. 

Buzz își fixă privirea asupra apei, amuţind - trucul lui preferat 
când voia să-i facă pe suspecți să se destăinuiască. După un 
minut sau două Lesnick reluă: 

— Când ziarele de scandal au anunţat următoarele două 
victime, am știut că asasinul trebuie să fie Coleman. El fusese 
unul din pacienţii mei în perioada cu CASL. Știam că trebuie să 
locuiască pe undeva prin apropierea cluburilor de jazz de pe 
Central Avenue. Și l-am gasit. Odinioară fuseserăm destul de 
apropiaţi și credeam că aș putea să-l conving să se lase internat 
într-o clinică și să pună capăt acelui măcel absurd. Cazul lui 
Augie Duarte mi-a dovedit că n-aveam dreptate, dar eu am 
încercat. Am încercat! Gândește-te la asta înainte să mă judeci 
prea aspru. 

Buzz îl privi pe mortul viu. 

— Doctore, eu nu judec pe nimeni în chestia asta belită. O iau 
din loc într-o zi sau două și mi-ar plăcea să mă lămurești în 
câteva privinţe. 

— Și nimeni altcineva nu va ști? 

Buzz îi aruncă lui Lesnick câteva firimituri: 

— Cât timp ai jucat jocu’ ăsta, ai încercat să-i scutești pe niște 
prieteni de suferință. Am făcut-o și eu de câteva ori. Am doi 
amici care ar vrea să știe de ce, da' n-or să afle niciodată. Așa 
că ai putea să-mi spui povestea ta? Doar mie? 

e 

Saul Lesnick i-o spuse. Îi luă două ore, cu multe pauze în care 
inspira adânc, ca să poată continua. Uneori se uită la Buzz, 
alteori la ocean. Se poticni în cele mai oribile momente ale 
poveștii, dar o spuse în continuare. 

1942. 

Vreme de război, camuflaje în L.A., interdicţia de a circula 
după ora 10 seara. Coleman avea nouăsprezece ani și locuia în 
Bunker Hill cu mama lui nebună, Delores, și două surori vitrege. 

Folosea numele de „Masskie” pentru că mămica de sclavi avea 
nevoie de un supranume patern, ca să primească ajutorul social 
pentru fiul ei, și de cele șapte litere ale lui, ca să se conformeze 
preceptelor numerologice ale surorii Aimee. Coleman a renunţat 
să urmeze cursurile liceului din Belmont atunci când nu l-au mai 
lăsat să cânte în orchestra școlii. Când dirijorul i-a spus că 
înfloriturile pe care le scotea la saxofon, deși dovedeau că are 
plămâni puternici, nu erau decât niște zgomote ce indicau lipsa 
de talent, a fost distrus. 

Coleman a încercat să se înroleze în armată la două luni după 
Pearl Harbor. A căzut la examenul fizic din cauza unor probleme 
cu genunchii și a unui colon spastic. A distribuit invitaţii pentru 
Templul Angelus, a strâns destul de mulţi bani ca să-și cumpere 
un nou saxofon alto și și-a petrecut ore întregi exersând game și 
improvizații care îi sunau bine doar lui. Delores nu-l lăsa să 
repete acasă, așa că s-a dus cu instrumentul pe colinele din 
Griffith Park, cântându-le veveriţelor, coioţilor și câinilor 
vagabonzi care își făceau veacul acolo. Uneori mergea la 
biblioteca din centru și asculta discuri de patefon cu căștile pe 
urechi. Melodia lui preferată era Wo/verine Blues, cântată de un 
interpret de demult pe nume Hudson Healy. Cuvintele erau 
încălecate și abia dacă se auzea ce cânta. Coleman a compus 
propriile sale cuvinte, chestii murdare despre cum se fut 
wolverinele, iar uneori cânta și el în timp ce asculta. Ascultase 
discul acela de atâtea ori, până îl tocise, încât de-abia dacă se 
mai putea auzi ceva, așa că începu să cânte mai tare, ca să 
compenseze lipsurile. În cele din urmă femeia în vârstă care 
raspundea de sala Victrola i-a auzit versurile și l-a dat afară. 
Săptămâni la rând după aceea Coleman se masturba, gândindu- 
se doar cum Coleman Wolverină o viola în anus. 

Delores continua să-l agaseze cu cereri de bani pentru sora 
Aimee. El și-a găsit o slujbă la Joredco Dental Lab și i-a dat 
mamei sale un procent din câștiguri. Trebuia să extragă dinţi de 
animale din capete pentru trofee și-i plăcea la nebunie. l-a 
urmărit pe lucrătorii mai experimentați cum confecționau 
proteze cu dinţi, combinând plastic și o pastă specială, pentru a 
le permite colţilor să muște veșnic. A furat un set de dinţi de linx 
și s-a jucat cu ei în timp ce exersa cu saxofonul pe dealuri. 
Pretindea că e un linx și că lui Delores, surorilor și fraţilor lui 
vitregi le e teamă de el. 

Cei de la Joredco l-au pus pe liber atunci când șeful lui a găsit 
o familie de imigranţi fără acte, care lucrau pentru un salariu de 
nimic. Coleman a fost foarte rănit, a încercat să-și găsească o 
altă slujbă la vreo două laboratoare dentare, dar a aflat că 
joredco era singurul care confecţiona proteze cu dinţi de 
animale adevărați. Deprinse obiceiul să bântuie prin întuneric - 
întuneric adevărat, căci toată lumea stătea ascunsă după 
perdelele de camuflaj, ca japonezii să nu vadă luminile și să facă 
și în L.A. ce făcuseră la Pearl Harbor. 

Coleman compunea muzică în minte în timp ce bântuia. 
Curiozitatea lui față de viaţa de dincolo de perdele aproape că îl 
înnebunea. Pe peretele unui frizer local exista o listă: cetățenii 
din Bunker Hill erau cetățeni buni și participau la activitatea de 
apărare. Pe listă era consemnat cine lucra în schimbul unu, doi 
sau trei. Coleman și-a notat numele și le-a căutat într-o carte de 
telefon, unde le-a găsit adresele. Apoi a sunat de acolo, sub 
pretenţia că făcea un sondaj, și a aflat cine era căsătorit și cine 
nu. „Necăsătorit” și „schimbul trei” însemna o vizită a lui 
Coleman. 

A intrat de mai multe ori în astfel de case. Intra prin ferestrele 
deschise sau spărgea câte o ușă din placaj, uneori desfăcând 
țâțâna. Lua lucruri neînsemnate și ceva bani, ca să scape de 
gura lui Delores. Cea mai bună pradă a sa a fost un linx împăiat. 
Dar cel mai mult îi plăcea să stea în casele goale. Era amuzant 
să te prefaci că ești un animal care apreciază muzica. Era 
amuzant să stai în locuri întunecate și să pretinzi că poţi vedea 
în întuneric. 

Pe la începutul lui iunie Coleman se găsea într-un tramvai pe 
Hill Street, când a auzit doi tipi discutând despre un ciudat pe 
nume Thomas Cormier și despre animalele rău mirositoare pe 
care le ţinea în spatele casei lui de pe Carondelet. Unul dintre ei 
le-a enumerat: nevăstuici, dihori, viezuri, vidre și wolverine. 
Coleman a devenit surescitat, a sunat la Thomas Cormier - tot 
sub pretextul falsului sondaj - și a aflat că omul lucra noaptea la 
grădina zoologică din Griffith Park. În noaptea următoare, 
înarmat cu o lanternă, le-a vizitat pe wolverine și s-a îndrăgostit 
de ele. 

Erau rele. Erau vicioase. Nu înghițeau nimic de la nimeni. 
încercau să roadă sârma împletită din gard, ca s-ajungă la el. 
Mărâiturile lor semănau cu notele înalte ale saxofonului. 

Coleman a plecat. N-a furat nimic din casă, pentru că voia să 
o viziteze de mai multe ori. Citi literatură de specialitate despre 
wolverine și se minună de bestialitatea lor. Instală capcane de 
șobolani în Griffith Park și aduse mortăciunile ca hrană pentru 
wolverine. Apoi aduse hamsteri, pe care îi aruncă de vii la 
wolverine. Le lumina cu lanterna și le privea cum se îndopau cu 
bunătăţile lui. Ejacula fără să se atingă în timp ce le privea. 

Vara lui Coleman a fost stricată de cicălelile lui Delores, care 
voia tot mai mulți bani. Spre sfârșitul lui iulie a citit în ziar un 
articol despre un burlac din localitate care lucra în schimbul doi 
la fabrica de avioane Lockheed și care deţinea o colecție 
valoroasă de monede. S-a hotărât s-o fure, s-o vândă și să-i dea 
bani cu ţărâita lui Delores, ca să-l lase în pace. 

În noaptea de 2 august a încercat, dar a fost prins în casă de 
proprietar și de prietenii lui. S-a repezit la ochii proprietarului, ca 
o wolverină adevărată - doar că fără succes -, și a reușit să 
scape. A alergat șase străzi, a găsit-o pe Delores cu un bărbat 
străin pe sofa, în poziţia 69 și cu luminile aprinse, și, copleșit de 
repulsie, a fugit speriat afară. A încercat să alerge la casa 
wolverinelor, dar bărbatul cu colecţia de monede și prietenii lui 
l-au urmărit cu mașina și l-au găsit. L-au dus cu mașina la 
Sleepy Lagoon Park și l-au bătut. Colecţionarul de monede a 
vrut să-l castreze, dar prietenii l-au împiedicat s-o facă. L-au 
lăsat acolo, plin de sânge și compunând muzică în minte. 

Coleman s-a poticnit de o denivelare de teren și a văzut - sau 
a crezut că vede - un bărbat alb și imens care-l bătea cu pumnii 
pe un tânăr mexican și-i tăia hainele cu un băț pe care era 
montată o lamă ascuţită. Albul urla cu un accent greoi „Mexican 
borât! Te dezvăţ eu să te mai dai la fete albe și curate!” Apoi l-a 
călcat pe băiat cu mașina și a plecat. 

Coleman l-a examinat pe mexican și și-a dat seama că e mort. 
S-a întors acasă, a minţit-o pe Delores în legătură cu rănile lui și 
a stat până și-a revenit. Pentru asasinatul de la Sleepy Lagoon 
au fost puși sub acuzare șaptesprezece puștani mexicani. 
Nevinovăţia lor a stârnit un cutremur social. Băieţii au fost puși 
rapid sub acuzare și trimiși să zacă în închisoare. Pe parcursul 
procesului Coleman a trimis mai multe scrisori anonime la LAPD. 
A descris monstrul, pe care ajunsese să-l numească „bărbatul cu 
voce de scoţian”, și a relatat detaliat ce se întâmplase cu 
adevărat. Au trecut luni de zile. Coleman cânta la saxofon, 

fiindcă se temea să mai comită spargeri sau să-și viziteze 
wolverinele lui iubite. Lucra ca zilier și îi dădea lui Delores 
aproape toţi banii, numai să-l lase în pace. Apoi, într-o bună zi, 
pe treptele casei de pe Beaudry, numărul 236 Sud, apăru însuși 
bărbatul cu voce de scoțian. 

Delores și surorile vitrege ale lui Coleman nu erau acasă. 
Coleman s-a ascuns. Și-a dat seama ce trebuie să se fi 
întâmplat: își lăsase amprentele pe scrisorile trimise la LAPD, iar 
Vocea de Scoţian le-a cules și le-a comparat cu cele din fișele de 
recrutare. A rămas ascuns toată ziua, ca, de altfel, și ziua 
următoare. Delores i-a spus că l-a căutat „un om rău”. Știa că ar 
fi trebuit să fugă, dar n-avea bani. În schimb avu o idee: să 
cerceteze albumul cu pozele vechilor amoruri ale mămicii, ca să- 
i găsească pe bărbaţii care îi semănau. 

Coleman a dat peste patru fotografii ale unui actor amator pe 
nume Randolph Lawrence. Însemnările de pe spatele lor și o 
puternică asemănare fizionomică îi spuneau că era vorba de 
tatăl lui. A luat cu el două dintre fotografii, a făcut autostopul 
până la Hollywood și i-a turnat o poveste vânătorească unei 
funcţionare de la Asociaţia Actorilor de Cinema. Ea a crezut 
relatarea lui abreviată cu abandonul parental, a studiat dosarele 
asociaţiei și l-a informat că Randolph Lawrence era în realitate 
Reynolds Loftis, un actor destul de cunoscut. Stătea în Santa 
Monica Canyon, pe Belvedere, la numărul 816. 

Băiatul s-a prezentat la ușa tatălui său. Reynolds Loftis a fost 
emoţionat, a ignorat povestea cu bărbatul cu voce de scoţian, 
și-a recunoscut paternitatea și i-a oferit adăpost lui Coleman. 

Loftis trăia cu un scenarist pe nume Chaz Minear. Cei doi erau 
amanți. Doi membri ai comunităţii de stânga din Hollywood, 
petrecăreţi înfocaţi și adepţi ai cinematografiei de avangardă. 
Coleman i-a spionat când erau în pat - ceva ce îi plăcea și, 
totodată, îl respingea. A mers cu ei la petrecerile organizate de 
un cineast belgian. Individul proiecta filme în care apăreau 
bărbați în pielea goală și câini dezlănțuiţi, care îi aminteau de 
wolverinele lui, filme ce au ajuns să-l obsedeze. Reynolds era 
generos cu banii și nu-i păsa că fiul lui își petrecea zilele în 
curtea din spatele casei, unde exersa la saxofon. Coleman a 
început să frecventeze cluburile de jazz din Valley, unde a 
întâlnit un cântăreţ la trombon pe nume Mad Marty Goines. 

Mad Marty era consumator avid de heroină, dealer de iarbă, 
spărgător de case și instrumentist de mâna a doua. Constituia 
întruparea vieții josnice trăite de oamenii josnici și avea un har 
autentic: preda hoţia și muzica. Marty l-a învăţat pe Coleman 
cum să pornească fară cheie mașini furate și cum să sufle ca 
lumea în saxofon, cum să moduleze note, cum să citească 
partituri și cum să se folosească de repertoriul lui de zgomote și 
de plămânii săi puternici pentru a produce sunete care să 
însemne ceva. 

Era deja iarna lui 1943. Coleman scăpase de rotunjimile 
adolescentine și devenise tot mai chipeș. Reynolas era tot mai 
cald cu el, tandru din punct de vedere fizic - cu multe 
îmbrăţișări și săruturi pe obraz. Brusc a dat crezare poveștii 
bărbatului cu voce de scoţian. S-a alăturat Comitetului de 
Apărare din Sleepy Lagoon - care acum, după condamnarea 
celor șaptesprezece tineri, devenise o temă fierbinte a stângii - 
pentru a-și dovedi încrederea în Coleman. 

Reynolds i-a spus lui Coleman să păstreze tăcerea în privinţa 
bărbatului cu voce de scoţian, fiindcă nimeni nu-l crede, iar cel 
mai important lucru era eliberarea sărmanilor puștani 
nedreptățiți. l-a spus că Voce de Scoţian nu va fi prins niciodată, 
dar că, probabil, omul ăla rău continua să-l caute pe Coleman, 
așa că avea nevoie de ceva machiaj protector, pentru a fi în 
siguranţă. Reynolds l-a dus pe Coleman la doctorul Terence Lux, 
care i-a modificat faţa conform propriilor indicaţii. În timp ce se 
recupera la clinică, Coleman a luat-o razna. A omorât găini din 
crescătorie, pretinzând că e o wolverină, și le-a băut sângele. A 
plecat din clinică, a jefuit case împreună cu Mad Marty, având 
fața bandajată și semănând astfel cu un monstru din filme, a 
participat la mitingurile organizate de CASL împreună cu grijuliul 
său tată și, în ciuda cererii acestuia, a povestit istoria lui Jose 
Diaz și a bărbatului cu voce de scoțian. Nimeni nu l-a crezut. 
Toată lumea l-a luat de sus, căci era fratele mai mic și un pic 
ţicnit al lui Reynolds Loftis, omul cu fața arsă într-un incendiu - 
minciuni pe care i le inventase chiar tatăl său. Apoi bandajele i- 
au fost scoase și Coleman era tatăl lui, dar cu douăzeci de ani 
mai tânăr. lar Reynolds și-a sedus propria imagine din tinereţe. 

Coleman a acceptat. Știa că acum nu mai trebuie să se teamă 
de Vocea de Scoţian. În timp ce se refăcea după operaţie, habar 
n-avea cum va arăta noua lui faţă, dar acum știa că e chipeș. 

Era o perversiune îngrozitoare, dar permanent excitantă. Se 
simțea ca și cum ar fi fost o wolverină și ar fi mișunat printr-o 
casă străină și întunecată douăzeci și patru de ore din douăzeci 
și patru. Postura de frate mai mic și iubit platonic constituia un 
subterfugiu incitant. Coleman știa că tăticul se temea îngrozitor 
că relația lor va fi descoperită și, în același timp, mai știa că 
Reynolds participa la mitinguri și dona bani pentru diverse 
cauze fiindcă se simțea vinovat de seducerea lui. Poate că 
operaţia estetică nu fusese făcută doar pentru a-l proteja, ci și 
pentru a-l seduce. Chaz s-a mutat de acolo, scârbit de oripilanta 
înșelătorie, și a respins cu dispreţ oferta lui Reynolds de a face 
un ménage à trois. După aceea Minear s-a apucat să se 
destrăbăleze în fiecare noapte cu câte o altă prostituată 
masculină de la agenţia lui Gordean. Reynolds trăia cu spaima 
că fostul lui amant va povesti despre incest, așa că s-a încurcat 
el însuși cu o serie de prostituaţi - pentru sex, dar și ca să audă 
ce se vorbește despre el. Coleman era gelos, dar nu făcea 
valuri, iar subita zgârcenie a tatălui său și manifestările lui de 
nervozitate l-au convins că Reynolds era șantajat. Apoi Coleman 
a întâlnit-o pe Claire De Haven și s-a îndrăgostit de ea. 

Claire era prietena și tovarășa lui Reynolds în diverse 
organizaţii de stânga. Ea a devenit confidenta lui Coleman. 
Coleman ajunsese să considere că partidele de sex cu tatăl lui 
sunt insuportabile. Pretindea că bărbatul e Claire pentru a putea 
îndura nopțile petrecute împreună cu el. Claire a auzit povestea 
de groază a lui Coleman și l-a convins să stea de vorbă cu 
doctorul Lesnick, psihiatrul oficial al Partidului Comunist, căci 
Saul n-ar fi încălcat niciodată regula confidenţialităţii cu 
pacienții săi. 

Lesnick l-a ascultat pe Coleman într-o serie de ședințe de câte 
două ore, cu relatări detaliate și febrile. El era de părere că 
povestea cu Sleepy Lagoon fusese elaborată la două nivele: din 
nevoia lui Coleman de a-și justifica eforturile de căutare ale 
tatălui și propria-i homosexualitate latentă, dar și din dorinţa lui 
Coleman de a cuceri simpatia mexicanilor din CASL cu afirmația 
că asasinul era alb și nu niște membri de negăsit ai unei bande 
de mexicani, despre care simpatizanții stângii erau convinși că 
poartă toată vina. In afară de istoria aceea, psihiatrul crezu 
toate celelalte episoade relatate de Coleman și îl îndemnă să 
pună capăt relaţiei sexuale cu tatăl lui. 

În același timp Lesnick îl avea și pe Loftis ca pacient. Ştia că 
Reynolds era răvășit de vinovăţie din cauza relației pe care-o 
avea și că dona tot mai mulți bani pentru tot mai multe cauze - 
în special pentru CASL -, ca un fel de înlocuitor al tehnicii de 
manipulare folosite pentru a-l convinge pe Coleman să își facă 
operaţia aceea estetică. Coleman se simţea copleșit de realitate 
și începu să viziteze iar wolverinele lui Thomas Cormier, 
hrănindu-le și iubindu-le. Într-o noapte a fost copleșit de 
incredibila dorință de a mângâia și ţine în brațe una. A deschis 
cușca și a încercat să îmbrăţișeze bestia, dar ea l-a mușcat de 
braţe. S-au luptat. Coleman a învins: a sugrumat-o. A luat 
stârvul acasă, l-a jupuit, a mâncat carnea crudă și a confecţionat 
o proteză din dinţii fiarei, purtând-o apoi când era singur și 
pretinzând că e o wolverină care stă la pândă, fute și ucide. 

A mai trecut ceva timp. 

Reynolds, convins de Claire și de Lesnick, a rupt relaţia cu 
Coleman. Lui Coleman i-a displăcut uzurparea puterii lui sexuale 
și a început să-l urască fățiș pe tăticul lui. Băieţii condamnaţi 
pentru crima de la Sleepy Lagoon au fost achitaţi și eliberaţi din 
închisoare, iar CASL a avut cea mai mare parte din merit pentru 
dreptatea făcută. Claire și Coleman au continuat să discute, însă 
din ce în ce mai rar. Coleman i-a făcut rost de heroină din 
ghetou. Claire a fost mai degrabă tulburată decât satisfăcută de 
gest, dar i-a dat lui Coleman împrumutul de două mii de dolari 
pe care i-l ceruse. El s-a folosit de bani ca să-și facă o a doua 
operaţie la Terry Lux. Doctorul i-a tratat figura cu mănuși de box 
cu greutăţi suplimentare, găzduindu-l apoi în crescătorie și 
ținându-l cu morfină și seringi, ca să-i amorțească durerile. 
Coleman a citit acolo texte de anatomie și fiziologie. A plecat de 
la clinică, a renunţat la droguri și s-a prezentat la ușa lui Claire, 
plin de vânătăi, dar fără să mai arate ca tatăl lui. Când a rugat-o 
pe Claire să se culce cu el, femeia a fugit îngrozită. 

1945. 

Coleman s-a mutat din Los Angeles. Repulsia lui Claire l-a 
stimulat s-o facă. A cutreierat ţara, cântând la saxofon alto cu 
tot felul de grupuri și adoptând numele lui Hudson Healy. 
Reynolds Loftis a apărut în faţa celor de la CCAA, a refuzat să 
toarne și a fost pus pe lista neagră. Coleman a citit vestea și a 
fost încântat. Coleman trăia în lumea furiei comprimate, a 
fantasmelor în care-i făcea rău tatălui său, o poseda pe Claire, 


464 


viola bărbaţi care îl priveau cum nu trebuia și le devora carnea 
cu dinţii de wolverină, pe care îi lua peste tot cu el. Singurul 
lucru care îl oprea s-o ia razna era faptul că mai compunea și 
cânta muzică. A venit apoi întoarcerea în L.A., la sfârșitul lui '49, 
când a citit că tăticul și Claire se căsătoreau. Lumea lui, 
construită dintr-un pachet de cărţi de joc, s-a prăbușit. 

Fantasmele lui Coleman l-au copleșit atât de tare, încât nici 
nu mai putea să se gândească la muzică. Știa că trebuia să le 
concretizeze, să le găsească un sens clar și precis, ca și cel pe 
care îl avusese muzica lui. A aflat despre apartenenţa lui 
Reynolds la AUFT și când își ţinea sindicatul ședințele 
comitetului executiv. S-a decis să omoare partenerii sexuali ai 
tatălui său - cei de care știa de pe vremea când Loftis a rupt-o 
cu Chaz. Coleman și-i amintea după nume și fizionomie pe 
George Wiltsie și pe amantul hispanic Augie, iar ei n-aveau cum 
să-l identifice pe el: la vremea aceea Coleman apăruse sub 
înfățișarea protectoare de frate mai mic. Și-a amintit și de alte 
cuceriri ale lui Reynolds - doar după fizionomie, însă știa 
barurile frecventate de ei. Să găsească victime era ușor. Restul 
era mult mai dificil. 

Planul: 

Să-i omoare pe amanţii tatălui său, deghizat în Reynolds, în 
serile când se ţineau ședințele AUFT. Să lase la locul crimelor 
urme de spermă cu grupa de sânge O-I și unele indicii care să 
conducă la ideea că Reynolds era asasinul, implicându-l astfel în 
asasinate - asta în cel mai rău caz - sau - varianta mai blândă - 
silindu-l să aducă drept alibi întrunirile subversive ale AUFT. 
Tăticul putea fi condamnat pentru crime, putea deveni suspect, 
fiind astfel nevoit să-și recunoască homosexualitatea în fața 
poliţiei, sau putea fi compromis în presă, iar dacă s-ar fi folosit 
de preţioasele lui serate sindicale ca alibiuri, risca să-și distrugă 
cariera cinematografică abia revitalizată din cauza asocierii cu 
comuniștii. 

Coleman știa că are nevoie de bani pentru a-și finanța 
crimele, iar el nu câștiga mai nimic din angajamentele muzicale 
de pe Central Avenue. În Ajunul Crăciunului s-a întâlnit 
întâmplător cu vechiul lui amic Marty Goines la Bido Lito's. 
Marty a fost surprins - și fericit -, fiind prima oară când îl vedea 
pe Coleman după ce acesta scăpase de bandaje. Anii trecuseră, 
băiatul era acum un bărbat cu o față nouă și nu era rău ca 

saxofonist alto. Coleman i-a propus o nouă serie de jafuri. Mad 
Marty a fost de acord. Au plănuit să discute după Anul Nou. 
Apoi, în ajunul Anului Nou, Goines l-a întâlnit pe Coleman în faţă 
la Malloy's Nest și i-a spus că îl sunase pe Leo Bordoni, un amic 
din Frisco, fost coleg de celulă la San Quentin, și-l invitase să se 
alăture bandei. Coleman, furios că nu fusese consultat - dar fără 
s-o arate a aflat că Goines nu-l menţionase și nu-l descrisese lui 
Bordoni, așa că a decis că vechiul lui mentor în ale jazzului era o 
momeală perfectă pentru wolverine. L-a rugat pe Marty să se 
întâlnească pe Central, colţ cu Strada 67, la 12:15, dar să nu 
spună nimănui, din motive bine întemeiate. 

Coleman s-a dus apoi în camera lui, unde a scos peruca ce 
semăna cu părul argintiu al lui Reynolds și trusa de machiaj. A 
confecționat un băț zoot dintr-o scândură găsită la gunoi și un 
pachet de lame Gillette. Și-a adus aminte că în seara aceea 
AUFT organiza o petrecere/intrunire, a făcut rost de patru doze 
de heroină și de o seringă de la vechea lui sursă, Roland 
Navarette, a luat un Buick descuiat de pe Strada 67, ca să aibă 
cu ce să se deplaseze, a cântat un ultim număr la Zombie, după 
care a intrat în toaleta bărbaţilor de la staţia de benzină Texaco 
de pe Strada 68 în chip de Coleman și a ieșit sub chipul 
Tăticului. 

Marty a fost punctual, dar a venit beat. Nici măcar n-a clipit 
când a văzut deghizarea lui Coleman. Coleman l-a pocnit în cap 
pe trotuar, l-a luat pe umăr ca pe un amic beat, l-a băgat în 
Buick și a pornit mașina, legând firele de contact. L-a înțepat pe 
Marty cu o doză, l-a dus în apartamentul din Hollywood, l-a 
injectat și cu celelalte trei doze și i-a îndesat în gură gluga unui 
halat de baie, ca să nu vomite sânge pe el când aveau să-i 
plesnească arterele inimii. Inima lui Marty a explodat puternic. 
Coleman l-a strangulat, golindu-l și de viaţa care mai rămăsese 
în el, i-a crestat spatele cu băţul zoot și i-a scos ochii, așa cum 
încercase să facă și cu colecționarul acela de monede la Sleepy 
Lagoon. l-a violat orbitele goale, și-a pus dinţii de wolverină și 
apoi s-a înfruptat din trupul mort, stropind peretele cu sânge în 
ritmul unor game bestiale de saxofon alto din mintea lui. Când a 
terminat, a pus ochii în frigider, l-a îmbrăcat pe Goines cu 
halatul flaușat, l-a cărat jos și l-a proţăpit pe bancheta din spate 
a Buickului. A potrivit oglinda retrovizoare în așa fel încât să 
poată vedea cum saltă capul fără ochi al lui Marty. A mers pe 

Sunset Strip pe ploaie, imaginându-și cum tăticu' și Claire o 
încasează la greu în fiecare orificiu. L-a depozitat pe Marty, 
acum în pielea goală, pe un teren viran de pe Allegro, teritoriul 
poponarilor, lăsând cadavrul la vedere, ca în cazul Black Dahlia. 
Dacă avea noroc, victima numărul unu va beneficia de același 
interes din partea presei. 

Coleman s-a întors la muzica lui, la cealaltă viață a sa. 
Uciderea lui Goines n-a provocat publicitatea la care sperase. 
Dahlia fusese o femeie frumoasă, iar Marty un vagabond 
anonim. Coleman a tot închiriat mașini și a patrulat pe lângă 
numărul 2307 de pe Tamarind la tot felul de ore. Niciun poliţist 
nu s-a arătat pe-acolo. Așadar, putea să se mai folosească de 
apartament. A făcut rost de adresa lui George Wiltsie din cartea 
de telefon și a decis că el va fi victima numărul doi. Și-a 
petrecut nopţile prin barurile de homosexuali din zonă și l-a 
reperat pe Wiltsie prin localuri, dar întotdeauna în compania 
prietenului său, un tip pe nume „Duane”. Aproape că se 
hotărâse să-l lase pe nemernic să trăiască, dar, gândindu-se la 
posibilităţile pe care i le oferea asasinarea unei perechi, l-au 
apucat fiori de excitare și și-a amintit de Delores și bărbatul 
acela în poziţia 69. Apoi Duane i-a pomenit unui barman faptul 
că lucra pentru Variety International - teritoriul tăticului. 

Providența. 

Coleman s-a apropiat de George și Duane, având asupră-i o 
mică combinaţie mortală pe care o făcuse chiar el: capsule de 
secobarbital cumpărate de la Roland Navarette și stricnină de la 
farmacie. O proporţie de doi la unu - barbiturice și otravă - și 
găuri făcute cu acul în capsule, pentru un efect rapid. Coleman 
le-a sugerat să petreacă la „locuinţa lui” din Hollywood. George 
și Duane au fost de acord. Pe drum, în mașina închiriată, le-a 
întins o sticlă de whisky, ca să tragă câte o dușcă. Când s-au 
încălzit bine, i-a întrebat dacă nu vor să încerce niște capsule 
autentice de cantaridă. Amândoi bărbaţii au înghiţit rapid 
pilulele morţii, iar când au ajuns la locuința lui Marty, erau atât 
de ameţiţi, încât Coleman a trebuit să-i ajute să urce. Lindenaur 
a murit imediat după ce-a ajuns, iar lui Wiltsie i se tăiase filmul. 
Coleman i-a dezbrăcat și s-a pus pe treabă, crestându-l cu 
lamele pe mort. 

Wiltsie s-a trezit și s-a luptat să scape cu viaţă. Coleman i-a 
retezat un deget în timp ce se apăra, apoi l-a ucis, înfigându-i un 

cuțit în gât. Când i-a văzut morţi pe amândoi, i-a crestat, i-a 
sfâșiat ca o wolverină și i-a violat în stil clasic, desenând note 
muzicale și W-uri pe pereţi. A pus în frigider degetul lui Wiltsie, 
le-a făcut duș lui Duane și lui George, ca să-i curețe de sânge, i- 
a învelit în niște pături, i-a cărat jos și i-a transportat cu mașina 
în Griffith Park, vechiul lui teritoriu, pe unde bântuia odinioară 
cu saxofonul. l-a dezvelit, i-a dus sus pe cărare și i-a aranjat în 
poziţia 69, ca să-i poată vedea toată lumea. lar dacă era văzut și 
el, era văzut ca tatăl lui. 

Două evenimente au coincis. 

Doctor Saul Lesnick, care era pe moarte și dorea să-și repare 
cumva greșelile morale, a citit într-un ziar de scandal despre 
asasinarea lui Wiltsie și Lindenaur. Și-a amintit că numele lui 
Wiltsie fusese pomenit cu ani în urmă în timpul ședinţelor 
terapeutice cu Reynolds Loftis. Tăieturile zoot i-au amintit de 
fantasmele lui Coleman despre bărbatul cu voce de scoţian și 
despre armele din crescătoria lui Terry Lux. Ceea ce l-a convins 
în final că asasinul era Coleman a fost pofta din spatele acelor 
mușcături oribile. Coleman era pofta întruchipată. Coleman 
dorea să fie cel mai vicios și cel mai nesăţios animal de pe 
Pământ, iar acum dovedea că așa era. 

Lesnick știa că dacă l-ar fi prins, polițiștii l-ar fi ucis pe 
Coleman. Ştia că trebuie să încerce să-l interneze într-un 
sanatoriu înainte să mai omoare pe cineva sau să se hotărască 
să-i atace pe Reynolds și Claire. Ştia că nu putea fi decât 
undeva aproape de muzică și, într-adevăr, l-a găsit cântând într- 
un club de pe Central Avenue. l-a recâștigat încrederea, căci era 
singura persoană care nu-i făcuse rău niciodată, i-a găsit un 
apartament ieftin în Compton, a discutat și-a tot discutat cu el, 
iar apoi l-a ascuns la el acasă atunci când un prieten de stânga 
i-a spus că Reynolds și Claire îl căutau. Coleman avea și 
momente de limpezime a minţii - un model comportamental 
standard la psihopaţii sexual care recurgeau la crime pentru a-și 
satisface poftele carnale. l-a relatat istoria primelor trei 
asasinate. Lesnick știa că transportarea unui om ucis pe 
bancheta din spate a mașinii și aducerea celorlalte două victime 
pe Tamarind Street constituiau încercări subconștiente de a se 
lăsa prins. Existau cratere psihologice prin care un psihiatru 
talentat putea introduce inhibiţii. Asta ar fi fost eliberarea de 

sentimentul de vinovăţie care îl chinuia pe Saul Lesnick din 
pricină că dăduse informaţii despre oameni pe care îi iubea. 

Coleman se lupta cu pornirile lui în mod incipient, prin muzică. 
Lucra la o lungă piesă solo cu tăceri ciudate, pentru a sugera 
minciunile și duplicitatea. Acordurile aduceau în prim-plan 
sunetele unice, înalte, ale saxofonului, la început tare, apoi tot 
mai încet, cu lungi intervale de liniște. Dorea să-și numească 
compoziţia Marele niciunde. Lesnick i-a spus că dacă accepta să 
se interneze într-un spital, ar fi apucat să-și cânte lucrarea într- 
un concert. Doctorul l-a văzut ezitând, a văzut cum limpezimea 
minţii câștiga teren. Apoi Coleman i-a povestit despre Danny 
Upshaw. 

II întâlnise pe Upshaw după noaptea în care îl ucisese pe 
Marty Goines. Detectivul venise să facă o investigaţie de rutină, 
iar Coleman l-a înfruntat cu alibiul „Am stat aici toată noaptea” 
și „Am cântat”, știind că Upshaw îl va crede. Asta însemna că 
Goines nu spusese nimănui că îl va întâlni, iar Coleman s-a 
folosit de ocazie ca să mintă în privinţa lui Marty cum că ar fi 
fost poponar și ca să-i scape unele indicii despre tăticul cel înalt 
și cărunt. Apoi a uitat de Upshaw și și-a urmat planul, 
asasinându-i pe Wiltsie și Lindenaur. După aceea, la victima a 
patra, a ezitat între Augie Duarte și un alt homosexual, tot 
cunoscut de-al tatălui său. Dar a început să viseze cu tânărul 
detectiv niște chestii incendiare, care îi dovedeau că era într- 
adevăr ceea ce tăticul lui încercase să facă din el. Coleman a 
decis că dacă nu va putea să-l compromită în mod scandalos pe 
taică-său, o să-i ucidă și pe Reynolds, și pe Claire. S-a gândit că 
acel potenţial sânge suplimentar, adăugat măcelurilor deja 
comise, îl va incita și-l va face să viseze la femeile pe care le-a 
iubit odinioară. 

Planul n-a funcţionat. Coleman a avut alte vise cu Upshaw, 
alte fantasme cu detectivul. S-a îmbrăcat ca tăticul și s-a pus să 
pândească agenţia lui Felix Gordean, încercând să obţină noi 
indicii, să dea de alți iubiţi ai lui Reynolds. Atunci l-a văzut pe 
Upshaw stând și el la pândă. Era foarte aproape de el când 
Danny a sunat la Serviciul Circulaţie. Auzind în mare parte cele 
spuse de el, l-a urmărit pe Upshaw cu un Pontiac furat doar ca 
să se apropie de poliţist. Upshaw și-a dat seama că e urmărit. A 
urmat o cursă nebună. Coleman a scăpat, a furat altă mașină, 
apoi a sunat la Circulaţie, pretinzând că e partenerul 

detectivului. Unul din numele care i-au fost citite de pe listă era 
cel al lui Augie Duarte. Coleman a decis că era iarăși vorba de 
providență și a ales pe loc victima cu numărul patru. S-a 
deplasat la casa lui Gordean de pe plajă, l-a văzut pe Upshaw, s- 
a ascuns și l-a auzit pe Gordean discutând cu una dintre gorilele 
lui. Codoșul, expert în homosexuali, a zis „Polițistul o să 
recunoască și el ce-i cu adevărat. Sunt sigur de asta”. 

A doua zi Coleman a pătruns în apartamentul lui Danny, 
savurând momentul. N-a văzut nimic care să amintească de 
vreo femeie, nimic altceva decât un apartament mult prea 
ordonat și impersonal. Atunci Coleman a știut și a început să 
simtă o identificare completă, o simbioză cu Upshaw. În seara 
aceea Lesnick a plecat din apartament ca să-și ia medicamente 
de la spital. S-a gândit că fixaţia lui Coleman faţă de Upshaw îl 
va face să-și pună la îndoială homosexualitatea și îl va paraliza. 
S-a înșelat. Coleman l-a agăţat pe Augie Duarte într-un bar din 
centru, l-a sedat, apoi l-a dus într-un garaj abandonat din 
Lincoln Heights. Acolo l-a strangulat, l-a sfâșiat și a mâncat din 
el, după care l-a castrat, așa cum încercaseră să-i facă și lui 
taică-său și alţii ca el. A abandonat cadavrul lângă râul L.A., s-a 
întors în Compton și i-a mărturisit lui Lesnick că în sfârșit 
înțelesese care era rolul lui Upshaw. Urma să intre într-o 
competiţie cu el - asasin contra detectiv. Saul Lesnick a părăsit 
apartamentul și a luat un taxi până la sanatoriu, convins că de- 
acum înainte Coleman Healy va continua să măcelărească până 
ce va fi el însuși măcelărit. lar din acel moment anemicul 
psihiatru a încercat să-și adune suficient curaj ca să comită o 
crimă umanitară. 

e 

Lesnick își încheie naraţiunea cu un gest elocvent: scoase un 
revolver din halat și spuse: 

— L-am mai văzut pe Coleman o singură dată. Citise în ziar că 
Upshaw decedase în urma unui accident și era extrem de 
tulburat. Tocmai cumpărase niște droguri de la Navarette. Urma 
să omoare un alt bărbat, unul care fusese figurant într-un film 
cu Reynolds, un individ dependent de opiu. Avusese o relaţie 
scurtă cu Reynolds, iar Coleman voia să-l omoare. Mi-a spus 
toate astea de parcă ar fi fost convins că nu voi face nimic. Am 
cumpărat pistolul de la o casă de amanet din Watts. Aveam de 

gând să-l omor pe Coleman în seara aceea, dar tu și căpitanul 
Considine aţi ajuns înaintea mea. 

Buzz examină pistolul. Era vechi și ruginit și probabil că 
psihiatrul ar fi dat-o în bară, ca și atunci când considerase că 
episodul din Sleepy Lagoon fusese o fantasmă. Coleman i l-ar fi 
smuls din mâna lui scheletică înainte ca bunicul să poată apăsa 
pe trăgaci. 

— Îţi place cum s-a rezolvat, doctore? 

— Nu. Îmi pare rău de Reynolds. 

Buzz se gândi că Mal trăsese direct în Reynolds fiindcă voia 
să-l prindă viu pe Coleman - pentru propria lui carieră și, poate, 
și pentru binele copilului său. 

— Am o întrebare de poliţist, doctore. 

Lesnick spuse: 

— Te rog. 

— Păi, mă gândeam că Terry Lux îl informase pe Gordean 
despre toate chestiile cu care Gordean l-a șantajat pe Loftis. 
Povestea ta mă face să mă gândesc că și Chaz Minear i-a 
furnizat lui Felix unele detalii, pe care codoșul le-a folosit când l- 
a șantajat pe Loftis a doua oară. Chestii care l-au făcut să se 
gândească că băiatul lui Reynolds omora oameni. 

Lesnick zâmbi. 

— Da, Chaz i-a povestit lui Felix Gordean multe lucruri despre 
internarea în clinică a lui Coleman, lucruri care puteau deveni 
indicii clare atunci când erau analizate în conexiune cu faptele 
relatate de ziare. Am citit că Gordean a fost asasinat. Cine a 
făcut-o, Chaz? 

— Da. Te satisface? 

— Da, e un strop de happy-end. 

— Vreo idee despre Claire? 

— Da. Va supravieţui pogromului marelui juriu ca o tigroaică. 
Va găsi un alt bărbat slab pe care să-l protejeze și alte cauze 
pentru care să lupte. Le va face bine celor care merită binele, 
dar eu n-o să fac niciun comentariu asupra caracterului ei. 

Buzz zise: 

— Înainte ca lucrurile să scape de sub control, se părea că 
AUFT avea un fel de plan de șantaj împotriva studiourilor. Jucai 
la două capete? Reţineai chestii pe care le-ai auzit la noi ca să 
ajuţi sindicatul? 

Lesnick tuși, apoi întrebă: 

— Cine vrea să știe? 

— Doi morți și eu. 

— Și cine altcineva o va mai afla? 

— Doar eu. 

— Te cred. Deși habar n-am de ce. 

— Morţii n-au niciun interes să mintă. Haide, doctore! Toarnă! 

Lesnick mângâie obiectul luat de la amanet. 

— Am informaţii verificate despre Howard Hughes și pasiunea 
lui pentru minore, ca, de altfel, și multe date despre curele de 
dezintoxicare la care se supun periodic diverși actori de la RKO 
și Variety International. Deţin informaţii despre mulţi șefi de 
studiouri și despre legăturile lor cu lumea interlopă, inclusiv cea 
referitoare la un gentleman de la RKO care a omorât cu mașina 
o familie de patru persoane. Arestarea lui s-a rezolvat și nu s-a 
ajuns niciodată la proces, dar simpla referire la respectivul 
episod poate fi extrem de jenantă. Așa că, după cum vezi, AUFT 
nu e total lipsită de arsenal. 

Buzz zise: 

— Șefu', eu am cules fetele alea pentru Howard și am aranjat 
majoritatea curelor de dezintoxicare. L-am făcut scăpat pe tipul 
de la RKO și i-am înmânat plicul judecătorului care urma să-l 
pună sub acuzare. Doctore, ziarele nu vor tipări niciodată 
informaţiile tale, iar radioul nu le va comenta în niciun fel. 
Howard Hughes și Herman Gerstein ţi-ar râde în nas la auzul 
unor astfel de idei de șantaj. Sunt cel mai bun aranjor pe care l- 
a avut vreodată orașul ăsta și crede-mă că AUFT e crucificat. 

Saul Lesnick se ridică în picioare, se clătină, dar rămase drept. 

— Și pe asta cum o s-o aranjezi? întrebă el. 

Buzz plecă fără să-i răspundă. 

e 

Când se întoarse la motel, găsi în ușa lui un bilet de la 
manager: „Sună-l pe Johnny S.” Buzz se duse la telefonul public 
și formă numărul lui Stompanato. 

— Zi-i! 

— Sunt Meeks. Ce-i la bătaie? 

— Pielea ta, dar să sperăm că nu și banii mei. Tocmai am aflat 
o chestie printr-un amic de-al lui Mickey. LAPD a făcut un test 
balistic de rutină cu gloanțele trase în clubul de jazz unde-ai fost 
și tu. Medicul ăla legist faimos, Layman, a examinat toate 
pastilele din șobolanul despre care mi-ai povestit. l-au părut 

cunoscute, așa că a verificat mai serios. Gloanţele din pistolul 
tău s-au potrivit perfect cu pastilele înghiţite de Gene Niles. 
LAPD te consideră asasinul lui Niles și sunt porniţi să te curețe. 
Trag în plin. Și îmi pare rău că aduc asta în discuţie, dar îmi 
datorezi o grămadă de bani. 

Buzz oftă. 

— Johnny, ești un om bogat. 

— Ce? 

Buzz zise: 

— Ne vedem mâine la prânz. 

Apoi închise. Formă un număr din East L.A. și auzi: 

— Quién? Quién es?” 

— Vorbeşte englezeşte, Chico. Sunt Meeks. 

— Buzz! Padrone!” 

— Vreau să-mi schimb comanda, Chico. Nu de 30. Fă-o cu 
ţevile retezate. 

— Calibrul 12, padrone? 

— Mai mare, Chico. Cel mai mare. 


CAPITOLUL PATRUZECI ȘI DOI 


Pușca era de calibrul 10, cu repetiție, și avea încărcătorul 
până la cot. Cartușele erau din cele folosite pentru vânătoarea 
de cerbi. Cele cinci încărcătoare erau suficiente pentru a 
transforma tot magazinul şi personalul venit la întâlnire în 
mâncare pentru câini. Buzz ducea arma într-o cutie pentru 
jaluzele înfășurată în hârtie de cadouri de Crăciun. 

Rabla lui închiriată era parcată pe marginea trotuarului, un pic 
mai la sud de Sunset. Parcarea din fața magazinului era ticsită 
cu tichii evreiești și porci cu puști. La ușa din faţă stătea un 
paznic care îi îndepărta pe potenţialii clienţii. Tipul staționat la 
ușa din dos părea pe jumătate adormit. Stătea pe un scaun și se 
bronza la soarele arzător al dimineţii. Buzz reperă și doi 
trăgători neutri - Dudley și al patrulea om trebuiau să fie 
înăuntru, unde avea loc acţiunea. 

Buzz îi făcu semn cu mâna omului din colț - complicele lui 
plătit în avans, pe care îl recrutase într-un bar. Tipul intră în 


26 Cine? Cine e? (sp.,n.r.). 
27 Sefule! (sp., n.r.). 

parcare, aruncă priviri furișe înjur și încercă portierele 
Cadillacurilor și Lincolnurilor înșirate pe lângă gard. Buzz nu se 
grăbi. Aștepta ca individul pus de pază să remarce și să 
reacționeze. 

Paznicului îi trebui aproape o jumătate de minut până să se 
agite, să devină atent și să se îndrepte într-acolo, cu o mână în 
buzunarul de la haină. Buzz alergă cât putu de repede - un 
fulger de grăsime cu pantofi de tenis. 

Individul se întoarse în ultima clipă. Buzz îl izbi cu cutia de 
jaluzele în faţă și îl trânti pe capota unui Continental '49. Omul 
scoase pistolul. Buzz îi trase un genunchi între picioare, îl pocni 
în nas cu palma deschisă și văzu cum îi zboară din mână un 
pistol semiautomat de calibrul 45. Incă o lovitură de genunchi îl 
puse jos, cocoșat de durere. Buzz dădu un șut pistolului, aruncă 
cutia de jaluzele și se folosi de patul puștii cu ţeavă retezată ca 
să-l amuţească pe paznic. 

Complicele lui dispăruse. Gardianul vărsa sânge pe gură și pe 
nas și era deja în lumea viselor - poate pentru totdeauna. Buzz 
băgă pistolul în buzunar, se îndreptă spre ușa din dos și intră. 

Râsete și un dialog răsunător între egali. Un coridor scurt, cu 
un şir de cabine. Buzz se lipi de o draperie, trase spre el un colţ 
al ei și privi. 

Întâlnirea la vârf era în toi. Mickey Cohen și Jack Dragna se 
întrețineau veseli, stând în picioare lângă o masă plină cu 
mezeluri, sticle de bere și tărie. Davey Goldman, Mo Jahelka și 
Dudley Smith se cinsteau cu pahare mari de whisky. Un șir de 
gorile de-ale lui Dragna era plasat în faţa perdelelor. Johnny 
Stompanato nu se vedea nicăieri, pentru că la ora asta Johnny 
Stompanato era, probabil, la jumătatea drumului spre Pedro și 
spera ca un anumit grăsan să supravieţuiască dimineţii de azi. 
In partea opusă, lângă peretele din stânga, se derula adevărata 
afacere: doi bărbaţi cu aspect de mexicani numărau bancnotele 
dintr-o valiză plină cu bani, iar un om de-al lui Mickey și un om 
de-al lui Jack testau o pudră alb-bejulie, îndesată în pungi de 
hârtie, dintr-o altă valiză. Zâmbetele lor atestau calitatea mărfii. 

Buzz trase draperia și se alătură sindrofiei, vârând un glonte 
pe ţeavă, ca să atragă atenţia. Zgomotul determină câteva 
capete să se întoarcă, iar niște farfurii și pahare căzură pe jos. 
Dudley Smith zâmbi. Jack Dragna se uita fix la ţeava retezată. 
Buzz remarcă lângă mexicani un tip care părea a fi poliţist. Paria 

douăzeci la unu că el și Dudley erau singurii cu arme grele. lar 
Dud era mult prea deștept ca să încerce ceva. Mickey Cohen 
arăta jignit. 

— Dumnezeu mi-e martor că te voi chinui mult mai rău decât 
pe tipul care l-a ras pe Hooky Rothman, spuse el. 

Buzz simţi că întregul lui trup plutește în faţa lui, 
îndepărtându-se. Mexicanii începeau să arate speriaţi. O bătaie 
în geam l-ar fi adus pe tipul de afară. Buzz făcu câţiva pași, ca 
să poată vedea fiecare chip din încăpere, și orientă vârful ţevii 
ca pentru o rafală cât mai eficientă, în momentul în care ar fi 
apăsat pe trăgaci, Jack și Mickey s-ar fi vaporizat. 

— Banii și drogurile într-una din plasele tale pentru haine, 
Mick. Acum! Și încetișor. 

Mickey zise: 

— Davey, o să tragă. Fă-o! 

Davey Goldman traversă câmpul vizual al lui Buzz și le spuse 
mexicanilor ceva în spaniolă, cu o voce joasă. Buzz prinse cu 
coada ochiului priveliștea pungilor de hârtie și a teancurilor de 
verzișori, care erau puse într-o plasă mare, cu fermoar din 
pânză cafenie, cu dungi roșii și cu chipul lui Mickey Cohen 
imprimat pe el. Mickey zise: 

— Dacă o trimiţi pe Audrey înapoi la mine, ei nu-i voi clinti 
niciun fir de păr din cap și nici pe tine n-o să te omor încet. Dacă 
o prind cu tine, nu-ţi pot promite milă. Trimite-o înapoi la mine. 

O afacere ratată de un milion de dolari - și singurul lucru la 
care se putea gândi Mickey Cohen era o femeie. 

— Nu. 

Cineva închise fermoarul plasei. Goldman i-o aduse lui Buzz, 
pășind încet și cu mare grijă. Buzz întinse mâna dreaptă. Mickey 
tremura ca un drogat ce crăpa după o doză. Buzz se întrebă ce 
va zice acum. Micul om mare zise: 

— Te rog! 

Buzz își potrivi plasa și își simţi braţul tensionat. Dudley Smith 
îi făcu senin cu ochiul. Buzz zise: 

— Mă întorc după tine, flăcău. Pentru Diaz și Hartshorn. 

Dudley râse. 

— N-apuci să trăieşti tu ziua aia! 

Buzz se retrase cu spatele către draperie. 

— Nu vă repeziţi la ușa din dos. Are o bombă. 

Mickey Cohen zise: 

— Te rog! Nu poţi fugi cu ea! Nu-i voi clinti niciun fir de păr 
din cap. 

Buzz dispăru. 

e 

Johnny Stompanato îl aștepta la motel, întins pe pat și 
ascultând muzică de operă la radio. Buzz lăsă să-i cadă plasa de 
haine, îi trase fermoarul și scoase de-acolo fișicuri de câte zece 
mii de dolari. Lui Johnny îi căzu falca. Țigara i se rostogoli pe 
piept și îi făcu o gaură în cămașă. Johnny stinse chiștocul cu o 
pernă și zise: 

— Ai făcut-o! 

Buzz aruncă banii pe pat. 

— Cincizeci pentru tine, cincizeci pentru doamna Celeste 
Considine din L.A., Gramercy, numărul 641 Sud. Îi dai tu și-i spui 
că-s pentru educaţia copilului. 

Stompanato adună banii într-o grămăjoară compactă și îi privi 
cu lăcomie. 

— De unde știi că n-o să-i păstrez pe toţi? 

— Îţi place prea mult stilul meu ca să mi-o tragi. 

e 

Buzz merse cu mașina până la Ventura, unde parcă în faţa 
casei detectivului Dave Kleckner și sună la ușă. li deschise 
Audrey. Avea pe ea o cămașă veche de-a lui Mickey și o pereche 
de blugi, exact ca atunci când o sărutase Buzz întâia oară. 
Tânăra se uită la plasa lui de haine și întrebă: 

— Ai de gând să stai aici o vreme? 

— Poate. Arăţi obosită. 

— Am stat trează toată noaptea și m-am gândit. 

Buzz îi puse mâinile pe faţă și îi îndreptă o șuviţă de păr rebel. 

— Dave e acasă? 

— Dave e de serviciu până târziu și cred că e îndrăgostit de 
mine. 

— Toată lumea e îndrăgostită de tine. 

— De ce? 

— Pentru că îi faci să le fie frică să rămână singuri. 

— Asta te include și pe tine? 

— Mai ales pe mine. 

Audrey sări în braţele lui. Buzz lăsă plasa să cadă și îi trase un 
picior, pentru noroc. O duse pe leoaică în dormitorul din faţă și 
încercă să stingă lumină. Audrey îl prinse de mână. 

— Las-o. Vreau să te văd. 

Buzz se dezbrăcă, așezându-se pe marginea patului. Audrey 
se dezgoli încet, apoi sări pe el. Se sărutară de zece ori mai lung 
decât de obicei și lungiră tot ceea ce făcuseră vreodată 
împreună. Buzz intră în ea rapid, dar se mișcă foarte încet. Ea își 
cambră fesele mai tare decât prima oară. El nu se putu abţine și 
nici nu voia, iar ea înnebuni când îl simţi înăuntru. La fel ca și 
prima oară, au distrus cearșafurile și au rămas așa, înlănţuiţi și 
transpiraţi. Buzz își aminti cum își petrecuse un deget în jurul 
încheieturii mâinii ei, ca să continue să se atingă în timp ce își 
trăgeau sufletul. O făcu din nou, dar de data asta ea îi strânse 
toată mâna, ca și cum n-ar fi știut ce însemna acel gest. 

Se strânseră unul lângă altul, iar Audrey își îngropă faţa la 
pieptul lui. Buzz cercetă dormitorul străin. Formulare de 
pașaport și teancuri de broșuri turistice cu America de Sud pe 
noptiere. Cutii cu haine de femei în dreptul ușii, lângă o valiză 
nou-nouță. Audrey căscă, îl sărută pe piept, ca și cum ar fi fost 
ora de culcare, apoi căscă din nou. Buzz o întrebă: 

— lubito, Mickey te-a lovit vreodată? 

Un cap somnoros scuturat ca răspuns. 

— Vorbim mai târziu. Vorbim mu/t mai tărziu. 

— Te-a lovit? 

— Nu. Doar pe bărbați. 

Alt căscat. 

— Nu vorbim despre Mickey. Ți-amintești pactul nostru? 

— Da, mi-l amintesc. 

Audrey îl strânse de mână și adormi. Buzz ridică broșura cea 
mai apropiată de el, cu excursii la Rio de Janeiro. Răsfoi paginile, 
văzu că Audrey încercuise listele de vile cu preţ redus pentru cei 
proaspăt căsătoriți și încercă să-și imagineze un fugar, asasin de 
polițiști, și o fostă stripperiţă de treizeci și șapte de ani 
bronzându-se sub soarele sud-american. Nu reuși. Încercă să și- 
o imagineze pe Audrey așteptându-l, în timp ce el încerca să 
vândă douăsprezece kile de heroină vreunui mafiot care nu 
auzise încă de lovitură și de prima pusă pe capul lui Buzz în 
urma ei. Nu reuși. Încercă să și-o imagineze pe Audrey cu el în 
timp ce poliţaii de la LAPD îi încercuiau, iar durii înrăiţi nu se 
îndurau să tragă, pentru că ucigașul era cu o femeie. Nu reuși. 
Se gândi cum Fritzie Piolet îi găsește împreună și înţeapă cu 

bestialitate fața lui Audrey. Aici era mai ușor. Mickey zicând „Te 
rog” și înmuindu-se milostiv - și mai ușor. 

Buzz ascultă respiraţia lui Audrey. Simţi cum fetei i se răcește 
pielea transpirată. Încercă să și-o imagineze revenind acasă, în 
Mobile, Alabama, găsindu-și o slujbă de contabil și făcând 
cunoștință cu un tip drăguţ de la asigurări, care umbla să afle o 
sudistă frumoasă. Nu reuși. Făcu o ultimă încercare serioasă: își 
imagină că ar fi reușit să iasă amândoi din ţară, știind că în 
fiecare colț al ţării exista un mandat de arestare pentru ucigașul 
unui poliţist. De data asta încercă din absolut toate puterile - 
dar nu reuși nicidecum. 

Audrey tresări, apoi se întoarse pe partea cealaltă. Buzz îl 
văzu pe Mickey peste câţiva ani, sătul de ea, lăsând-o de 
izbeliște pentru una mai tânără și oferindu-i un frumos cadou 
pecuniar de despărţire. Îi văzu pe cei de la LASD, de la LAPD, de 
la FBI și pe gorilele lui Cohen alergând după fundul lui de ţărănoi 
până la capătul lumii. Îi văzu pe Ellis Loew și pe Ed Satterlee 
bogaţi și liniștiți și pe doctorul Lesnick bântuindu-l cu replica „Și 
pe asta cum o s-o aranjezi?” 

Imaginea cu Lesnick îl puse în mișcare. Se ridică, se duse în 
camera de zi, ridică telefonul și o rugă pe operatoare să-i facă 
legătura cu Los Angeles, numărul CR-4619. li răspunse o voce: 

— Da? 

Era Mickey. Buzz zise: 

— E în Ventura, pe Montebello Drive, la numărul 1006. Dacă îi 
faci vreun rău, te termin mai încet decât ţi-ai imaginat tu 
vreodată să mă termini pe mine. 

Mickey zise: 

— Mazel tov. Amice, tot mort ești, dar o să mori foarte 
repede. 

Buzz puse receptorul în furcă foarte încet. Se întoarse în 
dormitor și se îmbrăcă. Audrey stătea în aceeași poziție, cu 
capul îngropat în pernă. N-avea cum să-l vadă. Buzz zise: 

— Tu erai aleasa. 

Apoi stinse lumina. Când ieși, își luă plasa și lăsă ușa 
descuiată. 

e 

Târându-se pe drumuri de ţară, ajunse în San Fernando Valley 

chiar după 7:30. Deja se întunecase zdravăn, iar cerul era plin 

de stele. Casa lui Ellis Loew era cufundată în întuneric, iar în fața 
ei nu era parcată nicio mașină. 

Buzz se duse la ușa garajului, rupse închizătoarea și deschise. 
Luna lumina un bec de acoperiș, aflat la capătul unei corzi. 
Trase de coardă și văzu ceea ce voia să vadă pe unul din 
rafturile de jos: două canistre de benzină de câte opt litri. Le 
ridică. Erau aproape pline. Le duse la intrarea din faţă a casei, 
unde deschise ușa cu cheia lui de investigator special. 

Aprinse lumina din tavan. Toată camera de zi strălucea într-un 
alb orbitor. Pe pereţi, pe mese, în lăzi, pe rafturi și în munţii de 
hârtii de pe jos se aflau încercările de căpătuire politică ale lui 
Loew și ale găștii lui. Grafice și hărţi și o mie de pagini de 
mărturii obţinute cu de-a sila. Cutii de fotografii cu chipuri puse 
în legătură, pentru a dovedi trădarea de patrie. O mare salată 
de minciuni, amestecate în așa fel încât să dovedească o 
singură teorie, una ușor de crezut, pentru că era mai ușor să 
crezi decât să îţi croiești drum prin tona de gunoaie și să zici „E 
greșit”. 

Buzz stropi cu benzină pereţii, rafturile, mesele și teancurile 
de hârtii. Stropi fotografiile Comitetului de Apărare din Sleepy 
Lagoon. Rupse graficele lui Ed Satterlee, goli cutiile cu hârtii pe 
jos și lăsă o dâră de benzină până pe verandă. Aprinse un 
chibrit, îl lăsă să cadă și privi cum pala albă de foc se face roșie 
și explodează. 

Flăcările se întinseră în spate și la etaj. Casa deveni o 
gigantică foaie de hârtie arzândă. Buzz se urcă în mașină și 
plecă. O reflexie roșiatică îi juca pe parbriz. O luă pe străzi 
lăturalnice până când roșeaţa dispăru și auzi sirene gonind în 
direcția opusă. Când zgomotele încetară, urcă pe coline, iar Los 
Angeles-ul rămase doar o pată de neon în oglinda retrovizoare. 
Era înconjurat de viitorul lui, care stătea chiar acolo, pe scaun: 
ţeava retezată, heroina, o sută cincizeci de mii de dolari. Nu se 
simţea foarte bine, așa că deschise radioul și găsi un post de 
muzică country. Muzica era prea lentă și prea tristă, ca o 
lamentaţie venită dintr-o altă epocă, una în care totul era mai 
simplu. Dar o ascultă în continuare. Cântecele îl făcură să se 
gândească la el însuși, la Mal și la sărmanul Danny Upshaw. 
Cazuri grele, polițiști corupți și vânători de comuniști. Trei 
bărbaţi periculoși ce-și aleseseră un destin necunoscut. 

